
Το Βιβλιο Του Μορμον


Κεφαλαιο 1

Ο Αμμαρών δίνει οδηγίες στον Μόρμον σχετικά με τα ιερά χρονικά. Αρχίζει πόλεμος μεταξύ Νεφιτών και Λαμανιτών. Οι Τρεις Νεφίτες απομακρύνονται. Υπερισχύουν η κακία, η απιστία, οι μάγοι και τα μάγια. Περίπου το 321–326 μ.Χ.

1 ΚΑΙ τώρα εγώ, ο Μόρμον, κάνω ένα χρονικό για τα πράγματα τα οποία έχω δει και ακούσει, και το αποκαλώ το Βιβλίο του Μόρμον.

2 Και περίπου κατά την εποχή που ο Αμμαρών έκρυψε τα χρονικά προς τον Κύριο, ήλθε προς εμένα (που ήμουν περίπου δέκα ετών και άρχισα να διδάσκομαι κάπως κατά τον τρόπο μάθησης του λαού μου) και ο Αμμαρών μου είπε: Αντιλαμβάνομαι ότι είσαι ένα παιδί γεμάτο σωφροσύνη, και οξύς στην παρατήρηση.

3 Γι’ αυτό, όταν γίνεις περίπου είκοσι τεσσάρων ετών, θα ήθελα να θυμηθείς αυτά που έχεις παρατηρήσει σχετικά με αυτόν τον λαό. Και όταν φτάσεις σε αυτήν την ηλικία, πήγαινε στη χώρα του Άντουμ, στον λόφο που θα ονομάζεται Σιμ και εκεί έχω καταθέσει προς τον Κύριο όλα τα ιερά χαράγματα σχετικά με αυτόν τον λαό.

4 Και ιδού, θα πάρεις μαζί σου τις πλάκες του Νεφί, και τα υπόλοιπα θα τα αφήσεις στο σημείο που βρίσκονται. Και θα χαράξεις επάνω στις πλάκες του Νεφί όλα όσα έχεις παρατηρήσει σχετικά με αυτόν τον λαό.

5 Και εγώ, ο Μόρμον, ων απόγονος του Νεφί (το δεν όνομα του πατέρα μου ήταν Μόρμον) θυμήθηκα αυτά που με πρόσταξε ο Αμμαρών.

6 Και συνέβη ώστε εγώ, ων ένδεκα ετών, μεταφέρθηκα από τον πατέρα μου στη χώρα προς τα νότια, δηλαδή στη χώρα του Ζαραχέμλα.

7 Ολόκληρο το πρόσωπο της χώρας είχε καλυφθεί με κτήρια, και ο λαός ήταν τόσο πολυάριθμος σχεδόν όσο η άμμος της θάλασσας.

8 Και συνέβη ώστε αυτόν τον χρόνο άρχισε πόλεμος μεταξύ των Νεφιτών, που αποτελούνταν από τους Νεφίτες και τους Ιακωβίτες και τους Ιωσηφίτες και τους Ζωραμίτες· και αυτός ο πόλεμος ήταν μεταξύ των Νεφιτών και των Λαμανιτών και των Λεμουηλιτών και των Ισμαηλιτών.

9 Τώρα οι Λαμανίτες και οι Λεμουηλίτες και οι Ισμαηλίτες αποκαλούνταν Λαμανίτες, και οι δύο ομάδες ήταν οι Νεφίτες και οι Λαμανίτες.

10 Και συνέβη ώστε ο πόλεμος άρχισε μεταξύ τους στα όρια της Ζαραχέμλα, κοντά στα νερά του Σιδώνα.

11 Και συνέβη ώστε οι Νεφίτες είχαν συγκεντρώσει έναν μεγάλο αριθμό ανδρών, τόσο που να υπερβαίνει τον αριθμό των τριάντα χιλιάδων. Και συνέβη ώστε αυτόν τον ίδιο χρόνο είχαν αρκετές μάχες, κατά τις οποίες οι Νεφίτες νίκησαν τους Λαμανίτες και θανάτωσαν πολλούς από αυτούς.

12 Και συνέβη ώστε οι Λαμανίτες απέσυραν το σχέδιό τους, και στεριώθηκε ειρήνη στη χώρα, και η ειρήνη παρέμεινε για διάστημα περίπου τεσσάρων ετών, ώστε δεν υπήρχε αιματοχυσία.

13 Όμως η κακία υπερίσχυσε επάνω στο πρόσωπο όλης της χώρας, τόσο πολύ που ο Κύριος απομάκρυνε τους αγαπημένους Του μαθητές, και το έργο των θαυμάτων και της ίασης έπαψε εξαιτίας της ανομίας του λαού.

14 Και δεν υπήρχαν χαρίσματα από τον Κύριο, και το Άγιο Πνεύμα δεν ερχόταν σε κανέναν, εξαιτίας της κακίας και της απιστίας τους.

15 Και εμένα, ων δεκαπέντε ετών και ων κάπως σώφρων κατά τον νου, με επισκέφθηκε λοιπόν ο Κύριος, και γεύθηκα και γνώρισα την καλοσύνη του Ιησού.

16 Και προσπάθησα να κηρύξω σε αυτόν τον λαό, αλλά το στόμα μου ήταν κλειστό, και μου απαγορευόταν να κηρύξω σε αυτούς, γιατί, ιδού, με την θέλησή τους είχαν επαναστατήσει εναντίον του Θεού τους, και οι αγαπημένοι μαθητές απομακρύνθηκαν από τη χώρα, εξαιτίας της ανομίας εκείνων.

17 Όμως εγώ έμεινα ανάμεσά τους, αλλά μου απαγορεύθηκε να κηρύττω σε αυτούς, εξαιτίας της σκληρότητας της καρδιάς τους και εξαιτίας της σκληρότητας της καρδιάς τους έπεσε κατάρα στη χώρα για χάρη τους.

18 Και αυτοί οι ληστές του Γαδιάντον, οι οποίοι ήταν ανάμεσα στους Λαμανίτες, κατέκλυσαν τη χώρα, τόσο πολύ που οι κάτοικοί της άρχισαν να κρύβουν τους θησαυρούς τους μέσα στη γη, και έγιναν ολισθηροί επειδή ο Κύριος καταράστηκε τη χώρα, ώστε να μην μπορούν να τους συγκρατήσουν ούτε να τους επαναποκτήσουν.

19 Και συνέβη ώστε υπήρχαν μαγείες και μαγγανείες και μάγια. Και η δύναμη του πονηρού είχε χυθεί σε όλο το πρόσωπο της χώρας, μέχρι ακόμη που εκπληρώθηκαν όλα τα λόγια του Αβιναδί, και επίσης του Σαμουήλ, του Λαμανίτη.



Κεφαλαιο 2

Ο Μόρμον ηγείται των στρατευμάτων των Νεφιτών. Αίμα και σφαγή σαρώνουν τη χώρα. Οι Νεφίτες θρηνούν και πενθούν με τη θλίψη των καταραμένων. Η ημέρα της χάρης τους πέρασε. Ο Μόρμον αποκτά τις πλάκες του Νεφί. Οι πόλεμοι συνεχίζονται. Περίπου το 327–350 μ.Χ.

1 Και συνέβη ώστε εκείνον τον ίδιο χρόνο άρχισε πάλι πόλεμος μεταξύ Νεφιτών και Λαμανιτών. Και παρ’ όλο που εγώ ήμουν νέος, ήμουν μεγάλος στο ανάστημα. Γι’ αυτό ο λαός του Νεφί με διόρισε να είμαι ο αρχηγός τους, δηλαδή ο αρχηγός των στρατευμάτων τους.

2 Επομένως συνέβη ώστε κατά τον δέκατο έκτο χρόνο μου προήλασα επικεφαλής ενός στρατού των Νεφιτών, εναντίον των Λαμανιτών. Λοιπόν τριακόσια είκοσι έξι χρόνια είχαν περάσει.

3 Και συνέβη ώστε κατά τον τριακοσιοστό εικοστό έβδομο χρόνο, οι Λαμανίτες ήλθαν κατεπάνω μας με υπερβολικά μεγάλη δύναμη, τόσο πολύ ώστε φόβισαν τα στρατεύματά μου, οπότε δεν ήθελαν να πολεμήσουν, και άρχισαν να οπισθοχωρούν προς τις βόρειες χώρες.

4 Και συνέβη ώστε ήλθαμε στην πόλη του Αγκόλα και καταλάβαμε την πόλη, και κάναμε προετοιμασίες για να αμυνθούμε εναντίον των Λαμανιτών. Και συνέβη ώστε οχυρώσαμε την πόλη με όλη μας τη δύναμη. Όμως παρ’ όλες τις οχυρώσεις μας, οι Λαμανίτες ήλθαν κατεπάνω μας και μας εξεδίωξαν από την πόλη.

5 Και μας εξεδίωξαν επίσης έξω από τη γη του Δαβίδ.

6 Και προελάσαμε και ήλθαμε στη χώρα του Ιησού, η οποία ήταν στα όρια δυτικά, δίπλα στην ακτή.

7 Και συνέβη ώστε συγκεντρώσαμε τους ανθρώπους μας όσο το δυνατόν γρηγορότερα, ώστε να τους μαζέψουμε σε ένα σώμα.

8 Όμως ιδού, η χώρα ήταν γεμάτη ληστές και Λαμανίτες. Και παρά τη μεγάλη καταστροφή που κρεμόταν επάνω από τους ανθρώπους μου, δεν μετανοούσαν για τις πονηρές τους πράξεις. Επομένως αίμα και σφαγή απλωνόταν σε όλο το πρόσωπο της χώρας, και στο τμήμα των Νεφιτών και στο τμήμα των Λαμανιτών, και ήταν μία απόλυτη επανάσταση σε όλο το πρόσωπο της χώρας.

9 Και τώρα, οι Λαμανίτες είχαν έναν βασιλιά, και το όνομά του ήταν Ααρών. Και ήλθε εναντίον μας με ένα στρατό από σαράντα τέσσερεις χιλιάδες. Και ιδού, του αντιστάθηκα με σαράντα δύο χιλιάδες. Και συνέβη ώστε τον νίκησα με τον στρατό μου ώστε τράπηκε σε φυγή από εμπρός μου. Και ιδού, όλα αυτά έγιναν και τριακόσια τριάντα χρόνια είχαν περάσει.

10 Και συνέβη ώστε οι Νεφίτες άρχισαν να μετανοούν για την ανομία τους, και άρχισαν να κραυγάζουν ακριβώς όπως είχε προφητευθεί από τον Σαμουήλ τον προφήτη· διότι ιδού, κανείς δεν μπορούσε να κρατήσει αυτό που ήταν δικό του, εξαιτίας των κλεφτών, και των ληστών, και των δολοφόνων, και της τέχνης της μαγείας και των μαγικών που υπήρχαν στη χώρα.

11 Έτσι άρχισε να υπάρχει οδυρμός και θρήνος σε όλη τη χώρα εξαιτίας αυτών, και ειδικά ανάμεσα στον λαό του Νεφί.

12 Και συνέβη ώστε όταν εγώ, ο Μόρμον, είδα τον θρήνο τους και τον οδυρμό τους και τη λύπη τους ενώπιον του Κυρίου, η καρδιά μου άρχισε να αγαλλιά μέσα μου, γνωρίζοντας τα ελέη και τη μακροθυμία του Κυρίου, υποθέτοντας, επομένως, ότι θα ήταν ελεήμων προς αυτούς ώστε να ξαναγίνουν δίκαιος λαός.

13 Όμως ιδού, αυτή η χαρά μου ήταν μάταιη, επειδή η λύπη τους δεν ήταν προς μετάνοια, λόγω της καλοσύνης του Θεού, αλλά ήταν μάλλον η λύπη των καταραμένων, επειδή ο Κύριος δεν τους αφήνει πάντα να έχουν ευτυχία εν αμαρτία.

14 Και δεν έρχονταν προς τον Ιησού με καρδιά συντετριμμένη και πνεύμα μεταμελημένο, αλλά καταρώντο τον Θεό, και εύχονταν να πεθάνουν. Παρά ταύτα, αγωνίζονταν με το σπαθί για τη ζωή τους.

15 Και συνέβη ώστε η λύπη μου επέστρεψε πάλι σε εμένα, και είδα ότι η ημέρα της χάρης είχε περάσει με αυτούς, και υλικώς και πνευματικώς· διότι είδα χιλιάδες από αυτούς ριγμένους κάτω σε ανοικτή ανταρσία εναντίον του Θεού τους, και συσσωρευμένους σαν κοπριά επάνω στο πρόσωπο της χώρας. Και έτσι, τριακόσια σαράντα τέσσερα χρόνια είχαν περάσει.

16 Και συνέβη ώστε κατά τον τριακοσιοστό τεσσαρακοστό πέμπτο έτος, οι Νεφίτες άρχισαν να τρέπονται σε φυγή εμπρός στους Λαμανίτες. Και εκείνοι τους κυνηγούσαν μέχρι που έφθασαν στη γη του Ιασόν, προτού γίνει δυνατό να τους σταματήσουν στην οπισθοχώρησή τους.

17 Και τώρα, η πόλη του Ιασόν ήταν κοντά στη χώρα όπου ο Αμμαρών είχε εναποθέσει τα χρονικά προς τον Κύριο, ώστε να μην καταστραφούν. Και ιδού, εγώ είχα πάει σύμφωνα με τα λόγια του Αμμαρών, και είχα πάρει τις πλάκες του Νεφί, και έκανα ένα χρονικό σύμφωνα με τα λόγια του Αμμαρών.

18 Και επάνω στις πλάκες του Νεφί έκανα μία πλήρη αφήγηση όλης της κακίας και των βδελυγμάτων, αλλά επάνω σε αυτές τις πλάκες απέφυγα να κάνω πλήρη αφήγηση των ανομιών τους και των βδελυγμάτων τους, επειδή ιδού, μία διαρκής σκηνή ανομίας και βδελυγμάτων υπάρχει εμπρός στα μάτια μου από τότε που έγινα ικανός να δω τους τρόπους συμπεριφοράς των ανθρώπων.

19 Και αλί μου για την κακία τους, διότι η καρδιά μου γεμίζει με λύπη για την κακία τους, όλες τις ημέρες μου. Παρά ταύτα, ξέρω ότι θα υψωθώ κατά την τελευταία ημέρα.

20 Και συνέβη ώστε αυτό το έτος ο λαός του Νεφί πάλι κυνηγήθηκε και εξεδιώχθη. Και συνέβη ώστε μας εξεδίωξαν μέχρι που φθάσαμε προς τα βόρεια στη γη που ονομαζόταν Σημ.

21 Και συνέβη ώστε οχυρώσαμε την πόλη του Σημ και συγκεντρώσαμε τους ανθρώπους μας όσο ήταν δυνατόν, ώστε ίσως και μπορέσουμε να τους σώσουμε από την καταστροφή.

22 Και συνέβη ώστε κατά τον τριακοσιοστό τεσσαρακοστό έκτο έτος, άρχισαν πάλι να πέφτουν κατεπάνω μας.

23 Και συνέβη ώστε εγώ μίλησα στον λαό μου και τους παρότρυνα με μεγάλο σθένος, ώστε να σταθούν τολμηρά εμπρός στους Λαμανίτες και να πολεμήσουν για τις γυναίκες τους και τα παιδιά τους και τα σπίτια τους και τα σπιτικά τους.

24 Και τα λόγια μου τους διέγειραν κάπως το σφρίγος τους, τόσο ώστε δεν τράπηκαν σε φυγή εμπρός στους Λαμανίτες, αλλά στάθηκαν με τόλμη εναντίον τους.

25 Και συνέβη ώστε αναγωνιστήκαμε με στρατό τριάντα χιλιάδων ενάντια σε στρατό πενήντα χιλιάδων. Και συνέβη ώστε σταθήκαμε εμπρός τους με τόση σταθερότητα, που τράπηκαν σε φυγή από εμπρός μας.

26 Και συνέβη ώστε όταν τράπηκαν σε φυγή, εμείς τους κυνηγήσαμε με τα στρατεύματά μας, και τους ξανασυναντήσαμε και τους νικήσαμε. Παρά ταύτα, η δύναμη του Κυρίου δεν ήταν μαζί μας. Μάλιστα, είχαμε αφεθεί στους εαυτούς μας, ώστε το Πνεύμα του Κυρίου δεν κατοικούσε μέσα μας, επομένως είχαμε γίνει αδύναμοι σαν τους αδελφούς μας.

27 Και η καρδιά μου λυπόταν γι’ αυτήν τη μεγάλη συμφορά του λαού μου, εξαιτίας της κακίας τους και των βδελυγμάτων τους. Όμως ιδού, πήγαμε εναντίον των Λαμανιτών και των ληστών του Γαδιάντον, μέχρι που ανακτήσαμε τα εδάφη της κληρονομιάς μας.

28 Και πέρασε το τριακοσιοστό και τεσσαρακοστό και ένατο έτος. Και κατά το τριακοσιοστό και πεντηκοστό έτος κάναμε συνθηκολόγηση με τους Λαμανίτες και τους ληστές του Γαδιάντον, με την οποία διαμοιράσαμε τα εδάφη της κληρονομιάς μας.

29 Και μας έδωσαν οι Λαμανίτες τη γη προς τα βόρεια, μάλιστα, μέχρι το στενό πέρασμα το οποίο οδηγούσε στη γη προς τα νότια. Και δώσαμε στους Λαμανίτες όλη τη γη προς τα νότια.



Κεφαλαιο 3

Ο Μόρμον κραυγάζει μετάνοια στους Νεφίτες. Κερδίζουν μεγάλη νίκη και δόξα με τη δική τους δύναμη. Ο Μόρμον αρνείται να ηγηθεί αυτών, και οι προσευχές του γι’ αυτούς είναι χωρίς πίστη. Το Βιβλίο του Μόρμον προσκαλεί τις δώδεκα φυλές τον Ισραήλ να πιστέψουν στο Ευαγγέλιο. Περίπου το 360–362 μ.Χ.

Και συνέβη ώστε οι Λαμανίτες δεν ήλθαν ξανά σε μάχη μέχρι που πέρασαν άλλα δέκα χρόνια. Και ιδού, επιστράτευσα τον λαό μου, τους Νεφίτες, στην προετοιμασία των εδαφών τους και των αρμάτων τους έναντι του καιρού μάχης.

2 Και συνέβη ώστε ο Κύριος μου είπε: Φώναξε σε αυτόν τον λαό – Μετανοήστε, και ελάτε προς εμένα και βαπτισθείτε και ανοικοδομήστε την εκκλησία μου, και θα γλιτώσετε.

3 Και όντως φώναξα σε αυτόν τον λαό, αλλά ήταν μάταιο. Και δεν συνειδητοποίησαν ότι ήταν ο Κύριος που τους γλίτωσε και τους χάρισε την ευκαιρία για μετάνοια. Και ιδού, αυτοί σκλήρυναν την καρδιά τους εναντίον του Κυρίου του Θεού τους.

4 Και συνέβη ώστε αφού πέρασε αυτό το δέκατο έτος, κάνοντας συνολικά τριακόσια εξήντα έτη από τον ερχομό του Χριστού, ο βασιλιάς των Λαμανιτών μου έστειλε μία επιστολή η οποία μου έδωσε να καταλάβω ότι ετοιμάζονταν να έλθουν πάλι σε μάχη εναντίον μας.

5 Και συνέβη ώστε εγώ έκανα τον λαό μου να συγκεντρωθεί στη γη Ερήμωση, σε μία πόλη η οποία βρισκόταν στα όρια, κοντά στο στενό πέρασμα το οποίο οδηγούσε στη γη προς τα νότια.

6 Και εκεί τοποθετήσαμε τα στρατεύματά μας, για να μπορέσουμε να σταματήσουμε τα στρατεύματα των Λαμανιτών, για να μην μπορέσουν να κατακτήσουν καμία από τις χώρες μας. Επομένως, οχυρωνόμασταν εναντίον τους με όλη μας τη δύναμη.

7 Και συνέβη ώστε κατά το τριακοσιοστό εξηκοστό και πρώτο έτος, οι Λαμανίτες ήλθαν στην πόλη της Ερήμωσης σε μάχη εναντίον μας. Και συνέβη ώστε εκείνο το έτος τους νικήσαμε, τόσο ώστε επέστρεψαν στα δικά τους εδάφη.

8 Και κατά το τριακοσιοστό εξηκοστό και δεύτερο έτος ήλθαν πάλι σε μάχη. Και τους νικήσαμε πάλι και σκοτώσαμε μεγάλο αριθμό από αυτούς, και οι νεκροί τους ρίχτηκαν στη θάλασσα.

9 Και τώρα, λόγω αυτού του σπουδαίου πράγματος που ο λαός μου, οι Νεφίτες, είχαν κάνει, άρχισαν να καυχώνται για τη δική τους δύναμη, και άρχισαν να ορκίζονται ενώπιον των ουρανών ότι θα εκδικούνταν για το αίμα των αδελφών τους οι οποίοι είχαν σκοτωθεί από τους εχθρούς τους.

10 Και ορκίστηκαν στους ουρανούς, και επίσης στον θρόνο του Θεού, ότι θα πήγαιναν σε μάχη εναντίον των εχθρών τους, και θα τους κατέστρεφαν από το πρόσωπο της χώρας.

11 Και συνέβη ώστε εγώ, ο Μόρμον, αρνήθηκα εντελώς από αυτή τη στιγμή κι εφεξής να είμαι αρχηγός και ηγέτης αυτού του λαού, εξαιτίας της κακίας και των βδελυγμάτων τους.

12 Ιδού, είχα ηγηθεί αυτών, παρ’ όλη την κακία τους είχα ηγηθεί αυτών στη μάχη πολλές φορές, και τους αγάπησα, σύμφωνα με την αγάπη του Θεού που ήταν μέσα μου, με όλη μου την καρδιά· και η ψυχή μου ξεχείλιζε σε προσευχή προς τον Θεό μου όλη μέρα διαρκώς γι’ αυτούς. Παρ’ όλα αυτά, ήταν χωρίς πίστη, εξαιτίας της σκληρότητας της καρδιάς τους.

13 Και τρεις φορές τους έχω ελευθερώσει από τα χέρια των εχθρών τους, και δεν έχουν μετανοήσει για τις αμαρτίες τους.

14 Και όταν είχαν ορκιστεί σε αυτά τα οποία τους είχαν όλα απαγορευτεί από τον Κύριο και Σωτήρα Ιησού Χριστό, ότι θα πήγαιναν προς τους εχθρούς τους σε μάχη, και θα έπαιρναν εκδίκηση για το αίμα των αδελφών τους, ιδού, η φωνή του Κυρίου ήλθε προς εμένα, και είπε:

15 Η εκδίκηση είναι δική μου, και εγώ θα ανταποδώσω· και επειδή αυτός ο λαός δεν μετανόησε αφού τους ελευθέρωσα, ιδού, θα καταστραφούν από το πρόσωπο της γης.

16 Και συνέβη ώστε εγώ αρνήθηκα εντελώς να πάω εναντίον των εχθρών μου. Και έκανα ακριβώς όπως με είχε προστάξει ο Κύριος, και στάθηκα ως άπραγος μάρτυρας για να φανερώσω στον κόσμο αυτά που είδα και άκουσα, σύμφωνα με τις φανερώσεις του Πνεύματος το οποίο είχε καταθέσει μαρτυρία γι’ αυτά που θα συνέβαιναν.

17 Γι’ αυτό γράφω σε εσάς, Εθνικοί, και επίσης σε εσάς, οίκε του Ισραήλ, όταν θα αρχίσει το έργο, που θα πρόκειται να ετοιμαστείτε να επιστρέψετε στη γη της κληρονομιάς σας.

18 Μάλιστα, ιδού, γράφω προς όλα τα πέρατα της γης. Μάλιστα, προς εσάς, δώδεκα φυλές του Ισραήλ, που θα κριθείτε σύμφωνα με τα έργα σας από τους δώδεκα τους οποίους ο Ιησούς διάλεξε να είναι μαθητές Του στη γη της Ιερουσαλήμ.

19 Και γράφω επίσης προς το υπόλειμμα αυτού του λαού, ο οποίος επίσης θα κριθεί από τους δώδεκα εκείνους που ο Ιησούς διάλεξε σε αυτήν τη χώρα, και θα κριθούν από τους άλλους δώδεκα τους οποίους ο Ιησούς διάλεξε στη γη της Ιερουσαλήμ.

20 Και μου τα φανερώνει αυτά το Πνεύμα. Γι’ αυτό γράφω σε εσάς όλους. Και για τον λόγο αυτόν γράφω σε εσάς, για να ξέρετε ότι πρέπει όλοι σας να σταθείτε εμπρός στο βήμα κρίσεως του Χριστού, μάλιστα, κάθε ψυχή που ανήκει σε όλη την ανθρώπινη οικογένεια του Αδάμ. Και πρέπει να σταθείτε για να κριθείτε για τα έργα σας, είτε είναι αγαθά είτε πονηρά.

21 Και επίσης για να πιστέψετε το Ευαγγέλιο του Ιησού Χριστού, το οποίο θα έχετε ανάμεσά σας. Και επίσης για να έχουν οι Ιουδαίοι, ο λαός της διαθήκης του Κυρίου, άλλον μάρτυρα εκτός από εκείνον που είδαν και άκουσαν, ότι ο Ιησούς, τον οποίον εκείνοι σκότωσαν, ήταν αυτός ο ίδιος ο Χριστός και ο ίδιος ο Θεός.

22 Και θα ήθελα να πείσω όλα τα πέρατα της γης να μετανοήσουν και να προετοιμαστούν για να σταθούν εμπρός στο βήμα κρίσεως του Χριστού. 



Κεφαλαιο 4

Ο πόλεμος και η σφαγή συνεχίζονται. Οι κακοί τιμωρούν τους κακούς. Επικρατεί μεγαλύτερη ανομία παρά ποτέ άλλοτε σε όλο τον Ισραήλ. Θυσιάζονται γυναικόπαιδα στα είδωλα. Οι Λαμανίτες αρχίζουν να εκδιώκουν τους Νεφίτες από εμπρός τους. Περίπου το 363–375 μ.Χ.

1 Και τώρα συνέβη ώστε κατά το τριακοσιοστό εξηκοστό και τρίτο έτος, οι Νεφίτες ανέβηκαν με τα στρατεύματά τους για να πολεμήσουν κατά των Λαμανιτών από τη χώρα Ερήμωση.

2 Και συνέβη ώστε τα στρατεύματα των Νεφιτών εξεδιώχθηκαν πάλι πίσω στη χώρα Ερήμωση. Και ενώ ήταν ακόμη αποκαμωμένοι, ένας ξεκούραστος στρατός των Λαμανιτών ήλθε κατεπάνω τους· και είχαν μια σκληρή μάχη, μέχρι που οι Λαμανίτες κατέλαβαν την πόλη Ερήμωση, και σκότωσαν πολλούς από τους Νεφίτες, και συνέλαβαν πολλούς αιχμαλώτους.

3 Και οι υπόλοιποι τράπηκαν σε φυγή και ενώθηκαν με τους κατοίκους της πόλης Τεάνκουμ. Τώρα, η πόλη Τεάνκουμ βρισκόταν στα όρια κοντά στην παραλία. Και ήταν επίσης κοντά στην πόλη Ερήμωση.

4 Και επειδή τα στρατεύματα των Νεφιτών προήλασαν κατά των Λαμανιτών, γι’ αυτό άρχισαν να δέχονται επίθεση, γιατί αλλιώς οι Λαμανίτες δεν θα μπορούσαν να είχαν υπερισχύσει αυτών.

5 Όμως, ιδού, οι κρίσεις του Θεού θα υπερβούν τους ανόμους. Και από τους ανόμους τιμωρούνται οι άνομοι, διότι είναι οι άνομοι που κεντρίζουν τις καρδιές των τέκνων των ανθρώπων έως αιματοχυσίας.

6 Και συνέβη ώστε οι Λαμανίτες έκαναν προετοιμασίες για να έλθουν εναντίον της πόλης Τεάνκουμ.

7 Και συνέβη ώστε το τριακοσιοστό εξηκοστό τέταρτο έτος οι Λαμανίτες ήλθαν εναντίον της πόλης Τεάνκουμ, για να μπορέσουν να κυριεύσουν επίσης την πόλη Τεάνκουμ.

8 Και συνέβη ώστε αναχαιτίσθηκαν και εξεδιώχθησαν από τους Νεφίτες. Και όταν είδαν οι Νεφίτες ότι είχαν εκδιώξει τους Λαμανίτες, πάλι καυχήθηκαν για τη δύναμή τους, και προχώρησαν με τη δική τους ισχύ και κατέλαβαν πάλι την πόλη Ερήμωση.

9 Και τώρα όλα αυτά είχαν γίνει, και ήταν χιλιάδες οι σκοτωμένοι σε αμφότερες τις πλευρές, τόσο οι Νεφίτες όσο και οι Λαμανίτες.

10 Και συνέβη ώστε πέρασε το τριακοσιοστό εξηκοστό έκτο έτος, και οι Λαμανίτες ήλθαν πάλι σε μάχη κατά των Νεφιτών. Και όμως οι Νεφίτες δεν μετανόησαν για το κακό που είχαν κάνει, αλλά επέμεναν στην κακία τους συνέχεια.

11 Και είναι αδύνατον η γλώσσα να περιγράψει, δηλαδή άνθρωπος να γράψει τέλεια περιγραφή της φρικτής σκηνής αίματος και σφαγής που έγινε ανάμεσα στον λαό, τόσο των Νεφιτών όσο και των Λαμανιτών. Και κάθε καρδιά σκλήρυνε, τόσο που τέρπονταν με το χύσιμο του αίματος συνεχώς.

12 Και ποτέ πριν δεν υπήρξε τόσο μεγάλη κακία ανάμεσα σε όλα τα τέκνα του Λεχί, ούτε ακόμη ανάμεσα σε όλο τον οίκο του Ισραήλ, σύμφωνα με τα λόγια του Κυρίου, όπως ήταν ανάμεσα σε αυτόν τον λαό.

13 Και συνέβη ώστε οι Λαμανίτες κατέλαβαν την πόλη Ερήμωση, και αυτό επειδή ο αριθμός τους υπερέβαινε τον αριθμό των Νεφιτών.

14 Και προήλασαν επίσης κατά της πόλης Τεάνκουμ, και εκτόπισαν τους κατοίκους από αυτήν, και έπιασαν πολλούς αιχμαλώτους, τόσο γυναίκες όσο και παιδιά, και τους προσέφεραν ως θυσίες στα είδωλα-θεούς τους.

15 Και συνέβη ώστε κατά το τριακοσιοστό εξηκοστό και έβδομο έτος, οι Νεφίτες όντες θυμωμένοι, επειδή οι Λαμανίτες είχαν θυσιάσει τις γυναίκες τους και τα παιδιά τους, βάδισαν κατά των Λαμανιτών με υπερβολικά μεγάλο θυμό, τόσο πολύ, που νίκησαν πάλι τους Λαμανίτες, και τους εκτόπισαν από τα εδάφη τους.

16 Και οι Λαμανίτες δεν ήλθαν ξανά κατά των Νεφιτών έως το τριακοσιοστό και εβδομηκοστό και πέμπτο έτος.

17 Και κατά το έτος αυτό ήλθαν κατά των Νεφιτών με όλες τις δυνάμεις τους, και δεν αριθμούνταν εξαιτίας του πάρα πολύ μεγάλου αριθμού τους.

18 Και από εκείνη τη στιγμή και μετά, οι Νεφίτες δεν υπερίσχυσαν των Λαμανιτών, αλλά άρχισαν να αφανίζονται από εκείνους ακριβώς όπως η δρόσος εμπρός στον ήλιο.

19 Και συνέβη ώστε οι Λαμανίτες ήλθαν εναντίον της πόλης Ερήμωσης, και έγινε μια υπερβολικά σκληρή μάχη στη χώρα Ερήμωση, κατά την οποία νίκησαν τους Νεφίτες.

20 Και εκείνοι τράπηκαν πάλι σε φυγή από αυτούς, και ήλθαν στην πόλη Βοόζ· και εκεί αντιστάθηκαν στους Λαμανίτες με υπερβολική τόλμη, τόσο πολλή ώστε οι Λαμανίτες δεν τους νίκησαν παρά μόνο όταν προήλασαν πάλι για δεύτερη φορά.

21 Και όταν προήλασαν για δεύτερη φορά, οι Νεφίτες εξεδιώχθησαν και εσφάγησαν με μια υπερβολική μεγάλη σφαγή. Οι γυναίκες τους και τα παιδιά τους θυσιάσθηκαν προς τα είδωλα.

22 Και συνέβη ώστε οι Νεφίτες πάλι τράπηκαν σε φυγή εμπρός τους, παίρνοντας όλους τους κατοίκους μαζί τους, τόσο των πόλεων όσο και των χωριών.

23 Και τώρα εγώ, ο Μόρμον, βλέποντας ότι οι Λαμανίτες επρόκειτο να ανατρέψουν τη χώρα, γι’ αυτό πήγα στον λόφο Σιμ, και πήρα όλα τα χρονικά τα οποία ο Αμμαρών είχε κρύψει προς τον Κύριο.



Κεφαλαιο 5

Ο Μόρμον πάλι ηγείται των στρατευμάτων των Νεφιτών σε μάχες αίματος και σφαγής. Το Βιβλίο του Μόρμον θα εμφανισθεί για να πείσει όλον τον Ισραήλ ότι ο Ιησούς είναι ο Χριστός. Εξαιτίας της απιστίας τους, οι Λαμανίτες θα διασκορπισθούν και το Πνεύμα θα πάψει να προσπαθεί μαζί τους. Θα δεχθούν το Ευαγγέλιο από τους Εθνικούς κατά τις τελευταίες ημέρες. Περίπου το 375–384 μ.Χ.

Και συνέβη ώστε εγώ πήγα ανάμεσα στους Νεφίτες, και μετανόησα για τον όρκο που είχα κάνει ότι δεν θα τους βοηθούσα πια. Και μου έδωσαν πάλι την αρχηγία των στρατευμάτων τους, διότι θεωρούσαν ότι εγώ μπορούσα να τους ελευθερώσω από τα βάσανά τους.

2 Όμως ιδού, ήμουν χωρίς ελπίδα, επειδή γνώριζα τις κρίσεις του Κυρίου οι οποίες θα έπεφταν επάνω τους· επειδή αυτοί δεν μετανόησαν για τις ανομίες τους, αλλά αγωνίζονταν για τη ζωή τους χωρίς να επικαλούνται αυτό το Ον που τους έπλασε.

3 Και συνέβη ώστε οι Λαμανίτες ήλθαν εναντίον μας καθώς είχαμε τραπεί σε φυγή προς την πόλη του Ιορδάνη· όμως ιδού, αναχαιτισθηκαν ώστε δεν πήραν την πόλη εκείνη τη φορά.

4 Και συνέβη ώστε ήλθαν πάλι εναντίον μας, και εμείς διατηρήσαμε την πόλη. Και υπήρχαν επίσης άλλες πόλεις που διατηρήθηκαν από τους Νεφίτες, που οχυρά τους απέκοψαν ώστε δεν μπορούσαν να μπουν μέσα στη χώρα η οποία βρισκόταν εμπρός μας, για να αφανίσουν τους κατοίκους της χώρας μας.

5 Όμως συνέβη ώστε από οποιαδήποτε εδάφη είχαμε περάσει, και οι κάτοικοι τους δεν ήταν συγκεντρωμένοι εκεί, είχαν καταστραφεί από τους Λαμανίτες, και οι κωμοπόλεις τους και τα χωριά και οι πόλεις τους είχαν καεί με φωτιά· και έτσι τριακόσια και εβδομήντα και εννέα χρόνια πέρασαν.

6 Και συνέβη ώστε κατά το τριακοσιοστό ογδοηκοστό έτος, οι Λαμανίτες ήλθαν πάλι εναντίον μας σε μάχη και εμείς τους αντισταθήκαμε τολμηρά, αλλά ήταν όλα μάταια, επειδή ήταν τόσο πολυάριθμοι ώστε ποδοπάτησαν τον λαό του Νεφί.

7 Και συνέβη ώστε τραπήκαμε πάλι σε φυγή, και εκείνοι των οποίων η φυγή ήταν γρηγορότερη από των Λαμανιτών διέφυγαν, και εκείνοι των οποίων η φυγή δεν υπερέβαινε των Λαμανιτών, κατασαρώθηκαν και αφανίσθηκαν.

8 Και τώρα ιδού, εγώ, ο Μόρμον, δεν επιθυμώ να τυραννίσω τις ψυχές των ανθρώπων ρίχνοντας εμπρός τους τέτοια απαίσια σκηνή αίματος και σφαγής όπως ξετυλίχτηκε μπροστά στα δικά μου μάτια. Όμως εγώ, γνωρίζοντας ότι αυτά τα πράγματα πρέπει οπωσδήποτε να γίνουν γνωστά, και ότι όλα όσα είναι κρυμμένα πρέπει να αποκαλυφθούν επάνω στις σκεπές των σπιτιών –

9 Και επίσης ότι γνώση αυτών των πραγμάτων πρέπει να έλθει στο υπόλειμμα του λαού αυτού, επίσης και στους Εθνικούς, οι οποίοι έχει πει ο Κύριος ότι θα σκορπίσουν αυτόν τον λαό, και θα υπολογίζεται για μηδέν αυτός ο λαός από αυτούς – γι’ αυτό γράφω μία μικρή σύντμηση, μη τολμώντας να δώσω πλήρη αφήγηση των όσων έχω δει, λόγω της εντολής που έχω λάβει, και επίσης για να μην έχετε πάρα πολλή λύπη εξαιτίας της κακίας αυτού του λαού.

10 Και τώρα, ιδού, αυτό λέω προς τους απογόνους τους, επίσης και στους Εθνικούς οι οποίοι ενδιαφέρονται για τον οίκο του Ισραήλ, που καταλαβαίνουν και ξέρουν από πού έρχονται οι ευλογίες τους.

11 Επειδή ξέρω ότι αυτοί θα λυπηθούν για τη συμφορά του οίκου του Ισραήλ. Μάλιστα, θα λυπηθούν για τον αφανισμό αυτού του λαού. Θα λυπηθούν που αυτός ο λαός δεν μετανόησε ώστε να είχαν κρατηθεί σφιχτά στην αγκάλη του Ιησού.

12 Τώρα αυτά γράφονται προς το υπόλειμμα του οίκου του Ιακώβ και γράφονται κατά τον τρόπο αυτόν, επειδή είναι γνωστό από τον Θεό ότι η κακία δεν θα το φέρει προς αυτούς. Και πρόκειται να κρυφθούν προς τον Κύριο για να έλθουν στο φως εν ευθέτω χρόνω Αυτού.

13 Και αυτή είναι η εντολή την οποία έχω λάβει. Και ιδού, θα έλθουν σε φως σύμφωνα με την εντολή του Κυρίου, όταν θα το κρίνει Εκείνος κατάλληλο, κατά τη σοφία Του.

14 Και ιδού, θα πάνε προς τους άπιστους από τους Ιουδαίους. Και γι’ αυτόν τον σκοπό θα πάνε – για να πεισθούν ότι ο Ιησούς είναι ο Χριστός, ο Υιός του ζώντος Θεού, ώστε ο Πατέρας να πραγματοποιήσει, μέσω του πολυαγαπημένου Του, τον μέγα και αιώνιο σκοπό Του, με την αποκατάσταση των Ιουδαίων, δηλαδή όλου του οίκου του Ισραήλ, στη γη της κληρονομιάς τους, την οποία τους έχει δώσει ο Κύριος ο Θεός τους, προς εκπλήρωση της διαθήκης Του.

15 Και επίσης, ώστε οι απόγονοι αυτού του λαού να μπορέσουν πληρέστερα να πιστέψουν το Ευαγγέλιό Του, το οποίο θα έλθει προς αυτούς από τους Εθνικούς· επειδή αυτός ο λαός θα διασκορπιστεί, και θα γίνει σκούρος, βρομερός και αηδιαστικός λαός, πέρα από την περιγραφή εκείνου που υπήρξε ποτέ ανάμεσά μας, μάλιστα, ακόμα και αυτού που υπήρξε ανάμεσα στους Λαμανίτες, και αυτό εξαιτίας της απιστίας και ειδωλολατρίας τους.

16 Γιατί ιδού, το Πνεύμα του Κυρίου έχει ήδη πάψει να αγωνίζεται μαζί με τους πατέρες τους. Και αυτοί είναι χωρίς Χριστό και Θεό στον κόσμο, και παρασύρονται εδώ κι εκεί σαν το καλάμι εμπρός στον άνεμο.

17 Αυτοί ήταν κάποτε επιθυμητός λαός, και είχαν τον Χριστό για ποιμένα τους. Μάλιστα, οδηγούνταν από τον Θεό τον Πατέρα.

18 Όμως τώρα, ιδού, παρασύρονται εδώ κι εκεί από τον Σατανά, ακριβώς όπως το καλάμι παρασύρεται εμπρός στον άνεμο, δηλαδή όπως το πλοίο κλυδωνίζεται επάνω στα κύματα, χωρίς πανί η άγκυρα, ή χωρίς τίποτα με το οποίο να το κυβερνάς, και ακριβώς όπως είναι αυτό, έτσι είναι και αυτοί.

19 Και ιδού, ο Κύριος έχει διαφυλάξει τις ευλογίες τους, τις οποίες θα μπορούσαν να είχαν λάβει στη χώρα, για τους Εθνικούς που θα κατακτήσουν τη χώρα.

20 Όμως ιδού, θα συμβεί ώστε θα εκδιωχθούν και θα διασκορπισθούν από τους Εθνικούς. Και αφού εκδιωχθούν και διασκορπισθούν από τους Εθνικούς, ιδού, τότε θα θυμηθεί ο Κύριος τη διαθήκη που συνήψε προς τον Αβραάμ και προς όλον τον οίκο του Ισραήλ.

21 Και θα θυμηθεί επίσης ο Κύριος τις προσευχές των δικαίων, οι οποίες έχουν προσφερθεί προς Αυτόν γι’ αυτούς.

22 Και τότε, ω εσείς Εθνικοί, πώς μπορείτε να σταθείτε εμπρός στη δύναμη του Θεού, αν δεν μετανοήσετε και αποστραφείτε τους πονηρούς σας τρόπους;

23 Δεν ξέρετε ότι είστε στα χέρια του Θεού; Δεν ξέρετε ότι Αυτός έχει κάθε δύναμη, και με το μέγα πρόσταγμά Του η γη θα τυλιχθεί σαν περγαμηνή;

24 Επομένως, μετανοήστε, και ταπεινωθείτε ενώπιόν Του, μήπως έλθει με δικαιοσύνη εναντίον σας – μήπως έλθει ανάμεσά σας σαν λιοντάρι ένα υπόλειμμα των απογόνων του Ιακώβ, και σας σχίσει και σας κάνει κομμάτια, και δεν υπάρχει κανένας να σας ελευθερώσει.



Κεφαλαιο 6

Οι Νεφίτες συγκεντρώνονται στη χώρα της Κουμώρα για τις τελικές μάχες. Ο Μόρμον κρύβει τα ιερά χρονικά στον λόφο Κουμώρα. Οι Λαμανίτες είναι νικηφόροι, και το έθνος των Νεφιτών καταστρέφεται. Εκατοντάδες χιλιάδων θανατώνονται με σπαθί. Περίπου το 385 μ.Χ.

1 Και τώρα τελειώνω το χρονικό μου σχετικά με την καταστροφή του λαού μου, των Νεφιτών. Και συνέβη ώστε πορευτήκαμε εμπρός στους Λαμανίτες.

2 Και εγώ, ο Μόρμον, έγραψα μία επιστολή προς τον βασιλιά των Λαμανιτών, και επιθυμούσα από αυτόν να μας επιτρέψει να συγκεντρώσουμε όλον μαζί τον λαό μας στη γη Κουμώρα, κοντά σε ένα λόφο που ονομαζόταν Κουμώρα, και εκεί να δώσουμε μάχη με αυτούς.

3 Και συνέβη ώστε ο βασιλιάς των Λαμανιτών μου παραχώρησε αυτό που επιθυμούσα.

4 Και συνέβη ώστε πορευτήκαμε προς τη γη Κουμώρα, και στήσαμε τις σκηνές μας ολόγυρα στον λόφο Κουμώρα. Και ήταν σε μια γη με πολλά νερά, ποταμούς και πηγές· και εδώ είχαμε ελπίδα να υπερισχύσουμε των Λαμανιτών.

5 Και όταν πέρασαν τριακόσια και ογδόντα τέσσερα έτη, είχαμε συναθροίσει όλο το υπόλοιπο του λαού μας στη γη Κουμώρα.

6 Και συνέβη ώστε όταν συναθροίσαμε όλο τον λαό μας στη γη Κουμώρα, ιδού εγώ, ο Μόρμον, άρχισα να γηράσκω· και γνωρίζοντας ότι ήταν ο τελευταίος αγώνας του λαού μου, και έχοντας προσταχθεί από τον Κύριο να μην αφήσω τα χρονικά τα οποία είχαν παραδοθεί από τους πατέρες μας, τα οποία ήταν ιερά, να πέσουν στα χέρια των Λαμανιτών (επειδή οι Λαμανίτες θα τα κατέστρεφαν) γι’ αυτό έκανα αυτό το χρονικό από τις πλάκες του Νεφί, και έκρυψα στον λόφο Κουμώρα όλα τα χρονικά που μου είχε εμπιστευτεί το χέρι του Κυρίου, εκτός από αυτές τις λίγες πλάκες που έδωσα στον υιό μου Μορόνι.

7 Και συνέβη ώστε ο λαός μου, με τις γυναίκες τους και με τα παιδιά τους, έβλεπαν τώρα τα στρατεύματα των Λαμανιτών να προελαύνουν προς αυτούς. Και με αυτόν τον τρομερό φόβο του θανάτου που γεμίζει τα στήθη όλων των ανόμων, περίμεναν να τους δεχθούν.

8 Και συνέβη ώστε ήλθαν σε μάχη εναντίον μας, και κάθε ψυχή γέμισε με τρόμο εξαιτίας του μεγάλου αριθμού τους.

9 Και συνέβη ώστε έπεσαν κατεπάνω στον λαό μου με το σπαθί, και με το τόξο, και με το βέλος, και με το τσεκούρι, και με όλων των ειδών τα πολεμικά όπλα.

10 Και συνέβη ώστε οι άνδρες μου κατασφάχτηκαν κάτω από τα χτυπήματα, μάλιστα, ακόμη και οι δέκα χιλιάδες που ήταν μαζί μου, και εγώ έπεσα πληγωμένος ανάμεσά τους, και με προσπέρασαν ώστε δεν τερμάτισαν τη ζωή μου.

11 Και όταν διαπέρασαν και κατέσφαξαν κάτω από τα χτυπήματα όλο τον λαό μου εκτός από είκοσι τέσσερεις από εμάς (ανάμεσα στους οποίους ήταν ο υιός μου ο Μορόνι) και εμείς έχοντας επιζήσει από τους νεκρούς του λαού μου, την επαύριον, όταν οι Λαμανίτες είχαν επιστρέψει στα στρατόπεδά τους, βλέπαμε από την κορυφή του λόφου Κουμώρα τις δέκα χιλιάδες του λαού μου που είχαν πέσει κάτω από τα χτυπήματα, ενώ είχαν οδηγηθεί από εμένα που προπορευόμουν.

12 Και επίσης βλέπαμε τις δέκα χιλιάδες του λαού μου που είχαν οδηγηθεί από τον υιό μου τον Μορόνι.

13 Και ιδού, οι δέκα χιλιάδες του Γιδγιδόνα είχαν πέσει, και αυτός επίσης ανάμεσά τους.

14 Και ο Λάμα είχε πέσει με τις δέκα χιλιάδες του. Και ο Γιλγάλ είχε πέσει με τις δέκα χιλιάδες του. Και ο Λίμχα είχε πέσει με τις δέκα χιλιάδες του. Και ο Ιενεούμ είχε πέσει με τις δέκα χιλιάδες του. Και ο Κουμενιχά, και ο Μορονιχά, και ο Αντιόνουμ, και ο Σιβλώμ, και ο Σημ, και ο Ιώς, είχαν πέσει με τις δέκα χιλιάδες τους ο καθένας τους.

15 Και συνέβη ώστε ήταν δέκα ακόμη που είχαν πέσει από το σπαθί, με τις δέκα χιλιάδες τους ο καθένας. Μάλιστα, όλος μου ο λαός, εκτός από εκείνους τους είκοσι τέσσερεις που ήταν μαζί μου, και επίσης λίγους που είχαν ξεφύγει στα νότια κράτη, και λίγους που είχαν παραδοθεί στους Λαμανίτες, είχαν πέσει. Και οι σάρκες τους και τα οστά, και το αίμα ήταν απλωμένα επάνω στο πρόσωπο της γης, αφημένα από τα χέρια εκείνων που τους θανάτωσαν για να σαπίσουν επάνω στη γη, και να θρυμματιστούν και να επιστρέψουν στη μητέρα τους γη.

16 Και η ψυχή μου σκίστηκε από οδύνη εξαιτίας της σφαγής του λαού μου, και φώναζα:

17 Αχ, εσείς όμορφοι, πως μπορέσατε να απομακρυνθείτε από τις οδούς του Κυρίου! Αχ, εσείς όμορφοι, πως μπορέσατε να απορρίψετε τον Ιησού, ο οποίος στάθηκε με ανοιχτές αγκάλες για να σας δεχθεί!

18 Ιδού, αν δεν το είχατε κάνει αυτό, δεν θα είχατε πέσει. Όμως ιδού, έχετε πέσει, και εγώ θρηνώ την απώλειά σας.

19 Αχ, εσείς όμορφοι υιοί και θυγατέρες, εσείς πατέρες και μητέρες, εσείς σύζυγοι, εσείς όμορφοι, πώς γίνεται να έχετε πέσει!

20 Όμως ιδού, εσείς χαθήκατε, και η λύπη μου δεν μπορεί να σας επαναφέρει.

21 Και σύντομα θα έλθει η ημέρα που το θνητό σας πρέπει να φορέσει την αθανασία, και αυτά τα σώματα που τώρα σαπίζουν στη φθορά πρέπει σύντομα να γίνουν άφθαρτα σώματα. Και τότε θα πρέπει να σταθείτε εμπρός στο βήμα κρίσεως του Χριστού, για να κριθείτε σύμφωνα με τα έργα σας. Και αν είναι και είστε δίκαιοι, τότε είστε ευλογημένοι μαζί με τους πατέρες σας που έχουν πάει πριν από εσάς.

22 Αχ και να είχατε μετανοήσει πριν να πέσει επάνω σας αυτή η μεγάλη καταστροφή. Όμως ιδού, χαθήκατε, και ο Πατέρας, μάλιστα, ο Αιώνιος Πατέρας των ουρανών, γνωρίζει την κατάστασή σας και κάνει σε σας σύμφωνα με τη δικαιοσύνη και το έλεός Του.



Κεφαλαιο 7

Ο Μόρμον προσκαλεί τους Λαμανίτες των τελευταίων ημερών να πιστέψουν στον Χριστό, να αποδεχθούν το Ευαγγέλιό Του, και να σωθούν. Όλοι όσοι πιστεύουν τη Βίβλο θα πιστέψουν επίσης και το Βιβλίο του Μόρμον. Περίπου το 385 μ.Χ.

Και τώρα, ιδού, θα ήθελα να μιλήσω κάπως προς το υπόλειμμα αυτού του λαού που έχουν διασωθεί, αν γίνει και τους δώσει ο Θεός τα λόγια μου, για να μάθουν για τα πράγματα των πατέρων τους. Μάλιστα, μιλώ σε εσάς, εσείς υπόλειμμα του οίκου του Ισραήλ. Και αυτά είναι τα λόγια που λέω:

2 Μάθετε ότι είστε από τον οίκο του Ισραήλ.

3 Μάθετε ότι πρέπει να έλθετε σε μετάνοια, ειδάλλως δεν μπορείτε να σωθείτε.

4 Μάθετε ότι πρέπει να εναποθέσετε τα πολεμικά σας όπλα, και να μην τέρπεστε πλέον με το χύσιμο του αίματος, και να μην τα ξαναπάρετε, παρά μόνον αν είναι να σας το προστάξει ο Θεός.

5 Μάθετε ότι πρέπει να έλθετε σε γνώση περί των πατέρων σας, και να μετανοήσετε για όλες τις αμαρτίες και τις ανομίες σας, και να πιστέψετε στον Ιησού Χριστό, ότι είναι ο Υιός του Θεού, και ότι θανατώθηκε από τους Ιουδαίους, και ότι με τη δύναμη του Πατέρα έχει αναστηθεί, διά του οποίου κέρδισε τη νίκη επί του τάφου. Και επίσης με Αυτόν καταβροχθίζεται το κεντρί του θανάτου.

6 Και Αυτός πραγματοποιεί την ανάσταση των νεκρών, διά της οποίας ο άνθρωπος οπωσδήποτε πρέπει να αναστηθεί για να σταθεί εμπρός στο βήμα κρίσεώς Του.

7 Και αυτός πραγματοποίησε τη λύτρωση του κόσμου, διά της οποίας σε εκείνον που θα βρεθεί χωρίς ενοχή εμπρός Του κατά την ημέρα κρίσεως τού έχει δώσει το να κατοικεί στην παρουσία του Θεού στη βασιλεία Του, για να ψάλλει αδιάλειπτους αίνους με τις χορωδίες ψηλά προς τον Πατέρα, και προς τον Υιό, και προς το Άγιο Πνεύμα, οι οποίοι είναι ένας Θεός, σε κατάσταση ευδαιμονίας η οποία δεν έχει τέλος.

8 Επομένως μετανοήστε, και βαπτισθείτε στο όνομα του Ιησού, και κρατήστε γερά το Ευαγγέλιο του Χριστού, το οποίο θα τεθεί εμπρός σας, όχι μόνο σε αυτό το χρονικό, αλλά και στο χρονικό το οποίο θα έλθει προς τους Εθνικούς από τους Ιουδαίους, το οποίο χρονικό θα έλθει σε σας από τους Εθνικούς.

9 Γιατί ιδού, αυτό έχει γραφεί με σκοπό να πιστέψετε εκείνο. Και αν πιστέψετε εκείνο, θα πιστέψετε επίσης και αυτό. Και αν πιστέψετε αυτό, θα μάθετε για τους πατέρες σας, όπως επίσης και για τα θαυμαστά έργα τα οποία έγιναν ανάμεσά τους με τη δύναμη του Θεού.

10 Και θα μάθετε επίσης ότι είστε υπόλειμμα των απογόνων του Ιακώβ. Επομένως, εσείς αριθμείστε με τον λαό της πρώτης διαθήκης. Και αν γίνει ώστε να πιστέψετε στον Χριστό, και να βαπτισθείτε, πρώτα με νερό, ύστερα με φωτιά και με το Άγιο Πνεύμα, ακολουθώντας το παράδειγμα του Σωτήρος μας, σύμφωνα με εκείνο που μας έχει προστάξει, θα είναι καλά για εσάς κατά την ημέρα κρίσεως. Αμήν.



Κεφαλαιο 8

Οι Λαμανίτες κυνηγούν και αφανίζουν τους Νεφίτες. Το Βιβλίο του Μόρμον θα προβάλει με τη δύναμη του Θεού. Ουαί προφέρονται σε αυτούς που πνέουν οργή και έριδες εναντίον του έργου του Κυρίου. Το χρονικό των Νεφιτών θα προβάλει σε ημέρες κακίας, εκφυλισμού και αποστασίας. Περίπου το 400–421 μ.Χ.

1 Ιδου, εγώ ο Μορόνι, τελειώνω το χρονικό του πατέρα μου, Μόρμον. Ιδού, έχω παρά μόνο λίγα να γράψω, τα οποία έχω προσταχθεί από τον πατέρα μου.

2 Και τώρα συνέβη ώστε μετά τη μεγάλη και τρομερή μάχη στην Κουμώρα, ιδού, οι Νεφίτες οι οποίοι είχαν αποδράσει στη χώρα προς τα νότια κυνηγήθηκαν από τους Λαμανίτες, μέχρι που αφανίστηκαν όλοι.

3 Και ο πατέρας μου επίσης σκοτώθηκε από αυτούς, και μένω ακόμη εγώ μόνος για να γράψω τη θλιβερή ιστορία της καταστροφής του λαού μου. Όμως ιδού, εκείνοι χάθηκαν, και εγώ εκπληρώνω την εντολή του πατέρα μου. Και αν θα με θανατώσουν, δεν το γνωρίζω.

4 Επομένως θα γράψω και θα κρύψω τα χρονικά στη γη, και πού θα πάω δεν έχει σημασία.

5 Ιδού, ο πατέρας μου έχει κάνει αυτό το χρονικό και έχει γράψει τον σκοπό αυτού. Και ιδού, θα το έγραφα κι εγώ επίσης, αν είχα χώρο επάνω στις πλάκες, αλλά δεν έχω· και μετάλλευμα δεν έχω, επειδή είμαι μόνος. Ο πατέρας μου έχει σκοτωθεί στη μάχη, και όλοι οι συγγενείς μου, και δεν έχω φίλους, ούτε πού να πάω. Και πόσο θα με αφήσει ο Κύριος να ζήσω δεν γνωρίζω.

6 Ιδού, τετρακόσια χρόνια έχουν περάσει από τον ερχομό του Κυρίου και Σωτήρος μας.

7 Και ιδού, οι Λαμανίτες έχουν κυνηγήσει τον λαό μου, τους Νεφίτες, από πόλη σε πόλη και από τόπο σε τόπο, μέχρι που δεν υπάρχουν πια, και μεγάλη ήταν η πτώση τους, μάλιστα, μεγάλη και θαυμαστή η καταστροφή του λαού μου, των Νεφιτών.

8 Και ιδού, είναι το χέρι του Κυρίου που το έχει κάνει. Και ιδού, επίσης, οι Λαμανίτες είναι σε πόλεμο ο ένας με τον άλλον. Και όλο το πρόσωπο αυτής της χώρας είναι ένας συνεχής γύρος φόνου και αιματοχυσίας, και κανένας δεν ξέρει το τέλος του πολέμου.

9 Και τώρα, ιδού, άλλα δεν λέω πια σχετικά με αυτούς, γιατί εκτός από τους Λαμανίτες και τους ληστές κανένας άλλος δεν υπάρχει επάνω στο πρόσωπο της χώρας.

10 Και δεν υπάρχει κανείς που να γνωρίζει τον πραγματικό Θεό παρά μόνον οι μαθητές του Ιησού, οι οποίοι παρέμειναν στη χώρα μέχρι που η κακία των ανθρώπων ήταν τόσο μεγάλη, που ο Κύριος δεν τους άφησε να μείνουν με τον λαό· και αν είναι επάνω στο πρόσωπο της γης κανείς δεν ξέρει.

11 Όμως ιδού, ο πατέρας μου και εγώ τους έχουμε δει, και έχουν τελέσει διακονία προς εμάς.

12 Και όποιος λάβει αυτό το χρονικό, και δεν το καταδικάσει για τις ατέλειες που είναι σε αυτό, αυτός θα γνωρίσει μεγαλύτερα πράγματα από αυτά. Ιδού, εγώ είμαι ο Μορόνι, και αν ήταν δυνατόν, θα σας έκανα γνωστά τα πάντα.

13 Ιδού, σταματώ να μιλώ σχετικά με αυτόν τον λαό. Εγώ είμαι ο υιός του Μόρμον, και ο πατέρας μου ήταν απόγονος του Νεφί.

14 Και εγώ είμαι αυτός ο ίδιος που κρύβει αυτό το χρονικό προς τον Κύριο. Οι πλάκες του δεν έχουν αξία, λόγω της εντολής του Κυρίου. Επειδή πράγματι είπε ότι κανείς δεν θα τις πάρει για να αποκτήσει κέρδος, αλλά το χρονικό τους έχει μεγάλη αξία· και όποιος το φέρει στο φως, αυτόν ο Κύριος θα ευλογήσει.

15 Επειδή κανείς δεν μπορεί να έχει δύναμη να το φέρει στο φως, παρά μόνο αν του δοθεί από τον Θεό· διότι είναι του Θεού το θέλημα να γίνει προσβλέποντας μόνο στη δόξα Του, δηλαδή για καλό του αρχαίου και από μακρού διεσπαρμένου λαού της διαθήκης του Κυρίου.

16 Και ευλογημένος είναι εκείνος που θα το φέρει αυτό στο φως, επειδή θα παρουσιαστεί από το σκοτάδι στο φως, σύμφωνα με τον λόγο του Θεού. Μάλιστα, θα βγει από τη γη, και θα λάμψει από το σκοτάδι, και θα έλθει προς γνώση του λαού αυτού και αυτό θα γίνει με τη δύναμη του Θεού.

17 Και αν υπάρχουν λάθη, είναι λάθη ανθρώπου. Όμως ιδού, εμείς γνωρίζουμε κανένα λάθος. Παρ’ όλα αυτά ο Θεός γνωρίζει τα πάντα. Γι’ αυτό, αυτός που καταδικάζει, ας προσέχει μην τυχόν και πέσει στον κίνδυνο φωτιάς της κόλασης.

18 Και εκείνος που λέει: Δείξτε μου, ειδάλλως θα παταχτείτε – ας προσέξει μήπως και προστάζει αυτό που είναι απαγορευμένο από τον Κύριο.

19 Διότι, ιδού, εκείνος που κρίνει πάρα πολύ βιαστικά, πάλι θα κριθεί πάρα πολύ βιαστικά, διότι σύμφωνα με τα έργα του θα είναι και η αμοιβή του. Γι’ αυτό, αυτός που χτυπά πάλι θα χτυπηθεί, από τον Κύριο.

20 Ιδού τι λένε οι γραφές – ο άνθρωπος να μην πατάσσει ούτε να κρίνει, επειδή η κρίση είναι δική μου, λέει ο Κύριος, και η εκδίκηση είναι επίσης δική μου, και εγώ θα ανταποδώσω.

21 Και αυτός που θα πνέει οργή και έριδες εναντίον του έργου του Κυρίου, και εναντίον του λαού της διαθήκης του Κυρίου, που είναι ο οίκος του Ισραήλ, και θα πει: Θα καταστρέψουμε το έργο του Κυρίου, και ο Κύριος δεν θα θυμηθεί τη διαθήκη Του, αυτήν που έχει κάνει προς τον οίκο του Ισραήλ – αυτός κινδυνεύει να καταπατηθεί και να ριχτεί στη φωτιά.

22 Γιατί οι αιώνιοι σκοποί του Κυρίου θα εξακολουθούν, μέχρις ότου εκπληρωθούν όλες οι υποσχέσεις Του.

23 Ερευνήστε τις προφητείες του Ησαΐα. Ιδού, εγώ δεν μπορώ να τις γράψω. Μάλιστα, ιδού σας λέω, ότι εκείνοι οι άγιοι που έχουν περάσει πριν από εμένα, που κατείχαν αυτήν τη χώρα, θα φωνάζουν, μάλιστα, ακόμα και από το χώμα θα φωνάζουν προς τον Κύριο. Και όπως ο Κύριος ζει, θα θυμηθεί τις διαθήκες τις οποίες έχει συνάψει με αυτούς.

24 Και γνωρίζει τις προσευχές τους, ότι ήταν για λογαριασμό των αδελφών τους. Και γνωρίζει την πίστη τους, επειδή στο όνομά Του μπορούσαν να μετακινούν βουνά. Και στο όνομά Του μπορούσαν να κάνουν τη γη να σείεται. Και με τη δύναμη του λόγου Του έκαναν φυλακές να καταρρέουν στη γη. Μάλιστα, ακόμη και η πυρωμένη κάμινος δεν μπορούσε να τους βλάψει, ούτε τα άγρια θηρία ούτε τα δηλητηριώδη φίδια, χάρη στη δύναμη του λόγου Του.

25 Και ιδού, οι προσευχές τους ήταν επίσης για λογαριασμό εκείνου που ο Κύριος θα άφηνε να φέρει στο φως αυτά.

26 Και κανείς δεν μπορεί να πει ότι δεν θα έλθουν, επειδή οπωσδήποτε θα έλθουν, διότι ο Κύριος το έχει πει· επειδή θα βγουν από τη γη, με του Κυρίου το χέρι, και κανένας δεν μπορεί να το εμποδίσει. Και θα έλθει σε ημέρα, όπου θα λέγεται ότι τα θαύματα έχουν καταργηθεί. Και θα έλθει ακριβώς σαν κάποιος να μιλά από τους νεκρούς.

27 Και θα έλθει σε ημέρα κατά την οποία το αίμα των αγίων θα φωνάζει προς τον Κύριο, εξαιτίας των μυστικών συνομωσιών και των έργων του σκότους.

28 Μάλιστα, θα έλθει σε ημέρα κατά την οποία θα αρνούνται τη δύναμη του Θεού, και οι εκκλησίες θα είναι μολυσμένες και θα ανυψώνονται με την υπερηφάνεια της καρδιάς τους. Μάλιστα, ακόμη σε ημέρα όπου ηγέτες εκκλησιών και δάσκαλοι θα υψώνονται με την υπερηφάνεια της καρδιάς τους, μέχρι σημείου που να ζηλοφθονούν εκείνους που ανήκουν στις εκκλησίες τους.

29 Μάλιστα, θα έλθει σε ημέρα όπου θα ακούγεται για φωτιές και θύελλες και ατμούς καπνού σε ξένες χώρες.

30 Και θα ακούγονται επίσης πόλεμοι, φήμες πολέμων και σεισμοί σε διάφορους τόπους.

31 Μάλιστα, θα έλθει σε ημέρα όπου θα υπάρχουν μεγάλες μολύνσεις επάνω στο πρόσωπο της γης. Θα υπάρχουν φόνοι και ληστείες και ψευδολογίες και απάτες και πορνείες και κάθε είδους βδελύγματα, όπου θα υπάρχουν πολλοί που θα λένε: Κάνε αυτό η κάνε εκείνο, και δεν πειράζει, επειδή ο Κύριος θα υποστηρίξει κάτι τέτοια κατά την τελευταία ημέρα. Όμως αλίμονο σε κάτι τέτοιους, επειδή βρίσκονται στη χολή της πικρίας και στα δεσμά της ανομίας.

32 Μάλιστα, θα έλθει σε ημέρα όπου θα έχουν οικοδομηθεί εκκλησίες που θα λένε: Ελάτε σε μένα, και για τα χρήματα σας θα συγχωρεθείτε από τις αμαρτίες σας.

33 Αχ, εσείς, άνομοι και διεστραμμένοι και σκληροτράχηλοι άνθρωποι, γιατί έχετε οικοδομήσει εκκλησίες προς τον εαυτό σας για να αποκτήσετε κέρδος; Γιατί έχετε μεταμορφώσει τον άγιο λόγο του Θεού, ώστε να φέρετε καταδίκη επάνω στην ψυχή σας; Ιδού, βασιστείτε στις αποκαλύψεις του Θεού· επειδή ιδού, έρχεται η στιγμή κατά την ημέρα εκείνη που όλα αυτά πρέπει να εκπληρωθούν.

34 Ιδού, ο Κύριος μου έχει δείξει μεγάλα και θαυμαστά πράγματα σχετικά με αυτό που πρέπει σύντομα να έλθει, κατά την ημέρα εκείνη όπου αυτά όλα θα αποκαλυφθούν ανάμεσά σας.

35 Ιδού, μιλώ σε σας σαν να ήσασταν παρόντες, και όμως δεν είστε. Όμως ιδού, ο Ιησούς Χριστός σας έχει δείξει σε μένα, και γνωρίζω το τι κάνετε.

36 Και γνωρίζω ότι βαδίζετε μέσα στην υπερηφάνεια της καρδιάς σας. Και δεν υπάρχουν παρά μόνο μερικοί που δεν υψώνουν τον εαυτό τους στην υπερηφάνεια της καρδιάς τους, μέχρι που να φορούν πολύ εκλεκτά ενδύματα, μέχρι ζηλοφθονίας, και έριδας, και μοχθηρίας, και κατατρεγμών και κάθε είδους ανομίας. Και οι εκκλησίες σας, μάλιστα, καθεμία από αυτές, έχουν μολυνθεί εξαιτίας της υπερηφάνειας της καρδιάς σας.

37 Γιατί ιδού, εσείς αγαπάτε το χρήμα, και την περιουσία σας, και τα εκλεκτά σας ενδύματα, και τα στολίδια των εκκλησιών σας, περισσότερο από ό,τι αγαπάτε τους φτωχούς και τους έχοντες ανάγκη, τους ασθενείς και τους βασανισμένους.

38 Αχ, εσείς μολύσματα, εσείς υποκριτές, εσείς δάσκαλοι, που πουλιέστε γι’ αυτό που θα σαπίσει, γιατί έχετε μολύνει την άγια εκκλησία του Θεού; Γιατί ντρέπεστε να πάρετε επάνω σας το όνομα του Χριστού; Γιατί δεν σκέφτεστε ότι είναι μεγαλύτερη η αξία μιας ατέλειωτης ευτυχίας παρά αυτή η αθλιότητα που ποτέ δεν πεθαίνει – εξαιτίας των επαίνων του κόσμου;

39 Γιατί στολίζεστε με αυτό που δεν έχει ζωή, και όμως αφήνετε τους πεινασμένους και τους έχοντες ανάγκη, και τους γυμνούς και τους ασθενείς και τους βασανισμένους να σας προσπερνούν, και ούτε καν τους προσέχετε;

40 Μάλιστα, γιατί οικοδομείτε τα μυστικά βδελύγματά σας για να αποκτήσετε κέρδος, και κάνετε ώστε χήρες να πενθούν ενώπιον του Κυρίου, και ορφανά επίσης να πενθούν ενώπιον του Κυρίου, και το αίμα των πατέρων τους και των συζύγων τους επίσης να φωνάζει προς τον Κύριο από το έδαφος, για εκδίκηση επάνω στα κεφάλια σας;

41 Ιδού, το σπαθί της εκδίκησης κρέμεται από πάνω σας. Και σύντομα έρχεται ο καιρός που εκείνος θα εκδικηθεί το αίμα των αγίων επάνω σας, επειδή δεν θα αντέχει πλέον τις κραυγές τους.



Κεφαλαιο 9

Ο Μορόνι προσκαλεί εκείνους που δεν πιστεύουν στον Χριστό να μετανοήσουν. Διακηρύσσει ότι υπάρχει Θεός θαυμάτων, ο οποίος δίνει αποκαλύψεις και εκχύνει δώρα και σημεία στους πιστούς. Τα θαύματα παύουν εξαιτίας της απιστίας. Τα σημεία ακολουθούν όσους πιστεύουν. Οι άνθρωποι παροτρύνονται να είναι συνετοί και να τηρούν τις εντολές. Περίπου το 401–421 μ.Χ.

Και τώρα, μιλώ επίσης σχετικά με εκείνους που δεν πιστεύουν στον Χριστό.

2 Ιδού, θα πιστέψετε κατά την ημέρα της επίσκεψής σας – ιδού, όταν θα έλθει ο Κύριος, μάλιστα, αυτήν ακριβώς τη μεγάλη ημέρα όταν η γη θα τυλιχθεί σαν κύλινδρος παπύρου, και τα στοιχεία θα λιώσουν με διάπυρη ζέστη, μάλιστα, κατά τη μεγάλη αυτήν ημέρα όταν θα προσαχθείτε να σταθείτε εμπρός στον Αμνό του Θεού – τότε θα πείτε ότι δεν υπάρχει Θεός;

3 Τότε θα εξακολουθήσετε να αρνείστε τον Χριστό ή θα μπορείτε να δείτε τον Αμνό του Θεού; Υποθέτετε ότι θα κατοικήσετε μαζί Του υπό τη συνείδηση της ενοχής σας; Υποθέτετε ότι θα μπορούσατε να είστε ευτυχισμένοι να κατοικείτε μαζί με αυτό το άγιο Ον, όταν η ψυχή σας βασανίζεται με τη συνείδηση της ενοχής ότι κάποτε καταχραστήκατε τους νόμους Του;

4 Ιδού, σας λέω ότι θα ήσασταν πιο ελεεινοί να κατοικείτε με έναν άγιο και δίκαιο Θεό, υπό τη συνείδηση της ρυπαρότητάς σας εμπρός Του, από ό,τι θα ήσασταν να κατοικούσατε με τις καταραμένες ψυχές στην κόλαση.

5 Γιατί ιδού, όταν προσαχθείτε να δείτε τη γύμνια σας εμπρός στον Θεό, και επίσης τη δόξα του Θεού, και την αγιότητα του Ιησού Χριστού, θα ανάψει επάνω σας μια φλόγα άσβεστης φωτιάς.

6 Αχ τότε, εσείς άπιστοι, στραφείτε προς τον Κύριο. Φωνάξτε σθεναρά προς τον Πατέρα στο όνομα του Ιησού, ώστε ίσως βρεθείτε ακηλίδωτοι, αγνοί, όμορφοι και λευκοί, έχοντας καθαριστεί με το αίμα του Αμνού, κατά τη μεγάλη και τελευταία ημέρα.

7 Και πάλι μιλώ προς εσάς που αρνείστε τις αποκαλύψεις του Θεού και λέτε ότι έχουν καταργηθεί, ότι δεν υπάρχουν αποκαλύψεις, ούτε προφητείες, ούτε χαρίσματα, ούτε ιάσεις ούτε ομιλίες με γλώσσες, ούτε ερμηνείες γλωσσών.

8 Ιδού, σας λέω, εκείνος που τα αρνείται αυτά δεν γνωρίζει το Ευαγγέλιο του Χριστού. Μάλιστα, δεν έχει διαβάσει τις γραφές. Αν έχει, δεν τις καταλαβαίνει.

9 Διότι δεν διαβάζουμε ότι ο Θεός είναι ο ίδιος χθες, σήμερα και για πάντα, και δεν υπάρχει σε Αυτόν καμία αλλοίωση ούτε σκιά αλλαγής;

10 Και τώρα, αν έχετε φαντασθεί μέσα σας έναν θεό που μεταβάλλεται, και στον οποίο υπάρχει σκιά αλλαγής, τότε έχετε φαντασθεί μέσα σας έναν θεό που δεν είναι Θεός θαυμάτων.

11 Όμως ιδού, θα σας δείξω έναν Θεό θαυμάτων, δηλαδή τον Θεό του Αβραάμ, και τον Θεό του Ισαάκ, και τον Θεό του Ιακώβ. Και είναι ο ίδιος Θεός που δημιούργησε τους ουρανούς και τη γη, και τα πάντα που βρίσκονται σε αυτά.

12 Ιδού, δημιούργησε τον Αδάμ, και από τον Αδάμ προήλθε η πτώση του ανθρώπου. Και εξαιτίας της πτώσης του ανθρώπου ήλθε ο Ιησούς Χριστός, δηλαδή ο Πατέρας και ο Υιός. Και λόγω του Ιησού Χριστού ήλθε η λύτρωση του ανθρώπου.

13 Και λόγω της λύτρωσης του ανθρώπου, η οποία προήλθε από τον Ιησού Χριστό, επαναφέρονται στην παρουσία του Κυρίου. Μάλιστα, αυτός είναι ο τρόπος με τον οποίον όλοι οι άνθρωποι λυτρώνονται, επειδή ο θάνατος του Χριστού πραγματοποιεί την ανάσταση, η οποία πραγματοποιεί τη λύτρωση από τον ατελείωτο ύπνο, από τον οποίο ύπνο όλοι οι άνθρωποι θα ξυπνήσουν με τη δύναμη του Θεού όταν θα ηχήσει η σάλπιγγα. Και θα βγουν έξω, τόσο οι μικροί όσο και οι μεγάλοι, και θα σταθούν όλοι εμπρός στο βήμα Του, όντας λυτρωμένοι και λυμένοι από αυτά τα αιώνια δεσμά του θανάτου, ο οποίος θάνατος είναι υλικός θάνατος.

14 Και τότε έρχεται επάνω τους η κρίση του Αγίου του Ισραήλ. Και τότε έρχεται ο καιρός όπου αυτός που είναι βρομερός θα είναι ακόμη βρομερός, και εκείνος που είναι δίκαιος θα είναι ακόμη δίκαιος, και εκείνος που είναι ευτυχής θα είναι ακόμη ευτυχής, και εκείνος που είναι δυστυχής θα είναι ακόμη δυστυχής.

15 Και τώρα, αχ, όλοι εσείς που έχετε φαντασθεί μέσα σας έναν θεό που δεν μπορεί να κάνει θαύματα, θα σας ρωτούσα, έχουν όλα αυτά περάσει, για τα οποία έχω μιλήσει; Έχει έλθει ήδη το τέλος; Ιδού, σας λέω, Όχι. Και ο Θεός δεν έχει πάψει να είναι Θεός θαυμάτων.

16 Ιδού, δεν είναι θαυμαστά στα μάτια μας αυτά που ο Θεός έχει κάνει; Μάλιστα, και ποιος μπορεί να κατανοήσει τα θαυμαστά έργα του Θεού;

17 Ποιος θα πει ότι δεν ήταν θαύμα το ότι με τον λόγο Του έγιναν ο ουρανός και η γη, και με τη δύναμη του λόγου Του δημιουργήθηκε ο άνθρωπος από το χώμα της γης, και με τη δύναμη του λόγου Του έγιναν θαύματα;

18 Και ποιος θα πει ότι ο Ιησούς Χριστός δεν έκανε πολλά μεγάλα θαύματα; Επίσης πολλά μεγάλα θαύματα έγιναν από το χέρι των αποστόλων.

19 Και αν γίνονταν θαύματα τότε, γιατί έχει πάψει ο Θεός να είναι Θεός θαυμάτων, κι όμως να είναι αμετάβλητο Ον; Και ιδού, σας λέω, δεν μεταβάλλεται. Αν ήταν έτσι, θα έπαυε να είναι Θεός. Και δεν παύει να είναι Θεός, και είναι Θεός θαυμάτων.

20 Και ο λόγος που παύει να κάνει θαύματα ανάμεσα στα τέκνα των ανθρώπων είναι επειδή φθίνουν από απιστία, και αναχωρούν από τον σωστό δρόμο, και δεν γνωρίζουν τον Θεό στον οποίο πρέπει να βασίζονται.

21 Ιδού, σας λέω ότι όποιος πιστεύει στον Χριστό, χωρίς να αμφιβάλλει για τίποτα, οτιδήποτε ζητήσει από τον Πατέρα στο όνομα του Χριστού θα του δοθεί. Και αυτή η υπόσχεση είναι προς όλους, ακόμη μέχρι τα πέρατα της γης.

22 Γιατί ιδού, έτσι είπε ο Ιησούς Χριστός, ο Υιός του Θεού, προς τους μαθητές Του που θα παρέμεναν, μάλιστα, και επίσης σε όλους τους μαθητές Του, ενώ το πλήθος άκουγε: Πηγαίνετε σε όλον τον κόσμο, και κηρύξτε το Ευαγγέλιο σε κάθε πλάσμα.

23 Και εκείνος που πιστεύει και βαφτισθεί θα σωθεί, αλλά εκείνος που δεν πιστεύει θα είναι καταραμένος.

24 Και αυτά τα σημεία θα ακολουθούν εκείνους που πιστεύουν – στο όνομά μου θα εκβάλλουν δαιμόνια, θα μιλούν καινούργιες γλώσσες, θα πιάνουν φίδια, και αν πιουν κάτι θανατηφόρο, δεν θα τους βλάψει. Θα θέτουν τα χέρια στους αρρώστους και θα αναρρώνουν.

25 Και όποιος πιστεύει στο όνομά μου, χωρίς να αμφιβάλλει για τίποτα, σε αυτόν θα επικυρώσω όλα μου τα λόγια, ακόμη και μέχρι τα πέρατα της γης.

26 Και τώρα, ιδού, ποιος μπορεί να σταθεί ενάντια στα έργα του Κυρίου; Ποιος μπορεί να αρνηθεί τα λόγια Του; Ποιος θα ξεσηκωθεί ενάντια στην πανίσχυρη δύναμη του Κυρίου; Ποιος θα περιφρονήσει τα έργα του Κυρίου; Ποιος θα περιφρονήσει τα τέκνα του Χριστού; Προσέξτε, όλοι εσείς που είστε κατάφρονες των έργων του Κυρίου, γιατί θα απορήσετε και θα αφανιστείτε.

27 Τότε λοιπόν μην περιφρονείτε, και μην απορείτε, αλλά εισακούστε τα λόγια του Κυρίου, και ζητήστε από τον Πατέρα στο όνομα του Ιησού για οτιδήποτε βρεθείτε σε ανάγκη. Μην αμφιβάλλετε, αλλά να πιστεύετε, και αρχίστε όπως τον παλιό καιρό, και ελάτε προς τον Κύριο με όλη σας την καρδιά, και να εργάζεστε για τη σωτηρία σας με φόβο και τρόμο εμπρός Του.

28 Να είστε συνετοί κατά τις ημέρες της δοκιμασίας σας. Απεκδυθείτε από κάθε ακαθαρσία. Μη ζητάτε για να το δαπανήσετε στους πόθους σας, αλλά να ζητάτε με ακλόνητη σταθερότητα να μην υποχωρήσετε σε κανέναν πειρασμό, αλλά να υπηρετείτε τον αληθινό και ζώντα Θεό.

29 Φροντίστε να μη βαπτισθείτε ανάξια. Φροντίστε να μην παίρνετε τη μετάληψη του Χριστού ανάξια, αλλά φροντίστε να κάνετε τα πάντα με αξιοσύνη, και κάνετέ το στο όνομα του Ιησού Χριστού, του Υιού του ζώντος Θεού. Και αν το κάνετε αυτό, και υπομείνετε μέχρι τέλους, με κανέναν τρόπο δεν θα εκδιωχθείτε.

30 Ιδού, σας μιλώ σαν να μιλούσα από τους νεκρούς, διότι ξέρω ότι θα έχετε τα λόγια μου.

31 Μη με καταδικάζετε για τις ατέλειές μου, ούτε τον πατέρα μου για τις δικές του ατέλειες, ούτε αυτούς που έχουν γράψει πριν από εκείνον. Όμως μάλλον να ευχαριστείτε τον Θεό που σας έχει φανερώσει τις ατέλειές μας, ώστε να μάθετε να είστε πιο σοφοί από ό,τι ήμασταν εμείς.

32 Και τώρα, ιδού, έχουμε γράψει αυτό το χρονικό σύμφωνα με τη γνώση μας, με τους χαρακτήρες που ονομάζονται ανάμεσά μας αναμορφωμένα Αιγυπτιακά, που μεταβιβάσθηκαν σε μας και τροποποιήθηκαν από εμάς, σύμφωνα με τον τρόπο της ομιλίας μας.

33 Και αν ήταν οι πλάκες μας αρκετά μεγάλες, θα είχαμε γράψει στα Εβραϊκά, όμως και τα Εβραϊκά έχουν τροποποιηθεί από εμάς. Και αν μπορούσαμε να είχαμε γράψει στα Εβραϊκά, ιδού, δεν θα είχατε καθόλου ατέλειες στο χρονικό μας.

34 Όμως ο Κύριος γνωρίζει αυτά που έχουμε γράψει, και επίσης ότι κανένας άλλος λαός δεν γνωρίζει τη γλώσσα μας. Και επειδή κανένας άλλος λαός δεν γνωρίζει τη γλώσσα μας, γι’ αυτό έχει προετοιμάσει τα μέσα για την ερμηνεία τους.

35 Και αυτά έχουν γραφεί για να απαλλάξουμε τα ενδύματά μας από το αίμα των αδελφών μας, που έφθιναν από απιστία.

36 Και ιδού, αυτά που εμείς έχουμε επιθυμήσει σχετικά με τους αδελφούς μας, μάλιστα, δηλαδή την αποκατάστασή τους στη γνώση περί Χριστού, είναι σύμφωνα με τις προσευχές όλων των αγίων που έχουν κατοικήσει στη χώρα.

37 Και είθε ο Κύριος Ιησούς Χριστός να δώσει ώστε οι προσευχές τους να εισακουστούν σύμφωνα με την πίστη τους. Και είθε ο Θεός Πατέρας να θυμηθεί τη διαθήκη την οποία έχει συνάψει με τον οίκο του Ισραήλ. Και είθε να τους ευλογήσει για πάντα, μέσω της πίστης στο όνομα του Ιησού Χριστού. Αμήν. 






Το Πρωτο Βιβλιο Του Νεφι Η Βασιλεια Και Η Διακονια Του

Μία αφήγηση του Λεχί και της συζύγου του, Σαρίας, και των τεσσάρων υιών του, που ονομάζονται (αρχίζοντας από τον μεγαλύτερο) Λάμαν, Λεμουήλ, Σαμ και Νεφί. Ο Κύριος προειδοποιεί τον Λεχί να αναχωρήσει από τη γη της Ιερουσαλήμ, επειδή προφήτευσε στον λαό σχετικά με την ανομία του και ο λαός επιδιώκει να καταστρέψει τη ζωή του. Κάνει ένα ταξίδι τριών ημερών στην έρημο με την οικογένειά του. Ο Νεφί παίρνει τους αδελφούς του και επιστρέφει στη γη της Ιερουσαλήμ για να αποκτήσει το χρονικό των Ιουδαίων. Η αφήγηση των δεινών τους. Νυμφεύονται τις θυγατέρες του Ισμαήλ. Παίρνουν τις οικογένειές τους και αναχωρούν στην έρημο. Τα δεινά και τα βάσανά τους στην έρημο. Η πορεία του ταξιδιού τους. Φθάνουν στη θάλασσα. Οι αδελφοί του Νεφί επαναστατούν εναντίον του. Τους αντιμετωπίζει και κατασκευάζει ένα πλοίο. Αποκαλούν το όνομα του τόπου Αφθονία. Διασχίζουν τη θάλασσα προς τη γη της επαγγελίας και ούτω καθεξής. Αυτό είναι σύμφωνα με την αφήγηση του Νεφί ή με άλλα λόγια, εγώ, ο Νεφί, έγραψα αυτό το χρονικό.


ΚΕΦΑΛΑΙΟ 1

Ο Νεφί αρχίζει το χρονικό του λαού του. Ο Λεχί βλέπει σε όραμα μία πύρινη στήλη και διαβάζει από ένα βιβλίο προφητείας. Δοξολογεί τον Θεό, προλέγει τον ερχομό του Μεσσία και προφητεύει την καταστροφή της Ιερουσαλήμ. Καταδιώκεται από τους Ιουδαίους. Περίπου το 600 π.Χ.

1 ΕΓΏ, ο Νεφί, έχοντας γεννηθεί από καλούς γονείς, αφού διδάχθηκα σε κάποιο βαθμό όλες τις γνώσεις του πατέρα μου, και έχοντας δει πολλά βάσανα επί των ημερών μου, παρά ταύτα, έχοντας ευνοηθεί άκρως από τον Κύριο όλες τις ημέρες μου, μάλιστα, αφού είχα λάβει μεγάλη γνώση για την καλοσύνη και τα μυστήρια του Θεού, γι’ αυτό κάνω ένα χρονικό των τεκταινομένων κατά τις ημέρες μου.

2 Λοιπόν, κάνω ένα χρονικό στη γλώσσα του πατέρα μου, η οποία αποτελείται από τις γνώσεις των Ιουδαίων και τη γλώσσα των Αιγυπτίων.

3 Και γνωρίζω ότι το χρονικό που φτιάχνω είναι αληθινό. Και το φτιάχνω με το ίδιο μου το χέρι. Και το κάνω σύμφωνα με τη γνώση μου.

4 Επειδή συνέβη ώστε στην αρχή του πρώτου έτους της βασιλείας του Σεδεκία, βασιλέα του Ιούδα, (ο πατέρας μου Λεχί, έχοντας κατοικήσει στην Ιερουσαλήμ όλες τις ημέρες του)· και εκείνο το ίδιο έτος ήλθαν πολλοί προφήτες, προφητεύοντας στον λαό ότι πρέπει να μετανοήσει ή η μεγάλη πόλη της Ιερουσαλήμ πρέπει να καταστραφεί.

5 Γι’ αυτό συνέβη ώστε ο πατέρας μου, ο Λεχί, καθώς προχωρούσε, προσευχήθηκε στον Κύριο, λοιπόν, με όλη του την καρδιά, για λογαριασμό του λαού του.

6 Και συνέβη ώστε καθώς προσευχόταν προς τον Κύριο, ήλθε μία πύρινη στήλη και παρέμεινε επάνω σε έναν βράχο εμπρός του. Και είδε και άκουσε πολλά. Και εξαιτίας όσων είδε και άκουσε, σειόταν και έτρεμε υπερβολικά.

7 Και συνέβη ώστε επέστρεψε στο σπίτι του στην Ιερουσαλήμ. Και έπεσε επάνω στο κρεβάτι του, επειδή είχε κατακλυσθεί από το Πνεύμα και από εκείνα που είχε δει.

8 Και έχοντας επομένως κατακλυσθεί από το Πνεύμα, μεταφέρθηκε σε ένα όραμα, ώστε είδε τους ουρανούς ανοικτούς και νόμισε ότι είδε τον Θεό να κάθεται επάνω στον θρόνο Του, περιστοιχισμένος από αναρίθμητες συνάξεις αγγέλων σε στάση ψαλμωδίας και δοξολογίας του Θεού τους.

9 Και συνέβη ώστε είδε Έναν κατελθόντα από τον μέσον του ουρανού, και διαπίστωσε ότι η λάμψη Του ήταν ανώτερη και από του ήλιου το καταμεσήμερο.

10 Και είδε επίσης δώδεκα άλλους, που Τον ακολουθούσαν και η λαμπρότητά τους ξεπερνούσε τη λαμπρότητα των αστεριών στο στερέωμα.

11 Και κατέβηκαν και προχώρησαν επάνω στο πρόσωπο της γης. Και ο πρώτος ήλθε και στάθηκε εμπρός στον πατέρα μου, και του έδωσε ένα βιβλίο, και του είπε να διαβάσει.

12 Και συνέβη ώστε καθώς διάβαζε, γέμισε από το Πνεύμα του Κυρίου.

13 Και διάβασε, λέγοντας: Ουαί, ουαί, Ιερουσαλήμ, διότι έχω δει τα βδελύγματά σου! Μάλιστα, και πολλά πράγματα διάβασε ο πατέρας μου σχετικά με την Ιερουσαλήμ – ότι θα πρέπει να καταστραφεί καθώς και οι κάτοικοι αυτής· πολλοί θα πρέπει να αφανισθούν από το σπαθί και πολλοί θα πρέπει να μεταφερθούν αιχμάλωτοι στη Βαβυλώνα.

14 Και συνέβη ώστε αφού ο πατέρας μου διάβασε και είδε πολλά μεγάλα και θαυμαστά πράγματα, αναφώνησε πολλά προς τον Κύριο, όπως: Μεγάλα και θαυμαστά είναι τα έργα Σου, Κύριε, Θεέ Παντοκράτορα! Ο θρόνος Σου είναι ψηλά στους ουρανούς, και η δύναμή Σου και η καλοσύνη και η ευσπλαχνία Σου επάνω σε όλους τους κατοίκους της γης. Και επειδή είσαι πολυεύσπλαχνος, δεν θα αφήσεις αυτούς που έρχονται σε Σένα να χαθούν!

15 Και κατ’ αυτόν τον τρόπο ήταν η ομιλία του πατέρα μου δοξολογώντας τον Θεό του. Επειδή η ψυχή του όντως αγαλλίαζε και ολόκληρη η καρδιά του ήταν πλήρης, λόγω των όσων είχε δει, μάλιστα, τα οποία ο Κύριος του είχε δείξει.

16 Και τώρα, εγώ, ο Νεφί, δεν κάνω μία πλήρη αφήγηση των όσων έχει γράψει ο πατέρας μου, διότι έχει γράψει πολλά που είδε σε οράματα και σε όνειρα. Και έχει γράψει επίσης πολλά που προφήτευσε και είπε στα τέκνα του, για τα οποία δεν θα κάνω πλήρη αφήγηση.

17 Αλλά θα κάνω αφήγηση για ό,τι συνέβη σε μένα, κατά τις ημέρες μου. Ιδού, κάνω μια σύντμηση του χρονικού του πατέρα μου πάνω σε πλάκες, τις οποίες έκανα με τα ίδια μου τα χέρια. Αφού λοιπόν τελειώσω τη σύντμηση της αφήγησης του πατέρα μου τότε θα κάνω μία αφήγηση της δικής μου ζωής.

18 Γι’ αυτό, θα ήθελα να γνωρίζετε ότι, αφού έδειξε ο Κύριος τόσα πολλά θαυμαστά στον πατέρα μου, τον Λεχί, μάλιστα, σχετικά με την καταστροφή της Ιερουσαλήμ, ιδού πήγε έξω στον λαό και άρχισε να προφητεύει και να διακηρύττει σε αυτόν σχετικά με τα όσα είχε δει και ακούσει.

19 Και συνέβη ώστε οι Ιουδαίοι όντως τον χλεύασαν εξαιτίας όσων καταμαρτυρούσε για αυτούς, επειδή αληθώς καταμαρτυρούσε για την κακία τους και τα βδελύγματά τους. Και κατέθετε μαρτυρία ότι όσα είδε και άκουσε και επίσης αυτά που διάβασε στο βιβλίο, φανέρωναν απλά για τον ερχομό του Μεσσία καθώς επίσης και για την λύτρωση του κόσμου.

20 Και όταν άκουσαν οι Ιουδαίοι αυτά τα πράγματα, θύμωσαν μαζί του. Μάλιστα, όπως με τους προφήτες της αρχαίας εποχής τους οποίους είχαν εκδιώξει, λιθοβολήσει και θανατώσει. Και ακόμα επιζητούσαν τη ζωή του, ώστε να του την αφαιρέσουν. Όμως, ιδού, εγώ, ο Νεφί, θα σας δείξω ότι τα πολυεύσπλαχνα ελέη του Κυρίου, είναι επάνω σε εκείνους τους οποίους έχει επιλέξει, λόγω της πίστης τους, για να τους καταστήσει ισχυρούς, και μάλιστα μέχρι τη δύναμη της απολύτρωσης.



ΚΕΦΑΛΑΙΟ 2

Ο Λεχί παίρνει την οικογένειά του στην έρημο κοντά στην Ερυθρά Θάλασσα. Αφήνουν την περιουσία τους. Ο Λεχί προσφέρει θυσία στον Κύριο και διδάσκει στους υιούς του να τηρούν τις εντολές. Ο Λάμαν και ο Λεμουήλ παραπονιούνται εναντίον του πατέρα τους. Ο Νεφί είναι υπάκουος και προσεύχεται με πίστη. Ο Κύριος του μιλά και αυτός επιλέγεται να κυβερνά τους αδελφούς του. Περίπου το 600 π.Χ.

1 Διοτι ιδού, συνέβη ώστε ο Κύριος μίλησε στον πατέρα μου, μάλιστα, ακόμη και σε όνειρο, και του είπε: Μακάριος είσαι Λεχί, λόγω των όσων έχεις κάνει. Και επειδή ήσουν πιστός και διακήρυξες στον λαό αυτόν τα πράγματα που σε πρόσταξα, ιδού, επιζητούν να σου αφαιρέσουν τη ζωή.

2 Και συνέβη ώστε ο Κύριος πρόσταξε τον πατέρα μου, μέσα σε όνειρο, ότι έπρεπε να πάρει την οικογένειά του και να αναχωρήσει για την έρημο.

3 Και συνέβη ώστε υπάκουσε στον λόγο του Κυρίου, γι’ αυτό έκανε όπως τον πρόσταξε ο Κύριος.

4 Και συνέβη ώστε αναχώρησε για την έρημο. Και εγκατέλειψε το σπίτι του και τη γη της κληρονομιάς του και το χρυσάφι του και το ασήμι του και τα πολύτιμα αντικείμενά του, και δεν πήρε τίποτα μαζί του, εκτός από την οικογένειά του και προμήθειες και σκηνές, και αναχώρησε για την έρημο.

5 Και κατέβηκε στα όρια κοντά στην ακτή της Ερυθράς Θαλάσσης και ταξίδευσε στην έρημο στα όρια που είναι πιο κοντά στην Ερυθρά Θάλασσα και ταξίδευσε στην έρημο με την οικογένειά του, η οποία αποτελείτο από τη μητέρα μου, Σαρία, τους μεγαλύτερους αδελφούς μου, οι οποίοι ήταν ο Λάμαν, ο Λεμουήλ και ο Σαμ.

6 Και συνέβη ώστε αφού είχε ταξιδέψει τρεις ημέρες μέσα στην έρημο, έστησε τη σκηνή του σε μια κοιλάδα δίπλα σε έναν ποταμό νερού.

7 Και συνέβη ώστε έχτισε έναν βωμό από πέτρες, και έκανε προσφορά προς τον Κύριο, και προσέφερε ευχαριστίες προς τον Κύριο τον Θεό μας.

8 Και συνέβη ώστε ονόμασε τον ποταμό, Λάμαν, και οι εκβολές του ήταν μέσα στην Ερυθρά Θάλασσα. Και η κοιλάδα ήταν στα όρια κοντά στο στόμιό του.

9 Και όταν ο πατέρας μου είδε ότι τα ύδατα του ποταμού εξέβαλλαν στην πηγή της Ερυθράς Θαλάσσης, μίλησε στον Λάμαν, λέγοντας: Ώ και να μπορούσες να είσαι σαν αυτόν τον ποταμό, συνεχώς να τρέχεις στην πηγή πάσης χρηστότητος!

10 Επίσης μίλησε και προς τον Λεμουήλ: Αχ, μακάρι να μπορούσες να ήσουν σαν αυτήν την κοιλάδα, σταθερός και στερεός και ακλόνητος στην τήρηση των εντολών του Κυρίου!

11 Λοιπόν, αυτά είπε επειδή ο Λάμαν και ο Λεμουήλ ήταν σκληροτράχηλοι· διότι, ιδού όντως παραπονούνταν σε πολλά εναντίον του πατέρα τους, επειδή ήταν άνθρωπος οραματιστής και τους είχε οδηγήσει έξω από τη γη της Ιερουσαλήμ, να αφήσουν τη γη της κληρονομιάς τους και το χρυσάφι τους και το ασήμι τους και τα πολύτιμα αντικείμενά τους, για να αφανισθούν στην έρημο. Και αυτό είπαν ότι το έκανε εξαιτίας της ανόητης φαντασίας της καρδιάς του.

12 Και έτσι ο Λάμαν και ο Λεμουήλ, που ήταν οι μεγαλύτεροι, παραπονούνταν εναντίον του πατέρα τους. Και παραπονούνταν, επειδή δεν γνώριζαν την επικοινωνία του Θεού αυτού που τους είχε πλάσει.

13 Ούτε πίστευαν ότι η Ιερουσαλήμ, η μεγάλη αυτή πόλη, μπορούσε να καταστραφεί σύμφωνα με τα λόγια των προφητών. Και ήταν σαν τους Ιουδαίους οι οποίοι ήταν στην Ιερουσαλήμ και οι οποίοι επιζητούσαν να αφαιρέσουν τη ζωή του πατέρα μου.

14 Και συνέβη ώστε ο πατέρας μου μίλησε όντως σε αυτούς, στην κοιλάδα του Λεμουήλ, με ισχύ, πλήρης Πνεύματος, μέχρι που τα σώματά τους εσείοντο εμπρός του. Και τους αντιμετώπισε, ώστε δεν τολμούσαν να εκστομίσουν τίποτε εναντίον του. Επομένως, έκαναν ό,τι τους πρόσταξε.

15 Και ο πατέρας μου κατοικούσε σε μία σκηνή.

16 Και συνέβη ώστε εγώ, ο Νεφί, όντας υπερβολικά νέος, παρά ταύτα όντας μεγάλος σε ανάστημα και επίσης έχοντας μεγάλη επιθυμία να μάθω για τα μυστήρια του Θεού, γι’ αυτό, αναφώνησα όντως προς τον Κύριο, και ιδού, όντως με επισκέφθηκε και μαλάκωσε την καρδιά μου, ώστε πίστεψα όλα τα λόγια που είχαν λεχθεί από τον πατέρα μου. Γι’ αυτό δεν επαναστάτησα εναντίον του όπως οι αδελφοί μου.

17 Και μίλησα προς τον Σαμ, κάνοντάς του γνωστά αυτά που ο Κύριος μου είχε φανερώσει με το Άγιο Πνεύμα Του. Και συνέβη ώστε πίστεψε στα λόγια μου.

18 Όμως, ιδού, ο Λάμαν και ο Λεμουήλ δεν ήθελαν να ακούσουν τα λόγια μου. Και όπως ήμουν θλιμμένος για την σκληρότητα της καρδιάς τους αναφώνησα προς τον Κύριο για χάρη τους.

19 Και συνέβη ώστε ο Κύριος μου μίλησε και μου είπε: Ευλογημένος είσαι, Νεφί, για την πίστη σου, επειδή με αναζήτησες επιμελώς, με ταπεινότητα καρδιάς.

20 Και εφόσον θα τηρείτε τις εντολές μου, θα ευημερείτε και θα οδηγηθείτε στη γη της επαγγελίας. Μάλιστα, ακόμη και σε μία γη την οποία έχω προετοιμάσει για εσάς.Μάλιστα, μία γη η οποία είναι εκλεκτή υπεράνω κάθε άλλης γης.

21 Και εφόσον οι αδελφοί σου επαναστατήσουν εναντίον σου, θα αποκοπούν από την παρουσία του Κυρίου.

22 Και εφόσον εσύ τηρείς τις εντολές μου, θα γίνεις αρχηγός και δάσκαλος των αδελφών σου.

23 Διότι ιδού, εκείνη την ημέρα που θα επαναστατήσουν εναντίον μου, θα τους καταραστώ ακόμη και με οδυνηρή κατάρα και δεν θα έχουν καμία δύναμη επί των απογόνων σου εκτός και αν αυτοί επίσης επαναστατήσουν εναντίον μου.

24 Και αν γίνει και επαναστατήσουν εναντίον μου, θα αποτελέσουν εκείνοι μάστιγα για τους απογόνους σου, για να τους υποκινούν να με θυμούνται.



Κεφαλαιο 3

Οι υιοί του Λεχί επιστρέφουν στην Ιερουσαλήμ για να αποκτήσουν τις πλάκες από ορείχαλκο. Ο Λάβαν αρνείται να παραδώσει τις πλάκες. Ο Νεφί παροτρύνει και ενθαρρύνει τους αδελφούς του. Ο Λάβαν κλέβει την περιουσία τους και επιχειρεί να τους φονεύσει. Ο Λάμαν και ο Λεμουήλ κτυπούν τον Νεφί και τον Σαμ και επιτιμώνται από έναν άγγελο. Περίπου το 600–592 π.Χ.

1 Και συνέβη ώστε εγώ, ο Νεφί, αφού μίλησα με τον Κύριο, επέστρεψα στη σκηνή του πατέρα μου.

2 Και συνέβη ώστε αυτός μου μίλησε και μου είπε: Ιδού, ονει ρεύτηκα ένα όνειρο, στο οποίο ο Κύριος μου πρόσταξε να επιστρέψετε εσύ και οι αδελφοί σου στην Ιερουσαλήμ.

3 Επειδή, ιδού, ο Λάβαν έχει το χρονικό των Ιουδαίων και επίσης γενεαλογία των προγόνων σου, και είναι χαραγμένα επάνω σε πλάκες από ορείχαλκο.

4 Έτσι λοιπόν, ο Κύριος με πρόσταξε εσύ και οι αδελφοί σου να πάτε στο σπίτι του Λάβαν, και να ζητήσετε τα χρονικά, και να τα φέρετε εδώ κάτω στην έρημο.

5 Και τώρα, ιδού, οι αδελφοί σου παραπονιούνται, και λένε ότι είναι δύσκολο πράγμα αυτό που τους ζήτησα. Όμως, ιδού, δεν τους το ζήτησα εγώ, αλλά είναι μία εντολή του Κυρίου.

6 Επομένως πήγαινε, υιέ μου, και θα ευνοηθείς από τον Κύριο, επειδή δεν παραπονέθηκες.

7 Και συνέβη ώστε εγώ, ο Νεφί, είπα στον πατέρα μου: Θα πάω και θα κάνω αυτά που ο Κύριος έχει προστάξει, διότι ξέρω ότι ο Κύριος δεν δίνει εντολές στα τέκνα των ανθρώπων, παρά μόνον όταν προετοιμάσει γι’ αυτά την οδό, ώστε να μπορέσουν να εκπληρώσουν αυτό που τους προστάζει.

8 Και συνέβη ώστε, όταν ο πατέρας μου άκουσε αυτά τα λόγια, ευχαριστήθηκε υπερβολικά, γιατί ήξερε ότι είχα ευλογηθεί από τον Κύριο.

9 Και εγώ, ο Νεφί, και οι αδελφοί μου ξεκινήσαμε μέσα στην έρημο, με τις σκηνές μας, για να ανέβουμε στη γη της Ιερουσαλήμ.

10 Και συνέβη ώστε όταν είχαμε ανεβεί στη γη της Ιερουσαλήμ, εγώ και οι αδελφοί μου συμβουλευτήκαμε ο ένας τον άλλον.

11 Και ρίξαμε κλήρους – ποιος από εμάς θα πρέπει να πάει στον οίκο του Λάβαν. Και συνέβη ώστε ο κλήρος έπεσε στον Λάμαν. Και ο Λάμαν εισήλθε στον οίκο του Λάβαν και του μίλησε καθώς καθόταν στον οίκο του.

12 Και ζήτησε από τον Λάβαν τα χρονικά που ήταν εγχαραγμένα επάνω στις πλάκες από ορείχαλκο, οι οποίες περιείχαν τη γενεαλογία του πατέρα μου.

13 Και ιδού, συνέβη ώστε ο Λάβαν θύμωσε, και τον έδιωξε από εμπρός του, και δεν τον άφησε να πάρει τα χρονικά. Γι’ αυτό, του είπε: Ιδού, είσαι ληστής και θα σε φονεύσω.

14 Όμως ο Λάμαν έφυγε γρήγορα από μπροστά του, και μας εξιστόρησε αυτά που έκανε ο Λάβαν. Και αρχίσαμε να λυπούμαστε υπερβολικά, και οι αδελφοί μου επρόκειτο να επιστρέψουν στον πατέρα μου, στην έρημο.

15 Όμως, ιδού, τους είπα ότι: Όπως ο Κύριος ζει, και όπως εμείς ζούμε, δεν θα πάμε κάτω στον πατέρα μας στην έρημο έως ότου εκπληρώσουμε αυτό που μας έχει προστάξει ο Κύριος.

16 Γι’ αυτό, ας είμαστε πιστοί στην τήρηση των εντολών του Κυρίου. Ας κατεβούμε λοιπόν στη γη της κληρονομιάς του πατέρα μας, γιατί ιδού, άφησε εκεί χρυσάφι και ασήμι, και όλων των ειδών τα πλούτη. Και όλα αυτά τα έκανε χάρη των εντολών του Κυρίου.

17 Γιατί ήξερε ότι η Ιερουσαλήμ πρόκειται να καταστραφεί, εξαιτίας της κακίας του λαού.

18 Γιατί, ιδού, απαρνήθηκαν τα λόγια των προφητών. Επομένως, αν ο πατέρας μου κατοικούσε στη γη, αφού είχε προσταχθεί να φύγει από τη γη, ιδού, θα αφανιζόταν επίσης. Επομένως, πρέπει αναγκαστικά να φύγει από τη γη.

19 Και ιδού, είναι σοφία του Θεού να αποκτήσουμε αυτά τα χρονικά, ώστε να διατηρήσουμε για τα παιδιά μας τη γλώσσα των πατέρων μας.

20 Και επίσης να μπορέσουμε να διατηρήσουμε για αυτά, τα λόγια που έχουν λεχθεί από το στόμα όλων των αγίων προφητών, τα οποία τους δόθηκαν με το Πνεύμα και τη δύναμη του Θεού, από καταβολής κόσμου, μέχρι και τον παρόντα καιρό.

21 Και συνέβη ώστε με τέτοιου είδους λόγια έπεισα τους αδελφούς μου ώστε να μπορέσουν να είναι πιστοί στην τήρηση των εντολών του Θεού.

22 Και συνέβη ώστε κατεβήκαμε προς τη γη της κληρονομιάς μας, και μαζέψαμε το χρυσάφι μας και το ασήμι μας και τα πολύτιμα αντικείμενά μας.

23 Και αφού τα συγκεντρώσαμε όλα, ανεβήκαμε πάλι στο σπίτι του Λάβαν.

24 Και συνέβη ώστε πήγαμε μέσα, στον Λάβαν, και του ζητήσαμε να μας δώσει τα χρονικά τα οποία ήταν εγχαραγμένα επάνω στις πλάκες από ορείχαλκο, για τις οποίες θα του δίναμε τον χρυσό μας και το ασήμι μας και όλα τα πολύτιμα αντικείμενά μας.

25 Και συνέβη ώστε όταν ο Λάβαν είδε την περιουσία μας, και ότι αυτή ήταν υπερβολικά μεγάλη, την επιθύμησε σφόδρα σε βαθμό που μας πέταξε έξω και έστειλε τους υπηρέτες του να μας φονεύσουν, ώστε να μπορέσει να αποκτήσει την περιουσία μας.

26 Και συνέβη ώστε ξεφύγαμε από τους υπηρέτες του Λάβαν, και αναγκαστήκαμε να εγκαταλείψουμε πίσω μας την περιουσία μας, η οποία έπεσε στα χέρια του Λάβαν.

27 Και συνέβη ώστε καταφύγαμε στην έρημο, και οι υπηρέτες του Λάβαν δεν μας πρόφθασαν, και κρυφτήκαμε στην κοιλότητα ενός βράχου.

28 Και συνέβη ώστε ο Λάμαν ήταν θυμωμένος μαζί μου, και με τον πατέρα μου επίσης. Γι’ αυτό, ο Λάμαν και ο Λεμουήλ έλεγαν πολλά σκληρά λόγια σε εμάς, τους μικρότερους αδελφούς τους, και μας χτύπησαν ακόμη και με μία ράβδο.

29 Και συνέβη ώστε καθώς μας χτυπούσαν με τη ράβδο, ιδού, άγγελος Κυρίου ήλθε και στάθηκε εμπρός τους και τους μίλησε, λέγοντας: Γιατί χτυπάτε τον μικρότερο αδελφό σας με τη ράβδο; Δεν γνωρίζετε ότι ο Κύριος τον έχει επιλέξει να είναι κυβερνήτης επάνω σε εσάς και αυτό εξαιτίας των ανομιών σας; Ιδού, θα πάτε επάνω στην Ιερουσαλήμ ξανά και ο Κύριος θα παραδώσει τον Λάβαν στα χέρια σας.

30 Και αφού μας μίλησε ο άγγελος, αναχώρησε.

31 Και αφού αναχώρησε ο άγγελος, ο Λάμαν και ο Λεμουήλ άρχισαν ξανά να παραπονιούνται, λέγοντας: Πώς είναι δυνατόν να παραδώσει ο Κύριος τον Λάβαν στα χέρια μας; Ιδού, είναι ισχυρός άνδρας και μπορεί να προστάξει πενήντα, μάλιστα, μπορεί ακόμη να φονεύσει πενήντα. Γιατί λοιπόν όχι και εμάς;



Κεφαλαιο 4

Ο Νεφί φονεύει τον Λάβαν κατά την εντολή του Κυρίου και έπειτα εξασφαλίζει τις πλάκες από ορείχαλκο με στρατήγημα. Ο Ζώραμ επιλέγει να ενωθεί με την οικογένεια του Λεχί στην έρημο. Περίπου το 600–592 π.Χ.

1 Και συνέβη ώστε εγώ μίλησα στους αδελφούς μου, λέγοντας: Ας ανεβούμε πάλι στην Ιερουσαλήμ και ας είμαστε πιστοί στην τήρηση των εντολών του Κυρίου· διότι ιδού, είναι ισχυρότερος από όλη τη γη, τότε γιατί όχι ισχυρότερος από τον Λάβαν και τους πενήντα του, μάλιστα, ή ακόμη και από τις δεκάδες χιλιάδες του;

2 Επομένως, ας ανεβούμε. Ας είμαστε δυνατοί σαν τον Μωυσή, διότι πράγματι μίλησε στα ύδατα της Ερυθράς Θαλάσσης και αυτά χωρίσθηκαν τήδε κακείσε και οι πατέρες μας πέρασαν ανάμεσά τους, από την αιχμαλωσία, σε στεγνό έδαφος, και οι στρατιές του Φαραώ όντως ακολούθησαν και πνίγηκαν στα ύδατα της Ερυθράς Θάλασσας.

3 Λοιπόν ιδού, γνωρίζετε ότι αυτό είναι αληθινό. Και γνωρίζετε επίσης ότι ένας άγγελος σάς μίλησε. Για ποιον λόγο μπορείτε να αμφιβάλετε; Ας ανεβούμε. Ο Κύριος είναι σε θέση να μας ελευθερώσει, όπως και τους πατέρες μας, και να καταστρέψει τον Λάβαν, όπως τους Αιγυπτίους.

4 Όταν λοιπόν είπα αυτά τα λόγια, ήταν ακόμη οργισμένοι, και εξακολουθούσαν να παραπονιούνται. Όμως με ακολούθησαν μέχρι που φτάσαμε έως τα τείχη της Ιερουσαλήμ.

5 Και ήταν κατά τη νύχτα. Και τους έκανα να κρυφθούν έξω από τα τείχη. Και αφού κρύφθηκαν, εγώ, ο Νεφί, γλίστρησα στην πόλη και προχώρησα προς την οικία του Λάβαν.

6 Και καθοδηγούμουν από το Πνευμα χωρίς να γνωρίζω εκ των προτέρων τι θα έπρεπε να κάνω.

7 Προχώρησα λοιπόν, και καθώς ήλθα κοντά στο σπίτι του Λάβαν, είδα έναν άνθρωπο, και είχε πέσει καταγής, εμπρός μου, γιατί ήταν μεθυσμένος από κρασί.

8 Και όταν ήλθα σε αυτόν, ανακάλυψα ότι ήταν ο Λάβαν.

9 Και είδα το σπαθί του και το τράβηξα έξω από τη θήκη του και η λαβή του ήταν από ατόφιο χρυσό και η καλλιτεχνία του ήταν υπερβολικά λεπτή, και είδα ότι η λεπίδα του ήταν από το πιο πολύτιμο ατσάλι.

10 Και συνέβη ώστε αναγκάσθηκα από το Πνεύμα να σκοτώσω τον Λάβαν, αλλά έλεγα στην καρδιά μου: Ποτέ, σε καμία περίπτωση, δεν προκάλεσα χύσιμο αίματος ανθρώπου. Και μαζεύτηκα και δεν ήθελα να τον φονεύσω.

11 Και το Πνεύμα μού είπε ξανά: Ιδού, ο Κύριος τον έχει παραδώσει στα χέρια σου. Μάλιστα και εγώ γνώριζα επίσης ότι είχε επιζητήσει να αφαιρέσει την ίδια μου τη ζωή. Μάλιστα, και δεν εισάκουε τις εντολές του Κυρίου και επίσης μας είχε πάρει την περιουσία μας.

12 Και συνέβη ώστε το Πνευμα μου είπε πάλι: Σκότωσέ τον, γιατί ο Κύριος τον παρέδωσε στα χέρια σου.

13 Ιδού, ο Κύριος σκοτώνει τους κακούς για να φέρει σε πέρας τους δίκαιους σκοπούς του. Είναι καλύτερο να αφανισθεί ένας άνδρας παρά να φθίνει και να αφανισθεί ένα έθνος.

14 Και λοιπόν, όταν εγώ, ο Νεφί, άκουσα αυτά τα λόγια, θυμήθηκα τα λόγια του Κυρίου, τα οποία μου είπε στην έρημο, λέγοντας ότι: Καθόσον οι απόγονοί σου τηρούν τις εντολές μου, θα ευημερούν στη γη της επαγγελίας.

15 Μάλιστα, και επίσης σκέφτηκα ότι δεν θα μπορούσαν να τηρούν τις εντολές του Κυρίου σύμφωνα με το νόμο του Μωυσή, παρά μόνο αν είχαν τον νόμο.

16 Και επίσης ήξερα ότι ο νόμος ήταν εγχαραγμένος επάνω στις πλάκες από ορείχαλκο.

17 Και πάλι, ήξερα ότι ο Κύριος είχε παραδώσει τον Λάβαν στα χέρια μου γι’ αυτόν τον λόγο, δηλαδή για να μπορέσω να αποκτήσω τα χρονικά σύμφωνα με τις εντολές του.

18 Έτσι λοιπόν, υπάκουσα στη φωνή του Πνεύματος, και έπιασα τον Λάβαν από τα μαλλιά της κεφαλής του, και τον αποκεφάλισα με το ίδιο το σπαθί του.

19 Και αφού τον αποκεφάλισα με το ίδιο του το σπαθί, πήρα τα ρούχα του Λάβαν και τα έβαλα επάνω στο σώμα μου. Μάλιστα, ακόμη και το πιο μικρό κομμάτι και ζώστηκα στην οσφύ μου την αρματωσιά του.

20 Και αφού το έκανα αυτό, προχώρησα προς το θησαυροφυλάκιο του Λάβαν. Και καθώς προχωρούσα προς το θησαυροφυλάκιο του Λάβαν, ιδού, είδα τον υπηρέτη του Λάβαν, ο οποίος είχε τα κλειδιά του θησαυροφυλακίου. Και τον πρόσταξα με τη φωνή του Λάβαν να έλθει μαζί μου στο θησαυροφυλάκιο.

21 Και υπέθεσε ότι ήμουν ο κύριος του, ο Λάβαν, αφού είδε τα ρούχα, καθώς επίσης και το σπαθί ζωσμένο στη μέση μου.

22 Μου μίλησε λοιπόν για τους πρεσβυτέρους των Ιουδαίων, αφού ήξερε ότι ο κύριος του, ο Λάβαν, είχε βγει έξω μαζί τους εκείνο το βράδυ.

23 Και εγώ του μίλησα σαν να ήμουν ο Λάβαν.

24 Και του είπα επίσης ότι έπρεπε να πάρω τις εγχαράξεις, αυτές που ήταν επάνω στις πλάκες από ορείχαλκο, να τις πάω στους μεγαλύτερους αδελφούς οι οποίοι ήταν έξω από τα τείχη.

25 Και του ζήτησα να με ακολουθήσει.

26 Αυτός λοιπόν, επειδή νόμισε ότι μιλούσα για τους αδελφούς της εκκλησίας, και ότι ήμουν πράγματι ο Λάβαν, τον οποίο είχα σκοτώσει, γι’ αυτό με ακολούθησε.

27 Και μου μίλησε επανειλημμένως για τους πρεσβυτέρους των Ιουδαίων, καθώς προχωρούσα προς τους αδελφούς μου, οι οποίοι ήταν έξω από τα τείχη.

28 Και συνέβη ώστε, όταν ο Λάμαν με είδε, φοβήθηκε υπερβολικά και επίσης ο Λεμουήλ και ο Σαμ. Και ετράπησαν σε φυγή από την παρουσία μου, διότι υπέθεσαν ότι ήμουν ο Λάβαν και ότι εκείνος με είχε φονεύσει και επιζητούσε να αφαιρέσει τη ζωή τους επίσης.

29 Και συνέβη ώστε τους φώναξα, και με άκουσαν, οπότε σταμάτησαν να φεύγουν από εμπρός μου.

30 Και συνέβη ώστε όταν ο υπηρέτης του Λάβαν είδε τους αδελφούς μου, άρχισε να τρέμει, και ήταν έτοιμος να τραπεί σε φυγή από εμπρός μου και να επιστρέψει στην πόλη της Ιερουσαλήμ.

31 Και λοιπόν, εγώ ο Νεφί, όντας άνδρας μεγάλος σε ανάστημα, και επίσης έχοντας λάβει πολλή δύναμη από τον Κύριο, επομένως άρπαξα τον υπηρέτη του Λάβαν και τον κράτησα για να μην τραπεί σε φυγή.

32 Και συνέβη ώστε του είπα ότι αν εισάκουγε τα λόγια μου, όπως ζει ο Κύριος και όπως ζω εγώ, έτσι ακριβώς, αν εισάκουγε τα λόγια μας, θα του χαρίζαμε τη ζωή.

33 Και του είπα, ακόμα και με όρκο, ότι δεν έπρεπε να φοβάται, ότι θα ήταν ελεύθερος άνθρωπος, όπως και εμείς, αν κατέβαινε στην έρημο μαζί μας.

34 Και του μίλησα, λέγοντας: Ασφαλώς, ο Κύριος μάς έχει προστάξει να το κάνουμε αυτό. Και δεν θα πρέπει να είμαστε επιμελείς στην τήρηση των εντολών του Κυρίου; Γι’ αυτό, αν πας κάτω στην έρημο, στον πατέρα μου, θα έχεις θέση μαζί μας.

35 Και συνέβη ώστε ο Ζώραμ πήρε θάρρος με τα λόγια που είπα. Τώρα, Ζώραμ ήταν το όνομα τού υπηρέτη και υποσχέθηκε ότι θα πήγαινε κάτω στην έρημο, στον πατέρα μας. Μάλιστα και μας έδωσε όρκο ότι θα έμενε μαζί μας από τότε και στο εξής.

36 Επιθυμούσαμε, λοιπόν, να μείνει μαζί μας για τον έξης λόγο, για να μην μπορέσουν να μάθουν οι Ιουδαίοι σχετικά με τη φυγή μας στην έρημο, αλλιώς θα μας καταδίωκαν και θα μας αφάνιζαν.

37 Και συνέβη ώστε όταν ο Ζώραμ μας έδωσε όρκο, οι φόβοι μας γι’ αυτόν σταμάτησαν.

38 Και συνέβη ώστε πήραμε τις πλάκες από ορείχαλκο και τον υπηρέτη του Λάβαν, και ξεκινήσαμε για την έρημο, και ταξιδέψαμε προς τη σκηνή του πατέρα μας.

ΚΕΦΑΛΑΙΟ 5

Η Σαρία παραπονείται εναντίον του Λεχί. Και οι δύο αγαλλιούν για την επιστροφή των υιών τους. Προσφέρουν θυσίες. Οι πλάκες από ορείχαλκο περιέχουν γραπτά του Μωυσή και των προφητών. Οι πλάκες προσδιορίζουν τον Νεφί ως απόγονο του Ιωσήφ. Ο Λεχί προφητεύει σχετικά με τους απογόνους τους και τη διατήρηση των πλακών. Περίπου το 600–592 π.Χ.

1 Και συνέβη ώστε, αφού είχαμε φθάσει κάτω στην έρημο, στον πατέρα μας, ιδού, ήταν πλήρης αγαλλίασης, και επίσης η μητέρα μου, η Σαρία, ήταν υπερβολικά ευτυχής, διότι είχε πράγματι πενθήσει για εμάς.

2 Διότι είχε υποθέσει ότι είχαμε αφανισθεί στην έρημο. Και επίσης είχε παραπονεθεί εναντίον του πατέρα μου, λέγοντάς του ότι ήταν άνθρωπος οραματιστής, λέγοντας: Ιδού, μας οδήγησες έξω από τη γη της κληρονομιάς μας, και οι υιοί μου δεν υπάρχουν πλέον και εμείς αφανιζόμαστε στην έρημο.

3 Και με τέτοιου είδους λόγια διαμαρτυρόταν η μητέρα μου κατά του πατέρα μου.

4 Και είχε συμβεί ώστε ο πατέρας μου της μίλησε, λέγοντας: Γνωρίζω ότι είμαι άνθρωπος οραματιστής, διότι αν δεν είχα δει τα του Θεού σε όραμα, δεν θα είχα γνωρίσει την καλοσύνη του Θεού, αλλά θα είχα μείνει στην Ιερουσαλήμ και θα είχα αφανισθεί με τους αδελφούς μου.

5 Όμως, ιδού, έχω αποκτήσει γη της επαγγελίας, στα οποία πράγματα αγαλλιάζω. Μάλιστα, και γνωρίζω ότι ο Κύριος θα ελευθερώσει τους υιούς μου από τα χέρια του Λάβαν και θα τους φέρει κάτω σε εμάς, στην έρημο.

6 Και με τέτοιου είδους λόγια ο πατέρας μου, ο Λεχί, παρηγορούσε τη μητέρα μου, τη Σαρία, σχετικά με μας, όταν εμείς ταξιδεύαμε μέσα στην έρημο προς τη γη της Ιερουσαλήμ για να πάρουμε το χρονικό των Ιουδαίων.

7 Και όταν επιστρέψαμε στη σκηνή του πατέρα μου, ιδού, η χαρά τους ήταν πλήρης, και η μητέρα μου ανακουφίστηκε.

8 Και εκείνη μίλησε, λέγοντας: Τώρα γνωρίζω μετά βεβαιότητος ότι ο Κύριος έχει προστάξει τον σύζυγό μου να καταφύγει στην έρημο. Μάλιστα, και γνωρίζω επίσης μετά βεβαιότητος ότι ο Κύριος έχει προστατεύσει τους υιούς μου και τους έχει ελευθερώσει από τα χέρια του Λάβαν και τους έχει δώσει δύναμη διά της οποίας να μπορούν να επιτύχουν αυτό που τους έχει προστάξει ο Κύριος. Και σύμφωνα με αυτό το είδος γλώσσας μίλησε εκείνη.

9 Συνέβη λοιπόν ώστε πράγματι αγαλλίασαν υπερβολικά, και προσέφεραν θυσία και ολοκαυτώματα προς τον Κύριο. Και προσέφεραν ευχαριστίες προς τον Θεό του Ισραήλ.

10 Και αφού προσέφεραν ευχαριστίες προς τον Θεό του Ισραήλ, ο πατέρας μου, ο Λεχί, πήρε τα χρονικά που ήταν εγχαραγμένα επάνω στις πλάκες από ορείχαλκο και τα ερεύνησε από την αρχή.

11 Και είδε ότι πράγματι περιείχαν τα πέντε βιβλία του Μωυσή, τα οποία περιέγραφαν τη δημιουργία του κόσμου, ως επίσης και του Αδάμ και της Εύας, που ήταν οι πρώτοι μας γονείς.

12 Και επίσης ένα χρονικό των Ιουδαίων από την αρχή, μέχρι την έναρξη της βασιλείας του Σεδεκία, βασιλιά της φυλής του Ιούδα.

13 Και επίσης τις προφητείες των αγίων προφητών, από την αρχή, μέχρις ότου άρχισε να βασιλεύει ο Σεδεκίας, όπως επίσης και πολλές προφητείες που έχουν ειπωθεί από το στόμα του Ιερεμία.

14 Και συνέβη ώστε ο πατέρας μου, ο Λεχί, βρήκε επίσης επάνω στις πλάκες από ορείχαλκο τη γενεαλογία των πατέρων του. Γι’ αυτό γνώριζε ότι ήταν απόγονος του Ιωσήφ. Μάλιστα, ακόμη αυτού του Ιωσήφ, ο οποίος ήταν ο υιός του Ιακώβ, ο οποίος πωλήθηκε στην Αίγυπτο και που διαφυλάχθηκε από το χέρι του Κυρίου, ώστε να διαφυλάξει τον πατέρα του, τον Ιακώβ, και όλη του την οικογένεια από το να αφανισθούν από πείνα.

15 Και επίσης οδηγήθηκαν σε απολύτρωση από την αιχμαλωσία και έξω από τη γη της Αιγύπτου, από τον ίδιο Θεό που τους είχε διαφυλάξει.

16 Έτσι, λοιπόν, ο πατέρας μου, ο Λεχί, ανακάλυψε τη γενεαλογία των πατέρων του. Και ο Λάβαν επίσης ήταν απόγονος του Ιωσήφ, γι’ αυτό εκείνος και οι πατέρες του είχαν διατηρήσει τα χρονικά.

17 Τώρα, λοιπόν, όταν ο πατέρας μου είδε όλα αυτά, ήταν γεμάτος από το Πνεύμα, και άρχισε να προφητεύει σχετικά με τους απογόνους του–

18 Ότι αυτές οι πλάκες από ορείχαλκο θα εμφανίζονταν προς όλα τα έθνη, τις φυλές, τις γλώσσες και τους λαούς που προέρχονταν από τους απογόνους του.

19 Είπε λοιπόν ότι αυτές οι πλάκες από ορείχαλκο δεν έπρεπε ποτέ να χαθούν, ούτε έπρεπε να θολωθούν πια από τον καιρό. Και προφήτευσε πολλά σχετικά με τους απογόνους του.

20 Και συνέβη ώστε ως τώρα εγώ και ο πατέρας μου έχουμε τηρήσει τις εντολές που μας πρόσταξε ο Κύριος.

21 Και είχαμε αποκτήσει τα χρονικά τα οποία ο Κύριος μάς είχε προστάξει, και τα είχαμε ερευνήσει και είχαμε ανακαλύψει ότι ήταν επιθυμητά, και μάλιστα μεγάλης αξίας για εμάς, σε βαθμό ώστε να μπορέσουμε να διατηρήσουμε τις εντολές του Κυρίου για τα παιδιά μας.

22 Γι’ αυτό, ήταν σοφία του Κυρίου να τα πάρουμε μαζί μας, καθώς ταξιδεύαμε μέσα στην έρημο προς τη γη της επαγγελίας.



Κεφαλαιο 6

Ο Νεφί γράφει τα του Θεού. Σκοπός του Νεφί είναι να πείσει τους ανθρώπους να έλθουν στον Θεό του Αβραάμ και να σωθούν. Περίπου το 600–592 π.Χ.

1 Και τώρα εγώ, ο Νεφί, δεν δίνω τη γενεαλογία των πατέρων μου σε αυτό το μέρος του χρονικού μου· ούτε κάποια στιγμή θα την δώσω αργότερα επάνω σε αυτές τις πλάκες που γράφω, διότι έχει δοθεί στο χρονικό το οποίο έχει διατηρηθεί από τον πατέρα μου. Γι’ αυτό, δεν την γράφω σε αυτό το έργο.

2 Γιατί μου αρκεί να πω ότι είμαστε απόγονοι του Ιωσήφ.

3 Και δεν έχει σημασία για εμένα να προσέχω να δώσω μία πλήρη αφήγηση όλων των πραγμάτων του πατέρα μου, διότι δεν μπορούν να γραφούν επάνω σε αυτές τις πλάκες, διότι επιθυμώ να έχω χώρο για να μπορέσω να γράψω τα του Θεού.

4 Γιατί η πληρότητα της πρόθεσής μου είναι να μπορέσω να πείσω τους ανθρώπους να έλθουν προς τον Θεό του Αβραάμ και τον Θεό του Ισαάκ και τον Θεό του Ιακώβ, και να σωθούν.

5 Γι’ αυτό, δεν γράφω αυτά που ευχαριστούν τον κόσμο, αλλά μόνον εκείνα που ευχαριστούν τον Θεό και εκείνους που δεν είναι αυτού του κόσμου.

6 Γι’ αυτό, θα δώσω εντολή στους απογόνους μου, να μη γεμίζουν τις πλάκες αυτές με πράγματα που δεν είναι μεγάλης αξίας για τα τέκνα των ανθρώπων.



Κεφαλαιο 7

Οι υιοί του Λεχί επιστρέφουν στην Ιερουσαλήμ και προσκαλούν τον Ισμαήλ και την οικογένειά του να πάνε μαζί τους στο ταξίδι. Ο Λάμαν και άλλοι επαναστατούν. Ο Νεφί εξορκίζει τους αδελφούς του να έχουν πίστη στον Κύριο. Τον δένουν με σχοινιά και σχεδιάζουν την καταστροφή του. Ελευθερώνεται με τη δύναμη της πίστης. Οι αδελφοί του ζητούν συγχώρηση. Ο Λεχί και η συντροφιά του προσφέρουν θυσία και ολοκαυτώματα. Περίπου το 600–592 π.Χ.

1 Και τώρα θα ήθελα να γνωρίζετε ότι, αφού ο πατέρας μου, Λεχί, σταμάτησε την προφητεία σχετικά με τους απογόνους του, συνέβη ώστε ο Κύριος τού μίλησε ξανά, λέγοντας ότι δεν ήταν κατάλληλο για εκείνον, τον Λεχί, να πάρει την οικογένειά του μόνη στην έρημο, αλλά ότι οι υιοί του θα έπρεπε να νυμφευθούν, ώστε να μπορέσουν να προετοιμάσουν απογόνους προς τον Κύριο στη γη της επαγγελίας.

2 Και συνέβη ώστε ο Κύριος τον πρόσταξε ότι εγώ, ο Νεφί, και οι αδελφοί μου, έπρεπε πάλι να επιστρέψουμε στη γη της Ιερουσαλήμ, και να φέρουμε τον Ισμαήλ και την οικογένειά του στην έρημο.

3 Και συνέβη ώστε εγώ, ο Νεφί, πάλι, μαζί με τους αδελφούς μου, προχωρήσαμε μέσα στην έρημο για να ανέβουμε στην Ιερουσαλήμ.

4 Και συνέβη ώστε πήγαμε επάνω στην οικία του Ισμαήλ και όντως κερδίσαμε την εύνοια στα μάτια του Ισμαήλ, σε βαθμό ώστε του είπαμε όντως τα λόγια του Κυρίου.

5 Και συνέβη ώστε ο Κύριος όντως μαλάκωσε την καρδιά του Ισμαήλ και επίσης της οικογένειάς του, σε βαθμό ώστε ταξίδεψαν μαζί μας κάτω στην έρημο προς τη σκηνή του πατέρα μας.

6 Και συνέβη ώστε καθώς ταξιδεύαμε στην έρημο, ιδού, ο Λάμαν και ο Λεμουήλ και δύο από τις θυγατέρες του Ισμαήλ και οι δύο υιοί του Ισμαήλ και οι οικογένειές τους, επαναστάτησαν εναντίον μας· μάλιστα, εναντίον εμού, του Νεφί, του Σαμ, και του πατέρα τους, του Ισμαήλ και της συζύγου του, και των τριών άλλων θυγατέρων του.

7 Και συνέβη ώστε κατά την ανταρσία αυτή ήθελαν να επιστρέψουν στη γη της Ιερουσαλήμ.

8 Και τώρα εγώ, ο Νεφί, όντας θλιμμένος για την σκληρότητα της καρδιάς τους, γι’ αυτό τους μίλησα, μάλιστα προς τον Λάμαν και τον Λεμουήλ, λέγοντας: Ιδού, είστε οι μεγαλύτεροι αδελφοί μου και πώς είναι δυνατόν να είστε τόσο σκληροί στην καρδιά σας και τόσο τυφλοί στον νου σας, ώστε να χρειάζεται εγώ, ο μικρότερος αδελφός σας, να σας μιλήσω, μάλιστα, και να θέσω το παράδειγμα για εσάς;

9 Πώς είναι δυνατόν να μην ακούτε τα λόγια του Κυρίου;

10 Πώς είναι δυνατόν να έχετε ξεχάσει ότι έχετε δει άγγελο Κυρίου;

11 Μάλιστα, και πώς είναι δυνατόν να έχετε ξεχάσει τι σπουδαία έργα έχει κάνει ο Κύριος για μας, που μας ελευθέρωσε από τα χέρια του Λάβαν, και επίσης ότι έπρεπε να αποκτήσουμε τα χρονικά;

12 Μάλιστα, και πώς είναι δυνατόν να έχετε ξεχάσει ότι ο Κύριος είναι εις θέσιν να κάνει τα πάντα σύμφωνα με το θέλημά του, για τα τέκνα των ανθρώπων, αν συμβεί να ασκούν πίστη σε εκείνον; Γι’ αυτό, ας είμαστε πιστοί σε εκείνον.

13 Και αν συμβεί να είμαστε πιστοί σε εκείνον, θα αποκτήσουμε τη γη της επαγγελίας. Και θα γνωρίσετε κάποτε στο μέλλον ότι ο λόγος του Κυρίου θα εκπληρωθεί σχετικά με την καταστροφή της Ιερουσαλήμ, διότι πρέπει να εκπληρωθούν τα πάντα που έχει πει ο Κύριος σχετικά με την καταστροφή της Ιερουσαλήμ.

14 Διότι ιδού, το Πνεύμα του Κυρίου σύντομα θα πάψει να παραμένει μαζί τους. Διότι ιδού, έχουν απορρίψει τους προφήτες και τον Ιερεμία έχουν ρίξει στη φυλακή. Και έχουν επιζητήσει να αφαιρέσουν τη ζωή του πατέρα μου, σε βαθμό ώστε τον εξεδίωξαν από τη χώρα.

15 Τώρα ιδού, σας λέω ότι αν επιστρέψετε στην Ιερουσαλήμ, θα αφανισθείτε επίσης μαζί τους. Και τώρα, αν έχετε επιλογή, πηγαίνετε επάνω στη χώρα και θυμηθείτε τα λόγια που σας είπα, ότι αν πάτε, θα αφανισθείτε επίσης. Διότι κατ’ αυτόν τον τρόπο με ώθησε να μιλήσω το Πνεύμα του Κυρίου.

16 Και συνέβη ώστε όταν εγώ, ο Νεφί, είπα αυτά τα λόγια στους αδελφούς μου, θύμωσαν μαζί μου. Και συνέβη ώστε όντως άπλωσαν το χέρι τους επάνω μου, διότι ιδού, ήταν υπέρμετρα εξοργισμένοι και όντως με έδεσαν με σχοινιά, επειδή επιζήτησαν να μου αφαιρέσουν τη ζωή, ώστε να με αφήσουν στην έρημο και να καταβροχθιστώ από άγρια θηρία.

17 Όμως, συνέβη ώστε προσευχήθηκα στον Κύριο, λέγοντας: Ώ, Κύριε, σύμφωνα με την πίστη μου, η οποία είναι σε εσένα, σε παρακαλώ, ελευθέρωσέ με από τα χέρια των αδελφών μου. Μάλιστα, δώσε μου ακόμη και δύναμη, ώστε να σπάσω αυτά τα δεσμά με τα οποία είμαι δεμένος.

18 Και συνέβη ώστε μόλις είπα τα λόγια αυτά, ιδού, τα δεσμά λύθηκαν από τα χέρια μου και τα πόδια μου, και στάθηκα εμπρός στους αδελφούς μου, και τους μίλησα ξανά.

19 Και συνέβη ώστε θύμωσαν μαζί μου ξανά και επεδίωξαν να απλώσουν χέρι επάνω μου, αλλά ιδού, μία από τις θυγατέρες του Ισμαήλ, μάλιστα, και επίσης η μητέρα της, και ένας εκ των υιών του Ισμαήλ, ικέτευσαν τους αδελφούς μου, σε βαθμό ώστε μαλάκωσαν την καρδιά τους. Και όντως έπαψαν να προσπαθούν να μου αφαιρέσουν τη ζωή.

20 Και συνέβη ώστε ήταν λυπημένοι, εξαιτίας της κακίας τους, σε βαθμό ώστε έσκυψαν ενώπιόν μου και με ικέτευσαν να τους συγχωρήσω γι’ αυτό που είχαν κάνει εναντίον μου.

21 Και συνέβη ώστε πράγματι τους συγχώρησα ειλικρινά όλα όσα είχαν κάνει, και τους παρότρυνα να προσευχηθούν στον Κύριο τον Θεό τους για συγχώρηση. Και συνέβη ώστε όντως το έκαναν. Και αφού προσευχήθηκαν στον Κύριο, ταξιδέψαμε ξανά όντως προς τη σκηνή του πατέρα μου.

22 Και συνέβη ώστε κατεβήκαμε στη σκηνή του πατέρα μας. Και αφού φθάσαμε εγώ και οι αδελφοί μου και όλος ο οίκος του Ισμαήλ στη σκηνή του πατέρα μου, έδωσαν ευχαριστίες στον Κύριο τον Θεό τους· και όντως προσέφεραν θυσία και ολοκαυτώματα σε εκείνον.



Κεφαλαιο 8

Ο Λεχί βλέπει ένα όραμα του δένδρου της ζωής. Γεύεται τον καρπό του και επιθυμεί να κάνει ομοίως και η οικογένειά του. Βλέπει μία ράβδο από σίδηρο, ένα στενό και στενόχωρο μονοπάτι και την αχλύ του σκότους που περιβάλλει τους ανθρώπους. Η Σαρία, ο Νεφί και ο Σαμ γεύονται τον καρπό, αλλά ο Λάμαν και ο Λεμουήλ αρνούνται. Περίπου το 600–592 π.Χ.

1 Και συνέβη ώστε είχαμε συγκεντρώσει κάθε λογής σπόρους όλων των ειδών, και σιτηρά όλων των ειδών και σπόρους καρπών όλων των ειδών.

2 Και συνέβη ώστε κατά το διάστημα που ο πατέρας μου παρέμεινε στην έρημο μας μίλησε και είπε: Ιδού, ονειρεύτηκα ένα όνειρο, δηλαδή με άλλα λόγια, είδα ένα όραμα.

3 Και ιδού, λόγω αυτού που έχω δει, έχω λόγο να αγαλλιάζω στον Κύριο χάριν του Νεφί και επίσης του Σαμ· διότι έχω λόγο να υποθέτω ότι αυτοί, και επίσης πολλοί από τους απογόνους τους, θα σωθούν.

4 Όμως ιδού, Λάμαν και Λεμουήλ, φοβάμαι υπερβολικά εξαιτίας σας. Γιατί ιδού, μου φάνηκε πως είδα στο όνειρό μου μια σκοτεινή και καταθλιπτική έρημο.

5 Και συνέβη ώστε είδα έναν άνθρωπο, και ήταν ντυμένος με έναν λευκό χιτώνα, και ήλθε και στάθηκε εμπρός μου.

6 Και συνέβη ώστε μου μίλησε, και μου ζήτησε να τον ακολουθήσω.

7 Και συνέβη ώστε καθώς τον ακολούθησα είδα ότι ήμουν σε μια σκοτεινή και καταθλιπτική έρημο.

8 Και αφού ταξίδεψα για διάστημα πολλών ωρών μέσα στο σκοτάδι, άρχισα να προσεύχομαι προς τον Κύριο για να με λυπηθεί, σύμφωνα με το πλήθος από τα στοργικά ελέη του.

9 Και συνέβη ώστε όταν προσευχήθηκα προς τον Κύριο είδα ένα μεγάλο και εκτεταμένο αγρό.

10 Και συνέβη ώστε είδα ένα δέντρο, του οποίου ο καρπός ήταν ποθητός για να κάνει κάποιον ευτυχισμένο.

11 Και συνέβη ώστε προχώρησα και γεύθηκα τον καρπό του. Και είδα ότι ήταν γλυκύτατος, υπεράνω όλων που είχα ποτέ δοκιμάσει. Μάλιστα, και είδα ότι ο καρπός του ήταν λευκός, ώστε υπερέβαινε κάθε λευκότητα που είχα δει ποτέ.

12 Και καθώς γεύθηκα τον καρπό του, γέμισε την ψυχή μου με υπερβολικά μεγάλη αγαλλίαση. Γι’ αυτό, άρχισα να επιθυμώ να τον γευθεί και η οικογένειά μου, διότι γνώριζα ότι ήταν επιθυμητός υπεράνω κάθε άλλου καρπού.

13 Και καθώς έριξα τα μάτια μου τριγύρω, ώστε ενδεχομένως να ανακαλύψω την οικογένειά μου επίσης, είδα έναν ποταμό υδάτων. Και έτρεχε παραπλεύρως και ήταν κοντά στο δένδρο από το οποίο γευόμουν τον καρπό.

14 Και κοίταξα να δω από πού ερχόταν, και είδα την πηγή αυτού λίγο πιο πέρα. Και στην πηγή αυτού είδα τη μητέρα σας, τη Σαρία, και τον Σαμ και τον Νεφί. Και στέκονταν σαν να μην ήξεραν προς τα πού να πάνε.

15 Και συνέβη ώστε τους έγνεψα. Και όντως τους είπα με δυνατή φωνή ότι θα έπρεπε να έλθουν προς εμένα και να γευθούν τον καρπό, ο οποίος ήταν επιθυμητός υπεράνω όλων των άλλων καρπών.

16 Και συνέβη ώστε ήλθαν προς έμενα και έφαγαν κι αυτοί από τον καρπό.

17 Και συνέβη ώστε επιθυμούσα να έλθουν ο Λάμαν και ο Λεμουήλ και να γευθούν τον καρπό επίσης. Γι’ αυτό, έριξα τη ματιά μου προς την πηγή του ποταμού, ώστε ίσως να μπορέσω να τους δω.

18 Και συνέβη ώστε τους είδα, αλλά αυτοί δεν ήθελαν να έλθουν προς εμένα και να φάνε από τον καρπό.

19 Και είδα μια σιδερένια ράβδο και επεκτείνονταν κατά μήκος της όχθης του ποταμού, και έφθανε ως το δέντρο δίπλα στο οποίο στεκόμουν.

20 Και είδα επίσης ένα στενό και στενόχωρο μονοπάτι, το οποίο ερχόταν κατά μήκος της ράβδου από σίδηρο, μέχρι και το δένδρο δίπλα στο οποίο στεκόμουν. Και οδηγούσε επίσης δίπλα στο κεφαλάρι της πηγής, σε ένα μεγάλο και εκτεταμένο αγρό, σαν να ήταν κόσμος.

21 Και είδα αναρίθμητη συρροή ανθρώπων, πολλοί από τους οποίους ωθούνταν προς τα εμπρός με εντατική προσπάθεια, για να μπορέσουν να φθάσουν το μονοπάτι που οδηγούσε στο δέντρο δίπλα στο οποίο στεκόμουν.

22 Και συνέβη ώστε πράγματι έφθασαν, και άρχισαν να βαδίζουν στο μονοπάτι που οδηγούσε στο δέντρο.

23 Και συνέβη ώστε εκεί σηκώθηκε μία αχλύς σκότους. Μάλιστα, μία υπερβολικά μεγάλη αχλύς, σε βαθμό ώστε αυτοί που είχαν ξεκινήσει στο μονοπάτι, έχασαν όντως τον δρόμο τους, ώστε περιπλανήθηκαν και χάθηκαν.

24 Και συνέβη ώστε είδα άλλους να πιέζουν προς τα εμπρός και αυτοί προχώρησαν και πιάστηκαν από την άκρη της ράβδου από σίδηρο· και όντως πίεζαν προς τα εμπρός μέσα από την αχλύ του σκότους, προσκολλημένοι στη ράβδο από σίδηρο, μέχρι που όντως προχώρησαν και γεύθηκαν τον καρπό του δένδρου.

25 Και αφού έφαγαν από τον καρπό του δέντρου, έριξαν τα μάτια τους τριγύρω σαν να ντρέπονταν.

26 Και εγώ επίσης κοίταξα τριγύρω και είδα, στην άλλη πλευρά του ποταμού υδάτων, ένα μέγα και εκτεταμένο κτήριο. Και στεκόταν σαν να ήταν στον αέρα, ψηλά επάνω από τη γη.

27 Και ήταν γεμάτο ανθρώπους, τόσο γέρους όσο και νέους, τόσο άρρενες όσο και θήλεις. Και το είδος της ενδυμασίας τους ήταν υπερβολικά κομψό. Και ήταν με διάθεση να χλευάζουν και να δείχνουν με το δάκτυλό τους εκείνους που είχαν φθάσει και γεύονταν τον καρπό.

28 Και εκείνοι, αφού είχαν γευτεί τον καρπό, ντράπηκαν εξαιτίας αυτών που τους περιγελούσαν, και παραστράτησαν μέσα σε απαγορευμένα μονοπάτια και χάθηκαν.

29 Και τώρα εγώ, ο Νεφί, δεν λέω όλα τα λόγια του πατέρα μου.

30 Όμως, για να είμαι σύντομος στα γραπτά μου, ιδού, αυτός είδε άλλα πλήθη να προχωρούν. Και ήλθαν και πιάστηκαν από την άκρη της ράβδου από σίδηρο και όντως πίεζαν προς τα εμπρός, κρατώντας συνεχώς γερά στη ράβδο από σίδηρο, έως ότου προχώρησαν και έπεσαν και γεύθηκαν τον καρπό του δένδρου.

31 Και είδε επίσης άλλα πλήθη που προχωρούσαν στα τυφλά προς αυτό το μέγα και εκτεταμένο κτήριο.

32 Και συνέβη ώστε πολλοί πνίγηκαν στα βάθη της πηγής, και πολλοί χάθηκαν από τη θέα του, περιπλανώμενοι σε παράξενους δρόμους.

33 Και μεγάλο ήταν το πλήθος που πράγματι μπήκε μέσα σε εκείνο το παράξενο κτήριο. Και αφού εισήλθε σε εκείνο το κτήριο, έτειναν το δάκτυλο της περιφρόνησης προς εμένα και εκείνους που γεύονταν τον καρπό επίσης, αλλά δεν τους δίναμε προσοχή.

34 Και αυτά είναι τα λόγια του πατέρα μου: Γιατί όσοι τους έδωσαν σημασία, παραστράτησαν.

35 Και ο Λάμαν και ο Λεμουήλ δεν έφαγαν από τον καρπό, είπε ο πατέρας μου.

36 Και συνέβη ώστε, αφού ο πατέρας μου είπε όλα τα λόγια του ονείρου ή του οράματός του, τα οποία ήταν πολλά, μας είπε, εξαιτίας όσων είδε σε ένα όραμα, φοβόταν υπερβολικά για τον Λάμαν και τον Λεμουήλ. Μάλιστα, φοβόταν μήπως εκδιώκονταν από την παρουσία του Κυρίου.

37 Και όντως τους εξόρκισε τότε με όλο το αίσθημα ενός στοργικού γονέα, ώστε να εισάκουαν τα λόγια του, ώστε ίσως ο Κύριος να ήταν ευσπλαχνικός μαζί τους και να μην τους εξεδίωκε. Μάλιστα, ο πατέρας μου όντως κήρυξε προς αυτούς.

38 Και αφού κήρυξε προς αυτούς, και επίσης προφήτευσε σε αυτούς για πολλά πράγματα, τους πρόσταξε να τηρούν τις εντολές του Κυρίου. Και έπαψε να μιλά προς αυτούς.



Κεφαλαιο 9

Ο Νεφί κάνει δύο σύνολα χρονικών. Καθένα αποκαλείται οι πλάκες του Νεφί. Οι μεγαλύτερες πλάκες περιέχουν κοσμική ιστορία. Οι μικρότερες ασχολούνται πρωτίστως με ιερά πράγματα. Περίπου το 600–592 π.Χ.

1 Και όλα αυτά όντως είδε ο πατέρας μου, και άκουσε, και είπε, καθώς κατοικούσε στη σκηνή, στην κοιλάδα του Λεμουήλ και επίσης πάρα πολλά περισσότερα, τα οποία δεν μπορούν να γραφούν επάνω σε αυτές τις πλάκες.

2 Και τώρα, καθώς έχω μιλήσει σχετικά με αυτές τις πλάκες, ιδού, δεν είναι οι πλάκες επάνω στις οποίες κάνω την πλήρη αφήγηση της ιστορίας του λαού μου· διότι στις πλάκες επάνω στις οποίες κάνω πλήρη αφήγηση του λαού μου, έχω δώσει το όνομα του Νεφί. Γι’ αυτό, αποκαλούνται οι πλάκες του Νεφί, από το δικό μου όνομα. Και αυτές οι πλάκες αποκαλούνται επίσης οι πλάκες του Νεφί.

3 Όμως, έχω λάβει εντολή από τον Κύριο να κάνω αυτές τις πλάκες, με ειδικό σκοπό να υπάρχει ένα εγχαραγμένο χρονικό για τη διακονία του λαού μου.

4 Επάνω στις άλλες πλάκες θα πρέπει να εγχαραχθεί η αφήγηση για τη βασιλεία των βασιλέων και τους πολέμους και τις διχόνοιες του λαού μου. Γι’ αυτό, αυτές οι πλάκες είναι ως επί το πλείστον για τη διακονία και οι άλλες πλάκες είναι επί το πλείστον για τη βασιλεία των βασιλέων και τους πολέμους και τις διαμάχες του λαού μου.

5 Ο Κύριος λοιπόν με πρόσταξε να κάνω αυτές τις πλάκες για έναν σοφό σκοπό που είναι μέσα Του, τον οποίο σκοπό δεν γνωρίζω.

6 Όμως ο Κύριος γνωρίζει τα πάντα από την αρχή. Γι’ αυτό ετοιμάζει κάποιο τρόπο για να φέρει εις πέρας όλα τα έργα Του ανάμεσα στα τέκνα των ανθρώπων. Γιατί ιδού, αυτός έχει κάθε δύναμη για την εκπλήρωση όλων των λόγων Του. Και έτσι είναι. Αμήν.



Κεφαλαιο 10

Ο Λεχί προλέγει ότι οι Ιουδαίοι θα μεταφερθούν αιχμάλωτοι από τους Βαβυλωνίους. Λέει για τον ερχομό ανάμεσα στους Ιουδαίους ενός Μεσσία, ενός Σωτήρος, ενός Λυτρωτή. Ο Λεχί λέει επίσης για τον ερχομό εκείνου που θα πρέπει να βαπτίσει τον Αμνό του Θεού. Ο Λεχί λέει για τον θάνατο και την ανάσταση του Μεσσία. Συγκρίνει τη διασκόρπιση και τη συνάθροιση του Ισραήλ με ελαιόδενδρο. Ο Νεφί μιλά για τον Υιό του Θεού, για τη δωρεά του Αγίου Πνεύματος και για την ανάγκη για χρηστότητα. Περίπου το 600–592 π.Χ.

1 Και τώρα εγώ, ο Νεφί, συνεχίζω να δίνω την αφήγηση επάνω σε αυτές τις πλάκες των τεκταινομένων μου και της βασιλείας και της διακονίας μου. Γι’ αυτό, για να συνεχίσω με τη δική μου αφήγηση, πρέπει να μιλήσω κάπως για τα του πατέρα μου και επίσης για τα των αδελφών μου.

2 Γιατί ιδού, συνέβη ώστε όταν ο πατέρας μου τελείωσε να λέει τα λόγια του ονείρου του, και επίσης να τους παροτρύνει με κάθε επιμέλεια, τους μίλησε για τους Ιουδαίους–

3 Ότι αφού καταστραφούν, ακόμη και αυτή η μεγάλη πόλη, η Ιερουσαλήμ, και πολλοί αφού μεταφερθούν αιχμάλωτοι στη Βαβυλώνα, σύμφωνα με τον κατάλληλο χρόνο του Κυρίου, θα επιστρέψουν πάλι, μάλιστα, θα τους φέρουν πίσω από την αιχμαλωσία. Και αφού τους φέρουν πίσω από την αιχμαλωσία, θα καταλάβουν ξανά τη γη της κληρονομιάς τους.

4 Μάλιστα, εξακόσια χρόνια από τον καιρό που ο πατέρας μου άφησε την Ιερουσαλήμ, θα ετοίμαζε ο Κύριος έναν προφήτη ανάμεσα στους Ιουδαίους – και μάλιστα έναν Μεσσία, δηλαδή με άλλα λόγια, έναν Σωτήρα του κόσμου.

5 Και μίλησε επίσης σχετικά με τους προφήτες, πόσοι πολλοί έδωσαν μαρτυρία για όλα αυτά, σχετικά με αυτόν το Μεσσία για τον οποίο μίλησε, δηλαδή αυτόν τον Λυτρωτή του κόσμου.

6 Όλη λοιπόν η ανθρωπότητα ήταν σε κατάσταση χαμού και πτώσης, και θα ήταν για πάντα εκτός αν βασίζονταν σε αυτόν τον Λυτρωτή.

7 Και μίλησε επίσης σχετικά με έναν προφήτη που επρόκειτο να έλθει πριν από τον Μεσσία, για να ετοιμάσει τον δρόμο του Κυρίου–

8 Μάλιστα, και θα πήγαινε και θα φώναζε μέσα στην έρημο: Ετοιμάστε τον δρόμο του Κυρίου, και κάντε ίσια τα μονοπάτια του. Γιατί στέκεται ανάμεσά σας κάποιος τον οποίο δεν γνωρίζετε. Και είναι ανώτερος από εμένα, του οποίου δεν είμαι άξιος να λύσω το λουρί από το παπούτσι του. Και πολλά πράγματα είπε ο πατέρας μου σχετικά με αυτό το θέμα.

9 Και ο πατέρας μου είπε ότι αυτός θα βάπτιζε στη Βηθανία, πέρα από τον Ιορδάνη. Και είπε επίσης ότι θα βάπτιζε με νερό, και ακόμα ότι θα βάπτιζε τον Μεσσία με νερό.

10 Και αφού θα βάπτιζε τον Μεσσία με νερό, θα έβλεπε και θα κατέθετε μαρτυρία ότι είχε βαπτίσει τον Αμνό του Θεού, ο οποίος θα αφαιρούσε τις αμαρτίες του κόσμου.

11 Και συνέβη ώστε αφού ο πατέρας μου είπε αυτά τα λόγια, μίλησε στους αδελφούς μου σχετικά με το Ευαγγέλιο το οποίο θα κηρύττετο ανάμεσα στους Ιουδαίους και επίσης σχετικά με το ότι οι Ιουδαίοι θα έφθιναν από απιστία. Και αφού θα είχαν φονεύσει τον Μεσσία, ο οποίος θα ερχόταν, και αφού αυτός θα είχε φονευθεί, θα ανασταινόταν από τους νεκρούς και θα φανερωνόταν μέσω του Αγίου Πνεύματος στους Εθνικούς.

12 Μάλιστα, ο πατέρας μου είπε πολλά σχετικά με τους Εθνικούς και επίσης σχετικά με τον οίκο του Ισραήλ, ότι έπρεπε να συγκριθούν με ένα ελαιόδενδρο, του οποίου οι κλάδοι θα αποκοπούν και θα διασκορπισθούν επάνω σε όλο το πρόσωπο της γης.

13 Γι’ αυτόν τον λόγο, είπε ότι πρέπει αναγκαστικά να οδηγηθούμε με μια ψυχή στη γη της επαγγελίας, προς εκπλήρωση του λόγου του Κυρίου, ότι πρέπει να διασκορπισθούμε επάνω σε όλο το πρόσωπο της γης.

14 Και αφού διασκορπισθεί ο οίκος του Ισραήλ, θα συναθροισθεί πάλι ή, εντέλει, αφού θα έχουν λάβει οι Εθνικοί την πληρότητα του Ευαγγελίου, οι φυσικοί κλάδοι του ελαιοδένδρου ή το υπόλειμμα του οίκου του Ισραήλ, θα εμβολιασθούν, ή θα έλθουν στη γνώση του αληθινού Μεσσία, του Κυρίου τους και Λυτρωτή τους.

15 Και σύμφωνα με αυτό το είδος γλώσσας όντως προφήτευσε και μίλησε ο πατέρας μου στους αδελφούς μου και επίσης πολλά περισσότερα που δεν γράφω σε αυτό το βιβλίο· διότι έχω γράψει όσα ήταν σκόπιμο για εμένα στο άλλο βιβλίο μου.

16 Και όλα αυτά, για τα οποία μίλησα, έγιναν καθώς ο πατέρας μου κατοικούσε σε σκηνή, στην κοιλάδα του Λεμουήλ.

17 Και συνέβη ώστε, αφού εγώ, ο Νεφί, άκουσα όλα τα λόγια του πατέρα μου, σχετικά με τα όσα είδε σε όραμα, και επίσης όσα μίλησε μέσω της δύναμης του Αγίου Πνεύματος, την οποία δύναμη είχε λάβει μέσω της πίστης στον Υιό του Θεού–και ο Υιός του Θεού ήταν ο Μεσσίας ο οποίος θα ερχόταν–εγώ, ο Νεφί, επιθυμούσα επίσης να μπορέσω να δω και να ακούσω και να μάθω αυτά τα πράγματα, μέσω της δύναμης του Αγίου Πνεύματος, η οποία είναι η δωρεά του Θεού σε όλους αυτούς που τον επιζητούν επιμελώς, τόσο κατά τους παλαιούς καιρούς όσο και τον καιρό που θα φανερωθεί στα τέκνα των ανθρώπων.

18 Γιατί είναι ο ίδιος, εχθές, σήμερα και πάντα. Και ο δρόμος έχει προετοιμαστεί για όλους τους ανθρώπους από καταβολής κόσμου, αν γίνει και μετανοήσουν και έλθουν προς αυτόν.

19 Διότι εκείνος που ζητεί επιμελώς, θα βρει· και τα μυστήρια του Θεού θα ξεδιπλωθούν σε αυτούς, μέσω της δύναμης του Αγίου Πνεύματος, τόσο σε αυτούς τους καιρούς όσο και κατά τους παλαιούς καιρούς, και τόσο κατά τους παλαιούς καιρούς όσο και κατά τους μελλοντικούς καιρούς. Γι’ αυτόν τον λόγο, η πορεία του Κυρίου είναι ένας αιώνιος γύρος.

20 Άρα να θυμάσαι, ω άνθρωπε, ότι για όλες τις πράξεις σου θα προσαχθείς για κρίση.

21 Επομένως, αν έχεις επιδιώξει να πράττεις με φαυλότητα κατά τις ημέρες της δοκιμασίας σου, τότε θεωρείσαι ακάθαρτος μπροστά στο βήμα κρίσεως του Θεού. Και τίποτε ακάθαρτο δεν μπορεί να κατοικεί με τον Θεό. Επομένως, πρέπει να εκδιωχθείς για πάντα.

22 Και το Άγιο Πνεύμα δίνει εξουσία να τα πω αυτά, και να μην τα αρνηθώ.



Κεφαλαιο 11

Ο Νεφί βλέπει το Πνεύμα του Κυρίου και του φανερώνεται σε όραμα το δένδρο της ζωής. Βλέπει τη μητέρα του Υιού του Θεού και μαθαίνει για τη συγκατάβαση του Θεού. Βλέπει τη βάπτιση, τη διακονία και τη σταύρωση του Αμνού του Θεού. Βλέπει επίσης την κλήση και τη διακονία των Δώδεκα Αποστόλων του Αμνού. Περίπου το 600–592 π.Χ.

1 Διότι συνέβη ώστε, αφού επιθύμησα να μάθω όσα είχε δει ο πατέρας μου και πιστεύοντας ότι ο Κύριος ήταν εις θέσιν να μου τα κάνει γνωστά, καθώς καθόμουν συλλογιζόμενος στην καρδιά μου, μεταφέρθηκα από το Πνεύμα του Κυρίου, μάλιστα, σε ένα υπερβολικά ψηλό βουνό, το οποίο δεν είχα δει ποτέ πριν και επάνω στο οποίο δεν είχα πατήσει ποτέ το πόδι μου.

2 Και το Πνεύμα μου είπε: Ιδού, τι επιθυμείς;

3 Και εγώ είπα: Επιθυμώ να δω αυτά που είδε ο πατέρας μου.

4 Και το Πνεύμα μου είπε: Πιστεύεις εσύ ότι ο πατέρας σου είδε το δέντρο για το οποίο μίλησε;

5 Και εγώ είπα: Μάλιστα, εσύ ξέρεις ότι πιστεύω όλα τα λόγια του πατέρα μου.

6 Και αφού είπα αυτά τα λόγια, το Πνεύμα αναφώνησε με δυνατή φωνή, λέγοντας: Ωσαννά στον Κύριο, τον ύψιστο Θεό· διότι είναι Θεός επάνω σε όλη τη γη, μάλιστα, ακόμη και υπεράνω όλων. Και μακάριος είσαι εσύ, Νεφί, επειδή πιστεύεις στον Υιό του υψίστου Θεού. Γι’ αυτό, θα δεις αυτά που επιθύμησες.

7 Και ιδού, αυτό θα σου δοθεί για σημείο, ώστε αφού θα έχεις δει το δένδρο, το οποίο έκανε τον καρπό που δοκίμασε ο πατέρας σου, θα δεις επίσης έναν άνδρα να κατεβαίνει από τους ουρανούς και γι’ αυτόν θα μαρτυρήσεις. Και αφού μαρτυρήσεις γι’ αυτόν, θα καταθέσεις μαρτυρία ότι είναι ο Υιός του Θεού.

8 Και συνέβη ώστε το Πνεύμα μου μίλησε και είπε: Κοίτα! Και συνέβη ώστε το Πνεύμα μου είπε: Κοίτα! Και κοίταξα και είδα ένα δέντρο. Και ήταν σαν το δέντρο που είχε δει ο πατέρας μου. Και η ομορφιά του ήταν πολύ υπεράνω, μάλιστα, υπερέχουσα κάθε ομορφιάς. Και η λευκότητά του ξεπερνούσε τη λευκότητα του χιονιού που το φυσά ο αέρας.

9 Και συνέβη ώστε όταν είδα το δέντρο, είπα στο Πνεύμα: Βλέπω ότι μου έδειξες το δέντρο που είναι πολυτιμότερο πάντων.

10 Και εκείνος μου είπε: Τι επιθυμείς;

11 Και εγώ του είπα: Να μάθω την ερμηνεία αυτού – διότι του μιλούσα όπως μιλά ένας άνθρωπος. Διότι είδα ότι ήταν με μορφή ανθρώπου. Αλλά παρ’ όλα αυτά, γνώριζα ότι ήταν το Πνεύμα του Κυρίου και μου μιλούσε όπως μιλά ένας άνθρωπος με έναν άλλον.

12 Και συνέβη ώστε μου είπε: Κοίτα! Και κοίταξα προσπαθώντας να τον κοιτάξω και δεν τον είδα, διότι είχε φύγει από την παρουσία μου.

13 Και συνέβη ώστε κοίταξα και είδα τη μεγάλη πόλη της Ιερουσαλήμ, καθώς επίσης και άλλες πόλεις. Και είδα την πόλη της Ναζαρέτ. Και στην πόλη της Ναζαρέτ είδα μία παρθένο, και ήταν υπερβολικά όμορφη και λευκή.

14 Και συνέβη ώστε είδα τους ουρανούς να ανοίγουν, και ένας άγγελος κατέβηκε και στάθηκε εμπρός μου, και μου είπε: Νεφί, τι βλέπεις;

15 Και εγώ του είπα: Μία παρθένος, πιο όμορφη και πιο ωραία από όλες τις άλλες παρθένες.

16 Και μου είπε: Γνωρίζεις τη συγκατάβαση του Θεού;

17 Και εγώ του είπα: Γνωρίζω ότι αγαπά τα τέκνα Του. Όμως, δεν γνωρίζω τη σημασία όλων των πραγμάτων.

18 Και εκείνος μου είπε: Ιδού, η παρθένος την οποία βλέπεις είναι η μητέρα του Υιού του Θεού, κατά τη σάρκα.

19 Και συνέβη ώστε είδα ότι εκείνη μεταφέρθηκε από το Πνεύμα μακριά. Και αφού μεταφέρθηκε από το Πνεύμα μακριά για ένα χρονικό διάστημα, ο άγγελος μού μίλησε, λέγοντας: Κοίτα!

20 Και κοίταξα και είδα πάλι την παρθένο, να έχει ένα παιδί στην αγκαλιά της.

21 Και ο άγγελος μου είπε: Ιδού, ο Αμνός του Θεού, μάλιστα, αυτός ο Υιός του Αιώνιου Πατέρα! Γνωρίζεις τη σημασία του δένδρου το οποίο είδε ο πατέρας σου;

22 Και του απάντησα λέγοντας: Μάλιστα, είναι η αγάπη του Θεού, που ξεχύνεται μέσα στις καρδιές των τέκνων των ανθρώπων. Επομένως είναι το πιο επιθυμητό υπεράνω πάντων.

23 Και εκείνος μου μίλησε και είπε: Μάλιστα, και το πιο χαροποιό στην ψυχή.

24 Και αφού είπε αυτά τα λόγια, μου είπε: Κοίτα! Και κοίταξα, και είδα τον Υιό του Θεού να πηγαίνει ανάμεσα στα τέκνα των ανθρώπων. Και είδα πολλούς να πέφτουν στα πόδια Του και να Τον προσκυνούν.

25 Και συνέβη ώστε είδα ότι η ράβδος από σίδηρο, την οποία είχε δει ο πατέρας μου, ήταν ο λόγος του Θεού, που οδηγούσε στην πηγή των ζωντανών νερών ή στο δένδρο της ζωής, τα οποία νερά αντιπροσωπεύουν την αγάπη του Θεού. Και είδα επίσης ότι το δένδρο της ζωής αντιπροσώπευε την αγάπη του Θεού.

26 Και ο άγγελος μου είπε πάλι: Κοίτα και ιδού τη συγκατάβαση του Θεού!

27 Και κοίταξα και είδα τον Λυτρωτή του κόσμου, περί του οποίου είχε μιλήσει ο πατέρας μου. Και επίσης είδα τον προφήτη που θα προετοίμαζε τον δρόμο πριν από εκείνον. Και ο Αμνός του Θεού προχώρησε και βαπτίσθηκε από αυτόν. Και αφού βαπτίσθηκε, είδα τους ουρανούς να ανοίγουν, και το Άγιο Πνεύμα κατέβηκε από τους ουρανούς και έμεινε επάνω του με τη μορφή περιστεράς.

28 Και είδα ότι προχώρησε τελώντας διακονία στον λαό, με δύναμη και μεγάλη δόξα. Και τα πλήθη συναθροίζονταν για να τον ακούσουν. Και είδα ότι τον εξεδίωξαν από ανάμεσά τους.

29 Και επίσης είδα δώδεκα άλλους που τον ακολουθούσαν. Και συνέβη ώστε μεταφέρθηκαν από το Πνεύμα μακριά από εμπρός από το πρόσωπό μου και δεν τους έβλεπα.

30 Και συνέβη ώστε ο άγγελος μου μίλησε και είπε: Κοίτα! Και κοίταξα και είδα τους ουρανούς να ανοίγουν ξανά και είδα αγγέλους να κατεβαίνουν προς τα τέκνα των ανθρώπων. Και όντως τελούσαν διακονία προς αυτά.

31 Και εκείνος μου μίλησε ξανά, λέγοντας: Κοίτα! Και κοίταξα και είδα τον Αμνό του Θεού να προχωρεί ανάμεσα στα τέκνα των ανθρώπων. Και είδα πλήθη ανθρώπων που ήταν άρρωστοι και που βασανίζονταν με όλων των ειδών τις ασθένειες, και με δαιμόνια και ακάθαρτα πνεύματα. Και ο άγγελος μου μίλησε και μου τα έδειξε όλα αυτά. Και αυτοί θεραπεύθηκαν με τη δύναμη του Αμνού του Θεού. Και τα δαιμόνια και τα ακάθαρτα πνεύματα εξεβλήθησαν.

32 Και συνέβη ώστε ο άγγελος μου μίλησε ξανά, λέγοντας: Κοίτα! Και κοίταξα και είδα ότι τον Αμνό του Θεού τον πήρε ο λαός. Μάλιστα, ο Υιός του παντοτινού Θεού κρίθηκε από τον κόσμο. Και είδα και καταθέτω μαρτυρία.

33 Και εγώ, ο Νεφί, είδα ότι εκείνος υψώθηκε επάνω στον σταυρό και θανατώθηκε για τις αμαρτίες του κόσμου.

34 Και αφού φονεύθηκε, είδα τα πλήθη της γης, ότι συναθροίσθηκαν για να πολεμήσουν εναντίον των αποστόλων του Αμνού· διότι έτσι αποκαλούνταν οι δώδεκα από τον άγγελο Κυρίου.

35 Και το πλήθος της γης συναθροίσθηκε και είδα ότι ήταν σε ένα μέγα και εκτεταμένο κτήριο, σαν το κτήριο το οποίο είδε ο πατέρας μου. Και ο άγγελος Κυρίου μού μίλησε ξανά, λέγοντας: Ατένισε τον κόσμο και τη σοφία αυτού. Μάλιστα, ιδού, ο οίκος του Ισραήλ έχει συναθροισθεί για να πολεμήσει εναντίον των δώδεκα αποστόλων του Αμνού.

36 Και συνέβη ώστε είδα και καταθέτω μαρτυρία ότι το μέγα και εκτεταμένο κτήριο ήταν η υπερηφάνεια του κόσμου. Και έπεσε και η πτώση αυτού ήταν υπερβολικά μεγάλη. Και ο άγγελος Κυρίου μού μίλησε ξανά, λέγοντας: Έτσι θα είναι η καταστροφή όλων των εθνών, των φυλών, των γλωσσών και των λαών, που θα πολεμήσουν εναντίον των δώδεκα αποστόλων του Αμνού.



Κεφαλαιο 12

Ο Νεφί βλέπει σε όραμα τη γη της επαγγελίας, τη χρηστότητα, την ανομία και την πτώση των κατοίκων της· τον ερχομό του Αμνού του Θεού ανάμεσά τους· πώς οι Δώδεκα Μαθητές και οι Δώδεκα Απόστολοι θα κρίνουν τον Ισραήλ, και την απαίσια και βρομερή κατάσταση όσων φθίνουν από απιστία. Περίπου το 600–592 π.Χ.

1 Και συνέβη ώστε ο άγγελος μου είπε: Κοίτα, και ιδού τους απογόνους σου και επίσης τους απογόνους των αδελφών σου. Και κοίταξα και είδα τη γη της επαγγελίας. Και είδα πλήθη ανθρώπων, μάλιστα, σαν να ήταν σε αριθμό τόσοι πολλοί όσο η άμμος της θάλασσας.

2 Και συνέβη ώστε είδα πλήθη συγκεντρωμένα για μάχη, ο ένας εναντίον του αλλού. Και είδα πολέμους και φήμες πολέμων, και μεγάλες σφαγές με το σπαθί ανάμεσα στον λαό μου.

3 Και συνέβη ώστε είδα ότι πολλές γενεές πέρασαν, με πολέμους και διχόνοιες στη χώρα. Και είδα πολλές πόλεις, μάλιστα, που ούτε καν τις μέτρησα.

4 Και συνέβη ώστε είδα μία αχλύ σκότους επάνω στο πρόσωπο της γης της επαγγελίας. Και είδα αστραπές και άκουσα βροντές και σεισμούς και κάθε είδους θυελλώδεις θορύβους. Και είδα τη γη και τους βράχους, ότι σκίστηκαν. Και είδα βουνά να σωριάζονται σε κομμάτια. Και είδα τις πεδιάδες της γης, ότι ήταν διαλυμένες. Και είδα πολλές πόλεις που είχαν βυθισθεί. Και είδα πολλές που είχαν καεί με φωτιά. Και είδα πολλές που όντως σωριάσθηκαν στη γη εξαιτίας του ότι αυτή σειόταν.

5 Και συνέβη ώστε αφού είδα αυτά τα πράγματα, είδα τον ατμό του σκότους, ότι περνούσε από επάνω από το πρόσωπο της γης. Και ιδού, είδα πλήθη που δεν είχαν πέσει λόγω των μεγάλων και τρομερών κρίσεων του Κυρίου.

6 Και είδα τους ουρανούς να ανοίγουν, και τον Αμνό του Θεού να κατεβαίνει από τους ουρανούς. Και ήλθε κάτω και φανερώθηκε σε αυτούς.

7 Και είδα επίσης και καταθέτω μαρτυρία ότι το Άγιο Πνεύμα έπεσε σε δώδεκα άλλους. Και αυτοί είχαν οριστεί από τον Θεό, και είχαν κληθεί.

8 Και ο άγγελος μου μίλησε, και είπε: Ιδού τους δώδεκα μαθητές του Αμνού, που έχουν κληθεί για να τελέσουν διακονία προς τους απογόνους σου.

9 Και εκείνος μου είπε: Θυμάσαι τους δώδεκα αποστόλους του Αμνού; Ιδού, αυτοί είναι εκείνοι οι οποίοι θα κρίνουν τις δώδεκα φυλές του Ισραήλ. Επομένως, οι δώδεκα τελούντες διακονία των απογόνων σου θα κριθούν από αυτούς. Διότι εσείς είστε από τον οίκο του Ισραήλ.

10 Και αυτοί οι δώδεκα τελούντες διακονία, τους οποίους βλέπεις, θα κρίνουν τους απογόνους σου. Και ιδού, είναι χρηστοί για πάντα, διότι χάριν της πίστης τους στον Αμνό του Θεού, τα ενδύματά τους γίνονται λευκά με το αίμα του.

11 Και ο άγγελος μου είπε: Κοίτα! Και κοίταξα και είδα τρεις γενεές να πεθαίνουν με χρηστότητα. Και τα ενδύματά τους ήταν λευκά σαν και του Αμνού του Θεού. Και ο άγγελος μου είπε: Αυτοί γίνονται λευκοί με το αίμα του Αμνού, χάριν της πίστης τους σε αυτόν.

12 Και εγώ, ο Νεφί, είδα επίσης πολλούς από την τέταρτη γενεά που παρήλθαν με χρηστότητα.

13 Και συνέβη ώστε είδα της γης τα πλήθη συγκεντρωμένα.

14 Και ο άγγελος μου είπε: Ιδού οι απόγονοί σου, και επίσης οι απόγονοι των αδελφών σου.

15 Και συνέβη ώστε κοίταξα και είδα τον λαό των απογόνων μου συγκεντρωμένο κατά πλήθη εναντίον των απογόνων των αδελφών μου. Και είχαν συγκεντρωθεί για μάχη.

16 Και ο άγγελος μου μίλησε και μου είπε: Ιδού την πηγή του βρομερού νερού που είδε ο πατέρας σου. Μάλιστα, και τον ποταμό για τον οποίο μίλησε. Και τα βάθη του είναι τα βάθη της κόλασης.

17 Και η αχλύς του σκότους είναι οι πειρασμοί του διαβόλου, οι οποίοι τυφλώνουν τα μάτια και σκληραίνουν την καρδιά των τέκνων των ανθρώπων και τους παρασύρουν σε ευρείς δρόμους, ώστε αφανίζονται και χάνονται.

18 Και το μέγα και εκτεταμένο κτήριο, το οποίο είδε ο πατέρας σου, είναι μάταιες φαντασίες και η υπερηφάνεια των τέκνων των ανθρώπων. Και μέγα και τρομερό χάσμα τους χωρίζει. Μάλιστα, ειδικότερα ο λόγος της δικαιοσύνης του Αιώνιου Θεού, και ο Μεσσίας ο οποίος είναι ο Αμνός του Θεού, για τους οποίους το Άγιο Πνεύμα καταθέτει μαρτυρία, από καταβολής κόσμου έως τον παρόντα καιρό, και εφεξής και για πάντα.

19 Και ενώ έλεγε ο άγγελος αυτά τα λόγια, κοίταξα και είδα ότι οι απόγονοι των αδελφών μου όντως μάχονταν εναντίον των απογόνων μου, σύμφωνα με τον λόγο του αγγέλου· και εξαιτίας της υπερηφάνειας των απογόνων μου και των πειρασμών του διαβόλου, είδα ότι οι απόγονοι των αδελφών μου όντως κατανίκησαν τον λαό των απογόνων μου.

20 Και συνέβη ώστε κοίταξα και είδα τον λαό των απογόνων των αδελφών μου ότι είχαν κατανικήσει τους απογόνους μου. Και προχώρησαν κατά πλήθη επάνω στο πρόσωπο της χώρας.

21 Και τους είδα συναθροισμένους κατά πλήθη. Και είδα πολέμους και φήμες πολέμων ανάμεσά τους. Και με πολέμους και φήμες πολέμων είδα να παρέρχονται πολλές γενεές.

22 Και ο άγγελος μου είπε: Ιδού, αυτοί θα φθίνουν από έλλειψη πίστης.

23 Και συνέβη ώστε είδα ότι, αφού έφθιναν από απιστία, έγιναν ένας μελαμψός και απαίσιος και βρομερός λαός, γεμάτος νωθρότητα και κάθε είδους βδελύγματα.



Κεφαλαιο 13

Ο Νεφί βλέπει σε όραμα την εκκλησία του διαβόλου εδραιωμένη ανάμεσα στους Εθνικούς, την ανακάλυψη και την αποίκιση της αμερικανικής ηπείρου, την απώλεια πολλών απλών και πολύτιμων τμημάτων της Βίβλου, την προκύπτουσα κατάσταση αποστασίας των Εθνικών, την αποκατάσταση του Ευαγγελίου, την εμφάνιση γραφών των τελευταίων ημερών και την οικοδόμηση της Σιών. Περίπου το 600–592 π.Χ.

1 Και συνέβη ώστε ο άγγελος μου μίλησε και είπε: Κοίτα! Και κοίταξα και είδα πολλά έθνη και βασίλεια.

2 Και ο άγγελος μου είπε: Τι βλέπεις; Και εγώ είπα: Βλέπω πολλά έθνη και βασίλεια.

3 Και εκείνος μου είπε: Αυτά είναι τα έθνη και τα βασίλεια των Εθνικών.

4 Και συνέβη ώστε είδα ανάμεσα στα έθνη των Εθνικών την ίδρυση μίας μεγάλης εκκλησίας.

5 Και ο άγγελος μου είπε: Ιδού την ίδρυση μίας εκκλησίας που είναι η πιο απεχθής υπεράνω όλων των άλλων εκκλησιών, η οποία φονεύει τους αγίους του Θεού, μάλιστα, και τους βασανίζει και τους δένει και τους ζεύει με ζυγό από σίδερο και τους φέρνει στην αιχμαλωσία.

6 Και συνέβη ώστε είδα αυτήν τη μεγάλη και απεχθή εκκλησία. Και είδα ότι ο διάβολος ήταν ο ιδρυτής της.

7 Και επίσης είδα χρυσάφι και ασήμι, και μετάξια, και πορφύρες, και αραχνοΰφαντα λινά, και κάθε είδους πολύτιμο ρουχισμό. Και είδα πολλές πόρνες.

8 Και άγγελος μου μίλησε, λέγοντας: Ιδού τον χρυσό και το ασήμι και τα μετάξια και τα πορφυρά και τα λινά από βύσσο κλωσμένα και τον πολύτιμο ιματισμό και τις πόρνες και τις επιθυμίες αυτής της μεγάλης και απεχθούς εκκλησίας.

9 Και επίσης για τον έπαινο του κόσμου αφανίζουν τους άγιους του Θεού, και τους φέρνουν σε αιχμαλωσία.

10 Και συνέβη ώστε κοίταξα και είδα πολλά νερά. Και αυτά χώριζαν τους Εθνικούς από τους απογόνους των αδελφών μου.

11 Και συνέβη ώστε ο άγγελος μου είπε: Ιδού, η οργή του Θεού είναι επάνω στους απογόνους των αδελφών σου.

12 Και κοίταξα και είδα έναν άνθρωπο ανάμεσα στους Εθνικούς, ο οποίος χωριζόταν από τους απογόνους των αδελφών μου από τη θάλασσα. Και είδα το Πνεύμα του Θεού, ότι κατέβηκε κάτω και επενήργησε στον άνθρωπο, και αυτός προχώρησε επάνω στη θάλασσα, μέχρι τους απογόνους των αδελφών μου, οι οποίοι ήταν στη γη της επαγγελίας.

13 Και συνέβη ώστε είδα το Πνεύμα του Κυρίου, ότι επενήργησε επάνω σε άλλους Εθνικούς και βγήκαν από την αιχμαλωσία και πήγαν επάνω στα πολλά νερά.

14 Και συνέβη ώστε είδα πολλά πλήθη Εθνικών επάνω στη γη της επαγγελίας. Και είδα την οργή του Θεού, ότι ήταν επάνω στους απογόνους των αδελφών μου και σκορπίστηκαν εμπρός στους Εθνικούς και πατάχθηκαν.

15 Και είδα το Πνεύμα του Κυρίου, ότι ήταν επάνω στους Εθνικούς, και όντως ευημερούσαν και απέκτησαν τη γη της κληρονομιάς τους. Και είδα ότι ήταν λευκοί και υπερβολικά ωραίοι και όμορφοι, όπως ο λαός μου προτού φονευθεί.

16 Και συνέβη ώστε εγώ, ο Νεφί, είδα ότι οι Εθνικοί που είχαν βγει από την αιχμαλωσία ταπείνωσαν τους εαυτούς τους ενώπιον του Κυρίου. Και η δύναμη του Κυρίου ήταν μαζί τους.

17 Και είδα ότι οι μητρικές χώρες των Εθνικών συναθροίστηκαν επάνω στα νερά όπως και επάνω στη χώρα, για να πολεμήσουν εναντίον τους.

18 Και είδα ότι η δύναμη του Θεού ήταν μαζί τους, και επίσης ότι η οργή του Θεού ήταν επάνω σε όλους εκείνους που είχαν συναθροιστεί για να πολεμήσουν εναντίον τους.

19 Και εγώ, ο Νεφί, είδα ότι οι Εθνικοί που είχαν βγει από την αιχμαλωσία, με τη δύναμη του Θεού, λυτρώθηκαν από τα χέρια όλων των άλλων εθνών.

20 Και συνέβη ώστε εγώ, ο Νεφί, είδα ότι αυτοί ευημερούσαν στη χώρα. Και είδα ένα βιβλίο, και αυτό έφθασε ανάμεσά τους.

21 Και ο άγγελος μου είπε: Γνωρίζεις το νόημα του βιβλίου;

22 Και εγώ του είπα: Δεν γνωρίζω.

23 Και αυτός είπε: Ιδού, βγαίνει από το στόμα Ιουδαίου. Και εγώ, ο Νεφί, το είδα. Και εκείνος μου είπε: Το βιβλίο που βλέπεις, είναι ένα χρονικό των Ιουδαίων, το οποίο περιέχει τις διαθήκες του Κυρίου, τις οποίες έχει συνάψει στον οίκο του Ισραήλ. Και περιέχει επίσης πολλές από τις προφητείες των αγίων προφητών. Και είναι ένα χρονικό σαν τις εγχαράξεις οι οποίες είναι επάνω στις πλάκες από ορείχαλκο, όμως δεν είναι τόσο πολλές. Παρ’ όλα αυτά, περιέχουν τις διαθήκες του Κυρίου, τις οποίες έχει συνάψει στον οίκο του Ισραήλ. Γι’ αυτό, είναι μεγάλης αξίας για τους Εθνικούς.

24 Και ο άγγελος Κυρίου μου είπε: Εσύ είδες ότι το βιβλίο βγήκε από το στόμα Ιουδαίου. Και όταν βγήκε από το στόμα Ιουδαίου, περιείχε την πληρότητα του Ευαγγελίου του Κυρίου, για τον οποίον οι δώδεκα απόστολοι καταθέτουν μαρτυρία. Και καταθέτουν μαρτυρία σύμφωνα με την αλήθεια η οποία είναι του Αμνού του Θεού.

25 Επομένως, αυτά έρχονται από τους Ιουδαίους γνήσια προς τους Εθνικούς, σύμφωνα με την αλήθεια που είναι μέσα στον Θεό.

26 Και αφού έλθουν με το χέρι των δώδεκα αποστόλων του Αμνού, από τους Ιουδαίους προς τους Εθνικούς, βλέπεις την ίδρυση αυτής της μεγάλης και απεχθούς εκκλησίας, η οποία είναι πιο απεχθής υπεράνω όλων των άλλων εκκλησιών· διότι, ιδού, έχουν αφαιρέσει από το Ευαγγέλιο του Αμνού πολλά τμήματα που είναι απλά και πολυτιμότατα. Και επίσης πολλές διαθήκες του Κυρίου έχουν αφαιρέσει.

27 Και όλα αυτά τα έκαναν για να διαστρέψουν τους ίσιους δρόμους του Κυρίου, ώστε να τυφλώσουν τα μάτια και να σκληρύνουν τις καρδιές των τέκνων των ανθρώπων.

28 Επομένως, βλέπεις ότι αφού το βιβλίο πέρασε από τα χέρια της μεγάλης και απεχθούς εκκλησίας, ότι υπάρχουν πολλά απλά και πολύτιμα πράγματα που αφαιρέθηκαν από το βιβλίο, το οποίο είναι το βιβλίο του Αμνού του Θεού.

29 Και αφού αφαιρέθηκαν αυτά τα απλά και πολύτιμα πράγματα, αυτό πηγαίνει προς όλα τα έθνη και τους Εθνικούς. Και αφού πάει προς όλα τα έθνη και τους Εθνικούς, μάλιστα, τόσο πολύ όσο πέρα από τη θάλασσα, την οποία είδες με τους Εθνικούς, οι οποίοι βγήκαν από την αιχμαλωσία, βλέπεις– εξαιτίας των πολλών απλών και πολύτιμων πραγμάτων που αφαιρέθηκαν από το βιβλίο, τα οποία ήταν απλά να τα καταλαβαίνουν τα τέκνα των ανθρώπων, σύμφωνα με την απλότητα που ανήκει στον Αμνό του Θεού– εξαιτίας αυτών των πραγμάτων που αφαιρέθηκαν από το Ευαγγέλιο του Αμνού, πάρα πολλοί όντως προσκόπτουν, μάλιστα, σε βαθμό ώστε ο Σατανάς να έχει μεγάλη δύναμη επάνω τους.

30 Παρ’ όλα αυτά, βλέπεις ότι οι Εθνικοί, οι οποίοι έχουν βγει από την αιχμαλωσία, και έχουν ανυψωθεί με τη δύναμη του Θεού υπεράνω όλων των άλλων εθνών, επάνω στο πρόσωπο της γης η οποία είναι εκλεκτή υπεράνω κάθε άλλης γης, η οποία είναι η γη που ο Κύριος ο Θεός έχει συνάψει διαθήκη με τον πατέρα σου ότι οι απόγονοί του θα έχουν ως γη της κληρονομιάς τους. Επομένως, βλέπεις ότι ο Κύριος ο Θεός δεν θα επιτρέψει να καταστρέψουν εντελώς οι Εθνικοί το μίγμα των απογόνων σου, οι οποίοι είναι ανάμεσα στους αδελφούς σου.

31 Ούτε θα αφήσει να αφανίσουν οι Εθνικοί τους απογόνους των αδελφών σου.

32 Ούτε θα επιτρέψει ο Κύριος ο Θεός οι Εθνικοί να παραμείνουν για πάντα σε εκείνη την απαίσια κατάσταση τύφλωσης, στην οποία βλέπεις ότι βρίσκονται, εξαιτίας των απλών και πολυτιμότατων τμημάτων του Ευαγγελίου του Αμνού τα οποία παρακρατήθηκαν από αυτήν την απεχθή εκκλησία, την ίδρυση της οποίας έχεις δει.

33 Επομένως είπε ο Αμνός του Θεού: Θα είμαι πολυεύσπλαχνος προς τους Εθνικούς, στην επίσκεψή μου προς το υπόλειμμα του οίκου του Ισραήλ με μεγάλη κρίση.

34 Και συνέβη ώστε ο άγγελος του Κυρίου μού μίλησε, λέγοντας: Ιδού, είπε ο Αμνός του Θεού, αφού επισκεφθώ το υπόλειμμα του οίκου του Ισραήλ –και αυτό το υπόλειμμα για το οποίο κάνω λόγο, είναι οι απόγονοι του πατέρα σου– επομένως, αφού τους επισκεφθώ με κρίση και τους πατάξω με το χέρι των Εθνικών, και αφού οι Εθνικοί προσκόψουν όντως υπερβολικά, εξαιτίας των απλούστατων και πολυτιμότατων τμημάτων του Ευαγγελίου του Αμνού, τα οποία έχουν παρακρατηθεί από αυτήν την απεχθή εκκλησία, η οποία είναι η μητέρα των πορνών, λέει ο Αμνός – θα είμαι ελεήμων προς τους Εθνικούς εκείνη την ημέρα, σε βαθμό ώστε θα αποκαλύψω σε αυτούς, με τη δική μου δύναμη, πολύ από το Ευαγγέλιό μου, το οποίο θα είναι απλό και πολύτιμο, λέει ο Αμνός.

35 Διότι, ιδού, λέει ο Αμνός: Θα φανερωθώ στους απογόνους σου, ώστε θα γράψουν πολλά πράγματα τα οποία θα τους διδάξω, τα οποία θα είναι απλά και πολύτιμα. Και αφού καταστραφούν οι απόγονοί σου και φθίνουν από απιστία, και επίσης οι απόγονοι των αδελφών σου, ιδού, αυτά θα κρυφθούν, για να ξεπροβάλουν στους Εθνικούς, με τη δωρεά και τη δύναμη του Αμνού.

36 Και μέσα σε αυτά θα γραφεί το Ευαγγέλιό μου, λέει ο Αμνός, και η πέτρα και η σωτηρία μου.

37 Και μακάριοι είναι εκείνοι οι οποίοι θα επιζητήσουν να εδραιώσουν τη Σιών μου εκείνη την ημέρα, διότι θα έχουν τη δωρεά και τη δύναμη του Αγίου Πνεύματος. Και αν υπομείνουν μέχρι τέλους, θα ανυψωθούν την τελευταία ημέρα και θα σωθούν στην παντοτινή βασιλεία του Αμνού. Και όποιοι διακηρύττουν ειρήνη, μάλιστα, χαρμόσυνα νέα, πόσο όμορφοι επάνω στα όρη θα είναι.

38 Και συνέβη ώστε είδα το υπόλειμμα των απογόνων των αδελφών μου, και επίσης το βιβλίο του Αμνού του Θεού, το οποίο είχε βγει από το στόμα του Ιουδαίου, ότι ήλθε από τους Εθνικούς προς το υπόλειμμα των απογόνων των αδελφών μου.

39 Και αφού ήλθε προς αυτούς, είδα άλλα βιβλία, τα οποία πρόβαλαν με τη δύναμη του Αμνού, από τους Εθνικούς σε αυτούς, για να πεισθούν οι Εθνικοί και το υπόλειμμα των απογόνων των αδελφών μου, και επίσης οι Ιουδαίοι οι οποίοι ήταν διασκορπισμένοι επάνω σε όλο το πρόσωπο της γης, ότι τα χρονικά των προφητών και των δώδεκα αποστόλων του Αμνού είναι αληθινά.

40 Και άγγελος μου μίλησε, λέγοντας: Αυτά τα τελευταία χρονικά, τα οποία έχεις δει ανάμεσα στους Εθνικούς, θα εδραιώσουν την αλήθεια των πρώτων, τα οποία είναι των δώδεκα αποστόλων του Αμνού, και θα κάνουν γνωστά τα απλά και πολύτιμα πράγματα που έχουν αφαιρεθεί από αυτά. Και θα κάνουν γνωστό σε όλες τις φυλές, γλώσσες και λαούς ότι ο Αμνός του Θεού είναι ο Υιός του Αιώνιου Πατέρα και ο Σωτήρας του κόσμου· και ότι όλοι οι άνθρωποι πρέπει να έλθουν σε αυτόν, ειδάλλως δεν μπορούν να σωθούν.

41 Και πρέπει να έλθουν σύμφωνα με τα λόγια που θα εδραιωθούν από το στόμα του Αμνού. Και τα λόγια του Αμνού θα γίνουν γνωστά στα χρονικά των απογόνων σου, καθώς επίσης και στα χρονικά των δώδεκα αποστόλων του Αμνού. Επομένως, και τα δύο θα εδραιωθούν σε ένα, διότι υπάρχει ένας Θεός και ένας Ποιμένας επάνω σε όλη τη γη.

42 Και έρχεται ο καιρός που εκείνος θα φανερωθεί σε όλα τα έθνη, τόσο στους Ιουδαίους όσο και επίσης στους Εθνικούς. Και αφού φανερωθεί στους Ιουδαίους και επίσης στους Εθνικούς, τότε θα φανερωθεί στους Εθνικούς και επίσης στους Ιουδαίους και οι τελευταίοι θα γίνουν πρώτοι και οι πρώτοι θα γίνουν τελευταίοι.



Κεφαλαιο 14

Ένας άγγελος λέει στον Νεφί για τις ευλογίες και τις κατάρες που θα πέσουν επάνω στους Εθνικούς. Υπάρχουν δύο μόνον εκκλησίες: η Εκκλησία του Αμνού του Θεού και η εκκλησία του διαβόλου. Οι Άγιοι του Θεού σε όλα τα έθνη καταδιώκονται από τη μεγάλη και απεχθή εκκλησία. Ο Απόστολος Ιωάννης θα γράψει σχετικά με το τέλος του κόσμου. Περίπου το 600–592 π.Χ.

1 Και θα συμβεί ώστε αν οι Εθνικοί υπακούσουν στον Αμνό του Θεού κατά την ημέρα εκείνη που θα φανερωθεί σε αυτούς με λόγο, και επίσης με δύναμη, με πολύ έργο, μέχρι την αφαίρεση των προσκομμάτων τους –

2 Και δεν σκληρύνουν την καρδιά τους εναντίον του Αμνού του Θεού, θα συγκαταλεγούν ανάμεσα στους απογόνους του πατέρα σου. Μάλιστα, θα συγκαταλεγούν ανάμεσα στον οίκο του Ισραήλ και θα είναι ευλογημένος λαός επάνω στη γη της επαγγελίας για πάντα. Δεν θα οδηγηθούν πλέον σε αιχμαλωσία, και δεν θα υπάρξει σύγχυση πλέον στον οίκο του Ισραήλ.

3 Και αυτός ο μέγας λάκκος, ο οποίος έχει σκαφθεί γι’ αυτούς από αυτήν τη μεγάλη και απεχθή εκκλησία, που ιδρύθηκε από τον διάβολο και τα τέκνα του, ώστε να μπορέσει να παρασύρει τις ψυχές των ανθρώπων κάτω στην κόλαση – μάλιστα, αυτός ο μέγας λάκκος που έχει σκαφθεί για την καταστροφή των ανθρώπων, θα γεμίσει από αυτούς που τον έσκαψαν, με αποτέλεσμα την παντελή καταστροφή τους, λέει ο Αμνός του Θεού· όχι την καταστροφή της ψυχής, εκτός αν είναι να ριχθεί μέσα σε αυτήν την κόλαση η οποία δεν έχει τέλος.

4 Γιατί ιδού, τούτο είναι σύμφωνα με την αιχμαλωσία του διαβόλου, και επίσης σύμφωνα με τη δικαιοσύνη του Θεού, για όλους εκείνους που θα πράττουν κακία και βδέλυγμα ενώπιόν Του.

5 Και συνέβη ώστε ο άγγελος μίλησε σε εμένα, τον Νεφί, λέγοντας: Εσύ έχεις δει ότι αν οι Εθνικοί μετανοήσουν, θα είναι καλό γι’ αυτούς. Και γνωρίζεις επίσης σχετικά με τις διαθήκες του Κυρίου προς τον οίκο του Ισραήλ. Και έχεις επίσης ακούσει ότι όποιος δεν μετανοήσει, πρέπει να αφανισθεί.

6 Γι’ αυτό, αλίμονο στους Εθνικούς αν γίνει και σκληρύνουν την καρδιά τους εναντίον του Αμνού του Θεού.

7 Διότι φθάνει ο καιρός, λέει ο Αμνός του Θεού, που θα εργασθώ ένα μέγα και θαυμαστό έργο ανάμεσα στα τέκνα των ανθρώπων, ένα έργο το οποίο θα είναι παντοτινό, είτε από τη μια πλευρά είτε από την άλλη – είτε για να τους πείσει προς ειρήνη και ζωή αιώνια είτε να τους παραδώσει στην σκληρότητα της καρδιάς τους και στην τύφλωση του νου τους, με αποτέλεσμα να τους οδηγήσει σε αιχμαλωσία και επίσης σε καταστροφή, τόσο σωματικώς όσο και πνευματικώς, σύμφωνα με την αιχμαλωσία του διαβόλου, για την οποία έχω μιλήσει.

8 Και συνέβη ώστε όταν είπε ο άγγελος αυτά τα λόγια, μου είπε: Θυμάσαι τις διαθήκες του Πατέρα προς τον οίκο του Ισραήλ; Του είπα: Μάλιστα.

9 Και συνέβη ώστε μου είπε: Κοίτα, και ιδού αυτήν τη μεγάλη και απεχθή εκκλησία που είναι η μητέρα των βδελυγμάτων, της οποίας ο ιδρυτής είναι ο διάβολος.

10 Και εκείνος μου είπε: Ιδού, δεν υπάρχουν παρά μόνον δύο εκκλησίες. Η μία είναι η εκκλησία του Αμνού του Θεού και η άλλη είναι η εκκλησία του διαβόλου. Επομένως, όποιος δεν ανήκει στην εκκλησία του Αμνού του Θεού, ανήκει στη μεγάλη αυτή εκκλησία, η οποία είναι η μητέρα των βδελυγμάτων, και είναι η πόρνη όλης της γης.

11 Και συνέβη ώστε κοίταξα και είδα την πόρνη όλης της γης και καθόταν επάνω στη θάλασσα και είχε κυριαρχία επάνω σε όλη τη γη, ανάμεσα σε όλα τα έθνη, τις φυλές, τις γλώσσες και τους λαούς.

12 Και συνέβη ώστε είδα την εκκλησία του Αμνού του Θεού, και οι αριθμοί τους ήταν λιγοστοί εξαιτίας της κακίας και των βδελυγμάτων της πόρνης, η οποία καθόταν επάνω στη θάλασσα. Όμως, είδα ότι η εκκλησία του Αμνού, που ήταν οι άγιοι του Θεού, ήταν επίσης επάνω σε όλο το πρόσωπο της γης. Και οι κυριαρχίες τους επάνω στο πρόσωπο της γης ήταν μικρές εξαιτίας της ανομίας της μεγάλης πόρνης την οποία είδα.

13 Και συνέβη ώστε είδα ότι η μεγάλη μητέρα των βδελυγμάτων όντως συγκέντρωσε πλήθη επάνω στο πρόσωπο όλης της γης, ανάμεσα σε όλα τα έθνη των Εθνικών, προκειμένου να πολεμήσουν εναντίον του Αμνού του Θεού.

14 Και συνέβη ώστε εγώ, ο Νεφί, είδα τη δύναμη του Αμνού του Θεού, ότι κατέβηκε επάνω στους αγίους της εκκλησίας του Αμνού, και επάνω στον λαό της διαθήκης του Κυρίου, ο οποίος ήταν διασκορπισμένος επάνω σε όλο το πρόσωπο της γης. Και ήταν οπλισμένος με χρηστότητα και με τη δύναμη του Θεού με μεγάλη δόξα.

15 Και συνέβη ώστε είδα ότι η οργή του Θεού εκχύθηκε επάνω σε αυτήν τη μεγάλη και απεχθή εκκλησία, σε βαθμό ώστε υπήρξαν πόλεμοι και φήμες πολέμων ανάμεσα σε όλα τα έθνη και τις φυλές της γης.

16 Και καθώς άρχισαν να υπάρχουν πόλεμοι και φήμες πολέμων ανάμεσα σε όλα τα έθνη τα οποία ανήκαν στη μητέρα των βδελυγμάτων, ο άγγελος μου μίλησε, λέγοντας: Ιδού, η οργή του Θεού είναι επάνω στη μητέρα των πορνών. Και ιδού, εσύ τα βλέπεις όλα αυτά –

17 Και όταν έλθει η ημέρα που η οργή του Θεού εκχυθεί επάνω στη μητέρα των πορνών, η οποία είναι η μεγάλη και απεχθής εκκλησία όλης της γης, της οποίας ιδρυτής είναι ο διάβολος, τότε, εκείνη την ημέρα, το έργο του Πατέρα θα ξεκινήσει, σε προετοιμασία της οδού για την εκπλήρωση των διαθηκών του, τις οποίες έχει συνάψει προς τον λαό του που είναι του οίκου του Ισραήλ.

18 Και συνέβη ώστε ο άγγελος μου μίλησε και είπε: Κοίτα!

19 Και κοίταξα και είδα έναν άνθρωπο, και ήταν ντυμένος με ένα λευκό χιτώνα.

20 Και ο άγγελος μου είπε: Ιδού έναν από τους δώδεκα αποστόλους του Αμνού.

21 Ιδού, θα δει και θα γράψει τα υπόλοιπα όλων αυτών. Μάλιστα, και επίσης πολλά τα οποία υπήρξαν.

22 Και θα γράψει επίσης σχετικά με το τέλος του κόσμου.

23 Επομένως, τα πράγματα που θα γράψει, είναι σωστά και αληθινά. Και ιδού, είναι γραμμένα στο βιβλίο που είδες να βγαίνει από το στόμα του Ιουδαίου. Και τον καιρό που βγήκαν από το στόμα του Ιουδαίου, δηλαδή τον καιρό που το βιβλίο βγήκε από το στόμα του Ιουδαίου, τα πράγματα που γράφηκαν, ήταν απλά και γνήσια και πολυτιμότατα και εύκολα προς κατανόηση όλων των ανθρώπων.

24 Και ιδού, αυτά που θα γράψει αυτός ο απόστολος του Αμνού είναι πολλά από αυτά που είδες. Και ιδού, τα υπόλοιπα θα τα δεις.

25 Όμως αυτά που θα δεις από εδώ και πέρα να μην τα γράψεις. Γιατί ο Κύριος ο Θεός έχει ορίσει τον απόστολο του Αμνού του Θεού να τα γράψει.

26 Και σε άλλους επίσης που έχουν υπάρξει, σε αυτούς έχει δείξει τα πάντα και τα έχουν γράψει. Και είναι σφραγισμένα για να ξεπροβάλουν στη γνησιότητά τους, σύμφωνα με την αλήθεια που είναι στον Αμνό, εν ευθέτω χρόνω του Κυρίου, προς τον οίκο του Ισραήλ.

27 Και εγώ, ο Νεφί, άκουσα και καταθέτω μαρτυρία, ότι το όνομα του αποστόλου του Αμνού ήταν Ιωάννης, σύμφωνα με τον λόγο του αγγέλου.

28 Και ιδού, σε εμένα, τον Νεφί, απαγορεύεται να γράψω το υπόλοιπο όσων είδα και άκουσα. Επομένως, αυτά που έχω γράψει, μου αρκούν. Και έχω γράψει ένα μικρό μέρος όσων είδα.

29 Και καταθέτω μαρτυρία ότι είδα αυτά που είδε ο πατέρας μου, και ο άγγελος του Κυρίου πράγματι μου τα έκανε γνωστά.

30 Και τώρα σταματώ να μιλώ σχετικά με αυτά που είδα καθώς μεταφέρθηκα από το πνεύμα. Και έστω κι αν όλα όσα είδα δεν γράφηκαν, αυτά που έγραψα είναι αληθινά. Και έτσι είναι. Αμήν.



Κεφαλαιο 15

Οι απόγονοι του Λεχί πρόκειται να λάβουν το Ευαγγέλιο από τους Εθνικούς κατά τις τελευταίες ημέρες. Η συνάθροιση του Ισραήλ παρομοιάζεται με ένα ελαιόδενδρο του οποίου οι φυσικοί κλάδοι θα εμβολιασθούν ξανά. Ο Νεφί ερμηνεύει το όραμα του δένδρου της ζωής και μιλά για τη δικαιοσύνη του Θεού στον διαχωρισμό των κακών από τους ενάρετους. Περίπου το 600–592 π.Χ.

1 Και συνέβη ώστε αφού εγώ, ο Νεφί, είχα μεταφερθεί με το Πνεύμα, και δει όλα αυτά, επέστρεψα στη σκηνή του πατέρα μου.

2 Και συνέβη ώστε είδα τους αδελφούς μου, και φιλονικούσαν ο ένας με τον άλλον σχετικά με αυτά που τους είχε πει ο πατέρας μου.

3 Διότι τους είπε πράγματι πολλά σπουδαία πράγματα, τα οποία ήταν δύσκολο να γίνουν κατανοητά, εκτός αν κανείς ρωτήσει τον Κύριο. Και όντας σκληροί στην καρδιά, γι’ αυτό δεν στράφηκαν στον Κύριο ως όφειλαν.

4 Και τώρα εγώ, ο Νεφί, λυπήθηκα εξαιτίας της σκληρότητας της καρδιάς τους και, επίσης, εξαιτίας των πραγμάτων που είχα δει, και ήξερα ότι έπρεπε αναπόφευκτα να συμβούν εξαιτίας της κακίας των τέκνων των ανθρώπων.

5 Και συνέβη ώστε είχα καταβληθεί εξαιτίας των βασάνων μου, διότι θεωρούσα ότι τα βάσανά μου ήταν μεγάλα υπεράνω όλων, εξαιτίας της καταστροφής του λαού μου, διότι είχα δει την πτώση του.

6 Και συνέβη ώστε όταν πήρα δύναμη, μίλησα στους αδελφούς μου, επιθυμώντας να μάθω από αυτούς τον λόγο των φιλονικιών τους.

7 Και εκείνοι είπαν: Ιδού, δεν μπορούμε να καταλάβουμε τα λόγια που μας είπε ο πατέρας μας σχετικά με τους φυσικούς κλάδους του ελαιόδεντρου, ως επίσης και σχετικά με τους Εθνικούς.

8 Και εγώ τους είπα: Ζητήσατε να μάθετε από τον Κύριο;

9 Και εκείνοι μου είπαν: Δεν ζητήσαμε. Γιατί ο Κύριος δεν μας κάνει γνωστά τέτοια πράγματα.

10 Ιδού, τους είπα: Πώς γίνεται και δεν τηρείτε τις εντολές του Κυρίου; Πώς γίνεται και θα αφανισθείτε εξαιτίας της σκληρότητας της καρδιάς σας;

11 Δεν θυμάστε αυτά που έχει πει ο Κύριος; – Αν δεν σκληρύνετε την καρδιά σας και μου ζητήσετε με πίστη, πιστεύοντας ότι θα λάβετε, με επιμέλεια στην τήρηση των εντολών μου, ασφαλώς αυτά θα γίνουν γνωστά σε εσάς.

12 Ιδού, εγώ σας λέω ότι ο οίκος του Ισραήλ συγκρίθηκε με ένα ελαιόδενδρο, από το Πνεύμα του Κυρίου που ήταν μέσα στον πατέρα μας. Και ιδού, δεν έχουμε αποκοπεί από τον οίκο του Ισραήλ και δεν είμαστε κλάδος του οίκου του Ισραήλ;

13 Και τώρα, αυτό που εννοεί ο πατέρας μας σχετικά με τον εμβολιασμό των φυσικών κλάδων μέσω της πληρότητας των Εθνικών είναι ότι κατά τις τελευταίες ημέρες, όταν οι απόγονοί μας θα έχουν φθίνει από απιστία, μάλιστα, για διάστημα πολλών ετών, και πολλών γενεών αφού ο Μεσσίας φανερωθεί με σώμα στα τέκνα των ανθρώπων, τότε η πληρότητα του Ευαγγελίου του Μεσσία θα έλθει στους Εθνικούς, και από τους Εθνικούς στο υπόλειμμα των απογόνων μας –

14 Και κατά την ημέρα εκείνη, το υπόλειμμα των απογόνων μας θα μάθει ότι είναι του οίκου του Ισραήλ και ότι είναι ο λαός της διαθήκης του Κυρίου. Και τότε θα γνωρίζουν και θα μάθουν για τους προπάτορές τους, και επίσης θα μάθουν για το Ευαγγέλιο του Λυτρωτή τους, το οποίο διδάχθηκε στους πατέρες τους από εκείνον. Επομένως, θα μάθουν για τον Λυτρωτή τους και για το κάθε σημείο της διδαχής του, ώστε να ξέρουν πώς να έλθουν προς αυτόν και να σωθούν.

15 Και τότε, κατά την ημέρα εκείνη, άραγε δεν θα χαρούν υπέρμετρα και δεν θα δοξάσουν τον αιώνιο Θεό τους, την πέτρα τους και τη σωτηρία τους; Μάλιστα, εκείνη την ημέρα, δεν θα λάβουν τη δύναμη και τη θρέψη από την αληθινή άμπελο; Μάλιστα, δεν θα έλθουν στο αληθινό ποίμνιο του Θεού;

16 Ιδού, σας λέω: Μάλιστα. Θα τους θυμηθεί πάλι ανάμεσα στον οίκο του Ισραήλ. Θα τους εμβολιάσει στο φυσικό ελαιόδεντρο αφού είναι φυσικοί κλάδοι του ελαιόδεντρου.

17 Και αυτό είναι που εννοεί ο πατέρας μας. Και εννοεί ότι δεν πρόκειται να συμβεί αυτό παρά μόνον αφού διασκορπισθούν από τους Εθνικούς. Και εννοεί ότι θα γίνει μέσω των Εθνικών, ώστε ο Κύριος να δείξει τη δύναμή του στους Εθνικούς, για τον ίδιο λόγο που θα απορριφθεί από τους Ιουδαίους, δηλαδή τον οίκο του Ισραήλ.

18 Επομένως, ο πατέρας μας δεν έκανε λόγο μόνον για τους απογόνους μας, αλλά επίσης για όλον τον οίκο του Ισραήλ, δείχνοντας προς τη διαθήκη η οποία θα πρέπει να εκπληρωθεί κατά τις τελευταίες ημέρες, την οποία διαθήκη συνήψε ο Κύριος με τον πατέρα μας, τον Αβραάμ, λέγοντας: Στους απογόνους σου θα ευλογηθούν όλες οι φυλές της γης.

19 Και συνέβη ώστε εγώ, ο Νεφί, είπα πολλά σε αυτούς σχετικά με όλα αυτά. Μάλιστα, τους μίλησα σχετικά με την αποκατάσταση των Ιουδαίων κατά τις τελευταίες ημέρες.

20 Και όντως εξέθεσα σε αυτούς τα λόγια του Ησαΐα, ο οποίος μίλησε σχετικά με την αποκατάσταση των Ιουδαίων ή του οίκου του Ισραήλ. Και αφού αποκατασταθούν, δεν θα πρέπει να συγχυσθούν πλέον ούτε θα πρέπει να διασκορπισθούν ξανά. Και συνέβη ώστε όντως είπα πολλά λόγια στους αδελφούς μου, ώστε ηρέμησαν και όντως ταπείνωσαν τον εαυτό τους ενώπιον του Κυρίου.

21 Και συνέβη ώστε μου μίλησαν πάλι και είπαν: Τι σημαίνει αυτό που είδε ο πατέρας μας σε όνειρο; Τι σημαίνει το δένδρο που είδε εκείνος;

22 Και εγώ τους είπα: Ήταν παρομοίωση του δέντρου της ζωής.

23 Και εκείνοι μου είπαν: Τι σημαίνει η σιδερένια ράβδος που είδε ο πατέρας μας, η οποία οδηγούσε στο δέντρο;

24 Και τους είπα ότι ήταν ο λόγος του Θεού. Και όποιος εισάκουε τον λόγο του Θεού, και κρατούσε γερά απ’ αυτήν, δεν θα αφανίζονταν ποτέ· ούτε θα μπορούσαν οι πειρασμοί και τα φλογερά βέλη του ενάντιου να τους καταβάλουν προς τύφλωση, για να τους παρασύρουν στην καταστροφή.

25 Επομένως, εγώ, ο Νεφί, τους παρότρυνα να δώσουν προσοχή στα λόγια του Κυρίου. Μάλιστα, τους παρότρυνα με όλη τη δύναμη της ψυχής μου, και με όλη την ικανότητα που διέθετα, ώστε να δώσουν προσοχή στον λόγο του Θεού και να θυμούνται να τηρούν τις εντολές του πάντοτε στα πάντα.

26 Και εκείνοι μου είπαν: Τι σημαίνει ο ποταμός του νερού που είδε ο πατέρας μας;

27 Και εγώ τους είπα ότι το νερό που είδε ο πατέρας μου ήταν ρυπαρότητα. Και τόσο πολύ ήταν το μυαλό του απορροφημένο σε άλλα πράγματα ώστε δεν είδε τη ρυπαρότητα του νερού.

28 Και τους είπα ότι ήταν ένα φοβερό χάσμα, που χώριζε τους άνομους από το δέντρο της ζωής, όπως επίσης και από τους αγίους του Θεού.

29 Και τους είπα ότι ήταν απεικόνιση αυτής της απαίσιας κόλασης, η οποία μου είπε ο άγγελος ότι έχει προετοιμαστεί για τους κακούς.

30 Και εγώ τους είπα ότι ο πατέρας μας είδε επίσης ότι η δικαιοσύνη του Θεού όντως διαχώριζε τους κακούς από τους ενάρετους, και η λαμπρότητα αυτής ήταν σαν τη λαμπρότητα μίας φλογερής φωτιάς, η οποία ανέβαινε επάνω στον Θεό στους αιώνες των αιώνων και δεν είχε τέλος.

31 Και εκείνοι μου είπαν: Σημαίνει αυτό το μαρτύριο του σώματος κατά τις ημέρες της δοκιμασίας ή σημαίνει την τελική κατάσταση της ψυχής μετά τον θάνατο του υλικού σώματος ή κάνει λόγο για αυτά που είναι εγκόσμια;

32 Και συνέβη ώστε εγώ τους είπα ότι ήταν μία αναπαράσταση τόσο των εγκόσμιων όσο και των πνευματικών, διότι θα έλθει η ημέρα που εκείνοι πρέπει να κριθούν για τα έργα τους, μάλιστα, δηλαδή τα έργα που έγιναν από το υλικό σώμα κατά τις ημέρες της δοκιμασίας τους.

33 Επομένως, αν πεθάνουν μέσα στην κακία τους, πρέπει επίσης να εκδιωχθούν, αναφορικώς προς τα πράγματα που είναι πνευματικά, τα οποία αφορούν στη χρηστότητα. Γι’ αυτό, πρέπει να οδηγηθούν ενώπιον του Θεού, να κριθούν για τα έργα τους. Και αν τα έργα τους ήταν ρυπαρότητα, πρέπει αναγκαστικά να είναι ρυπαροί. Και αν είναι ρυπαροί, πρέπει να μη μπορούν να κατοικήσουν στη βασιλεία του Θεού. Αν ήταν έτσι, η βασιλεία του Θεού πρέπει να είναι ρυπαρή επίσης.

34 Όμως, ιδού, σας λέω ότι η βασιλεία του Θεού δεν είναι ρυπαρή και δεν μπορεί τίποτε ακάθαρτο να εισέλθει στη βασιλεία του Θεού. Επομένως, πρέπει αναγκαστικά να υπάρχει ένα μέρος ρυπαρότητας προετοιμασμένο για όσους είναι ρυπαροί.

35 Και έχει προετοιμασθεί ένα μέρος, μάλιστα, δηλαδή αυτή η απαίσια κόλαση για την οποία έχω μιλήσει, και ο διάβολος είναι ο προπαρασκευαστής της. Επομένως, η τελική κατάσταση της ψυχής των ανθρώπων είναι να κατοικούν στη βασιλεία του Θεού ή να εκδιωχθούν λόγω αυτής της δικαιοσύνης για την οποία έχω μιλήσει.

36 Επομένως, οι κακοί αποβάλλονται από τους χρηστούς, και επίσης από αυτό το δέντρο της ζωής, του οποίου ο καρπός είναι πιο πολύτιμος και πιο επιθυμητός υπεράνω κάθε άλλου καρπού. Μάλιστα, και είναι το ανώτερο άπ’ όλα τα δώρα του Θεού. Και κατ’ αυτόν τον τρόπο μίλησα στους αδελφούς μου. Αμήν.



Κεφαλαιο 16

Οι κακοί θεωρούν την αλήθεια σκληρή. Οι υιοί του Λεχί νυμφεύονται τις θυγατέρες του Ισμαήλ. Η Λιαχόνα καθοδηγεί την πορεία τους στην έρημο. Μηνύματα από τον Κύριο γράφονται στη Λιαχόνα περιστασιακά. Ο Ισμαήλ πεθαίνει. Η οικογένειά του παραπονιέται λόγω των βασάνων. Περίπου το 600–592 π.Χ.

1 Και τώρα συνέβη ώστε, αφού εγώ, ο Νεφί, τελείωσα να μιλώ με τους αδελφούς μου, ιδού, εκείνοι μου είπαν: Εσύ μας δήλωσες σκληρά πράγματα, περισσότερο απ’ ό,τι μπορούμε να αντέξουμε.

2 Και συνέβη ώστε τους είπα ότι γνώριζα πως είχα πει σκληρά πράγματα εναντίον των κακών, σύμφωνα με την αλήθεια, και τους χρηστούς έχω δικαιώσει, και έχω καταθέσει μαρτυρία ότι θα πρέπει να ανυψωθούν κατά την τελευταία ημέρα. Επομένως, οι ένοχοι θεωρούν ότι η αλήθεια είναι σκληρή, διότι τους πληγώνει στο κέντρο της καρδιάς τους.

3 Και τώρα αδελφοί μου, αν ήσαστε χρηστοί και πρόθυμοι να εισακούσετε την αλήθεια και να δώσετε προσοχή σε αυτήν, ώστε να μπορέσετε να βαδίσετε ορθώς ενώπιον του Θεού, τότε δεν θα παραπονιόσασταν λόγω της αλήθειας και δεν θα λέγατε: Εσύ λες σκληρά πράγματα εναντίον μας.

4 Και συνέβη ώστε εγώ, ο Νεφί, παρότρυνα τους αδελφούς μου, με κάθε επιμονή, να τηρούν τις εντολές του Κυρίου.

5 Και συνέβη ώστε αυτοί ταπείνωσαν τον εαυτό τους ενώπιον του Κυρίου, τόσο ώστε αισθάνθηκα μεγάλη χαρά και μεγάλες ελπίδες γι’ αυτούς, ότι θα βάδιζαν στα μονοπάτια της χρηστότητας.

6 Λοιπόν, όλα αυτά ειπώθηκαν και έγιναν όταν ο πατέρας μου κατοικούσε σε σκηνή στην κοιλάδα που την ονόμασε Λεμουήλ.

7 Και συνέβη ώστε εγώ, ο Νεφί, νυμφεύθηκα μία από τις θυγατέρες του Ισμαήλ. Και επίσης, οι αδελφοί μου νυμφεύθηκαν τις θυγατέρες του Ισμαήλ. Και επίσης ο Ζώραμ νυμφεύθηκε τη μεγαλύτερη θυγατέρα του Ισμαήλ.

8 Και έτσι ο πατέρας μου είχε εκπληρώσει όλες τις εντολές του Κυρίου που του είχαν δοθεί. Και επίσης, εγώ, ο Νεφί, είχα ευλογηθεί από τον Κύριο υπερβολικά.

9 Και συνέβη ώστε η φωνή του Κυρίου μίλησε προς τον πατέρα μου τη νύχτα, και τον πρόσταξε την επαύριον να ξεκινήσει για το ταξίδι του μέσα στην έρημο.

10 Και συνέβη ώστε καθώς ο πατέρας μου σηκώθηκε το πρωί και προχώρησε προς την πόρτα της σκηνής, προς μεγάλη του έκπληξη είδε επάνω στο έδαφος μία στρογγυλή σφαίρα λεπτομερούς καλλιτεχνίας και ήταν από εξαίρετο ορείχαλκο. Και μέσα στη σφαίρα ήταν δύο άτρακτοι. Και η μία έδειχνε τον δρόμο προς τον οποίο θα έπρεπε να πάμε στην έρημο.

11 Και συνέβη ώστε όντως συγκεντρώσαμε όποια πράγματα έπρεπε να μεταφέρουμε στην έρημο και το υπόλοιπο των προμηθειών μας που μας είχε δώσει ο Κύριος. Και όντως πήραμε σπόρο κάθε είδους για να μπορέσουμε να μεταφέρουμε στην έρημο.

12 Και συνέβη ώστε πήραμε τις σκηνές μας και αναχωρήσαμε προς την έρημο, στην άλλη πλευρά του ποταμού Λάμαν.

13 Και συνέβη ώστε ταξιδέψαμε για διάστημα τεσσάρων ημερών, με κατεύθυνση σχεδόν προς τα νότια-νοτιοανατολικά, και στήσαμε τις σκηνές μας ξανά. Και ονομάσαμε τον τόπο αυτό Σαζέρ.

14 Και συνέβη ώστε πήραμε τα βέλη και τα τόξα μας και προχωρήσαμε στην έρημο για να κυνηγήσουμε τροφή για την οικογένειά μας. Και αφού κυνηγήσαμε τροφή για την οικογένειά μας, επιστρέψαμε όντως στην οικογένειά μας στην έρημο, στο μέρος Σαζέρ. Και προχωρήσαμε ξανά στην έρημο, ακολουθώντας την ίδια κατεύθυνση, παραμένοντας στα πιο γόνιμα μέρη της ερήμου, τα οποία ήταν στα όρια κοντά στην Ερυθρά Θάλασσα.

15 Και συνέβη ώστε ταξιδεύαμε για διάστημα πολλών ημερών κυνηγώντας τροφή κατά την πορεία μας, με τα τόξα μας και τα βέλη μας και τις πέτρες μας και τις σφενδόνες μας.

16 Και ακολουθούσαμε τις οδηγίες της σφαίρας, που μας οδηγούσε στα πιο γόνιμα τμήματα της ερήμου.

17 Και αφού ταξιδέψαμε για διάστημα πολλών ημερών, στήσαμε τις σκηνές μας για ένα χρονικό διάστημα, ώστε να μπορέσουμε πάλι να ξεκουραστούμε και να προμηθευτούμε τροφή για τις οικογένειες μας.

18 Και συνέβη ώστε καθώς εγώ, ο Νεφί, προχώρησα για να κυνηγήσω τροφή, ιδού, έσπασα το τόξο μου, το οποίο ήταν κατασκευασμένο από εξαίρετο ατσάλι. Και αφού έσπασα το τόξο μου, ιδού, οι αδελφοί μου ήταν θυμωμένοι μαζί μου λόγω της απώλειας του τόξου μου, διότι δεν αποκτήσαμε καθόλου τροφή.

19 Και συνέβη ώστε επιστρέψαμε χωρίς τροφή στις οικογένειές μας, και καθώς ήταν πολύ κουρασμένοι, εξαιτίας του ταξιδιού τους, υπέφεραν πολύ από την έλλειψη τροφής.

20 Και συνέβη ώστε ο Λάμαν και ο Λεμουήλ και οι υιοί του Ισμαήλ όντως άρχισαν να παραπονιούνται υπερβολικά, εξαιτίας των δεινών και των βασάνων τους στην έρημο. Και επίσης ο πατέρας μου άρχισε να παραπονιέται εναντίον του Κυρίου του Θεού του. Μάλιστα, και όλοι ήταν υπέρμετρα λυπημένοι, τόσο που παραπονιούνταν εναντίον του Κυρίου.

21 Λοιπόν, συνέβη ώστε εγώ, ο Νεφί, έχοντας βασανισθεί με τους αδελφούς μου εξαιτίας της απώλειας του τόξου μου και τα τόξα τους έχοντας χάσει την ελαστικότητά τους, άρχισε να γίνεται υπερβολικά δύσκολο, μάλιστα, σε βαθμό που δεν μπορούσαμε να αποκτήσουμε καθόλου τροφή.

22 Και συνέβη ώστε εγώ, ο Νεφί, είπα πολλά στους αδελφούς μου, επειδή είχαν πάλι σκληρύνει τις καρδιές τους, και μάλιστα σε τέτοιο σημείο ώστε διαμαρτύρονταν εναντίον του Κυρίου του Θεού τους.

23 Και συνέβη ώστε εγώ, ο Νεφί, κατασκεύασα από ξύλο ένα τόξο, και από ίσιο ραβδί, ένα βέλος. Επομένως, οπλίστηκα με τόξο και βέλος, με σφενδόνα και με πέτρες. Και είπα στον πατέρα μου: Πού να πάω για να βρω τροφή;

24 Και συνέβη ώστε εκείνος ρώτησε τον Κύριο, γιατί είχαν ταπεινώσει τους εαυτούς τους εξαιτίας των λόγων μου. Γιατί τους είπα πολλά, με όλη τη δύναμη της ψυχής μου.

25 Και συνέβη ώστε η φωνή του Κυρίου ήλθε στον πατέρα μου και πράγματι επιτιμήθηκε εξαιτίας των παραπόνων του εναντίον του Κυρίου, σε βαθμό που οδηγήθηκε στα βάθη της θλίψης.

26 Και συνέβη ώστε η φωνή του Κυρίου του είπε: Κοίταξε τη σφαίρα, και ιδού αυτά που είναι γραμμένα.

27 Και συνέβη ώστε όταν ο πατέρας μου είδε όσα ήταν γραμμένα επάνω στη σφαίρα, όντως φοβήθηκε και έτρεμε υπερβολικά και επίσης οι αδελφοί μου και οι υιοί του Ισμαήλ και οι σύζυγοί μας.

28 Και συνέβη ώστε εγώ, ο Νεφί, είδα τους δείκτες που ήταν μέσα στη σφαίρα, ότι λειτουργούσαν ανάλογα με την πίστη και την επιμέλεια και την προσοχή που δίναμε προς αυτούς.

29 Και ήταν επίσης γραμμένο επάνω τους ένα καινούργιο γραπτό, που ήταν ευανάγνωστο, το οποίο μας έδινε κατανόηση σχετικά με τους τρόπους του Κυρίου. Και ήταν γραμμένο και άλλαζε περιστασιακά, σύμφωνα με την πίστη και την επιμέλεια που του δίναμε. Και έτσι βλέπουμε ότι με μικρά μέσα ο Κύριος μπορεί να επιφέρει μεγάλα πράγματα.

30 Και συνέβη ώστε εγώ, ο Νεφί, προχώρησα και ανέβηκα στην κορυφή του βουνού, σύμφωνα με τις οδηγίες που είχαν δοθεί επάνω στη σφαίρα.

31 Και συνέβη ώστε πράγματι σκότωσα άγρια θηρία, τόσα ώστε προμήθευσα τροφή για τις οικογένειες μας.

32 Και συνέβη ώστε επέστρεψα στις σκηνές μας, μεταφέροντας τα θηρία που είχα φονεύσει. Και τώρα, όταν είδαν ότι είχα βρει τροφή, πόσο μεγάλη ήταν η χαρά τους! Και συνέβη ώστε ταπείνωσαν τον εαυτό τους ενώπιον του Κυρίου και έδιναν ευχαριστίες προς αυτόν.

33 Και συνέβη ώστε αρχίσαμε ξανά το ταξίδι μας, ταξιδεύοντας σχεδόν κατά την ίδια κατεύθυνση όπως και στην αρχή. Και αφού είχαμε ταξιδεύσει για διάστημα πολλών ημερών, στήσαμε τις σκηνές μας ξανά, ώστε να μπορέσουμε να μείνουμε παροδικά για κάποιο χρονικό διάστημα.

34 Και συνέβη ώστε ο Ισμαήλ πέθανε, και θάφτηκε στον τόπο που λεγόταν Ναχώμ.

35 Και συνέβη ώστε οι θυγατέρες του Ισμαήλ θρηνούσαν υπερβολικά, εξαιτίας της απώλειας του πατέρα τους και εξαιτίας των βασάνων τους στην έρημο. Και όντως παραπονιούνταν εναντίον του πατέρα μου, διότι τις είχε οδηγήσει έξω από τη γη της Ιερουσαλήμ, λέγοντας: Ο πατέρας μας είναι νεκρός. Μάλιστα, και έχουμε περιπλανηθεί πολύ στην έρημο και έχουμε υποφέρει πολλά βάσανα, πείνα, δίψα και κόπωση. Και ύστερα από όλα αυτά τα δεινά, πρέπει να αφανισθούμε στην έρημο από πείνα.

36 Και κατ’ αυτόν τον τρόπο παραπονιούνταν εναντίον του πατέρα μου, και επίσης εναντίον μου. Και επιθυμούσαν να επιστρέψουν πάλι στην Ιερουσαλήμ.

37 Και ο Λάμαν είπε στον Λεμουήλ και επίσης στους υιούς του Ισμαήλ: Ιδού, ας φονεύσουμε τον πατέρα μας και επίσης τον αδελφό μας τον Νεφί, ο οποίος έχει αναλάβει να είναι κυβερνήτης και διδάσκαλος σε εμάς, οι οποίοι είμαστε οι μεγαλύτεροι αδελφοί του.

38 Λοιπόν, λέει ότι ο Κύριος τού μίλησε και επίσης ότι άγγελοι του παραστάθηκαν. Όμως, ιδού, γνωρίζουμε ότι ψεύδεται σε εμάς και μας λέει αυτά τα πράγματα και καταστρώνει πολλά με τις πανουργίες του, για να παραπλανήσει τα μάτια μας, σκεπτόμενος, ίσως, ότι μπορεί να μας οδηγήσει μακριά σε κάποια άγνωστη έρημο· και αφού μας οδηγήσει μακριά, έχει σκεφθεί να γίνει βασιλέας και κυβερνήτης μας, ώστε να μας κάνει σύμφωνα με το θέλημα και την ευχαρίστησή του. Και κατ’ αυτόν τον τρόπο ο αδελφός μου, ο Λάμαν, ερέθιζε την καρδιά τους με θυμό.

39 Και συνέβη ώστε ο Κύριος ήταν μαζί μας, μάλιστα, ακόμη και η φωνή του Κυρίου ήλθε και όντως είπε πολλά λόγια σε αυτούς και τους επιτίμησε υπερβολικά. Και αφού επιτιμήθηκαν από τη φωνή του Κυρίου, απέβαλαν τον θυμό τους και όντως μετανόησαν για τις αμαρτίες τους, σε βαθμό που ο Κύριος μάς ευλόγησε με τροφή, ώστε δεν αφανισθήκαμε.



Κεφαλαιο 17

Ο Νεφί προστάζεται να κατασκευάσει ένα πλοίο. Οι αδελφοί του αντιτίθενται σε αυτόν. Τους παροτρύνει με το να τους αφηγηθεί την ιστορία της επικοινωνίας του Θεού με τον Ισραήλ. Ο Νεφί είναι γεμάτος με τη δύναμη του Θεού. Απαγορεύεται στους αδελφούς του να τον αγγίξουν μήπως και μαραθούν σαν ξερό καλάμι. Περίπου το 592–591 π.Χ.

1 Και συνέβη ώστε ταξιδέψαμε στην έρημο και όντως ταξιδέψαμε σχεδόν προς τα ανατολικά από τότε και στο εξής. Και όντως ταξιδεύαμε και τσαλαβουτούσαμε μέσα από πολλά βάσανα στην έρημο, και οι γυναίκες μας γέννησαν παιδιά στην έρημο.

2 Και τόσο μεγάλες ήταν οι ευλογίες του Κυρίου επάνω μας, που ενώ ζούσαμε με ωμό κρέας στην έρημο, οι γυναίκες μας θήλαζαν πολύ τα παιδιά τους και ήταν δυνατές, μάλιστα, ακόμη και σαν τους άνδρες. Και άρχισαν να ανέχονται τα ταξίδια τους χωρίς παράπονα.

3 Και έτσι βλέπουμε ότι οι εντολές του Θεού πρέπει να εκπληρώνονται. Και αν είναι ώστε τα τέκνα των ανθρώπων τηρούν τις εντολές του Θεού, εκείνος όντως τα τρέφει και τα ενδυναμώνει και παρέχει μέσα διά των οποίων μπορούν να εκπληρώσουν αυτό που τα έχει προστάξει. Επομένως, όντως παρείχε μέσα για εμάς ενώ παραμείναμε στην έρημο.

4 Και ταξιδεύαμε έτσι επί πολλά χρόνια, μάλιστα, οκτώ χρόνια μέσα στην έρημο.

5 Και φθάσαμε στη γη που ονομαζόταν Αφθονία, λόγω των πολλών καρπών της και επίσης του άγριου μελιού της. Και όλα αυτά είχαν προετοιμασθεί από τον Κύριο, ώστε να μην αφανισθούμε. Και είδαμε τη θάλασσα, την οποία αποκαλούσαμε Ιρρεάντουμ, το οποίο μεθ’ ερμηνευόμενο σημαίνει ωκεανός.

6 Και συνέβη ώστε στήσαμε τις σκηνές μας κοντά στην ακτή. Και παρ’ όλο που είχαμε υποφέρει πολλά βάσανα και πολλές δυσκολίες, μάλιστα, δηλαδή τόσα πολλά που δεν μπορούμε να τα γράψουμε όλα, χαρήκαμε υπερβολικά όταν φθάσαμε στην ακτή, και αποκαλέσαμε τον τόπο Αφθονία, λόγω των πολλών καρπών του.

7 Και συνέβη ώστε αφού εγώ, ο Νεφί, ήμουν στη γη της Αφθονίας για διάστημα πολλών ημερών, η φωνή του Κυρίου ήλθε σε εμένα, λέγοντας: Σήκω και ανέβα στο βουνό. Και συνέβη ώστε σηκώθηκα και ανέβηκα στο βουνό και αναφώνησα προς τον Κύριο.

8 Και συνέβη ώστε ο Κύριος μου μίλησε και είπε: Να κατασκευάσεις ένα πλοίο, με τον τρόπο που θα σου δείξω, για να μπορέσω να μεταφέρω τον λαό σου πέρα από αυτά τα νερά.

9 Και εγώ είπα: Κύριε, που να πάω για να βρω μετάλλευμα να λιώσω, ώστε να μπορέσω να φτιάξω εργαλεία για να κατασκευάσω το πλοίο κατά τον τρόπο που μου υπέδειξες;

10 Και συνέβη ώστε ο Κύριος μου είπε που έπρεπε να πάω για να βρω μετάλλευμα, ώστε να μπορέσω να φτιάξω εργαλεία.

11 Και συνέβη ώστε εγώ, ο Νεφί, έφτιαξα ένα φυσερό από το δέρμα ζώων με το οποίο να φυσώ τη φωτιά. Και αφού έφτιαξα το φυσερό, ώστε να μπορώ να φυσώ τη φωτιά με αυτό, κτύπησα δύο πέτρες μαζί για να βάλω φωτιά.

12 Γιατί ο Κύριος δεν μας άφησε ως τώρα να ανάβουμε πολλή φωτιά, καθώς ταξιδεύαμε μέσα στην έρημο, γιατί είπε: Θα κάνω την τροφή σας να γίνει γλυκιά, για να μην τη μαγειρεύετε.

13 Και θα είμαι επίσης το φως σας στην έρημο και θα προετοιμάσω την οδό μπροστά σας, και αν είναι ώστε να τηρείτε τις εντολές μου. Επομένως, εφόσον τηρείτε τις εντολές μου, θα οδηγηθείτε προς τη γη της επαγγελίας, και θα γνωρίζετε ότι από εμένα οδηγείστε.

14 Μάλιστα και ο Κύριος είπε επίσης ότι: Αφού φθάσετε στη γη της επαγγελίας, θα γνωρίσετε ότι εγώ, ο Κύριος, είμαι Θεός και ότι εγώ, ο Κύριος, σας ελευθέρωσα από την καταστροφή· μάλιστα, ότι σας έφερα έξω από τη γη της Ιερουσαλήμ.

15 Επομένως, εγώ, ο Νεφί, προσπαθούσα να τηρώ τις εντολές του Κυρίου, και παρότρυνα τους αδελφούς μου να είναι γεμάτοι πίστη και επιμέλεια.

16 Και συνέβη ώστε κατασκεύασα εργαλεία από το μετάλλευμα το οποίο έλιωσα από τον βράχο.

17 Και όταν οι αδελφοί μου είδαν ότι εγώ επρόκειτο να κατασκευάσω ένα πλοίο, άρχισαν να παραπονιούνται εναντίον μου, λέγοντας: Ο αδελφός μας είναι ανόητος, επειδή νομίζει ότι μπορεί να ναυπηγήσει πλοίο. Μάλιστα, και επίσης νομίζει ότι μπορεί να διασχίσει τον μεγάλο ωκεανό.

18 Και έτσι οι αδελφοί μου παραπονιούνταν εναντίον μου και επιθυμούσαν να μην εργασθούν, διότι δεν πίστευαν ότι εγώ θα μπορούσα να κατασκευάσω ένα πλοίο, ούτε ήθελαν να πιστέψουν ότι είχα καθοδηγηθεί από τον Κύριο.

19 Και τώρα συνέβη ώστε εγώ, ο Νεφί, ήμουν υπερβολικά λυπημένος λόγω της σκληρότητας της καρδιάς τους. Και τώρα όταν είδαν ότι άρχισα να είμαι λυπημένος, εκείνοι χαίρονταν μέσα στην καρδιά τους, σε βαθμό ώστε αγαλλίαζαν εναντίον μου, λέγοντας: Ξέραμε ότι δεν μπορούσες να κατασκευάσεις ένα πλοίο, διότι ξέραμε ότι σου λείπει η κρίση. Επομένως, δεν μπορείς να επιτύχεις ένα τόσο μεγάλο έργο.

20 Και είσαι σαν τον πατέρα μας, που οδηγείται από τις ανόητες φαντασίες της καρδιάς του. Μάλιστα, μας οδήγησε έξω από τη γης της Ιερουσαλήμ και έχουμε περιπλανηθεί στην έρημο επί πολλά χρόνια. Και οι γυναίκες μας εργάσθηκαν σκληρά, όντας έγκυοι, και γέννησαν παιδιά στην έρημο και υπέστησαν τα πάντα, εκτός από τον θάνατο. Και θα ήταν καλύτερα να είχαν πεθάνει προτού βγουν έξω από την Ιερουσαλήμ παρά να υποφέρουν αυτά τα βάσανα.

21 Ιδού, όλα αυτά τα χρόνια υποφέραμε στην έρημο, ενώ αυτόν τον καιρό θα μπορούσαμε να είχαμε απολαύσει τα υπάρχοντα μας και τη γη της κληρονομιάς μας. Μάλιστα, και μπορεί να ήμασταν ευτυχείς.

22 Και γνωρίζουμε ότι ο λαός που ήταν στη γη της Ιερουσαλήμ ήταν χρηστός λαός, διότι τηρούσε τα προστάγματα και τις κρίσεις του Κυρίου και όλες τις εντολές του, σύμφωνα με τον νόμο του Μωυσή. Επομένως, γνωρίζουμε ότι είναι χρηστός λαός και ο πατέρας μας τον είχε κρίνει και μας είχε οδηγήσει μακριά, επειδή θα εισακούγαμε τα λόγια του. Μάλιστα και ο αδελφός μας είναι σαν κι αυτόν. Και με τέτοιου είδους λόγια μουρμούριζαν και παραπονιούνταν οι αδελφοί μου εναντίον μας.

23 Και συνέβη ώστε εγώ, ο Νεφί, τους μίλησα, λέγοντας: Πιστεύετε ότι οι πατέρες μας, οι οποίοι ήταν τα τέκνα του Ισραήλ, θα είχαν οδηγηθεί μακριά από τα χέρια των Αιγυπτίων, αν δεν είχαν εισακούσει τα λόγια του Κυρίου;

24 Μάλιστα, νομίζετε ότι θα είχαν οδηγηθεί μακριά από τη υποδούλωση, αν ο Κύριος δεν είχε προστάξει τον Μωυσή να τους οδηγήσει μακριά από τη σκλαβιά;

25 Λοιπόν, γνωρίζετε ότι τα τέκνα του Ισραήλ ήταν σε υποδούλωση, και γνωρίζετε ότι ήταν φορτωμένα με αγγαρείες, οι οποίες δεν υποφέρονταν. Επομένως γνωρίζετε ότι πρέπει αναγκαστικά να ήταν καλό γι’ αυτούς το να οδηγηθούν μακριά από την υποδούλωση.

26 Λοιπόν, γνωρίζετε ότι ο Μωυσής προστάχθηκε από τον Κύριο να τελέσει αυτό το μέγα έργο, και γνωρίζετε ότι με τον λόγο του τα νερά της Ερυθράς Θάλασσας χωρίστηκαν τήδε κακείσε και πέρασαν ανάμεσα, επάνω σε ξηρά.

27 Όμως γνωρίζετε ότι οι Αιγύπτιοι πνίγηκαν στην Ερυθρά Θάλασσα, οι οποίοι αποτελούσαν τα στρατεύματα του Φαραώ.

28 Και επίσης γνωρίζετε ότι τράφηκαν με μάννα στην έρημο.

29 Μάλιστα, και επίσης γνωρίζετε ότι ο Μωυσής, με τον λόγο του, σύμφωνα με τη δύναμη του Θεού η οποία ήταν μέσα του, χτύπησε τον βράχο και βγήκε νερό, ώστε να μπορέσουν τα τέκνα του Ισραήλ να σβήσουν τη δίψα τους.

30 Και παρ’ όλο που οδηγούνταν, και ο Κύριος ο Θεός τους, ο Λυτρωτής τους, πήγαινε εμπρός τους, οδηγώντας τους κατά την ημέρα και δίνοντάς τους φως κατά τη νύχτα, και κάνοντας γι’ αυτούς όλα όσα ήταν σκόπιμο να λάβει άνθρωπος, σκλήρυναν την καρδιά τους και τύφλωσαν τον νου τους και καθύβριζαν τον Μωυσή και τον αληθινό και ζώντα Θεό.

31 Και συνέβη ώστε σύμφωνα με τον λόγο του τους κατέστρεψε, και σύμφωνα με τον λόγο του τους οδήγησε, και σύμφωνα με τον λόγο του έκανε τα πάντα γι’ αυτούς. Και τίποτε δεν έγινε παρά μόνο με τον λόγο του.

32 Και αφού διέσχισαν τον ποταμό Ιορδάνη, τους κατέστησε ισχυρότατους ώστε να εκδιώξουν τα τέκνα της χώρας, μάλιστα, ως που τους σκόρπισαν μέχρι αφανισμού.

33 Και λοιπόν, νομίζετε ότι τα τέκνα της χώρας αυτής, αυτοί που βρίσκονταν στη γη της επαγγελίας, αυτοί που εκδιώχτηκαν από τους πατέρες μας, νομίζετε ότι ήταν δίκαιοι; Ιδού, εγώ σας λέω, Όχι.

34 Νομίζετε ότι οι πατέρες μας θα ήταν πιο εκλεκτοί από αυτούς αν αυτοί ήταν δίκαιοι; Σας λέω, Όχι.

35 Ιδού, ο Κύριος εκτιμά κάθε σάρκα το ίδιο. Εκείνος που είναι ενάρετος έχει την εύνοια του Θεού. Όμως ιδού, αυτός ο λαός είχε απορρίψει κάθε λόγο του Θεού, και ήταν ώριμος στην ανομία, και η πληρότητα της οργής του Θεού ήταν επάνω του. Και ο Κύριος καταράστηκε τη γη εναντίον τους και την ευλόγησε για τους πατέρες μας. Μάλιστα, την καταράστηκε εναντίον τους προς καταστροφή τους και την ευλόγησε για τους πατέρες μας, για να αποκτήσουν εξουσία επ’ αυτής.

36 Ιδού, ο Κύριος δημιούργησε τη γη για να κατοικηθεί, και έπλασε τα τέκνα του για να την κατέχουν.

37 Και υψώνει ένα δίκαιο έθνος, και καταστρέφει τα έθνη των κακών.

38 Και οδηγεί τους δίκαιους σε εκλεκτές χώρες και τους κακούς τους καταστρέφει, και καταριέται τη γη για χάρη τους.

39 Κυβερνά ψηλά στους ουρανούς, γιατί αυτός είναι ο θρόνος του, και ετούτη η γη είναι το υποπόδιο του.

40 Και αγαπά εκείνους που τον έχουν για Θεό τους. Ιδού, αγαπούσε τους πατέρες μας, και έχει συνάψει διαθήκη μαζί τους, μάλιστα, τον Αβραάμ, τον Ισαάκ, και τον Ιακώβ. Και θυμήθηκε τις διαθήκες τις οποίες έχει συνάψει. Επομένως τους έβγαλε από τη γη της Αιγύπτου.

41 Και τους διόρθωσε στην έρημο με τη ράβδο του, επειδή σκλήρυναν την καρδιά τους, όπως και εσείς. Και ο Κύριος τους διόρθωσε εξαιτίας της ανομίας τους. Έστειλε φλογερά ιπτάμενα ερπετά ανάμεσά τους. Και αφού τους δάγκωσαν, τους παρείχε τρόπο να θεραπευθούν. Και το έργο που έπρεπε να εκτελέσουν ήταν να κοιτάξουν. Και λόγω της απλότητας του τρόπου ή της ευκολίας αυτού, υπήρξαν πολλοί που αφανίσθηκαν.

42 Και σκλήραιναν την καρδιά τους περιστασιακά και καθύβριζαν τον Μωυσή και επίσης τον Θεό. Παρ’ όλα αυτά, γνωρίζετε ότι οδηγήθηκαν με την απαράμιλλη δύναμή του στη γη της επαγγελίας.

43 Και τώρα, ύστερα από όλα αυτά, ήλθε ο καιρός που έγιναν κακοί, μάλιστα, σχεδόν μέχρι ωρίμασης. Και γνωρίζω ότι σήμερα πρόκειται να αφανισθούν, διότι γνωρίζω ότι πρέπει ασφαλώς να έλθει η ημέρα κατά την οποία οπωσδήποτε θα καταστραφούν, εκτός από λίγους μόνο, οι οποίοι θα οδηγηθούν σε αιχμαλωσία.

44 Επομένως, ο Κύριος προσέταξε τον πατέρα μου να φύγει στην έρημο και οι Ιουδαίοι επιζήτησαν επίσης να του αφαιρέσουν τη ζωή. Μάλιστα, ακόμη και εσείς επιζητήσατε να του αφαιρέσετε τη ζωή. Γι’ αυτό είστε δολοφόνοι μέσα στην καρδιά σας και είστε σαν κι εκείνους.

45 Είστε γρήγοροι στο να κάνετε ανομία αλλά αργοί στο να θυμάστε τον Κύριο τον Θεό σας. Είδατε έναν άγγελο και σας μίλησε. Μάλιστα, ακούγατε τη φωνή του περιστασιακά και σας μίλησε με ήρεμη, μικρή φωνή, αλλά είχατε χάσει την ευαισθησία σας, ώστε δεν μπορέσατε να αισθανθείτε τα λόγια του. Επομένως, σας μίλησε σαν να ήταν φωνή κεραυνού, η οποία έκανε τη γη να τρέμει σαν να επρόκειτο να διαμελιστεί.

46 Και γνωρίζετε επίσης ότι με τη δύναμη του παντοδύναμου λόγου του μπορεί να κάνει τη γη να πάψει να υπάρχει. Μάλιστα, και γνωρίζετε ότι με τον λόγο του μπορεί να κάνει τους ανώμαλους τόπους να γίνουν ομαλοί και τους ομαλούς τόπους να αποκοπούν. Αχ, τότε, πώς είναι δυνατόν να είστε τόσο σκληροί στην καρδιά σας;

47 Ιδού, η ψυχή μου έχει σκιστεί από αγωνία εξαιτίας σας, και η καρδιά μου πονά. Φοβάμαι μήπως απορριφθείτε για πάντα. Ιδού, είμαι πλήρης του Πνεύματος του Θεού, σε τέτοιο βαθμό που αυτό το σώμα μου δεν έχει δύναμη.

48 Και τώρα συνέβη ώστε όταν είπα αυτά τα λόγια, αυτοί θύμωσαν μαζί μου και επιθυμούσαν να με ρίξουν στα βάθη της θάλασσας. Και καθώς προχώρησαν για να απλώσουν τα χέρια τους επάνω μου, τους μίλησα, λέγοντας: Στο όνομα του Παντοδύναμου Θεού, σας προστάζω να μην με αγγίξετε, διότι είμαι πλήρης δυνάμεως του Θεού, ακόμη και σε σημείο καταναλώσεως της σάρκας μου. Και όποιος απλώσει τα χέρια του επάνω μου θα ξεραθεί σαν ξερό καλάμι και θα εκμηδενισθεί ενώπιον της δύναμης του Θεού, διότι ο Θεός θα τον πατάξει.

49 Και συνέβη ώστε εγώ, ο Νεφί, τους είπα ότι δεν έπρεπε πια να παραπονιούνται εναντίον του πατέρα τους, ούτε να μου στερούν την εργασία τους, διότι ο Θεός με είχε προστάξει να ναυπηγήσω ένα πλοίο.

50 Και εγώ τους είπα: Αν ο Θεός με είχε προστάξει να κάνω τα πάντα, θα μπορούσα να τα κάνω. Αν με πρόσταζε να πω σε τούτο το νερό, γίνε χώμα, θα γινόταν χώμα. Και αν θα το έλεγα, θα γινόταν.

51 Και τώρα, αν ο Κύριος έχει τόσο μεγάλη δύναμη, και έχει κάνει τόσα πολλά θαύματα στα τέκνα των ανθρώπων, πώς είναι δυνατό να μην μπορεί να με καθοδηγήσει ώστε να μπορέσω να ναυπηγήσω ένα πλοίο;

52 Και συνέβη ώστε εγώ, ο Νεφί, είπα πολλά στους αδελφούς μου, τόσο ώστε εξευτελίσθηκαν και δεν μπορούσαν να φιλονικήσουν εναντίον μου. Ούτε τολμούσαν να απλώσουν τα χέρια τους επάνω μου, ούτε να με αγγίξουν με τα δάχτυλα τους, και μάλιστα για διάστημα πολλών ημερών. Λοιπόν δεν τολμούσαν να το κάνουν αυτό μήπως και ξεραθούν ενώπιόν μου, τόσο ισχυρό ήταν το Πνεύμα του Θεού, και με αυτόν τον τρόπο είχε επιδράσει επάνω τους.

53 Και συνέβη ώστε ο Κύριος μού είπε: Άπλωσε πάλι το χέρι σου προς τους αδελφούς σου και δεν θα ξεραθούν ενώπιόν σου, αλλά θα τους ταρακουνήσω, είπε ο Κύριος, και αυτό θα το κάνω για να γνωρίσουν ότι εγώ είμαι ο Κύριος ο Θεός τους.

54 Και συνέβη ώστε άπλωσα το χέρι μου προς τους αδελφούς μου και δεν ξεράθηκαν ενώπιόν μου. Όμως ο Κύριος τους ταρακούνησε, ακριβώς σύμφωνα με τον λόγο που είχε πει.

55 Και τώρα είπαν: Γνωρίζουμε μετά βεβαιότητος ότι ο Κύριος είναι μαζί σου, διότι γνωρίζουμε ότι είναι η δύναμη του Κυρίου που μας ταρακούνησε. Και έπεσαν ενώπιόν μου και επρόκειτο να με προσκυνήσουν, αλλά δεν τους άφησα, λέγοντας: Είμαι ο αδελφός σας, μάλιστα ο μικρότερος αδελφός σας. Επομένως, προσκύνησε τον Κύριο τον Θεό σου και τίμα τον πατέρα σου και τη μητέρα σου, ώστε να μακροημερεύσεις επάνω στη γη, την οποία ο Κύριος ο Θεός σου θα σου δώσει.



Κεφαλαιο 18

Το πλοίο τελείωσε. Αναφέρονται οι γεννήσεις του Ιακώβ και του Ιωσήφ. Η ομάδα επιβιβάζεται για τη γη της επαγγελίας. Οι υιοί του Ισμαήλ και οι σύζυγοί τους συμμετέχουν σε ξεφάντωμα και ανταρσία. Ο Νεφί είναι δεμένος και το πλοίο οδηγείται προς τα πίσω από φοβερή θύελλα. Ο Νεφί ελευθερώνεται και με την προσευχή του η θύελλα σταματά. Φθάνουν στη γη της επαγγελίας. Περίπου το 591–589 π.Χ.

1 Και συνέβη ώστε προσκύνησαν τον Κύριο, και προχώρησαν μαζί μου, και επεξεργαστήκαμε δοκούς με παράξενη τεχνική. Και ο Κύριος μού έδειχνε περιστασιακά με ποιον τρόπο να επεξεργασθώ τα δοκάρια του πλοίου.

2 Τώρα, εγώ, ο Νεφί, δεν επεξεργαζόμουν τα δοκάρια κατά τον τρόπο που ήξεραν οι άνθρωποι, ούτε ναυπήγησα το πλοίο με τον τρόπο των ανθρώπων. Όμως το ναυπήγησα κατά τον τρόπο τον οποίο ο Κύριος μού είχε δείξει. Επομένως δεν ήταν κατά τον τρόπο των ανθρώπων.

3 Και εγώ, ο Νεφί, πήγαινα στο βουνό συχνά, και προσευχόμουν συχνά προς τον Κύριο. Επομένως ο Κύριος μου έδειξε σπουδαία πράγματα.

4 Και συνέβη ώστε αφού τελείωσα το πλοίο, σύμφωνα με τον λόγο του Κυρίου, οι αδελφοί μου είδαν ότι ήταν καλό και ότι η καλλιτεχνία του ήταν υπερβολικά λεπτή. Επομένως ταπείνωσαν τον εαυτό τους πάλι ενώπιον του Κυρίου.

5 Και συνέβη ώστε η φωνή του Κυρίου ήλθε προς τον πατέρα μου, ότι έπρεπε να σηκωθούμε και να κατέβουμε στο πλοίο.

6 Και συνέβη ώστε την επαύριον, αφού ετοιμάσαμε τα πάντα, πολλούς καρπούς και κρέας ζώων από την έρημο και μέλι σε αφθονία και προμήθειες σύμφωνα με αυτά που ο Κύριος μας είχε προστάξει, κατεβήκαμε στο πλοίο με όλο το φορτίο μας και τους σπόρους μας και οτιδήποτε είχαμε φέρει μαζί μας, ο καθένας ανάλογα με την ηλικία του. Επομένως, κατεβήκαμε στο πλοίο με τις συζύγους μας και τα παιδιά μας.

7 Τώρα λοιπόν, ο πατέρας μου είχε αποκτήσει δύο γιους στην έρημο. ο μεγαλύτερος ονομάστηκε Ιακώβ και ο μικρότερος Ιωσήφ.

8 Και συνέβη ώστε αφού είχαμε όλοι κατεβεί στο πλοίο και είχαμε πάρει μαζί μας τις προμήθειές μας και αυτά που μας είχαν προσταχθεί, αποπλεύσαμε στη θάλασσα και οδηγούμασταν από τον άνεμο προς τη γη της επαγγελίας.

9 Και αφού είχαμε οδηγηθεί από τον άνεμο για διάστημα αρκετών ημερών, ιδού, οι αδελφοί μου και οι υιοί τού Ισμαήλ και επίσης οι γυναίκες τους άρχισαν να γλεντούν, σε τέτοιο βαθμό ώστε άρχισαν να χορεύουν και να τραγουδούν και να μιλούν με πολλή αγένεια, μάλιστα, ακόμη και σε βαθμό που ξέχασαν με ποια δύναμη είχαν έλθει ώς εδώ. Μάλιστα, έφτασαν σε υπερβολική αγένεια.

10 Και εγώ, ο Νεφί, άρχισα να φοβάμαι υπερβολικά μήπως ο Κύριος θύμωνε μαζί μας και μας πάτασσε εξαιτίας της ανομίας μας, ώστε να μας καταπιεί η θάλασσα στα βάθη της. Επομένως, εγώ, ο Νεφί, άρχισα να τους μιλώ με πολλή σωφροσύνη. Όμως, ιδού, θύμωσαν μαζί μου, λέγοντας: Δεν δεχόμαστε ο νεότερος αδελφός μας να είναι κυβερνήτης μας.

11 Και συνέβη ώστε ο Λάμαν και ο Λεμουήλ με πήραν και με έδεσαν με σχοινιά και με μεταχειρίσθηκαν με πολλή τραχύτητα. Παρ’ όλα αυτά, ο Κύριος το ανέχθηκε, για να φανερώσει τη δύναμή Του, προς εκπλήρωση του λόγου Του που είχε πει σχετικά με τους κακούς.

12 Και συνέβη ώστε αφού με έδεσαν τόσο που δεν μπορούσα να κουνηθώ, η πυξίδα, η οποία είχε προετοιμαστεί από τον Κύριο, έπαψε να λειτουργεί.

13 Επομένως, δεν ήξεραν προς τα πού να κατευθύνουν το πλοίο, τόσο που σηκώθηκε μια μεγάλη θύελλα, μάλιστα, μια μεγάλη και φοβερή καταιγίδα, και οδηγούμασταν προς τα πίσω, επάνω στα νερά για διάστημα τριών ημερών. Και άρχισαν να φοβούνται υπερβολικά μήπως πνίγονταν στη θάλασσα. Παρ’ όλα αυτά δεν με έλυσαν.

14 Και την τέταρτη ημέρα, που οδηγούμασταν προς τα πίσω, η θύελλα άρχισε να είναι υπερβολικά σφοδρή.

15 Και συνέβη ώστε επρόκειτο να μας καταπιούν τα βάθη της θάλασσας. Και αφού οδηγούμασταν προς τα πίσω επί τέσσερεις ημέρες, οι αδελφοί μου άρχισαν να βλέπουν ότι οι κρίσεις του Θεού ήταν κατεπάνω τους και ότι θα έπρεπε να αφανισθούν, εκτός αν μετάνιωναν για τις ανομίες τους. Επομένως ήλθαν σε μένα και έλυσαν τα δεσμά που ήταν στους καρπούς μου, και ιδού, είχαν πρηστεί υπερβολικά. Και επίσης οι αστράγαλοί μου ήταν πολύ πρησμένοι και πονούσαν πολύ.

16 Παρά ταύτα, απέβλεπα στον Θεό μου, και τον δοξολογούσα όλη μέρα, και δεν παραπονιόμουν εναντίον του Κυρίου μου για τα βάσανά μου.

17 Τώρα, ο πατέρας μου, ο Λεχί, τους είχε πει πολλά, επίσης και στους υιούς του Ισμαήλ. Όμως, ιδού, έπνεαν πολλές απειλές εναντίον οποιουδήποτε μιλούσε για μένα. Και οι γονείς μου που είχαν πληγεί από τα χρόνια, και έχοντας υποφέρει πολλές θλίψεις εξαιτίας των παιδιών τους, είχαν καταβληθεί πολύ, μάλιστα, μέχρι που έπεσαν στο κρεβάτι άρρωστοι.

18 Εξαιτίας των θλίψεων τους και της πολλής λύπης τους, και της ανομίας των αδελφών μου, κόντεψαν να φύγουν από αυτόν τον κόσμο για να συναντήσουν τον Θεό τους. Μάλιστα, τα γκρίζα τους μαλλιά κόντευαν να πάνε και να ξαπλωθούν κάτω στο χώμα. Μάλιστα, ακόμη κόντεψαν να τους ρίξουν με θλίψη μεγάλη σε υγρό τάφο.

19 Και ο Ιακώβ και ο Ιωσήφ επίσης, όντας μικροί και έχοντας μεγάλη ανάγκη φροντίδας, ήταν θλιμμένοι εξαιτίας των βασάνων της μητέρας τους. Και επίσης η σύζυγός μου με τα δάκρυα και τις προσευχές της και επίσης τα παιδιά μου δεν μαλάκωσαν την καρδιά των αδελφών μου ώστε να με λύσουν.

20 Και δεν ήταν τίποτα, παρά μόνον ήταν η δύναμη του Θεού που τους απείλησε με όλεθρο, και μπόρεσε να μαλακώσει την καρδιά τους. Επομένως, όταν είδαν ότι κόντευαν να τους καταπιούν τα βάθη της θάλασσας, μετανόησαν γι’ αυτό που είχαν κάνει, τόσο που με έλυσαν.

21 Και συνέβη ώστε αφού με έλυσαν, ιδού, πήρα την πυξίδα και λειτούργησε όπου εγώ επιθυμούσα. Και συνέβη ώστε προσευχήθηκα στον Κύριο. Και αφού προσευχήθηκα, οι άνεμοι κόπασαν και η θύελλα κόπασε και υπήρξε μια μεγάλη ηρεμία.

22 Και συνέβη ώστε εγώ, ο Νεφί, οδήγησα το πλοίο ώστε πλεύσαμε πάλι προς τη γη της επαγγελίας.

23 Και συνέβη ώστε αφού πλέαμε για διάστημα πολλών ημερών, φτάσαμε στη γη της επαγγελίας. Προχωρήσαμε λοιπόν επάνω στη γη και στήσαμε τις σκηνές μας. Και την ονομάσαμε γη της επαγγελίας.

24 Και συνέβη ώστε αρχίσαμε να καλλιεργούμε τη γη και αρχίσαμε να σπέρνουμε. Μάλιστα, βάλαμε όλους τους σπόρους μας μέσα στη γη, τους οποίους είχαμε φέρει από τη γη της Ιερουσαλήμ. Και συνέβη ώστε μεγάλωσαν υπερβολικά. Επομένως, είχαμε ευλογηθεί σε αφθονία.

25 Και συνέβη ώστε βρήκαμε στη γη της επαγγελίας, καθώς ταξιδεύαμε στην έρημο, ότι υπήρχαν μέσα στα δάση κάθε είδους ζώα, αγελάδες και βόδια και γάιδαροι και άλογα και αίγες και άγριες αίγες και όλων των ειδών τα άγρια ζώα, τα οποία ήταν για χρήση των ανθρώπων. Και βρήκαμε κάθε είδους μετάλλευμα, και χρυσό, και ασήμι, και χαλκό.



Κεφαλαιο 19

Ο Νεφί κατασκευάζει πλάκες από μέταλλο και καταγράφει την ιστορία του λαού του. Ο Θεός του Ισραήλ θα έλθει σε εξακόσια χρόνια από τον καιρό που ο Λεχί έφυγε από την Ιερουσαλήμ. Ο Νεφί μιλά για τα Πάθη και τη σταύρωσή Του. Οι Ιουδαίοι θα περιφρονηθούν και θα διασκορπιστούν μέχρι τις τελευταίες ημέρες, οπότε θα επιστρέψουν προς τον Κύριο Περίπου 588–570 π.Χ.

1 Και συνέβη ώστε ο Κύριος με προσέταξε, επομένως κατασκεύασα πλάκες από μέταλλο, ώστε να εγχαράξω επάνω σε αυτές το χρονικό του λαού μου. Και επάνω στις πλάκες που κατασκεύασα, εγχάραξα το χρονικό του πατέρα μου και επίσης τα ταξίδια μας στην έρημο και τις προφητείες του πατέρα μου. Και επίσης πολλές από τις δικές μου προφητείες εγχάραξα επάνω τους.

2 Και δεν γνώριζα κατά τον καιρό που τις κατασκεύαζα ότι θα με πρόσταζε ο Κύριος να κατασκευάσω αυτές τις πλάκες. Επομένως, το χρονικό του πατέρα μου και η γενεαλογία των πατέρων του και το μεγαλύτερο μέρος των τεκταινομένων μας στην έρημο έχουν εγχαραχθεί επάνω σε εκείνες τις πρώτες πλάκες για τις οποίες έχω μιλήσει. Επομένως, αυτά που συνέβησαν προτού κατασκευάσω αυτές τις πλάκες, στην πραγματικότητα, αναφέρονται λεπτομερέστερα επάνω στις πρώτες πλάκες.

3 Και αφού κατασκεύασα αυτές τις πλάκες, κατόπιν εντολής, εγώ, ο Νεφί, έλαβα εντολή ότι η διακονία και οι προφητείες, τα πιο απλά και πολύτιμα τμήματα αυτών, έπρεπε να γραφούν επάνω σε αυτές τις πλάκες. Και ότι αυτά που εγράφησαν έπρεπε να διατηρηθούν προς καθοδήγηση του λαού μου, ο οποίος θα κατείχε τη χώρα, και επίσης για άλλους σοφούς σκοπούς, οι οποίοι σκοποί είναι γνωστοί στον Κύριο.

4 Επομένως, εγώ, ο Νεφί, έκανα ένα χρονικό επάνω στις άλλες πλάκες, το οποίο δίνει αφήγηση ή το οποίο δίνει μεγαλύτερη αφήγηση για τους πολέμους και τις διχόνοιες και τις καταστροφές του λαού μου. Και αυτό έκανα και πρόσταξα τον λαό μου τι να κάνει, αφού έφυγα. Και ότι αυτές οι πλάκες θα έπρεπε να δίδονται από τη μία γενεά στην άλλη ή από έναν προφήτη στον άλλον, μέχρι περαιτέρω εντολών του Κυρίου.

5 Και η αφήγηση για το πώς κατασκεύασα αυτές τις πλάκες θα δοθεί στο μέλλον. Και λοιπόν, ιδού, προχωρώ σύμφωνα με αυτό που είπα. Και αυτό το κάνω ώστε τα πιο ιερά να διατηρηθούν προς γνώση του λαού μου.

6 Παρ’ όλα αυτά, δεν γράφω τίποτε επάνω στις πλάκες παρά μόνο αν νομίζω ότι είναι ιερό. Και τώρα, αν σφάλλω, όπως και οι παλαιοί έσφαλλαν. Όχι ότι θα ήθελα να δικαιολογηθώ εξαιτίας άλλων ανθρώπων, αλλά λόγω της αδυναμίας που υπάρχει μέσα μου, σύμφωνα με τη σάρκα, θα δικαιολογούσα τον εαυτό μου.

7 Για τα πράγματα τα οποία ορισμένοι άνθρωποι θεωρούν μεγάλης αξίας, τόσο για το σώμα όσο και την ψυχή, άλλοι τα θεωρούν μηδαμινά και τα ποδοπατούν. Μάλιστα, ακόμη και τον ίδιο τον Θεό του Ισραήλ ποδοπατούν. Λέω, ποδοπατούν, αλλά θα το έλεγα με άλλα λόγια – τον θεωρούν μηδαμινό και δεν εισακούν τη φωνή των συμβουλών του.

8 Και ιδού αυτός θα έλθει, σύμφωνα με τα λόγια του αγγέλου, σε εξακόσια χρόνια από τον καιρό που ο πατέρας μου έφυγε από την Ιερουσαλήμ.

9 Και ο κόσμος, λόγω της ανομίας του, θα Τον κρίνει ότι είναι κάτι μηδαμινό. Επομένως Τον μαστιγώνουν, και εκείνος το υπομένει. Και Τον χτυπούν, και εκείνος το υπομένει. Μάλιστα, Τον φτύνουν και το υπομένει, λόγω της στοργικής καλοσύνης Του και της μακροθυμίας Του προς τα τέκνα των ανθρώπων.

10 Και ο Θεός των πατέρων μας, οι οποίοι οδηγήθηκαν εξ Αιγύπτου, από την υποδούλωση, και επίσης τους διαφύλαξε στην έρημο, μάλιστα, ο Θεός του Αβραάμ και του Ισαάκ και ο Θεός του Ιακώβ, παραδίδεται, σύμφωνα με τα λόγια του αγγέλου, σαν άνθρωπος, στα χέρια κακών ανθρώπων, για να υψωθεί, σύμφωνα με τα λόγια του Ζενόκ, και να σταυρωθεί, σύμφωνα με τα λόγια του Νεούμ, και να ταφεί σε ένα μνήμα, σύμφωνα με τα λόγια του Ζένος, τα οποία είπε σχετικά με τις τρεις ημέρες σκότους, οι οποίες θα είναι ένα σημείο που θα δοθεί για τον θάνατό του προς εκείνους που θα κατοικούν στα νησιά της θάλασσας, που δόθηκαν, πιο συγκεκριμένα, σε αυτούς που είναι του οίκου του Ισραήλ.

11 Γιατί έτσι είπε ο προφήτης: Ο Κύριος ο Θεός ασφαλώς θα επισκεφθεί όλον τον οίκο του Ισραήλ κατά την ημέρα εκείνη, μερικούς με τη φωνή του, λόγω της χρηστότητάς τους, προς μεγάλη τους αγαλλίαση και σωτηρία, και άλλους με τις βροντές και τους κεραυνούς της δύναμής του, με θύελλα, με φωτιά και με καπνό, και ατμό σκότους και με το άνοιγμα της γης και με βουνά που θα μεταφερθούν.

12 Και όλα αυτά πρέπει οπωσδήποτε να γίνουν, λέει ο προφήτης Ζένος. Και οι πέτρες της γης οπωσδήποτε θα σχιστούν. Και εξαιτίας των βογγητών της γης, σε πολλούς από τους βασιλιάδες των νησιών της θάλασσας θα επενεργήσει επάνω τους το Πνεύμα του Θεού, και θα αναφωνήσουν: ο Θεός της φύσης πάσχει.

13 Και όσο γι’ αυτούς που είναι στην Ιερουσαλήμ, λέει ο προφήτης, θα μαστίζονται από όλους τους λαούς, επειδή σταύρωσαν τον Θεό του Ισραήλ και αποστρέφουν την καρδιά τους, απορρίπτοντας τα σημεία και θαύματα και τη δύναμη και δόξα του Θεού του Ισραήλ.

14 Και επειδή αποστρέφουν την καρδιά τους, λέει ο προφήτης, και περιφρόνησαν τον Άγιο του Ισραήλ, θα περιπλανηθούν κατά τη σάρκα και θα αφανισθούν και θα γίνουν συριγμός και περίγελως και θα είναι μισητοί ανάμεσα σε όλα τα έθνη.

15 Όμως, όταν θα έλθει εκείνη η ημέρα, λέει ο προφήτης, που δεν θα αποστρέφουν πια την καρδιά τους εναντίον του Άγιου του Ισραήλ, τότε αυτός θα θυμηθεί τις διαθήκες που έκανε στους πατέρες τους.

16 Μάλιστα, τότε αυτός θα θυμηθεί τα νησιά της θάλασσας. Μάλιστα, και όλους τους λαούς που είναι του οίκου του Ισραήλ, θα τους συνάξω, λέει ο Κύριος, σύμφωνα με τα λόγια του προφήτη Ζένος, από τα τέσσερα άκρα της γης.

17 Μάλιστα, και όλη η γη θα δει τη σωτηρία του Κυρίου, λέει ο προφήτης. Κάθε έθνος, φυλή, γλώσσα και λαός θα ευλογηθεί.

18 Και εγώ, ο Νεφί, έγραψα όλα αυτά για τον λαό μου, ώστε ίσως μπορέσω να τους πείσω, ώστε να θυμηθούν τον Κύριο τον Λυτρωτή τους.

19 Επομένως, μιλώ προς όλον τον οίκο του Ισραήλ, αν γίνει και τα αποκτήσουν αυτά.

20 Γιατί ιδού, έχω υποστεί την επίδραση του πνεύματος, κάτι το οποίο με έχει καταβάλει τόσο ώστε όλες οι αρθρώσεις μου εξασθενούν, γι’ αυτούς που είναι στην Ιερουσαλήμ. Γιατί αν ο Κύριος δεν ήταν πολυεύσπλαχνος, για να μου δείξει σχετικά με αυτούς, ακριβώς όπως είχε και σε παλαιούς προφήτες, θα είχα κι εγώ αφανισθεί.

21 Και σίγουρα έδειξε στους αρχαίους προφήτες τα πάντα σχετικά με εκείνους. Και έδειξε επίσης σε πολλούς σχετικά με εμάς. Επομένως, πρέπει αναγκαστικά να γνωρίζουμε σχετικά με εκείνους, διότι αυτά έχουν γραφεί επάνω στις πλάκες από ορείχαλκο.

22 Λοιπόν συνέβη ώστε εγώ, ο Νεφί, δίδαξα στους αδελφούς μου όλα αυτά. Και συνέβη ώστε τους διάβασα πολλά πράγματα, τα οποία ήταν εγχαραγμένα επάνω στις πλάκες από ορείχαλκο, ώστε να μάθουν για τα έργα του Κυρίου σε άλλες χώρες, ανάμεσα σε λαούς της αρχαίας εποχής.

23 Και τους διάβασα πολλά πράγματα τα οποία ήταν γραμμένα στα βιβλία του Μωυσή. Όμως για να μπορέσω να τους πείσω πληρέστερα να πιστέψουν στον Κύριο τον Λυτρωτή τους, τους διάβασα αυτά που είχαν γραφεί από τον προφήτη Ησαΐα. Γιατί παρομοίαζα όλες τις γραφές με εμάς, ώστε να είναι προς όφελος και μάθησή μας.

24 Επομένως τους μίλησα, λέγοντας: Ακούστε τα λόγια του προφήτη, εσείς που είστε υπόλειμμα του οίκου Ισραήλ, ένας κλάδος που έχει αποκοπεί. Ακουστέ τα λόγια του προφήτη, τα οποία γράφηκαν για όλον τον οίκο Ισραήλ και παρομοιάστε τα με τον εαυτό σας, για να έχετε ελπίδα όπως και οι αδελφοί σας από τους οποίους έχετε αποκοπεί επειδή κατ’ αυτόν τον τρόπο έγραψε ο προφήτης.



Κεφαλαιο 20

Ο Κύριος αποκαλύπτει τους σκοπούς του στον οίκο του Ισραήλ. Ο Ισραήλ επελέγη στο χωνευτήρι της θλίψης και πρόκειται να βγει από τη Βαβυλώνα. Συγκρίνετε Ησαΐα 48. Περίπου 588–570 π.Χ.

1 Εισακούστε και ακούστε αυτό, ω οίκε του Ιακώβ, αυτοί που αποκαλούνται με το όνομα του Ισραήλ, και βγαίνουν από τα νερά του Ιούδα ή από τα νερά του βαπτίσματος, και ορκίζονται στο όνομα του Κυρίου και αναφέρουν τον Θεό του Ισραήλ, όμως δεν ορκίζονται με αλήθεια ούτε με χρηστότητα.

2 Ωστόσο, αποκαλούνται της αγίας πόλης, αλλά δεν στηρίζονται στον Θεό του Ισραήλ, ο οποίος είναι ο Κύριος των Δυνάμεων. Μάλιστα, ο Κύριος των Δυνάμεων είναι το όνομά Του.

3 Ιδού, δήλωσα τα προηγούμενα από την αρχή. Και βγήκαν από το στόμα μου, και τα έδειξα, τα έδειξα αιφνίδια.

4 Και το έκανα αυτό επειδή ήξερα ότι εσύ είσαι ισχυρογνώμων, και ο τράχηλος σου είναι σιδερένιος τένοντας, και το μέτωπο σου ορείχαλκος.

5 Και από την αρχή ακόμα στο έχω δηλώσει, προτού συμβεί σου τα έδειξα. Και σου τα έδειξα από φόβο μήπως πεις – Το είδωλό μου τα έκανε και το γλυπτό μου ομοίωμα και το χυτό μου ομοίωμα τα πρόσταξε.

6 Εσύ τα είδες και τα άκουσες όλα αυτά. Και δεν θα τα δηλώσεις; Και ότι σου έχω δείξει νέα πράγματα από αυτόν τον καιρό, μάλιστα κρυμμένα, και τα οποία εσύ δεν γνώριζες.

7 Τώρα δημιουργήθηκαν, και όχι από την αρχή, ακόμη και πριν από την ημέρα που δεν τα άκουσες σου είχαν διακηρυχτεί, μην τυχόν και πεις – Ιδού, τα ήξερα.

8 Μάλιστα, και δεν άκουσες. Μάλιστα, δεν ήξερες. Μάλιστα, από εκείνον τον καιρό το αφτί σου δεν ήταν ανοιχτό, επειδή εγώ ήξερα ότι θα φερόσουν πολύ προδοτικά, και ονομάστηκες παραβάτης από την κοιλιά.

9 Όμως, για χάρη του ονόματός μου θα αναβάλω το θυμό μου, και για τον έπαινό μου θα αποτραβηχτώ από σένα, ώστε να μη σε εξολοθρέψω.

10 Γιατί, ιδού, σε καθάρισα, σε έκανα εκλεκτό στο χωνευτήριο της θλίψης.

11 Για δική μου χάρη, για δική μου χάρη θα το κάνω αυτό, γιατί δεν θα αφήσω το όνομά μου να μολυνθεί, και δεν θα δώσω τη δόξα μου σε άλλον.

12 Άκουσε με, ω Ιακώβ, και Ισραήλ που σε έχω καλέσει, γιατί εγώ είμαι αυτός. Εγώ είμαι ο πρώτος, και εγώ είμαι και ο τελευταίος.

13 Το χέρι μου έχει επίσης θεμελιώσει τη γη, και το δεξί μου χέρι έχει εκτείνει απ’ άκρου σ’ άκρη τους ουρανούς. Τους καλώ και παρουσιάζονται αμέσως όλοι μαζί.

14 Όλοι εσείς, συγκεντρωθείτε, και ακούστε· ποιος από αυτούς τους τα δήλωσε αυτά; Ο Κύριος τον αγάπησε. Μάλιστα και θα εκπληρώσει τον λόγο του που διακήρυξε με αυτούς. Και θα κάνει το θέλημά του στη Βαβυλώνα και ο βραχίονάς του θα πέσει επάνω στους Χαλδαίους.

15 Επίσης, ο Κύριος είπε: Εγώ ο Κύριος, μάλιστα, εγώ μίλησα. Μάλιστα, εγώ τον κάλεσα να διακηρύξει, εγώ τον έφερα, και θα ευοδώσει τον δρόμο του.

16 Πλησιάστε σε μένα. Δεν μίλησα στα κρυφά. Από την αρχή, από τον καιρό που διακηρύχτηκε μίλησα. Και ο Κύριος ο Θεός, και το Πνεύμα Του, με έστειλε.

17 Και έτσι λέει ο Κύριος, ο Λυτρωτής σου, ο Άγιος του Ισραήλ. Εγώ τον έστειλα, ο Κύριος ο Θεός σου, ο οποίος σε διδάσκει προς όφελός σου, που σε οδηγεί στον δρόμο που πρέπει να πας, αυτός το έκανε.

18 Είθε να άκουγες τα προστάγματά μου! Τότε, η ειρήνη σου θα ήταν σαν ποταμός, και η χρηστότητά σου σαν κύματα θάλασσας.

19 Οι απόγονοί σου επίσης θα ήταν σαν την άμμο. Και ο γόνος των σπλάχνων σου σαν το χαλίκι της. Το όνομά του δεν θα εξολοθρευόταν ούτε θα αφανιζόταν από εμπρός μου.

20 Βγείτε από τη Βαβυλώνα, φύγετε μακριά από τους Χαλδαίους, με φωνή που υμνεί διακηρύξτε, πείτε αυτό, διαλαλήστε το μέχρι την άκρη της γης. Πείτε: Λύτρωσε ο Κύριος τον δούλο του τον Ιακώβ.

21 Και δεν δίψασαν. Τους οδήγησε μέσα από τις έρημους. Έκανε τα νερά να τρέξουν από την πέτρα γι’ αυτούς. Και έσχισε την πέτρα επίσης, και τα νερά ανάβλυσαν με ορμή.

22 Και παρ’ όλο που έκανε όλα αυτά, και άλλα σπουδαιότερα επίσης, δεν υπάρχει ειρήνη, λέει ο Κύριος, για τους κακούς.



Κεφαλαιο 21

Ο Μεσσίας θα είναι φως για τους Εθνικούς και θα ελευθερώσει τους δέσμιους. Ο Ισραήλ θα συναθροιστεί με δύναμη κατά τις τελευταίες ημέρες. Οι βασιλιάδες θα είναι παιδοτρόφοι τους. Συγκρίνετε Ησαΐα 49. Περίπου 588–570 π.Χ.

1 Και ξανά: Εισάκουσε, ω οίκε του Ισραήλ, όλοι εσείς που έχετε αποκοπεί και εκδιωχθεί εξαιτίας της κακίας των ποιμένων του λαού μου. Μάλιστα, όλοι εσείς που έχετε αποκοπεί, που έχετε διασκορπιστεί μακριά, που είστε του λαού μου, ω οίκε του Ισραήλ. Ακούστε με, τα νησιά και εισακούστε, οι μακρινοί λαοί. Ο Κύριος με κάλεσε από την κοιλιά της μητέρας μου· από τα σπλάχνα της μητέρας μου ανέφερε το όνομά μου.

2 Και έκανε το στόμα μου σαν κοφτερό σπαθί. Στη σκιά του χεριού Του με έκρυψε, και με έκανε σαν βέλος εκλεκτό, και μέσα στη φαρέτρα Του με έκρυψε.

3 Και μου είπε: Συ είσαι ο δούλος μου, ω Ισραήλ, εις τον οποίον θα δοξαστώ.

4 Και εγώ είπα, μάταια κόπιασα, κατανάλωσα τη δύναμη μου για το τίποτα και μάταια. Ασφαλώς η κρίση μου είναι με τον Κύριο, και το έργο μου με τον Θεό μου.

5 Τώρα λοιπόν, λέει ο Κύριος –αυτός που με έπλασε από την κοιλιά να είμαι δούλος του, για να ξαναφέρω τον Ιακώβ σε αυτόν– έστω κι αν ο Ισραήλ δεν συναχθεί, όμως εγώ θα δοξαστώ στα μάτια του Κυρίου και ο Θεός μου θα είναι η δύναμη μου.

6 Και είπε: Μικρό είναι το να είσαι δούλος μου, για να ανορθώσεις τις φυλές του Ιακώβ, και να αποκαταστήσεις το υπόλοιπο του Ισραήλ. Θα σε δώσω επίσης σαν φως στους Εθνικούς, για να είσαι η σωτηρία μου ώς τα πέρατα της γης.

7 Έτσι είπε ο Κύριος, ο Λυτρωτής του Ισραήλ, ο Άγιός Του, προς εκείνον τον οποίο ο άνθρωπος περιφρονεί, προς εκείνον τον οποίον τα έθνη απεχθάνονται, προς τον δούλο των εξουσιαστών: Βασιλιάδες θα δουν και θα ανυψωθούν, πρίγκιπες επίσης θα προσκυνήσουν, λόγω του Κυρίου που είναι πιστός.

8 Έτσι λέει ο Κύριος: Σε καιρό αποδεκτό σε άκουσα, ω νησιά της θάλασσας, και σε ημέρα σωτηρίας σε βοήθησα. Και θα σε διαφυλάξω και θα σου δώσω τον δούλο μου για διαθήκη του λαού, να ανορθώσει τη γη, να κάνει να κληροδοτηθούν οι ερημωμένες κληρονομιές.

9 Ώστε να πεις στους δέσμιους: Βγείτε έξω· σε αυτούς που είναι στο σκοτάδι: Φανερωθείτε. Θα βοσκηθούν κοντά στους δρόμους, και οι βοσκές τους θα είναι σε όλους τους ψηλούς τόπους.

10 Δεν θα πεινάσουν ούτε θα διψάσουν, ούτε θα τους χτυπήσει ο καύσωνας ή ο ήλιος. Γιατί αυτός που έχει ευσπλαχνία γι’ αυτούς, θα τους οδηγεί, και προς πηγές νερού θα τους καθοδηγήσει.

11 Και θα κάνω όλα τα βουνά δρόμο, και οι λεωφόροι μου θα υπερυψωθούν.

12 Και τότε, ω οίκε του Ισραήλ, ιδού, αυτοί θα έλθουν από μακριά. Και να, αυτοί από το βοριά και από τη δύση. Και αυτοί από τη χώρα Σινείμ.

13 Τραγουδήστε ουρανοί και αγαλλίασε γη, επειδή τα πόδια εκείνων που είναι στην ανατολή θα εδραιωθούν. Και ξεσπάστε σε τραγούδια, ω βουνά, επειδή αυτοί δεν θα πληγούν πια. Επειδή ο Κύριος παρηγόρησε τον λαό του και θα ελεήσει τους βασανισμένους του.

14 Όμως, ιδού, η Σιών είπε: ο Κύριος με εγκατέλειψε, και ο Κύριος μου με λησμόνησε – όμως αυτός θα αποδείξει ότι δεν είναι έτσι.

15 Γιατί, είναι δυνατόν μία γυναίκα να λησμονήσει το βρέφος που θηλάζει, ώστε να μην έχει συμπόνια για τον υιό της κοιλίας της; Μάλιστα, αυτές μπορεί να ξεχάσουν, όμως εγώ δεν θα ξεχάσω, ω οίκε του Ισραήλ.

16 Ιδού, σε ζωγράφισα επάνω στις παλάμες των χεριών μου. Τα τείχη σου είναι διαρκώς ενώπιόν μου.

17 Τα τέκνα σου θα έλθουν γρήγορα εναντίον των καταστροφέων σου. Και εκείνοι που σε ερημώνουν θα φύγουν από σένα.

18 Σήκωσε τα μάτια σου τριγύρω και δες. Όλοι αυτοί συναθροίζονται και θα έλθουν σε εσένα. Και όπως ζω, λέει ο Κύριος, εσύ ασφαλώς θα ντυθείς με όλους αυτούς, σαν με κόσμημα και θα τους δέσεις επάνω σου σαν νύφη.

19 Γιατί οι αφανισμένοι και ερημωμένοι τόποι σου, και η γη του ολέθρου σου, θα είναι τώρα μάλιστα πάρα πολύ στενοί ένεκα των κατοίκων. Και εκείνον που σε κατέτρωγαν θα απομακρυνθούν από σένα.

20 Τα τέκνα που θα αποκτήσεις, μετά το χαμό των πρώτων, θα πουν πάλι στα αφτιά σου: ο τόπος είναι πολύ στενός για μένα. Δώσε τόπο σε μένα για να κατοικήσω.

21 Τότε θα πεις μέσα στην καρδιά σου: Ποιος μού γέννησε αυτά, ενώ έχασα τα τέκνα μου και είμαι ερημωμένη, αιχμάλωτη και μεταφερόμενη από εδώ και εκεί; Και τα ανέθρεψε αυτά; Ιδού, έμεινα μόνη. Αυτά πού ήταν;

22 Έτσι λέει ο Κύριος ο Θεός: Ιδού, θα υψώσω το χέρι μου προς τους Εθνικούς και θα στήσω τη σημαία μου προς τους λαούς. Και αυτοί θα φέρουν τους υιούς σου στην αγκαλιά τους και τις θυγατέρες σου θα τις σηκώνουν επάνω στους ώμους τους.

23 Και οι βασιλιάδες θα είναι παιδοτρόφοι σου, και οι βασίλισσές τους οι τροφοί σου. Θα σε προσκυνήσουν με το πρόσωπό τους προς τη γη και θα γλείψουν τη σκόνη των ποδιών σου. Και θα γνωρίσεις ότι εγώ είμαι ο Κύριος, διότι δεν θα ντρέπονται αυτοί που με προσμένουν.

24 Γίνεται το λάφυρο να αφαιρεθεί από τον ισχυρό ή οι νόμιμοι αιχμάλωτοι να ελευθερωθούν;

25 Όμως έτσι λέει ο Κύριος: ακόμα και οι αιχμάλωτοι του ισχυρού θα αφαιρεθούν και το λάφυρο του τρομερού θα ελευθερωθεί· διότι εγώ θα αντιμάχομαι με αυτόν που με αντιμάχεται και εγώ θα σώσω τα τέκνα σου.

26 Και θα ταΐσω αυτούς που σε καταπιέζουν την ίδια τους τη σάρκα. Θα μεθύσουν με το ίδιο τους το αίμα σαν με γλυκό κρασί. Και θα γνωρίσει κάθε σάρκα ότι εγώ, ο Κύριος, είμαι ο Σωτήρας σου και ο Λυτρωτής σου, ο Ισχυρός του Ιακώβ.



Κεφαλαιο 22

Ο Ισραήλ θα διασκορπιστεί επάνω σε όλο το πρόσωπο της γης. Οι εθνικοί θα γαλουχήσουν και θα θρέψουν τον Ισραήλ με το Ευαγγέλιο κατά τις τελευταίες ημέρες. Ο Ισραήλ θα συναχθεί και θα σωθεί, και οι κακοί θα καούν σαν άχυρο. Το βασίλειο του διαβόλου θα καταστραφεί, και ο Σατανάς θα δεθεί. Περίπου 588–570 π.Χ.

1 Και τώρα συνέβη ώστε αφού εγώ, ο Νεφί, διάβασα αυτά που ήταν εγχαραγμένα επάνω στις πλάκες από ορείχαλκο, οι αδελφοί μου ήλθαν σε εμένα και μου είπαν: Τι σημαίνουν αυτά που διάβασες; Ιδού, πρέπει να γίνουν κατανοητά σύμφωνα με αυτά που είναι πνευματικά, τα οποία θα πραγματοποιηθούν σύμφωνα με το πνεύμα και όχι με τη σάρκα;

2 Και εγώ, ο Νεφί, τους είπα: Ιδού, φανερώθηκαν στον προφήτη με τη φωνή του Πνεύματος. Επειδή με το Πνεύμα τα πάντα γίνονται γνωστά στους προφήτες, αυτά που θα συμβούν στους ανθρώπους σύμφωνα με τη σάρκα.

3 Επομένως, τα πράγματα από τα οποία διάβασα είναι πράγματα που αφορούν σε θέματα και εγκόσμια και πνευματικά. Επειδή φαίνεται ότι ο οίκος του Ισραήλ, αργά η γρήγορα, θα διασκορπισθεί επάνω σε όλο το πρόσωπο της γης και επίσης ανάμεσα σε όλα τα έθνη.

4 Και ιδού, υπάρχουν πολλοί που ήδη έχουν χαθεί από τη γνώση αυτών που βρίσκονται στην Ιερουσαλήμ. Μάλιστα, το περισσότερο τμήμα όλων των φυλών έχει οδηγηθεί μακριά. Και έχουν διασκορπιστεί πέρα-δώθε επάνω στα νησιά της θάλασσας. Και πού βρίσκονται, κανένας από εμάς δεν ξέρει, παρά μόνο ξέρουμε ότι οδηγήθηκαν μακριά.

5 Και εφόσον οδηγήθηκαν μακριά, αυτά έχουν προφητευθεί σχετικά με αυτούς και επίσης σχετικά με όλους εκείνους που εφεξής θα διασκορπισθούν και θα συγχυσθούν, λόγω του Αγίου του Ισραήλ. Επειδή εναντίον του θα σκληρύνουν την καρδιά τους. Επομένως θα διασκορπισθούν ανάμεσα σε όλα τα έθνη και θα μισηθούν από όλους τους ανθρώπους.

6 Παρ’ όλα αυτά, αφού γαλουχηθούν από τους Εθνικούς και αφού θα έχει ο Κύριος υψώσει το χέρι του στους Εθνικούς και τους στήσει, ως σημαία, και τα τέκνα τους τα έχουν φέρει στην αγκαλιά τους, και τις θυγατέρες τους τις έχουν σηκώσει επάνω στους ώμους τους, ιδού, αυτά τα οποία αναφέρονται είναι κοσμικά, επειδή έτσι είναι οι διαθήκες του Κυρίου με τους πατέρες μας. Και εννοεί εμάς στις ημέρες που θα έλθουν και επίσης όλους τους αδελφούς μας που είναι του οίκου του Ισραήλ.

7 Και εννοεί ότι θα έλθει ο καιρός που αφού θα έχει διασκορπισθεί και συγχυσθεί ο οίκος του Ισραήλ, ο Κύριος ο Θεός θα ετοιμάσει ένα ισχυρό έθνος ανάμεσα στους Εθνικούς, μάλιστα, επάνω στο πρόσωπο αυτής της χώρας. Και από αυτούς θα διασκορπισθούν οι απόγονοί μας.

8 Και αφού διασκορπισθούν οι απόγονοί μας, ο Κύριος ο Θεός θα προβεί στην τέλεση ενός θαυμαστού έργου ανάμεσα στους Εθνικούς, το οποίο θα είναι μεγάλης άξιας για τους απογόνους μας. Επομένως παρομοιάζεται με το να τους γαλουχούν οι Εθνικοί και να τους σηκώνουν στην αγκαλιά τους και επάνω στους ώμους τους.

9 Και θα είναι επίσης μεγάλης αξίας για τους Εθνικούς. Και όχι μόνο για τους Εθνικούς αλλά για όλο τον οίκο του Ισραήλ, ώστε να καταστήσει γνωστές τις διαθήκες του Πατέρα των ουρανών προς τον Αβραάμ, λέγοντας: Με τους απογόνους σου θα ευλογηθούν όλες οι φυλές της γης.

10 Και θα ήθελα, αδελφοί μου, να ξέρετε ότι δεν μπορούν να ευλογηθούν όλες οι φυλές της γης αν δεν απογυμνώσει τον βραχίονά Του στα μάτια των εθνών.

11 Επομένως, ο Κύριος ο Θεός θα προβεί στην απογύμνωση του βραχίονά Του στα μάτια όλων των εθνών, με το να πραγματοποιήσει τις διαθήκες Του και το Ευαγγέλιο Του σε αυτούς που είναι του οίκου του Ισραήλ.

12 Επομένως, θα τους βγάλει πάλι από την αιχμαλωσία, και αυτοί θα συγκεντρωθούν στις χώρες της κληρονομιάς τους. Και θα βγουν από την αφάνεια και από το σκότος. Και θα ξέρουν ότι ο Κύριος είναι ο Σωτήρας τους και ο Λυτρωτής τους, ο Ισχυρός του Ισραήλ.

13 Και το αίμα αυτής της μεγάλης και απεχθούς εκκλησίας, η οποία είναι η πόρνη όλης της γης, θα γυρίσει επάνω στα ίδια τους τα κεφάλια. Διότι θα πολεμούν αναμεταξύ τους, και το σπαθί των ίδιων τους των χεριών θα πέσει επάνω στα ίδια τους τα κεφάλια, και θα μεθύσουν με το ίδιο τους το αίμα.

14 Και κάθε έθνος το οποίο θα πολεμήσει εναντίον σου, ω οίκε του Ισραήλ, θα στραφεί το ένα εναντίον του άλλου, και θα πέσουν μέσα στο λάκκο τον οποίο έσκαψαν για να παγιδέψουν τον λαό του Κυρίου. Και όλοι όσοι πολεμούν εναντίον της Σιών θα καταστραφούν, και αυτή η μεγάλη πόρνη, η οποία διαστρέβλωσε τους ίσιους δρόμους του Κυρίου, μάλιστα, αυτή η μεγάλη και απεχθής εκκλησία, θα σωριασθεί στο χώμα και μεγάλη θα είναι η πτώση της.

15 Γιατί ιδού, λέει ο προφήτης, θα έλθει γρήγορα ο καιρός που ο Σατανάς δεν θα έχει πια δύναμη στις καρδιές των τέκνων των ανθρώπων· διότι έρχεται γρήγορα η ημέρα που όλοι οι υπερήφανοι και εκείνοι που ενεργούν με φαυλότητα θα είναι σαν καλαμιά. Και έρχεται η ημέρα που οπωσδήποτε θα καούν.

16 Γιατί έρχεται σύντομα ο καιρός που η πληρότητα της οργής του Θεού θα ξεχυθεί επάνω σε όλα τα τέκνα των ανθρώπων. Γιατί δεν θα αφήσει να αφανίσουν οι κακοί τους χρηστούς.

17 Επομένως, θα διαφυλάξει τους ενάρετους με τη δύναμή του, ακόμα κι αν πρέπει να έλθει η πληρότητα της οργής του, και οι δίκαιοι να διαφυλαχθούν, ακόμα και μέχρι καταστροφής των εχθρών τους με φωτιά. Επομένως, οι δίκαιοι δεν πρέπει να φοβούνται. Γιατί έτσι λέει ο προφήτης, αυτοί θα σωθούν, έστω κι αν γίνει σαν με φωτιά.

18 Ιδού, αδελφοί μου, σας λέω ότι όλα αυτά πρέπει να γίνουν προσεχώς. Μάλιστα, ακόμη και αίμα και φωτιά και ατμός καπνού πρέπει να έλθουν. Και πρέπει αναγκαστικά αυτό να γίνει επάνω στο πρόσωπο αυτής της γης. Και επέρχεται στους ανθρώπους σύμφωνα με τη σάρκα, αν γίνει και σκληρύνουν την καρδιά τους εναντίον του Αγίου του Ισραήλ.

19 Γιατί ιδού, οι δίκαιοι δεν θα χαθούν. Γιατί ο καιρός ασφαλώς θα έλθει που όσοι πολεμούν εναντίον της Σιών θα εξολοθρευτούν.

20 Και ο Κύριος ασφαλώς θα προετοιμάσει έναν τρόπο για τον λαό του, προς εκπλήρωση των λόγων του Μωυσή, που είπε, λέγοντας: Ο Κύριος ο Θεός σας θα σηκώσει σε σας προφήτη από τους αδελφούς σας, σαν κι εμένα· αυτόν θα ακούτε στα πάντα που θα πει σε εσάς. Και θα συμβεί ώστε όλοι όσοι δεν θα ακούν τον προφήτη, θα αποκοπούν από τον λαό.

21 Και τώρα εγώ, ο Νεφί, σας δηλώνω, ότι αυτός ο προφήτης για τον οποίο μίλησε ο Μωυσής ήταν ο Άγιος του Ισραήλ. Επομένως, αυτός θα τελέσει κρίση με χρηστότητα.

22 Και οι ενάρετοι δεν πρέπει να φοβούνται, επειδή είναι αυτοί που δεν θα ανατραπούν. Αλλά είναι το βασίλειο του διαβόλου, το οποίο θα οικοδομηθεί ανάμεσα στα τέκνα των ανθρώπων, το οποίο βασίλειο εδραιώνεται ανάμεσα σε αυτούς που είναι στη σάρκα –

23 Διότι θα έλθει γρήγορα ο καιρός που όλες οι εκκλησίες οι οποίες έχουν οικοδομηθεί για να αποκτήσουν κέρδος, και όλες εκείνες που έχουν οικοδομηθεί για να αποκτήσουν δύναμη επί της σάρκας, και εκείνες που έχουν οικοδομηθεί για να γίνουν δημοφιλείς στα μάτια του κόσμου, και εκείνες που επιζητούν τους πόθους της σάρκας και τα του κόσμου, και να πράττουν κάθε είδος ανομίας, μάλιστα, εντέλει, όλοι αυτοί που ανήκουν στο βασίλειο του διαβόλου είναι εκείνοι που πρέπει να φοβούνται και να τρέμουν, και να σείονται. Είναι εκείνοι που πρέπει να ριχτούν κάτω στο χώμα. Είναι εκείνοι που πρέπει να αφανισθούν σαν καλαμιά. Και αυτό είναι σύμφωνα με τα λόγια του προφήτη.

24 Και θα έλθει σύντομα ο καιρός που οι δίκαιοι οπωσδήποτε θα οδηγηθούν σαν μοσχάρια της φάτνης, και ο Άγιος του Ισραήλ οπωσδήποτε θα βασιλέψει με κυριαρχία, και ισχύ, και δύναμη και μεγάλη δόξα.

25 Και συναθροίζει τα τέκνα Του από τα τέσσερα άκρα της γης, και αριθμεί τα πρόβατά Του, και αυτά τον γνωρίζουν. Και θα γίνει ένα ποίμνιο και ένας ποιμένας. Και αυτός θα βόσκει τα πρόβατά Του, και σε αυτόν θα βρίσκουν τροφή.

26 Και λόγω της χρηστότητας του λαού του, ο Σατανάς δεν έχει δύναμη. Επομένως, δεν μπορεί να λυθεί για διάστημα πολλών χρόνων, διότι δεν έχει δύναμη στις καρδιές του λαού, επειδή αυτός κατοικεί με χρηστότητα και ο Άγιος του Ισραήλ βασιλεύει.

27 Και τώρα ιδού, εγώ, ο Νεφί, σας λέω ότι όλα αυτά θα γίνουν σύμφωνα με τη σάρκα.

28 Όμως, ιδού, όλα τα έθνη, οι φυλές, οι γλώσσες και οι λαοί, θα κατοικούν με ασφάλεια με τον Άγιο του Ισραήλ αν γίνει και μετανοήσουν.

29 Και τώρα εγώ, ο Νεφί, τελειώνω. Γιατί δεν τόλμησα να πω περισσότερα σχετικά με αυτά τα θέματα.

30 Επομένως, αδελφοί μου, θα ήθελα να σκεφθείτε ότι αυτά που έχουν γραφεί επάνω στις πλάκες από ορείχαλκο είναι αληθινά. Και καταθέτουν μαρτυρία ότι ο άνθρωπος πρέπει να υπακούει στις εντολές του Θεού.

31 Επομένως, δεν πρέπει να υποθέτετε ότι εγώ και ο πατέρας μου είμαστε οι μόνοι που δώσαμε μαρτυρία και επίσης τα διδάξαμε. Επομένως, αν είστε υπάκουοι στις εντολές και υπομείνετε μέχρι τέλους, θα σωθείτε κατά την τελευταία ημέρα. Και έτσι είναι. Αμήν.





Το Βιβλιο Του Μώσια


Κεφαλαιο 1

Ο βασιλιάς Βενιαμίν διδάσκει στους υιούς του τη γλώσσα και τις προφητείες των πατέρων τους. Η θρησκεία τους και ο πολιτισμός τους έχουν διατηρηθεί λόγω των χρονικών που τηρήθηκαν επάνω στις διάφορες πλάκες. Ο Μωσίας εκλέγεται βασιλιάς και του ανατίθεται η φύλαξη των χρονικών και άλλων αντικειμένων. Περίπου το 130–124 π.Χ.

1 KΑΙ τώρα δεν υπήρχαν πια διχόνοιες σε όλη τη γη του Ζαραχέμλα, ανάμεσα σε όλο τον λαό που ανήκε στον βασιλιά Βενιαμίν, ούτως ώστε ο βασιλιάς Βενιαμίν είχε διαρκή ειρήνη όλες τις υπόλοιπες ημέρες του.

2 Και συνέβη ώστε είχε τρεις υιούς. Και τους ονόμαζε Μωσία και Ελοράμ και Ήλαμαν. Και έκανε ώστε να διδαχθούν σε όλα τη γλώσσα των πατέρων του, ώστε δι’ αυτού να γίνουν άνδρες με νόηση. Και για να μάθουν σχετικά με τις προφητείες οι οποίες είχαν ειπωθεί από το στόμα των πατέρων τους, οι οποίες τους είχαν διαβιβασθεί από το χέρι του Κυρίου.

3 Και τους δίδαξε επίσης σχετικά με τα χρονικά που ήταν εγχαραγμένα επάνω στις πλάκες από ορείχαλκο, λέγοντας: Υιοί μου, θα ήθελα να θυμάστε ότι αν δεν ήταν αυτές οι πλάκες, οι οποίες περιέχουν αυτά τα χρονικά και αυτές τις εντολές, θα υποφέραμε μέσα σε άγνοια, ακόμα και τούτη την παρούσα στιγμή, μη γνωρίζοντας τα μυστήρια του Θεού.

4 Γιατί δεν ήταν δυνατόν ο πατέρας μας, ο Λεχί, να τα θυμόταν όλα αυτά, για να τα διδάξει στα παιδιά του, αν δεν υπήρχε η βοήθεια αυτών των πλακών· επειδή αφού αυτός είχε διδαχθεί στη γλώσσα των Αιγυπτίων μπορούσε γι’ αυτό να διαβάζει αυτά τα χαράγματα, και να τα διδάσκει στα παιδιά του, ώστε έτσι αυτά να τα διδάσκουν στα δικά τους παιδιά, εκπληρώνοντας έτσι τις εντολές του Θεού, ακόμη και μέχρι αυτήν την παρούσα εποχή.

5 Σας λέω, υιοί μου, αν δεν ήταν αυτά, που έχουν τηρηθεί και διαφυλαχθεί από το χέρι του Θεού, ώστε να μπορούμε να διαβάζουμε και να καταλαβαίνουμε τα μυστήριά του, και να έχουμε τις εντολές του πάντα εμπρός στα μάτια μας, ακόμα και οι πατέρες μας θα είχαν φθίνει από απιστία, και θα ήμασταν σαν τους αδελφούς μας, τους Λαμανίτες, οι οποίοι δεν ξέρουν τίποτα σχετικά με αυτά τα πράγματα ή δεν τα πιστεύουν όταν τους διδάσκονται, εξαιτίας των παραδόσεων των πατέρων τους, οι οποίες δεν είναι σωστές.

6 Αχ υιοί μου, θα ήθελα να θυμάστε ότι αυτά τα λόγια είναι αληθινά, και επίσης ότι αυτά τα χρονικά είναι αληθινά. Και ιδού, επίσης οι πλάκες του Νεφί, οι οποίες περιέχουν τα χρονικά και τα λόγια των πατέρων μας από τον καιρό που έφυγαν από την Ιερουσαλήμ μέχρι τώρα, και αυτές είναι αληθινές. Και μπορούμε να ξέρουμε ότι όλα αυτά είναι πραγματικά, επειδή τα έχουμε εμπρός στα μάτια μας.

7 Και τώρα, υιοί μου, θα ήθελα να θυμάστε να τα ερευνάτε επιμελώς, για να επωφεληθείτε απ’ αυτά. Και θα ήθελα να τηρείτε τις εντολές του Θεού, ώστε να ευημερείτε στη χώρα σύμφωνα με τις υποσχέσεις που έδωσε ο Κύριος στους πατέρες μας.

8 Και πολλά άλλα δίδαξε ο βασιλιάς Βενιαμίν στους υιούς του, τα οποία δεν είναι γραμμένα σε αυτό το βιβλίο.

9 Και συνέβη ώστε αφού τελείωσε ο βασιλιάς Βενιαμίν να διδάσκει τους υιούς του, γέρασε, και είδε ότι έπρεπε πολύ σύντομα να πεθάνει. Γι’ αυτό, το θεώρησε σκόπιμο να εκχωρήσει τη βασιλεία σε έναν από τους υιούς του.

10 Γι’ αυτό, έστειλε και έφεραν τον Μωσία εμπρός του, και αυτά είναι τα λόγια που του είπε, λέγοντας: Υιέ μου, θα ήθελα να κάνεις μια προκήρυξη σε όλη αυτή τη χώρα, σε όλον αυτόν τον λαό, δηλαδή τον λαό του Ζαραχέμλακαι τον λαό του Μωσία που κατοικούν στη χώρα, ώστε με αυτήν να συναθροιστούν· επειδή την επαύριον θα διακηρύξω σε αυτούς, στον λαό μου, με το ίδιο μου το στόμα ότι εσύ είσαι βασιλιάς και κυβερνήτης του λαού μου, αυτού που ο Κύριος ο Θεός μας έχει δώσει.

11 Και επιπλέον, θα δώσω σε αυτόν τον λαό ένα όνομα, ώστε με αυτό να ξεχωρίζουν υπεράνω όλων των λαών που ο Κύριος ο Θεός έφερε έξω από τη γη της Ιερουσαλήμ. Και αυτό το κάνω επειδή αυτός υπήρξε επιμελής λαός στην τήρηση των εντολών του Κυρίου.

12 Και τους δίνω ένα όνομα που ποτέ δεν θα σβηστεί, παρά μόνο αν γίνει μέσω παράβασης.

13 Μάλιστα, και επιπλέον σας λέω, ότι αν αυτός ο άκρως ευνοημένος λαός του Κυρίου πέσει σε παράβαση, και γίνει κακός και μοιχός λαός, ο Κύριος θα τους παραδώσει, ώστε δι’ αυτού να γίνουν αδύναμοι σαν τους αδελφούς τους. Και δεν θα τους διαφυλάττει πια με την απαράμιλλη και υπέροχη δύναμή του, όπως διαφύλαξε μέχρι τούδε τους πατέρες μας.

14 Γιατί σας λέω, ότι αν δεν είχε απλώσει τον βραχίονά του για τη διαφύλαξη των πατέρων μας, θα έπρεπε να είχαν πέσει στα χέρια των Λαμανιτών, και να είχαν γίνει θύματα του μίσους τους.

15 Και συνέβη ώστε αφού τελείωσε ο βασιλιάς Βενιαμίν αυτά τα λόγια προς τον υιό του, τον κατέστησε υπεύθυνο για όλες τις υποθέσεις του βασιλείου.

16 Και επιπλέον, τον κατέστησε επίσης υπεύθυνο για τα χρονικά που ήταν εγχαραγμένα επάνω στις πλάκες από ορείχαλκο, και επίσης για τις πλάκες του Νεφί, και επίσης για το σπαθί του Λάβαν και τη σφαίρα, δηλαδή τον κατευθυντήρα, που οδήγησε τους πατέρες μας μέσα στην έρημο, η οποία είχε προετοιμασθεί από το χέρι του Κυρίου ώστε με αυτήν να οδηγηθούν, ο καθένας ανάλογα με την προσοχή και την επιμέλεια την οποία έδινε σε εκείνον.

17 Γι’ αυτό, καθώς ήταν άπιστοι, δεν ευημερούσαν ούτε προόδευαν στο ταξίδι τους, αλλά οδηγούνταν πίσω, και επιβαρύνονταν με τη δυσαρέσκεια του Θεού προς αυτούς. Και γι’ αυτό πατάσσονταν με λιμό και οδυνηρά βάσανα, για να τους διεγείρει στη θύμηση του καθήκοντός τους.

18 Και τώρα, συνέβη ώστε ο Μωσίας πήγε και έκανε όπως τον είχε προστάξει ο πατέρας του, και προκήρυξε σε όλον τον λαό που ήταν στη γη του Ζαραχέμλα ώστε να συναθροιστούν, για να ανεβούν στον ναό να ακούσουν τα λόγια που θα τους έλεγε ο πατέρας του.



Κεφαλαιο 2

Ο βασιλιάς Βενιαμίν απευθύνεται στον λαό του. Αφηγείται την ευθυδικία, τη δικαιοσύνη και την πνευματικότητα της βασιλείας του. Τους συμβουλεύει να υπηρετούν τον Επουράνιο Βασιλέα τους. Εκείνοι που εξεγείρονται εναντίον του Θεού θα υποφέρουν αγωνία σαν άσβεστη φωτιά. Περίπου το 124 π.Χ.

1 Και συνέβη ώστε αφού ο Μωσίας εκτέλεσε όπως τον είχε προστάξει ο πατέρας του, και έστειλε προκήρυξη σε όλη τη χώρα, ο λαός συγκεντρώθηκε από όλη τη χώρα για να πάει στον ναό να ακούσει τα λόγια που θα τους έλεγε ο βασιλιάς Βενιαμίν.

2 Και ήταν πολλοί, μάλιστα τόσοι πολλοί που δεν τους καταμέτρησαν, επειδή είχαν πολλαπλασιαστεί υπερβολικά και είχαν γίνει ισχυροί στη χώρα.

3 Και πήραν επίσης τα πρωτογέννητα από τα κοπάδια τους, για να προσφέρουν θυσία και ολοκαυτώματα σύμφωνα με τον νόμο του Μωυσή.

4 Και για να προσφέρουν επίσης ευχαριστίες προς τον Κύριο τον Θεό τους, ο οποίος τους είχε βγάλει από τη γη της Ιερουσαλήμ, και ο οποίος τους είχε ελευθερώσει από τα χέρια των εχθρών τους, και είχε διορίσει δίκαιους άνδρες να είναι δάσκαλοί τους, και επίσης δίκαιο άνθρωπο να είναι βασιλιάς τους, ο οποίος είχε εδραιώσει ειρήνη στη γη του Ζαραχέμλα, και ο οποίος τους είχε διδάξει να τηρούν τις εντολές του Θεού, ώστε να αγαλλιάζουν και να είναι γεμάτοι με αγάπη προς τον Θεό και για όλους τους ανθρώπους.

5 Και συνέβη ώστε όταν ανέβηκαν στον ναό, έστησαν τις σκηνές τους τριγύρω, κάθε άνθρωπος σύμφωνα με την οικογένειά του, αποτελούμενη από τη γυναίκα του και τους υιούς του και τις θυγατέρες του και τους υιούς τους και τις θυγατέρες τους από τον μεγαλύτερο έως τον μικρότερο, κάθε οικογένεια ξεχωριστά από την άλλη.

6 Και έστησαν τις σκηνές τους γύρω από τον ναό, έχοντας καθένας τη σκηνή του με την πόρτα της προς τον ναό, έτσι ώστε να μπορέσουν να παραμείνουν στις σκηνές τους και να ακούν τα λόγια που ο βασιλιάς Βενιαμίν θα τους έλεγε.

7 Και αφού ήταν το πλήθος τόσο μεγάλο που ο βασιλιάς Βενιαμίν δεν μπορούσε να τους διδάξει μέσα στους τοίχους του ναού, γι’ αυτό έβαλε να ανεγερθεί ένας πύργος, ώστε έτσι να μπορεί ο λαός του να ακούει τα λόγια τα οποία θα τους έλεγε.

8 Και συνέβη ώστε άρχισε να μιλά στον λαό του από τον πύργο. Και δεν μπορούσαν όλοι να ακούσουν τα λόγια του λόγω του αριθμού του πλήθους. Γι’ αυτό, έβαλε τα λόγια που έλεγε να γράφονται και να αποστέλλονται ανάμεσα σε εκείνους που δεν βρίσκονταν υπό τον ήχο της φωνής του, έτσι ώστε να μπορέσουν επίσης κι εκείνοι να ακούσουν τον λόγο του.

9 Αυτά λοιπόν είναι τα λόγια που είπε και έβαλε να γραφούν, λέγοντας: Αδελφοί μου, όλοι εσείς που συγκεντρωθήκατε μαζί, εσείς που μπορείτε να ακούτε τα λόγια μου, τα οποία θα σας πω σήμερα· επειδή δεν σας έχω προστάξει να ανεβείτε εδώ για να αντιμετωπίσετε επιπόλαια τα λόγια που θα σας πω, αλλά για να με εισακούσετε, και να ανοίξετε τα αφτιά σας για να ακούσετε, και την καρδιά σας για να καταλάβετε, και το μυαλό σας ώστε τα μυστήρια του Θεού να ξεδιπλωθούν εμπρός στα μάτια σας.

10 Δεν σας έχω προστάξει να έλθετε εδώ για να με φοβηθείτε ή για να νομίσετε ότι εγώ ο ίδιος είμαι περισσότερο από θνητός άνθρωπος.

11 Όμως είμαι όπως εσείς οι ίδιοι, υποκείμενος σε κάθε είδους αδυναμία του σώματος και του νου. Ωστόσο έχω εκλεγεί από αυτόν τον λαό, και έχω αφιερωθεί από τον πατέρα μου, και μου επετράπη από το χέρι του Κυρίου να γίνω αρχηγός και βασιλιάς αυτού του λαού· και έχω διαφυλαχθεί και διατηρηθεί υπό την απαράμιλλη δύναμή του, για να σας υπηρετήσω με όλη τη δύναμη, τον νου και την ισχύ που μου έχει δώσει ο Κύριος.

12 Σας λέω ότι όπως μου επετράπη να περάσω τις ημέρες μου στην υπηρεσία σας, μέχρι αυτήν τη στιγμή, και δεν επεδίωξα χρυσό ούτε ασήμι ούτε κανένα είδος πλούτου από εσάς.

13 Ούτε άφησα να εγκλειστείτε εσείς σε υπόγειες φυλακές ούτε να κάνετε σκλάβους ο ένας τον άλλον ούτε να δολοφονείτε ή να λεηλατείτε ή να κλέβετε ή να διαπράττετε μοιχεία· ούτε ακόμη άφησα να διαπράττετε οποιουδήποτε είδους κακίας και σας έχω διδάξει να τηρείτε τις εντολές του Κυρίου, σε όλα όσα σας έχει προστάξει –

14 Και ακόμη εγώ ο ίδιος εργάσθηκα με τα ίδια μου τα χέρια ώστε να μπορώ να σας υπηρετώ, και να μην επιβαρύνεστε με φόρους, και για να μην πέσει επάνω σας τίποτα που να είναι επαχθές να το σηκώσετε – και για όλα αυτά που έχω πει, εσείς οι ίδιοι είστε μάρτυρες σήμερα.

15 Ωστόσο, αδελφοί μου, δεν τα έχω κάνει αυτά για να καυχώμαι, ούτε τα λέω όλα αυτά για να σας κατηγορήσω· αλλά σας τα λέω αυτά για να ξέρετε ότι μπορώ να απαντήσω με καθαρή συνείδηση ενώπιον του Θεού σήμερα.

16 Ιδού, σας λέω ότι επειδή σας είπα ότι πέρασα τις ημέρες μου στην υπηρεσία σας, δεν επιθυμώ να καυχηθώ, επειδή ήμουν απλώς στην υπηρεσία του Θεού.

17 Και ιδού, σας λέω αυτά τα πράγματα για να μάθετε σοφία· για να μάθετε ότι όταν είστε στην υπηρεσία των συνανθρώπων σας είστε απλώς στην υπηρεσία του Θεού σας.

18 Ιδού, με έχετε αποκαλέσει βασιλιά σας. Και αν λοιπόν εγώ, που με αποκαλείτε βασιλιά σας, κοπιάζω για να σας υπηρετώ, τότε δεν θα έπρεπε εσείς να κοπιάζετε για να υπηρετείτε ο ένας τον άλλον;

19 Και ιδού επίσης, αν εγώ, αυτός που αποκαλείτε βασιλιά σας, που πέρασε τις ημέρες του στην υπηρεσία σας, και ωστόσο ήταν στην υπηρεσία του Θεού, αξίζω ευχαριστίες από εσάς, ω πόσο θα πρέπει να ευχαριστείτε τον επουράνιο Βασιλιά σας!

20 Σας λέω, αδελφοί μου, ότι αν προσφέρατε όλες τις ευχαριστίες και δοξολογίες που ολόκληρη η ψυχή σας έχει δύναμη να κατέχει, προς αυτόν τον Θεό που σας έχει πλάσει, και σας έχει φυλάξει και διατηρήσει, και έκανε ώστε να αγαλλιείτε, και σας χάρισε το να ζείτε με γαλήνη ο ένας με τον άλλο –

21 Σας λέω ότι αν υπηρετούσατε αυτόν που σας έπλασε από την αρχή, και που σας διατηρεί από ημέρα σε ημέρα, δανείζοντάς σας πνοή, για να μπορείτε να ζείτε και να κινείστε και να ενεργείτε σύμφωνα με τη δική σας θέληση, και ακόμη υποστηρίζοντάς σας από τη μια στιγμή στην άλλη – σας λέω, αν τον υπηρετούσατε με όλη σας την ψυχή πάλι θα ήσασταν ασύμφοροι υπηρέτες.

22 Και ιδού, το μόνο που ζητεί από εσάς είναι να τηρείτε τις εντολές του. Και σας έχει υποσχεθεί ότι αν τηρείτε τις εντολές του, θα ευημερείτε στη χώρα. Και ποτέ δεν αλλάζει από εκείνο που έχει πει. Γι’ αυτό, αν τηρείτε τις εντολές του, θα σας ευλογεί και θα ευημερείτε.

23 Και τώρα, κατά πρώτο, σας έχει πλάσει, και σας έδωσε τη ζωή σας, για την οποία τού είστε υπόχρεοι.

24 Και δεύτερον, απαιτεί να ενεργείτε όπως σας έχει προστάξει, το οποίο αν κάνετε, αμέσως σας ευλογεί· και επομένως σας έχει ανταμείψει. Και τού είστε ακόμη υπόχρεοι, και είστε, και θα είστε, στον αιώνα του αιώνα. Γι’ αυτό, για ποιο πράγμα πρέπει να καυχάστε;

25 Τώρα λοιπόν ρωτώ: Έχετε κάτι να πείτε; Σας απαντώ: Όχι. Δεν μπορείτε να πείτε ότι είστε ούτε καν σαν το χώμα της γης. Ωστόσο δημιουργηθήκατε από το χώμα της γης. Όμως ιδού, ανήκει σε εκείνον που σας έπλασε.

26 Και εγώ, ακόμη και εγώ, που με αποκαλείτε βασιλιά σας, δεν είμαι καλύτερος από ό,τι είστε εσείς οι ίδιοι. Γιατί κι εγώ επίσης είμαι από χώμα. Και βλέπετε ότι είμαι γέρος, και κοντεύω να παραδώσω τούτο το θνητό σώμα στη μητέρα του γη.

27 Γι’ αυτό, όπως σας είπα ότι σας υπηρέτησα, βαδίζοντας με καθαρή συνείδηση ενώπιον του Θεού, έτσι ακριβώς εγώ αυτήν τη στιγμή έκανα να συγκεντρωθείτε, ώστε να βρεθώ άμεμπτος, και ώστε το αίμα σας να μην πέσει επάνω μου, όταν θα σταθώ να κριθώ από τον Θεό για τα πράγματα που με έχει προστάξει σχετικά με σας.

28 Σας λέω ότι έκανα να συγκεντρωθείτε, ώστε να απαλλάξω τα ενδύματά μου από το αίμα σας, κατά την εποχή αυτή που πρόκειται να κατεβώ στον τάφο μου, ώστε να κατεβώ εν ειρήνη, και το αθάνατό μου πνεύμα να μπορέσει να ενωθεί με τις χορωδίες ψηλά, σε ύμνους δοξολογιών προς τον δίκαιο Θεό.

29 Και επιπλέον, σας λέω ότι έκανα να συγκεντρωθείτε, ώστε να σας δηλώσω ότι δεν μπορώ πια να είμαι ο δάσκαλός σας ούτε ο βασιλιάς σας.

30 Γιατί ακόμη και αυτήν τη στιγμή, όλο μου το σώμα τρέμει υπερβολικά, ενώ επιχειρώ να σας μιλήσω· αλλά ο Κύριος ο Θεός με υποστηρίζει, και μου έχει επιτρέψει να σας μιλήσω, και με έχει προστάξει να σας δηλώσω σήμερα, ότι ο υιός μου Μωσίας είναι ο βασιλιάς και ο κυβερνήτης σας.

31 Και τώρα, αδελφοί μου, θα ήθελα να ενεργείτε όπως έχετε ενεργήσει μέχρι τούδε. Όπως έχετε τηρήσει τις εντολές μου, και επίσης τις εντολές του πατέρα μου, και έχετε ευημερήσει, και έχετε αποτραπεί από το να πέσετε στα χέρια των εχθρών σας, έτσι αν τηρείτε τις εντολές του υιού μου ή τις εντολές του Θεού που θα σας δίνονται από εκείνον, θα ευημερείτε στη χώρα, και οι εχθροί σας δεν θα έχουν δύναμη επάνω σας.

32 Όμως, λαέ μου, προσέξτε μήπως ανακύψουν μεταξύ σας διχόνοιες, και επιλέξετε να υπακούτε στο πονηρό πνεύμα, για το οποίο μίλησε ο πατέρας μου, Μωσίας.

33 Γιατί, ιδού, υπάρχει κατάρα σε εκείνον που επιλέγει να υπακούει σε εκείνο το πνεύμα, επειδή αν επιλέγει να το υπακούει, και παραμείνει και πεθάνει με τις αμαρτίες του, ποτίζει με καταδίκη την ίδια του την ψυχή· επειδή λαμβάνει ως μισθό του παντοτινή τιμωρία, έχοντας παραβεί τον νόμο του Θεού ενάντια στην ίδια του τη γνώση.

34 Σας λέω, ότι δεν υπάρχει κανένας ανάμεσά σας, εκτός από τα μικρά παιδιά σας που να μην έχει διδαχθεί σχετικά με αυτά τα πράγματα, και που δεν ξέρει ότι είστε αιωνίως υπόχρεοι στον επουράνιο Πατέρα σας, για να του αποδώσετε όλα όσα έχετε και είστε. Και επίσης έχετε διδαχθεί σχετικά με τα χρονικά που περιέχουν τις προφητείες για τις οποίες έχουν μιλήσει άγιοι προφήτες, ακόμη από τον καιρό που ο πατέρας μας, Λεχί, έφυγε από την Ιερουσαλήμ.

35 Και επίσης, όλα όσα έχουν λεχθεί από τους πατέρες μας έως σήμερα. Και ιδού, είπαν επίσης αυτά που τους πρόσταξε ο Κύριος. Γι’ αυτό είναι δίκαια και αληθινά.

36 Και τώρα σας λέω, αδελφοί μου, ότι αφού διδαχθήκατε και μάθατε όλα αυτά, αν παραβείτε και πάτε ενάντια σε εκείνα που έχουν ειπωθεί, αποσύρεστε από το Πνεύμα του Κυρίου, ώστε δεν έχει θέση μέσα σας για να σας καθοδηγεί σε μονοπάτια σοφίας ώστε να ευλογηθείτε, να ευημερείτε και να προστατευθείτε –

37 Σας λέω ότι ο άνθρωπος που το κάνει αυτό έρχεται σε φανερή ανταρσία εναντίον του Θεού. Γι’ αυτό, επιλέγει να υπακούει στο πονηρό πνεύμα και γίνεται εχθρός κάθε χρηστότητας. Γι’ αυτό ο Κύριος δεν έχει θέση μέσα του, επειδή αυτός δεν κατοικεί σε ανόσιους ναούς.

38 Γι’ αυτό, αν αυτός ο άνθρωπος δεν μετανοήσει, και παραμείνει και πεθάνει ως εχθρός του Θεού, οι απαιτήσεις της θείας δίκης αφυπνίζουν στην αθάνατη ψυχή του μια ζωντανή αίσθηση της ενοχής του, πράγμα που τον κάνει να αποσυρθεί από την παρουσία του Κυρίου, και γεμίζει το στήθος του με ενοχή και πόνο και αγωνία, που είναι σαν άσβεστη φωτιά, της οποίας η φλόγα ανεβαίνει στους αιώνες των αιώνων.

39 Και τώρα σας λέω ότι η ευσπλαχνία δεν έχει αξίωση σε αυτόν τον άνθρωπο. Γι’ αυτό, η τελική καταδίκη του είναι να υποφέρει ατέλειωτη τυραννία.

40 Αχ, εσείς όλοι οι γέροι, και επίσης οι νέοι, και εσείς μικρά παιδιά που μπορείτε να καταλάβετε τα λόγια μου, επειδή σας μίλησα απλά ώστε να καταλάβετε, προσεύχομαι για σας να ξυπνήσει μέσα σας η θύμηση της απαίσιας κατάστασης εκείνων που έχουν πέσει σε παράβαση.

41 Και επιπλέον, θα επιθυμούσα να συλλογιστείτε την ευλογημένη και ευτυχισμένη κατάσταση εκείνων που τηρούν τις εντολές του Θεού. Επειδή ιδού, είναι ευλογημένοι στα πάντα, τόσο στα εγκόσμια όσο και στα πνευματικά. Και αν παραμείνουν πιστοί μέχρι τέλους, γίνονται δεκτοί στους ουρανούς, ώστε έτσι να κατοικήσουν με τον Θεό σε μία κατάσταση ατελείωτης ευδαιμονίας. Αχ να θυμάστε, να θυμάστε ότι αυτά είναι αληθινά· επειδή το έχει πει ο Κύριος ο Θεός.



Κεφαλαιο 3

Ο βασιλιάς Βενιαμίν συνεχίζει την ομιλία του. Ο Κύριος ο Παντοδύναμος θα τελέσει διακονία ανάμεσα στους ανθρώπους σε σκήνωμα πηλού. Αίμα θα βγει από κάθε πόρο του καθώς εξιλεώνεται για τις αμαρτίες του κόσμου. Το όνομά Του είναι το μόνο όνομα με το οποίο επέρχεται σωτηρία. Οι άνθρωποι μπορούν να απεκδυθούν τον φυσικό άνθρωπο και να γίνουν Άγιοι μέσω της Εξιλέωσης. Τα βάσανα των κακών θα είναι σαν λίμνη από φωτιά και θειάφι. Περίπου το 124 π.Χ.

1 Και πάλι, αδελφοί μου, θα επιστήσω την προσοχή σας, επειδή έχω για κάτι ακόμη να σας πω· διότι ιδού, έχω να σας πω γι’ αυτά που θα συμβούν.

2 Και αυτά που θα σας πω μου έγιναν γνωστά από έναν άγγελο του Θεού. Και μου είπε: Ξύπνα. Και ξύπνησα, και ιδού, στεκόταν εμπρός μου.

3 Και μου είπε: Ξύπνα και άκου τα λόγια που θα σου πω· επειδή, ιδού, ήλθα για να σας αναγγείλω τα χαρμόσυνα νέα μεγάλης αγαλλίασης.

4 Γιατί ο Κύριος έχει ακούσει τις προσευχές σου, και έχει κρίνει τη χρηστότητά σου, και με έχει στείλει να σου αναγγείλω ότι μπορείς να αγαλλιάσεις· και ότι μπορείς να αναγγείλεις στον λαό σου ότι κι εκείνοι μπορούν να είναι γεμάτοι αγαλλίαση.

5 Γιατί, ιδού, έρχεται ο καιρός, και δεν απέχει πολύ, που με δύναμη, ο Κύριος ο Παντοδύναμος που βασιλεύει, που υπήρχε, και υπάρχει από όλη την αιωνιότητα έως όλη την αιωνιότητα, θα κατεβεί από τους ουρανούς ανάμεσα στα τέκνα των ανθρώπων, και θα κατοικήσει σε σκήνωμα πηλού, και θα φανερωθεί ανάμεσα στους ανθρώπους, κάνοντας σπουδαία θαύματα, όπως το να θεραπεύει τους αρρώστους, να ανασταίνει τους νεκρούς, να κάνει τους χωλούς να περπατούν, τους τυφλούς να αποκτούν το φως τους, και τους κωφούς να ακούν, και να θεραπεύει κάθε είδους ασθένεια.

6 Και θα εκβάλλει δαιμόνια, δηλαδή τα πονηρά πνεύματα που κατοικούν στις καρδιές των τέκνων των ανθρώπων.

7 Και να, θα υποστεί πειρασμούς, και σωματικό πόνο, πείνα, και δίψα, και κόπωση, περισσότερο απ’ ό,τι άνθρωπος μπορεί να υπομείνει, χωρίς να φθάσει στον θάνατο· επειδή, ιδού, αίμα θα βγαίνει από κάθε του πόρο, τόση μεγάλη θα είναι η αγωνία του για την κακία και τα βδελύγματα του λαού του.

8 Και θα ονομαστεί Ιησούς Χριστός, ο Υιός του Θεού, ο Πατέρας των ουρανών και της γης, ο Δημιουργός των πάντων από την αρχή· και η μητέρα του θα λέγεται Μαρία.

9 Και να, έρχεται προς τους δικούς του για να επέλθει σωτηρία στα τέκνα των ανθρώπων μέσω της πίστης προς το όνομά του. Και ακόμα κι ύστερα από όλα αυτά θα τον θεωρούν άνθρωπο, και θα λένε ότι έχει δαιμόνιο, και θα τον μαστιγώσουν, και θα τον σταυρώσουν.

10 Και θα εγερθεί την τρίτη ημέρα από τους νεκρούς. Και ιδού, στέκεται για να κρίνει τον κόσμο. Και ιδού, όλα αυτά γίνονται για να επέλθει δίκαιη κρίση στα τέκνα των ανθρώπων.

11 Γιατί, ιδού, και το αίμα του επίσης εξιλεώνεται για τις αμαρτίες εκείνων που έπεσαν με την παράβαση του Αδάμ, οι οποίοι πέθαναν χωρίς να ξέρουν το θέλημα του Θεού γι’ αυτούς ή που αμάρτησαν από άγνοια.

12 Όμως αλίμονο, αλίμονο σε εκείνον που ξέρει ότι εξεγείρεται εναντίον του Θεού! Γιατί σωτηρία δεν έρχεται σε κανέναν παρά μόνον αν γίνει μέσω της μετάνοιας και της πίστης προς τον Κύριο Ιησού Χριστό.

13 Και ο Κύριος ο Θεός έχει στείλει τους αγίους του προφήτες ανάμεσα σε όλα τα τέκνα των ανθρώπων, για να αναγγείλουν όλα αυτά σε κάθε φυλή, έθνος και γλώσσα, έτσι ώστε όποιοι πιστέψουν ότι θα έλθει ο Χριστός, αυτοί να λάβουν άφεση αμαρτιών, και να αγαλλιάσουν υπερβολικά, σαν να έχει κιόλας έλθει ανάμεσά τους.

14 Όμως ο Κύριος ο Θεός είδε ότι ο λαός του ήταν σκληροτράχηλος λαός, και τους καθόρισε έναν νόμο, δηλαδή τον νόμο του Μωυσή.

15 Και πολλά σημεία και τέρατα, και τύπους και σκιές, τους έδειξε σχετικά με τον ερχομό του. Και επίσης άγιοι προφήτες τους μίλησαν για τον ερχομό του. Και όμως σκλήρυναν την καρδιά τους, και δεν καταλάβαιναν ότι ο νόμος του Μωυσή δεν ωφελεί παρά μόνο μέσω της εξιλέωσης του αίματός του.

16 Και ακόμα αν ήταν δυνατόν τα μικρά παιδιά να αμαρτήσουν, δεν θα μπορούσαν να σωθούν, αλλά σας λέω ότι είναι ευλογημένα· επειδή ιδού, όπως κατά τον Αδάμ, δηλαδή κατά τη φύση, υπόκεινται στην πτώση, κατά τον ίδιο τρόπο το αίμα του Χριστού εξιλεώνει για τις αμαρτίες τους.

17 Και ακόμη, σας λέω, ότι δεν θα υπάρξει άλλο όνομα που να δοθεί ούτε άλλη οδός ούτε τρόπος με τα οποία να μπορέσει να επέλθει σωτηρία προς τα τέκνα των ανθρώπων, παρά μόνο διά και μέσω του ονόματος του Χριστού, του Κυρίου, του Παντοκράτορα.

18 Γιατί ιδού, αυτός κρίνει, και η κρίση του είναι δίκαιη, και το βρέφος που πεθαίνει στη βρεφική του ηλικία δεν χάνεται. Όμως οι άνθρωποι ποτίζουν με καταδίκη την ίδια την ψυχή τους, εκτός αν ταπεινωθούν και γίνουν σαν μικρά παιδιά, και πιστέψουν ότι η σωτηρία ήταν και είναι και θα έλθει διά και μέσω του εξιλεωτικού αίματος του Χριστού, του Κυρίου του Παντοκράτορα.

19 Επειδή ο φυσικός άνθρωπος είναι εχθρός του Θεού, και ήταν από την πτώση του Αδάμ, και θα είναι, στους αιώνες των αιώνων, εκτός αν ενδίδει στις προτροπές του Αγίου Πνεύματος, και απεκδυθεί τον φυσικό άνθρωπο και γίνει άγιος μέσω της εξιλέωσης του Χριστού του Κυρίου, και γίνει σαν παιδί, ενδοτικός, πράος, ταπεινός, υπομονετικός, γεμάτος αγάπη, πρόθυμος να υποταχθεί σε όλα όσα ο Κύριος κρίνει ότι ταιριάζει να του επιβάλλει, ακριβώς όπως ένα παιδί υποτάσσεται στον πατέρα του.

20 Και ακόμα, σας λέω, ότι θα έλθει καιρός που η γνώση για τον Σωτήρα θα εξαπλωθεί ανάμεσα σε κάθε έθνος, φυλή, γλώσσα και λαό.

21 Και ιδού, όταν έλθει αυτός ο καιρός, κανένας δεν θα βρεθεί άμεμπτος ενώπιον του Θεού, εκτός από τα μικρά παιδιά, παρά μόνο μέσω μετάνοιας και πίστης στο όνομα του Κυρίου, του Θεού του Παντοδύναμου.

22 Και ακόμη κατά τον καιρό αυτόν, όταν θα έχεις διδάξει τον λαό σου εκείνα που ο Κύριος ο Θεός σου σε έχει προστάξει, ακόμη τότε δεν θα βρίσκονται πια άμεμπτοι στο βλέμμα του Θεού, παρά μόνο σύμφωνα με τα λόγια που σου είπα.

23 Και τώρα είπα τα λόγια που ο Κύριος ο Θεός με πρόσταξε.

24 Και έτσι λέει ο Κύριος: Θα σταθούν σαν φωτεινή μαρτυρία εναντίον αυτού του λαού την ημέρα της κρίσεως. Από αυτά θα κριθούν. Κάθε άνθρωπος ανάλογα με τις πράξεις του, είτε είναι καλές είτε είναι πονηρές.

25 Και αν είναι πονηρές παραδίδονται στην τρομερή θέα της ίδιας τους της ένοχης και των βδελυγμάτων, που τους κάνουν να αποσύρονται από την παρουσία του Κυρίου σε μία κατάσταση αθλιότητας και ατελείωτης τυραννίας, από όπου δεν μπορούν πια να επιστρέψουν. Γι’ αυτό, πότισαν με καταδίκη την ίδια τους την ψυχή.

26 Γι’ αυτό, έχουν πιει από το ποτήρι της οργής του Θεού, το οποίο η δικαιοσύνη δεν μπορούσε πια να τους αρνηθεί όπως δεν μπορούσε να αρνηθεί ότι ο Αδάμ έπρεπε να πέσει, επειδή γεύθηκε τον απαγορευμένο καρπό. Γι’ αυτό η ευσπλαχνία δεν μπορούσε να έχει αξιώσεις σε αυτούς ποτέ πια στον αιώνα.

27 Και η τυραννία τους είναι σαν λίμνη από φωτιά και θειάφι, της οποίας οι φλόγες είναι άσβεστες, και της οποίας ο καπνός ανεβαίνει ψηλά στους αιώνες των αιώνων. Έτσι με έχει προστάξει ο Κύριος. Αμήν.



Κεφαλαιο 4

Ο βασιλιάς Βενιαμίν συνεχίζει την ομιλία του. Η σωτηρία έρχεται χάρη στην Εξιλέωση. Να πιστεύετε στον Θεό για να σωθείτε. Διατηρήστε άφεση των αμαρτιών σας μέσω της πίστης. Παραχωρήστε από τα υπάρχοντά σας στους φτωχούς. Κάντε τα πάντα με σοφία και τάξη. Περίπου το 124 π.Χ.

1 Και τώρα συνέβη ώστε όταν ο βασιλιάς Βενιαμίν σταμάτησε να λέει τα λόγια που του είχαν διαβιβασθεί από άγγελο Κυρίου, έριξε το βλέμμα του τριγύρω στο πλήθος και είδε ότι είχαν πέσει κάτω στη γη, γιατί φόβος Κυρίου τους είχε καταλάβει.

2 Και θεωρούσαν τον εαυτό τους, στη σαρκική τους κατάσταση, κατώτερους ακόμη και από το χώμα της γης. Και όλοι φώναξαν δυνατά με μια φωνή, λέγοντας: Αχ, έχε έλεος και χρησιμοποίησε το εξιλεωτικό αίμα του Χριστού, ώστε να μπορέσουμε να λάβουμε άφεση των αμαρτιών μας, και η καρδιά μας να εξαγνισθεί· επειδή πιστεύουμε στον Ιησού Χριστό, τον Υιό του Θεού, ο οποίος δημιούργησε τον ουρανό και τη γη, και τα πάντα· ο οποίος θα κατεβεί ανάμεσα στα τέκνα των ανθρώπων.

3 Και συνέβη ώστε αφού είπαν αυτά τα λόγια, το Πνεύμα του Κυρίου τους κατέλαβε, και γέμισαν χαρά, έχοντας λάβει άφεση των αμαρτιών τους, και έχοντας ήρεμη συνείδηση χάρη στην υπερβολική πίστη που είχαν στον Ιησού Χριστό που θα ερχόταν, σύμφωνα με τα λόγια που τους είχε πει ο βασιλιάς Βενιαμίν.

4 Και ο βασιλιάς Βενιαμίν άνοιξε το στόμα του πάλι και άρχισε να τους μιλά, λέγοντας: Φίλοι μου και αδελφοί μου, συγγενείς μου και λαέ μου, πάλι θα επιστήσω την προσοχή, ώστε να ακούσετε και να καταλάβετε τα υπόλοιπα από τα λόγια μου που θα σας πω.

5 Γιατί ιδού, αν η γνώση της καλοσύνης του Θεού αυτήν τη στιγμή σάς αφύπνισε το αίσθημα της μηδαμινότητας, και της ανάξιας κατάστασης σας και της πτώσης σας –

6 Σας λέω, αν έχετε επίγνωση της καλοσύνης του Θεού, και της απαράμιλλης δύναμής του, και της σοφίας του, και της υπομονής του, και της μακροθυμίας του προς τα τέκνα των ανθρώπων, και επίσης της εξιλέωσης που έχει προετοιμαστεί από καταβολής κόσμου, ώστε με αυτή να μπορέσει να έλθει η σωτηρία σε εκείνον που θα θέσει την εμπιστοσύνη του στον Κύριο, και θα είναι επιμελής στην τήρηση των εντολών του, και θα συνεχίσει με πίστη μέχρι το τέλος της ζωής του, εννοώ τη ζωή του θνητού σώματος –

7 Λέω, ότι αυτός είναι ο άνθρωπος που λαμβάνει σωτηρία μέσω της εξιλέωσης η οποία προετοιμάσθηκε από καταβολής κόσμου για όλη την ανθρωπότητα, γι’ αυτούς που υπήρξαν από την πτώση του Αδάμ ή που υπάρχουν ή που θα υπάρξουν, ακόμη και μέχρι το τέλος του κόσμου.

8 Και αυτό είναι το μέσο διά του οποίου η σωτηρία επέρχεται. Και δεν υπάρχει καμία άλλη σωτηρία παρά μόνο αυτή για την οποία έγινε λόγος· ούτε υπάρχουν τίποτε συνθήκες με τις οποίες ο άνθρωπος να μπορεί να σωθεί εκτός από τις συνθήκες που σας έχω πει.

9 Να πιστεύετε στον Θεό. Να πιστεύετε ότι υπάρχει και ότι δημιούργησε τα πάντα στους ουρανούς και στη γη. Να πιστεύετε ότι έχει κάθε σοφία και κάθε δύναμη στους ουρανούς και στη γη. Να πιστεύετε ότι ο άνθρωπος δεν κατανοεί όλα όσα ο Κύριος μπορεί να κατανοεί.

10 Και πάλι να πιστεύετε ότι πρέπει να μετανοήσετε για τις αμαρτίες σας και να τις εγκαταλείψετε, και να ταπεινωθείτε εμπρός στον Θεό· και να ζητήσετε με ειλικρίνεια καρδιάς να σας συγχωρήσει. Και τώρα, αν τα πιστεύετε όλα αυτά, φροντίστε να τα τελείτε.

11 Και πάλι σας λέω όπως σας είπα και πριν, ότι όπως έχετε επίγνωση της δόξας του Θεού, δηλαδή αν γνωρίσατε την καλοσύνη του και δοκιμάσατε την αγάπη του, και λάβατε άφεση των αμαρτιών σας, πράγμα το οποίο προκαλεί τόσο υπερβολικά μεγάλη αγαλλίαση στην ψυχή σας, ακριβώς έτσι θα ήθελα να θυμάστε, και πάντα να διατηρείτε στη θύμησή σας τη μεγαλοσύνη του Θεού, και τη δική σας μηδαμινότητα, και την καλοσύνη και μακροθυμία του προς εσάς, ανάξια όντα, και να ταπεινώνεστε μέχρι βάθους ταπεινοφροσύνης, επικαλούμενοι το όνομα του Κυρίου καθημερινά, και μένοντας σταθεροί στην πίστη αυτού που πρόκειται να έλθει, το οποίο ελέχθη από το στόμα του αγγέλου.

12 Και ιδού, σας λέω ότι αν το κάνετε αυτό θα αγαλλιείτε πάντα, και θα είστε γεμάτοι από την αγάπη του Θεού, και πάντα θα διατηρείτε άφεση των αμαρτιών σας. Και θα προοδεύετε στη γνώση της δόξας εκείνου που σας έπλασε, δηλαδή στη γνώση αυτού που είναι δίκαιο και αληθινό.

13 Και δεν θα έχετε στον νου σας να τραυματίζετε ο ένας τον άλλον, αλλά να ζείτε ειρηνικά, και να αποδίδετε σε κάθε άνθρωπο σύμφωνα με εκείνο που του πρέπει.

14 Και δεν θα επιτρέψετε στα παιδιά σας να είναι πεινασμένα η γυμνά. Ούτε θα τους επιτρέψετε να παραβιάζουν τους νόμους του Θεού, και να μαλώνουν και να διαπληκτίζονται το ένα με το άλλο, και να υπηρετούν τον διάβολο, που είναι ο κύριος της αμαρτίας, που είναι δηλαδή το πονηρό πνεύμα για το οποίο μίλησαν οι πατέρες μας, αυτόν που είναι ο εχθρός κάθε χρηστότητας.

15 Όμως θα τα διδάξετε να βαδίζουν στις οδούς της αλήθειας και της σωφροσύνης. Θα τα διδάξετε να αγαπούν το ένα το άλλο και να υπηρετούν το ένα το άλλο.

16 Και επίσης εσείς οι ίδιοι θα συμπαρίστασθε σε εκείνους που έχουν ανάγκη της συμπαράστασής σας. Θα χορηγείτε από τα υπάρχοντά σας σε εκείνον που έχει ανάγκη. Και δεν θα επιτρέψετε ο ζητιάνος να σας ζητεί αδίκως, και να τον αποβάλετε για να αφανιστεί.

17 Ίσως πεις: Αυτός προκάλεσε μόνος του τη δυστυχία του. Γι’ αυτό θα συγκρατήσω το χέρι μου και δεν θα του δώσω από τα τρόφιμά μου, ούτε θα του παραχωρήσω από τα υπάρχοντά μου για να μην υποφέρει, γιατί δικαίως τιμωρείται –

18 Όμως σου λέω, άνθρωπε, οποιοσδήποτε το κάνει αυτό, αυτός έχει σπουδαίο λόγο να μετανοήσει. Και αν δεν μετανοήσει γι’ αυτό που έκανε θα αφανισθεί για πάντα, και δεν θα έχει μερίδιο στο βασίλειο του Θεού.

19 Γιατί, ιδού, δεν είμαστε όλοι ζητιάνοι; Δεν εξαρτώμεθα όλοι από το ίδιο Όν, δηλαδή τον Θεό, για όλα τα υπάρχοντα τα οποία έχουμε και για την τροφή και για τον ρουχισμό, και για το χρυσάφι και για το ασήμι, και για όλα τα πλούτη όλων των ειδών που έχουμε;

20 Και ιδού, ακόμη και αυτήν τη στιγμή, επικαλείστε το όνομά του, ζητιανεύοντας άφεση αμαρτιών. Σας άφησε λοιπόν να ζητιανεύετε ματαίως; Όχι. Εξέχυσε το Πνεύμα Του επάνω σας, και έκανε την καρδιά σας να γεμίσει με χαρά, και έκανε το στόμα σας να σταματήσει ώστε να μην μπορείτε να αρθρώσετε λέξη. Τόσο υπερβολικά μεγάλη ήταν η αγαλλίασή σας.

21 Και τώρα, αν ο Θεός που σας έχει πλάσει, στον οποίο βασίζεστε για τη ζωή σας και για όλα όσα έχετε και για ό,τι είστε, σας χαρίζει οτιδήποτε του ζητήσετε με πίστη, που να είναι σωστό, πιστεύοντας ότι θα το λάβετε, τότε, πόσο μάλλον θα πρέπει να παραχωρείτε από τα υπάρχοντά σας ο ένας προς τον άλλον.

22 Και αν κρίνετε τον άνθρωπο που σας ζητεί να του δώσετε από τα υπάρχοντά σας για να μην αφανιστεί, και τον καταδικάζετε, πόσο πιο δίκαιη θα είναι η δική σας καταδίκη που κατακρατείτε τα υπάρχοντά σας, που δεν ανήκουν σε εσάς αλλά στον Θεό, στον οποίο ανήκει ακόμα και η ζωή σας· και όμως, δεν ικετεύετε ούτε μετανοείτε γι’ αυτό που έχετε κάνει.

23 Σας λέω, αλίμονο στον άνθρωπο εκείνον, γιατί τα υπάρχοντά του θα αφανιστούν μαζί του· και τώρα, τα λέω αυτά για εκείνους που είναι πλούσιοι όσον αφορά στα εγκόσμια.

24 Και πάλι, λέω στους φτωχούς, εσείς που δεν έχετε και όμως έχετε αρκετά για να επιζήσετε από μέρα σε μέρα, εννοώ όλους εσάς που αρνείστε τον ζητιάνο, επειδή δεν έχετε, θα ήθελα να πείτε με την καρδιά σας: Δεν δίνω γιατί δεν έχω, αλλά αν είχα θα έδινα.

25 Και τώρα, αν το λέτε αυτό με την καρδιά σας παραμένετε αθώοι, διαφορετικά είστε καταδικασμένοι· και η καταδίκη σας θα είναι δίκαιη γιατί εποφθαλμιάτε αυτό που δεν έχετε λάβει.

26 Και τώρα, για χάρη όλων αυτών τα οποία σας έχω πει –δηλαδή για να διατηρείτε άφεση αμαρτιών από μέρα σε μέρα, για να βαδίζετε αθώοι εμπρός στον Θεό– θα ήθελα να δίνετε από τα υπάρχοντά σας στους φτωχούς, κάθε άνθρωπος ανάλογα με αυτό που έχει, δηλαδή να δίνετε τροφή στους πεινασμένους, να ντύνετε τους γυμνούς, να επισκέπτεστε τους ασθενείς και να τελείτε διακονία για την αρωγή τους, τόσο πνευματικά όσο και υλικά, σύμφωνα με τις ελλείψεις τους.

27 Και φροντίστε όλα αυτά να γίνονται με σοφία και τάξη, επειδή δεν απαιτείται να τρέχει κανείς γρηγορότερα από ό,τι έχει δύναμη. Και πάλι, είναι σκόπιμο να είναι επιμελής, ότι με αυτόν τον τρόπο να μπορεί να κερδίσει το βραβείο. Γι’ αυτό, τα πάντα πρέπει να γίνονται με τάξη.

28 Και θα ήθελα να θυμάστε ότι οποιοσδήποτε ανάμεσα σας δανείζεται από τον πλησίον του θα πρέπει να επιστρέφει αυτό που δανείζεται, ανάλογα με το πώς συμφωνεί, ειδάλλως θα διαπράξεις αμαρτία, και ίσως να προκαλέσεις και τον πλησίον σου να διαπράξει αμαρτία.

29 Και τελικώς, δεν μπορώ να σας αναφέρω όλους τους τρόπους με τους οποίους μπορείτε να διαπράξετε αμαρτία, επειδή υπάρχουν διάφοροι τρόποι και μέσα, ακριβώς τόσα πολλά που δεν μπορώ να τα απαριθμήσω.

30 Όμως μπορώ να σας πω αυτό, ότι αν δεν προσέχετε τον εαυτό σας και τις σκέψεις σας και τα λόγια σας και τις πράξεις σας, και δεν τηρείτε τις εντολές του Θεού, και δεν συνεχίσετε να πιστεύετε αυτά που έχετε ακούσει σχετικά με τον ερχομό του Κυρίου μας έως το τέλος της ζωής σας, πρέπει να αφανιστείτε. Και τώρα, άνθρωπε, να θυμάσαι, και να μην αφανιστείς.



Κεφαλαιο 5

Οι Άγιοι γίνονται υιοί και θυγατέρες του Χριστού μέσω της πίστης τους. Τότε ονομάζονται με το όνομα του Χριστού. Ο βασιλιάς Βενιαμίν τους παρακινεί να είναι σταθεροί και ακλόνητοι στα αγαθά έργα. Περίπου το 124 π.Χ.

1 Και τώρα, συνέβη ώστε όταν ο βασιλιάς Βενιαμίν μίλησε κατ’ αυτόν τον τρόπο στον λαό του, έστειλε ανάμεσά τους, επιθυμώντας να μάθει αν ο λαός του πίστευε τα λόγια που τους είχε πει.

2 Και όλοι φώναξαν με μια φωνή, λέγοντας: Ναι, πιστεύουμε όλα τα λόγια που μας είπες. Και επίσης ξέρουμε ότι είναι σωστά και αληθινά, χάρη στο Πνεύμα του Κυρίου του Παντοδύναμου το οποίο κατηργάσθη μεγάλη αλλαγή μέσα μας, δηλαδή στην καρδιά μας, ώστε δεν έχουμε πια τάση να κάνουμε τίποτα πονηρό, αλλά να κάνουμε το καλό συνεχώς.

3 Και εμείς οι ίδιοι, επίσης, μέσω της απέραντης καλοσύνης του Θεού και των εκδηλώσεων του Πνεύματός του, βλέπουμε καθαρά εκείνα που πρόκειται να συμβούν. Και αν χρειαζόταν θα μπορούσαμε να προφητεύουμε για τα πάντα.

4 Και είναι η πίστη την οποία έχουμε γι’ αυτά που μας μίλησε ο βασιλιάς μας, η οποία μας έφερε σε αυτήν τη μεγάλη γνώση, με την οποία αγαλλιούμε με τόσο υπερβολικά μεγάλη χαρά.

5 Και είμαστε πρόθυμοι να συνάψουμε διαθήκη με τον Θεό μας για να κάνουμε το θέλημά του και να είμαστε υπάκουοι στις εντολές του για όλα όσα θα μας προστάξει, σε όλες τις υπόλοιπες ημέρες μας, ώστε να μην επιφέρουμε επάνω μας ατελείωτη τυραννία, όπως είχε ειπωθεί από τον άγγελο, ώστε να μην πιούμε από το ποτήρι της οργής του Θεού.

6 Και τώρα, αυτά είναι τα λόγια που ο βασιλιάς Βενιαμίν επιθυμούσε από αυτούς, και γι’ αυτό τους είπε: Έχετε πει τα λόγια που επιθυμούσα. Και η διαθήκη που έχετε συνάψει είναι ενάρετη διαθήκη.

7 Τώρα λοιπόν, εξαιτίας της διαθήκης την οποία έχετε συνάψει, θα ονομάζεστε τέκνα του Χριστού, υιοί του και θυγατέρες του. Επειδή, ιδού, αυτήν την ημέρα σάς αναγέννησε πνευματικά· επειδή λέτε ότι η καρδιά σας άλλαξε μέσω της πίστης σας προς το όνομά του. Γι’ αυτό, γεννηθήκατε από αυτόν και έχετε γίνει υιοί του και θυγατέρες του.

8 Και υπό αυτήν την κεφαλή γίνεστε ελεύθεροι, και δεν υπάρχει καμία άλλη κεφαλή με την οποία να μπορέσετε να γίνετε ελεύθεροι. Δεν υπάρχει κανένα άλλο όνομα που να έχει δοθεί, με το οποίο να επέλθει σωτηρία. Γι’ αυτό, θα ήθελα να πάρετε επάνω σας το όνομα του Χριστού, όλοι εσείς που έχετε συνάψει διαθήκη με τον Θεό ότι θα είστε υπάκουοι έως το τέλος της ζωής σας.

9 Και θα συμβεί ώστε οποιοσδήποτε το κάνει αυτό, θα βρεθεί στο δεξί χέρι του Θεού, γιατί θα ξέρει το όνομα με το οποίο ονομάζεται· γιατί θα ονομάζεται με το όνομα του Χριστού.

10 Και τώρα, θα συμβεί ώστε οποιοσδήποτε δεν πάρει επάνω του το όνομα του Χριστού πρέπει να ονομάζεται με κάποιο άλλο όνομα. Γι’ αυτό βρίσκει τον εαυτό του στο αριστερό χέρι του Θεού.

11 Θα ήθελα λοιπόν να θυμάστε επίσης ότι αυτό είναι το όνομα που είπα ότι θα σας δώσω, που δεν θα εξαλειφθεί ποτέ, εκτός αν είναι από παράβαση. Γι’ αυτό, προσέξτε να μην κάνετε παράβαση, ώστε να μην εξαλειφθεί το όνομα από την καρδιά σας.

12 Σας λέω, θα ήθελα να θυμάστε να συγκρατήσετε το όνομα γραμμένο πάντα στην καρδιά σας, για να μη βρεθείτε στο αριστερό χέρι του Θεού, αλλά να ακούτε και να γνωρίζετε τη φωνή από την οποία θα κληθείτε, και επίσης το όνομα με το οποίο θα σας καλέσει.

13 Γιατί πώς γνωρίζει ένας άνθρωπος τον κύριο τον οποίο δεν έχει υπηρετήσει, και ο οποίος του είναι άγνωστος, και απέχει πολύ από τις σκέψεις και τις προθέσεις της καρδιάς του;

14 Και πάλι, παίρνει ένας άνθρωπος τον όνο που ανήκει στον γείτονά του, και τον κρατά; Σας λέω, Όχι. Ούτε καν θα τον αφήσει να βοσκήσει με το κοπάδι του, αλλά θα τον απομακρύνει και θα τον διώξει. Σας λέω ότι έτσι ακριβώς θα συμβεί και με σας, αν δεν ξέρετε το όνομα με το οποίο ονομάζεστε.

15 Γι’ αυτό, θα ήθελα να είστε σταθεροί και αμετακίνητοι, πάντα σε αφθονία καλών έργων, ώστε ο Χριστός, ο Κύριος ο Θεός ο Παντοδύναμος, να σας σφραγίσει δικούς του, ώστε να σας φέρουν στους ουρανούς, για να έχετε παντοτινή σωτηρία και αιώνια ζωή, μέσω της σοφίας και της δύναμης, και της δικαιοσύνης και της ευσπλαχνίας εκείνου που έπλασε τα πάντα στον ουρανό και στη γη, ο οποίος είναι Θεός υπεράνω όλων. Αμήν.



Κεφαλαιο 6

Ο βασιλιάς Βενιαμίν καταγράφει τα ονόματα των ανθρώπων και ορίζει ιερείς για να τους διδάσκουν. Ο Μωσίας βασιλεύει ως ενάρετος βασιλιάς. Περίπου το 124–121 π.Χ.

1 Και τώρα, ο βασιλιάς Βενιαμίν θεώρησε ότι ήταν σκόπιμο, αφού τελείωσε την ομιλία του προς τον λαό, να πάρει τα ονόματα όλων εκείνων που είχαν συνάψει διαθήκη με τον Θεό να τηρούν τις εντολές του.

2 Και συνέβη ώστε δεν υπήρχε ούτε μια ψυχή, εκτός από τα μικρά παιδιά, που να μην είχαν συνάψει διαθήκη και είχαν πάρει επάνω τους το όνομα του Χριστού.

3 Και πάλι, συνέβη ώστε όταν ο βασιλιάς Βενιαμίν τελείωσε όλα αυτά, και διόρισε τον υιό του τον Μωσία να είναι κυβερνήτης και βασιλιάς του λαού του, και του έδωσε όλες τις ευθύνες σχετικά με το βασίλειο, και όρισε επίσης ιερείς για να διδάξουν τον λαό, ώστε έτσι να μπορούν να ακούν και να μαθαίνουν τις εντολές του Θεού, και να τους ξεσηκώνουν σε ανάμνηση του όρκου που είχαν κάνει, επέτρεψε να διαλυθεί το πλήθος, και αυτοί επέστρεψαν, ο καθένας, σύμφωνα με την οικογένεια του, στα σπίτια τους.

4 Και ο Μωσίας άρχισε να βασιλεύει αντί για τον πατέρα του. Και άρχισε να βασιλεύει στο τριακοστό έτος της ηλικίας του, έχοντας συνολικά περίπου τετρακόσια και εβδομήντα έξι χρόνια από τον καιρό που ο Λεχί έφυγε από την Ιερουσαλήμ.

5 Και ο βασιλιάς Βενιαμίν έζησε τρία χρόνια και πέθανε.

6 Και συνέβη ώστε ο βασιλιάς Μωσίας βάδιζε τον δρόμο του Κυρίου, και τηρούσε τις κρίσεις του και τους θεσμούς του, και τηρούσε τις εντολές του στα πάντα, οτιδήποτε τον πρόσταζε.

7 Και έκανε ο βασιλιάς Μωσίας ώστε ο λαός του να οργώνει τη γη. Και αυτός ο ίδιος επίσης όργωνε τη γη, ώστε με αυτό να μη γίνεται βάρος στον λαό του, ώστε να πράττει σύμφωνα με αυτά που είχε πράξει ο πατέρας του στα πάντα. Και δεν υπήρχαν διχόνοιες ανάμεσα σε όλο τον λαό του για διάστημα τριών ετών.



Κεφαλαιο 7

Ο Αμμών βρίσκει τη χώρα του Λεχί-Νεφί, όπου ο Λίμχι είναι ο βασιλιάς. Ο λαός του Λίμχι είναι υπόδουλος στους Λαμανίτες. Ο Λίμχι διηγείται την ιστορία τους. Ένας προφήτης (ο Αβιναδί) είχε καταθέσει μαρτυρία ότι ο Χριστός είναι ο Θεός και Πατέρας των πάντων. Όσοι σπέρνουν ρυπαρότητα θερίζουν τον ανεμοστρόβιλο, και αυτοί που βασίζονται στον Κύριο θα ελευθερωθούν. Περίπου το 121 π.Χ.

1 Και τώρα, συνέβη ώστε αφού ο βασιλιάς Μωσίας είχε συνεχή ειρήνη για διάστημα τριών ετών, επιθύμησε να μάθει σχετικά με τον λαό που πήγε να κατοικήσει στη γη του Λεχί-Νεφί, δηλαδή στην πόλη του Λεχί-Νεφί, επειδή ο λαός του δεν είχε ακούσει τίποτα από αυτούς από τον καιρό που αυτοί έφυγαν από τη γη του Ζαραχέμλα. Γι’ αυτό, τον στενοχωρούσαν με τα πειράγματά τους.

2 Και συνέβη ώστε ο βασιλιάς Μωσίας επέτρεψε ώστε δεκαέξι από τους δυνατούς τους άνδρες να ανεβούν στη γη του Λεχί-Νεφί, για να ζητήσουν να μάθουν σχετικά με τους αδελφούς τους.

3 Και συνέβη ώστε την επαύριον ξεκίνησαν για να ανέβουν, έχοντας μαζί τους κάποιον Αμμών, που ήταν δυνατός και ισχυρός άνδρας και απόγονος του Ζαραχέμλα, και ήταν επίσης ο ηγέτης τους.

4 Και τώρα, δεν ήξεραν τι πορεία να ακολουθήσουν στο ταξίδι τους μέσα στην έρημο για να ανεβούν στη γη του Λεχί-Νεφί. Γι’ αυτό περιπλανήθηκαν πολλές ημέρες μέσα στην έρημο, δηλαδή σαράντα ημέρες περιπλανήθηκαν.

5 Και αφού είχαν περιπλανηθεί σαράντα ημέρες, πήγαν σε έναν λόφο, ο οποίος βρίσκεται βόρεια από τη γη του Σιλώμ, και εκεί έστησαν τις σκηνές τους.

6 Και ο Αμμών πήρε τρεις από τους αδελφούς του, και τα ονόματά τους ήταν Αμαλήκι, Ελέμ και Χεμ, και κατέβηκαν στη γη του Νεφί.

7 Και ιδού, συνάντησαν τον βασιλιά του λαού που ήταν στη γη του Νεφί, και στη γη του Σιλώμ. Και τους περικύκλωσε η φρουρά του βασιλιά, και τους έπιασαν, και τους έδεσαν και τους έκλεισαν στη φυλακή.

8 Και συνέβη ώστε αφού ήταν στη φυλακή δύο ημέρες, τους έφεραν πάλι εμπρός στον βασιλιά και τους έλυσαν τα δεσμά τους. Και στάθηκαν εμπρός στον βασιλιά, και τους επετράπη ή μάλλον προστάχθηκαν να απαντήσουν στις ερωτήσεις που αυτός θα τους έκανε.

9 Και τους είπε: Ιδού, εγώ είμαι ο Λίμχι, ο υιός του Νώε, που ήταν ο υιός του Ζένιφ, ο οποίος ήλθε εδώ από τη γη του Ζαραχέμλα για να κληρονομήσει αυτήν τη γη η οποία ήταν η γη των πατέρων τους, ο οποίος έγινε βασιλιάς με την ψήφο του λαού.

10 Και τώρα, επιθυμώ να μάθω τον λόγο που ήσαστε τόσο τολμηροί, ώστε να έλθετε κοντά στα τείχη της πόλης, όταν εγώ, ο ίδιος, ήμουν μαζί με τους φρουρούς μου έξω από την πύλη;

11 Και τώρα, γι’ αυτόν τον λόγο επέτρεψα ώστε να διατηρηθείτε στη ζωή, ώστε να μάθω για εσάς, διαφορετικά θα είχα κάνει ώστε οι φρουροί μου να σας είχαν θανατώσει. Σας επιτρέπεται να μιλήσετε.

12 Και τώρα, όταν ο Αμμών είδε ότι του επετράπη να μιλήσει, προχώρησε και υποκλίθηκε εμπρός στον βασιλιά. Και όταν σηκώθηκε είπε: Ω βασιλιά, είμαι πολύ ευγνώμων ενώπιον του Θεού αυτήν την ημέρα που είμαι ακόμα ζωντανός, και που μου επιτρέπεται να μιλήσω. Και θα προσπαθήσω να μιλήσω με τόλμη.

13 Γιατί είμαι βέβαιος ότι αν με είχατε γνωρίσει, δεν θα επιτρέπατε να φορώ αυτά τα δεσμά. Γιατί είμαι ο Αμμών, και είμαι απόγονος του Ζαραχέμλα, και ήλθα εδώ από τη γη του Ζαραχέμλα για να ζητήσω να μάθω σχετικά με τους αδελφούς μας, τους οποίους ο Ζένιφ έφερε εδώ από εκείνη τη χώρα.

14 Και τώρα, συνέβη ώστε αφού άκουσε ο Λίμχι τα λόγια του Αμμών, χάρηκε υπερβολικά, και είπε: Τώρα, ξέρω μετά βεβαιότητος ότι οι αδελφοί μου που ήταν στη γη του Ζαραχέμλα είναι ακόμα ζωντανοί. Και τώρα θα αγαλλιάσω. Και την επαύριον θα κάνω ώστε και ο λαός μου να αγαλλιάσει.

15 Γιατί ιδού, είμαστε στην υποδούλωση στους Λαμανίτες, και φορολογούμαστε με φόρο που είναι οδυνηρός να τον αντέχουμε. Και τώρα, ιδού, οι αδελφοί μας θα μας ελευθερώσουν από τα δεσμά μας, δηλαδή από τα χέρια των Λαμανιτών, και θα γίνουμε σκλάβοι τους· γιατί είναι καλύτερα να είμαστε σκλάβοι στους Νεφίτες παρά να πληρώνουμε φόρο υποτέλειας στον βασιλιά των Λαμανιτών.

16 Και τώρα, ο βασιλιάς Λίμχι πρόσταξε τους φρουρούς του να μην έχουν πια δέσμιο τον Αμμών ούτε τους αδελφούς του, αλλά έκανε ώστε να πάνε στον λόφο ο οποίος ήταν βόρεια από το Σιλώμ, και να φέρουν τους αδελφούς τους στην πόλη, ώστε να φάνε και να πιούνε, και να αναπαυθούν από τον κόπο του ταξιδιού τους· επειδή είχαν υποφέρει πολλά. Είχαν υποφέρει πείνα, δίψα και κόπωση.

17 Και τώρα, συνέβη ώστε την επαύριον ο βασιλιάς Λίμχι έστειλε προκήρυξη σε όλον τον λαό του, να συναθροιστούν όλοι μαζί στον ναό για να ακούσουν τα λόγια που θα τους έλεγε.

18 Και συνέβη ώστε όταν συναθροίστηκαν τους μίλησε με τον έξης τρόπο, λέγοντας: Ω εσύ, λαέ μου, ύψωσε το κεφάλι σου και παρηγορήσου, επειδή ο καιρός πλησίασε, δηλαδή δεν απέχει πολύ, που δεν θα είμαστε πια υποτελείς των εχθρών μας, παρά τους τόσους αγώνες μας, οι οποίοι έγιναν ματαίως. Κι όμως πιστεύω ότι απέμενε ένας αποτελεσματικός αγώνας να γίνει.

19 Γι’ αυτό, ύψωσε το κεφάλι σας, και αγαλλίασε, και βασίσου στον Θεό, σε αυτόν τον Θεό που ήταν ο Θεός του Αβραάμ, και του Ισαάκ, και του Ιακώβ. Και επίσης, αυτόν τον Θεό που έβγαλε τα τέκνα του Ισραήλ από τη γη της Αιγύπτου, και έκανε ώστε να περπατήσουν μέσα από την Ερυθρά Θάλασσα επάνω σε ξηρά, και τους έθρεψε με μάννα για να μην αφανιστούν μέσα στην έρημο· και πολλά αλλά έκανε γι’ αυτούς.

20 Και πάλι, αυτός ο ίδιος ο Θεός έχει φέρει τους πατέρες μας έξω από την Ιερουσαλήμ, και έχει φυλάξει και διατηρήσει τον λαό του μέχρι τώρα. Και ιδού, είναι εξαιτίας των ανομιών και των βδελυγμάτων μας που μας οδήγησε σε υποδούλωση.

21 Και είστε όλοι σας σήμερα μάρτυρες ότι ο Ζένιφ, ο οποίος έγινε βασιλιάς αυτού του λαού, επειδή ήταν υπερενθουσιώδης για να κληρονομήσει τη γη των πατέρων του, γι’ αυτό αφού εξαπατήθηκε από την πανουργία και πονηριά του βασιλιά Λάμαν, ο οποίος αφού συνήψε συνθήκη με τον βασιλιά Ζένιφ, και αφού παραχώρησε στα χέρια του την κυριαρχία ενός μέρους της χώρας, και μάλιστα την πόλη του Λεχί-Νεφί, και την πόλη του Σιλώμ, και τη χώρα ολόγυρα –

22 Και όλα αυτά τα έκανε με μόνο σκοπό να φέρει αυτόν τον λαό σε υποδούλωση δηλαδή σε αιχμαλωσία. Και ιδού, εμείς αυτήν τη στιγμή πληρώνουμε φόρο υποτέλειας στον βασιλιά των Λαμανιτών, στο ποσό του μισού από τον αραβόσιτό μας και από το κριθάρι μας, και όλα τα σιτηρά κάθε είδους, και τα μισά από την αύξηση των ποιμνίων μας και των κοπαδιών μας· και ακόμη και τα μισά από ό,τι έχουμε ή κατέχουμε, ο βασιλιάς των Λαμανιτών αποσπά από εμάς, δηλαδή από τη ζωή μας.

23 Και τώρα, δεν είναι αυτό οδυνηρό να το αντέχει κανείς; Και δεν είναι αυτό, το βάσανο μας, μεγάλο; Τώρα ιδού πόσο μεγάλη αιτία έχουμε για να πενθούμε.

24 Μάλιστα, σας λέω, μεγάλες είναι οι αιτίες που έχουμε για να πενθούμε, επειδή ιδού πόσοι από τους αδελφούς μας έχουν φονευθεί, και το αίμα τους έχει χυθεί άδικα, και όλα εξαιτίας της ανομίας.

25 Γιατί αν αυτός ο λαός δεν είχε πέσει σε παράπτωμα, ο Κύριος δεν θα επέτρεπε αυτό το μεγάλο κακό να πέσει επάνω τους. Όμως ιδού, δεν εισάκουαν τα λόγια του, αλλά ξεσηκώθηκαν διχόνοιες ανάμεσά τους, τόσο πολύ που έχυσαν αίμα μεταξύ τους.

26 Και έναν προφήτη του Κυρίου φόνευσαν. Μάλιστα, έναν εκλεκτό άνθρωπο του Θεού, ο οποίος τους μίλησε για την κακία και τα βδελύγματά τους, και προφήτευσε για πολλά πράγματα που πρόκειται να συμβούν, μάλιστα, για τον ερχομό του Χριστού.

27 Και επειδή τους είπε ότι ο Χριστός ήταν ο Θεός, ο Πατέρας των πάντων, και είπε ότι θα έπαιρνε την εικόνα ανθρώπου, και θα ήταν η εικόνα κατά την οποία είχε δημιουργηθεί ο άνθρωπος στην αρχή. Δηλαδή με άλλα λόγια, είπε ότι ο άνθρωπος είχε δημιουργηθεί κατά την εικόνα του Θεού, και ότι ο Θεός θα κατέβαινε ανάμεσα στα τέκνα των ανθρώπων, και θα έπαιρνε επάνω του σάρκα και αίμα, και θα βάδιζε επάνω στο πρόσωπο της γης –

28 Και τώρα, επειδή το είπε αυτό, τον θανάτωσαν. Και πολλά άλλα πράγματα έκαναν τα οποία έριξαν επάνω τους την οργή του Θεού. Γι’ αυτό, ποιος απορεί που βρίσκονται σε υποδούλωση, και που έχουν παταχθεί με οδυνηρά βάσανα;

29 Γιατί ιδού, ο Κύριος έχει πει: Δεν θα συμπαρασταθώ στον λαό μου κατά την ημέρα της παράβασής τους, αλλά θα φράξω τους δρόμους τους ώστε να μην ευημερήσουν· και οι πράξεις τους θα είναι σαν πρόσκομμα εμπρός τους.

30 Και πάλι, έχει πει: Αν ο λαός μου σπείρει ρυπαρότητα, θα θερίσει το άχυρό της στον ανεμοστρόβιλο· και η επενέργειά της είναι δηλητήριο.

31 Και πάλι έχει πει: Αν ο λαός μου σπείρει ρυπαρότητα, θα θερίσει τον ανατολικό άνεμο, ο οποίος φέρνει άμεσο όλεθρο.

32 Και τώρα, ιδού, η υπόσχεση του Κυρίου εκπληρώνεται, και πατάσσεστε και βασανίζεστε.

33 Όμως αν στραφείτε προς τον Κύριο με πλήρη πρόθεση καρδιάς, και βασιστείτε σε αυτόν, και τον υπηρετείτε με όλη την επιμέλεια του νου, αν το κάνετε αυτό, εκείνος, σύμφωνα με το δικό του θέλημα και τη δική του ευαρέσκεια, θα σας ελευθερώσει από την υποδούλωση.



Κεφαλαιο 8

Ο Αμμών διδάσκει τον λαό του Λίμχι. Μαθαίνει για τις είκοσι τέσσερεις πλάκες των Ιαρεδιτών. Τα αρχαία χρονικά μπορούν να μεταφραστούν από βλέποντες. Το χάρισμα του να είναι κανείς βλέπων υπερέχει όλων των άλλων. Περίπου το 121 π.Χ.

1 Και συνέβη ώστε αφού ο βασιλιάς Λίμχι τελείωσε να μιλά στον λαό του, γιατί τους είπε πολλά πράγματα και μόνο μερικά από αυτά έχω γράψει σε αυτό το βιβλίο, είπε στον λαό του όλα τα σχετικά με τους αδελφούς τους που ήταν στη γη του Ζαραχέμλα.

2 Και έκανε ώστε να σταθεί ο Αμμών εμπρός στο πλήθος, και να τους διηγηθεί όλα όσα είχαν συμβεί στους αδελφούς τους από τον καιρό που ο Ζένιφ βγήκε έξω από τη χώρα μέχρι και τον καιρό που αυτός ο ίδιος βγήκε έξω από τη χώρα.

3 Και τους διηγήθηκε επίσης τα τελευταία λόγια που τους είχε διδάξει ο βασιλιάς Βενιαμίν, και τα εξήγησε στον λαό τού βασιλιά Λίμχι, έτσι ώστε να καταλάβουν όλα αυτά τα λόγια που είπε.

4 Και συνέβη ώστε αφού τελείωσε όλα αυτά, ο βασιλιάς Λίμχι επέτρεψε να διαλυθεί το πλήθος, και έκανε ώστε να επιστρέψουν ο καθένας στο σπίτι του.

5 Και συνέβη ώστε έκανε να φέρουν εμπρός στον Αμμών τις πλάκες που περιείχαν το χρονικό του λαού του από τον καιρό που έφυγαν από τη γη του Ζαραχέμλα, ώστε να τις διαβάσει.

6 Τώρα, μόλις διάβασε ο Αμμών το χρονικό, ο βασιλιάς ζήτησε να μάθει αν μπορούσε να ερμηνεύει γλώσσες, και ο Αμμών του είπε ότι δεν μπορούσε.

7 Και του είπε ο βασιλιάς: Επειδή ήμουν τεθλιμμένος για τα βάσανα του λαού μου, έκανα ώστε να ξεκινήσουν για ταξίδι μέσα στην έρημο σαράντα και τρεις από τον λαό μου, ώστε έτσι να μπορέσουν να βρουν τη γη του Ζαραχέμλα, ώστε να κάνουμε έκκληση προς τους αδελφούς μας να μας ελευθερώσουν από την υποδούλωση.

8 Και αυτοί χάθηκαν μέσα στην έρημο για διάστημα πολλών ημερών, κι όμως ήταν επιμελείς, και δεν βρήκαν τη γη του Ζαραχέμλα, αλλά επέστρεψαν σε αυτήν τη χώρα, έχοντας ταξιδέψει σε μια χώρα μέσα σε πολλά ύδατα, έχοντας ανακαλύψει μια χώρα η οποία ήταν σκεπασμένη με οστά ανθρώπων και ζώων, και ήταν επίσης σκεπασμένη με ερείπια κτηρίων κάθε είδους, έχοντας ανακαλύψει μια χώρα η οποία είχε κατοικηθεί από ανθρώπους που ήταν τόσο πολυάριθμοι όσο οι δυνάμεις του Ισραήλ.

9 Και για τη μαρτυρία ότι όσα είχαν πει είναι αληθινά, έφεραν είκοσι τέσσερεις πλάκες οι οποίες είναι γεμάτες χαράγματα, και είναι από καθαρό χρυσό.

10 Και ιδού, επίσης, έφεραν θώρακες οι οποίοι είναι μεγάλοι, και είναι από ορείχαλκο και από χαλκό, και είναι απόλυτα γεροί.

11 Και πάλι, έφεραν σπαθιά, που οι λαβές τους έχουν αφανιστεί, και οι λεπίδες τους έχουν φαγωθεί από τη σκουριά. Και δεν υπάρχει κανένας στη χώρα που να μπορεί να ερμηνεύσει τη γλώσσα δηλαδή τα χαράγματα που είναι επάνω στις πλάκες. Γι’ αυτό σου είπα: Μπορείς να μεταφράσεις;

12 Και σου λέω πάλι: Ξέρεις κανέναν που να μπορεί να μεταφράζει; Επειδή επιθυμώ να μεταφραστούν αυτά τα χρονικά στη γλώσσα μας. Επειδή, ίσως, μας δώσουν γνώση για ένα υπόλειμμα του λαού που έχει καταστραφεί, από τον οποίο προέρχονται αυτά τα χρονικά· ή ίσως, μας δώσουν γνώση γι’ αυτόν τον ίδιο τον λαό που έχει καταστραφεί· και επιθυμώ να μάθω την αιτία της καταστροφής τους.

13 Τώρα ο Αμμών του είπε: Μπορώ μετά βεβαιότητος να σου πω, βασιλιά, για κάποιον που μπορεί να μεταφράσει τα χρονικά· επειδή έχει αυτά με τα οποία μπορεί να κοιτάξει, και να μεταφράσει όλα τα χρονικά που είναι αρχαίας εποχής. Και αυτό είναι χάρισμα από τον Θεό. Και αυτά λέγονται διερμηνείς, και κανένας άνθρωπος δεν μπορεί να κοιτάξει μέσα σε αυτά εκτός αν έχει προσταχθεί, μην τυχόν και κοιτάξει για εκείνο που δεν πρέπει οπότε αυτός θα αφανιστεί. Και όποιος έχει προσταχθεί να κοιτάξει μέσα σε αυτά, αυτός λέγεται βλέπων.

14 Και ιδού, ο βασιλιάς του λαού που είναι στη γη του Ζαραχέμλα είναι ο άνθρωπος που έχει προσταχθεί να εκτελεί αυτά τα πράγματα, και ο οποίος έχει αυτό το υψηλό χάρισμα από τον Θεό.

15 Και ο βασιλιάς είπε ότι ο βλέπων είναι ανώτερος από προφήτης.

16 Και ο Αμμών είπε ότι ο βλέπων είναι αποκαλυπτής και προφήτης επίσης. Και ένα χάρισμα το οποίο είναι ανώτερο δεν μπορεί κανένας άνθρωπος να το έχει, εκτός αν κατέχει τη δύναμη του Θεού, που κανένας άνθρωπος δεν μπορεί. Κι όμως ένας άνθρωπος μπορεί να έχει μεγάλη δύναμη δοσμένη από τον Θεό.

17 Όμως ο βλέπων μπορεί να ξέρει για πράγματα παρελθόντα, και επίσης για πράγματα που πρόκειται να συμβούν, και με αυτούς θα αποκαλυφθούν τα πάντα, δηλαδή, μάλλον, μυστικά πράγματα θα φανερωθούν, και κρυμμένα πράγματα θα έλθουν στο φως, και πράγματα που δεν είναι γνωστά θα γίνουν γνωστά με αυτούς, και επίσης θα γίνουν γνωστά με αυτούς πράγματα τα οποία δεν θα μπορούσαν να γίνουν γνωστά αλλιώς.

18 Έτσι παρείχε ο Θεός ένα μέσο ώστε ο άνθρωπος, μέσω της πίστης, να μπορεί να κάνει μεγάλα θαύματα. Γι’ αυτό, αυτός γίνεται μεγάλο όφελος στους συνανθρώπους του.

19 Και τώρα, όταν ο Αμμών σταμάτησε να λέει αυτά τα λόγια, ο βασιλιάς αγαλλίασε υπερβολικά, και ευχαρίστησε τον Θεό, λέγοντας: Αναμφίβολα ένα μεγάλο μυστήριο περιέχεται σε αυτές τις πλάκες, και αυτοί οι διερμηνείς ήταν αναμφίβολα προετοιμασμένοι για τον σκοπό να αποκαλύψουν όλα αυτά τα μυστήρια στα τέκνα των ανθρώπων.

20 Ω πόσο θαυμάσια είναι τα έργα του Κυρίου, και πόσο ακόμα θα ανέχεται τον λαό του. Μάλιστα, και πόσο τυφλές και αδιαπέραστες είναι οι διανοήσεις των τέκνων των ανθρώπων· επειδή δεν επιζητούν σοφία, ούτε επιθυμούν αυτή να τους εξουσιάζει!

21 Μάλιστα, είναι σαν ένα άγριο κοπάδι που ξεφεύγει από τον βοσκό, και διασκορπίζεται, και άγεται, και καταβροχθίζεται από τα θηρία του δάσους.



ΤΟ ΧΡΟΝΙΚΟ ΤΟΥ ΖΕΝΙΦ – Ένα χρονικό του λαού του, από τον καιρό που έφυγαν από τη γη του Ζαραχέμλα μέχρι τον καιρό που απελευθερώθηκαν από τα χέρια των Λαμανιτών.

Συμπεριλαμβάνει τα κεφάλαια 9 μέχρι 22.



Κεφαλαιο 9

Ο Ζένιφ οδηγεί μια ομάδα από τη Ζαραχέμλα για να αποκτήσει τη χώρα του Λεχί-Νεφί. Ο Λαμανίτης βασιλιάς τους επιτρέπει να κληρονομήσουν τη χώρα. Υπάρχει πόλεμος ανάμεσα στους Λαμανίτες και τον λαό του Ζένιφ. Περίπου το 200–187 π.Χ.

1 Εγω, ο Ζένιφ, έχοντας διδαχτεί στα πάντα τη γλώσσα των Νεφιτών, και έχοντας γνώση για τη γη του Νεφί, δηλαδή τη γη της πρώτης κληρονομιάς των πατέρων μας, έχοντας αποσταλεί ως κατάσκοπος ανάμεσα στους Λαμανίτες ώστε να μπορέσω να κατασκοπεύσω τις δυνάμεις τους, ώστε να επιτεθεί ο στρατός μας εναντίον τους και να τους αφανίσει – αλλά όταν είδα αυτό που ήταν καλό ανάμεσα τους επιθύμησα να μην αφανιστούν.

2 Γι’ αυτό, φιλονίκησα με τους αδελφούς μου στην έρημο, γιατί ήθελα ο κυβερνήτης μας να κάνει συνθηκολόγηση με εκείνους, αλλά αυτός που ήταν αυστηρός και αιμοδιψής άνθρωπος πρόσταξε να με φονεύσουν. Όμως διασώθηκα με μεγάλο χύσιμο αίματος, επειδή πατέρας πολεμούσε εναντίον πατέρα, και αδελφός εναντίον αδελφού, μέχρι που ο μεγαλύτερος αριθμός του στρατού μας καταστράφηκε στην έρημο. Και όσοι από μας γλίτωσαν, επιστρέψαμε στη γη του Ζαραχέμλα, για να διηγηθούμε αυτήν την ιστορία στις γυναίκες τους και στα παιδιά τους.

3 Και όμως, εγώ που ήμουν υπερενθουσιώδης για να κληρονομήσουμε τη γη των πατέρων μας, συνέλεξα όσους επιθυμούσαν να πάνε και να κατακτήσουν τη χώρα και ξεκινήσαμε πάλι το ταξίδι μας μέσα στην έρημο για να πάμε στη χώρα. Όμως μας έπληξε μεγάλη πείνα και οδυνηρά βάσανα, επειδή ήμασταν αργοί στο να θυμόμαστε τον Κύριο τον Θεό μας.

4 Παρά ταύτα, αφού περιπλανηθήκαμε πολλές ημέρες στην έρημο, στήσαμε τις σκηνές μας στον τόπο όπου οι αδελφοί μας είχαν φονευθεί, που ήταν κοντά στη γη των πατέρων μας.

5 Και συνέβη ώστε πήγα πάλι με τέσσερεις από τους άνδρες μου μέσα στην πόλη, στον βασιλιά, για να μάθω τη διάθεση του βασιλιά, και για να μάθω αν θα μπορούσα να πάω με τον λαό μου να αποκτήσουμε τη γη ειρηνικά.

6 Και πήγα στον βασιλιά, και εκείνος έκανε συνθήκη μαζί μου ότι μπορούσα να αποκτήσω τη γη του Λεχί-Νεφί και τη γη του Σιλώμ.

7 Και πρόσταξε επίσης να αναχωρήσει ο λαός του από τη χώρα, και εγώ με τον λαό μου πήγαμε μέσα στη χώρα για να την αποκτήσουμε.

8 Και αρχίσαμε να χτίζουμε κτήρια, και να επισκευάζουμε τα τείχη της πόλης, μάλιστα, τα τείχη της πόλης του Λεχί-Νεφί και της πόλης του Σιλώμ.

9 Και αρχίσαμε να καλλιεργούμε τη γη, μάλιστα, με κάθε είδος σπόρων, με σπόρους από αραβόσιτο, και από σιτάρι, και από κριθάρι, και με νήας, και με σεούμ, και με σπόρους από κάθε είδος καρπών. Και αρχίσαμε να πληθαίνουμε και να ευημερούμε στη χώρα.

10 Τώρα ήταν η πονηριά και η πανουργία του βασιλιά Λάμαν για να φέρει τον λαό μου σε υποδούλωση που παραχώρησε τη χώρα ώστε να την αποκτήσουμε.

11 Γι’ αυτό, συνέβη ώστε αφού κατοικήσαμε στη χώρα για διάστημα δώδεκα χρόνων, ο βασιλιάς Λάμαν άρχισε να ανησυχεί, μην τυχόν κατά κάποιον τρόπο γίνει ισχυρός στη χώρα ο λαός μου, και μήπως δεν μπορέσουν να τους υπερνικήσουν και τους υποδουλώσουν.

12 Τώρα αυτοί ήταν ένας οκνηρός και ειδωλολατρικός λαός. Γι’ αυτό επιθυμούσαν να μας υποδουλώσουν, ώστε να μπορούν να ζουν σε υπερβολική χλιδή με τον κόπο των χεριών μας. Μάλιστα, για να μπορούν να ευωχούνται με τα κοπάδια των αγρών μας.

13 Γι’ αυτό συνέβη ώστε ο βασιλιάς Λάμαν άρχισε να ξεσηκώνει τον λαό του για να φιλονικούν με τον λαό μου. Γι’ αυτό άρχισαν να υπάρχουν πόλεμοι και διχόνοιες στη χώρα.

14 Γιατί, κατά τον δέκατο τρίτο χρόνο της βασιλείας μου στη χώρα του Νεφί, μακριά στα νότια της γης του Σιλώμ, όταν ο λαός μου πότιζε και τάιζε τα ποίμνια τους, και καλλιεργούσαν τη γη τους, ένας μεγάλος αριθμός δυνάμεων των Λαμανιτών τους επιτέθηκε και άρχισαν να τους φονεύουν, και να παίρνουν τα ποίμνια τους και τον αραβόσιτο των αγρών τους.

15 Μάλιστα, και συνέβη ώστε αυτοί ετράπησαν σε φυγή, όλοι όσοι δεν τους είχαν προφτάσει, στην πόλη του Νεφί, και επικαλέστηκαν εμένα για προστασία.

16 Και συνέβη ώστε τους όπλισα με τόξα και με βέλη, με σπαθιά και με γιαταγάνια, και με ρόπαλα, και με σφενδόνες, και με κάθε είδους όπλα που μπορούσαμε να επινοήσουμε, και εγώ με τον λαό μου προελάσαμε σε μάχη κατά των Λαμανιτών.

17 Μάλιστα, με τη δύναμη του Κυρίου προελάσαμε σε μάχη κατά των Λαμανιτών, επειδή εγώ και ο λαός μου επικαλεστήκαμε ένθερμα τον Κύριο για να μας ελευθερώσει από τα χέρια των εχθρών μας, επειδή αφυπνιστήκαμε σε θύμηση της απελευθέρωσης των πατέρων μας.

18 Και άκουσε ο Θεός τις κραυγές μας και εισάκουσε τις προσευχές μας. Και προχωρήσαμε με την ισχύ του. Μάλιστα, προχωρήσαμε εναντίον των Λαμανιτών, και σε μία ημέρα και μία νύχτα φονεύσαμε τρεις χιλιάδες και σαράντα τρεις. Τους φονεύαμε μέχρι που τους διώξαμε από τη χώρα μας.

19 Και εγώ ο ίδιος, με τα ίδια μου τα χέρια, βοήθησα να θάψουμε τους νεκρούς τους. Και ιδού, προς μεγάλη μας λύπη και θρήνο, διακόσιοι και εβδομήντα εννέα από τους αδελφούς μας είχαν φονευθεί.



Κεφαλαιο 10

Ο βασιλιάς Λάμαν πεθαίνει. Ο λαός του είναι άγριος και θηριώδης και πιστεύει σε ψευδείς παραδόσεις. Ο Ζένιφ και ο λαός του υπερισχύουν εναντίον τους. Περίπου το 187–160 π.Χ.

1 Και συνέβη ώστε εμείς πάλι αρχίσαμε να εδραιώνουμε το βασίλειο και πάλι αρχίσαμε να κατέχουμε τη χώρα εν ειρήνη. Και εγώ έκανα ώστε να κατασκευαστούν κάθε είδους πολεμικά όπλα, ώστε κατ’ αυτόν τον τρόπο να έχω όπλα για τον λαό μου σε περίπτωση που θα έρχονταν πάλι οι Λαμανίτες σε πόλεμο εναντίον του λαού μου.

2 Και έβαλα φρουρούς γύρω από τη χώρα, ώστε να μην έλθουν πάλι αιφνιδιαστικά οι Λαμανίτες εναντίον μας και μας καταστρέψουν. Και έτσι διαφύλαξα τον λαό μου και τα ποίμνια μου, και τους διατήρησα από το να πέσουν στα χέρια των εχθρών μας.

3 Και συνέβη ώστε κληρονομήσαμε τη γη των πατέρων μας για πολλά χρόνια, μάλιστα, για διάστημα είκοσι και δύο χρόνων.

4 Και έκανα ώστε οι άνδρες να καλλιεργούν τη γη, και να παράγουν κάθε είδους δημητριακό και κάθε είδους καρπό όλων των ειδών.

5 Και έκανα ώστε οι γυναίκες να γνέθουν, και να μοχθούν, και να εργάζονται, και να κατεργάζονται κάθε είδους λεπτό λινό, μάλιστα, και υφάσματα όλων των ειδών, για να ντύνουμε τη γύμνια μας. Και έτσι ευημερούσαμε στη χώρα – έτσι είχαμε συνεχή ειρήνη στη χώρα για διάστημα είκοσι και δύο χρόνων.

6 Και συνέβη ώστε πέθανε ο βασιλιάς Λάμαν, και άρχισε να βασιλεύει στη θέση του ο υιός του. Και αυτός άρχισε να ξεσηκώνει τον λαό του σε ανταρσία εναντίον του λαού μου. Γι’ αυτό, άρχισαν να ετοιμάζονται για πόλεμο, και να προελάσουν για μάχη εναντίον του λαού μου.

7 Όμως είχα στείλει τους κατασκόπους μου γύρω από τη γη του Σέμλον, για να ανακαλύψω τις προετοιμασίες τους, ώστε να τους προφυλάξω εναντίον τους, ώστε να μην επιτεθούν στον λαό μου και τον καταστρέψουν.

8 Και συνέβη ώστε προήλασαν προς τα βόρεια της γης του Σιλώμ, με τις πολυάριθμες δυνάμεις τους, άνδρες οπλισμένους με τόξα και με βέλη, και με σπαθιά, και με γιαταγάνια, και με πέτρες, και με σφενδόνες. Και είχαν τα κεφάλια τους ξυρισμένα ώστε ήταν γυμνά. Και ήταν ζωσμένοι με μία δερμάτινη ζώνη γύρω από την οσφύ τους.

9 Και συνέβη ώστε εγώ έκανα ώστε οι γυναίκες και τα παιδιά του λαού μου να κρυφτούν μέσα στην έρημο. Και έκανα επίσης ώστε όλοι οι γέροι άνδρες μου που μπορούσαν να φέρουν όπλα, και επίσης όλοι οι νέοι άνδρες μου που ήταν εις θέσιν να φέρουν όπλα, να συναθροιστούν για να πάνε σε μάχη εναντίον των Λαμανιτών. Και τους τοποθέτησα στους βαθμούς τους, καθέναν σύμφωνα με την ηλικία του.

10 Και συνέβη ώστε πήγαμε σε μάχη εναντίον των Λαμανιτών. Και εγώ, ακόμη και εγώ, στη γεροντική μου ηλικία, πήγα σε μάχη εναντίον των Λαμανιτών. Και συνέβη ώστε πήγαμε με τη δύναμη του Κυρίου σε μάχη.

11 Τώρα, οι Λαμανίτες δεν ήξεραν τίποτα για τον Κύριο, ούτε για τη δύναμη του Κυρίου, γι’ αυτό βασίζονταν στη δική τους δύναμη. Εντούτοις ήταν δυνατός λαός, ως προς τη δύναμη των ανθρώπων.

12 Ήταν άγριος και θηριώδης και αιμοδιψής λαός, που πίστευε στην παράδοση των πατέρων τους, η οποία είναι η έξης – Να πιστεύουν ότι οδηγήθηκαν έξω από τη γη της Ιερουσαλήμ εξαιτίας των ανομιών των πατέρων τους και ότι αδικήθηκαν στην έρημο από τους αδελφούς τους, και αδικήθηκαν επίσης ενώ διέσχιζαν τη θάλασσα.

13 Και πάλι, ότι αδικήθηκαν ενώ βρίσκονταν στη γη της πρώτης κληρονομιάς τους, αφού είχαν διασχίσει τη θάλασσα, και ότι όλα αυτά έγιναν επειδή ο Νεφί ήταν πιο πιστός στην τήρηση των εντολών του Κυρίου – γι’ αυτό ευνοήθηκε από τον Κύριο, επειδή ο Κύριος εισάκουσε τις προσευχές του, και αυτός πήρε την αρχηγία του ταξιδιού τους στην έρημο.

14 Και οι αδελφοί του ήταν οργισμένοι μαζί του επειδή δεν καταλάβαιναν τους τρόπους του Κυρίου. Ήταν επίσης οργισμένοι μαζί του επάνω στη θάλασσα, επειδή σκλήρυναν την καρδιά τους εναντίον του Κυρίου.

15 Και πάλι ήταν οργισμένοι μαζί του, όταν έφθασαν στη γη της επαγγελίας, επειδή έλεγαν ότι είχε πάρει τη διακυβέρνηση του λαού από τα χέρια τους. Και επεδίωκαν να τον σκοτώσουν.

16 Και πάλι, ήταν οργισμένοι μαζί του, επειδή αυτός έφυγε στην έρημο όπως τον είχε προστάξει ο Κύριος, και πήρε τα χρονικά που ήταν χαραγμένα επάνω στις πλάκες από ορείχαλκο, επειδή έλεγαν ότι τους λήστεψε.

17 Και έτσι έχουν διδάξει τα τέκνα τους ότι έπρεπε να τους μισούν, και ότι έπρεπε να τους δολοφονούν, και ότι έπρεπε να τους ληστεύουν και να τους λεηλατούν, και να κάνουν ό,τι μπορούν για να τους καταστρέψουν. Γι’ αυτό έχουν αιώνιο μίσος προς τα τέκνα του Νεφί.

18 Γι’ αυτόν ακριβώς τον λόγο με εξαπάτησε ο βασιλιάς Λάμαν με την πανουργία και τη γεμάτη ψέματα πονηρία του, και τις όμορφες υποσχέσεις του, ώστε έφερα αυτόν τον λαό μου στη χώρα αυτή, για να τους καταστρέψουν. Μάλιστα, και έχουμε υποφέρει τόσα πολλά χρόνια στη χώρα.

19 Και τώρα εγώ, ο Ζένιφ, αφού είπα όλα αυτά στον λαό μου σχετικά με τους Λαμανίτες, τους υποκίνησα να προβούν σε μάχη με όλη τους τη δύναμη, βασιζόμενοι στον Κύριο. Γι’ αυτό μαχόμασταν μαζί τους, πρόσωπο με πρόσωπο.

20 Και συνέβη ώστε τους διώξαμε πάλι από τη γη μας· και τους φονεύσαμε με μεγάλη σφαγή, και μάλιστα τόσους πολλούς που δεν τους μετρήσαμε.

21 Και συνέβη ώστε επιστρέψαμε πάλι στη δική μας γη, και άρχισε πάλι ο λαός μου να βόσκει τα ποίμνια του και να καλλιεργεί τη γη του.

22 Και τώρα εγώ, που είμαι μεγάλος στην ηλικία, απένειμα τη βασιλεία σε έναν από τους υιούς μου. Γι’ αυτό, δεν λέω άλλα. Και είθε ο Κύριος να ευλογήσει τον λαό μου. Αμήν.



Κεφαλαιο 11

Ο βασιλιάς Νώε κυβερνά με κακία. Τέρπεται με αχαλίνωτη ζωή με τις γυναίκες και τις παλλακίδες του. Ο Αβιναδί προφητεύει ότι ο λαός θα υποδουλωθεί. Απειλείται η ζωή του από τον βασιλιά Νώε. Περίπου το 160–150 π.Χ.

1 Και τώρα συνέβη ώστε ο Ζένιφ απένειμε το βασίλειο στον Νώε, έναν από τους υιούς του. Γι’ αυτό, άρχισε να βασιλεύει στη θέση του ο Νώε, και δεν βάδιζε στον δρόμο του πατέρα του.

2 Γιατί ιδού, δεν τηρούσε τις εντολές του Θεού, αλλά βάδιζε σύμφωνα με τις επιθυμίες της δικής του καρδιάς. Και είχε πολλές γυναίκες και παλλακίδες. Και έκανε τον λαό του να διαπράττει αμαρτία, και να κάνει εκείνο που ήταν απεχθές στα μάτια του Κυρίου. Μάλιστα, και διέπρατταν πορνείες και κάθε είδος κακίας.

3 Και έθεσε φόρο το ένα πέμπτο τμήμα από όλα όσα κατείχαν, ένα πέμπτο τμήμα από τον χρυσό τους και το ασήμι τους, και ένα πέμπτο τμήμα από το ζιφ τους, και από τον χαλκό, και από τον ορείχαλκο και τον σίδηρό τους· και ένα πέμπτο από τα θρεφτάρια τους και επίσης ένα πέμπτο μέρος από τα δημητριακά τους.

4 Και όλα αυτά τα έπαιρνε για να συντηρεί τον εαυτό του, και τις γυναίκες του και τις παλλακίδες του, όπως επίσης και τους ιερείς του με τις γυναίκες τους και τις παλλακίδες τους. Κατ’ αυτόν τον τρόπο είχε αλλάξει τις υποθέσεις του βασιλείου.

5 Γιατί απομάκρυνε από τη θέση τους όλους τους ιερείς που είχε χρίσει ο πατέρας του, και έχρισε καινούργιους στη θέση τους, αυτούς που υψώνονταν στην υπερηφάνεια της καρδιάς τους.

6 Μάλιστα, και έτσι συντηρούνταν στην οκνηρία τους, και στην ειδωλολατρία τους, και στις πορνείες τους, από τους φόρους που είχε επιβάλει ο βασιλιάς Νώε στον λαό του. Έτσι ο λαός κοπίαζε υπερβολικά για να συντηρεί την ανομία.

7 Μάλιστα, και έγιναν επίσης ειδωλολάτρες, επειδή παραπλανήθηκαν από τα μάταια και κολακευτικά λόγια του βασιλιά και των ιερέων, επειδή αυτοί τους έλεγαν κολακευτικά πράγματα.

8 Και συνέβη ώστε ο βασιλιάς Νώε έχτισε πολλά κομψά και ευρύχωρα κτήρια. Και τα διακόσμησε με εξαίσια ξυλοτεχνία, και με κάθε είδους πολύτιμα αντικείμενα από χρυσάφι, και από ασήμι, και από σίδηρο, και από ορείχαλκο, και από ζιφ, και από χαλκό.

9 Και έκτισε επίσης για τον εαυτό του ένα ευρύχωρο ανάκτορο, και έναν θρόνο στο μέσον του, που ήταν όλο από εξαίσιο ξύλο και ήταν διακοσμημένο με χρυσάφι και ασήμι και με πολύτιμα αντικείμενα.

10 Και έκανε επίσης ώστε οι εργάτες του να εργαστούν κάθε είδος εργασίας καλής τέχνης μέσα στο εσωτερικό του ναού, από εξαίσιο ξύλο, και από χαλκό, και από ορείχαλκο.

11 Και τα καθίσματα που είχαν ξεχωριστεί για τους αρχιερείς, τα οποία ήταν υπεράνω όλων των άλλων καθισμάτων, τα στόλισε με καθαρό χρυσάφι. Και έκανε να χτιστεί ένα επιστήθιο εμπρός τους, ώστε να αναπαύουν το σώμα τους και τους βραχίονές τους επάνω του, όταν θα μιλούσαν λέγοντας ψέματα και μάταια λόγια στον λαό του.

12 Και συνέβη ώστε έχτισε έναν πύργο κοντά στον ναό. Μάλιστα, έναν πολύ ψηλό πύργο, τόσο ψηλό που μπορούσε να στέκεται στην κορυφή του και να βλέπει τη γη του Σιλώμ, και επίσης τη γη του Σέμλον που την κατείχαν οι Λαμανίτες. Και μπορούσε επίσης να βλέπει όλη τη χώρα ολόγυρα.

13 Και συνέβη ώστε έκανε να κτιστούν πολλά κτήρια στη γη του Σιλώμ. Και έκανε να κτιστεί ένας μεγάλος πύργος επάνω στον λόφο βόρεια της γης Σιλώμ, που υπήρξε καταφύγιο για τα τέκνα του Νεφί τον καιρό που έφυγαν από τη χώρα. Και έτσι έκανε με τα πλούτη που απέκτησε με τη φορολογία του λαού του.

14 Και συνέβη ώστε έβαλε την καρδιά του στα πλούτη του, και περνούσε τον καιρό του με αχαλίνωτη ζωή με τις γυναίκες του και τις παλλακίδες του. Και το ίδιο και οι ιερείς του, περνούσαν τον καιρό τους με πόρνες.

15 Και συνέβη ώστε φύτεψε αμπελώνες γύρω από τη χώρα. Και έκτισε πατητήρια, και έφτειαχνε αφθονότατο κρασί. Και γι’ αυτό έγινε κρασοπότης, και ο λαός του επίσης.

16 Και συνέβη ώστε οι Λαμανίτες άρχισαν να επιτίθενται στον λαό του, σε λίγους, και να τους φονεύουν μέσα στους αγρούς τους, και ενώ έβοσκαν τα ποίμνιά τους.

17 Και ο βασιλιάς Νώε έστειλε φρουρούς γύρω από τη χώρα για να τους κρατήσει μακριά, αλλά δεν έστειλε αρκετούς, και τους επιτέθηκαν οι Λαμανίτες και τους σκότωσαν και οδήγησαν έξω από τη χώρα πολλά από τα ποίμνια τους. Έτσι οι Λαμανίτες άρχισαν να τους καταστρέφουν και να ασκούν το μίσος τους επάνω τους.

18 Και συνέβη ώστε ο βασιλιάς Νώε έστειλε τα στρατεύματά του εναντίον τους, και αυτοί οπισθοχώρησαν, δηλαδή τους έκαναν να οπισθοχωρήσουν για ένα διάστημα. Γι’ αυτό, επέστρεψαν αγαλλιάζοντας για τα λάφυρά τους.

19 Και τώρα, λόγω αυτής της μεγάλης νίκης ανυψώθηκαν στην υπερηφάνεια της καρδιάς τους. Κόμπαζαν για τη δική τους δύναμη, λέγοντας ότι οι πενήντα τους μπορούσαν να σταθούν ενάντια σε χιλιάδες Λαμανίτες. Και έτσι κόμπαζαν, και τέρπονταν με το αίμα, και με το χύσιμο αίματος των αδελφών τους, και αυτό εξαιτίας της κακίας του βασιλιά τους και των ιερέων τους.

20 Και συνέβη ώστε υπήρχε κάποιος ανάμεσά τους του οποίου το όνομα ήταν Αβιναδί. Και πήγε ανάμεσά τους και άρχισε να προφητεύει, λέγοντας: Ιδού, έτσι λέει ο Κύριος, και έτσι με έχει προστάξει, λέγοντας: Πήγαινε, και πες σε αυτόν τον λαό, έτσι λέει ο Κύριος – Αλίμονο σε αυτόν τον λαό, επειδή έχω δει τα βδελύγματά τους, και την κακία τους, και τις πορνείες τους, και αν δεν μετανοήσουν θα τους επισκεφθώ στον θυμό μου.

21 Και αν δεν μετανοήσουν και στραφούν προς τον Κύριο τον Θεό τους, ιδού, θα τους παραδώσω στα χέρια των εχθρών τους. Μάλιστα, και θα οδηγηθούν σε υποδούλωση, και θα βασανιστούν από το χέρι των εχθρών τους.

22 Και θα συμβεί ώστε θα μάθουν ότι εγώ είμαι ο Κύριος ο Θεός τους, και είμαι Θεός ζηλότυπος, επισκεπτόμενος τις ανομίες του λαού μου.

23 Και θα συμβεί ώστε αν δεν μετανοήσει ο λαός αυτός και στραφεί προς τον Κύριο τον Θεό τους, θα οδηγηθούν σε υποδούλωση. Και κανένας δεν θα τους ελευθερώσει, παρά μόνον αν είναι ο Κύριος ο Παντοδύναμος Θεός.

24 Μάλιστα, και θα συμβεί ώστε όταν θα κραυγάζουν προς έμενα θα αργώ να ακούω τις κραυγές τους. Μάλιστα, και θα τους αφήσω να παταχθούν από τους εχθρούς τους.

25 Και αν δεν μετανοήσουν με σάκο και στάχτες, και κραυγάσουν με μεγάλη δύναμη προς τον Κύριο τον Θεό τους, δεν θα ακούσω τις προσευχές τους, ούτε θα τους απελευθερώσω από τα βάσανά τους. Και έτσι λέει ο Κύριος, και έτσι με έχει προστάξει.

26 Τώρα συνέβη ώστε όταν τους είπε ο Αβιναδί αυτά τα λόγια οργίστηκαν μαζί του, και επιζητούσαν να του αφαιρέσουν τη ζωή, όμως ο Κύριος τον απελευθέρωσε από τα χέρια τους.

27 Τώρα όταν άκουσε ο βασιλιάς Νώε για τα λόγια που είπε ο Αβιναδί στον λαό, οργίστηκε κι αυτός, και είπε: Ποιος είναι ο Αβιναδί, που εγώ και ο λαός μου θα πρέπει να κριθούμε από αυτόν, ή ποιος είναι ο Κύριος, που θα επιφέρει στον λαό μου τέτοια μεγάλη δυστυχία;

28 Σας προστάζω να φέρετε εδώ τον Αβιναδί για να τον φονεύσω, επειδή είπε αυτά τα πράγματα για να ξεσηκώσει τον λαό μου σε θυμό, τον έναν εναντίον του άλλου, και για να φέρει διχόνοιες ανάμεσα στον λαό μου. Γι’ αυτό θα τον φονεύσω.

29 Τώρα, τα μάτια του λαού είχαν τυφλωθεί. Γι’ αυτό σκλήρυναν την καρδιά τους ενάντια στα λόγια του Αβιναδί, και επεδίωκαν από εκείνη τη στιγμή κι εμπρός να τον πιάσουν. Και ο βασιλιάς Νώε σκλήρυνε την καρδιά του ενάντια στον λόγο του Κυρίου, και δεν μετανόησε για τις πονηρές του πράξεις.



Κεφαλαιο 12

Ο Αβιναδί φυλακίζεται επειδή προφήτευσε την καταστροφή του λαού και τον θάνατο του βασιλιά Νώε. Οι ψευδείς ιερείς παραθέτουν τις γραφές και προσποιούνται ότι τηρούν τον νόμο του Μωυσή. Ο Αβιναδί αρχίζει να τους διδάσκει τις Δέκα Εντολές. Περίπου το 148 π.Χ.

1 Και συνέβη ώστε μετά από διάστημα δύο χρόνων ο Αβιναδί ήλθε ανάμεσά τους μεταμφιεσμένος, ώστε δεν τον γνώρισαν, και άρχισε να προφητεύει σε αυτούς, λέγοντας: Έτσι με έχει προστάξει ο Κύριος, λέγοντας – Αβιναδί, πήγαινε και προφήτευσε σε αυτόν τον λαό μου, γιατί σκλήρυναν την καρδιά τους ενάντια στα λόγια μου. Δεν έχουν μετανοήσει για τις πονηρές τους πράξεις. Γι’ αυτό θα τους επισκεφτώ στον θυμό μου, μάλιστα, στον άγριο θυμό μου θα τους επισκεφτώ κατά τις ανομίες τους και βδελύγματά τους.

2 Μάλιστα, αλίμονο σε αυτήν τη γενεά! Και μου είπε ο Κύριος: Τέντωσε εμπρός το χέρι σου και προφήτευσε, λέγοντας: Έτσι λέει ο Κύριος, θα συμβεί ώστε αυτή η γενεά, εξαιτίας των ανομιών τους, θα υποδουλωθούν και θα ραπιστούν στο μάγουλο. Μάλιστα, και θα οδηγηθούν από ανθρώπους, και θα φονευθούν. Και τα όρνεα του ουρανού, και τα σκυλιά, μάλιστα, και τα άγρια θηρία θα καταβροχθίσουν τη σάρκα τους.

3 Και θα συμβεί ώστε η ζωή του βασιλιά Νώε θα υπολογιστεί σαν ρούχο σε καυτό κλίβανο· επειδή θα μάθει ότι εγώ είμαι ο Κύριος.

4 Και θα συμβεί ώστε θα πατάξω αυτόν τον λαό μου με οδυνηρά βάσανα, μάλιστα, με πείνα και λοιμώδεις νόσους. Και θα κάνω ώστε να ουρλιάζουν όλη μέρα.

5 Μάλιστα, και θα κάνω ώστε να έχουν φορτία να μαστιγώνονται επάνω στις πλάτες τους, και θα τους σέρνουν εμπρός σαν υποζύγιο άφωνο.

6 Και θα συμβεί ώστε θα στείλω χαλάζι, και θα τους πλήξει. Και θα πληγούν επίσης με τον ανατολικό άνεμο. Και έντομα επίσης θα λυμαίνονται τη χώρα τους, και θα καταβροχθίσουν τα σιτηρά τους.

7 Και θα πληγούν με μεγάλη λοιμώδη νόσο – και όλα αυτά θα τα προκαλέσω εξαιτίας των ανομιών τους και των βδελυγμάτων τους.

8 Και θα συμβεί ώστε αν δεν μετανοήσουν, θα τους εξολοθρεύσω τελείως από το πρόσωπο της γης. Όμως θα αφήσουν πίσω τους ένα χρονικό, και θα τα διαφυλάξω για άλλα έθνη που θα κατέχουν τη χώρα. Μάλιστα, αυτό θα κάνω για να αποκαλύψω τα βδελύγματά αυτού του λαού σε άλλα έθνη. Και πολλά προφήτευσε ο Αβιναδί εναντίον αυτού του λαού.

9 Και συνέβη ώστε αυτοί θύμωσαν μαζί του· και τον πήραν και τον έφεραν δέσμιο εμπρός στον βασιλιά, και είπαν στον βασιλιά: Ιδού, φέραμε εμπρός σου έναν άνδρα ο οποίος έχει προφητεύσει κακό σχετικά με τον λαό σου, και λέει ότι ο Θεός θα τους καταστρέψει.

10 Και προφήτευσε επίσης κακό σχετικά με τη ζωή σου, και λέει ότι η ζωή σου θα είναι σαν ρούχο σε κλίβανο φωτιάς.

11 Και πάλι, λέει ότι θα γίνεις σαν άχυρο, μάλιστα σαν ξερό άχυρο του αγρού, που το πατούν τα κτήνη και το ποδοπατούν.

12 Και πάλι, λέει ότι εσύ θα γίνεις σαν το άνθος του γαϊδουράγκαθου, το οποίο όταν είναι απόλυτα ώριμο, αν φυσήξει ο άνεμος, σκορπίζεται επάνω στο πρόσωπο της χώρας. Και προσποιείται ότι το είπε ο Κύριος. Και λέει ότι όλα αυτά θα πέσουν επάνω σου εκτός κι αν μετανοήσεις, και αυτό εξαιτίας των ανομιών σου.

13 Και τώρα, ω βασιλιά, ποιο είναι το μεγάλο κακό που έκανες, ή ποιες είναι οι μεγάλες αμαρτίες που διέπραξε ο λαός σου, ώστε να πρέπει να καταδικαστούμε από τον Θεό ή να κριθούμε από αυτόν τον άνθρωπο;

14 Και τώρα, ω βασιλιά, ιδού, εμείς είμαστε αθώοι, και εσύ, ω βασιλιά, δεν έχεις αμαρτήσει καθόλου. Γι’ αυτό, αυτός ο άνθρωπος έχει πει ψέματα για σένα, και έχει προφητεύσει μάταια.

15 Και ιδού, εμείς είμαστε δυνατοί, δεν θα υποδουλωθούμε, δηλαδή να μας πάρουν αιχμαλώτους οι εχθροί μας. Μάλιστα, και εσύ ευημέρησες στη χώρα, και επίσης πρόκειται να ευημερείς.

16 Ιδού, ορίστε ο άνθρωπος, τον παραδίδουμε στα χέρια σου. Μπορείς να τον κάνεις ό,τι νομίζεις καλό.

17 Και συνέβη ώστε ο βασιλιάς Νώε έκανε ώστε να ριχτεί στη φυλακή ο Αβιναδί. Και πρόσταξε να συγκεντρωθούν οι ιερείς ώστε να συσκεφθεί μαζί τους για το τι να τον κάνει.

18 Και συνέβη ώστε αυτοί είπαν στο βασιλιά: Φέρε τον εδώ για να τον ανακρίνουμε. Και πρόσταξε ο βασιλιάς να τον φέρουν ενώπιον τους.

19 Και άρχισαν να τον ανακρίνουν, για να τον πιάσουν να αντιφάσκει, ώστε έτσι να έχουν κάτι να τον κατηγορήσουν. Όμως εκείνος τους απάντησε τολμηρά, και υπέμεινε όλες τις ερωτήσεις τους, μάλιστα, προς μεγάλη τους έκπληξη· επειδή τους αντιμετώπισε σε όλες τους τις ερωτήσεις, και τους κατατρόπωσε σε όλα τους τα λόγια.

20 Και συνέβη ώστε ένας από αυτούς του είπε: Τι σημαίνουν τα λόγια αυτά που έχουν γραφεί, και αυτά που μας έχουν διδάξει οι πατέρες μας, που λένε:

21 Πόσο ωραία είναι επάνω στα βουνά τα πόδια εκείνου που φέρνει καλά νέα, που κηρύττει ειρήνη, που φέρνει καλά νέα για αγαθά, που κηρύττει σωτηρία, που λέει στη Σιών, ο Θεός σου βασιλεύει.

22 Ο φύλακάς σου θα υψώσει τη φωνή. Με τη φωνή όλοι μαζί θα ψάλλουν. Γιατί θα δουν με τα μάτια τους όταν ο Κύριος θα επαναφέρει τη Σιών.

23 Ξεσπάστε σε χαρά. Ψάλτε όλοι μαζί, σεις ερημωμένοι τόποι της Ιερουσαλήμ. Γιατί ο Κύριος παρηγόρησε τον λαό του, λύτρωσε την Ιερουσαλήμ.

24 Ο Κύριος γύμνωσε τον άγιο βραχίονά του στα μάτια όλων των εθνών, και όλα τα πέρατα της γης θα δουν τη σωτηρία του Θεού μας;

25 Και τότε ο Αβιναδί τους είπε: Είστε ιερείς, και διατείνεστε ότι διδάσκετε αυτόν τον λαό, και ότι καταλαβαίνετε το πνεύμα της προφητείας, και όμως επιθυμείτε να μάθετε από εμένα τι σημαίνουν αυτά;

26 Σας λέω, αλίμονο σε σας επειδή διαστρέφετε τους δρόμους του Κυρίου! Γιατί αν και τα καταλαβαίνετε αυτά δεν τα διδάξατε. Γι’ αυτό, διαστρέψατε τους δρόμους του Κυρίου.

27 Δεν έχετε προσηλώσει την καρδιά σας στην κατανόηση. Γι’ αυτό δεν υπήρξατε συνετοί. Γι’ αυτό, τι διδάσκετε σε αυτόν τον λαό;

28 Και εκείνοι είπαν: Διδάσκουμε τον νόμο του Μωυσή.

29 Και πάλι τους είπε: Εφόσον διδάσκετε τον νόμο του Μωυσή, γιατί δεν τον τηρείτε; Γιατί προσηλώνετε την καρδιά σας στα πλούτη; Γιατί διαπράττετε πορνείες και σπαταλάτε τη δύναμή σας σε πόρνες, μάλιστα, και κάνετε αυτόν τον λαό να διαπράττει αμαρτία, ώστε να έχει αιτία ο Κύριος να στείλει εμένα να προφητεύσω εναντίον αυτού του λαού, μάλιστα, ένα μεγάλο κακό εναντίον αυτού του λαού;

30 Δεν ξέρετε ότι λέω την αλήθεια; Μάλιστα, το ξέρετε ότι λέω την αλήθεια. Και θα έπρεπε να τρέμετε ενώπιον του Θεού.

31 Και θα συμβεί ώστε θα παταχθείτε για τις ανομίες σας, επειδή είπατε ότι διδάσκετε τον νόμο του Μωυσή. Και τι γνωρίζετε σχετικά με τον νόμο του Μωυσή; Έρχεται πράγματι η σωτηρία με τον νόμο του Μωυσή; Τι λέτε εσείς;

32 Και εκείνοι απάντησαν και είπαν ότι πράγματι η σωτηρία έρχεται με τον νόμο του Μωυσή.

33 Όμως, τώρα, ο Αβιναδί τους είπε: Ξέρω ότι αν τηρείτε τις εντολές του Θεού θα σωθείτε. Μάλιστα, αν τηρείτε τις εντολές αυτές που ο Κύριος παρέδωσε στον Μωυσή στο όρος Σινά, λέγοντας:

34 Εγώ είμαι ο Κύριος ο Θεός σου, που σε έβγαλα από τη γη της Αιγύπτου, από τον οίκο υποδούλωσης.

35 Μην έχεις άλλο Θεό εκτός από εμένα.

36 Μην κάνεις για σένα είδωλο, ούτε οποιουδήποτε ομοίωμα, από όσα είναι στους ουρανούς επάνω ή όσα είναι στη γη κάτω.

37 Τώρα ο Αβιναδί τους είπε: Τα έχετε κάνει όλα αυτά; Εγώ σας λέω: Όχι, δεν τα έχετε κάνει. Και έχετε διδάξει αυτόν τον λαό ότι πρέπει να κάνουν όλα αυτά; Εγώ σας λέω: Όχι, δεν τα έχετε κάνει.



Κεφαλαιο 13

Ο Αβιναδί προστατεύεται από θεία δύναμη. Διδάσκει τις Δέκα Εντολές. Η σωτηρία δεν έρχεται μόνο με τον νόμο του Μωυσή. Ο ίδιος ο Θεός θα κάνει μια εξιλέωση και θα λυτρώσει τον λαό του. Περίπου το 148 π.Χ.

1 Και τώρα, όταν άκουσε ο βασιλιάς αυτά τα λόγια, είπε στους ιερείς του: Πάρτε αυτόν τον τύπο από ’δώ, και φονεύστε τον. Γιατί τι δουλειά έχουμε εμείς μ’ αυτόν, αφού αυτός είναι τρελός.

2 Και στάθηκαν εμπρός και επεχείρησαν να απλώσουν τα χέρια τους επάνω του. Όμως εκείνος τους αντιστάθηκε, και τους είπε:

3 Μη με αγγίξετε, επειδή ο Θεός θα σας πατάξει αν απλώσετε τα χέρια σας επάνω μου, γιατί δεν παρέδωσα το μήνυμα αυτό που ο Κύριος με έστειλε να δώσω. Ούτε σας είπα αυτά που μου ζήτησε να σας πω. Γι’ αυτό, ο Θεός δεν θα επιτρέψει να καταστραφώ αυτήν τη στιγμή.

4 Όμως πρέπει να εκπληρώσω τις εντολές τις οποίες με πρόσταξε ο Θεός. Και επειδή σας έχω πει την αλήθεια θυμώνετε μαζί μου. Και πάλι, επειδή έχω πει τον λόγο του Θεού, με έχετε κρίνει ότι είμαι τρελός.

5 Λοιπόν συνέβη ώστε όταν είπε ο Αβιναδί αυτά τα λόγια, ο λαός του βασιλιά Νώε δεν τόλμησε να απλώσει τα χέρια του επάνω του, επειδή το Πνεύμα του Κυρίου ήταν επάνω του. Και το πρόσωπο του έλαμπε με υπερβολική λάμψη, όπως ο Μωυσής όταν ήταν στο όρος Σινά, καθώς μιλούσε με τον Κύριο.

6 Και μίλησε με δύναμη και εξουσία από τον Θεό. Και συνέχισε τα λόγια του, λέγοντας:

7 Βλέπετε ότι δεν έχετε δύναμη να με φονεύσετε, Γι’ αυτό τελειώνω το μήνυμα μου. Μάλιστα, και υποθέτω ότι σας κόβει στην καρδιά σας, επειδή σας λέω την αλήθεια σχετικά με τις ανομίες σας.

8 Μάλιστα, και τα λόγια μου σας γεμίζουν με απορία και θαυμασμό, και με θυμό.

9 Όμως τελειώνω το μήνυμά μου. Και κατόπιν δεν έχει σημασία που θα πάω, αν γίνει και σωθώ.

10 Όμως αυτά μόνο σας λέω, τι θα με κάνετε, ύστερα από αυτό, θα είναι σαν πρότυπο και σκιά αυτών που πρόκειται να συμβούν.

11 Και τώρα σας διαβάζω τις υπόλοιπες από τις εντολές του Θεού, επειδή αντιλαμβάνομαι ότι δεν είναι γραμμένες στην καρδιά σας. Αντιλαμβάνομαι ότι έχετε μελετήσει και διδάξει ανομία κατά το μεγαλύτερο μέρος της ζωής σας.

12 Και τώρα, θυμάστε ότι σας είπα: Μην κάνεις για σένα είδωλο, ούτε οποιουδήποτε ομοίωμα, από όσα είναι στους ουρανούς επάνω ή όσα είναι στη γη κάτω ή όσα είναι στο νερό κάτω από τη γη.

13 Και πάλι: Μην προσκυνήσεις αυτά, ούτε να τα υπηρετήσεις· γιατί εγώ, ο Κύριος ο Θεός σου, είμαι Θεός ζηλότυπος, που ανταποδίδω τις ανομίες των πατέρων προς τα τέκνα, έως την τρίτη και τέταρτη γενεά εκείνων που με μισούν.

14 Και που δείχνω ευσπλαχνία σε χιλιάδες από εκείνους που με αγαπούν και τηρούν τις εντολές μου.

15 Μη λάβεις το όνομα του Κυρίου του Θεού σου επί ματαίω· γιατί δεν θα αθωώσει ο Κύριος αυτόν που λαμβάνει το όνομά του επί ματαίω.

16 Να θυμάσαι την Ημέρα του Κυρίου για να την αγιάζεις.

17 Έξι ημέρες να εργάζεσαι και να κάνεις όλα τα έργα σου.

18 Την ημέρα όμως την εβδόμη που είναι η Ημέρα του Κυρίου του Θεού σου, να μην κάνεις κανένα έργο, ούτε εσύ, ούτε ο υιός σου, ούτε η θυγατέρα σου, ούτε ο δούλος σου, ούτε η δούλη σου, ούτε το κτήνος σου, ούτε ο ξένος που βρίσκεται μέσα στις πύλες σου.

19 Επειδή σε έξι ημέρες δημιούργησε ο Κύριος τον ουρανό και τη γη, τη θάλασσα και όλα όσα βρίσκονται μέσα τους· επομένως ευλόγησε ο Κύριος την ημέρα Του, και την αγίασε.

20 Τίμα τον πατέρα σου και την μητέρα σου, για να γίνεις μακροχρόνιος επάνω στη γη, την οποία σου δίνει ο Κύριος ο Θεός σου.

21 Μη φονεύσεις.

22 Μη μοιχεύσεις. Μη κλέψεις.

23 Μη ψευδομαρτυρήσεις εναντίον του πλησίον σου ψεύτικη μαρτυρία.

24 Μη επιθυμήσεις το σπίτι του πλησίον σου, μη επιθυμήσεις τη γυναίκα του πλησίον σου, ούτε τον δούλο του, ούτε τη δούλη του, ούτε το βόδι του, ούτε το υποζύγιό του, ούτε οτιδήποτε είναι του πλησίον σου.

25 Και συνέβη ώστε όταν τελείωσε ο Αβιναδί αυτά τα λόγια, τους είπε: Έχετε διδάξει αυτόν τον λαό ότι πρέπει να προσέχουν να κάνουν όλα αυτά για να τηρούν αυτές τις εντολές;

26 Εγώ σας λέω, Όχι. Γιατί αν είχατε, ο Κύριος δεν θα με είχε κάνει να έλθω και να προφητεύσω κακό σχετικά με αυτόν τον λαό.

27 Και τώρα έχετε πει ότι η σωτηρία έρχεται με τον νόμο του Μωυσή. Εγώ σας λέω ότι είναι σκόπιμο να τηρείτε ακόμα τον νόμο του Μωυσή. Όμως σας λέω, ότι θα έλθει ο καιρός που δεν θα είναι πια αναγκαίο να τηρείτε τον νόμο του Μωυσή.

28 Και επιπλέον, σας λέω, ότι η σωτηρία δεν έρχεται με τον νόμο μόνο. Και αν δεν ήταν η εξιλέωση, την οποία θα κάνει ο ίδιος ο Θεός για τις αμαρτίες και τις ανομίες του λαού του, θα αφανίζονταν αναπόφευκτα, παρά τον νόμο του Μωυσή.

29 Και τώρα σας λέω ότι ήταν σκόπιμο να δοθεί ένας νόμος προς τα τέκνα του Ισραήλ, μάλιστα, δηλαδή ένας πολύ αυστηρός νόμος, επειδή ήταν σκληροτράχηλος λαός, γρήγορος στο να κάνει ανομία και αργός στο να θυμάται τον Κύριο τον Θεό του.

30 Γι’ αυτό τους δόθηκε ένας νόμος, μάλιστα, ένας νόμος τελέσεων και διατάξεων, ένας νόμος που έπρεπε να τηρούν αυστηρά από μέρα σε μέρα, για να τους διατηρεί στη θύμηση του Θεού και του καθήκοντός τους προς αυτόν.

31 Όμως ιδού, σας λέω, όλα αυτά ήταν σύμβολα αυτών που θα συμβούν.

32 Και τώρα, αυτοί κατάλαβαν τον νόμο; Εγώ σας λέω, Όχι, δεν κατάλαβαν όλοι τον νόμο. Και αυτό εξαιτίας την σκληρότητας της καρδιάς τους, επειδή δεν κατάλαβαν ότι κανένας άνθρωπος δεν θα μπορούσε να σωθεί παρά μόνο αν ήταν μέσω της λύτρωσης του Θεού.

33 Γιατί ιδού, δεν προφήτευσε ο Μωυσής σε αυτούς σχετικά με τον ερχομό του Μεσσία, και ότι θα λύτρωνε ο Θεός τον λαό του; Μάλιστα, και όλοι οι προφήτες που προφήτευσαν από καταβολής κόσμου – δεν έχουν μιλήσει άλλος λίγο άλλος πολύ σχετικά με αυτά τα πράγματα;

34 Δεν έχουν πει ότι ο Θεός ο ίδιος πρόκειται να κατεβεί ανάμεσα στα τέκνα των ανθρώπων, και να πάρει επάνω του τη μορφή ανθρώπου, και να έλθει με πανίσχυρη δύναμη επάνω στο πρόσωπο της γης;

35 Μάλιστα, και δεν έχουν πει επίσης ότι πρόκειται να πραγματοποιήσει την ανάσταση των νεκρών, και ότι αυτός ο ίδιος πρόκειται να καταπιεστεί και να βασανιστεί;



Κεφαλαιο 14

Ο Ησαΐας μιλάει μεσσιανικά. Προβάλλονται η ταπείνωση και τα Πάθη του Μεσσία. Κάνει την ψυχή Του προσφορά αμαρτίας και μεσολαβεί για παραβάτες. Συγκρίνετε Ησαΐα 53. Περίπου το 148 π.Χ.

1 Μαλιστα, και δεν είπε ο Ησαΐας: Ποιος έχει πιστέψει την αναφορά μας, και ο βραχίονας του Κυρίου σε ποιον αποκαλύφθηκε;

2 Γιατί θα μεγαλώσει ενώπιόν του σαν τρυφερό φυτό, και σαν ρίζα από ξερή γη. Δεν έχει είδος ούτε κάλλος. Και όταν θα τον δούμε δεν υπάρχει ωραιότητα ώστε να τον επιθυμήσουμε.

3 Καταφρονημένος και απορριμμένος από τους ανθρώπους· άνθρωπος θλίψεων και γνώριμος με τη λύπη. Και σαν να κρύψαμε το πρόσωπο από αυτόν. Καταφρονήθηκε, και δεν τον εκτιμήσαμε.

4 Ασφαλώς αυτός βάσταξε τις λύπες μας, και επιφορτίσθηκε τις θλίψεις μας. Κι όμως εμείς τον θεωρήσαμε χτυπημένο, και πληγωμένο από τον Θεό, και ταλαιπωρημένο.

5 Όμως αυτός τραυματίστηκε για τις παραβάσεις μας, μωλωπίσθηκε για τις ανομίες μας. Η τιμωρία η οποία έφερε την ειρήνη μας ήταν επάνω του, και με τα μαστιγώματά του εμείς ιαθήκαμε.

6 Όλοι εμείς, σαν πρόβατα, έχουμε πλανηθεί. Έχουμε στραφεί ο καθένας στον δικό του δρόμο. Και ο Κύριος έχει θέσει επάνω σε αυτόν τις ανομίες όλων μας.

7 Αυτός καταπιέστηκε και βασανίστηκε, κι όμως δεν άνοιξε το στόμα του. Τον έφεραν σαν αρνί στη σφαγή, και όπως το πρόβατο εμπρός στους κουρείς του είναι άφωνο έτσι κι αυτός δεν άνοιξε το στόμα του.

8 Τον πήραν από φυλακή και από κρίση. Και ποιος θα διηγηθεί τη γενεά του; Γιατί αποκόπηκε από τη χώρα των ζώντων. Για τις παραβάσεις του λαού μου χτυπήθηκε.

9 Και έκανε τον τάφο του με τους κακούς, και με τον πλούσιο στον θάνατό του· διότι δεν είχε κάνει τίποτα κακό, ούτε υπήρξε δόλος στο στόμα του.

10 Όμως ευαρέστησε τον Κύριο να τον μωλωπίσει· τον έβαλε σε θλίψη. Όταν κάνεις την ψυχή του προσφορά για αμαρτία, θα δει τους απογόνους του, θα παρατείνει τις ημέρες του και η ευαρέσκεια του Κυρίου θα ευοδωθεί στο χέρι του.

11 Θα δει τις ωδίνες της ψυχής του, και θα ικανοποιηθεί. Με τη γνώση του ο δίκαιος δούλος μου θα δικαιώσει πολλούς· γιατί αυτός θα βαστήξει τις ανομίες τους.

12 Γι’ αυτό θα του δώσω μερίδα με τους μεγάλους, και αυτός θα μοιραστεί τα λάφυρα με τους ισχυρούς· επειδή παρέδωσε την ψυχή του προς θάνατο, και με τους ανόμους καταριθμήθηκε· και αυτός βάστηξε τις αμαρτίες πολλών, και μεσολάβησε για τους παραβάτες.



Κεφαλαιο 15

Πώς ο Χριστός είναι και ο Πατέρας και ο Υιός. Θα μεσολαβήσει και θα βαστάξει τις παραβάσεις του λαού του. Αυτοί και όλοι οι άγιοι προφήτες είναι απόγονοί Του. Πραγματοποιεί την Ανάσταση. Τα μικρά παιδιά έχουν ζωή αιώνια. Περίπου το 148 π.Χ.

1 Και τώρα ο Αβιναδί τους είπε: Θα ήθελα να καταλάβετε ότι ο ίδιος ο Θεός θα κατεβεί ανάμεσα στα τέκνα των ανθρώπων, και θα λυτρώσει τον λαό του.

2 Και επειδή κατοικεί ενσαρκωμένος, θα ονομαστεί ο Υιός του Θεού, και έχοντας υποτάξει τη σάρκα στο θέλημα του Πατέρα, ενώ είναι Πατέρας και Υιός –

3 Πατέρας, επειδή η μητέρα του συνέλαβε από τη δύναμη του Θεού, και Υιός λόγω της σάρκας, κι έτσι γίνεται Πατέρας και Υιός –

4 Και είναι ένας Θεός, μάλιστα, ο Αιώνιος Πατέρας των ουρανών και της γης.

5 Και έτσι η σάρκα υποτάσσεται στο Πνεύμα, δηλαδή ο Υιός στον Πατέρα, που είναι ένας Θεός, υφίσταται πειρασμό, και δεν υποκύπτει στον πειρασμό, αλλά αφήνει να χλευαστεί, και να μαστιγωθεί, και να εκδιωχθεί, και να αποκηρυχθεί από τον λαό του.

6 Και ύστερα από όλα αυτά, έχοντας κάνει τόσα σπουδαία θαύματα ανάμεσα στα τέκνα των ανθρώπων, θα οδηγηθεί, μάλιστα ακριβώς όπως είπε ο Ησαΐας, όπως το πρόβατο εμπρός στον κουρέα είναι άφωνο, έτσι κι αυτός δεν άνοιξε το στόμα του.

7 Μάλιστα, ακριβώς έτσι θα οδηγηθεί, θα σταυρωθεί και θα φονευθεί, αφού η σάρκα θα υποταχθεί ακόμη και μέχρι θανάτου, ενώ το θέλημα του Υιού θα καταπιωθεί στο θέλημα του Πατέρα.

8 Και έτσι ο Θεός σπάει τα δεσμά του θανάτου, έχοντας κερδίσει τη νίκη επί του θανάτου, δίνοντας δύναμη στον Υιό να μεσολαβήσει για τα τέκνα των ανθρώπων –

9 Έχοντας αναληφθεί στους ουρανούς, έχοντας τα σπλάχνα του ελέους, ων γεμάτος συμπόνια για τα τέκνα των ανθρώπων, ιστάμενος μεταξύ αυτών και της δικαιοσύνης, έχοντας σπάσει τα δεσμά του θανάτου, έχοντας πάρει επάνω του την ανομία τους και τις παραβάσεις τους, έχοντάς τους λυτρώσει και ικανοποιήσει τις απαιτήσεις της δικαιοσύνης.

10 Και τώρα σας λέω, ποιος θα διηγηθεί τη γενεά του; Ιδού, εγώ σας λέω ότι όταν η ψυχή του θα έχει γίνει προσφορά για αμαρτία αυτός θα δει τους απογόνους του. Και τώρα τι λέτε εσείς; Και ποιοι θα είναι οι απόγονοί του;

11 Ιδού, σας λέω ότι όποιος έχει ακούσει τα λόγια των προφητών, μάλιστα, όλων των αγίων προφητών που έχουν προφητεύσει σχετικά με τον ερχομό του Κυρίου – σας λέω ότι όλοι αυτοί που έχουν εισακούσει τα λόγια τους, και πίστεψαν ότι ο Κύριος θα λύτρωνε τον λαό του, και προσμένουν αυτήν τη μέρα για λύτρωση των αμαρτιών τους, σας λέω, ότι αυτοί είναι οι απόγονοί του, δηλαδή αυτοί είναι οι κληρονόμοι της βασιλείας του Θεού.

12 Επειδή αυτοί είναι εκείνοι των οποίων τις αμαρτίες έχει βαστήξει. Αυτοί είναι εκείνοι για τους οποίους έχει πεθάνει, για να τους λυτρώσει από τα παραπτώματα τους. Τώρα λοιπόν, δεν είναι αυτοί οι απόγονοί του;

13 Μάλιστα, και δεν είναι οι προφήτες, ο καθένας που έχει ανοίξει το στόμα του για να προφητεύσει, που δεν έχει πέσει σε παράπτωμα, και εννοώ όλους τους αγίους προφήτες από καταβολής κόσμου; Εγώ σας λέω ότι αυτοί είναι οι απόγονοί του.

14 Και αυτοί είναι εκείνοι που έχουν κηρύξει ειρήνη, που έχουν φέρει καλά νέα για αγαθά, που έχουν κηρύξει σωτηρία, και είπαν στη Σιών: ο Θεός σου βασιλεύει!

15 Και ω πόσο ωραία ήταν επάνω στα βουνά τα πόδια τους!

16 Και πάλι, πόσο ωραία είναι επάνω στα βουνά τα πόδια εκείνων που ακόμη κηρύττουν ειρήνη!

17 Και πάλι, πόσο ωραία θα είναι επάνω στα βουνά τα πόδια εκείνων που θα κηρύξουν ειρήνη εφεξής, μάλιστα, από εδώ κι εμπρός και για πάντα!

18 Και ιδού, εγώ σας λέω, αυτό δεν είναι όλο. Γιατί ω πόσο ωραία είναι επάνω στα βουνά τα πόδια εκείνου που φέρνει καλά νέα, που είναι ο θεμελιωτής της ειρήνης, μάλιστα, αυτός ο Κύριος, που έχει λυτρώσει τον λαό του. Μάλιστα, αυτός που έχει χαρίσει σωτηρία στον λαό του.

19 Επειδή αν δεν ήταν για τη λύτρωση που έκανε για τον λαό του, η οποία προετοιμάσθηκε από τη θεμελίωση του κόσμου, σας λέω, αν δεν ήταν γι’ αυτό, όλη η ανθρωπότητα έπρεπε να έχει αφανιστεί.

20 Όμως ιδού, τα δεσμά του θανάτου θα σπάσουν, και ο Υιός βασιλεύει, και έχει δύναμη επάνω στους νεκρούς. Γι’ αυτό, αυτός πραγματοποιεί την ανάσταση των νεκρών.

21 Και επέρχεται ανάσταση, η πρώτη ανάσταση. Μάλιστα, ανάσταση εκείνων που υπήρξαν, και που υπάρχουν, και που θα υπάρξουν, μέχρι την ανάσταση του Χριστού – γιατί έτσι θα ονομάζεται.

22 Και τώρα, η ανάσταση όλων των προφητών, και όλων εκείνων που πίστεψαν στα λόγια τους, δηλαδή όλοι εκείνοι που τήρησαν τις εντολές του Θεού, θα βγουν κατά την πρώτη ανάσταση. Γι’ αυτό, αυτοί είναι η πρώτη ανάσταση.

23 Ανασταίνονται για να κατοικήσουν με τον Θεό που τους έχει λυτρώσει. Έτσι, αυτοί έχουν ζωή αιώνια μέσω του Χριστού, ο οποίος έχει σπάσει τα δεσμά του θανάτου.

24 Και αυτοί είναι εκείνοι που έχουν λάβει μέρος στην πρώτη ανάσταση. Και αυτοί είναι εκείνοι που έχουν πεθάνει προτού έλθει ο Χριστός, στην άγνοιά τους, χωρίς να τους έχει κηρυχθεί η σωτηρία. Και έτσι ο Κύριος πραγματοποιεί την αποκατάστασή τους. Και αυτοί λαμβάνουν μέρος στην πρώτη ανάσταση, δηλαδή έχουν ζωή αιώνια, έχοντας λυτρωθεί από τον Κύριο.

25 Και τα μικρά παιδιά επίσης έχουν ζωή αιώνια.

26 Όμως ιδού, και φοβηθείτε και τρέμετε ενώπιον του Θεού, γιατί θα πρέπει να τρέμετε. Γιατί ο Κύριος δεν λυτρώνει κανέναν από αυτούς που εξεγείρονται εναντίον του και πεθαίνουν στις αμαρτίες τους. Μάλιστα, όλοι όσοι αφανίστηκαν στις αμαρτίες τους από καταβολής κόσμου, που εκ προθέσεως εξεγέρθηκαν εναντίον του Θεού, που έμαθαν τις εντολές του Θεού και δεν ήθελαν να τις τηρούν. Αυτοί είναι εκείνοι που δεν έχουν θέση στην πρώτη ανάσταση.

27 Γι’ αυτό, δεν θα έπρεπε να τρέμετε; Γιατί η σωτηρία δεν έρχεται σε κανέναν τέτοιον· γιατί ο Κύριος δεν έχει λυτρώσει κανέναν τέτοιον. Μάλιστα, ούτε μπορεί ο Κύριος να λυτρώσει τέτοιους, γιατί δεν μπορεί να αρνηθεί τον εαυτό του, γιατί δεν μπορεί να αρνηθεί τη δικαιοσύνη όταν έχει την απαίτησή της.

28 Και τώρα σας λέω ότι θα έλθει καιρός που η σωτηρία του Κυρίου θα διακηρυχθεί σε κάθε έθνος, φυλή, γλώσσα και λαό.

29 Μάλιστα, Κύριε, οι φύλακές σου θα υψώσουν τη φωνή τους. Με τη φωνή όλοι μαζί θα τραγουδούν, επειδή θα δουν με τα μάτια τους, όταν ο Κύριος θα επαναφέρει τη Σιών.

30 Ξεσπάστε σε χαρά, ψάλτε μαζί, εσείς, ερημωμένοι τόποι της Ιερουσαλήμ· διότι ο Κύριος έχει παρηγορήσει τον λαό του, έχει λυτρώσει την Ιερουσαλήμ.

31 Ο Κύριος έχει γυμνώσει τον άγιο βραχίονά του στα μάτια όλων των εθνών· και όλα τα πέρατα της γης θα δουν τη σωτηρία του Θεού μας.



Κεφαλαιο 16

Ο Θεός λυτρώνει τους ανθρώπους από την κατάστασή τους του χαμού και της πτώσης. Όσοι είναι σαρκικοί παραμένουν σαν να μην υπήρχε λύτρωση. Ο Χριστός πραγματοποιεί ανάσταση σε ατελείωτη ζωή ή σε ατελείωτη καταδίκη. Περίπου το 148 π.Χ.

1 Και τώρα, συνέβη ώστε όταν είπε αυτά τα λόγια ο Αβιναδί, άπλωσε εμπρός το χέρι του και είπε: Θα έλθει ο καιρός που όλοι θα δουν τη σωτηρία του Κυρίου. Όταν κάθε έθνος, φυλή, γλώσσα και λαός θα δουν με τα μάτια τους και θα ομολογήσουν ενώπιον του Θεού ότι οι κρίσεις του είναι δίκαιες.

2 Και τότε θα εκδιωχθούν οι κακοί, και θα έχουν αιτία να ουρλιάζουν, και να κλαίνε, και να ολοφύρονται, και να τρίζουν τα δόντια τους. Και αυτό επειδή δεν ήθελαν να εισακούσουν τη φωνή του Κυρίου. Γι’ αυτό ο Κύριος δεν τους λυτρώνει.

3 Γιατί είναι σαρκικοί και διαβολικοί, και ο διάβολος έχει δύναμη επάνω τους. Μάλιστα, αυτό το παλαιό φίδι που εξαπάτησε τους προπάτορές μας, που ήταν η αιτία της πτώσης τους, που ήταν η αιτία που όλη η ανθρωπότητα έγινε σαρκική, αισθησιακή, διαβολική, που γνώρισαν το κακό από το καλό, υποτάσσοντας τον εαυτό τους στον διάβολο.

4 Έτσι όλη η ανθρωπότητα ήταν χαμένη. Και ιδού, θα ήταν χαμένοι διαρκώς αν δεν είχε λυτρώσει ο Θεός τον λαό του από την κατάστασή τους του χαμού και της πτώσης.

5 Όμως θυμηθείτε ότι όποιος επιμένει στη σαρκική του φύση, και συνεχίζει στους δρόμους της αμαρτίας και ανταρσίας εναντίον του Θεού, παραμένει στην κατάστασή του της πτώσης και ο διάβολος έχει κάθε εξουσία επάνω του. Γι’ αυτό, αυτός είναι σαν να μην είχε γίνει η λύτρωση, αφού είναι εχθρός του Θεού. Και ο διάβολος επίσης είναι εχθρός του Θεού.

6 Τώρα, αν ο Χριστός δεν είχε έλθει στον κόσμο, και μιλάμε για πράγματα που πρόκειται να συμβούν σαν να είχαν ήδη συμβεί, δεν θα μπορούσε να υπάρξει η λύτρωση.

7 Και αν ο Χριστός δεν εγείρετο από τους νεκρούς, κι αν δεν είχε σπάσει τα δεσμά του θανάτου ώστε ο τάφος να μην έχει νίκη, και ώστε ο θάνατος να μην έχει κεντρί, δεν θα μπορούσε να υπάρξει η ανάσταση.

8 Όμως υπάρχει ανάσταση, γι’ αυτό ο τάφος δεν έχει νίκη, και το κεντρί του θανάτου καταπιώθηκε με τον Χριστό.

9 Αυτός είναι το φως και η ζωή του κόσμου. Μάλιστα, φως που είναι ατελείωτο, που δεν μπορεί ποτέ να σκοτεινιάσει. Μάλιστα, και επίσης ζωή που είναι ατελείωτη, ώστε να μην μπορεί να υπάρχει πια θάνατος.

10 Ακόμα και αυτό το θνητό θα φορέσει την αθανασία, και αυτό το φθαρτό θα φορέσει την αφθαρσία, και θα προσαχθούν να σταθούν ενώπιον του βήματος του Θεού, για να κριθούν από εκείνον σύμφωνα με τα έργα τους αν είναι αγαθά η αν είναι πονηρά –

11 Αν είναι αγαθά, σε ανάσταση ατελείωτης ζωής και ευτυχίας. Και αν είναι πονηρά, σε ανάσταση ατελείωτης καταδίκης, και παραδίδονται στον διάβολο που τους καθυπόταξε, πράγμα που αποτελεί καταδίκη –

12 Έχοντας βαδίσει σύμφωνα με τα δικά τους σαρκικά θελήματα και τις επιθυμίες, χωρίς να έχουν ποτέ επικαλεστεί τον Κύριο ενώ οι βραχίονες της ευσπλαχνίας είχαν εκταθεί προς αυτούς. Γιατί οι βραχίονες της ευσπλαχνίας είχαν εκταθεί προς αυτούς, και εκείνοι δεν θέλησαν. Αφού είχαν προειδοποιηθεί για τις ανομίες τους και όμως δεν θέλησαν να απομακρυνθούν από αυτές. Και είχαν προσταχθεί να μετανοήσουν και όμως δεν θέλησαν να μετανοήσουν.

13 Και τώρα, δεν θα έπρεπε να τρέμετε και να μετανοήσετε για τις αμαρτίες σας, και να θυμηθείτε ότι μόνο διά και μέσω του Χριστού μπορείτε να σωθείτε;

14 Γι’ αυτό, αν διδάσκετε τον νόμο του Μωυσή, διδάξτε επίσης ότι είναι σκιά εκείνων των πραγμάτων που πρόκειται να συμβούν –

15 Διδάξτε τους ότι η λύτρωση έρχεται μέσω του Χριστού του Κυρίου, ο οποίος είναι ο ίδιος ο Αιώνιος Πατέρας. Αμήν.



Κεφαλαιο 17

Ο Άλμα πιστεύει και καταγράφει τα λόγια του Αβιναδί. Ο Αβιναδί υποφέρει θάνατο από φωτιά. Προφητεύει ασθένεια και θάνατο με φωτιά στους δολοφόνους του. Περίπου το 148 π.Χ.

1 Και τώρα συνέβη ώστε όταν ο Αβιναδί τελείωσε αυτά που έλεγε, ο βασιλιάς πρόσταξε να τον πάρουν οι ιερείς και να κάνουν ώστε να θανατωθεί.

2 Όμως ήταν κάποιος ανάμεσά τους, του οποίου το όνομα ήταν Άλμα, ων επίσης απόγονος του Νεφί. Και ήταν νέος άνδρας και πίστεψε τα λόγια που είχε πει ο Αβιναδί, γιατί ήξερε σχετικά με την ανομία για την οποία ο Αβιναδί είχε επιμαρτυρήσει εναντίον τους. Γι’ αυτό άρχισε να παρακαλεί τον βασιλιά να μην είναι θυμωμένος με τον Αβιναδί, αλλά να τον αφήσει να φύγει εν ειρήνη.

3 Όμως ο βασιλιάς οργίστηκε περισσότερο, και διέταξε να διώξουν τον Άλμα από ανάμεσα τους, και έστειλε τους υπηρέτες του ξοπίσω του για να τον φονεύσουν.

4 Όμως εκείνος έφυγε γρήγορα από εμπρός τους και κρύφτηκε ώστε δεν μπόρεσαν να τον βρουν. Και εκείνος, ων κρυμμένος για πολλές ημέρες, έγραψε όλα τα λόγια που είχε πει ο Αβιναδί.

5 Και συνέβη ώστε ο βασιλιάς έβαλε τους φρουρούς του να περικυκλώσουν τον Αβιναδί και να τον πιάσουν. Και τον έδεσαν και τον έριξαν στη φυλακή.

6 Και ύστερα από τρεις ημέρες, έχοντας συσκεφθεί με τους ιερείς του, έβαλε να τον φέρουν πάλι εμπρός του.

7 Και του είπε: Αβιναδί, έχουμε κατηγορία εναντίον σου, και είσαι άξιος θανάτου.

8 Επειδή είπες ότι ο ίδιος ο Θεός θα κατεβεί ανάμεσα στα τέκνα των ανθρώπων· και τώρα, γι’ αυτόν τον λόγο θα θανατωθείς εκτός αν ανακαλέσεις όλα τα λόγια που είπες εναντίον μου και εναντίον του λαού μου.

9 Τώρα ο Αβιναδί του είπε: Σας λέω, δεν θα ανακαλέσω τα λόγια που σας είπα σχετικά με αυτόν τον λαό, γιατί είναι αληθινά. Και για να ξέρετε ότι είναι σωστά, επέτρεψα στον εαυτό μου να πέσω στα χέρια σας.

10 Μάλιστα, και θα υποφέρω μέχρι και θάνατο ακόμα, και δεν θα ανακαλέσω τα λόγια μου, και αυτά θα σταθούν ως μαρτυρία εναντίον σας. Και αν με φονεύσετε, θα χύσετε αθώο αίμα, και αυτό επίσης θα σταθεί ως μαρτυρία εναντίον σας κατά την τελευταία ημέρα.

11 Και τότε ο βασιλιάς Νώε ήταν έτοιμος να τον απελευθερώσει, γιατί φοβήθηκε τα λόγια του, γιατί φοβήθηκε ότι οι κρίσεις του Θεού θα έπεφταν επάνω του.

12 Όμως οι ιερείς ύψωσαν τη φωνή τους εναντίον του, και άρχισαν να τον κατηγορούν λέγοντας: Έχει καθυβρίσει τον βασιλιά. Γι’ αυτό, ερεθίστηκε με θυμό πάλι ο βασιλιάς εναντίον του, και τον παρέδωσε για να φονευθεί.

13 Και συνέβη ώστε τον πήραν και τον έδεσαν, και μαστίγωσαν το δέρμα του με δεσμίδες ράβδων, μάλιστα, μέχρι θανάτου.

14 Και τώρα όταν οι φλόγες άρχισαν να τον καίνε, τους φώναξε, λέγοντας:

15 Ιδού, ακριβώς όπως έχετε κάνει σε εμένα, έτσι θα συμβεί ώστε οι απόγονοί σου θα κάνουν πολλούς να υποφέρουν τους πόνους που εγώ υποφέρω, δηλαδή τους πόνους του θανάτου από φωτιά. Και αυτό επειδή θα πιστεύουν στη σωτηρία του Κυρίου του Θεού τους.

16 Και θα συμβεί ώστε εσείς θα βασανιστείτε με όλων των ειδών τις ασθένειες εξαιτίας των ανομιών σας.

17 Μάλιστα, και θα παταχθείτε από κάθε μεριά, και θα σας πάνε και θα σας σκορπίσουν πέρα-δώθε, ακριβώς όπως ένα άγριο κοπάδι που το κυνηγούν άγρια και σαρκοβόρα θηρία.

18 Και εκείνη την ημέρα θα σας κυνηγήσουν, και θα πιαστείτε από το χέρι των εχθρών σας, και τότε θα υποφέρετε, όπως εγώ υποφέρω, τους πόνους του θανάτου από φωτιά.

19 Έτσι εκτελεί ο Θεός εκδίκηση σε αυτούς που καταστρέφουν τον λαό του. Ω Θεέ, δέξου την ψυχή μου.

20 Και τώρα, όταν ο Αβιναδί είπε αυτά τα λόγια, έπεσε, έχοντας υποστεί θάνατο από φωτιά. Μάλιστα, έχοντας θανατωθεί, επειδή δεν ήθελε να αρνηθεί τις εντολές του Θεού, έχοντας σφραγίσει την αλήθεια των λόγων του με τον θάνατό του.



Κεφαλαιο 18

Ο Άλμα κηρύττει ιδιωτικά. Εξηγεί τη διαθήκη του βαπτίσματος και βαπτίζει στα νερά του Μόρμον. Οργανώνει την Εκκλησία του Χριστού και χειροτονεί ιερείς. Συντηρούνται και διδάσκουν τον λαό. Ο Άλμα και ο λαός του ξεφεύγουν από τον βασιλιά Νώε στην έρημο. Περίπου το 147–145 π.Χ.

1 Και τώρα συνέβη ώστε ο Άλμα, που είχε ξεφύγει από τους υπηρέτες του βασιλιά Νώε, μετάνιωσε για τις αμαρτίες και τις ανομίες του, και περιφερόταν ιδιωτικά ανάμεσα στον λαό, και άρχισε να διδάσκει τα λόγια του Αβιναδί –

2 Μάλιστα, σχετικά με αυτό που επρόκειτο να συμβεί, και επίσης σχετικά με την ανάσταση των νεκρών και τη λύτρωση των ανθρώπων, η οποία θα συνέβαινε μέσω της δύναμης, και των παθών, και του θανάτου του Χριστού, και της ανάστασης και της ανάληψής του στους ουρανούς.

3 Και όσοι ήθελαν να ακούσουν τα λόγια του τους δίδασκε. Και τους δίδασκε ιδιωτικά, για να μην το μάθει ο βασιλιάς. Και πολλοί πίστεψαν τα λόγια του.

4 Και συνέβη ώστε όσοι τον πίστεψαν πήγαν σε έναν τόπο που τον έλεγαν Μόρμον, έχοντας πάρει το όνομά του από τον βασιλιά, όντας στα όρια της χώρας που τη λυμαίνονταν, κατά καιρούς δηλαδή κατά εποχές, τα άγρια θηρία.

5 Τώρα, στον Μόρμον υπήρχε μια πηγή από καθαρό νερό, και ο Άλμα πήγε προς τα εκεί, όπου υπήρχε κοντά στο νερό μία πυκνή συστάδα από μικρά δέντρα, όπου κρυβόταν κατά την ημέρα από τις αναζητήσεις του βασιλιά.

6 Και συνέβη ώστε όσοι πίστευαν σε αυτόν πήγαιναν προς τα εκεί για να ακούσουν τα λόγια του.

7 Και συνέβη ώστε ύστερα από πολλές ημέρες, ένας μεγάλος αριθμός είχε μαζευτεί στον τόπο του Μόρμον για να ακούσει τα λόγια του Άλμα. Μάλιστα, όλοι όσοι πίστευαν τα λόγια του είχαν συγκεντρωθεί, για να τον ακούσουν. Και τους δίδαξε, και τους κήρυξε μετάνοια, και λύτρωση, και πίστη στον Κύριο.

8 Και συνέβη ώστε τους είπε: Ιδού, εδώ είναι τα νερά του Μόρμον (γιατί έτσι λέγονταν), και τώρα, καθώς επιθυμείτε να έλθετε στο ποίμνιο του Θεού, και να αποκαλείστε λαός του, και είστε πρόθυμοι να σηκώνετε ο ένας του αλλού τα βάρη, για να γίνονται ελαφριά·

9 Μάλιστα, και είστε πρόθυμοι να πενθείτε με εκείνους που πενθούν, μάλιστα, και να ανακουφίζετε εκείνους που έχουν ανάγκη ανακούφισης, και να σταθείτε ως μάρτυρες του Θεού σε όλες τις στιγμές και στα πάντα, και σε όλους τους τόπους που μπορεί να βρεθείτε, ακόμη και μέχρι θανάτου, ώστε να λυτρωθείτε από τον Θεό, και να συμπεριληφθείτε με αυτούς της πρώτης ανάστασης, ώστε να έχετε αιώνια ζωή –

10 Λοιπόν, σας λέω, αν αυτό είναι η επιθυμία της καρδιάς σας, τι σας εμποδίζει να βαπτισθείτε στο όνομα του Κυρίου, ως μαρτυρία ενώπιόν του ότι συνήψατε διαθήκη μαζί του, ότι θα τον υπηρετείτε και θα τηρείτε τις εντολές του, ώστε να εκχύσει το Πνεύμα του αφθονότερα επάνω σας;

11 Και τώρα, όταν ο λαός άκουσε αυτά τα λόγια, χειροκρότησαν από χαρά και αναφώνησαν: Αυτή είναι η επιθυμία της καρδιάς μας.

12 Και τώρα συνέβη ώστε ο Άλμα πήρε τον Ήλαμ, ων ένας από τους πρώτους, και πήγε και στάθηκε μέσα στο νερό και αναφώνησε λέγοντας: Ω Κύριε, έκχυσε το Πνεύμα σου επάνω στον δούλο σου, ώστε να μπορεί να εκτελεί αυτό το έργο με αγιότητα καρδιάς.

13 Και μόλις είπε αυτά τα λόγια, το Πνεύμα του Κυρίου ήταν επάνω του, και είπε: Ήλαμ, σε βαπτίζω, έχοντας εξουσία από τον Παντοδύναμο Θεό, ως μαρτυρία ότι συνήψες διαθήκη να τον υπηρετείς ώσπου να πεθάνεις κατά το θνητό σώμα. Και είθε το Πνεύμα του Κυρίου να εκχυθεί επάνω σου. Και είθε ο Κύριος να σου χαρίσει ζωή αιώνια, μέσω της λύτρωσης του Χριστού, τον οποίο έχει προετοιμάσει από καταβολής κόσμου.

14 Και αφού ο Άλμα είπε αυτά τα λόγια, και ο Άλμα και ο Ήλαμ βυθίστηκαν μέσα στο νερό· και εγέρθηκαν και βγήκαν από το νερό αγαλλιάζοντας, όντες γεμάτοι με το Πνεύμα.

15 Και πάλι, ο Άλμα πήρε έναν άλλον, και προχώρησε για δεύτερη φορά μέσα στο νερό και τον βάπτισε ανάλογα με τον πρώτο, μόνο που ο ίδιος δεν βυθίστηκε πάλι μέσα στο νερό.

16 Και με αυτόν τον τρόπο βάπτιζε καθέναν που ερχόταν στην τοποθεσία του Μόρμον. Και ήταν όλοι τους περίπου διακόσιες τέσσερεις ψυχές. Μάλιστα, και βαπτίσθηκαν στα νερά του Μόρμον, και ήταν γεμάτοι με τη χάρη του Θεού.

17 Και ονομάζονταν η εκκλησία του Θεού, δηλαδή η εκκλησία του Χριστού από τότε κι ύστερα. Και συνέβη ώστε οποιοσδήποτε βαπτιζόταν με τη δύναμη και την εξουσία του Θεού προσετίθετο στην εκκλησία του.

18 Και συνέβη ώστε ο Άλμα, έχοντας εξουσία από τον Θεό, χειροτόνησε ιερείς. Έναν ιερέα για κάθε πενήντα άτομα χειροτόνησε να κηρύττουν προς αυτούς, και να τους διδάσκουν σχετικά με όσα αφορούν στη βασιλεία του Θεού.

19 Και τους πρόσταξε να μη διδάσκουν τίποτα άλλο παρά μόνο αυτά που τους είχε διδάξει, και που είχαν ειπωθεί από το στόμα των αγίων προφητών.

20 Μάλιστα, ακόμη τους πρόσταξε να μην κηρύττουν τίποτα άλλο παρά μόνο μετάνοια και πίστη στον Κύριο, που είχε λυτρώσει τον λαό του.

21 Και τους πρόσταξε να μην έχουν διχόνοιες ο ένας με τον άλλον, αλλά να κοιτούν εμπρός με ένα μάτι, έχοντας μια πίστη και ένα βάπτισμα, έχοντας τις καρδιές τους συνυφασμένες με ενότητα και με αγάπη ο ένας προς τον άλλον.

22 Και έτσι τους πρόσταξε να κηρύττουν. Και έτσι έγιναν τέκνα του Θεού.

23 Και τους πρόσταξε να τηρούν την Ημέρα του Κυρίου, και να την αγιάζουν, και επίσης κάθε ημέρα να δίνουν ευχαριστίες στον Κύριο τον Θεό τους.

24 Και επίσης τους πρόσταξε οι ιερείς, τους οποίους είχε χειροτονήσει, να εργάζονται με τα ιδία τους τα χέρια για τη συντήρησή τους.

25 Και υπήρχε μια ημέρα σε κάθε εβδομάδα η οποία είχε ξεχωριστεί για να συγκεντρώνονται ώστε να διδάσκουν τον λαό και να λατρεύουν τον Κύριο τον Θεό τους, και επίσης, όσο συχνά μπορούσαν και ήταν στη δύναμή τους να συναθροίζονται μεταξύ τους.

26 Και οι ιερείς δεν έπρεπε να βασίζονται στον λαό για τη συντήρησή τους, αλλά για τον κόπο τους θα ελάμβαναν τη χάρη του Θεού, ώστε να γίνονται ισχυροί κατά το Πνεύμα, έχοντας τη γνώση του Θεού, ώστε να διδάσκουν με δύναμη και εξουσία από τον Θεό.

27 Και πάλι ο Άλμα πρόσταξε ο λαός της εκκλησίας να δίνει από τα υπάρχοντά του, καθένας ανάλογα με αυτό που είχε. Αν είχε πιο άφθονα, να δίνει πιο άφθονα. Και από εκείνον που είχε μόνο λίγα, μόνο λίγα θα έπρεπε να απαιτούνται. Και σε εκείνον που δεν είχε θα έπρεπε να δίνεται.

28 Και έτσι θα έπρεπε να δίνουν από τα υπάρχοντά τους από δική τους θέληση και από αγαθές επιθυμίες προς τον Θεό, και σε εκείνους τους ιερείς που είχαν ανάγκη, μάλιστα, και σε καθέναν έχοντα ανάγκη, σε κάθε γυμνή ψυχή.

29 Και αυτό τους το είπε έχοντας προσταχθεί από τον Θεό. Και πράγματι βάδιζαν ορθώς ενώπιον του Θεού, δίνοντας ο ένας στον άλλον και υλικά και πνευματικά, σύμφωνα με τις ανάγκες τους και τις ελλείψεις τους.

30 Και τώρα συνέβη ώστε όλα αυτά γίνονταν στον Μόρμον, μάλιστα, δίπλα στα νερά του Μόρμον, στο δάσος που ήταν κοντά στα νερά του Μόρμον. Μάλιστα, ο τόπος του Μόρμον, τα νερά του Μόρμον, το δάσος του Μόρμον, πόσο όμορφα είναι αυτά στα μάτια εκείνων που εκεί έμαθαν για τον Λυτρωτή τους. Μάλιστα, και πόσο ευλογημένοι είναι εκείνοι, γιατί θα ψάλλουν εξυμνώντας τον για πάντα.

31 Και αυτά όλα έγιναν στα όρια της χώρας, ώστε να μη γίνουν γνωστά στον βασιλιά.

32 Όμως, ιδού, συνέβη ώστε ο βασιλιάς, έχοντας ανακαλύψει κάποια κίνηση ανάμεσα στον λαό, έστειλε τους υπηρέτες του να τους παρακολουθήσουν. Γι’ αυτό την ημέρα που συναθροίζονταν μεταξύ τους για να ακούσουν τον λόγο του Κυρίου, ανακαλύφτηκαν από τον βασιλιά.

33 Και τώρα ο βασιλιάς είπε ότι ο Άλμα ξεσήκωνε τον λαό να επαναστατήσει εναντίον του. Γι’ αυτό έστειλε τον στρατό του να τους εξολοθρεύσει.

34 Και συνέβη ώστε ο Άλμα και ο λαός του Κυρίου ειδοποιήθηκαν για τον ερχομό του στρατού του βασιλιά. Γι’ αυτό πήραν τις σκηνές τους και τις οικογένειες τους και έφυγαν στην έρημο.

35 Και ήταν κατά τον αριθμό περίπου τετρακόσιες πενήντα ψυχές.



Κεφαλαιο 19

Ο Γεδεών επιδιώκει να φονεύσει τον βασιλιά Νώε. Οι Λαμανίτες εισβάλλουν στη χώρα. Ο βασιλιάς Νώε υποφέρει θάνατο από φωτιά. Ο Λίμχι κυβερνά ως υποτελής μονάρχης. Περίπου το 145–121 π.Χ.

1 Και συνέβη ώστε επέστρεψε ο στρατός του βασιλιά, έχοντας ψάξει μάταια για τον λαό του Κυρίου.

2 Και τώρα ιδού, οι στρατιωτικές δυνάμεις του βασιλιά ήταν μικρές, έχοντας μειωθεί, και άρχισε να δημιουργείται διάσπαση ανάμεσα στο υπόλοιπο του λαού.

3 Και το μικρότερο τμήμα άρχισε να πνέει απειλές εναντίον του βασιλιά, και άρχισε να υπάρχει μια μεγάλη διχόνοια ανάμεσά τους.

4 Και τώρα ήταν ανάμεσά τους ένας άνθρωπος του οποίου το όνομα ήταν Γεδεών, και ων δυνατός άνδρας και εχθρός του βασιλιά, γι’ αυτό τράβηξε το σπαθί του, και ορκίστηκε στην οργή του ότι θα φόνευε τον βασιλιά.

5 Και συνέβη ώστε αυτός πολέμησε με τον βασιλιά. Και όταν είδε ο βασιλιάς ότι κόντευε να τον υπερνικήσει, ετράπη σε φυγή και έτρεξε και πήγε επάνω στον πύργο που ήταν δίπλα στον ναό.

6 Και ο Γεδεών τον κυνήγησε και κόντευε να ανεβεί επάνω στον πύργο για να φονεύσει τον βασιλιά, και ο βασιλιάς έριξε τα μάτια του ολόγυρα προς τη γη του Σέμλον, και ιδού, ο στρατός των Λαμανιτών βρισκόταν μέσα στα σύνορα της χώρας.

7 Και τώρα φώναξε ο βασιλιάς μέσα στην αγωνία της ψυχής του και είπε: Γεδεών, άσε με να ζήσω, επειδή οι Λαμανίτες έρχονται καταπάνω μας, και θα μας εξολοθρεύσουν. Μάλιστα, θα εξολοθρεύσουν τον λαό μου.

8 Και τώρα ο βασιλιάς δεν ανησυχούσε τόσο για τον λαό του παρά για την ίδια του τη ζωή. Κι όμως, ο Γεδεών του χάρισε τη ζωή.

9 Και πρόσταξε ο βασιλιάς τον λαό να τραπεί σε φυγή μακριά από τους Λαμανίτες, και εκείνος ο ίδιος έφυγε από κοντά τους, και ξέφυγαν μέσα στην έρημο, με τις γυναίκες τους και τα παιδιά τους.

10 Και συνέβη ώστε οι Λαμανίτες τους καταδίωξαν, και τους πρόφθασαν, και άρχισαν να τους φονεύουν.

11 Λοιπόν συνέβη ώστε ο βασιλιάς τους πρόσταξε να αφήσουν όλοι οι άνδρες τις γυναίκες τους και τα παιδιά τους, και να τραπούν σε φυγή μακριά από τους Λαμανίτες.

12 Λοιπόν υπήρχαν πολλοί που δεν ήθελαν να τους αφήσουν, αλλά πρότιμούσαν να μείνουν και να αφανιστούν μαζί τους. Και οι υπόλοιποι άφησαν τις γυναίκες τους και τα παιδιά τους και ετράπησαν σε φυγή.

13 Και συνέβη ώστε εκείνοι που παρέμειναν με τις γυναίκες τους και τα παιδιά τους έκαναν ώστε οι όμορφες κόρες τους να σταθούν εμπρός και να παρακαλέσουν τους Λαμανίτες ώστε να μην τους φονεύσουν.

14 Και συνέβη ώστε οι Λαμανίτες έδειξαν συμπόνια γι’ αυτούς, επειδή γοητεύτηκαν από την ομορφιά των γυναικών τους.

15 Γι’ αυτό οι Λαμανίτες τους χάρισαν τη ζωή, και τους πήραν αιχμαλώτους και τους έφεραν πίσω στη χώρα του Νεφί, και τους παραχώρησαν το να κατέχουν τη χώρα, υπό τους όρους ότι θα παρέδιδαν τον βασιλιά Νώε στα χέρια των Λαμανιτών, και θα παρέδιδαν την περιουσία τους, μέχρι το μισό από όλα όσα κατείχαν, το μισό από το χρυσάφι τους και το ασήμι τους και όλα τα πολύτιμα αντικείμενά τους, και έτσι θα πλήρωναν φόρο υποτέλειας στον βασιλιά των Λαμανιτών από χρόνο σε χρόνο.

16 Και τώρα υπήρχε ένας από τους υιούς του βασιλιά ανάμεσα σε αυτούς που είχαν αιχμαλωτιστεί, του οποίου το όνομα ήταν Λίμχι.

17 Και τώρα ο Λίμχι επιθυμούσε ο πατέρας του να μην αφανιστεί. Κι όμως ο Λίμχι δεν αγνοούσε τις ανομίες του πατέρα του, αφού αυτός ο ίδιος ήταν δίκαιος άνθρωπος.

18 Και συνέβη ώστε ο Γεδεών έστειλε άνδρες μέσα στην έρημο κρυφά, για να ψάξουν για τον βασιλιά και αυτούς που ήταν μαζί του. Και συνέβη ώστε συνάντησαν τον λαό στην έρημο, όλους εκτός από τον βασιλιά και τους ιερείς του.

19 Λοιπόν αυτοί είχαν ορκιστεί στην καρδιά τους ότι θα επέστρεφαν στη γη του Νεφί, και αν είχαν φονευθεί οι γυναίκες τους και τα παιδιά τους, και εκείνοι επίσης που είχαν παραμείνει μαζί τους, θα ζητούσαν εκδίκηση, και επίσης θα αφανίζονταν μαζί τους.

20 Και ο βασιλιάς τους πρόσταξε να μην επιστρέψουν. Και θύμωσαν με τον βασιλιά, και έκαναν ώστε να υποφέρει, ακόμη και μέχρι θανάτου από φωτιά.

21 Και ήταν έτοιμοι να πάρουν τους ιερείς επίσης και να τους φονεύσουν, και αυτοί ετράπησαν σε φυγή από εμπρός τους.

22 Και συνέβη ώστε ήταν έτοιμοι να επιστρέψουν στη γη του Νεφί, και συνάντησαν τους ανθρώπους του Γεδεών. Και οι άνθρωποι του Γεδεών τους είπαν όλα όσα είχαν συμβεί στις γυναίκες τους και στα παιδιά τους· και ότι οι Λαμανίτες τους παραχώρησαν το να κατέχουν τη χώρα πληρώνοντας φόρο υποτέλειας στους Λαμανίτες το μισό από όλα όσα κατείχαν.

23 Και ο λαός είπε στους ανθρώπους του Γεδεών ότι είχαν φονεύσει τον βασιλιά, και οι ιερείς του είχαν τραπεί σε φυγή από αυτούς, πιο μακριά μέσα στην έρημο.

24 Και συνέβη ώστε όταν τελείωσαν τη διαδικασία, επέστρεψαν στη γη του Νεφί αγαλλιάζοντας, επειδή οι γυναίκες τους και τα παιδιά τους δεν είχαν φονευθεί. Και είπαν στον Γεδεών τι είχαν κάνει στον βασιλιά.

25 Και συνέβη ώστε ο βασιλιάς των Λαμανιτών τους έδωσε όρκο, ότι ο λαός του δεν θα τους φόνευε.

26 Και ο Λίμχι επίσης, ων ο υιός του βασιλιά, που του είχε επικυρωθεί το βασίλειο επάνω του από τον λαό, έδωσε όρκο στον βασιλιά των Λαμανιτών ότι θα πλήρωνε ο λαός του φόρο υποτέλειας προς αυτόν, και μάλιστα το μισό από όλα όσα κατείχαν.

27 Και συνέβη ώστε άρχισε ο Λίμχι να εδραιώνει το βασίλειο και να εδραιώνει ειρήνη ανάμεσα στον λαό του.

28 Και έβαλε ο βασιλιάς των Λαμανιτών φρουρούς ολόγυρα στη χώρα ώστε να κρατήσει τον λαό του Λίμχι μέσα στη χώρα, ώστε να μη φύγει για την έρημο. Και συντηρούσε τους φρουρούς του από το φόρο υποτέλειας που ελάμβανε από τους Νεφίτες.

29 Και τώρα ο βασιλιάς Λίμχι είχε διαρκή ειρήνη στο βασίλειό του για διάστημα δύο χρόνων, που οι Λαμανίτες δεν τους ενόχλησαν ούτε επεδίωκαν να τους εξολοθρεύσουν.



Κεφαλαιο 20

Ορισμένες θυγατέρες των Λαμανιτών απάγονται από τους ιερείς του Νώε. Οι Λαμανίτες διεξάγουν πόλεμο εναντίον του Λίμχι και του λαού του. Οι στρατιές των Λαμανιτών αποκρούονται και κατευνάζονται. Περίπου το 145–123 π.Χ.

1 Λοιπον ήταν ένα μέρος στο Σέμλον όπου μαζεύονταν οι θυγατέρες των Λαμανιτών για να τραγουδούν και να χορεύουν και για να διασκεδάζουν.

2 Και συνέβη ώστε κάποια ημέρα μαζεύτηκαν λίγες από αυτές για να τραγουδήσουν και να χορέψουν.

3 Και λοιπόν, οι ιερείς του βασιλιά Νώε, επειδή ντρέπονταν να επιστρέψουν στην πόλη του Νεφί, μάλιστα, και επειδή επίσης φοβούνταν ότι ο λαός θα τους φόνευε, γι’ αυτό δεν τολμούσαν να επιστρέψουν στις γυναίκες τους και στα παιδιά τους.

4 Και έχοντας παραμείνει στην έρημο, και έχοντας ανακαλύψει τις θυγατέρες των Λαμανιτών, στάθηκαν και τις παρακολουθούσαν.

5 Και όταν ήταν μόνο λίγες απ’ αυτές μαζεμένες για να χορέψουν, βγήκαν έξω από τους κρυψώνες τους και τις πήραν και τις έφεραν στην έρημο. Μάλιστα, είκοσι και τέσσερεις από τις θυγατέρες των Λαμανιτών τις έφεραν στην έρημο.

6 Και συνέβη ώστε όταν ανακάλυψαν οι Λαμανίτες ότι έλειπαν οι θυγατέρες τους, θύμωσαν με τον λαό του Λίμχι, επειδή νόμισαν ότι ήταν ο λαός του Λίμχι.

7 Άρα έστειλαν τον στρατό τους. Μάλιστα, ακόμη και ο ίδιος ο βασιλιάς πήγαινε μπροστά από τον λαό του. Και πήγαν στη γη του Νεφί για να καταστρέψουν τον λαό του Λίμχι.

8 Και τώρα, ο Λίμχι τους είχε ανακαλύψει από τον πύργο, ακόμη και όλες τις προετοιμασίες τους για πόλεμο τις είχε ανακαλύψει. Γι’ αυτό συγκέντρωσε τον λαό του, και έστησε καρτέρι γι’ αυτούς στους αγρούς και στα δάση.

9 Και συνέβη ώστε όταν οι Λαμανίτες έφθασαν, ο λαός του Λίμχι άρχισε να πέφτει επάνω τους από τα καρτέρια τους, και άρχισαν να τους φονεύουν.

10 Και συνέβη ώστε η μάχη έγινε υπερβολικά σφοδρή, επειδή πολεμούσαν σαν λιοντάρια για τη λεία τους.

11 Και συνέβη ώστε ο λαός του Λίμχι άρχισε να διώχνει τους Λαμανίτες από εμπρός τους. Κι όμως δεν ήταν ούτε οι μισοί από τους Λαμανίτες κατά τον αριθμό. Όμως πολεμούσαν για τη ζωή τους, και για τις γυναίκες τους, και για τα παιδιά τους. Γι’ αυτό κατέβαλλαν μεγάλη προσπάθεια και πολεμούσαν σαν δράκοι.

12 Και συνέβη ώστε βρήκαν τον βασιλιά των Λαμανιτών ανάμεσα στον αριθμό των νεκρών. Όμως δεν ήταν νεκρός, έχοντας τραυματιστεί και αφεθεί επάνω στο έδαφος, τόσο γρήγορη ήταν η φυγή του λαού του.

13 Και τον πήραν και έδεσαν τις πληγές του, και τον έφεραν ενώπιον του Λίμχι, και είπαν: Ιδού, ορίστε ο βασιλιάς των Λαμανιτών, αυτός που έχει πληγωθεί έπεσε ανάμεσα στους νεκρούς τους, και τον εγκατέλειψαν. Και ιδού, τον φέραμε ενώπιόν σου· και τώρα ας τον φονεύσουμε.

14 Όμως ο Λίμχι τους είπε: Δεν θα τον φονεύσετε, αλλά φέρτε τον προς τα εδώ ώστε να μπορώ να τον δω. Και τον έφεραν. Και ο Λίμχι τους είπε: Τι αιτία έχετε να κηρύξετε πόλεμο εναντίον του λαού μου; Ιδού, ο λαός μου δεν έχει παραβεί τον όρκο που σου έκανα. Γι’ αυτό, γιατί να παραβείτε τον όρκο που έχετε κάνει προς τον λαό μου;

15 Και τώρα ο βασιλιάς είπε: Έχω παραβεί τον όρκο επειδή ο λαός σου άρπαξε τις θυγατέρες του λαού μου. Γι’ αυτό, μέσα στον θυμό μου, έκανα τον λαό μου να κηρύξει πόλεμο εναντίον του λαού σου.

16 Και τώρα, ο Λίμχι δεν είχε ακούσει τίποτα σχετικά με αυτό το θέμα. Γι’ αυτό είπε: Θα ερευνήσω ανάμεσα στον λαό και οποιοσδήποτε έχει κάνει αυτό πράξη θα αφανιστεί. Γι’ αυτό, φρόντισε να γίνει μια έρευνα ανάμεσα στον λαό του.

17 Όταν λοιπόν άκουσε ο Γεδεών αυτά, που ήταν ο στρατιωτικός διοικητής του βασιλιά, πήγε μπροστά και είπε στον βασιλιά: Σου ζητώ, πρόγονέ μου, μην ερευνήσεις αυτόν τον λαό, και μην τους βαρύνεις με αυτήν την κατηγορία.

18 Γιατί δεν θυμάσαι τους ιερείς του πατέρα σου, τους οποίους αυτός ο λαός επεδίωκε να καταστρέψει; Και δεν βρίσκονται στην έρημο; Και δεν είναι αυτοί που έχουν κλέψει τις θυγατέρες των Λαμανιτών;

19 Και τώρα, ιδού, και πες τα αυτά στον βασιλιά, για να τα πει στον λαό του, ώστε να κατευναστούν απέναντί μας. Επειδή ιδού, ήδη προετοιμάζονται να μας επιτεθούν. Και ιδού επίσης ότι εμείς δεν είμαστε παρά μόνο λίγοι.

20 Και ιδού, αυτοί έρχονται με τις πολυάριθμες στρατιές τους· και θα αφανιστούμε, εκτός αν τους κατευνάσει απέναντί μας ο βασιλιάς τους.

21 Γιατί δεν εκπληρώνονται τα λόγια του Αβιναδί, αυτά που προφήτευσε εναντίον μας – και όλα αυτά επειδή δεν θέλαμε να εισακούσουμε τα λόγια του Κυρίου, και να αποστραφούμε τις ανομίες μας;

22 Και τώρα ας κατευνάσουμε τον βασιλιά, και εκπληρώνουμε τον όρκο που του έχουμε δώσει, επειδή είναι καλύτερα να είμαστε υπόδουλοι παρά να χάσουμε τη ζωή μας. Γι’ αυτό, ας θέσουμε λοιπόν τέλος στο τόσο πολύ χύσιμο αίματος.

23 Και τώρα, ο Λίμχι είπε στον βασιλιά όλα τα σχετικά με τον πατέρα του, και τους ιερείς που είχαν φύγει στην έρημο, και απέδωσε την απαγωγή των θυγατέρων τους σε αυτούς.

24 Και συνέβη ώστε κατευνάστηκε ο βασιλιάς απέναντι στον λαό του. Και τους είπε: Ας πάμε εμπρός για να συναντήσουμε τον λαό μου χωρίς όπλα. Και σας ορκίζομαι με όρκο ότι ο λαός μου δεν θα φονεύσει τον λαό σας.

25 Και συνέβη ώστε ακολούθησαν τον βασιλιά, και πήγαν εμπρός για να συναντήσουν τους Λαμανίτες χωρίς όπλα. Και συνέβη ώστε όντως συνάντησαν τους Λαμανίτες. Και ο βασιλιάς των Λαμανιτών υποκλίθηκε μπροστά τους, και παρακάλεσε εκ μέρους του λαού του Λίμχι.

26 Και όταν είδαν οι Λαμανίτες τον λαό του Λίμχι, ότι ήταν άοπλοι, τους συμπόνεσαν και κατευνάστηκαν απέναντί τους, και επέστρεψαν μαζί με τον βασιλιά τους στη χώρα τους.



Κεφαλαιο 21

Ο λαός του Λίμχι πατάσσεται και ηττείται από τους Λαμανίτες. Ο λαός του Λίμχι συναντά τον Αμμών και μεταστρέφεται. Λένε στον Αμμών για τις είκοσι τέσσερεις πλάκες των Ιαρεδιτών. Περίπου το 122–121 π.Χ.

1 Και συνέβη ώστε ο Λίμχι και ο λαός του επέστρεψαν στην πόλη του Νεφί, και άρχισαν πάλι να κατοικούν στη χώρα εν ειρήνη.

2 Και συνέβη ώστε ύστερα από πολλές ημέρες οι Λαμανίτες άρχισαν πάλι να ξεσηκώνονται σε θυμό εναντίον των Νεφιτών, και άρχισαν να έρχονται στα σύνορα της χώρας ολόγυρα.

3 Τώρα, δεν τολμούσαν να τους φονεύσουν, λόγω του όρκου που είχε κάνει ο βασιλιάς τους προς τον Λίμχι. Όμως τους ράπιζαν, και ασκούσαν εξουσία επάνω τους. Και άρχισαν να βάζουν μεγάλα βάρη επάνω στην πλάτη τους, και να τους οδηγούν όπως θα οδηγούσαν έναν βωβό υποζύγιο –

4 Μάλιστα, όλα αυτά γίνονταν για να εκπληρωθεί ο λόγος του Κυρίου.

5 Και τώρα τα βάσανα των Νεφιτών ήταν μεγάλα, και δεν υπήρχε τρόπος να ελευθερωθούν από τα χέρια τους, γιατί οι Λαμανίτες τους είχαν περικυκλώσει από κάθε πλευρά.

6 Και συνέβη ώστε άρχισε ο λαός να παραπονιέται με τον βασιλιά εξαιτίας των βασάνων τους. Και άρχισαν να επιθυμούν να πάνε σε μάχη εναντίον τους. Και ταλαιπωρούσαν πάρα πολύ τον βασιλιά τους με τα παράπονά τους. Γι’ αυτό τους επέτρεψε να κάνουν σύμφωνα με τις επιθυμίες τους.

7 Και συγκεντρώθηκαν πάλι, και φόρεσαν την πανοπλία τους, και προήλασαν εναντίον των Λαμανιτών για να τους διώξουν από τη χώρα τους.

8 Και συνέβη ώστε οι Λαμανίτες τους νίκησαν, και τους έκαναν να οπισθοχωρήσουν, και φόνευσαν πολλούς από αυτούς.

9 Και τώρα υπήρχε μεγάλο πένθος και θρήνος ανάμεσα στον λαό του Λίμχι, η χήρα να θρηνεί για τον άνδρα της, ο υιός και η θυγατέρα να θρηνούν για τον πατέρα τους, και οι αδελφοί για τους αδελφούς τους.

10 Λοιπόν υπήρχαν πάρα πολλές χήρες στη χώρα, και θρηνούσαν γοερά από μέρα σε μέρα, γιατί τους είχε κυριεύσει μεγάλος φόβος για τους Λαμανίτες.

11 Και συνέβη ώστε οι συνεχείς κραυγές τους ξεσήκωσαν τους υπόλοιπους από τον λαό του Λίμχι σε θυμό εναντίον των Λαμανιτών, και προέβησαν πάλι σε μάχη, αλλά αναγκάστηκαν πάλι να υποχωρήσουν, υφιστάμενοι μεγάλες απώλειες.

12 Μάλιστα, προέβησαν πάλι και για τρίτη φορά, και υπέφεραν κατά τον ίδιο τρόπο· και όσοι δεν φονεύθηκαν επέστρεψαν πάλι στην πόλη του Νεφί.

13 Και ταπείνωσαν τον εαυτό τους μέχρι το χώμα, υποδουλωμένοι από τον ζυγό της υποδούλωσης, υποτασσόμενοι στο να πατάσσονται, και να σέρνονται πέρα-δώθε, και να επιβαρύνονται, σύμφωνα με τις επιθυμίες των εχθρών τους.

14 Και όντως ταπείνωσαν τον εαυτό τους μέχρι τα βάθη της ταπεινότητας. Και κραύγαζαν δυνατά προς τον Θεό. Μάλιστα, όλη την ημέρα κραύγαζαν προς τον Θεό τους να τους ελευθερώσει από τα βάσανά τους.

15 Και τώρα ο Κύριος αργούσε να ακούσει τις κραυγές τους εξαιτίας των ανομιών τους. Παρ’ όλα αυτά, ο Κύριος όντως άκουσε τις κραυγές τους, και άρχισε να μαλακώνει την καρδιά των Λαμανιτών, ώστε άρχισαν να ελαφρώνουν τα βάσανα τους. Όμως ο Κύριος δεν το έκρινε ορθό να τους ελευθερώσει από την υποδούλωση.

16 Και συνέβη ώστε άρχισαν να ευημερούν βαθμιαία στη χώρα, και άρχισαν να παράγουν δημητριακά σε μεγαλύτερη αφθονία, και ποίμνια, και αγέλες, ώστε δεν υπέφεραν από πείνα.

17 Τώρα, υπήρχε ένας μεγάλος αριθμός γυναικών, περισσότερο απ’ ό,τι άνδρες. Γι’ αυτό ο βασιλιάς Λίμχι πρόσταξε κάθε άνδρας να παραχωρεί προς συντήρηση των χήρων και των παιδιών τους, ώστε να μην αφανιστούν από την πείνα· και αυτό το έκαναν λόγω του μεγάλου αριθμού εκείνων που είχαν φονευθεί.

18 Λοιπόν ο λαός του Λίμχι έμενε ενωμένος σε ένα σώμα, όσο ήταν δυνατόν, και ασφάλιζε τα σιτηρά του και τα ποίμνιά του.

19 Και ο ίδιος ο βασιλιάς δεν εμπιστευόταν το άτομό του έξω από τα τείχη της πόλης, παρά μόνο αν έπαιρνε τους φρουρούς του μαζί του, φοβούμενος μήπως κατά κάποιον τρόπο έπεφτε στα χέρια των Λαμανιτών.

20 Και φρόντισε ώστε να φυλάσσει ο λαός του τη χώρα ολόγυρα, ώστε να μπορέσουν με κάποιον τρόπο να πιάσουν εκείνους τους ιερείς που είχαν ξεφύγει στην έρημο, οι οποίοι είχαν κλέψει τις θυγατέρες των Λαμανιτών, και που είχαν προκαλέσει τόσο μεγάλη καταστροφή να πέσει επάνω τους.

21 Επειδή επιθυμούσαν να τους πιάσουν για να τους τιμωρήσουν. Επειδή είχαν έλθει μέσα στη χώρα του Νεφί τη νύχτα, και πήραν τα σιτηρά τους και πολλά από τα πολύτιμα αντικείμενά τους. Γι’ αυτό τους έστησαν καρτέρι.

22 Και συνέβη ώστε δεν υπήρξε καμία διαταραχή ανάμεσα στους Λαμανίτες και τον λαό του Λίμχι, ακόμη και μέχρι τον καιρό που ο Αμμών και οι αδελφοί του ήλθαν στη χώρα.

23 Και ο βασιλιάς, ων έξω από τις πύλες της πόλης με τη φρουρά του, ανεκάλυψε τον Αμμών και τους αδελφούς του. Και υποθέτοντας ότι αυτοί ήταν ιερείς του Νώε, γι’ αυτό έκανε να τους πιάσουν, και να τους δέσουν, και να τους ρίξουν στη φυλακή. Και αν ήταν οι ιερείς του Νώε, θα ενεργούσε ώστε να θανατωθούν.

24 Όμως, όταν ανεκάλυψε ότι δεν ήταν, αλλά ότι ήταν οι αδελφοί του, και είχαν έλθει από τη γη του Ζαραχέμλα, γέμισε από υπερβολικά μεγάλη χαρά.

25 Τώρα ο βασιλιάς Λίμχι είχε στείλει, πριν από τον ερχομό του Αμμών, έναν μικρό αριθμό ανδρών για να ψάξουν για τη γη του Ζαραχέμλα. Όμως δεν μπόρεσαν να τη βρουν, και χάθηκαν στην έρημο.

26 Παρά ταύτα, βρήκαν μία χώρα η οποία είχε εποικισθεί. Μάλιστα, μία χώρα η οποία ήταν σκεπασμένη με ξηρά οστά. Μάλιστα, μία χώρα που είχε εποικισθεί και η οποία είχε καταστραφεί. Και εκείνοι, υποθέτοντας ότι ήταν η χώρα του Ζαραχέμλα, επέστρεψαν στη χώρα του Νεφί, έχοντας φθάσει στα όρια της χώρας, όχι πολλές ημέρες πριν από τον ερχομό του Αμμών.

27 Και έφεραν μαζί τους ένα χρονικό, ένα χρονικό του λαού του οποίου τα οστά είχαν βρει. Και ήταν εγχαραγμένο σε πλάκες από μετάλλευμα.

28 Και τώρα, ο Λίμχι, πάλι γέμισε χαρά καθώς έμαθε από το στόμα του Αμμών ότι ο βασιλιάς Μωσίας είχε ένα χάρισμα από τον Θεό, με το οποίο μπορούσε να ερμηνεύσει τέτοια εγχαράγματα. Μάλιστα, και ο Αμμών επίσης αγαλλίασε.

29 Εντούτοις ο Αμμών και οι αδελφοί του γέμισαν λύπη, επειδή τόσοι πολλοί από τους αδελφούς τους είχαν φονευθεί.

30 Και επίσης που ο βασιλιάς Νώε και οι ιερείς του είχαν προκαλέσει να διαπράξει ο λαός τόσες πολλές αμαρτίες και ανομίες εναντίον του Θεού. Και επίσης θρηνούσαν για τον θάνατο του Αβιναδί. Και επίσης για την αποχώρηση του Άλμα και των ανθρώπων που πήγαν μαζί του, οι οποίοι είχαν σχηματίσει μία εκκλησία του Θεού μέσω της δύναμης και της εξουσίας του Θεού, και της πίστης στα λόγια τα οποία είχαν λεχθεί από τον Αβιναδί.

31 Μάλιστα, θρηνούσαν για την αποχώρησή τους, επειδή δεν ήξεραν προς τα πού είχαν φύγει. Τώρα, ευχαρίστως θα είχαν ενωθεί μαζί τους, γιατί αυτοί οι ίδιοι είχαν συνάψει διαθήκη με τον Θεό να τον υπηρετούν και να τηρούν τις εντολές του.

32 Και τώρα, από τον ερχομό του Αμμών, ο βασιλιάς Λίμχι, συνήψε κι αυτός διαθήκη με τον Θεό, και επίσης πολλοί από τον λαό του, να τον υπηρετούν και να τηρούν τις εντολές του.

33 Και συνέβη ώστε ο βασιλιάς Λίμχι και πολλοί από τον λαό του επιθυμούσαν να βαπτισθούν. Όμως δεν ήταν κανείς στη χώρα που να είχε εξουσία από τον Θεό. Και ο Αμμών αρνήθηκε να το κάνει αυτό, θεωρώντας τον εαυτό του ανάξιο δούλο.

34 Γι’ αυτό, εκείνη την εποχή, δεν σχημάτισαν εκκλησία, περιμένοντας το Πνεύμα του Κυρίου. Τώρα επιθυμούσαν να γίνουν σαν τον Άλμα και τους αδελφούς του που είχαν φύγει στην έρημο.

35 Επιθυμούσαν να βαπτισθούν ως μαρτυρία και ομολογία ότι ήταν πρόθυμοι να υπηρετούν τον Θεό με όλη τους την καρδιά. Παρά ταύτα παρέτειναν τον καιρό. Και η αφήγηση του βαπτίσματός τους θα δοθεί στο μέλλον.

36 Και τώρα όλη η σπουδή του Αμμών και του λαού του, και του βασιλιά Λίμχι και του λαού του, ήταν να ελευθερωθούν από τα χέρια των Λαμανιτών και από την υποδούλωση.



Κεφαλαιο 22

Γίνονται σχέδια για να διαφύγει ο λαός από την υποδούλωση των Λαμανιτών. Μεθούν τους Λαμανίτες. Ο λαός διαφεύγει, επιστρέφει στη Ζαραχέμλα και γίνονται υπήκοοι του Βασιλιά Μωσία. Περίπου το 121–120 π.Χ.

1 Και τώρα συνέβη ώστε ο Αμμών και ο βασιλιάς Λίμχι άρχισαν να συσκέπτονται με τον λαό πώς να ελευθερωθούν από την υποδούλωση. Και ακόμη έκαναν ώστε να συγκεντρωθεί όλος ο λαός. Και αυτό το έκαναν για να έχουν την ψήφο του λαού σχετικά με το θέμα.

2 Και συνέβη ώστε δεν μπορούσαν να βρουν κανέναν τρόπο για να ελευθερωθούν από την υποδούλωση, εκτός αν ήταν να πάρουν τις γυναίκες τους και τα παιδιά τους, και τα ποίμνιά τους, και τις αγέλες τους, και τις σκηνές τους και να αναχωρήσουν στην έρημο· επειδή, όντες οι Λαμανίτες τόσο πολυάριθμοι, ήταν αδύνατον για τον λαό του Λίμχι να πολεμήσει μαζί τους, σκεπτόμενοι να ελευθερωθούν από την υποδούλωση με το σπαθί.

3 Λοιπόν συνέβη ώστε ήλθε ο Γεδεών και στάθηκε εμπρός στον βασιλιά, και του είπε: Τώρα, βασιλιά, εσύ έχεις ακούσει εδώ τα λόγια μου πολλές φορές, όταν πολεμούσαμε τους αδελφούς μας, τους Λαμανίτες.

4 Και τώρα, βασιλιά, αν δεν με έχεις για άχρηστο υπηρέτη ή αν έχεις εισακούσει τα λόγια μου σε οποιονδήποτε βαθμό, και υπήρξαν χρήσιμα για σένα, έτσι ακριβώς επιθυμώ να ακούσεις τα λόγια μου αυτήν τη φορά, και θα είμαι υπηρέτης σου και θα ελευθερώσω αυτόν τον λαό από την υποδούλωση.

5 Και ο βασιλιάς τού παρεχώρησε το να μιλήσει. Και ο Γεδεών τού είπε:

6 Ιδού το οπίσθιο πέρασμα, μέσω του οπίσθιου τοίχου, στο οπίσθιο μέρος της πόλης. Οι Λαμανίτες, δηλαδή οι φρουροί των Λαμανιτών, τη νύχτα είναι μεθυσμένοι. Γι’ αυτό ας στείλουμε προκήρυξη σε όλον αυτόν τον λαό να συγκεντρώσει τα ποίμνια και τις αγέλες του, ώστε να τα οδηγήσουν στην έρημο κατά τη νύχτα.

7 Και εγώ θα πάω σύμφωνα με την προσταγή σου και θα πληρώσω τον τελευταίο φόρο υποτέλειας από κρασί στους Λαμανίτες, κι αυτοί θα μεθύσουν. Και εμείς θα περάσουμε μέσα από το κρυφό πέρασμα στα αριστερά του στρατοπέδου τους, όταν είναι μεθυσμένοι και αποκοιμισμένοι.

8 Κατ’ αυτόν τον τρόπο θα αποχωρήσουμε με τις γυναίκες μας και τα παιδιά μας, τα ποίμνιά μας και τις αγέλες μας στην έρημο. Και θα ταξιδεύσουμε γύρω από τη χώρα του Σιλώμ.

9 Και συνέβη ώστε ο βασιλιάς εισάκουσε τα λόγια του Γεδεών.

10 Και ο βασιλιάς Λίμχι έκανε ώστε να συγκεντρώσει ο λαός του τα ποίμνια του. Και έστειλε τον φόρο υποτέλειας από κρασί στους Λαμανίτες. Και έστειλε επίσης περισσότερο κρασί, ως δώρο γι’ αυτούς. Και αυτοί ήπιαν ελεύθερα από το κρασί που τους έστειλε ο βασιλιάς Λίμχι.

11 Και συνέβη ώστε ο λαός του Λίμχι αποχώρησε τη νύχτα προς την έρημο με τα ποίμνιά του και τις αγέλες του, και πήγε γύρω από τη γη του Σιλώμ μέσα στην έρημο, και στράφηκε προς τη γη του Ζαραχέμλα, οδηγούμενοι από τον Αμμών και τους αδελφούς του.

12 Και είχαν πάρει όλο το χρυσάφι τους, και το ασήμι τους, και τα πολύτιμα αντικείμενά τους, αυτά που μπορούσαν να μεταφέρουν, και τις προμήθειές τους επίσης μαζί τους, στην έρημο· και συνέχισαν το ταξίδι τους.

13 Και αφού ήταν πολλές ημέρες στην έρημο, έφθασαν στη γη του Ζαραχέμλα και ενώθηκαν με τον λαό του Μωσία και έγιναν υπήκοοί του.

14 Και συνέβη ώστε ο Μωσίας τους υποδέχθηκε με χαρά. Και έλαβε επίσης τα χρονικά τους, και επίσης τα χρονικά αυτά που είχαν βρεθεί από τον λαό του Λίμχι.

15 Και τώρα συνέβη ώστε όταν ανεκάλυψαν οι Λαμανίτες ότι ο λαός του Λίμχι είχε αναχωρήσει τη νύχτα από τη χώρα, έστειλαν στρατό στην έρημο για να τους καταδιώξουν.

16 Και αφού τους είχαν καταδιώξει δύο ημέρες, δεν μπορούσαν πλέον να ακολουθήσουν τα ίχνη τους. Γι’ αυτό, χάθηκαν στην έρημο.



Χρονικό του Αλμα και του λαού του Κυρίου, που είχαν εκδιωχθεί στην έρημο από τον λαό του Βασιλιά Νώε.

Συμπεριλαμβάνει τα κεφάλαια 23 και 24.



Κεφαλαιο 23

Ο Άλμα αρνείται να γίνει βασιλιάς. Υπηρετεί ως αρχιερέας. Ο Κύριος επιπλήττει τον λαό Του, και οι Λαμανίτες κατακτούν τη γη του Ήλαμ. Ο Αμουλών, αρχηγός των κακών ιερέων του Βασιλιά Νώε, κυβερνά υποτασσόμενος στον Λαμανίτη μονάρχη. Περίπου το 145–121 π.Χ.

1 Τωρα ο Άλμα, έχοντας προειδοποιηθεί από τον Κύριο ότι τα στρατεύματα του βασιλιά Νώε θα τους επετίθεντο, και έχοντάς το γνωστοποιήσει στον λαό του, γι’ αυτό συγκέντρωσαν τα ποίμνιά τους, και πήραν από τα σιτηρά τους, και αναχώρησαν στην έρημο, εμπρός στα στρατεύματα του βασιλιά Νώε.

2 Και ο Κύριος τους ενδυνάμωσε, ώστε οι άνθρωποι του βασιλιά Νώε δεν μπορούσαν να τους προσπεράσουν για να τους αφανίσουν.

3 Και έφευγαν ταξιδεύοντας επί οκτώ ημέρες στην έρημο.

4 Και έφθασαν σε μία χώρα, μάλιστα, μία πολύ όμορφη και ευχάριστη χώρα, μία χώρα με καθαρό νερό.

5 Και έστησαν τις σκηνές τους, και άρχισαν να οργώνουν το έδαφος, και άρχισαν να κτίζουν κτήρια. Μάλιστα, ήταν εργατικοί, και εργάζονταν υπερβολικά.

6 Και ο λαός επιθυμούσε να γίνει ο Άλμα βασιλιάς τους, επειδή ήταν πολύ αγαπητός στον λαό του.

7 Όμως εκείνος τους είπε: Ιδού, δεν είναι σκόπιμο να έχουμε βασιλιά· επειδή έτσι λέει ο Κύριος: Δεν πρέπει να θεωρείτε μία σάρκα υπεράνω μίας άλλης, δηλαδή ένας άνθρωπος δεν πρέπει να θεωρεί τον εαυτό του υπεράνω ενός άλλου. Γι’ αυτό, σας λέω, δεν είναι κατάλληλο να έχετε βασιλιά.

8 Παρά ταύτα, αν ήταν δυνατόν να μπορείτε πάντα να έχετε δίκαιους ανθρώπους να είναι βασιλείς σας, θα ήταν καλό να έχετε βασιλιά.

9 Όμως θυμηθείτε την ανομία του βασιλιά Νώε και των ιερέων του. Και εγώ ο ίδιος πιάστηκα σε παγίδα, και έκανα πολλά πράγματα που ήταν απεχθή στα μάτια του Κυρίου, τα οποία μου προκάλεσαν οδυνηρή μετάνοια.

10 Παρά ταύτα, ύστερα από πολλά βάσανα, ο Κύριος άκουσε τις κραυγές μου, και απήντησε στις προσευχές μου, και με έχει κάνει όργανο στα χέρια του για να έλθουν τόσοι πολλοί από εσάς στη γνώση της αλήθειας του.

11 Παρά ταύτα, δεν καυχώμαι για αυτό, επειδή είμαι ανάξιος να καυχώμαι για τον εαυτό μου.

12 Και τώρα σας λέω, έχετε καταπιεστεί από τον βασιλιά Νώε, και υπήρξατε σε υποδούλωση από αυτόν και τους ιερείς του, και έχετε φθάσει σε ανομία από αυτούς. Γι’ αυτό, ήσαστε δεμένοι με τα δεσμά της ανομίας.

13 Και τώρα, όπως έχετε ελευθερωθεί με τη δύναμη του Θεού από αυτά τα δεσμά, μάλιστα, από τα χέρια του βασιλιά Νώε και των ανθρώπων του, και επίσης από τα δεσμά της ανομίας, έτσι επιθυμώ να σταθείτε σταθεροί στην ελευθερία αυτήν με την οποία έχετε καταστεί ελεύθεροι, και να μην εμπιστεύεστε κανέναν να γίνει βασιλιάς σας.

14 Και επίσης μην εμπιστεύεστε κανέναν να γίνει ο δάσκαλός σας ούτε ο ιεροκήρυκάς σας, παρά μόνο αν είναι άνθρωπος του Θεού, που βαδίζει στην οδό του και τηρεί τις εντολές του.

15 Έτσι δίδαξε ο Άλμα τον λαό του, ώστε κάθε άνθρωπος να αγαπά τον πλησίον του όπως τον εαυτό του, ώστε να μην υπάρχει διχόνοια ανάμεσά τους.

16 Και τώρα, ο Άλμα ήταν ο αρχιερέας τους, επειδή αυτός ήταν ο ιδρυτής της εκκλησίας τους.

17 Και συνέβη ώστε κανένας δεν έλαβε εξουσία να κηρύττει ή να διδάσκει παρά μόνο αν ήταν μέσω αυτού από τον Θεό. Γι’ αυτό αφιέρωσε όλους τους ιερείς τους και όλους τους δασκάλους τους. Και κανένας τους δεν αφιερωνόταν παρά μόνο αν ήταν δίκαιοι άνθρωποι.

18 Γι’ αυτό φρόντιζαν τον λαό τους, και τους γαλουχούσαν με θέματα που αφορούν στη χρηστότητα.

19 Και συνέβη ώστε άρχισαν να ευημερούν υπερβολικά στη χώρα. Και ονόμασαν τη χώρα Ήλαμ.

20 Και συνέβη ώστε πληθύνονταν και ευημερούσαν υπερβολικά στη χώρα του Ήλαμ. Και έκτισαν μία πόλη, την οποία ονόμασαν πόλη του Ήλαμ.

21 Παρά ταύτα ο Κύριος το κρίνει σωστό να επιπλήττει τον λαό του. Μάλιστα, δοκιμάζει την υπομονή τους και την πίστη τους.

22 Παρά ταύτα – όποιος βασίζεται σε εκείνον αυτός θα υψωθεί κατά την τελευταία ημέρα. Μάλιστα, και έτσι ήταν με αυτόν τον λαό.

23 Γιατί ιδού, θα σας δείξω ότι κατέληξαν σε υποδούλωση, και κανένας δεν μπορούσε να τους ελευθερώσει παρά μόνον ο Κύριος ο Θεός τους, μάλιστα, ο Θεός του Αβραάμ και του Ισαάκ και του Ιακώβ.

24 Και συνέβη ώστε όντως τους ελευθέρωσε, και τους έδειξε τη μεγάλη δύναμή του, και μεγάλη ήταν η αγαλλίασή τους.

25 Γιατί ιδού, συνέβη ώστε ενώ αυτοί ήταν στη γη του Ήλαμ, μάλιστα στην πόλη του Ήλαμ, ενώ όργωναν τη γη ολόγυρα, ιδού, ένας στρατός των Λαμανιτών ήταν στα σύνορα της χώρας.

26 Συνέβη λοιπόν ώστε οι αδελφοί του Άλμα τράπηκαν σε φυγή από τους αγρούς τους, και συγκεντρώθηκαν στην πόλη του Ήλαμ. Και ήταν πολύ φοβισμένοι εξαιτίας της παρουσίας των Λαμανιτών.

27 Όμως ο Άλμα προχώρησε και στάθηκε ανάμεσά τους, και τους ενεθάρρυνε να μην φοβούνται, αλλά να θυμηθούν τον Κύριο τον Θεό τους και αυτός θα τους ελευθέρωνε.

28 Γι’ αυτό καθησύχασαν τους φόβους τους, και άρχισαν να επικαλούνται τον Κύριο ώστε να μαλάκωνε την καρδιά των Λαμανιτών, ώστε να τους άφηναν να ζήσουν, και τις γυναίκες τους και τα παιδιά τους.

29 Και συνέβη ώστε ο Κύριος όντως μαλάκωσε την καρδιά των Λαμανιτών. Και ο Άλμα και οι αδελφοί του πήγαν και παραδόθηκαν στα χέρια τους. Και οι Λαμανίτες κατέλαβαν τη γη του Ήλαμ.

30 Τώρα τα στρατεύματα των Λαμανιτών, τα οποία ακολουθούσαν τον λαό του βασιλιά Λίμχι, είχαν χαθεί στην έρημο για πολλές ημέρες.

31 Και ιδού, είχαν βρει εκείνους τους ιερείς του βασιλιά Νώε, σε ένα μέρος που το ονόμαζαν Αμουλών. Και είχαν αρχίσει να κατέχουν τη γη του Αμουλών και είχαν αρχίσει να οργώνουν το έδαφος.

32 Λοιπόν το όνομα του ηγέτη εκείνων των ιερέων ήταν Αμουλών.

33 Και συνέβη ώστε ο Αμουλών εκλιπαρούσε τους Λαμανίτες. Και έστειλε επίσης τις γυναίκες τους, οι οποίες ήταν οι θυγατέρες των Λαμανιτών, να εκλιπαρήσουν τους αδελφούς τους, για να μην αφανίσουν τους άνδρες τους.

34 Και οι Λαμανίτες είχαν συμπόνια για τον Αμουλών και τους αδελφούς του, και δεν τους αφάνισαν, λόγω των γυναικών τους.

35 Και ο Αμουλών και οι αδελφοί του ενώθηκαν με τους Λαμανίτες, και ταξίδευαν στην έρημο ψάχνοντας για τη γη του Νεφί, όταν ανακάλυψαν τη γη του Ήλαμ, την οποία κατείχαν ο Άλμα και οι αδελφοί του.

36 Και συνέβη ώστε οι Λαμανίτες υποσχέθηκαν στον Άλμα και στους αδελφούς του ότι αν τους έδειχναν τον δρόμο που οδηγούσε στη γη του Νεφί, θα τους χάριζαν τη ζωή τους και την ελευθερία τους.

37 Όμως αφού τους είχε δείξει ο Άλμα τον δρόμο που οδηγούσε στη γη του Νεφί, οι Λαμανίτες δεν τήρησαν την υπόσχεσή τους, αλλά έβαλαν φρουρούς ολόγυρα στη γη του Ήλαμ, για τον Άλμα και τους αδελφούς του.

38 Και οι υπόλοιποι από αυτούς πήγαν στη γη του Νεφί. Και ένα τμήμα από αυτούς επέστρεψε στη γη του Ήλαμ, και έφεραν επίσης μαζί τους τις γυναίκες και τα παιδιά των φρουρών οι οποίοι είχαν εγκαταλειφθεί στη χώρα.

39 Και ο βασιλιάς των Λαμανιτών είχε παραχωρήσει στον Αμουλών να είναι βασιλιάς και κυβερνήτης του λαού του, που ήταν στη γη του Ήλαμ. Όμως δεν θα είχε εξουσία να κάνει οτιδήποτε ενάντιο στο θέλημα του βασιλιά των Λαμανιτών.



Κεφαλαιο 24

Ο Αμουλών καταδιώκει τον Άλμα και τον λαό του. Θα θανατωθούν αν προσευχηθούν. Ο Κύριος κάνει τα βάσανα τους να φαίνονται ελαφριά. Τους ελευθερώνει από την υποδούλωση και επιστρέφουν στη Ζαραχέμλα. Περίπου το 145–120 π.Χ.

1 Και συνέβη ώστε ο Αμουλών βρήκε εύνοια στα μάτια του βασιλιά των Λαμανιτών. Γι’ αυτό ο βασιλιάς των Λαμανιτών επέτρεψε σε αυτόν και στους αδελφούς του να διοριστούν διδάσκαλοι του λαού του, μάλιστα, του λαού που βρισκόταν στη γη του Σεμλών, και στη γη του Σιλώμ, και στη γη του Αμουλών.

2 Γιατί οι Λαμανίτες είχαν κυριεύσει όλες αυτές τις χώρες. Γι’ αυτό, ο βασιλιάς των Λαμανιτών είχε διορίσει βασιλιάδες σε όλες αυτές τις χώρες.

3 Και τώρα, το όνομα του βασιλιά των Λαμανιτών ήταν Λάμαν, ονομαζόμενος κατά το όνομα του πατέρα του, και γι’ αυτό ονομαζόταν βασιλιάς Λάμαν. Και ήταν βασιλιάς σε μεγάλο αριθμό ανθρώπων.

4 Και διόρισε δασκάλους από τους αδελφούς τού Αμουλών, σε κάθε χώρα που κατεχόταν από τον λαό του. Και έτσι η γλώσσα του Νεφί άρχισε να διδάσκεται σε όλο τον λαό των Λαμανιτών.

5 Και ήταν λαός που φέρονταν φιλικά ο ένας στον άλλον. Όμως δεν γνώριζαν τον Θεό· ούτε τους δίδαξαν οι αδελφοί του Αμουλών οτιδήποτε σχετικό με τον Κύριο τον Θεό τους, ούτε τον νόμο του Μωυσή, ούτε τους δίδαξαν τα λόγια του Αβιναδί.

6 Όμως τους δίδαξαν ότι έπρεπε να τηρούν το χρονικό τους, και ότι θα μπορούσαν να γράφουν ο ένας στον άλλον.

7 Και έτσι άρχισαν οι Λαμανίτες να αυξάνονται σε πλούτη, και να συναλλάσσονται ο ένας με τον άλλο και έγιναν σπουδαίοι, και άρχισαν να είναι πανούργος και σοφός λαός, ως προς τη σοφία του κόσμου, μάλιστα, πολύ πανούργος λαός, που ετέρπετο με κάθε είδους κακία και λεηλασία, εκτός αν ήταν ανάμεσα στους δικούς τους αδελφούς.

8 Και τώρα συνέβη ώστε άρχισε ο Αμουλών να ασκεί εξουσία στον Άλμα και τους αδελφούς του, και άρχισε να τον καταδιώκει, και έκανε ώστε τα παιδιά του να καταδιώκουν τα παιδιά τους.

9 Γιατί ο Αμουλών γνώριζε ότι ο Άλμα υπήρξε ένας από τους ιερείς του βασιλιά, και ότι ήταν αυτός που πίστεψε τα λόγια του Αβιναδί και εξεδιώχθη μακριά από τον βασιλιά, και γι’ αυτό ήταν οργισμένος μαζί του. Επειδή είχε υποταχθεί στον βασιλιά Λάμαν, όμως ασκούσε εξουσία επάνω σε αυτούς, και τους έβαζε εργασίες, και έβαλε επιστάτες εργασιών σε αυτούς.

10 Και συνέβη ώστε τόσο μεγάλα ήταν τα βάσανά τους, ώστε άρχισαν να επικαλούνται ένθερμα τον Θεό.

11 Και ο Αμουλών τους πρόσταξε να σταματήσουν τις επικλήσεις τους. Και έβαλε φρουρούς να τους προσέχουν, ώστε οποίον έβρισκαν να επικαλείται τον Θεό, να τον θανάτωναν.

12 Και ο Άλμα και ο λαός του δεν ύψωναν τη φωνή τους προς τον Κύριο τον Θεό τους, αλλά εξέχυναν την καρδιά τους προς αυτόν, και εκείνος ήξερε τις σκέψεις της καρδιάς τους.

13 Και συνέβη ώστε ήλθε η φωνή του Κυρίου προς αυτούς στα βάσανά τους, λέγοντας: Σηκώστε το κεφάλι σας και ανακουφιστείτε, γιατί εγώ γνωρίζω τη διαθήκη που συνήψατε προς έμενα. Και εγώ θα συνάψω διαθήκη με τον λαό μου και θα τους ελευθερώσω από την υποδούλωση.

14 Και θα ελαφρύνω επίσης τα βάρη που έχουν τεθεί επάνω στους ώμους σας, ώστε ούτε εσείς να μην τα αισθάνεστε επάνω στην πλάτη σας, ακόμη κι όταν είστε στην υποδούλωση. Και αυτό θα πράξω ώστε να σταθείτε ως μάρτυρες για μένα εφεξής, και για να γνωρίζετε σίγουρα ότι εγώ, ο Κύριος ο Θεός, επισκέπτομαι τον λαό μου στα βάσανά τους.

15 Και τώρα συνέβη ώστε τα βάρη που είχαν πέσει επάνω στον Άλμα και τους αδελφούς του ελάφρωσαν. Μάλιστα, ο Κύριος όντως τους ενδυνάμωσε ώστε να μπορούσαν να σηκώνουν τα βάρη τους με ευκολία, και υπάκουαν πρόσχαρα και με υπομονή σε κάθε θέλημα του Κυρίου.

16 Και συνέβη ώστε τόσο μεγάλη ήταν η πίστη τους και η υπομονή τους, που η φωνή του Κυρίου ήλθε πάλι προς αυτούς, λέγοντας: Ανακουφιστείτε, γιατί την επαύριον θα σας ελευθερώσω από την υποδούλωση.

17 Και είπε στον Άλμα: Να πας εμπρός από αυτόν τον λαό και εγώ θα πάω μαζί σου και θα ελευθερώσω αυτόν τον λαό από την υποδούλωση.

18 Συνέβη λοιπόν ώστε ο Άλμα και ο λαός του καθ’ όλη τη νύχτα συγκέντρωσαν τα ποίμνιά τους και επίσης τα σιτηρά τους. Μάλιστα, καθ’ όλη τη νύχτα συγκέντρωναν τα ποίμνιά τους.

19 Και το πρωί ο Κύριος έκανε να πέσει βαθύς ύπνος στους Λαμανίτες, μάλιστα, και όλοι οι επιστάτες εργασιών έπεσαν σε βαθύτατο ύπνο.

20 Και ο Άλμα και ο λαός του αποχώρησαν στην έρημο. Και αφού είχαν ταξιδέψει ολόκληρη μέρα, έστησαν τις σκηνές τους σε μία κοιλάδα, και ονόμασαν την κοιλάδα Άλμα, επειδή αυτός οδηγούσε τον δρόμο τους στην έρημο.

21 Μάλιστα, και στην κοιλάδα του Άλμα εξέφρασαν άφθονα τις ευχαριστίες τους προς τον Θεό, επειδή υπήρξε πολυεύσπλαχνος προς αυτούς, και ελάφρυνε τα βάρη τους, και τους είχε ελευθερώσει από τη σκλαβιά· επειδή βρίσκονταν σε υποδούλωση, και κανένας δεν μπορούσε να τους ελευθερώσει παρεκτός αν ήταν ο Κύριος ο Θεός τους.

22 Και ευχαρίστησαν τον Θεό, μάλιστα, όλοι οι άνδρες τους και όλες οι γυναίκες τους και όλα τα παιδιά τους που μπορούσαν να μιλήσουν ύψωσαν τη φωνή τους στις δοξολογίες του Θεού τους.

23 Και τώρα ο Κύριος είπε στον Άλμα: Βιάσου και βγες και συ και αυτός ο λαός έξω από αυτήν τη χώρα, γιατί έχουν ξυπνήσει οι Λαμανίτες και σε κυνηγούν. Γι’ αυτό, φύγε έξω από αυτήν τη χώρα, και εγώ θα σταματήσω τους Λαμανίτες σε αυτήν την κοιλάδα, ώστε να μην έλθουν πιο πέρα κυνηγώντας αυτόν τον λαό.

24 Και συνέβη ώστε αναχώρησαν έξω από την κοιλάδα, και ξεκίνησαν το ταξίδι τους στην έρημο.

25 Και αφού βρίσκονταν στην έρημο δώδεκα ημέρες, έφθασαν στη γη του Ζαραχέμλα. Και ο βασιλιάς Μωσίας τους υποδέχθηκε επίσης με χαρά.



Κεφαλαιο 25

Οι απόγονοι του Μουλέκ στη Ζαραχέμλα γίνονται Νεφίτες. Μαθαίνουν για τον λαό του Άλμα και του Ζένιφ. Ο Άλμα βαπτίζει τον Λίμχι και όλον τον λαό του. Ο Μωσίας εξουσιοδοτεί τον Άλμα να οργανώσει την Εκκλησία του Θεού. Περίπου το 120 π.Χ.

1 Και τώρα ο βασιλιάς Μωσίας έκανε ώστε να συγκεντρωθεί όλος ο λαός.

2 Λοιπόν δεν ήταν τόσοι πολλοί από τα τέκνα του Νεφί, δηλαδή τόσοι πολλοί από εκείνους που ήταν απόγονοι του Νεφί, όσο ήταν από τον λαό του Ζαραχέμλα, που ήταν απόγονος του Μουλέκ, και εκείνοι που ήλθαν μαζί του στην έρημο.

3 Και δεν ήταν τόσοι πολλοί από τον λαό του Νεφί και τον λαό του Ζαραχέμλα όσοι ήταν από τους Λαμανίτες. Μάλιστα, δεν ήταν ούτε οι μισοί από όσοι ήταν εκείνοι.

4 Και λοιπόν, όλος ο λαός του Νεφί είχε συγκεντρωθεί, και επίσης όλος ο λαός του Ζαραχέμλα, και είχαν συγκεντρωθεί σε δύο σώματα.

5 Και συνέβη ώστε ο Μωσίας διάβασε, και έβαλε να διαβαστούν τα χρονικά του Ζένιφ στον λαό του. Μάλιστα, διάβασε τα χρονικά του λαού του Ζένιφ, από τον καιρό που έφυγαν από τη γη του Ζαραχέμλα μέχρι που επέστρεψαν ξανά.

6 Και διάβασε επίσης το χρονικό του Άλμα και των αδελφών του, και όλα τα βάσανά τους, από τον καιρό που έφυγαν από τη γη του Ζαραχέμλα μέχρι τον καιρό που επέστρεψαν ξανά.

7 Και τώρα, όταν ο Μωσίας τελείωσε να διαβάζει τα χρονικά, ο λαός του που είχε παραμείνει στη χώρα, έμεινε ενεός από έκπληξη και θαυμασμό.

8 Γιατί δεν γνώριζαν τι να σκεφθούν· γιατί όταν είδαν αυτούς που είχαν ελευθερωθεί από την υποδούλωση γέμισαν από υπερβολικά μεγάλη χαρά.

9 Και πάλι, όταν σκέφτονταν τους αδελφούς τους που είχαν φονευθεί από τους Λαμανίτες, γέμισαν με θλίψη, και μάλιστα έχυσαν πολλά δάκρυα θλίψης.

10 Και πάλι, όταν σκέφτονταν την άμεση καλοσύνη του Θεού, και τη δύναμή του να ελευθερώσει τον Άλμα και τους αδελφούς του από τα χέρια των Λαμανιτών και από την υποδούλωση, ύψωναν τη φωνή τους και ευχαριστούσαν τον Θεό.

11 Και πάλι, όταν σκέφτονταν τους Λαμανίτες, οι οποίοι ήταν αδελφοί τους, την αμαρτωλή και μολυσμένη τους κατάσταση, γέμιζαν με πόνο και αγωνία για την ευημερία της ψυχής τους.

12 Και συνέβη ώστε εκείνοι που ήταν τα τέκνα του Αμουλών και των αδελφών του, που είχαν πάρει για γυναίκες τους τις θυγατέρες των Λαμανιτών, ήταν δυσαρεστημένοι με τη συμπεριφορά των πατέρων τους, και δεν ήθελαν πια να αποκαλούνται με το όνομα των πατέρων τους, γι’ αυτό πήραν επάνω τους το όνομα του Νεφί, ώστε να αποκαλούνται τέκνα του Νεφί και να συγκαταλέγονται ανάμεσα σε αυτούς που ονομάζονταν Νεφίτες.

13 Και τώρα, όλος ο λαός του Ζαραχέμλα συγκαταλέγετο με τους Νεφίτες, και αυτό επειδή η βασιλεία δεν απενέμετο σε κανέναν παρά μόνο σε εκείνους που ήταν απόγονοι του Νεφί.

14 Και τώρα συνέβη ώστε όταν ο Μωσίας τελείωσε να μιλά και να διαβάζει στον λαό, επιθυμούσε να μιλήσει και ο Άλμα στον λαό.

15 Και ο Άλμα τους μίλησε, όταν ήταν συγκεντρωμένοι σε μεγάλα σώματα, και πήγε από το ένα σώμα στο άλλο, κηρύττοντας στον λαό μετάνοια και πίστη στον Κύριο.

16 Και παρότρυνε τον λαό του Λίμχι και των αδελφών του, όλους όσους είχαν ελευθερωθεί από την υποδούλωση, να θυμούνται ότι ήταν ο Κύριος που τους ελευθέρωσε.

17 Και συνέβη ώστε αφού δίδαξε ο Άλμα τον λαό πολλά πράγματα, και έπαψε να τους μιλά, ο βασιλιάς Λίμχι επιθυμούσε να βαπτισθεί. Και όλος ο λαός του επιθυμούσε να βαπτισθεί.

18 Γι’ αυτό, ο Άλμα μπήκε μέσα στο νερό και τους βάπτισε. Μάλιστα, τους βάπτισε κατά τον τρόπο που βάπτισε τους αδελφούς του στα νερά του Μόρμον. Μάλιστα, και όλοι όσους βάπτισε ανήκαν στην εκκλησία του Θεού· και αυτό λόγω του πιστεύω τους στα λόγια του Άλμα.

19 Και συνέβη ώστε ο βασιλιάς Μωσίας επέτρεψε στον Άλμα να εδραιώσει εκκλησίες σε όλη τη γη του Ζαραχέμλα. Και του έδωσε εξουσία να χειροτονήσει ιερείς και διδασκάλους σε κάθε εκκλησία.

20 Τώρα, αυτό έγινε επειδή ήταν τόσος πολύς κόσμος που δεν μπορούσαν όλοι να κυβερνώνται από έναν διδάσκαλο· ούτε μπορούσαν όλοι να ακούν τον λόγο του Θεού σε μία συνάθροιση.

21 Γι’ αυτό συναθροίζονταν σε διάφορα σώματα, τα οποία ονομάζονταν εκκλησίες. Κάθε εκκλησία είχε τους ιερείς της και τους διδασκάλους της, και κάθε ιερέας κήρυττε τον λόγο ανάλογα με το πώς δινόταν σε αυτόν από το στόμα του Άλμα.

22 Και έτσι, παρ’ όλο που υπήρχαν πολλές εκκλησίες, ήταν όλες τους μία εκκλησία, μάλιστα, η εκκλησία του Θεού· γιατί δεν κηρύττετο σε όλες τις εκκλησίες τίποτα άλλο παρά μετάνοια και πίστη στον Θεό.

23 Και τώρα, υπήρχαν επτά εκκλησίες στη γη της Ζαραχέμλα. Και συνέβη ώστε όποιοι επιθυμούσαν να πάρουν επάνω τους το όνομα του Χριστού, δηλαδή του Θεού, προσχωρούσαν στις εκκλησίες του Θεού.

24 Και ονομάζονταν λαός του Θεού. Και ο Κύριος εξέχεε επάνω τους το Πνεύμα Του, και αυτοί ήταν ευλογημένοι, και ευημερούσαν στη χώρα.



Κεφαλαιο 26

Πολλά μέλη της Εκκλησίας οδηγούνται στην αμαρτία από τους άπιστους. Στον Άλμα δίνεται υπόσχεση αιώνιας ζωής. Όσοι μετανοούν και βαπτίζονται κερδίζουν συγχώρηση. Τα μέλη της Εκκλησίας που είναι μέσα στην αμαρτία και που μετανοούν και εξομολογούνται στον Άλμα και στον Κύριο, θα συγχωρηθούν, αλλιώς δεν θα συγκαταλεγούν ανάμεσα στον λαό της Εκκλησίας. Περίπου το 120–100 π.Χ.

1 Λοιπον συνέβη ώστε υπήρχαν πολλοί από την ανερχόμενη γενεά που δεν μπορούσαν να καταλάβουν τα λόγια του βασιλιά Βενιαμίν, επειδή ήταν μικρά παιδιά τον καιρό που μίλησε στον λαό του· και δεν πίστευαν στην παράδοση των πατέρων τους.

2 Δεν πίστευαν αυτά που είχαν ειπωθεί σχετικά με την ανάσταση των νεκρών, ούτε πίστευαν σχετικά με τον ερχομό του Χριστού.

3 Και λοιπόν, εξαιτίας της δυσπιστίας τους, δεν μπορούσαν να καταλάβουν τον λόγο του Θεού. Και οι καρδιές τους σκλήρυναν.

4 Και δεν βαπτίζονταν, ούτε προσχωρούσαν στην εκκλησία. Και αποτελούσαν χωριστό λαό όσον αφορά στην πίστη τους, και παρέμειναν έτσι εφεξής, δηλαδή στη σαρκική και αμαρτωλή τους κατάσταση· διότι δεν επικαλούνταν τον Κύριο τον Θεό τους.

5 Και λοιπόν, κατά τη βασιλεία του Μωσία, δεν ήταν ούτε οι μισοί κατά τον αριθμό απ’ ό,τι ο λαός του Θεού. Όμως εξαιτίας των διαφωνιών μεταξύ των αδελφών έγιναν πιο πολυάριθμοι.

6 Επειδή συνέβη ώστε εξαπάτησαν με τα κολακευτικά τους λόγια πολλούς που ήταν στην εκκλησία, και τους έκαναν να διαπράττουν πολλές αμαρτίες. Γι’ αυτό έγινε σκόπιμο αυτοί που διέπραξαν αμαρτία, που ήταν στην εκκλησία, να νουθετηθούν από την εκκλησία.

7 Και συνέβη ώστε προσήχθησαν ενώπιον των ιερέων, και παραδόθηκαν στους ιερείς από τους διδασκάλους. Και οι ιερείς τους έφεραν ενώπιον του Άλμα, ο οποίος ήταν ο αρχιερέας.

8 Λοιπόν ο βασιλιάς Μωσίας είχε δώσει στον Άλμα την εξουσία επί της εκκλησίας.

9 Και συνέβη ώστε ο Άλμα δεν ήξερε σχετικά με αυτούς, αλλά υπήρχαν πολλοί μάρτυρες εναντίον τους. Μάλιστα, ο λαός στάθηκε και κατέθεσε μαρτυρία για την ανομία τους σε μεγάλο βαθμό.

10 Λοιπόν δεν είχε συμβεί κάτι παρόμοιο προηγουμένως στην εκκλησία. Γι’ αυτό ο Άλμα ταράχτηκε κατά το πνεύμα του, και φρόντισε ώστε αυτοί να προσαχθούν ενώπιον του βασιλιά.

11 Και είπε στον βασιλιά: Ιδού, εδώ είναι αρκετοί που τους φέραμε ενώπιόν σου, οι οποίοι κατηγορούνται από τους αδελφούς τους. Μάλιστα, και πιάστηκαν σε διάφορες ανομίες. Και δεν μετανοούν για τις ανομίες τους. Γι’ αυτό τους έχουμε φέρει ενώπιόν σου, για να τους κρίνεις ανάλογα με τα εγκλήματά τους.

12 Όμως ο βασιλιάς Μωσίας είπε στον Άλμα: Ιδού, δεν τους κρίνω. Γι’ αυτό τους παραδίδω στα δικά σου χέρια για να κριθούν.

13 Και τώρα, το πνεύμα του Άλμα ταράχτηκε πάλι. Και πήγε και ζήτησε να μάθει από τον Κύριο τι να κάνει σχετικά με αυτό το θέμα, γιατί φοβόταν ότι θα έκανε λάθος στα μάτια του Θεού.

14 Και συνέβη ώστε αφού εξέχυσε ολόκληρη την ψυχή του στον Θεό, η φωνή του Κυρίου ήλθε προς αυτόν, λέγοντας:

15 Ευλογημένος είσαι συ, Άλμα, και ευλογημένοι είναι εκείνοι που βαπτίσθηκαν στα νερά του Μόρμον. Είσαι ευλογημένος λόγω της υπέρμετρης πίστης σου στα λόγια μόνο του δούλου μου Αβιναδί.

16 Και ευλογημένοι είναι αυτοί λόγω της υπέρμετρης πίστης τους στα λόγια μόνο αυτά που εσύ τους έχεις πει.

17 Και ευλογημένος είσαι εσύ επειδή έχεις εδραιώσει μία εκκλησία ανάμεσα σε αυτόν τον λαό. Και θα εδραιωθούν, και θα είναι ο λαός μου.

18 Μάλιστα, ευλογημένος είναι ο λαός αυτός που είναι πρόθυμος να φέρει το όνομά μου· επειδή με το όνομά μου θα ονομαστούν, και είναι δικοί μου.

19 Και επειδή έχεις ζητήσει να μάθεις από εμένα σχετικά με τον παραβάτη, είσαι ευλογημένος.

20 Εσύ είσαι δούλος μου. Και συνάπτω διαθήκη μαζί σου να έχεις αιώνια ζωή. Και θα με υπηρετείς και θα προχωρείς στο όνομά μου, και θα συναθροίζεις τα πρόβατά μου.

21 Και αυτός που θα υπακούσει στη φωνή μου θα είναι πρόβατό μου. Και αυτόν θα τον δεχθείς στην εκκλησία, και αυτόν θα τον δεχθώ κι εγώ.

22 Γιατί ιδού, αυτή είναι η εκκλησία μου. Οποιοσδήποτε βαπτισθεί θα βαπτισθεί προς μετάνοια. Και οποιονδήποτε δεχθείτε, θα πιστεύει στο όνομά μου. Και αυτόν εγώ γενναιόδωρα θα συγχωρήσω.

23 Γιατί είμαι εγώ που παίρνω επάνω μου τις αμαρτίες του κόσμου· γιατί είμαι εγώ που τους δημιούργησα. Και είμαι εγώ που χαρίζω σε αυτόν που πιστεύει μέχρι τέλους θέση στα δεξιά μου.

24 Γιατί ιδού, με το όνομά μου ονομάζονται. Και αν γνωρίζουν εμένα, θα βγουν, και θα έχουν θέση αιωνίως στα δεξιά μου.

25 Και θα συμβεί ώστε όταν θα ηχήσει η δεύτερη σάλπιγγα, τότε εκείνοι που ποτέ δεν με γνώριζαν θα βγουν και θα σταθούν εμπρός μου.

26 Και τότε θα γνωρίζουν ότι εγώ είμαι ο Κύριος ο Θεός τους, ότι εγώ είμαι ο Λυτρωτής τους, αλλά αυτοί δεν ήθελαν να λυτρωθούν.

28 Και τότε θα ομολογήσω σε αυτούς ότι ποτέ δεν τους γνώριζα. Και θα αποχωρήσουν μέσα σε παντοτινή φωτιά, προετοιμασμένη για τον διάβολο και τους αγγέλους του.

29 Γι’ αυτό, σου λέω, ότι αυτός που δεν θα ακούσει τη φωνή μου, τον ίδιο να μην τον δεχθείτε στην εκκλησία μου, γιατί αυτόν δεν θα τον δεχτώ κατά την τελευταία ημέρα.

30 Γι’ αυτό σου λέω, Πήγαινε. Και όποιος αμαρτάνει εναντίον μου, αυτόν να κρίνετε ανάλογα με τις αμαρτίες που έχει διαπράξει. Και αν εξομολογηθεί τις αμαρτίες του ενώπιόν σου και ενώπιόν μου, και μετανοήσει με όλη την ειλικρίνεια της καρδιάς του, αυτόν να τον συγχωρήσετε, και θα τον συγχωρήσω και εγώ.

31 Μάλιστα, και όσες φορές μετανοήσει ο λαός μου, εγώ θα τους συγχωρήσω τα παραπτώματά τους εναντίον μου.

32 Και να συγχωρείτε επίσης ο ένας του άλλου τα παραπτώματα. Επειδή, αληθώς σας λέω, αυτός που δεν συγχωρεί τα παραπτώματα του πλησίον του, όταν εκείνος λέει ότι μετανοεί, ο ίδιος έχει φέρει τον εαυτό του σε καταδίκη.

32 Λοιπόν σου λέω, Πήγαινε. Και όποιος δεν μετανοήσει για τις αμαρτίες του, ο ίδιος δεν πρέπει να συγκαταλέγεται με τον λαό μου. Και αυτό να τηρείται εφεξής.

33 Και συνέβη ώστε όταν άκουσε ο Άλμα αυτά τα λόγια, τα έγραψε για να τα έχει, και για να κρίνει τον λαό εκείνης της εκκλησίας σύμφωνα με τις εντολές του Θεού.

34 Και συνέβη ώστε πήγε ο Άλμα και έκρινε εκείνους που είχαν πιαστεί σε ανομία, σύμφωνα με τον λόγο του Κυρίου.

35 Και όσους μετανόησαν για τις αμαρτίες τους και τις εξομολογούνταν, αυτούς τους απαριθμούσε μαζί με τον λαό της εκκλησίας.

36 Και εκείνοι που δεν εξομολογούνταν τις αμαρτίες τους και δεν μετανοούσαν για την ανομία τους, αυτοί δεν συγκαταλέγονταν ανάμεσα στον λαό της εκκλησίας, και τα ονόματα τους σβήνονταν.

37 Και συνέβη ώστε ο Άλμα ρύθμιζε όλες τις υποθέσεις της εκκλησίας. Και άρχισαν πάλι να έχουν ειρήνη και να ευημερούν υπερβολικά στις υποθέσεις της εκκλησίας, βαδίζοντας προσεκτικά ενώπιον του Θεού, δεχόμενοι πολλούς, και βαπτίζοντας πολλούς.

38 Και λοιπόν, όλα αυτά έκανε ο Άλμα και οι συνεργάτες του που ηγούντο της εκκλησίας, βαδίζοντας με κάθε επιμέλεια, διδάσκοντας τον λόγο του Θεού στα πάντα, υποφέροντας κάθε είδους βάσανα, καταδιωκόμενοι από όλους εκείνους που δεν ανήκαν στην εκκλησία του Θεού.

39 Και όντως νουθετούσαν τους αδελφούς τους. Και αυτοί νουθετούνταν επίσης, καθένας με τον λόγο του Θεού, ανάλογα με τις αμαρτίες του, δηλαδή με τις αμαρτίες που είχε διαπράξει, προσταζόμενος από τον Θεό να προσεύχεται ακατάπαυστα, και να δοξολογεί για τα πάντα.



Κεφαλαιο 27

Ο Μωσίας απαγορεύει τον διωγμό και διατάσσει ισότητα. Ο Άλμα ο νεότερος και οι τέσσερεις υιοί του Μωσία επιδιώκουν να καταστρέψουν την Εκκλησία. Εμφανίζεται ένας άγγελος και τους προστάζει να σταματήσουν αυτόν τον πονηρό σκοπό τους. Ο Άλμα βουβαίνεται. Όλη η ανθρωπότητα πρέπει να αναγεννηθεί για να κερδίσει τη σωτηρία. Ο Άλμα και οι υιοί του Μωσία κηρύττουν χαράς ευαγγέλια. Περίπου το 100–92 π.Χ.

1 Και τώρα συνέβη ώστε οι διωγμοί που ασκούνταν στην εκκλησία από τους άπιστους έγιναν τόσο μεγάλοι, που τα μέλη της εκκλησίας άρχισαν να παραπονιούνται και να διαμαρτύρονται προς τους ηγέτες τους σχετικά με το θέμα αυτό. Και διαμαρτυρήθηκαν στον Άλμα. Και ο Άλμα παρουσίασε το ζήτημα ενώπιον του βασιλιά τους, του Μωσία. Και ο Μωσίας διενήργησε συμβούλιο με τους ιερείς του.

2 Και συνέβη ώστε έστειλε ο βασιλιάς Μωσίας μια προκήρυξη σε όλη τη χώρα ολόγυρα ότι δεν έπρεπε κανένας άπιστος να καταδιώκει κανέναν από αυτούς που ανήκαν στην εκκλησία του Θεού.

3 Και ήταν αυστηρή διαταγή παντού σε όλες τις εκκλησίες να μη γίνονται διωγμοί ανάμεσά τους, και ότι θα έπρεπε να υπάρχει ισότητα μεταξύ όλων των ανθρώπων.

4 Ότι δεν θα έπρεπε να αφήνουν ούτε την υπερηφάνεια ούτε την υπεροψία να διαταράσσει την ειρήνη τους· ότι κάθε άνθρωπος θα έπρεπε να θεωρεί τον πλησίον του σαν τον εαυτό του, εργαζόμενοι με τα ίδια τους τα χέρια για τη συντήρησή τους.

5 Μάλιστα, και όλοι οι ιερείς και οι διδάσκαλοί τους θα έπρεπε να εργάζονται με τα ίδια τους τα χέρια για τη συντήρησή τους, σε όλες τις περιπτώσεις εκτός από ασθένεια ή από μεγάλη ανέχεια. Και κάνοντας όλα αυτά, αφθονούσαν με τη χάρη του Θεού.

6 Και άρχισε να υπάρχει μεγάλη ειρήνη πάλι στη χώρα. Και ο λαός άρχισε να είναι πολυάριθμος, και άρχισε να διασκορπίζεται μακριά επάνω στο πρόσωπο της γης, μάλιστα, στον βορρά και στον νότο, στην ανατολή και στη δύση, οικοδομώντας μεγάλες πόλεις και χωριά σε όλα τα πέρατα της χώρας.

7 Και τους επισκεπτόταν ο Κύριος και τους τα έφερνε δεξιά, και έγιναν μεγάλος και πλούσιος λαός.

8 Και τώρα, οι υιοί του Μωσία συγκαταλέγονταν ανάμεσα στους άπιστους, όπως επίσης και ένας από τους υιούς του Άλμα συγκαταλέγετο μεταξύ τους, που ονομαζόταν Άλμα, όπως ο πατέρας του. Παρά ταύτα, αυτός έγινε πολύ κακός άνθρωπος και ειδωλολάτρης. Και ήταν άνθρωπος με πολλά λόγια, και έλεγε πολλές κολακείες στον λαό. Έτσι λοιπόν παρέσυρε πολλούς από τον λαό να πράττουν κατά το είδος των ανομιών του.

9 Και έγινε μεγάλο εμπόδιο για την ευημερία της εκκλησίας του Θεού, κλέπτοντας τις καρδιές του λαού, προκαλώντας μεγάλη διχογνωμία ανάμεσα στον λαό, δίνοντας ευκαιρία στον εχθρό του Θεού να ασκεί εξουσία επάνω τους.

10 Και τώρα συνέβη ώστε καθώς πήγαινε για να καταστρέψει την εκκλησία του Θεού, γιατί πήγαινε στα κρυφά με τους υιούς του Μωσία επιδιώκοντας να καταστρέψουν την εκκλησία και να παρασύρουν τον λαό του Κυρίου, ενάντια στις εντολές του Θεού, η ακόμα και του βασιλιά –

11 Και όπως σας είπα, καθώς πήγαιναν επαναστατώντας εναντίον του Θεού, ιδού, ο άγγελος του Κυρίου εμφανίσθηκε σε αυτούς. Και κατέβηκε σαν μέσα σε σύννεφο. Και μίλησε σαν με φωνή κεραυνού, που έκανε τη γη να τρέμει επάνω στην οποία στέκονταν.

12 Και τόσο μεγάλη ήταν η έκπληξή τους, ώστε έπεσαν στη γη, και δεν κατάλαβαν τα λόγια που τους είπε.

13 Όμως εκείνος φώναξε πάλι, λέγοντας: Άλμα, σήκω και στάσου εμπρός, διότι για ποιο λόγο καταδιώκεις την εκκλησία του Θεού; Γιατί ο Κύριος έχει πει: Αυτή είναι η εκκλησία μου, και εγώ θα την εδραιώσω, και τίποτα δεν θα την ανατρέψει, παρεκτός αν είναι η παράβαση του λαού μου.

14 Και πάλι, ο άγγελος είπε: Ιδού, ο Κύριος έχει ακούσει τις προσευχές του λαού του, και επίσης τις προσευχές του δούλου του, του Άλμα, ο οποίος είναι ο πατέρας σου. Γιατί αυτός έχει προσευχηθεί με πολλή πίστη σχετικά με σένα, για να μπορέσεις να αποκτήσεις γνώση της αλήθειας. Λοιπόν, γι’ αυτόν τον λόγο, ήλθα εγώ για να σε πείσω για τη δύναμη και την εξουσία του Θεού, ώστε οι προσευχές των δούλων του να εισακουσθούν σύμφωνα με την πίστη τους.

15 Και τώρα ιδού, μπορείς να αμφισβητείς τη δύναμη του Θεού; Γιατί ιδού, η φωνή μου δεν σείει τη γη; Και δεν μπορείς επίσης να με βλέπεις εμπρός σου; Και εγώ είμαι απεσταλμένος από τον Θεό.

16 Λοιπόν σου λέω: Πήγαινε, και θυμήσου την αιχμαλωσία των πατέρων σου στη γη του Ήλαμ, και στη γη του Νεφί. Και θυμήσου τι σπουδαία πράγματα εκείνος έχει κάνει γι’ αυτούς. Γιατί αυτοί ήταν στην υποδούλωση, και εκείνος τους ελευθέρωσε. Και τώρα σου λέω: Άλμα, πήγαινε στον δρόμο σου, και μην επιδιώκεις πια να καταστρέψεις την εκκλησία, ώστε οι προσευχές τους να εκπληρωθούν, και αυτό έστω κι αν εσύ θέλεις από μόνος σου να αποβληθείς.

17 Και τώρα συνέβη ώστε αυτά ήταν τα τελευταία λόγια που είπε ο άγγελος στον Άλμα, και αναχώρησε.

18 Και λοιπόν, ο Άλμα και εκείνοι που ήταν μαζί του έπεσαν πάλι στη γη, γιατί ήταν μεγάλη η έκπληξή τους· διότι με τα ίδια τους τα μάτια είχαν δει έναν άγγελο Κυρίου, και η φωνή του ήταν σαν κεραυνός που έσεισε τη γη. Και ήξεραν ότι δεν ήταν τίποτα άλλο παρά μόνο η δύναμη του Θεού που θα μπορούσε να σείσει τη γη και να την κάνει να τρέμει σαν να επρόκειτο να χωριστεί στα δύο.

19 Και λοιπόν, η έκπληξη του Άλμα ήταν τόσο μεγάλη που βουβάθηκε, ώστε δεν μπορούσε να ανοίξει το στόμα του. Μάλιστα, και εξασθένησε τόσο που δεν μπορούσε να κουνήσει τα χέρια του. Γι’ αυτό μεταφέρθηκε από αυτούς που ήταν μαζί του, και τον μετέφεραν, ανήμπορο, μέχρι που τον ξάπλωσαν εμπρός στον πατέρα του.

20 Και διηγήθηκαν στον πατέρα του όλα όσα τους είχαν συμβεί. Και ο πατέρας του αγαλλίασε, επειδή γνώριζε ότι ήταν η δύναμη του Θεού.

21 Και έκανε να συγκεντρωθεί ένα πλήθος για να είναι μάρτυρες αυτού που είχε κάνει ο Κύριος για τον υιό του, και επίσης για εκείνους που ήταν μαζί του.

22 Και έκανε να συγκεντρωθούν οι ιερείς. Και άρχισαν να νηστεύουν, και να προσεύχονται στον Κύριο τον Θεό τους για να ανοίξει το στόμα του Άλμα, για να μπορέσει να μιλήσει, και επίσης για να πάρουν τη δύναμη τους τα μέλη του – ώστε να ανοιχθούν τα μάτια του λαού για να δουν και να ξέρουν για την καλοσύνη και τη δόξα του Θεού.

23 Και συνέβη ώστε αφού νήστεψαν και προσευχήθηκαν επί δύο ημέρες και δύο νύχτες, ανέκτησαν τη δύναμή τους τα μέλη του Άλμα, και στάθηκε όρθιος και άρχισε να τους μιλά, λέγοντάς τους να παρηγορηθούν:

24 Γιατί, είπε αυτός, έχω μετανοήσει για τις αμαρτίες μου, και έχω λυτρωθεί από τον Κύριο. Ιδού, είμαι γεννημένος από το Πνεύμα.

25 Και ο Κύριος μου είπε: Μην απορείς και εξίστασαι που όλη η ανθρωπότητα, μάλιστα, άνδρες και γυναίκες, όλα τα έθνη, οι φυλές, οι γλώσσες και οι λαοί, πρέπει να αναγεννηθούν· μάλιστα, να γεννηθούν από τον Θεό, να αλλάξουν από τη σαρκική και πεπτωκυία κατάστασή τους, σε κατάσταση χρηστότητας, λυτρωμένοι από τον Θεό, και γινόμενοι υιοί και θυγατέρες του.

26 Και έτσι γίνονται νέα όντα. Και αν δεν το κάνουν αυτό, δεν μπορούν καθόλου να κληρονομήσουν τη βασιλεία του Θεού.

27 Σας λέω, αν δεν είναι αυτή η περίπτωση, πρέπει να εκδιωχθούν. Και αυτό το ξέρω, επειδή εγώ ήμουν έτοιμος να εκδιωχθώ.

28 Παρά ταύτα, αφού πέρασα από πολλές ταλαιπωρίες, μετανοώντας κοντά στον θάνατο, ο Κύριος, με ευσπλαχνία, θεώρησε σωστό να με διαρπάξει από παντοτινή καύση, και είμαι γεννημένος από τον Θεό.

29 Η ψυχή μου έχει λυτρωθεί από τη χολή της πικρίας και τα δεσμά της ανομίας. Βρισκόμουν στην πιο σκοτεινή άβυσσο, αλλά τώρα βλέπω το θαυμαστό φως του Θεού. Η ψυχή μου βασανιζόταν με αιώνια τυραννία, αλλά διαρπάχτηκα, και η ψυχή μου δεν πονά πλέον.

30 Απέρριψα τον Λυτρωτή μου, και αρνήθηκα αυτό που είχε ειπωθεί από τους πατέρες μας. Όμως τώρα, για να μπορέσουν να προειδούν ότι θα έλθει, και ότι αυτός θυμάται κάθε πλάσμα της δημιουργίας του, θα φανερωθεί σε όλους.

31 Μάλιστα, κάθε γόνατο θα κλίνει, και κάθε γλώσσα θα ομολογήσει ενώπιόν του. Μάλιστα, κατά την τελευταία ημέρα, όταν όλοι οι άνθρωποι θα σταθούν για να κριθούν από αυτόν, τότε θα ομολογήσουν ότι αυτός είναι Θεός. Τότε θα ομολογήσουν, αυτοί που ζουν χωρίς Θεό στον κόσμο, ότι η κρίση αιώνιας τιμωρίας είναι δίκαιη επάνω τους· και θα σεισθούν, και θα τρέμουν, και θα ζαρώσουν κάτω από το βλέμμα του οφθαλμού του που ερευνά τα πάντα.

32 Και τώρα συνέβη ώστε ο Άλμα άρχισε από τότε κι ύστερα να διδάσκει τον λαό, και εκείνοι που ήταν με τον Άλμα τη στιγμή που εμφανίσθηκε ο άγγελος σε αυτούς, ταξιδεύοντας ολόγυρα σε όλη τη χώρα, διαλαλώντας σε όλον τον λαό αυτά που είχαν ακούσει και δει, και κηρύττοντας τον λόγο του Θεού με μεγάλες ταλαιπωρίες, έχοντας υποστεί μεγάλο διωγμό από τους άπιστους, αφού είχαν υποστεί πλήγματα από πολλούς από αυτούς.

33 Όμως, παρόλα αυτά, παρείχαν μεγάλη παρηγοριά στα μέλη της εκκλησίας, επιβεβαιώνοντας την πίστη τους, και παρακινώντας τους με μακροθυμία και πολλή επώδυνη προσπάθεια να τηρούν τις εντολές του Θεού.

34 Και οι τέσσερεις από αυτούς ήταν οι υιοί του Μωσία. Και τα ονόματά τους ήταν Αμμών, και Ααρών, και Όμνερ, και Ίμνι. Αυτά ήταν τα ονόματα των υιών του Μωσία.

35 Και ταξίδεψαν σε ολόκληρη τη γη του Ζαραχέμλα, και ανάμεσα σε όλον τον λαό που ήταν υπό τη βασιλεία του βασιλιά Μωσία, πασχίζοντας με ζήλο να επανορθώσουν όλες τις ζημιές που είχαν προκαλέσει στην εκκλησία, εξομολογούμενοι όλες τις αμαρτίες τους, και διαλαλώντας όλα όσα είχαν δει, και εξηγώντας τις προφητείες και τις γραφές σε όλους όσους επιθυμούσαν να τους ακούσουν.

36 Και έτσι αποτελούσαν όργανα στα χέρια του Θεού στο να φέρνουν πολλούς στη γνώση της αλήθειας, μάλιστα, στη γνώση του Λυτρωτή τους.

37 Και πόσο ευλογημένοι είναι αυτοί! Γιατί όντως διαλαλούσαν ειρήνη, διαλαλούσαν καλά νέα για αγαθά, και όντως διακήρυτταν στον λαό ότι ο Κύριος βασιλεύει.



Κεφαλαιο 28

Οι υιοί του Μωσία πηγαίνουν να κηρύξουν στους Λαμανίτες. Χρησιμοποιώντας τις δύο πέτρες βλέποντος, ο Μωσίας μεταφράζει τις πλάκες των Ιαρεδιτών. Περίπου το 92 π.Χ.

1 Λοιπον συνέβη ώστε αφού έκαναν όλα αυτά οι υιοί του Μωσία, πήραν έναν μικρό αριθμό μαζί τους και επέστρεψαν στον πατέρα τους, τον βασιλιά, και επιθυμούσαν από αυτόν να τους δώσει άδεια να πάνε, μαζί με αυτούς που είχαν επιλέξει, στη γη του Νεφί για να κηρύξουν αυτά που είχαν ακούσει, και για να γνωστοποιήσουν τον λόγο του Θεού στους αδελφούς τους, τους Λαμανίτες –

2 Ώστε ίσως να μπορέσουν να τους φέρουν στη γνώση του Κυρίου του Θεού τους, και να τους πείσουν για την ανομία των πατέρων τους. Και ώστε ίσως να μπορέσουν να τους θεραπεύσουν από το μίσος τους προς τους Νεφίτες, ώστε και αυτοί να φθάσουν στο σημείο να αγαλλιάζουν με τον Κύριο τον Θεό τους, ώστε να έχουν φιλικές διαθέσεις ο ένας προς τον άλλον, και να μην υφίστανται πια διχόνοιες σε όλη τη χώρα, αυτήν που τους είχε δώσει ο Κύριος ο Θεός τους.

3 Λοιπόν επιθυμούσαν να διακηρυχθεί η σωτηρία σε κάθε πλάσμα, γιατί δεν μπορούσαν να αντέχουν να αφανιστεί οποιαδήποτε ανθρώπινη ψυχή. Μάλιστα, ακόμη και οι απλές σκέψεις ότι οποιαδήποτε ψυχή θα υπέφερε ατελείωτη τυραννία τους έκανε να σείονται και να τρέμουν.

4 Και έτσι επέδρασε επάνω τους το Πνεύμα του Κυρίου, γιατί αυτοί ήταν οι πιο αχρείοι από τους αμαρτωλούς. Και θεώρησε ο Κύριος σκόπιμο στην απέραντη ευσπλαχνία του να τους σώσει. Παρά ταύτα υπέφεραν μεγάλη αγωνία εξαιτίας των ανομιών τους, υποφέροντας πολύ και φοβούμενοι ότι θα εκδιωχθούν για πάντα.

5 Και συνέβη ώστε ικέτευσαν τον πατέρα τους επί πολλές ημέρες για να μπορέσουν να ανέβουν στη γη του Νεφί.

6 Και πήγε ο βασιλιάς Μωσίας και ρώτησε τον Κύριο αν έπρεπε να αφήσει τους υιούς του να ανέβουν ανάμεσα τους Λαμανίτες για να κηρύξουν τον λόγο.

7 Και ο Κύριος είπε στον Μωσία: Ας ανέβουν, γιατί πολλοί θα πιστέψουν στα λόγια τους, και θα έχουν αιώνια ζωή. Και εγώ θα ελευθερώσω τους υιούς σου από τα χέρια των Λαμανιτών.

8 Και συνέβη ώστε τους επέτρεψε να πάνε και να κάνουν σύμφωνα με το αίτημά τους.

9 Και ξεκίνησαν για το ταξίδι τους μέσα στην έρημο, για να ανέβουν και να κηρύξουν τον λόγο ανάμεσα στους Λαμανίτες. Και θα διηγηθώ τα τεκταινόμενά τους στο μέλλον.

10 Λοιπόν, ο βασιλιάς Μωσίας δεν είχε κανέναν για να του αποδώσει το βασίλειο, γιατί δεν υπήρχε ούτε ένας από τους υιούς του που να δεχόταν το βασίλειο.

11 Γι’ αυτό, πήρε τα χρονικά που ήταν εγχαραγμένα στις πλάκες από ορείχαλκο, και επίσης τις πλάκες του Νεφί, και όλα όσα είχε κρατήσει και διαφυλάξει σύμφωνα με τις εντολές του Θεού, αφού είχε μεταφράσει και βάλει να γράφουν τα χρονικά που ήταν στις πλάκες από χρυσό, οι οποίες είχαν βρεθεί από τον λαό του Λίμχι, οι οποίες του είχαν παραδοθεί από το χέρι του Λίμχι.

12 Και αυτό το έκανε λόγω της μεγάλης αγωνίας του λαού του. Γιατί αυτοί επιθυμούσαν σε πολύ μεγάλο βαθμό να μάθουν σχετικά με εκείνον τον λαό που είχε καταστραφεί.

13 Και λοιπόν τις μετέφρασε με αυτές τις δύο πέτρες που ήταν δεμένες στα δύο άκρα ενός τόξου.

14 Τώρα αυτά τα αντικείμενα είχαν προετοιμασθεί από την αρχή, και είχαν μεταβιβασθεί από γενεά σε γενεά, με σκοπό τη διερμηνεία γλωσσών.

15 Και έχουν κρατηθεί και διαφυλαχθεί από το χέρι του Κυρίου, για να αποκαλύψει σε κάθε πλάσμα που θα κατείχε τη χώρα τις ανομίες και τα βδελύγματα του λαού του.

16 Και όποιος έχει αυτά τα αντικείμενα καλείται βλέπων, κατά τον τρόπο των αρχαίων καιρών.

17 Λοιπόν, αφού τελείωσε ο Μωσίας να μεταφράζει αυτά τα χρονικά, ιδού, αυτό διηγείτο για τον λαό που καταστράφηκε, από τον καιρό που καταστράφηκαν και πίσω, μέχρι το κτίσιμο του μεγάλου πύργου, τον καιρό που ο Κύριος σύγχυσε τη γλώσσα του λαού και αυτοί διασκορπίσθηκαν μακριά επάνω στο πρόσωπο όλης της γης, μάλιστα, και ακόμα από εκείνη την εποχή και πίσω, μέχρι τη δημιουργία του Αδάμ.

18 Λοιπόν, αυτή η αφήγηση έκανε τον λαό του Μωσία να θρηνήσει υπερβολικά. Μάλιστα, γέμισαν θλίψη. Όμως τους έδωσε πολλή γνώση, για την οποία αγαλλίασαν.

19 Και αυτή η αφήγηση θα γραφεί μελλοντικά· γιατί ιδού, είναι σκόπιμο όλοι οι λαοί να γνωρίσουν αυτά που έχουν γραφεί σε αυτήν την αφήγηση.

20 Και τώρα, όπως σας είπα, αφού έκανε όλα αυτά ο βασιλιάς Μωσίας, πήρε τις πλάκες από ορείχαλκο, και όλα τα αντικείμενα που είχε κρατήσει, και τα απένειμε στον Άλμα, που ήταν ο υιός του Άλμα. Μάλιστα, όλα τα χρονικά, και επίσης τους διερμηνείς, και τα απένειμε σε αυτόν, και τον πρόσταξε να τα κρατήσει και να τα διαφυλάξει, και επίσης να τηρεί χρονικό του λαού, μεταβιβάζοντάς τα από τη μία γενεά στην άλλη, ακριβώς όπως είχαν μεταβιβασθεί από την εποχή που ο Λεχί έφυγε από την Ιερουσαλήμ.



Κεφαλαιο 29

Ο Μωσίας προτείνει να εκλέγονται δικαστές στη θέση βασιλιά. Άνομοι βασιλιάδες οδηγούν τον λαό τους στην αμαρτία. Ο Άλμα ο νεότερος εκλέγεται αρχιδικαστής από την ψήφο του λαού. Είναι επίσης ο αρχιερέας της Εκκλησίας. Ο Άλμα ο πρεσβύτερος και ο Μωσίας πεθαίνουν. Περίπου το 92–91 π.Χ.

1 Τωρα όταν έκανε αυτό ο Μωσίας, έστειλε γύρω σε όλη τη χώρα, ανάμεσα σε όλον τον λαό, επιθυμώντας να μάθει το θέλημά τους σχετικά με το ποιος να είναι βασιλιάς τους.

2 Και συνέβη ώστε η ψήφος του λαού ήλθε, λέγοντας: Επιθυμούμε να είναι βασιλιάς μας και κυβερνήτης μας ο υιός σου ο Ααρών.

3 Τώρα ο Ααρών είχε πάει στη γη του Νεφί, γι’ αυτό ο βασιλιάς δεν μπορούσε να του απονείμει το βασίλειο, ούτε ο Ααρών θα αναλάμβανε το βασίλειο, ούτε ήταν πρόθυμοι κανείς από τους υιούς του Μωσία να αναλάβει το βασίλειο.

4 Γι’ αυτό ο βασιλιάς Μωσίας έστειλε πάλι ανάμεσα στον λαό. Μάλιστα έστειλε γραπτό λόγο ανάμεσα στον λαό. Και αυτά είναι τα λόγια που είχαν γραφεί, και έλεγαν:

5 Ιδού, ω εσείς, λαέ μου, δηλαδή αδελφοί μου, γιατί έτσι σας θεωρώ, επιθυμώ να συλλογισθείτε το θέμα το οποίο καλείστε να συλλογισθείτε – γιατί επιθυμείτε να έχετε βασιλιά.

6 Λοιπόν σας δηλώνω ότι εκείνος στον οποίο δικαιωματικά ανήκει το βασίλειο, έχει αρνηθεί, και δεν θέλει να αναλάβει το βασίλειο.

7 Και τώρα, αν οριζόταν άλλος αντ’ αυτού, ιδού, φοβάμαι θα εγερθούν έριδες ανάμεσά σας. Και ποιος ξέρει αν ο υιός μου, στον οποίο ανήκει το βασίλειο, θύμωνε, και παρέσυρε μέρος αυτού του λαού με το μέρος του, πράγμα το οποίο θα προκαλούσε πολέμους και έριδες ανάμεσά σας, πράγμα το οποίο θα ήταν η αιτία να χυθεί πολύ αίμα και να διαστρέψει την οδό του Κυρίου, μάλιστα, και να καταστρέψει τις ψυχές πολλών ανθρώπων.

8 Λοιπόν, σας λέω, ας είμαστε συνετοί και ας τα συλλογισθούμε αυτά, γιατί δεν έχουμε κανένα δικαίωμα να καταστρέψουμε τον υιό μου, ούτε πρέπει να έχουμε κανένα δικαίωμα να καταστρέψουμε κάποιον άλλον, αν οριζόταν αντ’ αυτού.

9 Και αν ο υιός μου στραφεί πάλι στην υπερηφάνειά του και στα μάταια πράγματα, θα θυμόταν αυτά που είχε πει, και θα διεκδικούσε το δικαίωμά του στο βασίλειο, πράγμα το οποίο θα έκανε τον ίδιο και επίσης αυτόν τον λαό να διαπράξουν πολλή αμαρτία.

10 Και τώρα, ας είμαστε σοφοί, και ας προσδοκούμε αυτά τα πράγματα, και ας κάνουμε εκείνο που θα διασφαλίσει την ειρήνη αυτού του λαού.

11 Γι’ αυτό, εγώ θα είμαι ο βασιλιάς σας τις υπόλοιπες των ημερών μου. Παρά ταύτα, ας ορίσουμε δικαστές, να κρίνουν τον λαό αυτόν σύμφωνα με τον νόμο μας. Και θα τακτοποιήσουμε κατά νέο τρόπο τις υποθέσεις αυτού του λαού, γιατί θα ορίσουμε σοφούς να είναι δικαστές, που να κρίνουν αυτόν τον λαό σύμφωνα με τις εντολές του Θεού.

12 Λοιπόν είναι καλύτερα ο άνθρωπος να κρίνεται από τον Θεό παρά από άνθρωπο, γιατί οι κρίσεις του Θεού είναι πάντα δίκαιες, αλλά οι κρίσεις του ανθρώπου δεν είναι πάντα δίκαιες.

13 Γι’ αυτό, αν ήταν δυνατόν να μπορείτε να έχετε δίκαιους ανθρώπους για να είναι βασιλείς σας, οι οποίοι να καθιέρωναν τους νόμους του Θεού, και να έκριναν αυτόν τον λαό σύμφωνα με τις εντολές του, μάλιστα, αν μπορούσατε να έχετε άνδρες για βασιλείς σας που να έκαναν όπως έκανε ο πατέρας μου ο Βενιαμίν για αυτόν τον λαό – σας λέω, αν θα μπορούσε πάντα να είναι τέτοια η περίπτωση, τότε θα ήταν σκόπιμο να έχετε πάντα βασιλείς να σας εξουσιάζουν.

14 Και ακόμη κι εγώ ο ίδιος μόχθησα με όλη τη δύναμη και ικανότητα που διέθετα, για να σας διδάξω τις εντολές του Θεού, και για να εδραιώσω ειρήνη σε ολόκληρη τη χώρα, ώστε να μην υπάρχουν ούτε πόλεμοι ούτε διαμάχες, ούτε κλεψιά, ούτε λεηλασία, ούτε δολοφονία, ούτε κανένα είδος ανομίας.

15 Και όποιος έχει διαπράξει ανομία, αυτόν τον έχω τιμωρήσει ανάλογα με το έγκλημα που έχει διαπράξει, σύμφωνα με τον νόμο αυτόν που μας έχει δοθεί από τους πατέρες μας.

16 Λοιπόν σας λέω, ότι επειδή δεν είναι όλοι οι άνθρωποι δίκαιοι, δεν είναι σκόπιμο να έχετε βασιλιά ή βασιλείς να σας εξουσιάζουν.

17 Γιατί ιδού, πόση ανομία προκαλεί ένας άνομος βασιλιάς να διαπράττεται, μάλιστα, και τι μεγάλη καταστροφή!

18 Μάλιστα, θυμηθείτε τον βασιλιά Νώε, την κακία του και τα βδελύγματά του, και επίσης την κακία και τα βδελύγματα του λαού του. Ιδού τι μεγάλη καταστροφή έπεσε επάνω τους. Και επίσης εξαιτίας των ανομιών υποδουλώθηκαν.

19 Και αν δεν ήταν η παρέμβαση του πάνσοφου Δημιουργού τους, και αυτό λόγω της ειλικρινούς μετάνοιάς τους, θα έπρεπε αναπόφευκτα να παραμείνουν στην υποδούλωση μέχρι τώρα.

20 Όμως ιδού, τους ελευθέρωσε, επειδή ταπείνωσαν τον εαυτό τους ενώπιόν του. Και επειδή αναφώνησαν ένθερμα προς αυτόν, τους απελευθέρωσε από την υποδούλωση. Και έτσι ενεργεί ο Κύριος με τη δύναμή του σε όλες τις περιπτώσεις ανάμεσα στα τέκνα των ανθρώπων, εκτείνοντας τον βραχίονα της ευσπλαχνίας προς εκείνους που βασίζονται σε αυτόν.

21 Και ιδού, τώρα σας λέω, δεν μπορείτε να εκθρονίσετε έναν αχρείο βασιλιά παρά μόνο με πολλές διαμάχες, και με πολύ χύσιμο αίματος.

22 Γιατί ιδού, αυτός έχει τους φίλους του στην ανομία, και κρατά τους φρουρούς του γύρω του. Και κουρελιάζει τους νόμους εκείνων που έχουν βασιλεύσει με χρηστότητα πριν από αυτόν. Και ποδοπατά τις εντολές του Θεού.

23 Και θεσπίζει νόμους, και τους αποστέλλει στον λαό του, μάλιστα, νόμους κατά το είδος της δικής του κακίας. Και όποιος δεν υπακούει στους νόμους του, προκαλεί την καταστροφή του. Και όποιος επαναστατεί εναντίον του, θα στείλει τα στρατεύματά του εναντίον τους σε πόλεμο, και αν μπορεί θα τους καταστρέψει. Και έτσι ένας άνομος βασιλιάς διαστρέφει την οδό κάθε χρηστότητας.

24 Και τώρα, ιδού σας λέω, δεν είναι σκόπιμο να πέσουν επάνω σας τέτοια βδελύγματα.

25 Γι’ αυτό, εκλέξτε για σας με την ψήφο αυτού του λαού, δικαστές, ώστε να κρίνεστε σύμφωνα με τους νόμους οι οποίοι σας έχουν δοθεί από τους πατέρες σας, οι οποίοι είναι σωστοί, και οι οποίοι τους δόθηκαν από το χέρι του Κυρίου.

26 Λοιπόν δεν είναι σύνηθες η ψήφος του λαού να ζητεί κάτι αντίθετο από αυτό που είναι σωστό· αλλά είναι σύνηθες για το μικρότερο τμήμα του λαού να ζητεί αυτό που δεν είναι σωστό. Γι’ αυτό να τηρείτε και να κάνετε νόμο αυτόν – να διαχειρίζεστε τα θέματά σας με την ψήφο του λαού.

27 Και αν έλθει ο καιρός που η ψήφος του λαού θα εκλέξει ανομία, τότε είναι ο καιρός που οι κρίσεις του Θεού θα πέσουν επάνω σας. Μάλιστα, τότε είναι ο καιρός που θα σας επισκεφθεί με μεγάλο όλεθρο, ακριβώς όπως μέχρι τώρα επισκέφθηκε αυτήν τη χώρα.

28 Και τώρα αν έχετε δικαστές, και δεν σας κρίνουν σύμφωνα με τον νόμο που έχει δοθεί, μπορείτε να κάνετε ώστε αυτοί να κριθούν από ανώτερο δικαστή.

29 Αν οι ανώτεροι δικαστές σας δεν κρίνουν δίκαιες κρίσεις, να κάνετε ώστε ένας μικρός αριθμός από τους κατώτερους δικαστές σας να συγκεντρωθεί, και να κρίνουν τους ανώτερους δικαστές σας σύμφωνα με την ψήφο του λαού.

30 Και σας προστάζω να τα εκτελέσετε αυτά με το φόβο Κυρίου. Και σας προστάζω να τα κάνετε αυτά, και να μην έχετε βασιλιά, ώστε αν αυτός ο λαός διαπράξει αμαρτίες και ανομίες, θα επιβαρυνθούν με την ευθύνη στα δικά τους κεφάλια.

31 Γιατί ιδού, σας λέω, οι αμαρτίες πολλών ανθρώπων έχουν προκληθεί από τις ανομίες των βασιλέων τους. Γι’ αυτό οι ανομίες τους επιβαρύνονται επάνω στα κεφάλια των βασιλέων τους.

32 Και τώρα επιθυμώ αυτή η ανισότητα να μην υπάρχει πια σε αυτήν τη χώρα, ειδικά ανάμεσα σε αυτόν τον δικό μου λαό, αλλά επιθυμώ αυτή η χώρα να είναι χώρα ελευθερίας, και κάθε άνθρωπος να απολαμβάνει τα δικαιώματα και προνόμιά του εξίσου, ενόσω ο Κύριος το κρίνει σωστό να ζήσουμε και να κληρονομήσουμε τη χώρα, μάλιστα, και ακόμη έστω και αν ένας από τους απογόνους μας παραμένει επάνω στο πρόσωπο της γης.

33 Και άλλα πολλά περισσότερα τους έγραψε ο βασιλιάς Μωσίας, ξεδιπλώνοντάς τους όλες τις δοκιμασίες και τα βάσανα του δίκαιου βασιλιά, μάλιστα, όλες τις ωδίνες της ψυχής τους για τον λαό τους, και επίσης όλα τα παράπονα του λαού προς τον βασιλιά τους. Και τους τα εξήγησε όλα.

34 Και τους είπε ότι αυτά δεν πρέπει να υφίστανται, αλλά το βάρος θα πρέπει να πέφτει σε όλους τους ανθρώπους, ώστε κάθε άνθρωπος να σηκώνει το δικό του μερίδιο.

35 Και τους γνωστοποίησε επίσης όλα τα μειονεκτήματα που θα υφίσταντο, με το να έχουν έναν άνομο βασιλιά να τους εξουσιάζει.

36 Μάλιστα, όλες τις ανομίες του και τα βδελύγματά του, και όλους τους πολέμους, και τις διχόνοιες, και τις αιματοχυσίες, και τις κλοπές, και τις λεηλασίες, και τη διάπραξη πορνειών, και όλων των ειδών τις ανομίες που δεν μπορούν να απαριθμηθούν – λέγοντάς τους ότι αυτά δεν έπρεπε να υπάρχουν, ότι ήταν ρητώς απεχθή στις εντολές του Θεού.

37 Και τώρα συνέβη ώστε, αφού ο βασιλιάς Μωσίας έστειλε αυτά τα λόγια σε όλον τον λαό του, εκείνοι πείσθηκαν για την αλήθεια των λόγων του.

38 Γι’ αυτό εγκατέλειψαν τις επιθυμίες τους για βασιλιά, και ανυπομονούσαν υπερβολικά κάθε άνθρωπος να έχει ίση ευκαιρία σε όλη τη χώρα. Μάλιστα, και κάθε άνθρωπος εξέφρασε προθυμία να δίδει λογαριασμό για τις δικές του αμαρτίες.

39 Γι’ αυτό, συνέβη ώστε συναθροίσθηκαν κατά σώματα σε όλη τη χώρα, για να ρίξουν την ψήφο τους σχετικά με το ποιοι να γίνονταν δικαστές τους, να τους κρίνουν σύμφωνα με τον νόμο που τους είχε δοθεί. Και ήταν υπερβολικά χαρούμενοι για την ελευθερία που τους είχε δοθεί.

40 Και μεγάλωσε πολύ η αγάπη τους για τον Μωσία. Μάλιστα, τον εκτιμούσαν περισσότερο από κάθε άλλον άνθρωπο, επειδή δεν τον έβλεπαν σαν τύραννο που επεδίωκε το κέρδος, μάλιστα, αυτήν την αισχροκέρδεια που διαφθείρει την ψυχή· επειδή αυτός δεν απέσπασε πλούτη από αυτούς, ούτε ετέρπετο με το χύσιμο αίματος. Όμως είχε εδραιώσει την ειρήνη στη χώρα, και είχε επιτρέψει στον λαό του να ελευθερωθούν από κάθε είδους υποδούλωση. Γι’ αυτό τον εκτιμούσαν, μάλιστα, πάρα πολύ, υπέρμετρα.

41 Και συνέβη ώστε όρισαν δικαστές να τους εξουσιάζουν, δηλαδή να τους κρίνουν σύμφωνα με τον νόμο. Και αυτό το έκαναν σε ολόκληρη τη χώρα.

42 Και συνέβη ώστε ο Άλμα ορίσθηκε να είναι ο πρώτος αρχιδικαστής, ων ο ίδιος επίσης και ο αρχιερέας, αφού ο πατέρας του είχε απονείμει τη θέση του σε αυτόν, και τον είχε καταστήσει υπεύθυνο σχετικά με όλες τις υποθέσεις της εκκλησίας.

43 Και τώρα συνέβη ώστε ο Άλμα πράγματι βάδισε στις οδούς του Κυρίου, και πράγματι τηρούσε τις εντολές του, και πράγματι έκρινε δίκαιες κρίσεις. Και υπήρχε συνεχής ειρήνη σε ολόκληρη τη χώρα.

44 Και έτσι άρχισε η βασιλεία των δικαστών σε ολόκληρη τη γη του Ζαραχέμλα, ανάμεσα σε όλον τον λαό που ονομαζόταν Νεφίτες. Και ο Άλμα ήταν ο πρώτος αρχιδικαστής.

45 Και τώρα συνέβη ώστε ο πατέρας του πέθανε, όντας ογδόντα και δύο ετών, έχοντας ζήσει για να εκπληρώσει τις εντολές του Θεού.

46 Και συνέβη ώστε και ο Μωσίας πέθανε επίσης, κατά τον τριακοστό και τρίτο χρόνο της βασιλείας του, όντας εξήντα και τριών ετών, έχοντας συνολικά πεντακόσια και εννέα χρόνια από τον καιρό που ο Λεχί έφυγε από την Ιερουσαλήμ.

47 Και έτσι τελείωσε η βασιλεία των βασιλέων επί του λαού του Νεφί. Και έτσι τελείωσαν οι ημέρες του Άλμα, ο οποίος ήταν ο ιδρυτής της εκκλησίας τους.






Το Βιβλιο Του Εθερ

Το χρονικό των Ιαρεδιτών, παρμένο από τις είκοσι τέσσερεις πλάκες που βρέθηκαν από τον λαό του Λίμχι κατά τις ημέρες του βασιλιά Μωσία.


Κεφαλαιο 1

Ο Μορόνι συντέμνει τα γραπτά του Εθέρ. Αναφέρεται η γενεαλογία του Εθέρ. Η γλώσσα των Ιαρεδιτών δεν συγχέεται στον Πύργο της Βαβέλ. Ο Κύριος υπόσχεται να τους οδηγήσει σε εκλεκτή γη και να τους κάνει μέγα έθνος.

1 KΑΙ τώρα εγώ, ο Μορόνι, προχωρώ στο να δώσω μία αφήγηση για εκείνους τους αρχαίους κατοίκους που καταστράφηκαν από το χέρι του Κυρίου επάνω στο πρόσωπο αυτής της βόρειας χώρας.

2 Και παίρνω την αφήγησή μου από τις είκοσι και τέσσερεις πλάκες που βρέθηκαν από τον λαό του Λίμχι, που ονομάζεται το Βιβλίο του Εθέρ.

3 Και καθώς υποθέτω ότι το πρώτο μέρος αυτού του χρονικού, το οποίο μιλά για τη δημιουργία του κόσμου, και επίσης για τον Αδάμ, και μία αφήγηση από εκείνον τον καιρό έως και το μέγα πύργο, και οσαδήποτε συνέβησαν στα τέκνα των ανθρώπων έως εκείνη την εποχή, το κατέχουν οι Ιουδαίοι –

4 Γι’ αυτό, δεν γράφω γι’ αυτά που συνέβησαν από τις ημέρες του Αδάμ μέχρι εκείνη την εποχή, αλλά τα κατέχουν επάνω στις πλάκες, και οποίος τις βρει, αυτός θα έχει εξουσία να πάρει την πλήρη αφήγηση.

5 Όμως ιδού, δεν δίνω την πλήρη αφήγηση, αλλά δίνω μέρος της αφήγησης, από τον πύργο μέχρι που καταστράφηκαν.

6 Και κατά τον έξης τρόπο τα αφηγούμαι. Αυτός που έγραψε αυτό το χρονικό ήταν ο Εθέρ, και ήταν απόγονος του Κοριάντορ.

7 Ο Κοριάντορ ήταν υιός του Μόρον.

8 Και ο Μόρον ήταν ο υιός του Εθέμ.

9 Και ο Εθέμ ήταν ο υιός του Αχά.

10 Και ο Αχά ήταν ο υιός του Σηθ.

11 Και ο Σηθ ήταν ο υιός του Σιβλών.

12 Και ο Σιβλών ήταν ο υιός του Κομ.

13 Και ο Κομ ήταν ο υιός του Κοριάντουμ.

14 Και ο Κοριάντουμ ήταν ο υιός του Αμνιγαδά.

15 Και ο Αμνιγαδά ήταν ο υιός του Ααρών.

16 Και ο Ααρών ήταν απόγονος του Χηθ, ο οποίος ήταν ο υιός του Χέαρθωμ.

17 Και ο Χέαρθωμ ήταν ο υιός του Λιμπ.

18 Και ο Λιμπ ήταν ο υιός του Κις.

19 Και ο Κις ήταν ο υιός του Κορόμ.

20 Και ο Κορόμ ήταν ο υιός του Λευί.

21 Και ο Λευί ήταν ο υιός του Κιμ.

22 Και ο Κιμ ήταν ο υιός του Μοριάντον.

23 Και ο Μοριάντον ήταν απόγονος του Ριπλακίς.

24 Και ο Ριπλακίς ήταν ο υιός του Σεζ.

25 Και ο Σεζ ήταν ο υιός του Χηθ.

26 Και ο Χηθ ήταν ο υιός του Κομ.

27 Και ο Κομ ήταν ο υιός του Κοριάντουμ.

28 Και ο Κοριάντουμ ήταν ο υιός του Εμέρ.

29 Και ο Εμέρ ήταν ο υιός του Γομόρ.

30 Και ο Γομόρ ήταν ο υιός του Σουλ.

31 Και ο Σουλ ήταν ο υιός του Κιμπ.

32 Και ο Κιμπ ήταν ο υιός του Οριχά, που ήταν υιός του Ιαρέδ.

33 Ο οποίος Ιαρέδ ήλθε με τον αδελφό του και τις οικογένειές τους, με μερικούς άλλους και τις οικογένειές τους, από τον μέγα πύργο, τον καιρό που ο Κύριος σύγχυσε τη γλώσσα του λαού, και ορκίστηκε στην οργή Του να διασκορπιστούν σε όλο το πρόσωπο της γης. Και σύμφωνα με τον λόγο του Κυρίου, οι άνθρωποι διασκορπίστηκαν.

34 Και ο αδελφός του Ιαρέδ, ων μεγαλόσωμος και ισχυρός άνδρας, και άνθρωπος άκρως ευνοημένος από τον Κύριο, ο Ιαρέδ, ο αδελφός του, του είπε: Ικέτευσε τον Κύριο να μη μας συγχύσει, ώστε να μην καταλαβαίνουμε τα λόγια μας.

35 Και συνέβη ώστε ο αδελφός του Ιαρέδ ικέτευσε τον Κύριο, και ο Κύριος είχε συμπόνια για τον Ιαρέδ. Επομένως, δεν σύγχυσε τη γλώσσα του Ιαρέδ, και ο Ιαρέδ και ο αδελφός του δεν συγχύστηκαν.

36 Τότε ο Ιαρέδ είπε στον αδελφό του: Ικέτευσε πάλι τον Κύριο, και ίσως γίνει και αποστρέψει τον θυμό Του από αυτούς που είναι φίλοι μας, ώστε να μη συγχύσει τη γλώσσα τους.

37 Και συνέβη ώστε ο αδελφός του Ιαρέδ ικέτευσε τον Κύριο, και ο Κύριος είχε συμπόνια και για τους φίλους τους και τις οικογένειές τους επίσης, ώστε δεν συγχύστηκαν.

38 Και συνέβη ώστε ο Ιαρέδ μίλησε πάλι στον αδελφό του, λέγοντας: Πήγαινε και ρώτησε τον Κύριο αν θα μας βγάλει έξω από τη χώρα, και αν μας βγάλει έξω από τη χώρα, ικέτευσέ Τον προς τα πού να πάμε. Και ποιος ξέρει αν δεν μας φέρει ο Κύριος σε μία χώρα η οποία είναι πιο εκλεκτή υπεράνω όλης της γης; Και αν γίνει έτσι, ας είμαστε πιστοί προς τον Κύριο, ώστε να τη λάβουμε για κληρονομιά μας.

39 Και συνέβη ώστε ο αδελφός του Ιαρέδ ικέτευσε τον Κύριο σύμφωνα με εκείνο που είχε ειπωθεί από το στόμα του Ιαρέδ.

40 Και συνέβη ώστε ο Κύριος άκουσε τον αδελφό τού Ιαρέδ, και είχε συμπόνια γι’ αυτόν, και του είπε:

41 Πήγαινε και συγκέντρωσε τα ποίμνιά σου, και τα αρσενικά και τα θηλυκά, κάθε λογής, επίσης και από τον σπόρο της γης κάθε λογής, και τις οικογένειές σου, επίσης και τον Ιαρέδ τον αδελφό σου και την οικογένειά του, και τους φίλους σου επίσης και τις οικογένειές τους, και τους φίλους του Ιαρέδ και τις οικογένειές τους.

42 Και αφού το κάνεις αυτό, θα πας επικεφαλής τους κάτω μέσα στην πεδιάδα η οποία βρίσκεται προς τα βόρεια. Και εκεί θα σε συναντήσω, και θα πάω εμπρός σου στη χώρα η οποία είναι εκλεκτή υπεράνω όλων των χωρών της γης.

43 Και εκεί θα σε ευλογήσω εσένα και τους απογόνους σου και θα προετοιμάσω για εμένα από τους απογόνους σου, και από τους απογόνους του αδελφού σου και εκείνων που θα πάνε μαζί σου, ένα μέγα έθνος. Και δεν θα υπάρχει κανένα μεγαλύτερο από το έθνος που θα προετοιμάσω για μένα από τους απογόνους σου, επάνω σε όλο το πρόσωπο της γης. Και έτσι θα κάνω σε σένα επειδή τόσο πολύ καιρό με ικετεύετε.



Κεφαλαιο 2

Οι Ιαρεδίτες προετοιμάζονται για το ταξίδι τους σε γη επαγγελίας. Είναι χώρα εκλεκτή επάνω στην οποία οι άνθρωποι πρέπει να υπηρετούν τον Χριστό ειδάλλως θα εξολοθρευτούν. Ο Κύριος μιλά στον αδελφό του Ιαρέδ επί τρεις ώρες. Οι Ιαρεδίτες ναυπηγούν φορτηγίδες. Ο Κύριος ζητεί από τον αδελφό του Ιαρέδ να προτείνει πώς θα φωτίζονται οι φορτηγίδες.

1 Και συνέβη ώστε ο Ιαρέδ και ο αδελφός του και οι οικογένειές τους, και οι φίλοι επίσης του Ιαρέδ και του αδελφού του και οι οικογένειές τους, κατέβηκαν στην πεδιάδα η οποία βρισκόταν προς τα βόρεια (και το όνομα της πεδιάδας ήταν Νεβρώδ, που είχε πάρει το όνομα του τρανού κυνηγού) με τα ποίμνια τους τα οποία είχαν συγκεντρώσει, αρσενικά και θηλυκά, κάθε λογής.

2 Και έστησαν επίσης παγίδες και έπιασαν πτηνά του ουρανού, και ετοίμασαν επίσης ένα σκεύος, μέσα στο οποίο μετέφεραν μαζί τους τα ψάρια των νερών.

3 Και μετέφεραν μαζί τους δεζερέτ, το οποίο, μεθερμηνευόμενο, είναι μέλισσα. Και έτσι μετέφεραν μαζί τους σμήνη μελισσών, και κάθε είδος από αυτά που υπήρχαν επάνω στο πρόσωπο της χώρας, σπόρους κάθε λογής.

4 Και συνέβη ώστε όταν κατέβηκαν στην πεδιάδα του Νεβρώδ, ο Κύριος κατέβηκε και μίλησε με τον αδελφό του Ιαρέδ. Και βρισκόταν μέσα σε ένα σύννεφο, και ο αδελφός του Ιαρέδ δεν τον είδε.

5 Και συνέβη ώστε ο Κύριος τους πρόσταξε να πάνε στην έρημο, μάλιστα, μέσα σε εκείνο το σημείο όπου δεν είχε ποτέ άνθρωπος πάει. Και συνέβη ώστε ο Κύριος πήγαινε εμπρός τους, και μιλούσε μαζί τους καθώς στεκόταν μέσα σε ένα σύννεφο, και έδινε οδηγίες προς τα πού να ταξιδέψουν.

6 Και συνέβη ώστε αυτοί ταξίδευαν στην έρημο και ναυπηγούσαν φορτηγίδες, με τις οποίες διέσχιζαν πολλά νερά, οδηγούμενοι διαρκώς από το χέρι του Κυρίου.

7 Και ο Κύριος δεν άφηνε να σταματήσουν πέρα από τη θάλασσα στην έρημο, αλλά ήθελε να προχωρήσουν μέχρι τη γη της επαγγελίας, η οποία ήταν εκλεκτή υπεράνω κάθε άλλης γης, την οποία ο Κύριος ο Θεός είχε διαφυλάξει για έναν δίκαιο λαό.

8 Και είχε ορκιστεί στην οργή Του προς τον αδελφό του Ιαρέδ, ότι όσοι κατείχαν αυτήν τη γη της επαγγελίας, από εκείνη τη στιγμή και πέρα και αιώνια, έπρεπε να υπηρετούν Αυτόν, τον αληθινό και μόνο Θεό, ειδάλλως θα αποσαρώνονταν όταν η πληρότητα της οργής Του θα έπεφτε επάνω τους.

9 Και τώρα, μπορούμε να δούμε τα διατάγματα του Θεού σχετικά με αυτήν τη γη που είναι γη της επαγγελίας. Και οποιοδήποτε έθνος την κυριεύσει θα υπηρετεί τον Θεό, ειδάλλως θα αποσαρωθούν όταν η πληρότητα της οργής Του θα πέσει επάνω τους. Και η πληρότητα της οργής Του πέφτει επάνω τους, όταν ωριμάσουν σε ανομία.

10 Γιατί ιδού, αυτή είναι μία γη η οποία είναι εκλεκτή υπεράνω κάθε άλλης γης. Επομένως, αυτός που την κατέχει θα υπηρετεί τον Θεό, ειδάλλως θα αποσαρωθεί· διότι είναι το αιώνιο διάταγμα του Θεού. Και δεν είναι παρά μέχρι την πληρότητα της ανομίας των τέκνων της γης αυτής, που αποσαρώνονται.

11 Και αυτό έρχεται προς εσάς, ω εσείς Εθνικοί, για να μάθετε τα διατάγματα του Θεού – για να μετανοήσετε, και να μη συνεχίζετε μέσα στις ανομίες σας μέχρι να έλθει η πληρότητα, για να μη φέρετε την πληρότητα της οργής του Θεού επάνω σας, όπως έκαναν έως τώρα οι κάτοικοι της χώρας.

12 Ιδού, αυτή είναι γη εκλεκτή, και οποιοδήποτε έθνος την κατέχει θα είναι ελεύθερο από υποδούλωση, και από αιχμαλωσία, και από όλα τα άλλα έθνη υπό τους ουρανούς, αν θελήσουν μόνο να υπηρετούν τον Θεό της χώρας, ο οποίος είναι ο Ιησούς Χριστός, ο οποίος έχει φανερωθεί από αυτά που έχουμε γράψει.

13 Και τώρα προχωρώ με το χρονικό μου, επειδή ιδού, συνέβη ώστε ο Κύριος έφερε τον Ιαρέδ και τους αδελφούς του εμπρός, μέχρι εκείνη τη μεγάλη θάλασσα που χωρίζει τις χώρες. Και καθώς έφθασαν στη θάλασσα έστησαν τις σκηνές τους. Και ονόμασαν τον τόπο Μοριάνκουμερ. Και κατοικούσαν σε σκηνές, και κατοίκησαν σε σκηνές στην επάνω στην ακτή για διάστημα τεσσάρων χρόνων.

14 Και συνέβη ώστε κατά το τέλος των τεσσάρων χρόνων, ο Κύριος ήλθε πάλι στον αδελφό του Ιαρέδ, και στεκόταν μέσα σε ένα σύννεφο και του μίλησε. Και για διάστημα τριών ωρών μιλούσε ο Κύριος με τον αδελφό του Ιαρέδ, και τον επιτίμησε, επειδή δεν θυμόταν να επικαλείται τον Κύριο.

15 Και ο αδελφός του Ιαρέδ μετανόησε για το κακό που είχε κάνει, και επικαλέσθηκε τον Κύριο για τους αδελφούς του που ήταν μαζί του. Και ο Κύριος του είπε: Θα συγχωρήσω εσένα και τους αδελφούς σου για τις αμαρτίες τους, αλλά να μην αμαρτάνεις πια, επειδή να θυμάσαι ότι το Πνεύμα μου δεν θα αγωνίζεται πάντα μαζί με τον άνθρωπο. Επομένως, αν αμαρταίνετε μέχρι που να είστε πλήρως ώριμοι, θα αποκοπείτε από την παρουσία του Κυρίου. Και αυτές είναι οι σκέψεις μου για τη γη που θα σας δώσω για κληρονομιά σας, διότι θα είναι γη εκλεκτή υπεράνω κάθε άλλης γης.

16 Και ο Κύριος είπε: Πηγαίνετε να εργασθείτε και να ναυπηγήσετε, κατά το είδος των φορτηγίδων που μέχρι τώρα έχετε ναυπηγήσει. Και συνέβη ώστε ο αδελφός του Ιαρέδ πήγε και εργάσθηκε, και επίσης οι αδελφοί του, και ναυπήγησαν φορτηγίδες κατά το είδος που είχαν ναυπηγήσει, σύμφωνα με τις οδηγίες του Κυρίου. Και ήταν μικρές, και ήταν ελαφριές επάνω στο νερό, σαν την ελαφρότητα ενός πτηνού επάνω στο νερό.

17 Και ναυπηγήθηκαν κατά τρόπο ώστε ήταν υπερβολικά υδατοστεγείς, τόσο ώστε μπορούσαν να κρατήσουν νερό σαν πιάτο. Και το κάτω μέρος τους ήταν υδατοστεγές σαν πιάτο, και τα πλαγιά τους ήταν υδατοστεγή σαν πιάτο. Και οι άκρες τους υψώνονταν, και το επάνω μέρος τους ήταν υδατοστεγές σαν πιάτο. Και το μήκος τους ήταν το μήκος ενός δένδρου, και η πόρτα τους, όταν ήταν κλειστή, ήταν υδατοστεγής σαν πιάτο.

18 Και συνέβη ώστε ο αδελφός του Ιαρέδ παρακάλεσε τον Κύριο, λέγοντας: Ω Κύριε, έχω τελέσει το έργο που με έχει προστάξει, και έχω κατασκευάσει τις φορτηγίδες σύμφωνα με το πώς με έχεις κατευθύνει.

19 Και ιδού, ω Κύριε, μέσα σε αυτές δεν υπάρχει φως. Προς τα πού θα πηδαλιαχήσουμε; Και επίσης θα αφανιστούμε, επειδή μέσα σε αυτές δεν μπορούμε να αναπνέουμε, εκτός από τον αέρα που είναι μέσα τους. Επομένως θα αφανιστούμε.

20 Και είπε ο Κύριος στον αδελφό του Ιαρέδ: Ιδού, να φτιάξεις μια τρύπα στο επάνω μέρος και επίσης στο κάτω μέρος· και όταν θα χρειάζεσαι αέρα θα ξεβουλώνεις την τρύπα και θα λαμβάνεις αέρα. Και αν είναι και έλθει κατεπάνω σου το νερό, ιδού, να βουλώνεις την τρύπα, για να μην αφανιστείτε από πλημμύρα.

21 Και συνέβη ώστε ο αδελφός του Ιαρέδ έκανε έτσι, σύμφωνα με το πως είχε προστάξει ο Κύριος.

22 Και παρακάλεσε πάλι τον Κύριο, λέγοντας: Ω Κύριε, ιδού, έχω κάνει ακριβώς όπως με έχεις προστάξει, και έχω προετοιμάσει τα σκάφη για τον λαό μου, και ιδού, δεν υπάρχει φως μέσα σε αυτά. Ιδού, ω Κύριε, θα μας αφήσεις να διασχίσουμε τον ωκεανό στο σκότος;

23 Και είπε ο Κύριος στον αδελφό του Ιαρέδ: Τι θέλετε να σας κάνω για να έχετε φως στα σκάφη σας; Γιατί ιδού, δεν μπορείτε να έχετε παράθυρα, επειδή θα γίνουν κομμάτια, ούτε πρέπει να πάρετε φωτιά μαζί σας, επειδή δεν πρέπει να πάτε με το φως της φωτιάς.

24 Γιατί ιδού, θα είστε σαν κήτος στο μέσον της θάλασσας, διότι τα κύματα σαν βουνά θα σκάνε επάνω σας. Παρά ταύτα, εγώ θα σας βγάζω πάλι έξω από τα βάθη της θάλασσας, επειδή οι άνεμοι έχουν βγει από το στόμα μου, και επίσης τις βροχές και τις πλημμύρες εγώ τις έχω στείλει.

25 Και ιδού, σας προετοιμάζω ενώπιον όλων αυτών, επειδή δεν μπορείτε να διασχίσετε αυτό το μέγα βάθος παρά μόνον αν σας προετοιμάσω για τα κύματα της θάλασσας, και τους ανέμους που βγήκαν, και τις πλημμύρες που θα έλθουν. Επομένως, τι θέλετε να σας προετοιμάσω, ώστε να έχετε φως όταν θα σας έχουν καταπιεί τα βάθη της θάλασσας;



Κεφαλαιο 3

Ο αδελφός του Ιαρέδ βλέπει το δάκτυλο του Κυρίου καθώς Εκείνος αγγίζει τις δεκαέξι πέτρες. Ο Χριστός δείχνει το πνευματικό Του σώμα στον αδελφό του Ιαρέδ. Όσοι έχουν τέλεια γνώση δεν μπορούν να κρατηθούν από μέσα από τον πέπλο. Παρέχονται διερμηνείς για να φέρουν στο φως το χρονικό των Ιαρεδιτών.

1 Και συνέβη ώστε ο αδελφός του Ιαρέδ (τώρα ο αριθμός των σκαφών που είχαν προετοιμασθεί ήταν οκτώ) πήγε στο βουνό, το οποίο ονόμαζαν ορός Σελήμ, λόγω του μεγάλου του ύψους, και έτηξε από ένα βράχο δεκαέξι μικρές πέτρες. Και ήταν λευκές και διαυγείς σαν διαφανές γυαλί, και τις μετέφερε στα χέρια του επάνω στην κορυφή του βουνού, και παρακάλεσε πάλι τον Κύριο, λέγοντας:

2 Ω Κύριε, έχεις πει ότι πρέπει να περιστοιχισθούμε από τις πλημμύρες. Τώρα ιδού, ω Κύριε, και μη θυμώσεις με τον δούλο Σου εξαιτίας της αδυναμίας του ενώπιόν Σου, διότι ξέρουμε ότι Εσύ είσαι άγιος και κατοικείς στους ουρανούς, και ότι εμείς είμαστε ανάξιοι ενώπιόν Σου· εξαιτίας της πτώσης οι φύσεις μας έγιναν κακές διαρκώς. Παρ’ όλα αυτά, ω Κύριε, μας έχεις δώσει μία εντολή ότι πρέπει να Σε επικαλούμαστε, ώστε από Εσένα να λαμβάνουμε σύμφωνα με τις επιθυμίες μας.

3 Ιδού, ω Κύριε, μας έχεις πατάξει εξαιτίας της ανομίας μας, και μας έχεις εκδιώξει, και για πολλά χρόνια βρισκόμαστε στην έρημο. Παρά ταύτα, υπήρξες ελεήμων προς εμάς. Ω Κύριε, κοίταξε με με λύπηση, και απόστρεψε τον θυμό Σου από αυτόν τον λαό Σου, και μην αφήσεις να διασχίσουν αυτό το μανιασμένο βάθος στο σκότος, αλλά δες αυτά τα πράγματα που έτηξα από τον βράχο.

4 Και ξέρω, ω Κύριε, ότι Εσύ έχεις πάσα δύναμη, και μπορείς να κάνεις οτιδήποτε θελήσεις προς όφελος του ανθρώπου. Επομένως, άγγιξε αυτές τις πέτρες, ω Κύριε, με το δάκτυλό Σου, και ετοίμασέ τις ώστε να λάμπουν στο σκότος, και αυτές θα λάμπουν σε εμάς μέσα στα σκάφη τα οποία έχουμε προετοιμάσει, ώστε να έχουμε φως ενώ θα διασχίζουμε τη θάλασσα.

5 Ιδού, ω Κύριε, Εσύ μπορείς να το κάνεις αυτό. Ξέρουμε ότι είσαι σε θέση να δείξεις μεγάλη δύναμη, η οποία φαίνεται μικρή στη διανόηση των ανθρώπων.

6 Και συνέβη ώστε όταν ο αδελφός του Ιαρέδ είπε αυτά τα λόγια, ιδού, ο Κύριος άπλωσε εμπρός το χέρι Του και άγγιξε τις πέτρες μία προς μία με το δάκτυλό Του. Και αφαιρέθηκε ο πέπλος από τα μάτια του αδελφού του Ιαρέδ, και είδε το δάκτυλο του Κυρίου. Και ήταν σαν δάκτυλο ανθρώπου, σαν με σάρκα και αίμα. Και ο αδελφός του Ιαρέδ έπεσε κάτω εμπρός στον Κύριο, διότι κυριεύτηκε από φόβο.

7 Και είδε ο Κύριος ότι ο αδελφός του Ιαρέδ είχε πέσει στη γη, και ο Κύριος του είπε: Σήκω, γιατί έπεσες;

8 Και εκείνος είπε στον Κύριο: Είδα το δάκτυλο του Κυρίου, και φοβήθηκα μήπως και με πατάξει, διότι δεν ήξερα ότι ο Κύριος είχε σάρκα και αίμα.

9 Και ο Κύριος του είπε: Χάρη στην πίστη σου είδες ότι θα πάρω επάνω μου σάρκα και αίμα. Και ποτέ άνθρωπος δεν ήλθε εμπρός μου με τόσο εξαιρετική πίστη όπως εσύ, διότι αν δεν ήταν έτσι δεν θα μπορούσες να έχεις δει το δάκτυλό μου. Είδες περισσότερα από αυτό;

10 Και εκείνος απάντησε: Όχι, Κύριε, φανερώσου μου.

11 Και ο Κύριος του είπε: Πιστεύεις τα λόγια που θα πω;

12 Και εκείνος απάντησε: Μάλιστα, Κύριε, ξέρω ότι λες την αλήθεια, επειδή είσαι Θεός αλήθειας, και δεν μπορείς να ψεύδεσαι.

13 Και όταν είπε αυτά τα λόγια, ιδού, ο Κύριος του φανερώθηκε, και είπε: Επειδή τα γνωρίζεις αυτά, λυτρώθηκες από την πτώση. Επομένως, άγεσαι πίσω στην παρουσία μου. Γι’ αυτό σου φανερώνομαι.

14 Ιδού, εγώ είμαι εκείνος που ετοιμάσθηκε από καταβολής κόσμου για να λυτρώσω τον λαό μου. Ιδού, εγώ είμαι ο Ιησούς Χριστός. Εγώ είμαι ο Πατέρας και ο Υιός. Σε μένα όλη η ανθρωπότητα θα έχει ζωή, και αυτήν αιώνια, ακόμη και εκείνοι που θα πιστεύουν στο όνομά μου, και θα γίνουν υιοί μου και θυγατέρες μου.

15 Και ποτέ δεν φανερώθηκα στον άνθρωπο τον οποίο εγώ έχω δημιουργήσει, επειδή ποτέ άνθρωπος δεν πίστεψε σε μένα όπως πίστεψες εσύ. Βλέπεις ότι έχεις δημιουργηθεί κατά τη δική μου εικόνα; Μάλιστα, όλοι οι άνθρωποι δημιουργήθηκαν στην αρχή κατά τη δική μου εικόνα.

16 Ιδού, αυτό το σώμα, το οποίο εσύ τώρα βλέπεις, είναι το σώμα του πνεύματός μου. Και έχω δημιουργήσει τον άνθρωπο κατά το σώμα του πνεύματός μου. Και ακριβώς όπως εμφανίζομαι σε σένα να είμαι κατά το πνεύμα, θα εμφανισθώ στον λαό μου κατά τη σάρκα.

17 Και τώρα, καθώς εγώ, ο Μόρονι, είπα ότι δεν μπορούσα να κάνω πλήρη αφήγηση αυτών των γεγονότων τα οποία έχουν γραφεί, γι’ αυτό μου αρκεί να πω ότι ο Ιησούς φανερώθηκε σε αυτόν τον άνθρωπο κατά το πνεύμα, δηλαδή κατά το είδος και την ομοίωση του ίδιου σώματος όπως φανερώθηκε στους Νεφίτες.

18 Και τέλεσε διακονία προς αυτόν ακριβώς όπως τέλεσε διακονία προς τους Νεφίτες. Και όλα αυτά, για να μάθει αυτός ο άνθρωπος ότι Εκείνος ήταν Θεός, λόγω των πολλών μεγάλων έργων που ο Κύριος του είχε δείξει.

19 Και λόγω της γνώσης αυτού του ανθρώπου δεν μπορούσε να κρατηθεί από το να δει μέσα στον πέπλο. Και είδε το δάκτυλο του Ιησού, το οποίο, όταν το είδε, έπεσε από φόβο, διότι ήξερε ότι ήταν το δάκτυλο του Κυρίου· και δεν είχε πια πίστη, επειδή ήξερε, χωρίς να αμφιβάλλει για τίποτα.

20 Επομένως, έχοντας αυτήν την τέλεια γνώση περί του Θεού, δεν μπορούσε να κρατηθεί από μέσα από τον πέπλο. Γι’ αυτό είδε τον Ιησού, και εκείνος τέλεσε διακονία προς αυτόν.

21 Και συνέβη ώστε ο Κύριος είπε στον αδελφό του Ιαρέδ: Ιδού, δεν θα αφήσεις αυτά που έχεις δει και ακούσει να φανερωθούν στον κόσμο, μέχρι να έλθει ο καιρός που θα δοξάσω το όνομά μου κατά τη σάρκα. Επομένως, να φυλάς σαν θησαυρό αυτά που έχεις δει και ακούσει, και να μην τα δείξεις σε κανέναν.

22 Και ιδού, όταν θα έλθεις σε εμένα, να τα γράψεις και να τα σφραγίσεις, ώστε κανένας να μην μπορεί να τα διερμηνεύσει, διότι θα τα γράψεις σε γλώσσα που να μην μπορούν να διαβαστούν.

23 Και ιδού, αυτές τις δύο πέτρες θα σου δώσω εγώ, και θα τις σφραγίσεις επίσης με αυτά που θα γράψεις.

24 Γιατί ιδού, τη γλώσσα την οποία θα γράψεις, εγώ την έχω συγχύσει. Επομένως, θα κάνω, τον καιρό που θα κρίνω εγώ κατάλληλο, ώστε αυτές οι πέτρες να μεγεθύνουν στα μάτια των ανθρώπων αυτά που θα γράψεις.

25 Και όταν είπε ο Κύριος αυτά τα λόγια, έδειξε στον αδελφό του Ιαρέδ όλους τους κατοίκους της γης που είχαν υπάρξει, επίσης και όλους που επρόκειτο να υπάρξουν. Και δεν τους παρακράτησε από την όψη του, μέχρι και έως τα πέρατα της γης.

26 Γιατί του είχε πει κατά προηγούμενους καιρούς, ότι αν πίστευε σε Αυτόν πως θα μπορούσε να του δείξει τα πάντα – αυτό έπρεπε να του φανερωθεί. Γι’ αυτό ο Κύριος δεν μπορούσε να του παρακρατήσει τίποτα, επειδή αυτός ήξερε ότι ο Κύριος μπορούσε να του δείξει τα πάντα.

27 Και ο Κύριος του είπε: Γράψε αυτά και σφράγισέ τα. Και εγώ θα τα δείξω τον καιρό που θα κρίνω εγώ κατάλληλο προς τα τέκνα των ανθρώπων.

28 Και συνέβη ώστε ο Κύριος τον πρόσταξε να σφραγίσει τις δύο πέτρες που είχε λάβει, και να μην τις δείξει, μέχρι να τις δείξει ο Κύριος στα τέκνα των ανθρώπων.



Κεφαλαιο 4

Ο Μορόνι προστάζεται να σφραγίσει τα γραπτά τον αδελφού τού Ιαρέδ. Δεν θα αποκαλυφθούν μέχρι να έχουν οι άνθρωποι πίστη σαν τον αδελφό του Ιαρέδ. Ο Χριστός προστάζει τους ανθρώπους να πιστέψουν τα λόγια Του και εκείνα των μαθητών Του. Οι άνθρωποι προστάζονται να μετανοήσουν, να πιστέψουν το Ευαγγέλιο και να σωθούν.

1 Και ο Κύριος πρόσταξε τον αδελφό του Ιαρέδ να κατεβεί από το βουνό από την παρουσία του Κυρίου, και να γράψει αυτά που είχε δει. Και αυτά απαγορεύτηκαν να έλθουν προς τα τέκνα των ανθρώπων αφού υψωθεί επάνω στον σταυρό. Και γι’ αυτόν τον λόγο τα φύλαξε ο βασιλιάς Μωσίας, για να μην έλθουν στον κόσμο μέχρις ότου φανερωθεί ο Χριστός στον λαό Του.

2 Και αφού φανερώθηκε πράγματι ο Χριστός στον λαό Του πρόσταξε να φανερωθούν αυτά.

3 Και τώρα, ύστερα από αυτό, όλοι έφθιναν από απιστία και δεν υπάρχει κανείς παρά μόνο οι Λαμανίτες, και αυτοί έχουν απορρίψει το Ευαγγέλιο του Χριστού. Γι’ αυτό προστάχθηκα να τα κρύψω πάλι μέσα στη γη.

4 Ιδού, έχω γράψει επάνω σε αυτές τις πλάκες ακριβώς αυτά τα οποία είδε ο αδελφός του Ιαρέδ. Και ποτέ δεν είχαν φανερωθεί σπουδαιότερα πράγματα από εκείνα που είχαν φανερωθεί στον αδελφό του Ιαρέδ.

5 Επομένως ο Κύριος με έχει προστάξει να τα γράψω, και εγώ τα έχω γράψει. Και με πρόσταξε να τα σφραγίσω. Και με έχει προστάξει επίσης να σφραγίσω την ερμηνεία τους. Επομένως έχω σφραγίσει τους διερμηνείς, σύμφωνα με την εντολή του Κυρίου.

6 Γιατί ο Κύριος μου είπε: Δεν πρέπει να παρουσιασθούν στους Εθνικούς μέχρι την ημέρα που θα μετανοήσουν για την ανομία τους, και θα γίνουν καθαροί ενώπιον του Κυρίου.

7 Και κατά την ημέρα εκείνη που θα ασκήσουν πίστη σε εμένα, λέει ο Κύριος, ακριβώς όπως ο αδελφός του Ιαρέδ, ώστε να γίνουν καθαγιασμένοι σε εμένα, τότε θα τους φανερώσω αυτά που είδε ο αδελφός του Ιαρέδ, μέχρι και το ξεδίπλωμα προς αυτούς όλων των αποκαλύψεών μου, λέει ο Ιησούς Χριστός, ο Υιός του Θεού, ο Πατέρας των ουρανών και της γης, και όλων όσων υπάρχουν μέσα τους.

8 Και αυτός που θα μάχεται εναντίον του λόγου του Κυρίου, ας είναι καταραμένος. Και αυτός που θα αρνηθεί αυτά τα πράγματα, ας είναι καταραμένος, επειδή σε αυτούς δεν θα δείξω μεγαλύτερα πράγματα, λέει ο Ιησούς Χριστός, επειδή εγώ είμαι αυτός που μιλά.

9 Και με την προσταγή μου οι ουρανοί ανοίγουν και κλείνουν, και με τον λόγο μου η γη θα σεισθεί, και με την προσταγή μου οι κάτοικοι αυτής θα παρέλθουν, και μάλιστα έτσι σαν από φωτιά.

10 Και αυτός που δεν πιστεύει τα λόγια μου δεν πιστεύει τους μαθητές μου. Και αν γίνει και δεν μιλώ, εσείς να κρίνετε, επειδή εσείς θα ξέρετε ότι είμαι εγώ αυτός που μιλά, κατά την τελευταία ημέρα.

11 Όμως αυτός που πιστεύει αυτά τα οποία έχω πει, αυτόν θα επισκεφθώ με τις φανερώσεις του Πνεύματός μου, και θα ξέρει και θα δίνει μαρτυρία. Γιατί λόγω του Πνεύματός μου θα ξέρει ότι αυτά όλα είναι αληθινά, επειδή πείθει τους ανθρώπους να κάνουν το καλό.

12 Και οτιδήποτε πείθει τους ανθρώπους να κάνουν καλό είναι από εμένα, επειδή το καλό δεν έρχεται από κανέναν παρά μόνον από εμένα. Εγώ είμαι αυτός που οδηγεί τους ανθρώπους σε κάθε καλό. Αυτός που δεν θα πιστέψει τα λόγια μου δεν θα πιστέψει εμένα – ότι υπάρχω. Και αυτός που δεν πιστέψει εμένα δεν θα πιστέψει τον Πατέρα ο οποίος με απέστειλε. Γιατί ιδού, εγώ είμαι ο Πατέρας, εγώ είμαι το φως, και η ζωή, και η αλήθεια του κόσμου.

13 Ελάτε προς εμένα, ω εσείς Εθνικοί, και εγώ θα σας δείξω τα σπουδαιότερα, τη γνώση η οποία είναι κρυμμένη εξαιτίας της απιστίας.

14 Ελάτε προς εμένα, ω εσείς οίκε του Ισραήλ, και θα σας φανερωθεί πόσο μεγάλα πράγματα έχει ετοιμάσει για εσάς ο Πατέρας, από καταβολής κόσμου, και αυτό δεν έχει φθάσει σε σας, εξαιτίας της απιστίας.

15 Ιδού, όταν θα σχίσετε αυτόν τον πέπλο της απιστίας που σας κάνει να παραμένετε στην απαίσια κατάσταση κακίας, και σκληρότητας καρδιάς, και τύφλωσης του νου, τότε τα μεγάλα και θαυμαστά πράγματα τα οποία έχουν κρυφτεί από εσάς από καταβολής κόσμου – μάλιστα, όταν θα επικαλείστε τον Πατέρα στο όνομά μου, με καρδιά συντετριμμένη και πνεύμα μεταμελημένο, τότε θα ξέρετε ότι ο Πατέρας έχει θυμηθεί τη διαθήκη την οποία συνήψε προς τους πατέρες σας, ω οίκε του Ισραήλ.

16 Και τότε οι αποκαλύψεις μου αυτές που έκανα να γραφτούν από τον δούλο μου τον Ιωάννη, θα ξεδιπλωθούν στα μάτια όλων των ανθρώπων. Να θυμάστε, όταν τα δείτε αυτά, να ξέρετε ότι ο καιρός πλησίασε που αυτά θα φανερωθούν στην πραγματικότητα.

17 Επομένως, όταν λάβετε αυτό το χρονικό, να ξέρετε ότι το έργο του Πατέρα έχει αρχίσει επάνω σε όλο το πρόσωπο της χώρας.

18 Επομένως, μετανοήστε όλα εσείς τα πέρατα της γης, και ελάτε προς εμένα, και πιστέψτε στο Ευαγγέλιό μου, και βαπτισθείτε στο όνομά, διότι όποιος πιστέψει και βαπτισθεί, θα σωθεί. Όμως όποιος δεν πιστέψει, θα καταδικαστεί. Και τα σημεία θα ακολουθούν εκείνους που πιστεύουν στο όνομά μου.

19 Και ευλογημένος είναι αυτός που θα βρεθεί πιστός στο όνομά μου κατά την τελευταία ημέρα, επειδή θα υψωθεί να κατοικήσει στο βασίλειο προετοιμασμένο γι’ αυτόν από καταβολής κόσμου. Και ιδού, εγώ είμαι αυτός που το είπε. Αμήν.



Κεφαλαιο 5

Τρεις μάρτυρες και το ίδιο το έργο θα σταθούν ως μαρτυρία για το ότι το Βιβλίο του Μόρμον είναι αληθινό.

Και τώρα εγώ, ο Μορόνι, έχω γράψει τα λόγια που μου προστάχθηκαν, σύμφωνα με τη μνήμη μου. Και σας έχω πει αυτά που έχω σφραγίσει. Επομένως, να μην τα αγγίξετε με σκοπό να μεταφράσετε, επειδή αυτό σας έχει απαγορευτεί, εκτός αν σιγά-σιγά το κρίνει σοφό ο Θεός.

2 Και ιδού, μπορεί να σας δοθεί το προνόμιο να δείξετε τις πλάκες σε εκείνους που θα βοηθήσουν να φέρουν σε φως το έργο αυτό.

3 Και σε τρεις θα παρουσιαστούν με τη δύναμη του Θεού. Επομένως αυτοί θα ξέρουν με βεβαιότητα ότι αυτά είναι αληθινά.

4 Και στο στόμα τριών μαρτύρων θα επαληθευθούν αυτά, και στη μαρτυρία τριών, και στο έργο αυτό κατά το οποίο θα φανερωθεί η δύναμη του Θεού και του λόγου του επίσης, για τα οποία ο Πατέρας και ο Υιός και το Άγιο Πνεύμα δίνουν μαρτυρία – και όλα αυτά θα σταθούν ως μαρτυρία κατά του κόσμου κατά την τελευταία ημέρα.

5 Και αν γίνει ώστε να μετανοήσουν και να έλθουν προς τον Πατέρα στο όνομα του Ιησού, θα γίνουν δεκτοί στο βασίλειο του Θεού.

6 Και τώρα, αν δεν έχω εξουσία γι’ αυτά, εσείς κρίνετε· διότι θα ξέρετε ότι έχω εξουσία όταν θα με δείτε, και θα σταθούμε ενώπιον του Θεού κατά την τελευταία ημέρα. Αμήν.



Κεφαλαιο 6

Οι φορτηγίδες των Ιαρεδιτών οδηγούνται από τους ανέμους στη γη της επαγγελίας. Ο λαός δοξάζει τον Κύριο για την καλοσύνη Του. Ο Οριχά ορίζεται βασιλιάς τους. Ο Ιαρέδ και ο αδελφός του πεθαίνουν.

1 Και τώρα εγώ, ο Μορόνι, προβαίνω στο να παραδώσω το χρονικό του Ιαρέδ και του αδελφού του.

2 Γιατί συνέβη ώστε αφού προετοίμασε ο Κύριος τις πέτρες που είχε κουβαλήσει ο αδελφός του Ιαρέδ επάνω στο βουνό, ο αδελφός του Ιαρέδ κατέβηκε από το βουνό, και έβαλε τις πέτρες μέσα στα σκάφη τα οποία είχαν προετοιμασθεί, μία σε κάθε άκρη τους. Και ιδού, αυτές έδιναν φως στα σκάφη.

3 Και έτσι ο Κύριος έκανε πέτρες να λάμπουν στο σκότος, για να δίνουν φως στους άνδρες, στις γυναίκες και στα παιδιά, ώστε να μη διασχίσουν τον ωκεανό στο σκότος.

4 Και συνέβη ώστε όταν ο Κύριος είχε προετοιμάσει κάθε είδος τροφής, για να μπορούν έτσι να συντηρηθούν με το νερό και επίσης φαγητό για τα ποίμνα και τα κοπάδια τους και οποιοδήποτε κτήνος ή ζώο ή πτηνό που θα μετέφεραν μαζί τους – και συνέβη ώστε όταν έκαναν όλα αυτά, επιβιβάσθηκαν στα σκάφη ή στις φορτηγίδες τους και έπλευσαν στη θάλασσα, παραδιδόμενοι στον Κύριο τον Θεό τους.

5 Και συνέβη ώστε ο Κύριος ο Θεός έκανε να σηκωθεί ένα σφοδρό φύσημα ανέμου επάνω στο πρόσωπο των νερών, προς τη γη της επαγγελίας. Και έτσι κλυδωνίζονταν επάνω στα κύματα της θάλασσας εμπρός στον άνεμο.

6 Και συνέβη ώστε πολλές φορές θάφτηκαν στα βάθη της θάλασσας, λόγω των κυμάτων σαν βουνά που έσκαγαν επάνω τους, και από τις μεγάλες και φοβερές θύελλες επίσης, που προκαλούνταν από την αγριότητα του ανέμου.

7 Και συνέβη ώστε όταν θάβονταν στο βάθος δεν υπήρχε νερό που να μπορούσε να τους βλάψει, αφού τα σκάφη τους ήταν υδατοστεγή σαν πιάτο, και ήταν επίσης υδατοστεγή σαν την κιβωτό του Νώε. Επομένως, όταν περιβάλλονταν από πολλά νερά, επικαλούνταν τον Κύριο, και εκείνος τους έφερνε πάλι στην κορυφή των νερών.

8 Και συνέβη ώστε ο άνεμος δεν έπαψε ποτέ να φυσά προς τη γη της επαγγελίας, ενώ βρίσκονταν επάνω στα νερά. Και έτσι οδηγούνταν εμπρός στον άνεμο.

9 Και έψαλλαν δοξολογίες προς τον Κύριο. Μάλιστα, ο αδελφός του Ιαρέδ έψαλλε δοξολογίες προς τον Κύριο, και ευχαριστούσε και δοξολογούσε τον Κύριο όλη την ημέρα. Και όταν ερχόταν η νύχτα, δεν έπαυαν να δοξολογούν τον Κύριο.

10 Και έτσι οδηγούνταν εμπρός, και κανένα τέρας της θάλασσας δεν μπορούσε να τους συντρίψει, ούτε κήτος που να μπορούσε να τους καταστρέψει, και είχαν φως διαρκώς, είτε ήταν επάνω από το νερό είτε κάτω από το νερό.

11 Και έτσι οδηγούνταν εμπρός, τριακόσιες και σαράντα και τέσσερεις ημέρες επάνω στο νερό.

12 Και άραξαν επάνω στην ακτή της γης της επαγγελίας. Και όταν πάτησαν το πόδι τους επάνω στις ακτές της γης της επαγγελίας, έσκυψαν επάνω στο πρόσωπο της γης, και ταπείνωσαν τον εαυτό τους ενώπιον του Κυρίου, και έχυσαν δάκρυα χαράς ενώπιον του Κυρίου, λόγω της πληθώρας του στοργικού ελέους Του προς αυτούς.

13 Και συνέβη ώστε προχώρησαν επάνω στο πρόσωπο της χώρας και άρχισαν να καλλιεργούν τη γη.

14 Και ο Ιαρέδ είχε τέσσερεις υιούς. Και ονομάζονταν Ιακώμ, Γαλγά, Μαχά και Οριχά.

15 Και ο αδελφός του Ιαρέδ απέκτησε κι αυτός υιούς και θυγατέρες.

16 Και οι φίλοι του Ιαρέδ και του αδελφού του ήταν κατά τον αριθμό περίπου είκοσι και δύο ψυχές. Και απέκτησαν κι αυτοί υιούς και θυγατέρες προτού να έλθουν στη γη της επαγγελίας. Έτσι λοιπόν άρχισαν να είναι πολλοί.

17 Και είχαν διδαχθεί να βαδίζουν ταπεινά ενώπιον του Κυρίου. Και είχαν διδαχτεί επίσης άνωθεν.

18 Και συνέβη ώστε άρχισαν να σκορπίζονται επάνω στο πρόσωπο της χώρας και να πληθύνονται και να καλλιεργούν τη γη. Και έγιναν ισχυροί στη χώρα.

19 Και ο αδελφός του Ιαρέδ άρχισε να γερνά, και είδε ότι σύντομα θα έπρεπε να κατεβεί στον τάφο. Επομένως, είπε στον Ιαρέδ: Ας συγκεντρώσουμε τον λαό μας για να τους αριθμήσουμε, για να μάθουμε από αυτούς τι θα επιθυμούν από εμάς προτού κατεβούμε στον τάφο μας.

20 Κατά συνέπεια, ο λαός συγκεντρώθηκε. Τώρα, ο αριθμός των υιών και των θυγατέρων του αδελφού του Ιαρέδ ήταν είκοσι και δύο ψυχές. Και ο αριθμός των υιών και θυγατέρων του Ιαρέδ ήταν δώδεκα, έχοντας τέσσερεις υιούς.

21 Και συνέβη ώστε αρίθμησαν τον λαό τους. Και αφού τους αρίθμησαν, επιθυμούσαν από αυτούς αυτά που θα ήθελαν να τους κάνουν προτού κατεβούν στον τάφο τους.

22 Και συνέβη ώστε ο λαός επιθυμούσε από αυτούς να χρίσουν έναν από τους υιούς τους για να είναι βασιλιάς τους.

23 Και τώρα, ιδού, αυτό ήταν πολύ θλιβερό γι’ αυτούς. Και ο αδελφός του Ιαρέδ τους είπε: Ασφαλώς αυτό το πράγμα οδηγεί σε υποδούλωση.

24 Όμως ο Ιαρέδ είπε στον αδελφό του: Άφησέ τους να έχουν βασιλιά. Οπότε αυτός τους είπε: Διαλέξτε ανάμεσα από τους υιούς μας έναν βασιλιά, αυτόν που θέλετε.

25 Και συνέβη ώστε αυτοί διάλεξαν και μάλιστα τον πρωτότοκο του αδελφού του Ιαρέδ. Και το όνομά του ήταν Παγάγ. Και συνέβη ώστε αυτός αρνήθηκε και δεν ήθελε να είναι βασιλιάς τους. Και ο λαός ήθελε να τον πιέσει ο πατέρας του, αλλά ο πατέρας του δεν τον πίεσε. Και τους πρόσταξε να μην πιέσουν κανέναν να γίνει βασιλιάς τους.

26 Και συνέβη ώστε διάλεξαν όλους τους αδελφούς του Παγάγ, και αυτοί δεν ήθελαν.

27 Και συνέβη ώστε ούτε οι υιοί του Ιαρέδ ήθελαν, όλοι τους εκτός από έναν. Και ο Οριχά εχρίσθη για να είναι βασιλιάς επί του λαού.

28 Και άρχισε να βασιλεύει, και ο λαός άρχισε να ευημερεί, και έγιναν υπερβολικά πλούσιοι.

29 Και συνέβη ώστε ο Ιαρέδ πέθανε, και ο αδελφός του επίσης.

30 Και συνέβη ώστε ο Οριχά βάδιζε ταπεινά ενώπιον του Κυρίου, και θυμόταν τι σπουδαία πράγματα είχε κάνει ο Κύριος για τον πατέρα του, και δίδασκε επίσης τον λαό του τι σπουδαία πράγματα είχε κάνει ο Κύριος για τους πατέρες τους.



Κεφαλαιο 7

Ο Οριχά βασιλεύει με χρηστότητα. Ανάμεσα σε σφετερισμό και διαμάχη ιδρύονται τα αντίπαλα βασίλεια του Σουλ και του Κοχώρ. Οι προφήτες καταρώνται την κακία και την ειδωλολατρία των ανθρώπων, οι οποίοι κατόπιν μετανοούν.

1 Και συνέβη ώστε ο Οριχά έκρινε στη χώρα με χρηστότητα όλες τις ημέρες του, του οποίου οι ημέρες ήταν υπερβολικά πολλές.

2 Και απέκτησε υιούς και θυγατέρες. Μάλιστα, απέκτησε τριάντα και ένα, ανάμεσα στους οποίους ήταν είκοσι και τρεις υιοί.

3 Και συνέβη ώστε απέκτησε επίσης τον Κιμπ στα γηρατειά του. Και συνέβη ώστε ο Κιμπ βασίλευσε στη θέση του. Και ο Κιμπ απέκτησε τον Κοριχόρ.

4 Και όταν ο Κοριχόρ ήταν τριάντα και δύο ετών, επαναστάτησε εναντίον του πατέρα του, και πήγε και κατοίκησε στη γη του Νεχώρ. Και απέκτησε υιούς και θυγατέρες, και έγιναν υπερβολικά όμορφοι. Επομένως, ο Κοριχόρ παρέσυρε πολλούς ανθρώπους με το μέρος του.

5 Και όταν συγκέντρωσε στρατό, ήλθε στη γη του Μόρον, όπου κατοικούσε ο βασιλιάς, και τον έπιασε αιχμάλωτο, πράγμα το οποίο έκανε να πραγματοποιηθεί ο λόγος του αδελφού του Ιαρέδ, ότι θα φέρνονταν σε υποδούλωση.

6 Τώρα η γη του Μόρον, όπου ζούσε ο βασιλιάς, ήταν κοντά στη χώρα που ονομαζόταν Ερήμωση από τους Νεφίτες.

7 Και συνέβη ώστε ο Κιμπ έζησε σε υποδούλωση, και ο λαός του υπό τον Κοριχόρ τον υιό του, μέχρι που ήταν υπερβολικά γηραιός. Παρ’ όλα αυτά ο Κιμπ απέκτησε τον Σουλ στα γηρατειά του, ενώ βρισκόταν ακόμη σε υποδούλωση.

8 Και συνέβη ώστε ο Σουλ ήταν θυμωμένος με τον αδελφό του. Και ο Σουλ έγινε δυνατός, και έγινε ισχυρός κατά τη δύναμη του ανθρώπου. Και ήταν επίσης ισχυρός κατά την κρίση.

9 Επομένως, ήλθε στον λόφο Εφραΐμ, και έλιωσε μετάλλευμα από τον λόφο, και έφτιαξε σπαθιά από ατσάλι για εκείνους που είχε παρασύρει με το μέρος του. Και αφού τους όπλισε με σπαθιά, επέστρεψε στην πόλη Νεχώρ, και έδωσε μάχη προς τον αδελφό του Κοριχόρ, πράγμα με το οποίο απέκτησε τη βασιλεία και την αποκατέστησε στον πατέρα του Κιμπ.

10 Και τώρα, εξαιτίας αυτού που έκανε ο Σουλ, ο πατέρας του τού απένειμε τη βασιλεία. Επομένως, άρχισε να βασιλεύει στη θέση του πατέρα του.

11 Και συνέβη ώστε έκρινε με χρηστότητα, και εξάπλωσε το βασίλειό του επάνω σε όλο το πρόσωπο της χώρας, επειδή ο λαός είχε γίνει υπερβολικά πολυάριθμος.

12 Και συνέβη ώστε και ο Σουλ απέκτησε πολλούς υιούς και θυγατέρες.

13 Και ο Κοριχόρ μετανόησε για το μεγάλο κακό που είχε κάνει. Επομένως, ο Σουλ του έδωσε εξουσία στο βασίλειό του.

14 Και συνέβη ώστε ο Κοριχόρ είχε πολλούς υιούς και θυγατέρες. Και ανάμεσα στους υιούς του Κοριχόρ ήταν ένας του οποίου το όνομα ήταν Νώε.

15 Και συνέβη ώστε ο Νώε επαναστάτησε κατά του Σουλ, του βασιλιά, και του πατέρα του, Κοριχόρ, και παρέσυρε τον Κοχώρ τον αδελφό του, όπως επίσης και όλους τους αδελφούς του και πολλούς από τον λαό.

16 Και έδωσε μάχη προς τον Σουλ, τον βασιλιά, κατά την οποία απέκτησε τη γη της πρώτης κληρονομιάς τους. Και έγινε βασιλιάς σε εκείνο το τμήμα της χώρας.

17 Και συνέβη ώστε έδωσε μάχη πάλι προς τον Σουλ, τον βασιλιά. Και πήρε τον Σουλ, τον βασιλιά και τον μετέφερε αιχμάλωτο στον Μόρον.

18 Και συνέβη ώστε καθώς επρόκειτο να τον θανατώσει, οι υιοί του Σουλ σύρθηκαν μέσα στο σπίτι του Νώε τη νύχτα και τον σκότωσαν, και έσπασαν την πόρτα της φυλακής και έβγαλαν έξω τον πατέρα τους, και τον έβαλαν στον θρόνο του, στο βασίλειό του.

19 Επομένως, ο υιός του Νώε οικοδόμησε το βασίλειο στη θέση του. Παρά ταύτα, δεν κέρδισαν περισσότερη εξουσία πλέον επί του Σουλ του βασιλιά, και οι άνθρωποι που ήταν υπό τη βασιλεία του Σουλ του βασιλιά, ευημερούσαν υπερβολικά και έγιναν σπουδαίοι.

20 Και η χώρα διαιρέθηκε. Και υπήρχαν δύο βασίλεια, το βασίλειο του Σουλ, και το βασίλειο του Κοχώρ, του υιού του Νώε.

21 Και ο Κοχώρ, ο υιός του Νώε, έκανε ώστε ο λαός του να δώσει μάχη κατά του Σουλ, κατά την οποία ο Σουλ τους νίκησε και σκότωσε τον Κοχώρ.

22 Και τώρα ο Κοχώρ είχε έναν υιό που λεγόταν Νεβρώδ. Και ο Νεβρώδ παρέδωσε το βασίλειο του Κοχώρ στον Σουλ, και κέρδισε εύνοια στα μάτια του Σουλ. Επομένως ο Σουλ απένειμε μεγάλες χάρες προς αυτόν, και αυτός έκανε στο βασίλειο του Σουλ σύμφωνα με τις επιθυμίες του.

23 Και κατά τη βασιλεία του Σουλ, ήλθαν και προφήτες ανάμεσα στον λαό, οι οποίοι εστάλησαν από τον Κύριο, προφητεύοντας ότι η κακία και ειδωλολατρία του λαού έφερνε κατάρα στη χώρα, και θα καταστρέφονταν, αν δεν μετανοούσαν.

24 Και συνέβη ώστε οι άνθρωποι καθύβριζαν τους προφήτες, και τους χλεύαζαν. Και συνέβη ώστε ο βασιλιάς Σουλ έκρινε εναντίον όλων εκείνων που καθύβριζαν τους προφήτες.

25 Και επέβαλε νόμο σε όλη τη χώρα, ο οποίος έδινε εξουσία στους προφήτες να πάνε όπου ήθελαν. Και από αυτήν τη αιτία οι άνθρωποι οδηγήθηκαν στη μετάνοια.

26 Και επειδή οι άνθρωποι μετανόησαν για τις ανομίες και τις είδωλολατρίες τους, ο Κύριος έδειξε έλεος προς αυτούς, και εκείνοι άρχισαν να ευημερούν πάλι στη χώρα. Και συνέβη ώστε ο Σουλ απέκτησε υιούς και θυγατέρες στα γηρατειά του.

27 Και δεν υπήρχαν πλέον πόλεμοι κατά τις ημέρες του Σουλ. Και θυμόταν τα υπέροχα πράγματα που ο Κύριος είχε κάνει για τους πατέρες του που τους έφερε διαμέσου του μεγάλου βάθους στη γη της επαγγελίας. Επομένως, έκρινε με χρηστότητα όλες τις ημέρες του.



Κεφαλαιο 8

Υπάρχει έριδα και διχόνοια για το βασίλειο. Ο Ακίς σχηματίζει έναν ορκωτό μυστικό συνδεσμό για να σκοτώσουν τον βασιλιά. Οι μυστικές συνωμοσίες είναι από τον διάβολο και καταλήγουν στον αφανισμό των εθνών. Οι σύγχρονοι Εθνικοί προειδοποιούνται για τον μυστικό συνδεσμό που θα επιδιώκει να ανατρέψει την ελευθερία όλων των χωρών, εθνών και κρατών.

1 Και συνέβη ώστε απέκτησε τον Γομόρ, και ο Γομόρ βασίλευσε στη θέση του. Και ο Γομόρ απέκτησε τον Ιαρέδ. Και ο Ιαρέδ απέκτησε υιούς και θυγατέρες.

2 Και ο Ιαρέδ επαναστάτησε εναντίον του πατέρα του, και ήλθε και κατοίκησε στη γη του Χηθ. Και συνέβη ώστε κολάκευσε πολλούς, λόγω των πανούργων λόγων του, μέχρι που κέρδισε το μισό βασίλειο.

3 Και όταν κέρδισε το μισό βασίλειο έδωσε μάχη προς τον πατέρα του, και μετέφερε τον πατέρα σε αιχμαλωσία και τον υποχρέωσε να υπηρετεί μέσα σε αιχμαλωσία.

4 Και τώρα, κατά τις ημέρες της βασιλείας του Γομόρ, βρισκόταν σε αιχμαλωσία τις μισές ημέρες της ζωής του. Και συνέβη ώστε απέκτησε υιούς και θυγατέρες, ανάμεσα στους οποίους ήταν ο Εσρώμ και ο Κοριάντουμουρ.

5 Και ήταν υπερβολικά θυμωμένοι εξαιτίας των πράξεων του Ιαρέδ, του αδελφού τους, τόσο πολύ που συγκέντρωσαν στρατό και έδωσαν μάχη εναντίον του Ιαρέδ. Και συνέβη ώστε έδωσαν μάχη εναντίον του κατά τη νύχτα.

6 Και συνέβη ώστε όταν θανάτωσαν το στρατό του Ιαρέδ, επρόκειτο να τον σκοτώσουν κι αυτόν. Και εκείνος τους ικέτευσε να μην τον σκοτώσουν, και θα παρέδιδε το βασίλειο στον πατέρα του. Και συνέβη ώστε του χάρισαν τη ζωή.

7 Και τώρα ο Ιαρέδ ήταν υπερβολικά λυπημένος εξαιτίας της απωλείας του βασιλείου, γιατί είχε θέσει την καρδιά του στο βασίλειο και στη δόξα του κόσμου.

8 Τώρα η θυγατέρα του Ιαρέδ, ούσα υπερβολικά επιτήδεια, και βλέποντας τη θλίψη του πατέρα της, σκέφτηκε να καταστρώσει ένα σχέδιο με το οποίο να μπορέσει να ανακτήσει το βασίλειο για τον πατέρα της.

9 Τώρα η θυγατέρα του Ιαρέδ ήταν υπερβολικά όμορφη. Και συνέβη ώστε μίλησε με τον πατέρα της και του είπε: Για ποιο πράγμα έχει ο πατέρας μου τόσο μεγάλη θλίψη; Δεν έχει διαβάσει το χρονικό που έφεραν οι πατέρες μας διασχίζοντας το μέγα βάθος; Ιδού, δεν υπάρχει μία αφήγηση σχετικά με αυτούς τους παλαιούς, ότι αυτοί με τα μυστικά τους σχέδια απέκτησαν βασίλεια και μεγάλη δόξα;

10 Και τώρα λοιπόν, ας στείλει ο πατέρας μου να φέρει τον Ακίς, τον υιό του Κιμνόρ. Και ιδού, εγώ είμαι όμορφη, και θα χορέψω εμπρός του, και θα τον ευχαριστήσω, ώστε να με επιθυμήσει για σύζυγο του. Επομένως, αν σου ζητήσει να του δώσεις εμένα για σύζυγό του, τότε εσύ θα πεις: Θα τη δώσω, αν μου φέρεις το κεφάλι του πατέρα μου, του βασιλιά.

11 Και τώρα ο Γομόρ ήταν φίλος του Ακίς. Επομένως, όταν ο Ιαρέδ έστειλε και έφερε τον Ακίς, η θυγατέρα του Ιαρέδ χόρεψε εμπρός του ώστε τον ευχαρίστησε, τόσο πολύ ώστε την επιθύμησε για σύζυγό του. Και συνέβη ώστε είπε στον Ιαρέδ: Δώσε μου την για σύζυγό μου.

12 Και ο Ιαρέδ του είπε: Θα σου τη δώσω, αν μου φέρεις το κεφάλι του πατέρα μου, του βασιλιά.

13 Και συνέβη ώστε ο Ακίς μάζεψε μέσα στο σπίτι του Ιαρέδ όλους τους συγγενείς του, και τους είπε: Θέλετε να μου ορκιστείτε ότι θα είστε πιστοί σε εμένα σε αυτό που θα σας ζητήσω;

14 Και συνέβη ώστε όλοι τους ορκίστηκαν προς αυτόν, στον Θεό των ουρανών, επίσης και στους ουρανούς, επίσης και στη γη, και στο κεφάλι τους, ότι όποιος παρέκκλινε από τη βοήθεια που ζήτησε ο Ακίς, να έχανε το κεφάλι του, και όποιος φανέρωνε οτιδήποτε τους είχε αποκαλύψει ο Ακίς, αυτός να έχανε τη ζωή του.

15 Και συνέβη ώστε έτσι συμφώνησαν με τον Ακίς. Και ο Ακίς τους χορήγησε τους όρκους που δόθηκαν από εκείνους της παλαιάς εποχής, που κι αυτοί επεδίωκαν δύναμη, οι οποίοι είχαν μεταβιβασθεί από τον Κάιν, ο οποίος ήταν δολοφόνος από την αρχή.

16 Και τηρούνταν από τη δύναμη του διαβόλου για να χορηγούν αυτούς τους όρκους στους ανθρώπους, να τους τηρούν στο σκότος, για να βοηθούν κάτι τέτοιους που επιζητούσαν δύναμη να κερδίσουν δύναμη, και να δολοφονούν, και να λεηλατούν και να ψεύδονται και να διαπράττουν όλων των ειδών κακία και πορνείες.

17 Και ήταν η θυγατέρα του Ιαρέδ που το έβαλε στην καρδιά του να ψάξει αυτά τα πράγματα της παλαιάς εποχής. Και ο Ιαρέδ το έβαλε στην καρδιά του Ακίς. Επομένως, ο Ακίς, το χορήγησε στους συγγενείς και φίλους του, παρασύροντάς τους με ωραίες υποσχέσεις για να κάνουν ό,τι αυτός επιθυμούσε.

18 Και συνέβη ώστε σχημάτισαν μία μυστική συνωμοσία, όπως εκείνοι της παλαιάς εποχής, η οποία συνωμοσία είναι πιο απεχθής και άνομη υπεράνω όλων, στα μάτια του Θεού.

19 Γιατί ο Κύριος δεν εργάζεται με μυστικές συνωμοσίες, ούτε ποτέ θέλει να χύνει ο άνθρωπος αίμα, αλλά κατά τα πάντα το έχει απαγορεύσει, από την αρχή του ανθρώπου.

20 Και τώρα εγώ, ο Μορόνι, δεν γράφω τον τρόπο των όρκων τους και των συνωμοσιών τους, διότι μου έχει γίνει γνωστό ότι αυτά τα έχουν όλοι οι άνθρωποι, και τα έχουν οι Λαμανίτες.

21 Και αυτά έχουν προκαλέσει τον αφανισμό του λαού αυτού, για τον οποίο μιλώ τώρα, και τον αφανισμό επίσης του λαού του Νεφί.

22 Και οποιοδήποτε έθνος υποστηρίζει τέτοιες μυστικές συνωμοσίες, για να αποκτήσει δύναμη και κέρδος, μέχρι να διαδοθούν σε όλο το έθνος, ιδού, θα αφανιστούν, διότι ο Κύριος δεν θα αφήσει το αίμα των αγίων του, που θα χυθεί από αυτούς, πάντα να κραυγάζει προς αυτόν από το έδαφος για εκδίκηση γι’ αυτούς και να μην παίρνει εκδίκηση γι’ αυτούς.

23 Επομένως, ω εσείς Εθνικοί, είναι σοφία του Θεού που αυτά τα πράγματα θα σας φανερωθούν, ώστε έτσι να μετανοήσετε για τις αμαρτίες σας, και να μην αφήσετε αυτές τις δολοφονικές συνωμοσίες να σας ξεπεράσουν, που έχουν οικοδομηθεί για να αποκτήσουν δύναμη και κέρδος – και το έργο, μάλιστα, το έργο του αφανισμού να πέσει επάνω σας, μάλιστα, το σπαθί της δικαιοσύνης του Αιώνιου Θεού να πέσει κατεπάνω σας, προς ανατροπή σας και καταστροφή σας, αν αφήσετε να υπάρξουν αυτά τα πράγματα.

24 Επομένως, ο Κύριος σας προστάζει, όταν δείτε αυτά τα πράγματα να έρχονται ανάμεσά σας, να ξυπνήσετε συναισθανόμενοι την απαίσια κατάστασή σας, εξαιτίας αυτής της μυστικής συνωμοσίας που θα υπάρχει ανάμεσά σας· ειδάλλως, ουαί σε αυτήν, εξαιτίας του αίματος εκείνων που έχουν θανατωθεί· διότι κραυγάζουν από το χώμα για εκδίκηση επ’ αυτής, και επί εκείνων που την εδραίωσαν.

25 Γιατί θα συμβεί ώστε όποιος την εδραιώνει επιδιώκει να ανατρέψει την ελευθερία όλων των χωρών, εθνών και κρατών. Και πραγματοποιεί τον αφανισμό όλων των λαών, επειδή εδραιώνεται από τον διάβολο, που είναι ο πατέρας όλου του ψεύδους, αυτόν τον ίδιο ψεύτη που εξαπάτησε τους πρώτους γονείς μας, μάλιστα, αυτόν τον ίδιο ψεύτη που έκανε τον άνθρωπο να διαπράξει φόνο από την αρχή, που σκλήρυνε την καρδιά των ανθρώπων ώστε δολοφόνησαν τους προφήτες, και τους λιθοβόλησαν, και τους έδιωξαν από την αρχή.

26 Επομένως, εγώ, ο Μορόνι, προστάχθηκα να τα γράψω αυτά ώστε το κακό να πάψει, και ώστε να έλθει ο καιρός που ο Σατανάς να μην εξουσιάζει τις καρδιές των τέκνων των ανθρώπων, αλλά να πεισθούν να κάνουν το καλό διαρκώς, ώστε να μπορέσουν να έλθουν στην πηγή κάθε χρηστότητας και να σωθούν.



Κεφαλαιο 9

Η βασιλεία μεταβιβάζεται από τον ένα στον άλλο με καταγωγή, μηχανορραφία και φόνο. Ο Εμέρ είδε τον Υιό της Χρηστότητας. Πολλοί προφήτες φωνάζουν μετάνοια. Λιμός και δηλητηριώδη φίδια μαστίζουν τον λαό.

1 Και τώρα εγώ, ο Μορόνι, προχωρώ με το χρονικό μου. Λοιπόν, ιδού, συνέβη ώστε εξαιτίας των μυστικών συνωμοσιών του Ακίς και των φίλων του, ιδού, ανέτρεψαν τη βασιλεία του Γομόρ.

2 Παρ’ όλα αυτά, ο Κύριος ήταν ελεήμων προς τον Γομόρ, επίσης και προς τους υιούς του και τις θυγατέρες του που δεν επιζητούσαν τον αφανισμό του.

3 Και ο Κύριος προειδοποίησε τον Γομόρ σε όνειρο να αναχωρήσει από τη χώρα. Επομένως ο Γομόρ, ανεχώρησε από τη χώρα με την οικογένειά του, και ταξίδεψε πολλές ημέρες και έφθασε στον λόφο του Σημ και τον πέρασε, και έφθασε στον τόπο όπου καταστράφηκαν οι Νεφίτες, και από εκεί προς τα ανατολικά, και ήλθε σε έναν τόπο που λεγόταν Αβλώμ, κοντά στην ακτή, και εκεί έστησε τη σκηνή του, και επίσης οι υιοί του και οι θυγατέρες του, και όλος ο οίκος του, εκτός από τον Ιαρέδ και την οικογένειά του.

4 Και συνέβη ώστε ο Ιαρέδ εχρίσθη βασιλιάς του λαού, από το χέρι της κακίας, και έδωσε την κόρη του στον Ακίς για σύζυγό του.

5 Και συνέβη ώστε ο Ακίς επιζητούσε τη ζωή του πεθερού του. Και απευθύνθηκε σε εκείνους που είχε ορκίσει με τον όρκο των αρχαίων, και απέκτησαν το κεφάλι του πεθερού του, καθώς καθόταν επάνω στον θρόνο του, δίνοντας ακρόαση στον λαό του.

6 Γιατί τόσο μεγάλη ήταν η εξάπλωση αυτής της άνομης και μυστικής κοινωνίας, που είχε διαφθείρει τις καρδιές όλων των ανθρώπων. Γι’ αυτό ο Ιαρέδ δολοφονήθηκε επάνω στον θρόνο του, και ο Ακίς βασίλευσε στη θέση του.

7 Και συνέβη ώστε ο Ακίς άρχισε να ζηλεύει τον υιό του, γι’ αυτό τον έκλεισε στη φυλακή, και τον συντηρούσε με λίγη ή καθόλου τροφή μέχρι που υπέστη θάνατο.

8 Και τώρα, ο αδελφός εκείνου που υπέστη θάνατο, (και το όνομά του ήταν Νιμρά) ήταν θυμωμένος με τον πατέρα του, εξαιτίας αυτού που είχε κάνει ο πατέρας του στον αδελφό του.

9 Και συνέβη ώστε ο Νιμρά συγκέντρωσε έναν μικρό αριθμό ανδρών, και τράπηκαν σε φυγή από τη χώρα, και ήλθαν και κατοίκησαν με τον Γομόρ.

10 Και συνέβη ώστε ο Ακίς απέκτησε άλλους υιούς, και εκείνοι κέρδισαν τις καρδιές των ανθρώπων, παρ’ όλο που είχαν ορκιστεί σε αυτόν να κάνουν κάθε είδους ανομία σύμφωνα με εκείνο που αυτός επιθυμούσε.

11 Τώρα οι άνθρωποι του Ακίς επιθυμούσαν κέρδος, ακριβώς όπως ο Ακίς επιθυμούσε δύναμη. Επομένως, οι υιοί του Ακίς τους προσέφεραν χρήματα, με τα οποία σημαίνει ότι παρέσυραν το μεγαλύτερο μέρος των ανθρώπων μαζί τους.

12 Και άρχισε πόλεμος μεταξύ των υιών του Ακίς και του Ακίς, ο οποίος διήρκεσε για διάστημα πολλών ετών, μάλιστα, μέχρι τον αφανισμό σχεδόν όλων των ανθρώπων του βασιλείου, μάλιστα, όλων, εκτός από τριάντα ψυχές, και εκείνων που τράπηκαν σε φυγή με τον οίκο του Γομόρ.

13 Επομένως, ο Γομόρ αποκαταστάθηκε πάλι στη γη της κληρονομιάς του.

14 Και συνέβη ώστε ο Γομόρ άρχισε να γηράσκει. Παρά ταύτα, στη μεγάλη του ηλικία απέκτησε τον Εμέρ. Και έχρισε τον Εμέρ να είναι βασιλιάς να βασιλεύσει στη θέση του.

15 Και αφού έχρισε τον Εμέρ να είναι βασιλιάς, είδε ειρήνη στη χώρα για διάστημα δύο ετών, και πέθανε, έχοντας δει πάρα πολλές ημέρες, οι οποίες ήταν γεμάτες θλίψη. Και συνέβη ώστε ο Εμέρ βασίλευσε στη θέση του, και ακολούθησε τα βήματα του πατέρα του.

16 Και ο Κύριος άρχισε πάλι να αφαιρεί την κατάρα από τη χώρα, και ο οίκος του Εμέρ ευημερούσε υπερβολικά υπό τη βασιλεία του Εμέρ. Και σε διάστημα εξήντα και δύο ετών είχαν γίνει υπερβολικά δυνατοί, τόσο ώστε έγιναν πάρα πολύ πλούσιοι –

17 Έχοντας κάθε είδους καρπούς και σιτηρά και μετάξια και εκλεκτά λινά και χρυσάφι και ασήμι και πολύτιμα αντικείμενα.

18 Επίσης και κάθε είδους ζώα, βοοειδή και αγελάδες και πρόβατα και χοιρινά και αίγες, επίσης και πολλά άλλα είδη ζώων που χρησίμευαν για τροφή του ανθρώπου.

19 Και είχαν επίσης ίππους και όνους, και υπήρχαν ελέφαντες και κουρηλώμ και κουμώμ, όλα εκ των οποίων ήταν χρήσιμα προς τον άνθρωπο, και πιο ειδικά οι ελέφαντες και τα κουρηλώμ και τα κουμώμ.

20 Και έτσι εξέχυσε ο Κύριος τις ευλογίες του επάνω σε αυτήν τη γη, η οποία ήταν εκλεκτή υπεράνω κάθε άλλης γης. Και πρόσταξε ότι όποιος κατέχει τη χώρα θα έπρεπε να την κατέχει προς τον Κύριο, ειδάλλως θα καταστρέφονταν, όταν θα ωρίμαζαν σε ανομία. Γιατί επάνω σε τέτοιους, λέει ο Κύριος: Θα εκχύσω την πληρότητα της οργής μου.

21 Και ο Εμέρ έκρινε με χρηστότητα όλες τις ημέρες του, και απέκτησε πολλούς υιούς και θυγατέρες, και απέκτησε τον Κοριάντουμ, και έχρισε τον Κοριάντουμ να βασιλεύσει στη θέση του.

22 Και αφού έχρισε τον Κοριάντουμ να βασιλεύσει στη θέση του, έζησε τέσσερα χρόνια, και είδε ειρήνη στη χώρα. Μάλιστα, μέχρι που είδε τον Υιό της Χρηστότητας, και αγαλλίαζε και θριαμβολογούσε στην εποχή του. Και πέθανε εν ειρήνη.

23 Και συνέβη ώστε ο Κοριάντουμ βάδιζε στα βήματα του πατέρα του, και οικοδόμησε πολλές τρανές πόλεις, και χορηγούσε αυτό που ήταν καλό στον λαό του όλες τις ημέρες του. Και συνέβη ώστε δεν είχε παιδιά μέχρι που ήταν υπερβολικά ηλικιωμένος.

24 Και συνέβη ώστε πέθανε η σύζυγός του, ούσα εκατό και δύο ετών. Και συνέβη ώστε ο Κοριάντουμ πήρε ως σύζυγό του, στη μεγάλη του ηλικία, μία νέα υπηρέτρια, και απέκτησε υιούς και θυγατέρες. Επομένως έζησε μέχρι που ήταν εκατό και σαράντα και δύο ετών.

25 Και συνέβη ώστε απέκτησε τον Κομ, και ο Κομ βασίλευσε στη θέση του. Και βασίλευσε σαράντα και εννέα έτη και απέκτησε τον Χηθ. Και απέκτησε και άλλους υιούς και θυγατέρες.

26 Και ο λαός είχε πάλι εξαπλωθεί σε όλο το πρόσωπο της χώρας, και άρχισε πάλι να υπάρχει υπερβολικά μεγάλη κακία επάνω στο πρόσωπο της χώρας, και ο Χηθ άρχισε να ασπάζεται πάλι τα μυστικά σχέδια της παλαιάς εποχής, για να αφανίσει τον πατέρα του.

27 Και συνέβη ώστε εκθρόνισε τον πατέρα του, γιατί τον σκότωσε με το ίδιο του το σπαθί, και βασίλευσε στη θέση του.

28 Και ήλθαν προφήτες πάλι στη χώρα, φωνάζοντας μετάνοια σε αυτούς – ότι πρέπει να ετοιμάσουν την οδό του Κυρίου, διαφορετικά θα έλθει κατάρα επάνω στο πρόσωπο της χώρας. Μάλιστα, θα γινόταν μεγάλος λιμός, κατά τον οποίο θα αφανίζονταν, αν δεν μετανοούσαν.

29 Όμως οι άνθρωποι δεν πίστευαν τα λόγια των προφητών, αλλά τους εξεδίωξαν. Και μερικούς από αυτούς τους πέταξαν μέσα σε λάκκους και τους άφησαν να χαθούν. Και συνέβη ώστε έκαναν όλα αυτά σύμφωνα με την εντολή του βασιλιά, Χηθ.

30 Και συνέβη ώστε άρχισε να υπάρχει μεγάλη σιτοδεία στη χώρα, και οι κάτοικοι άρχισαν να αφανίζονται υπερβολικά γρήγορα εξαιτίας της σιτοδείας, γιατί δεν υπήρχε βροχή επάνω στο πρόσωπο της γης.

31 Και παρουσιάστηκαν επίσης δηλητηριώδη φίδια επάνω στο πρόσωπο της γης, και δηλητηρίασαν πολλούς ανθρώπους. Και συνέβη ώστε τα ποίμνιά τους άρχισαν να τρέπονται σε φυγή εμπρός στα δηλητηριώδη φίδια, προς τη γη στα νότια, η οποία ονομαζόταν από τους Νεφίτες Ζαραχέμλα.

32 Και συνέβη ώστε υπήρχαν πολλοί από αυτούς που αφανίστηκαν στον δρόμο. Παρά ταύτα, υπήρξαν μερικοί που τράπηκαν σε φυγή στη γη προς τα νότια.

33 Και συνέβη ώστε ο Κύριος έκανε τα φίδια να μην τους κυνηγήσουν άλλο, αλλά να φράξουν τον δρόμο ώστε οι άνθρωποι να μην μπορούν να περάσουν, ώστε όποιος επιχειρούσε να περάσει να πέσει από τα δηλητηριώδη φίδια.

34 Και συνέβη ώστε οι άνθρωποι ακολουθούσαν την πορεία των ζώων, και καταβρόχθιζαν τα κουφάρια εκείνων που έπεφταν στον δρόμο, μέχρι που τους είχαν καταβροχθίσει όλους. Τώρα, όταν είδαν οι άνθρωποι ότι πρέπει να χαθούν, άρχισαν να μετανοούν για τις ανομίες τους και να επικαλούνται τον Κύριο.

35 Και συνέβη ώστε όταν είχαν πια ταπεινώσει τον εαυτό τους επαρκώς ενώπιον του Κυρίου, έστειλε βροχή επάνω στο πρόσωπο της γης. Και οι άνθρωποι άρχισαν να αναζωογονούνται πάλι, και άρχισε να υπάρχει καρπός στις βόρειες χώρες, και σε όλες τις χώρες τριγύρω. Και ο Κύριος τους έδειξε τη δύναμή Του με το να τους περισώσει από τον λιμό.



Κεφαλαιο 10

Ο ένας βασιλιάς διαδέχεται τον άλλον. Ορισμένοι από τους βασιλιάδες είναι ενάρετοι· άλλοι είναι άνομοι. Όταν υπερισχύει η χρηστότητα, ο Κύριος ευλογεί τους ανθρώπους και τους κάνει να ευημερούν.

1 Και συνέβη ώστε ο Σεζ, που ήταν απόγονος του Χηθ –επειδή ο Χηθ είχε χαθεί από τον λιμό, και όλος ο οίκος του εκτός από το Σεζ– Επομένως, ο Σεζ, άρχισε να ανοικοδομεί έναν συντετριμμένο λαό.

2 Και συνέβη ώστε ο Σεζ θυμήθηκε την καταστροφή των πατέρων του, και οικοδόμησε ένα ενάρετο βασίλειο· διότι θυμήθηκε τι είχε κάνει ο Κύριος που έφερε τον Ιαρέδ και τον αδελφό του διαμέσου του βάθους. Και βάδιζε κατά τις οδούς του Κυρίου. Και απέκτησε υιούς και θυγατέρες.

3 Και ο μεγαλύτερος υιός του, του οποίου το όνομα ήταν Σεζ, επαναστάτησε εναντίον του. Παρά ταύτα, ο Σεζ πατάχθηκε από το χέρι ενός ληστή, εξαιτίας του μεγάλου πλούτου του, πράγμα το οποίο έφερε ειρήνη πάλι στον πατέρα του.

4 Και συνέβη ώστε ο πατέρας του οικοδόμησε πολλές πόλεις επάνω στο πρόσωπο της χώρας, και οι άνθρωποι άρχισαν πάλι να εξαπλώνονται επάνω σε όλο το πρόσωπο της χώρας. Και ο Σεζ έζησε μέχρι που έγινε υπερβολικά ηλικιωμένος. Και απέκτησε τον Ριπλακίς. Και πέθανε, και ο Ριπλακίς βασίλευσε στη θέση του.

5 Και συνέβη ώστε ο Ριπλακίς δεν έκανε αυτό που ήταν σωστό στα μάτια του Κυρίου, επειδή είχε πολλές συζύγους και παλλακίδες, και το έθεσε αυτό επάνω στους ώμους ανθρώπων, πράγμα το οποίο ήταν πολύ θλιβερό να αντέξει κανείς. Μάλιστα, τους έβαλε βαρείς φόρους. Και με τους φόρους έκτισε πολλά ευρύχωρα κτήρια.

6 Και ανήγειρε για εκείνον έναν υπερβολικά όμορφο θρόνο. Και έκτισε πολλές φυλακές, και όποιος δεν υποτασσόταν στους φόρους τον έριχνε στη φυλακή. Και όποιος δεν ήταν σε θέση να πληρώσει φόρους τον έριχνε στη φυλακή. Και έκανε ώστε να εργάζονται διαρκώς για τη συντήρησή τους, και όποιος αρνείτο να εργαστεί φρόντιζε να θανατωθεί.

7 Επομένως αποκτούσε όλα τα εξαίσια έργα του, μάλιστα, ακόμα και το εξαίσιο χρυσάφι του έκανε να το εξευγενίζουν στη φυλακή, και κάθε είδος εξαίσιας καλλιτεχνίας έκανε να το εξευγενίζουν στη φυλακή. Και συνέβη ώστε προκαλούσε βάσανα στον λαό με τις πορνείες και τα βδελύγματά του.

8 Και όταν είχε βασιλεύσει για διάστημα σαράντα και δύο ετών, ο λαός ξεσηκώθηκε σε επανάσταση εναντίον του. Και άρχισε πόλεμος πάλι στη χώρα, τόσο που ο Ριπλακίς σκοτώθηκε, και οι απόγονοί του εξεδιώχθησαν από τη χώρα.

9 Και συνέβη ώστε μετά το διάστημα πολλών ετών, ο Μοριάντον (που ήταν απόγονος του Ριπλακίς) συγκέντρωσε στρατό από απερριμένους, και πήγε και έδωσε μάχη προς τον λαό. Και κέρδισε την εξουσία σε πολλές πόλεις, και ο πόλεμος έγινε υπερβολικά οδυνηρός, και διήρκεσε για διάστημα πολλών ετών. Και κέρδισε εξουσία σε όλη τη χώρα, και καθιερώθηκε ως βασιλιάς όλης της χώρας.

10 Και αφού καθιερώθηκε ως βασιλιάς, ελάφρυνε το βάρος του λαού, πράγμα με το οποίο απέκτησε εύνοια στα μάτια των ανθρώπων, και τον έχρισαν να είναι βασιλιάς τους.

11 Και έδωσε δικαιοσύνη στον λαό, όμως όχι στον εαυτό του εξαιτίας των τόσων πολλών πορνειών. Επομένως ήταν αποκομμένος από την παρουσία του Κυρίου.

12 Και συνέβη ώστε ο Μοριάντον οικοδόμησε πολλές πόλεις, και οι άνθρωποι έγιναν υπερβολικά πλούσιοι υπό τη βασιλεία του, τόσο σε κτήρια όσο και σε χρυσάφι και ασήμι, και στην καλλιέργεια σιτηρών, και σε ποίμνια και αγέλες και σε όσα είχαν αποκατασταθεί προς αυτούς.

13 Και ο Μοριάντον έζησε σε υπερβολικά προκεχωρημένη ηλικία, και τότε απέκτησε τον Κιμ. Και ο Κιμ βασίλευσε στη θέση του πατέρα του. Και βασίλευσε οχτώ έτη, και πέθανε ο πατέρας του. Και συνέβη ώστε ο Κιμ δεν βασίλευσε με χρηστότητα, επομένως δεν ευνοήθηκε από τον Κύριο.

14 Και ο αδελφός του ξεσήκωσε επανάσταση εναντίον του, με την οποία τον έφερε σε αιχμαλωσία, και παρέμεινε σε αιχμαλωσία όλες τις ημέρες του. Και απέκτησε υιούς και θυγατέρες κατά την αιχμαλωσία, και στα γηρατειά του απέκτησε το Λευί, και πέθανε.

15 Και συνέβη ώστε ο Λευί υπηρέτησε σε αιχμαλωσία μετά τον θάνατο του πατέρα του, για διάστημα σαράντα και δύο ετών. Και έκανε πόλεμο εναντίον του βασιλιά της χώρας, πράγμα με το οποίο απέκτησε για τον εαυτό του τη βασιλεία.

16 Και αφού απέκτησε για τον εαυτό του τη βασιλεία, έκανε αυτό που ήταν σωστό στα μάτια του Κυρίου. Και ο λαός ευημερούσε στη χώρα. Και έζησε μέχρι τα βαθιά γεράματα, και απέκτησε υιούς και θυγατέρες. Και απέκτησε επίσης τον Κορώμ, τον οποίο έχρισε βασιλιά στη θέση του.

17 Και συνέβη ώστε ο Κορώμ έκανε αυτό που ήταν καλό στα μάτια του Κυρίου όλες του τις ημέρες. Και απέκτησε πολλούς υιούς και θυγατέρες. Και αφού είδε πολλές ημέρες, απεβίωσε, ακριβώς όπως και η υπόλοιπη γη. Και βασίλευσε ο Κις στη θέση του.

18 Και συνέβη ώστε απεβίωσε επίσης ο Κις, και βασίλευσε ο Λιμπ στη θέση του.

19 Και συνέβη ώστε ο Λιμπ επίσης έκανε αυτό που ήταν καλό στα μάτια του Κυρίου. Και κατά τις ημέρες του Λιμπ αφανίστηκαν τα δηλητηριώδη φίδια. Επομένως πήγαν στη γη προς τα νότια, για να κυνηγήσουν τροφή για τον λαό της χώρας, επειδή η γη ήταν καλυμμένη με ζώα του δάσους. Και ο Λιμπ ο ίδιος έγινε μέγας κυνηγός.

20 Και έκτισαν μία μεγάλη πόλη δίπλα στον στενό λαιμό της χώρας, κοντά στο μέρος όπου η θάλασσα χωρίζει τη γη.

21 Και διατήρησαν τη γη προς τα νότια για έρημο, για να έχουν θήραμα. Και όλο το πρόσωπο της χώρας προς τα βόρεια ήταν καλυμμένο με κατοίκους.

22 Και ήταν υπερβολικά φίλεργοι, και αγόραζαν και πωλούσαν και εμπορεύονταν ο ένας με τον άλλον, για να αποκτήσουν κέρδος.

23 Και εργάζονταν με κάθε είδους μετάλλευμα, και έφτιαχναν χρυσάφι, και ασήμι και σίδηρο και ορείχαλκο και κάθε είδος μετάλλων, και το έσκαβαν από τη γη. Επομένως, δημιουργούσαν υπέρογκους σωρούς από χώμα για να πάρουν μετάλλευμα, χρυσάφι και ασήμι και σίδηρο και χαλκό. Και κατασκεύαζαν κάθε είδους εξαίρετα έργα.

24 Και είχαν μετάξια και λεπτοϋφασμένα λινά, και επεξεργάζονταν κάθε είδους ύφασμα, για να ντύνουν τον εαυτό τους από τη γύμνια τους.

25 Και έφτιαχναν κάθε είδους εργαλεία για να καλλιεργούν τη γη, τόσο για να οργώνουν όσο και για να σπέρνουν, να θερίζουν και να σκαλίζουν και για να αλωνίζουν.

26 Και έφτιαχναν κάθε είδους εργαλεία με τα οποία εργάζονταν τα ζώα τους.

27 Και έκαναν όλων των ειδών πολεμικά εργαλεία. Και έκαναν κάθε είδους υπερβολικά πρωτότυπα καλλιτεχνήματα.

28 Και ποτέ δεν μπορούσε να υπάρχει λαός πιο ευλογημένος από ό,τι ήταν αυτοί, και πιο ευνοημένοι από το χέρι του Κυρίου. Και βρίσκονταν σε γη που ήταν εκλεκτή υπεράνω κάθε άλλης γης, επειδή ο Κύριος το είχε πει.

29 Και συνέβη ώστε ο Λιμπ έζησε πολλά χρόνια, και απέκτησε υιούς και θυγατέρες. Και απέκτησε επίσης τον Χέαρθωμ.

30 Και συνέβη ώστε ο Χέαρθωμ βασίλευσε στη θέση του πατέρα του. Και αφού βασίλευσε ο Χέαρθωμ είκοσι και τέσσερα χρόνια, ιδού, η βασιλεία τού αφαιρέθηκε. Και υπηρέτησε πολλά χρόνια σε αιχμαλωσία, μάλιστα, όλο το υπόλοιπο των ημερών του.

31 Και απέκτησε τον Χηθ, και έζησε ο Χηθ σε αιχμαλωσία όλες του τις ημέρες. Και ο Χηθ απέκτησε τον Ααρών, και έζησε ο Ααρών σε αιχμαλωσία όλες του τις ημέρες. Και απέκτησε τον Αμνιγαδά, και έζησε και ο Αμνιγαδά σε αιχμαλωσία όλες του τις ημέρες. Και απέκτησε τον Κοριάντουμ, και έζησε ο Κοριάντουμ σε αιχμαλωσία όλες του τις ημέρες, και απέκτησε τον Κομ.

32 Και συνέβη ώστε ο Κομ παρέσυρε το μισό από το βασίλειο. Και βασίλευσε στο μισό βασίλειο σαράντα και δύο χρόνια. Και πήγε σε μάχη εναντίον του βασιλιά, του Αμγίδ, και πολέμησαν για διάστημα πολλών χρόνων, κατά το οποίο διάστημα ο Κομ υπερίσχυσε του Αμγίδ, και απέκτησε εξουσία επί του υπόλοιπου βασιλείου.

33 Και κατά τις ημέρες του Κομ άρχισαν να υπάρχουν ληστές στη χώρα. Και υιοθέτησαν τα παλαιά σχέδια, και χορήγησαν όρκους κατά το είδος των αρχαίων, και επεδίωκαν πάλι να καταστρέψουν το βασίλειο.

34 Τώρα ο Κομ πολέμησε πολύ εναντίον τους. Παρ’ όλα αυτά δεν υπερίσχυσε αυτών.



Κεφαλαιο 11

Πόλεμοι, αντιφωνίες και κακία κυριαρχούν στη ζωή των Ιαρεδιτών. Οι προφήτες προβλέπουν τον απόλυτο αφανισμό των Ιαρεδιτών, αν δεν μετανοήσουν. Οι άνθρωποι απορρίπτουν τα λόγια των προφητών.

1 Και ήλθαν επίσης κατά τις ημέρες του Κομ πολλοί προφήτες, και προφήτευσαν για τον αφανισμό αυτού του σπουδαίου λαού, αν δεν μετανοούσαν, και στρέφονταν προς τον Κύριο, και εγκατέλειπαν τους φόνους και την κακία τους.

2 Και συνέβη ώστε οι προφήτες απερρίφθησαν από τον λαό, και τράπηκαν σε φυγή προς τον Κομ για προστασία, διότι οι άνθρωποι επεδίωκαν να τους αφανίσουν.

3 Και προφήτευσαν στον Κομ πολλά. Και ήταν ευλογημένος σε όλο το υπόλοιπο των ημερών του.

4 Και έζησε ώς τα βαθιά γεράματα, και απέκτησε τον Σιβλώμ. Και ο Σιβλώμ βασίλευσε στη θέση του. Και ο αδελφός του Σιβλώμ επαναστάτησε εναντίον του, και άρχισε ένας υπερβολικά μεγάλος πόλεμος σε όλη τη χώρα.

5 Και συνέβη ώστε ο αδελφός του Σιβλώμ προκάλεσε να θανατωθούν όλοι οι προφήτες οι οποίοι προφήτευσαν για τον αφανισμό του λαού.

6 Και υπήρχε μεγάλη συμφορά σε όλη τη χώρα, επειδή είχαν καταθέσει μαρτυρία ότι μεγάλη κατάρα θα έπεφτε επάνω στη χώρα, και επίσης επάνω στον λαό, και ότι θα υπήρχε μεγάλη καταστροφή ανάμεσά τους, τέτοια που ποτέ δεν είχε υπάρξει επάνω στο πρόσωπο της γης, και τα οστά τους θα γίνονταν σαν σωρός χώματος επάνω στο πρόσωπο της χώρας εκτός κι αν μετανοούσαν για την κακία τους.

7 Και αυτοί δεν εισάκουσαν τη φωνή του Κυρίου, εξαιτίας των ανόμων συνωμοσιών τους. Επομένως, άρχισαν πόλεμοι και διχόνοιες σε όλη τη χώρα, και επίσης πολλοί λιμοί και λοιμώδεις νόσοι, τόσο ώστε έγινε μεγάλη καταστροφή, τέτοια που καμία άλλη δεν είχαν γνωρίσει επάνω στο πρόσωπο της γης. Και όλα αυτά συνέβησαν κατά τις ημέρες του Σιβλώμ.

8 Και οι άνθρωποι άρχισαν να μετανοούν για την ανομία τους. Και καθόσον μετανοούσαν, ο Κύριος είχε έλεος προς αυτούς.

9 Και συνέβη ώστε ο Σιβλώμ θανατώθηκε, και ο Σηθ μεταφέρθηκε σε αιχμαλωσία, και έζησε σε αιχμαλωσία όλες του τις ημέρες.

10 Και συνέβη ώστε ο Αχά, ο υιός του, απέκτησε το βασίλειο και βασίλευσε επί του λαού όλες του τις ημέρες. Και έκανε όλων των ειδών τις ανομίες κατά τις ημέρες του, με τις οποίες προκάλεσε πολύ χύσιμο αίματος. Και λίγες ήταν οι ημέρες του.

11 Και ο Εθέμ, ων απόγονος του Αχά, απέκτησε το βασίλειο. Και αυτός επίσης έκανε αυτό που ήταν άνομο κατά τις ημέρες του.

12 Και συνέβη ώστε κατά τις ημέρες του Εθέμ ήλθαν πολλοί προφήτες, και προφήτευσαν ξανά προς τον λαό. Μάλιστα, προφήτευσαν ότι ο Κύριος θα τους αφάνιζε ολοκληρωτικά από το πρόσωπο της γης εκτός κι αν μετανοούσαν για τις ανομίες τους.

13 Και συνέβη ώστε οι άνθρωποι σκλήρυναν την καρδιά τους και δεν εισάκουαν τα λόγια τους. Και οι προφήτες θλίβονταν και αποσύρθηκαν από τον λαό.

14 Και συνέβη ώστε ο Εθέμ έκρινε με κακία όλες του τις ημέρες. Και απέκτησε τον Μόρον. Και συνέβη ώστε ο Μόρον βασίλευσε στη θέση του. Και ο Μόρον έκανε αυτό που ήταν άνομο ενώπιον του Κυρίου.

15 Και συνέβη ώστε ξεσηκώθηκε επανάσταση ανάμεσα στον λαό, εξαιτίας εκείνης της μυστικής συνωμοσίας που είχε σχηματισθεί για να αποκτήσει εξουσία και κέρδος. Και παρουσιάστηκε ένας σπουδαίος άνδρας ανάμεσά τους σε ανομία, και έδωσε μάχη προς τον Μόρον, στην οποία ανέτρεψε το μισό από το βασίλειο. Και διατήρησε το μισό από το βασίλειο για πολλά χρόνια.

16 Και συνέβη ώστε ο Μόρον τον ανέτρεψε, και απέκτησε το βασίλειο ξανά.

17 Και συνέβη ώστε παρουσιάστηκε ένας άλλος σπουδαίος άνδρας. Και ήταν απόγονος του αδελφού του Ιαρέδ.

18 Και συνέβη ώστε ανέτρεψε τον Μόρον και απέκτησε το βασίλειο. Επομένως, ο Μόρον έζησε σε αιχμαλωσία όλες τις υπόλοιπες ημέρες του. Και απέκτησε τον Κοριάντορ.

19 Και συνέβη ώστε ο Κοριάντορ έζησε σε αιχμαλωσία όλες του τις ημέρες.

20 Και κατά τις ημέρες του Κοριάντορ ήλθαν επίσης πολλοί προφήτες και προφήτευσαν για σπουδαία και θαυμαστά πράγματα, και καλούσαν σε μετάνοια τους ανθρώπους, και αν δεν μετανοούσαν, ο Κύριος ο Θεός θα επέφερε κρίση εναντίον τους προς την ολοκληρωτική καταστροφή τους.

21 Και ότι ο Κύριος ο Θεός θα έστελνε, δηλαδή θα έφερνε σε φως έναν άλλον λαό για να κατέχει τη χώρα, με τη δύναμή Του, κατά τον τρόπο κατά τον οποίο έφερε τους πατέρες τους.

22 Και απέρριπταν όλα τα λόγια των προφητών, εξαιτίας της μυστικής τους κοινωνίας και των άνομων βδελυγμάτων τους.

23 Και συνέβη ώστε ο Κοριάντορ απέκτησε τον Εθέρ, και πέθανε, έχοντας ζήσει σε αιχμαλωσία όλες του τις ημέρες.



Κεφαλαιο 12

Ο προφήτης Εθέρ εξορκίζει τον λαό να πιστεύει στον Θεό. Ο Μορόνι εξιστορεί τα θαύματα και θαυμαστά που έγιναν με την πίστη. Η πίστη αξίωσε τον αδελφό του Ιαρέδ να δει τον Χριστό. Ο Κύριος δίνει αδυναμίες στους ανθρώπους για να είναι ταπεινοί. Ο αδελφός του Ιαρέδ μετακίνησε το Όρος Ζερίν με την πίστη. Η πίστη, η ελπίδα και η αγνή αγάπη είναι απαραίτητα για τη σωτηρία. Ο Μορόνι είδε τον Ιησού πρόσωπο με πρόσωπο.

1 Και συνέβη ώστε οι ημέρες του Εθέρ ήταν κατά τις ημέρες του Κοριάντουμουρ. Και ο Κοριάντουμουρ ήταν βασιλιάς όλης της χώρας.

2 Και ο Εθέρ ήταν προφήτης του Κυρίου. Επομένως ο Εθέρ ήλθε κατά τις ημέρες του Κοριάντουμουρ, και άρχισε να προφητεύει προς τον λαό, επειδή δεν μπορούσε να συγκρατηθεί εξαιτίας του Πνεύματος του Κυρίου που ήταν μέσα του.

3 Γιατί, πράγματι, φώναζε από το πρωί μέχρι το ηλιοβασίλεμα, παροτρύνοντας τους ανθρώπους να πιστεύουν στον Θεό προς μετάνοια, μην τυχόν και αφανισθούν, λέγοντάς τους ότι με την πίστη τα πάντα εκπληρώνονται –

4 Επομένως, όποιος πιστεύει στον Θεό θα μπορούσε με σιγουριά να ελπίζει για έναν καλύτερο κόσμο, μάλιστα, ακόμη και μία θέση στα δεξιά του Θεού, η οποία ελπίδα έρχεται από την πίστη, αγκυροβολεί στις ψυχές των ανθρώπων, πράγμα που θα τους έκανε σίγουρους και σταθερούς, πάντα πλεονάζοντες σε καλά έργα, οδηγούμενοι να δοξάζουν τον Θεό.

5 Και συνέβη ώστε ο Εθέρ προφήτευσε μεγάλα και θαυμαστά πράγματα στους ανθρώπους, που δεν τα πίστεψαν, επειδή δεν τα είδαν.

6 Και τώρα, εγώ, ο Μορόνι, θα ήθελα να μιλήσω λίγο σχετικά με αυτά τα πράγματα. Θα ήθελα να δείξω στον κόσμο ότι πίστη είναι αυτά που ελπίζονται και δεν είναι ορατά. Επομένως, μη δυσανασχετείτε επειδή δεν βλέπετε, επειδή δεν λαμβάνετε μαρτυρία παρά μόνο μετά τη δοκιμασία της πίστης σας.

7 Γιατί ήταν με την πίστη που ο Χριστός φανερώθηκε στους πατέρες μας, αφού αναστήθηκε από τους νεκρούς. Και δεν φανερώθηκε σε αυτούς παρά μόνο αφού είχαν πίστη σε αυτόν. Επομένως, θα πρέπει αναγκαστικά μερικοί να είχαν πίστη σε Εκείνον, γιατί δεν φανερώθηκε στον κόσμο.

8 Όμως λόγω της πίστης των ανθρώπων φανερώθηκε στον κόσμο, και δόξασε το όνομα του Πατέρα, και προετοίμασε μία οδό διά της οποίας άλλοι να μπορέσουν να γίνουν κοινωνοί του ουράνιου δώρου, ώστε να ελπίζουν για εκείνα τα οποία δεν έχουν δει.

9 Επομένως, και εσείς μπορείτε να έχετε ελπίδα, και να γίνετε κοινωνοί του δώρου, αν έχετε μόνον πίστη.

10 Ιδού, ήταν με την πίστη που εκείνοι της παλαιάς εποχής κλήθηκαν κατά την άγια τάξη του Θεού.

11 Επομένως, με την πίστη δόθηκε ο νόμος του Μωυσή. Όμως, στο δώρο του Υιού Του, ο Θεός προετοίμασε έναν πιο εξαίρετο τρόπο. Και είναι με την πίστη που έχει εκπληρωθεί.

12 Γιατί αν δεν υπάρχει πίστη ανάμεσα στα τέκνα των ανθρώπων, ο Θεός δεν μπορεί να κάνει κανένα θαύμα ανάμεσά τους. Επομένως, δεν φανερώθηκε παρά μόνο μετά την πίστη τους.

13 Ιδού, ήταν η πίστη του Άλμα και του Αμουλέκ που έκανε τη φυλακή να πέσει στη γη.

14 Ιδού, ήταν η πίστη του Νεφί και του Λεχί που επέφερε την αλλαγή στους Λαμανίτες, ώστε βαπτίσθηκαν με φωτιά και με το Άγιο Πνεύμα.

15 Ιδού, ήταν η πίστη του Αμμών και των αδελφών του που επέφερε τόσο μεγάλο θαύμα στους Λαμανίτες.

16 Μάλιστα, και ακόμη όλοι όσοι έκαναν θαύματα τα έκαναν με την πίστη, ακόμη και εκείνοι που υπήρξαν πριν από τον Χριστό και εκείνοι επίσης που υπήρξαν μετά.

17 Και ήταν με την πίστη που οι τρεις μαθητές απέκτησαν την υπόσχεση ότι δεν θα γεύονταν τον θάνατο. Και δεν πήραν την υπόσχεση παρά μόνο μετά την πίστη τους.

18 Και ούτε ποτέ άνθρωποι έκαναν θαύματα παρά μόνο μετά την πίστη τους. Επομένως πρώτα πίστεψαν στον Υιό του Θεού.

19 Και υπήρξαν πολλοί των οποίων η πίστη τους ήταν τόσο υπερβολικά ισχυρή, ακόμα και προτού έλθει ο Χριστός, οι οποίοι δεν μπορούσαν να κρατηθούν από μέσα από τον πέπλο, αλλά πράγματι είδαν με τα μάτια τους αυτά που είχαν δει με μάτι πίστης, και χάρηκαν.

20 Και ιδού, έχουμε δει σε αυτό το χρονικό ότι ένας από αυτούς ήταν ο αδελφός του Ιαρέδ, επειδή τόσο μεγάλη ήταν η πίστη του στον Θεό, που όταν ο Θεός πρόβαλε το δάκτυλό Του, δεν μπορούσε να το κρύψει από τη θέα του αδελφού του Ιαρέδ, εξαιτίας του λόγου του που του είχε πει, τον οποίο λόγο είχε αποκτήσει με την πίστη.

21 Και αφού είδε το δάκτυλο του Κυρίου ο αδελφός του Ιαρέδ, λόγω της υπόσχεσης την οποία είχε αποκτήσει ο αδελφός του Ιαρέδ με την πίστη, ο Κύριος δεν μπορούσε να παρακρατήσει τίποτε από τη θέα του. Επομένως του έδειξε τα πάντα, επειδή δεν μπορούσε πια να κρατηθεί έξω από τον πέπλο.

22 Και είναι με την πίστη που οι πατέρες μου έχουν αποκτήσει την υπόσχεση ότι αυτά θα έλθουν στους αδελφούς τους μέσω των Εθνικών. Γι’ αυτό με έχει προστάξει ο Κύριος, μάλιστα, δηλαδή ο Ιησούς Χριστός.

23 Και του είπα: Κύριε, οι Εθνικοί θα τα χλευάσουν αυτά, εξαιτίας της αδυναμίας μας στο γράψιμο, αφού εσύ, Κύριε, μας έχεις κάνει ισχυρούς στον λόγο με την πίστη, αλλά δεν μας έχεις κάνει ισχυρούς στο γράψιμο· επειδή έχεις κάνει όλους αυτούς τους ανθρώπους να μπορούν να λένε πολλά, λόγω του Αγίου Πνεύματος το οποίο εσύ τους έχεις δώσει.

24 Και μας έχεις κάνει ώστε να μπορούμε να γράψουμε μόνο λίγα, εξαιτίας της αδεξιότητας των χεριών μας. Ιδού, δεν μας έχεις κάνει ισχυρούς στο γράψιμο σαν τον αδελφό του Ιαρέδ, αφού τον έκανες ώστε αυτά που έγραψε να είναι ισχυρά, όπως είσαι και εσύ, σε σημείο που να κατακυριεύουν τον άνθρωπο όταν τα διαβάζει.

25 Εσύ έχεις κάνει επίσης τα λόγια μας ισχυρά και σπουδαία, τόσο που να μην μπορούμε να τα γράψουμε. Επομένως, λοιπόν, όταν γράφουμε, βλέπουμε την αδυναμία μας, και σκοντάφτουμε εξαιτίας της τοποθέτησης των λόγων μας. Και φοβάμαι μήπως οι Εθνικοί χλευάσουν τα λόγια μας.

26 Και όταν το είπα αυτό, ο Κύριος μου μίλησε, λέγοντας: οι ανόητοι χλευάζουν, αλλά θα θρηνήσουν, και η χάρη μου είναι επαρκής για τους πράους, ώστε να μην εκμεταλλευτούν τις αδυναμίες σας.

27 Και αν οι άνθρωποι έρχονται προς εμένα, εγώ θα τους δείξω τις αδυναμίες τους. Δίνω στους ανθρώπους αδυναμίες για να είναι ταπεινοί. Και η χάρη μου είναι επαρκής για όλους τους ανθρώπους που ταπεινώνουν τον εαυτό τους ενώπιόν μου, επειδή αν ταπεινώσουν τον εαυτό τους ενώπιόν μου, και έχουν πίστη σε μένα, τότε εγώ θα κάνω τα αδύναμα να γίνουν δυνατά γι’ αυτούς.

28 Ιδού, θα δείξω στους Εθνικούς τις αδυναμίες τους, και θα τους δείξω ότι η πίστη, η ελπίδα και η αγάπη φέρνουν προς έμενα – την πηγή κάθε χρηστότητας.

29 Και εγώ, ο Μορόνι, έχοντας ακούσει αυτά τα λόγια, παρηγορήθηκα, και είπα: Ω Κύριε, το δίκαιο θέλημά σου ας γίνει, επειδή ξέρω ότι εσύ ενεργείς προς τα τέκνα των ανθρώπων σύμφωνα με την πίστη τους.

30 Γιατί ο αδελφός του Ιαρέδ είπε στο όρος Ζερίν: Μετακινήσου – και μετακινήθηκε. Και αν δεν είχε πίστη, δεν θα είχε μετακινηθεί. Επομένως, εσύ ενεργείς αφού αποκτήσουν πίστη οι άνθρωποι.

31 Γιατί έτσι φανερώθηκες στους μαθητές Σου, γιατί αφού απέκτησαν πίστη, και αφού μίλησαν στο όνομά Σου, φανερώθηκες προς αυτούς με μεγάλη δύναμη.

32 Και θυμάμαι επίσης ότι είπες ότι έχεις προετοιμάσει έναν οίκο για τον άνθρωπο, μάλιστα, ανάμεσα στα οικήματα του Πατέρα Σου, στον οποίο ο άνθρωπος να έχει πιο υπέροχη ελπίδα. Επομένως ο άνθρωπος πρέπει να ελπίζει ειδάλλως δεν μπορεί να λάβει κληρονομιά στον τόπο που εσύ έχεις προετοιμάσει.

33 Και πάλι, θυμάμαι ότι είπες ότι αγάπησες τον κόσμο, μέχρι που θυσίασες τη ζωή Σου για τον κόσμο, για να την πάρεις πάλι, για να προετοιμάσεις τόπο για τα τέκνα των ανθρώπων.

34 Και τώρα ξέρω ότι αυτή η αγάπη που είχες για τα τέκνα των ανθρώπων είναι αγνή αγάπη. Επομένως, αν δεν έχουν οι άνθρωποι αγνή αγάπη, δεν μπορούν να κληρονομήσουν αυτόν τον τόπο που έχεις πρετοιμάσει στα οικήματα του Πατέρα Σου.

35 Επομένως, ξέρω από αυτό που έχεις πει, ότι αν οι Εθνικοί δεν έχουν αγνή αγάπη, εξαιτίας της αδυναμίας μας, ότι Εσύ θα τους δοκιμάσεις, και θα αφαιρέσεις το ταλέντο τους, μάλιστα, αυτό που έχουν λάβει, και θα δώσεις σε εκείνους που θα έχουν πιο πλουσιοπάροχα.

36 Και συνέβη ώστε προσευχήθηκα προς τον Κύριο να δώσει στους Εθνικούς χάρη, ώστε να έχουν αγνή αγάπη.

37 Και συνέβη ώστε ο Κύριος μου είπε: Αν δεν έχουν αγνή αγάπη δεν έχει σημασία για σένα, εσύ υπήρξες πιστός. Επομένως τα ενδύματά σου θα γίνουν καθαρά. Και επειδή έχεις δει την αδυναμία σου, θα γίνεις δυνατός μέχρι και που θα καθίσεις κάτω στον τόπο τον οποίο έχω προετοιμάσει στα οικήματα του Πατέρα μου.

38 Και τώρα εγώ, ο Μορόνι, αποχαιρετώ τους Εθνικούς. Μάλιστα, επίσης και τους αδελφούς μου τους οποίους αγαπώ, μέχρι να συναντηθούμε εμπρός στο βήμα κρίσεως του Χριστού, όπου όλοι οι άνθρωποι θα ξέρουν ότι τα ενδύματά μου δεν είναι κηλιδωμένα με το αίμα σας.

39 Και τότε θα ξέρετε ότι εγώ έχω δει τον Ιησού, και ότι μίλησε με μένα πρόσωπο με πρόσωπο, και ότι μου είπε με απλή ταπεινοφροσύνη, ακριβώς όπως ένας άνθρωπος λέει σε έναν άλλον στη δική μου γλώσσα, σχετικά με αυτά τα πράγματα.

40 Και μόνο λίγα έχω γράψει, εξαιτίας της αδυναμίας μου στο γράψιμο.

41 Και τώρα, θα σας πρότεινα να επιζητήσετε αυτόν τον Ιησού για τον οποίο έχουν γράψει οι προφήτες και οι απόστολοι, ώστε η χάρη του Θεού Πατέρα και του Κυρίου Ιησού Χριστού και του Αγίου Πνεύματος, το οποίο δίνει μαρτυρία γι’ αυτούς, να είναι και να παραμείνει μαζί σας για πάντα. Αμήν.



Κεφαλαιο 13

Ο Εθέρ μιλά για μία Νέα Ιερουσαλήμ που θα οικοδομηθεί στην Αμερική από τους απογόνους του Ιωσήφ. Προφητεύει, εκδιώκεται, γράφει την ιστορία των Ιαρεδιτών, και προλέγει τον όλεθρο των Ιαρεδιτών. Ο πόλεμος μαίνεται σε όλη τη χώρα.

1 Και τώρα εγώ, ο Μορόνι, προχωρώ τελειώνοντας το χρονικό μου σχετικά με τον όλεθρο του λαού για τον οποίο γράφω.

2 Γιατί ιδού, απέρριψαν όλα τα λόγια του Εθέρ, επειδή αληθινά τους είπε για τα πάντα, από την αρχή του ανθρώπου και ότι αφού υποχώρησαν τα νερά από το πρόσωπο αυτής της γης, έγινε εκλεκτή γη υπεράνω κάθε άλλης γης, εκλεκτή γη του Κυρίου. Επομένως ο Κύριος απαιτεί όλοι να Τον υπηρετούν, όσοι κατοικούν επάνω στο πρόσωπο της.

3 Και ότι αυτή ήταν ο τόπος της Νέας Ιερουσαλήμ, η οποία θα κατεβεί από τους ουρανούς, και το ιερό αγιαστήριο του Κυρίου.

4 Ιδού, ο Εθέρ είδε τις ημέρες του Χριστού, και μίλησε σχετικά με μία Νέα Ιερουσαλήμ επάνω σε αυτήν τη χώρα.

5 Και μίλησε επίσης σχετικά με τον οίκο του Ισραήλ, και την Ιερουσαλήμ από την οποία θα ερχόταν ο Λεχί – που αφού καταστρεφόταν θα ανοικοδομείτο ξανά, άγια πόλη προς τον Κύριο. Επομένως, δεν μπορούσε να είναι μία νέα Ιερουσαλήμ, διότι υπήρξε την παλαιά εποχή, αλλά θα ανοικοδομείτο ξανά, και θα γινόταν μία άγια πόλη του Κυρίου. Και θα κτιζόταν προς τον οίκο του Ισραήλ –

6 Και ότι μία Νέα Ιερουσαλήμ θα οικοδομείτο επάνω σε αυτήν τη χώρα, προς το υπόλειμμα των απογόνων του Ιωσήφ, πράγματα για τα οποία υπήρξε πρότυπο.

7 Γιατί όπως ο Ιωσήφ έφερε τον πατέρα του στη γη της Αιγύπτου, έτσι πέθανε εκεί. Επομένως, ο Κύριος, έφερε ένα υπόλειμμα των απογόνων του Ιωσήφ έξω από τη γη της Ιερουσαλήμ, για να είναι ελεήμων προς τους απογόνους του Ιωσήφ ώστε να μη χαθούν, ακριβώς όπως ήταν ελεήμων προς τον πατέρα του Ιωσήφ ώστε να μη χαθεί.

8 Επομένως, το υπόλειμμα του οίκου του Ιωσήφ θα οικοδομηθεί επάνω σε αυτήν τη χώρα. Και θα είναι γη της κληρονομιάς τους. Και θα οικοδομήσουν μία άγια πόλη προς τον Κύριο, σαν την Ιερουσαλήμ της παλαιάς εποχής. Και δεν θα είναι πια συγχυσμένοι, μέχρι να έλθει το τέλος όταν η γη θα παρέλθει.

9 Και θα υπάρξει ένας καινούργιος ουρανός και μία καινούργια γη. Και θα είναι σαν τα παλιά μόνο που τα παλιά έχουν παρέλθει, και τα πάντα έχουν γίνει καινούργια.

10 Και τότε έρχεται η Νέα Ιερουσαλήμ. Και μακάριοι είναι εκείνοι που κατοικούν σε αυτήν, γιατί είναι εκείνοι των οποίων τα ενδύματα είναι λευκά μέσω του αίματος του Αμνού. Και είναι εκείνοι που συγκαταλέγονται ανάμεσα στο υπόλειμμα των απογόνων του Ιωσήφ, οι οποίοι ήταν του οίκου του Ισραήλ.

11 Και τότε έρχεται επίσης η Ιερουσαλήμ της παλαιάς εποχής, και οι κάτοικοί της, μακάριοι είναι, επειδή έχουν πλυθεί με το αίμα του Αμνού. Και είναι εκείνοι που διασκορπίστηκαν και συγκεντρώθηκαν από τα τέσσερα άκρα της γης, και από τις βόρειες χώρες, και είναι κοινωνοί της εκπλήρωσης της διαθήκης την οποία ο Θεός συνήψε με τον πατέρα τους, τον Αβραάμ.

12 Και όταν έλθουν αυτά, πραγματοποιεί τη γραφή που λέει ότι είναι εκείνοι που ήταν πρώτοι, που θα γίνουν τελευταίοι. Και είναι εκείνοι που ήταν τελευταίοι, που θα γίνουν πρώτοι.

13 Και επρόκειτο να γράψω κι αλλά, αλλά μου απαγορεύτηκε. Όμως μεγάλες και θαυμαστές ήταν οι προφητείες του Εθέρ. Όμως τον θεώρησαν μηδέν, και τον έδιωξαν. Και εκείνος κρυβόταν στην κοιλότητα ενός βράχου την ημέρα, και τη νύκτα έβγαινε και έβλεπε αυτά που θα πάθαινε ο λαός.

14 Και καθώς κατοικούσε στην κοιλότητα ενός βράχου, έκανε το υπόλοιπο αυτού του χρονικού, βλέποντας τον όλεθρο που έπεφτε επάνω στον λαό, τη νύκτα.

15 Και συνέβη ώστε αυτόν τον ίδιο χρόνο κατά τον οποίο διώχθηκε μακριά από τον λαό, άρχισε να υπάρχει ένας μεγάλος πόλεμος ανάμεσα στον λαό, διότι υπήρξαν πολλοί που ξεσηκώθηκαν, οι οποίοι ήταν ισχυροί άνθρωποι, και επιζητούσαν να καταστρέψουν τον Κοριάντουμουρ με τα μυστικά τους σχέδια της κακίας, περί των οποίων έχει λεχθεί.

16 Και τώρα ο Κοριάντουμουρ, έχοντας ο ίδιος σπουδάσει όλες τις τέχνες του πολέμου και όλες τις πανουργίες του κόσμου, επομένως έδωσε μάχη προς αυτούς που επιζητούσαν να τον καταστρέψουν.

17 Όμως δεν μετανόησε, ούτε οι όμορφοι υιοί ούτε οι θυγατέρες του. Ούτε οι όμορφοι υιοί και οι θυγατέρες του Κοχώρ. Ούτε οι όμορφοι υιοί και οι θυγατέρες του Κοριχόρ. Και τελικώς, δεν υπήρχε κανείς από τους όμορφους υιούς και τις θυγατέρες επάνω στο πρόσωπο όλης της γης που να μετανόησαν για τις αμαρτίες τους.

18 Επομένως, συνέβη ώστε κατά τον πρώτο χρόνο που ο Εθέρ κατοικούσε στην κοιλότητα του βράχου, υπήρξαν πολλοί άνθρωποι που θανατώθηκαν από το σπαθί αυτών των μυστικών συνομωσιών, πολεμώντας εναντίον του Κοριάντουμουρ για να αποκτήσουν το βασίλειο.

19 Και συνέβη ώστε οι υιοί του Κοριάντουμουρ πολέμησαν πολύ και αιμορράγησαν πολύ.

20 Και κατά τον δεύτερο χρόνο, ο λόγος του Κυρίου ήλθε προς τον Εθέρ, να πάει και να προφητεύσει στον Κοριάντουμουρ ότι αν μετανοούσε αυτός και όλος του ο οίκος, ο Κύριος θα του έδινε το βασίλειό του και θα έσωζε τον λαό –

21 Διαφορετικά θα καταστρέφονταν αυτοί και όλος ο οίκος του εκτός από τον ίδιο. Και αυτός θα ζούσε μόνο για να δει την εκπλήρωση των προφητειών οι οποίες είχαν αναφερθεί σχετικά με έναν άλλον λαό που θα πάρει τη χώρα για κληρονομιά του. Και ο Κοριάντουμουρ θα ενταφιαζόταν από αυτούς. Και κάθε ψυχή θα καταστρεφόταν εκτός από τον Κοριάντουμουρ.

22 Και συνέβη ώστε ο Κοριάντουμουρ δεν μετανόησε, ούτε ο οίκος του ούτε ο λαός. Και οι πόλεμοι δεν σταμάτησαν. Και επεδίωξαν να σκοτώσουν τον Εθέρ, αλλά εκείνος τράπηκε σε φυγή από εμπρός τους και κρύφτηκε πάλι στην κοιλότητα του βράχου.

23 Και συνέβη ώστε σηκώθηκε ο Σαρέδ, και έδωσε κι αυτός μάχη προς τον Κοριάντουμουρ. Και τον νίκησε, τόσο που κατά τον τρίτο χρόνο τον έκανε υπόδουλο.

24 Και οι υιοί του Κοριάντουμουρ, κατά τον τέταρτο χρόνο, νίκησαν τον Σαρέδ, και απέκτησαν πάλι το βασίλειο για τον πατέρα τους.

25 Τώρα άρχισε ένας πόλεμος επάνω σε όλο το πρόσωπο της χώρας, καθένας με τη συμμορία του πολεμώντας για εκείνο που επιθυμούσε.

26 Και υπήρχαν ληστές, και τελικώς, κάθε είδος κακίας επάνω σε όλο το πρόσωπο της χώρας.

27 Και συνέβη ώστε ο Κοριάντουμουρ θύμωσε υπερβολικά με τον Σαρέδ, και πήγε εναντίον του με τα στρατεύματά του για μάχη. Και συναντήθηκαν με μεγάλο θυμό, και συναντήθηκαν στην πεδιάδα των Γαλγάλων. Και η μάχη έγινε πάρα πολύ οδυνηρή.

28 Και συνέβη ώστε ο Σαρέδ πολέμησε εναντίον του για διάστημα τριών ημερών. Και συνέβη ώστε ο Κοριάντουμουρ τον νίκησε, και τον κυνήγησε μέχρι που έφτασε στην πεδιάδα του Χεσλών.

29 Και συνέβη ώστε ο Σαρέδ έδωσε μάχη εναντίον του στην πεδιάδα. Και ιδού, νίκησε τον Κοριάντουμουρ, και τον απώθησε πίσω πάλι στην πεδιάδα των Γαλγάλων.

30 Και ο Κοριάντουμουρ έδωσε πάλι μάχη προς τον Σαρέδ στην πεδιάδα των Γαλγάλων, στην οποία νίκησε τον Σαρέδ και τον σκότωσε.

31 Και ο Σαρέδ πλήγωσε τον Κοριάντουμουρ στον μηρό του, ώστε δεν ξαναπήγε σε μάχη για διάστημα δύο ετών, κατά το οποίο διάστημα όλοι οι άνθρωποι επάνω στο πρόσωπο της χώρας έχυναν αίμα, και δεν υπήρχε κανείς για να τους συγκρατήσει.



Κεφαλαιο 14

Η ανομία του λαού φέρνει κατάρα στη χώρα. Ο Κοριάντουμουρ εμπλέκεται σε πόλεμο εναντίον του Γαλαάδ, ύστερα κατά του Λιμπ, και ύστερα κατά του Σιζ. Αίμα και σφαγή καλύπτουν τη γη.

1 Και τότε άρχισε να υπάρχει μία μεγάλη κατάρα σε όλη τη χώρα εξαιτίας της ανομίας των ανθρώπων, στην οποία αν κάποιος έβαζε το εργαλείο του ή το σπαθί του επάνω στο ράφι του, ή επάνω στο μέρος όπου ήθελε να το φυλάξει, ιδού, την επαύριον, δεν μπορούσε να το βρει, τόσο μεγάλη ήταν η κατάρα επάνω στη χώρα.

2 Επομένως κάθε άνθρωπος έμενε προσκολλημένος σε εκείνο που ήταν δικό του, με τα χέρια του, και δεν δανειζόταν ούτε δάνειζε. Και κάθε άνθρωπος κρατούσε τη λαβή του σπαθιού του στο δεξί του χέρι, για την προάσπιση της περιουσίας του και της ίδιας του της ζωής και των γυναικών του και των παιδιών του.

3 Και τώρα, ύστερα από διάστημα δύο ετών, και μετά τον θάνατο του Σαρέδ, ιδού, σηκώθηκε ο αδελφός του Σαρέδ και έδωσε μάχη κατά του Κοριάντουμουρ στην οποία ο Κοριάντουμουρ τον νίκησε και τον κυνήγησε μέχρι την έρημο του Ακίς.

4 Και συνέβη ώστε ο αδελφός του Σαρέδ έδωσε προς αυτόν μάχη μέσα στην έρημο του Ακίς. Και η μάχη έγινε υπερβολικά σκληρή, και πολλές χιλιάδες έπεσαν από το σπαθί.

5 Και συνέβη ώστε ο Κοριάντουμουρ έστησε πολιορκία στην έρημο. Και ο αδελφός του Σαρέδ προήλασε έξω από την έρημο κατά τη νύχτα, και σκότωσε τμήμα του στρατού του Κοριάντουμουρ, καθώς ήταν μεθυσμένοι.

6 Και βγήκε στη γη του Μόρον, και κάθισε στον θρόνο του Κοριάντουμουρ.

7 Και συνέβη ώστε ο Κοριάντουμουρ παρέμεινε με τον στρατό του στην έρημο για διάστημα δύο ετών, κατά το οποίο έλαβε μεγάλη δύναμη στον στρατό του.

8 Τώρα ο αδελφός του Σαρέδ, του οποίου το όνομα ήταν Γαλαάδ, έλαβε επίσης μεγάλη δύναμη στον στρατό του, λόγω μυστικών συνομωσιών.

9 Και συνέβη ώστε ο αρχιερέας του τον δολοφόνησε καθώς καθόταν επάνω στον θρόνο του.

10 Και συνέβη ώστε ένας από τις μυστικές συνομωσίες τον δολοφόνησε σε ένα μυστικό πέρασμα, και απέκτησε για τον εαυτό του το βασίλειο. Και το όνομά του ήταν Λιμπ. Και ο Λιμπ ήταν άνδρας μεγάλου αναστήματος, περισσότερο από κάθε άλλον σε όλον τον λαό.

11 Και συνέβη ώστε κατά το πρώτο έτος του Λιμπ, ο Κοριάντουμουρ εμφανίσθηκε στη γη του Μόρον, και έδωσε μάχη προς τον Λιμπ.

12 Και συνέβη ώστε πολέμησε με τον Λιμπ, οπότε ο Λιμπ χτύπησε τον βραχίονά του ώστε τραυματίστηκε. Παρά ταύτα, ο στρατός του Κοριάντουμουρ επετέθη με δριμύτητα κατά του Λιμπ, ώστε αυτός τράπηκε σε φυγή στα όρια προς την ακτή.

13 Και συνέβη ώστε ο Κοριάντουμουρ τον κυνήγησε. Και ο Λιμπ έδωσε μάχη προς αυτόν επάνω στην ακτή.

14 Και συνέβη ώστε ο Λιμπ πάταξε τον στρατό του Κοριάντουμουρ, ώστε τράπηκαν σε φυγή πάλι στην έρημο του Ακίς.

15 Και συνέβη ώστε ο Λιμπ τον κυνήγησε μέχρι που έφτασε στην πεδιάδα του Αγκός. Και ο Κοριάντουμουρ είχε πάρει όλον τον λαό μαζί του καθώς τράπηκε σε φυγή εμπρός από τον Λιμπ σε αυτήν την άκρη της γης προς την οποία κατέφυγε.

16 Και όταν έφθασε στην πεδιάδα του Αγκός έδωσε μάχη κατά του Λιμπ, και κτυπούσε κατεπάνω του μέχρι που αυτός πέθανε. Παρά ταύτα, ο αδελφός του Λιμπ ήλθε κατά του Κοριάντουμουρ αντ’ αυτού, και η μάχη έγινε υπερβολικά σκληρή, στην οποία ο Κοριάντουμουρ τράπηκε πάλι σε φυγή εμπρός από τον στρατό του αδελφού του Λιμπ.

17 Τώρα το όνομα του αδελφού του Λιμπ ήταν Σιζ. Και συνέβη ώστε ο Σιζ κυνήγησε τον Κοριάντουμουρ, και ανέτρεψε πολλές πόλεις, και σκότωσε και γυναίκες και παιδιά, και έκαψε τις πόλεις.

18 Και εξαπλώθηκε ο φόβος του Σιζ σε όλη τη χώρα. Μάλιστα, μία κραυγή βγήκε σε όλη τη χώρα – Ποιος μπορεί να σταθεί εμπρός στον στρατό του Σιζ; Ιδού, σαρώνει τη γη εμπρός του!

19 Και συνέβη ώστε οι άνθρωποι άρχισαν να συγκεντρώνονται σε στρατεύματα, σε όλο το πρόσωπο της χώρας.

20 Και χωρίστηκαν. Και ένα τμήμα τους κατέφυγε προς τον στρατό του Σιζ, και ένα τμήμα τους κατέφυγε προς τον στρατό του Κοριάντουμουρ.

21 Και τόσο μεγάλος και διαρκής ήταν ο πόλεμος, και τόσο μακρά ήταν η σκηνή της αιματοχυσίας και σφαγής, που ολόκληρο το πρόσωπο της χώρας ήταν καλυμμένο με τα σώματα των νεκρών.

22 Και τόσο αιφνίδιος και ταχύς ήταν ο πόλεμος, που δεν έμενε κανένας να θάψει τους νεκρούς, αλλά προήλαυναν από χύσιμο του αίματος σε χύσιμο του αίματος, αφήνοντας τα σώματα και των ανδρών και των γυναικών και των παιδιών διασκορπισμένα επάνω στο πρόσωπο της γης, να γίνουν λεία στα σκουλήκια της σάρκας.

23 Και η οσμή τους ανεδίδετο στο πρόσωπο της χώρας, και μάλιστα επάνω σε όλο το πρόσωπο της χώρας. Επομένως, ο λαός βασανιζόταν κατά την ημέρα και κατά τη νύκτα, εξαιτίας της οσμής τους.

24 Παρά ταύτα, ο Σιζ δεν έπαψε να κυνηγά τον Κοριάντουμουρ, διότι είχε ορκιστεί να πάρει εκδίκηση από τον Κοριάντουμουρ για το αίμα του αδελφού του, ο οποίος είχε θανατωθεί και τον λόγο του Κυρίου που είχε έλθει στον Εθέρ ότι ο Κοριάντουμουρ δεν θα έπεφτε από σπαθί.

25 Και έτσι βλέπουμε ότι ο Κύριος τους επισκέφθηκε στην πληρότητα της οργής Του, και η κακία και τα βδελύγματά τους είχαν προετοιμάσει τον δρόμο για τον αιώνιο όλεθρό τους.

26 Και συνέβη ώστε ο Σιζ κυνήγησε τον Κοριάντουμουρ προς τα ανατολικά, μέχρι τα όρια κοντά στην ακτή, και εκεί έδωσε μάχη κατά του Σιζ για διάστημα τριών ημερών.

27 Και τόσο τρομερή ήταν η καταστροφή στα στρατεύματα του Σιζ, που οι άνθρωποι άρχισαν να φοβούνται, και άρχισαν να τρέπονται σε φυγή εμπρός στα στρατεύματα του Κοριάντουμουρ. Και κατέφυγαν στη γη του Κοριχόρ, και σάρωσαν τους κατοίκους εμπρός τους, όλους όσους δεν ενώνονταν με αυτούς.

28 Και έστησαν τις σκηνές τους στην κοιλάδα του Κοριχόρ. Και ο Κοριάντουμουρ έστησε τις σκηνές του στην κοιλάδα της Σουρ. Τώρα η κοιλάδα της Σουρ ήταν κοντά στον λόφο Κομνώρ. Επομένως, ο Κοριάντουμουρ συγκέντρωσε τα στρατεύματά του επάνω στον λόφο Κομνώρ, και ήχησε μία σάλπιγγα προς τα στρατεύματα του Σιζ για να τα προσκαλέσει σε μάχη.

29 Και συνέβη ώστε αυτά ήλθαν, αλλά εξεδιώχθησαν ξανά. Και ήλθαν για δεύτερη φορά, και εξεδιώχθησαν ξανά για δεύτερη φορά. Και συνέβη ώστε ήλθαν ξανά για τρίτη φορά, και η μάχη έγινε υπερβολικά σκληρή.

30 Και συνέβη ώστε ο Σιζ έπληττε τον Κοριάντουμουρ, ώστε του προκάλεσε πολλές βαθιές πληγές. Και ο Κοριάντουμουρ, έχοντας χάσει το αίμα του, λυποθύμησε, και μεταφέρθηκε μακριά σαν να ήταν νεκρός.

31 Τώρα, η απώλεια ανδρών, γυναικών και παιδιών και στις δύο παρατάξεις ήταν τόσο μεγάλη, που ο Σιζ πρόσταξε τον λαό του να μην κυνηγά τα στρατεύματα του Κοριάντουμουρ. Επομένως, επέστρεψε στο στρατόπεδο του.



Κεφαλαιο 15

Εκατομμύρια Ιαρεδιτών σκοτώνονται σε μάχη. Ο Σιζ και ο Κοριάντουμουρ συναθροίζουν όλους τους ανθρώπους σε θανάσιμη μάχη. Το Πνεύμα του Κυρίου παύει να παραμένει μαζί τους. Το έθνος των Ιαρεδιτών καταστρέφεται ολοκληρωτικά. Μένει μόνο ο Κοριάντουμουρ.

1 Και συνέβη ώστε όταν ο Κοριάντουμουρ συνήλθε από τις πληγές του, άρχισε να θυμάται τα λόγια που του είχε πει ο Εθέρ.

2 Είδε ότι είχαν σκοτωθεί από το σπαθί περίπου δύο εκατομμύρια από τον λαό του, και άρχισε να θλίβεται μέσα στην καρδιά του. Μάλιστα, είχαν σκοτωθεί δύο εκατομμύρια ισχυρών ανδρών, επίσης και οι γυναίκες τους και τα παιδιά τους.

3 Άρχισε να μετανοεί για το κακό που είχε κάνει. Άρχισε να θυμάται τα λόγια που είχαν ειπωθεί από το στόμα όλων των προφητών, και τα είδε ότι είχαν εκπληρωθεί μέχρι τώρα, και κατά το παραμικρό. Και η ψυχή του θρηνούσε και αρνείτο να παρηγορηθεί.

4 Και συνέβη ώστε έγραψε μία επιστολή στον Σιζ, ζητώντας του να αφήσει τους ανθρώπους να ζήσουν, και εκείνος θα εγκατέλειπε το βασίλειο για χάρη της ζωής των ανθρώπων.

5 Και συνέβη ώστε όταν είχε λάβει την επιστολή του ο Σιζ, έγραψε μία επιστολή στον Κοριάντουμουρ, ότι αν παραδιδόταν, ώστε αυτός να τον σκοτώσει με το ίδιο του το σπαθί, θα γλίτωνε τις ζωές των ανθρώπων.

6 Και συνέβη ώστε οι άνθρωποι δεν μετανόησαν για την ανομία τους. Και ο λαός του Κοριάντουμουρ ερεθίστηκε με θυμό εναντίον του λαού του Σιζ. Και ο λαός του Σιζ ερεθίστηκε με θυμό εναντίον του λαού του Κοριάντουμουρ. Επομένως, ο λαός του Σιζ έδωσε μάχη κατά του λαού του Κοριάντουμουρ.

7 Και όταν είδε ο Κοριάντουμουρ ότι επρόκειτο να πέσει, τράπηκε πάλι σε φυγή εμπρός από τον λαό του Σιζ.

8 Και συνέβη ώστε ήλθε στα νερά του Ριπλιάνκουμ, το οποίο ερμηνευόμενο σημαίνει μεγάλα, δηλαδή που ξεπερνούν όλα τα άλλα. Λοιπόν, όταν έφθασαν σε αυτά τα νερά, έστησαν τις σκηνές τους, και ο Σιζ έστησε κι αυτός τις σκηνές του κοντά τους. Επομένως, την επαύριον ήλθαν σε μάχη.

9 Και συνέβη ώστε πολέμησαν μία υπερβολικά σκληρή μάχη κατά την οποία ο Κοριάντουμουρ πληγώθηκε πάλι, και λιποθύμησε από την απώλεια αίματος.

10 Και συνέβη ώστε τα στρατεύματα του Κοριάντουμουρ επιτέθηκαν με δριμύτητα στα στρατεύματα του Σιζ ώστε τους νίκησαν, και τους έκαναν να τραπούν σε φυγή από εμπρός τους. Και αυτοί κατέφυγαν προς τα νότια, και έστησαν τις σκηνές τους σε έναν τόπο που λεγόταν Ογάθ.

11 Και συνέβη ώστε ο στρατός του Κοριάντουμουρ έστησε τις σκηνές του κοντά στον λόφο Ραμά. Και ήταν εκείνος ο ίδιος λόφος όπου ο πατέρας μου Μόρμον έκρυψε τα χρονικά προς τον Κύριο, τα οποία ήταν ιερά.

12 Και συνέβη ώστε συγκέντρωσαν όλους τους ανθρώπους επάνω σε όλο το πρόσωπο της χώρας, αυτούς που δεν είχαν σκοτωθεί, εκτός από τον Εθέρ.

13 Και συνέβη ώστε ο Εθέρ έβλεπε όλες τις ενέργειες των ανθρώπων. Και είδε ότι οι άνθρωποι που ήταν με το μέρος του Κοριάντουμουρ συγκεντρώθηκαν στον στρατό του Κοριάντουμουρ, και οι άνθρωποι που ήταν με το μέρος του Σιζ συγκεντρώθηκαν στον στρατό του Σιζ.

14 Επομένως, για διάστημα τεσσάρων ετών συγκέντρωναν τους ανθρώπους, για να πάρουν όλους όσοι βρίσκονταν επάνω στο πρόσωπο της χώρας, και για να λάβουν όλη τη δύναμη, όση ήταν δυνατόν να λάβουν.

15 Και συνέβη ώστε όταν συγκεντρώθηκαν όλοι, ο καθένας στον στρατό που ήθελε, με τις γυναίκες τους και τα παιδιά τους –και οι άνδρες και οι γυναίκες και τα παιδιά όντας οπλισμένοι με πολεμικά όπλα, έχοντας ασπίδες και θώρακες και περικεφαλαίες, και ντυμένοι πολεμικά– προήλασαν ο ένας εναντίον του άλλου σε μάχη. Και πολεμούσαν όλη εκείνη την ημέρα, και δεν νίκησαν.

16 Και συνέβη ώστε όταν νύχτωσε ήταν αποκαμωμένοι, και αποσύρθηκαν στα στρατόπεδά τους. Και αφού αποσύρθηκαν στα στρατόπεδά τους, άρχισαν ένα ουρλιαχτό και μοιρολόι για την απώλεια των σκοτωμένων του λαού τους. Και τόσο ισχυρές ήταν οι κραυγές τους, τα ουρλιαχτά και τα μοιρολόγια τους, ώστε διαπερνούσαν τον αέρα υπερβολικά.

17 Και συνέβη ώστε την επαύριον ήλθαν πάλι σε μάχη, και ήταν μεγάλη και φοβερή η ημέρα εκείνη. Παρά ταύτα, δεν νίκησαν, και όταν ήλθε πάλι η νύχτα διαπερνούσαν τον αέρα με τις φωνές τους, και τα ουρλιαχτά τους, και τα μοιρολόγια τους, για την απώλεια των σκοτωμένων του λαού τους.

18 Και συνέβη ώστε ο Κοριάντουμουρ έγραψε πάλι μία επιστολή προς τον Σιζ, ζητώντας να μην έλθει ξανά σε μάχη, αλλά να πάρει το βασίλειο, και να γλιτώσει τις ζωές του λαού.

19 Όμως ιδού, το Πνεύμα του Κυρίου είχε πάψει να παραμένει μαζί τους, και ο Σατανάς εξουσίαζε πλήρως τις καρδιές των ανθρώπων, επειδή είχαν παραδοθεί στη σκληρότητα της καρδιάς τους, και την τύφλωση του νου τους για να καταστραφούν. Επομένως πήγαν πάλι σε μάχη.

20 Και συνέβη ώστε πολεμούσαν όλη εκείνη την ημέρα, και όταν ήλθε η νύχτα κοιμήθηκαν επάνω στα σπαθιά τους.

21 Και την επαύριον πολέμησαν μέχρι που ήλθε η νύχτα.

22 Και όταν ήλθε η νύχτα ήταν μεθυσμένοι από θυμό, όπως ο άνθρωπος που είναι μεθυσμένος από κρασί. Και κοιμήθηκαν πάλι επάνω στα σπαθιά τους.

23 Και την επαύριον πολέμησαν πάλι. Και όταν ήλθε η νύχτα είχαν όλοι πέσει από το σπαθί εκτός από πενήντα και δύο από τον λαό του Κοριάντουμουρ, και εξήντα και εννέα από τον λαό του Σιζ.

24 Και συνέβη ώστε κοιμήθηκαν επάνω στα σπαθιά τους εκείνη τη νύχτα, και την επαύριον πολέμησαν πάλι, και μάχονταν με όλη τους τη δύναμη με τα σπαθιά τους και με τις ασπίδες τους, όλη εκείνη την ημέρα.

25 Και όταν ήλθε η νύχτα υπήρχαν τριάντα και δύο από τον λαό του Σιζ, και είκοσι και επτά από τον λαό του Κοριάντουμουρ.

26 Και συνέβη ώστε έφαγαν και κοιμήθηκαν, και προετοιμάσθηκαν για θάνατο την επαύριον. Και ήταν μεγαλόσωμοι και ισχυροί άνδρες όσον αφορά στη δύναμη των ανδρών.

27 Και συνέβη ώστε πολέμησαν για διάστημα τριών ωρών, και λιποθύμησαν από απώλεια αίματος.

28 Και συνέβη ώστε όταν οι άνθρωποι του Κοριάντουμουρ απέκτησαν αρκετή δύναμη για να μπορέσουν να περπατήσουν, επρόκειτο να τραπούν σε φυγή για τη ζωή τους. Όμως ιδού, ο Σιζ σηκώθηκε, επίσης και οι άνθρωποί του, και ορκίστηκε στην οργή του ότι θα σκότωνε τον Κοριάντουμουρ, διαφορετικά θα αφανιζόταν από το σπαθί.

29 Επομένως, τους κυνήγησε, και την επαύριον τους πρόλαβε. Και πολέμησαν πάλι με το σπαθί. Και συνέβη ώστε όταν είχαν όλοι πέσει από το σπαθί, εκτός από τον Κοριάντουμουρ και τον Σιζ, ιδού, ο Σιζ λιποθύμησε από την απώλεια αίματος.

30 Και συνέβη ώστε όταν ο Κοριάντουμουρ έγειρε επάνω στο σπαθί του, για να ξεκουραστεί λίγο, πάταξε το κεφάλι του Σιζ.

31 Και συνέβη ώστε αφού πάταξε το κεφάλι του Σιζ, ο Σιζ ανασηκώθηκε στα χέρια του και έπεσε. Και αφού πάλεψε για αναπνοή, πέθανε.

32 Και συνέβη ώστε ο Κοριάντουμουρ έπεσε στη γη, και έγινε σαν να μην είχε ζωή.

33 Και ο Κύριος μίλησε στον Εθέρ, και του είπε: Πήγαινε. Και πήγε, και είδε ότι τα λόγια του Κυρίου είχαν όλα εκπληρωθεί. Και τελείωσε το χρονικό του (και δεν έχω γράψει ούτε το εκατοστό του) και τα έκρυψε με τρόπο ώστε τα βρήκε ο λαός του Λίμχι.

34 Τώρα τα τελευταία λόγια που γράφηκαν από τον Εθέρ είναι τα εξής: Κατά πόσο θέλει ο Κύριος να αναληφθώ ή να υποστώ το θέλημα του Κυρίου κατά τη σάρκα, δεν έχει σημασία, αν γίνει και σωθώ στο βασίλειο του Θεού. Αμήν.

Ο Άλμα βαπτίζει στα νερά του Μόρμον

Πίνακας υπό Άρντολντ Φράιμπεργκ

Βλέπε Μωσία 18, σελίδες 197–200

Ο Κύριος Ιησούς Χριστός

Πίνακας υπό Χάινριχ Χόφμαν







Το Δευτερο Βιβλιο Του Νεφι

Μία αφήγηση του θανάτου του Λέχι. Οι αδελφοί του Νεφί επαναστατούν εναντίον του. Ο Κύριος προειδοποιεί τον Νεφί να αναχωρήσει στην έρημο. Τα ταξίδια του στην έρημο και τα λοιπά.


Κεφαλαιο 1

Ο Λεχί προφητεύει για μία χώρα ελευθερίας. Οι απόγονοί του θα διασκορπισθούν και θα παταχθούν, αν απορρίψουν τον Άγιο του Ισραήλ. Παροτρύνει τους υιούς του να θωρακισθούν με την πανοπλία της χρηστότητας. Περίπου 588–570 π.Χ.

1 ΚΑΙ τώρα συνέβη ώστε αφού εγώ, ο Νεφί, τελείωσα να διδάσκω τους αδελφούς μου, ο πατέρας μας, ο Λεχί, τους είπε επίσης πολλά πράγματα, και τους εξιστόρησε πόσο σπουδαία πράγματα είχε κάνει γι’ αυτούς ο Κύριος για να τους φέρει έξω από τη γη της Ιερουσαλήμ.

2 Και τους μίλησε σχετικά με την ανταρσία τους επάνω στα νερά, και για την ευσπλαχνία του Θεού που τους έσωσε τη ζωή, ώστε δεν τους κατάπιε η θάλασσα.

3 Και τους μίλησε επίσης σχετικά με τη γη της επαγγελίας την οποία είχαν αποκτήσει, και πόσο πολυεύσπλαχνος ήταν ο Κύριος διότι μας προειδοποιεί να φύγουμε από τη γη της Ιερουσαλήμ.

4 Γιατί, ιδού, είπε, είδα ένα όραμα, από το οποίο έμαθα ότι η Ιερουσαλήμ καταστράφηκε. Αν είχαμε λοιπόν παραμείνει στην Ιερουσαλήμ θα είχαμε κι εμείς αφανιστεί.

5 Όμως, είπε, παρά τα βάσανά μας, αποκτήσαμε γη επαγγελίας, γη η οποία είναι πιο εκλεκτή υπεράνω κάθε άλλης γης. Μια γη που ο Κύριος ο Θεός έχει συνάψει διαθήκη μαζί μου ότι θα είναι γη για την κληρονομιά των απογόνων μου. Μάλιστα, ο Κύριος υποσχέθηκε αυτήν τη γη σε μένα, και στα παιδιά μου για πάντα, και επίσης σε όλους εκείνους που θα οδηγηθούν μακριά από άλλες χώρες με το χέρι του Κυρίου.

6 Επομένως, εγώ, ο Λεχί, προφητεύω σύμφωνα με την επίδραση του Πνεύματος που είναι μέσα μου, ότι κανένας δεν θα έλθει σε αυτήν τη γη παρά μόνο αν τους φέρει το χέρι του Κυρίου.

7 Επομένως, αυτή η γη έχει αφιερωθεί σε αυτόν που εκείνος θα φέρει. Και αν είναι να τον υπηρετούν σύμφωνα με τις εντολές τις οποίες έχει δώσει, θα είναι γη ελευθερίας γι’ αυτούς. Επομένως, ποτέ δεν θα καταλήξουν σε αιχμαλωσία. Αν καταλήξουν σε αιχμαλωσία, θα είναι εξαιτίας της ανομίας, διότι αν αφθονήσει η ανομία, καταραμένη θα είναι η γη αυτή εξαιτίας τους, αλλά για τους ενάρετους θα είναι ευλογημένη για πάντα.

8 Και ιδού, είναι συνετό να κρατηθεί προς το παρόν η γη αυτή άγνωστη προς τα άλλα έθνη. Επειδή, ιδού, πολλά έθνη θα κατέκλυζαν τη χώρα, ούτως ώστε δεν θα υπήρχε χώρος για κληρονομιά.

9 Επομένως, εγώ, ο Λεχί, απέκτησα την υπόσχεση ότι καθόσον αυτοί που ο Κύριος ο Θεός θα φέρει από τη γη της Ιερουσαλήμ θα τηρούν τις εντολές του, θα ευημερούν επάνω στο πρόσωπο αυτής της γης. Και θα είναι προφυλαγμένοι από όλα τα άλλα έθνη, ώστε να μπορούν να κατέχουν τη γη αυτή για τον εαυτό τους. Και αν γίνει ώστε να τηρούν τις εντολές του, θα είναι ευλογημένοι επάνω στο πρόσωπο της γης αυτής και δεν θα υπάρξει κανείς να τους ενοχλήσει, ούτε να τους αφαιρέσει τη γη της κληρονομιάς τους. Και θα κατοικούν με ασφάλεια για πάντα.

10 Όμως ιδού, όταν έλθει ο καιρός που θα φθίνουν από απιστία, αφού θα έχουν λάβει τόσο μεγάλες ευλογίες από το χέρι του Κυρίου –έχοντας γνώση για τη δημιουργία της γης και όλων των ανθρώπων, γνωρίζοντας τα μεγάλα και θαυμαστά έργα του Κυρίου από καταβολής κόσμου, έχοντας δύναμη να πραγματοποιούν τα πάντα με την πίστη τους, έχοντας όλες τις εντολές από την αρχή, και έχοντας έλθει με την απεριόριστη καλοσύνη του σε αυτήν την πολύτιμη γη της επαγγελίας– ιδού, σας λέω, αν έλθει ημέρα όπου θα απορρίψουν τον Άγιο του Ισραήλ, τον αληθινό Μεσσία, τον Λυτρωτή τους και Θεό τους, ιδού, οι κρίσεις του που είναι δίκαιος θα πέσουν επάνω τους.

11 Μάλιστα, θα φέρει εναντίον τους άλλα έθνη, και θα τους δώσει δύναμη, και θα τους αφαιρέσει τις χώρες που κατέχουν και θα τους κάνει να διασκορπιστούν και να παταχθούν.

12 Μάλιστα, καθώς η μια γενεά διαδέχεται την άλλη, θα έχουν αιματοχυσίες και φοβερές συμφορές επάνω τους. Επομένως, υιοί μου, θα ήθελα να θυμάστε, μάλιστα, θα ήθελα να ακούσετε με προσοχή τα λόγια μου.

13 Αχ και να ξυπνούσατε! Ξυπνήστε από βαθύ ύπνο, μάλιστα, από αυτόν τον ύπνο της κόλασης και αποτινάξτε τις φοβερές αλυσίδες με τις οποίες είστε δεμένοι, οι οποίες είναι οι αλυσίδες που δένουν τα τέκνα των ανθρώπων, ώστε να σύρονται αιχμάλωτοι κάτω στο αιώνιο χάσμα της αθλιότητας και συμφοράς.

14 Ξυπνήστε! Και σηκωθείτε από το χώμα και ακούστε τα λόγια ενός τρεμάμενου γονέα, του οποίου σύντομα τα άκρα θα ξαπλώσετε κάτω στον κρύο και σιωπηλό τάφο, από όπου κανένας ταξιδιώτης δεν μπορεί να επιστρέψει. Λίγες ακόμη μέρες και θα διαβώ τον δρόμο όλης της γης.

15 Όμως, ιδού, ο Κύριος έχει λυτρώσει την ψυχή μου από την κόλαση. Έχω δει τη δόξα του, και έχω περιβληθεί αιώνια στην αγκαλιά της αγάπης του.

16 Επιθυμώ λοιπόν να θυμάστε να τηρείτε τα διατάγματα και τις κρίσεις του Κυρίου. Ιδού, αυτό ήταν το άγχος της ψυχής μου από την αρχή.

17 Η καρδιά μου βάραινε από λύπη περιστασιακά, επειδή φοβόμουν μήπως, εξαιτίας της σκληρότητας της καρδιάς σας, ο Κύριος ο Θεός σας θα έλθει με την πληρότητα της οργής του επάνω σας, ώστε να αποκοπείτε και να καταστραφείτε για πάντα.

18 Ή, μήπως πέσει επάνω σας κατάρα για διάστημα πολλών γενεών και σας επισκεφθεί με σπαθί και με λιμό, και είστε μισητοί, και οδηγηθείτε σύμφωνα με τη βούληση και αιχμαλωσία του διαβόλου.

19 Αχ υιοί μου, είθε αυτά όλα να μην πέσουν επάνω σας, αλλά να είστε λαός του Κυρίου, εκλεκτός και ευνοημένος. Όμως ιδού, ας γίνει το θέλημά του, επειδή οι δρόμοι του είναι χρηστότητα για πάντα.

20 Και έχει πει ότι: Εφόσον τηρείτε τις εντολές μου, θα προοδεύσετε στη χώρα αυτή. Όμως αν δεν τηρείτε τις εντολές μου, θα αποκοπείτε από την παρουσία μου.

21 Τώρα λοιπόν, για να αγαλλιάζει η ψυχή μου για εσάς και η καρδιά μου να εγκαταλείψει τον κόσμο αυτόν με ευχαρίστηση για εσάς, ώστε να μην κατεβώ στον τάφο μου με λύπη και θλίψη, σηκωθείτε από το χώμα, υιοί μου, και να είστε άνδρες, και να είστε σταθεροί με έναν νου και μία καρδιά, ενωμένοι στα πάντα, ώστε να μην καταλήξετε σε αιχμαλωσία.

22 Ώστε να μη σας πλήξει οδυνηρή κατάρα, και επίσης για να μην περιπέσετε στη δυσαρέσκεια ενός δίκαιου Θεού, μέχρι καταστροφής, μάλιστα, της αιώνιας καταστροφής τόσο του σώματος όσο και της ψυχής.

23 Ξυπνήστε, υιοί μου, φορέστε την πανοπλία της χρηστότητας. Αποτινάξτε τις αλυσίδες με τις οποίες είστε δεμένοι και βγείτε από το σκότος και σηκωθείτε από το χώμα.

24 Μην επαναστατείτε εναντίον του αδελφού σας, του οποίου οι απόψεις υπήρξαν λαμπρές, και ο οποίος τηρεί τις εντολές από τότε που φύγαμε από την Ιερουσαλήμ, και που υπήρξε όργανο στα χέρια του Θεού, για να μας φέρει στη γη της επαγγελίας. Διότι αν δεν ήταν αυτός, θα είχαμε χαθεί από πείνα στην έρημο. Παρ’ όλα αυτά, επιζητούσατε να του αφαιρέσετε τη ζωή. Μάλιστα και έχει υποφέρει μεγάλες λύπες εξαιτίας σας.

25 Και φοβάμαι υπερβολικά και τρέμω εξαιτίας σας, μην τυχόν και υποφέρει πάλι. Επειδή ιδού, τον έχετε κατηγορήσει ότι επεδίωκε να ασκεί δύναμη και εξουσία επάνω σας. Όμως, ξέρω ότι δεν επεδίωκε να ασκεί δύναμη και εξουσία επάνω σας, αλλά επιδίωκε τη δόξα του Θεού και τη δική σας αιώνια ευημερία.

26 Και παραπονιόσασταν, επειδή υπήρξε σαφής προς εσάς. Λέτε ότι χρησιμοποιούσε αυστηρότητα. Λέτε ότι είχε θυμώσει μαζί σας, αλλά ιδού, η αυστηρότητά του ήταν η αυστηρότητα της δύναμης του λόγου του Θεού, η οποία ήταν μέσα του. Και αυτό που αποκαλείτε θυμό ήταν η αλήθεια, σύμφωνα με αυτήν η οποία είναι μέσα στον Θεό, την οποία δεν μπορούσε να συγκρατήσει, φανερώνοντας τολμηρά τις ανομίες σας.

27 Και πρέπει αναγκαστικά η δύναμη του Θεού να πρέπει να είναι μαζί του, ακόμη και μέχρι που να σας προστάζει ότι πρέπει να υπακούτε. Όμως, ιδού, δεν ήταν αυτός, αλλά ήταν το Πνεύμα του Κυρίου το οποίο ήταν μέσα του, το οποίο του άνοιξε το στόμα για να εκστομίσει τις λέξεις, ώστε δεν μπορούσε να το κλείσει.

28 Και τώρα υιέ μου, Λάμαν, και επίσης Λεμουήλ και Σαμ, και επίσης εσείς υιοί μου που είστε υιοί του Ισμαήλ, ιδού, αν εισακούσετε τη φωνή του Νεφί, δεν θα αφανισθείτε. Και αν θα τον εισακούτε, σας αφήνω μια ευλογία, μάλιστα, αυτήν την πρώτη μου ευλογία.

29 Όμως αν δεν τον ακούτε, αφαιρώ την πρώτη μου ευχή, μάλιστα, αυτήν την ευχή μου, και θα παραμείνει σε εκείνον.

30 Και τώρα, Ζώραμ, μιλώ προς εσένα: Ιδού, εσύ είσαι ο υπηρέτης του Λάβαν. Παρ’ όλα αυτά σε έφεραν έξω από τη γη της Ιερουσαλήμ, και ξέρω ότι είσαι πραγματικός φίλος για τον υιό μου τον Νεφί, για πάντα.

31 Επομένως, επειδή υπήρξες πιστός, οι απόγονοί σου θα ευλογηθούν μαζί με τους απογόνους του, ώστε να κατοικούν ευημερώντας μακροχρόνια επάνω στο πρόσωπο αυτής της γης. Τίποτα λοιπόν, εκτός αν είναι ανομία ανάμεσά τους, δεν θα τους βλάψει ούτε θα διακόψει την ευημερία τους επάνω στο πρόσωπο αυτής της γης για πάντα.

32 Επομένως, αν θα τηρείτε τις εντολές του Κυρίου, ο Κύριος έχει αφιερώσει τη γη αυτή για την ασφάλεια των απογόνων σου μαζί με τους απογόνους του υιού μου.



Κεφαλαιο 2

Η λύτρωση έρχεται μέσω του Αγίου Μεσσία. Η ελευθερία επιλογής (ελεύθερη βούληση) είναι ουσιώδης για την ύπαρξη και την πρόοδο. Ο Αδάμ έπεσε για να μπορέσουν να υπάρξουν οι άνθρωποι. Οι άνθρωποι είναι ελεύθεροι να επιλέξουν ελευθερία και αιώνια ζωή. Περίπου το 588–570 π.Χ.

1 Και τώρα, Ιακώβ, μιλώ σε εσένα: Εσύ είσαι ο πρωτότοκος κατά τις ημέρες των βασάνων μου στην έρημο. Και ιδού, στην παιδική ηλικία σου υπέφερες ταλαιπωρίες και πολλή λύπη, εξαιτίας της σκαιότητας των αδελφών σου.

2 Ωστόσο, Ιακώβ, πρωτότοκέ μου στην έρημο, εσύ γνωρίζεις τη μεγαλοσύνη του Θεού. Και εκείνος λοιπόν θα καθαγιάσει τις ταλαιπωρίες σου προς όφελός σου.

3 Επομένως, η ψυχή σου θα είναι ευλογημένη, και θα κατοικήσεις με ασφάλεια μαζί με τον αδελφό σου τον Νεφί. Και οι ημέρες σου θα δαπανηθούν στην υπηρεσία του Θεού σου. Γνωρίζω λοιπόν ότι έχεις λυτρωθεί, χάρη της χρηστότητας του Λυτρωτή σου, επειδή έχεις δει ότι αυτός θα έλθει στην πληρότητα των καιρών για να φέρει τη σωτηρία στους ανθρώπους.

4 Και κατά τη νεανική σου ηλικία είδες τη δόξα Του. Επομένως, είσαι ευλογημένος ακριβώς όπως εκείνοι στους οποίους αυτός θα τελούν διακονία ενσαρκωμένος. Επειδή το Πνεύμα είναι το ίδιο, εχθές, σήμερα, και πάντοτε. Και ο δρόμος έχει ετοιμαστεί από την πτώση του ανθρώπου, και η σωτηρία είναι δωρεάν.

5 Και οι άνθρωποι διδάσκονται επαρκώς ώστε να γνωρίζουν το καλό από το κακό. Και ο νόμος έχει δοθεί στους ανθρώπους. Και με τον νόμο καμία σάρκα δεν δικαιολογείται, δηλαδή με τον νόμο οι άνθρωποι αποκόπτονται. Μάλιστα, με τον υλικό νόμο αποκόπηκαν. Και επίσης με τον πνευματικό νόμο χάνονται από αυτό που είναι καλό, και γίνονται δυστυχείς για πάντα.

6 Επομένως, η λύτρωση έρχεται διά και μέσω του Αγίου Μεσσία. Επειδή είναι γεμάτος χάρη και αλήθεια.

7 Ιδού, προσφέρει τον εαυτό του θυσία για την αμαρτία, για να ικανοποιήσει όλες τις απαιτήσεις του νόμου, για όλους εκείνους που έχουν καρδιά συντετριμμένη και πνεύμα μεταμελημένο. Και για κανέναν άλλον δεν μπορούν όλες οι απαιτήσεις του νόμου να ικανοποιηθούν.

8 Επομένως, πόσο σημαντικό είναι να γίνουν γνωστά αυτά στους κατοίκους της γης, ώστε να ξέρουν ότι δεν υπάρχει σάρκα που να μπορεί να κατοικεί στην παρουσία του Θεού, παρά μόνο με την αξία και την ευσπλαχνία και τη χάρη του Αγίου Μεσσία, ο οποίος θυσιάζει τη ζωή του κατά τη σάρκα, και την ξαναπαίρνει με τη δύναμη του Πνεύματος, για να πραγματοποιήσει την ανάσταση των νεκρών, αφού είναι ο πρώτος που θα εγερθεί.

9 Επομένως, αυτός αποτελεί τις απαρχές προς τον Θεό, εφόσον θα μεσολαβήσει για όλα τα τέκνα των ανθρώπων. Και όσοι πιστεύουν σε αυτόν θα σωθούν.

10 Και χάρη της μεσολάβησης για όλους, όλοι οι άνθρωποι έρχονται προς τον Θεό. Επομένως, στέκουν στην παρουσία του, για να κριθούν από εκείνον σύμφωνα με την αλήθεια και την αγιότητα που είναι σε εκείνον. Επομένως, οι απαιτήσεις του νόμου που έχει δώσει ο Άγιος, για την επιβολή της σχετικής τιμωρίας, η οποία σχετική τιμωρία βρίσκεται σε αντίθεση με αυτήν της σχετικής ευδαιμονίας, για να ικανοποιήσει τις απαιτήσεις της εξιλέωσης –

11 Γιατί πρέπει αναγκαστικά να υπάρχει αντίθεση στα πάντα. Αν δεν ήταν έτσι, πρωτότοκέ μου στην έρημο, η χρηστότητα δεν θα μπορούσε να υπάρξει, ούτε η κακία ούτε η αγιότητα ούτε η αθλιότητα ούτε το καλό ούτε το κακό. Επομένως, τα πάντα πρέπει να είναι συνδεδεμένα σε ένα. Επομένως, αν υπήρχε ένα σώμα, θα έπρεπε να παραμείνει σαν νεκρό, που δεν έχει ούτε ζωή ούτε θάνατο, ούτε φθορά ούτε αφθαρσία, ευτυχία ή αθλιότητα, ούτε αίσθηση ούτε αναισθησία.

12 Επομένως, θα έπρεπε αναγκαστικά να είχε δημιουργηθεί για το τίποτα. Επομένως δεν θα υπήρχε σκοπός στο τέλος της δημιουργίας του. Επομένως, αυτό θα έπρεπε αναγκαστικά να κατέστρεφε τη σοφία του Θεού και τους αιώνιους σκοπούς του και επίσης τη δύναμη και την ευσπλαχνία και τη δικαιοσύνη του Θεού.

13 Αν λοιπόν πείτε ότι δεν υπάρχει νόμος, θα πείτε επίσης ότι δεν υπάρχει αμαρτία. Αν πείτε ότι δεν υπάρχει αμαρτία, θα πείτε επίσης ότι δεν υπάρχει χρηστότητα. Και αν δεν υπάρχει χρηστότητα, δεν υπάρχει ευδαιμονία. Και αν δεν υπάρχει χρηστότητα ούτε ευδαιμονία, δεν υπάρχει τιμωρία ούτε αθλιότητα. Και αν αυτά δεν υπάρχουν δεν υπάρχει Θεός. Και αν δεν υπάρχει Θεός, δεν υπάρχουμε εμείς ούτε η γη. Επειδή δεν θα μπορούσε να υπάρξει ούτε δημιουργία ούτε να ενεργούμε εμείς ούτε να ενεργούν άλλοι επάνω μας. Επομένως, τα πάντα θα έπρεπε να είχαν εξαφανιστεί.

14 Και τώρα, υιοί μου, σας τα λέω αυτά προς γνώση και προς όφελός σας. Επειδή υπάρχει Θεός, και έχει δημιουργήσει τα πάντα, και τους ουρανούς και τη γη, και όλα όσα περιέχουν, τόσο αυτά που ενεργούν όσο και αυτά στα οποία άλλοι ενεργούν.

15 Και για να φέρει εις πέρας τους αιώνιους σκοπούς του κατά το τέλος του ανθρώπου, αφού δημιούργησε τους προπάτορές μας και τα ζώα του αγρού και τα πτηνά του ουρανού, και τελικά, όλα όσα έχουν δημιουργηθεί, έπρεπε αναγκαστικά να υπάρχει αντίθεση. Ο απαγορευμένος καρπός σε αντίθεση με το δέντρο της ζωής, το ένα να είναι γλυκό και το άλλο πικρό.

16 Επομένως, ο Κύριος ο Θεός έδωσε στον άνθρωπο το να ενεργεί αφ’ εαυτού του. Επομένως, ο άνθρωπος δεν θα μπορούσε να ενεργεί αφ’ εαυτού του παρά μόνο όταν θα δελεαζόταν από το ένα η από το άλλο.

17 Και εγώ, ο Λεχί, σύμφωνα με αυτά που έχω διαβάσει, πρέπει αναγκαστικά να συμπεράνω ότι ένας άγγελος του Θεού, σύμφωνα με όσα είναι γραμμένα, είχε εκπέσει από τους ουρανούς. Επομένως, έγινε διάβολος, αφού επιδίωξε αυτό που ήταν πονηρό ενώπιον του Θεού.

18 Και επειδή είχε εκπέσει από τους ουρανούς και είχε γίνει άθλιος για πάντα, επεδίωξε επίσης την αθλιότητα όλου του ανθρωπίνου γένους. Επομένως είπε στην Εύα, μάλιστα, αυτό το παλιό φίδι, που είναι ο διάβολος, που είναι ο πατέρας όλων των ψεμάτων, επομένως είπε: Φάε τον απαγορευμένο καρπό και δεν θα πεθάνεις, αλλά θα είσαι σαν τον Θεό, που ξέρει το καλό και το κακό.

19 Αφού λοιπόν ο Αδάμ και η Εύα έφαγαν τον απαγορευμένο καρπό, οδηγήθηκαν έξω από τον κήπο της Εδέμ, για να καλλιεργήσουν τη γη.

20 Και έφεραν στον κόσμο παιδιά. Μάλιστα, την οικογένεια όλης της γης.

21 Και οι ημέρες των τέκνων των ανθρώπων παρατάθηκαν, σύμφωνα με το θέλημα του Θεού, ώστε να μπορέσουν να μετανοήσουν ενόσω είναι στη σάρκα. Επομένως, η κατάσταση τους έγινε κατάσταση δοκιμασίας και ο καιρός τους παρατάθηκε, σύμφωνα με τις εντολές τις οποίες ο Κύριος ο Θεός έδωσε στα τέκνα των ανθρώπων. Επειδή έδωσε εντολή ότι όλοι οι άνθρωποι πρέπει να μετανοήσουν. Επειδή έδειξε σε όλους τους ανθρώπους ότι είχαν χαθεί εξαιτίας της παράβασης των γονέων τους.

22 Και τώρα ιδού, αν ο Αδάμ δεν είχε κάνει παράβαση, δεν θα είχε πέσει, αλλά θα είχε παραμείνει στον κήπο της Εδέμ. Και όλα όσα είχαν δημιουργηθεί θα είχαν παραμείνει στην ίδια κατάσταση στην οποία ήταν αφού δημιουργήθηκαν. Και θα παρέμεναν για πάντα, και δεν θα είχαν τέλος.

23 Και δεν θα είχαν παιδιά. Επομένως, θα είχαν παραμείνει σε κατάσταση αθωότητας, χωρίς να έχουν αγαλλίαση, γιατί δεν γνώριζαν την αθλιότητα, χωρίς να κάνουν καλό, γιατί δεν γνώριζαν την αμαρτία.

24 Όμως ιδού, τα πάντα έχουν γίνει με τη σοφία εκείνου που γνωρίζει τα πάντα.

25 Ο Αδάμ έπεσε για να μπορέσουν να υπάρξουν οι άνθρωποι. Και οι άνθρωποι υπάρχουν για να μπορέσουν να έχουν αγαλλίαση.

26 Και ο Μεσσίας θα έλθει κατά την πληρότητα των καιρών, ώστε να μπορέσει να λυτρώσει τα τέκνα των ανθρώπων από την πτώση. Και επειδή λυτρώθηκαν από την πτώση, έγιναν ελεύθεροι για πάντα, γνωρίζοντας το καλό από το κακό, για να ενεργούν αφ’ εαυτού τους και όχι να ενεργούν άλλοι επάνω τους, εκτός αν είναι με την τιμωρία του νόμου κατά τη μεγάλη και τελευταία ημέρα, σύμφωνα με τις εντολές τις οποίες έχει δώσει ο Θεός.

27 Επομένως, οι άνθρωποι είναι ελεύθεροι κατά τη σάρκα. Και τα πάντα τους δίνονται, όσα είναι σκόπιμο στον άνθρωπο. Και είναι ελεύθεροι να διαλέξουν ελευθερία και αιώνια ζωή, μέσω του μεγάλου Μεσολαβητή όλων των ανθρώπων ή να διαλέξουν αιχμαλωσία και θάνατο, σύμφωνα με την αιχμαλωσία και δύναμη του διαβόλου. Επειδή αυτός επιζητεί όλοι οι άνθρωποι να είναι άθλιοι όπως αυτός ο ίδιος.

28 Και τώρα, υιοί μου, θα ήθελα να στρέψετε το βλέμμα σας προς τον μεγάλο Μεσολαβητή, και να ακούτε προσεκτικά τις μεγάλες του εντολές. Και να είστε πιστοί προς τα λόγια του και να διαλέξετε αιώνια ζωή, σύμφωνα με το θέλημα του Αγίου Πνεύματός του.

29 Και να μη διαλέξετε θάνατο αιώνιο, σύμφωνα με το θέλημα της σάρκας και του πονηρού που είναι μέσα της, που δίνει στο πνεύμα του διαβόλου εξουσία να αιχμαλωτίζει, για να σας ρίξει στην κόλαση, ώστε να είναι ο βασιλιάς σας στο ίδιο του το βασίλειο.

30 Είπα αυτά τα λίγα λόγια σε όλους εσάς, υιοί μου, κατά τις τελευταίες ημέρες της δοκιμασίας μου και διάλεξα το καλό τμήμα, σύμφωνα με τα λόγια του προφήτη. Και δεν έχω κανέναν άλλο αντικειμενικό σκοπό παρά μόνο την παντοτινή ευημερία της ψυχής σας. Αμήν.



Κεφαλαιο 3

Ο Ιωσήφ στην Αίγυπτο είδε τους Νεφίτες σε όραμα. Προφήτευσε για τον Τζόζεφ Σμιθ, τον βλέποντα των τελευταίων ημερών, για τον Μωυσή, ο οποίος θα απελευθέρωνε τον Ισραήλ και για την εμφάνιση του Βιβλίου του Μόρμον. Περίπου το 588–570 π.Χ.

1 Και τώρα, μιλώ σε σένα, Τζόζεφ, το τελευταίο μου παιδί. Γεννήθηκες στην έρημο των βασάνων μου. Μάλιστα, κατά τις ημέρες της μεγαλύτερης λύπης μου σε γέννησε η μητέρα σου.

2 Και είθε ο Κύριος να αφιερώσει και σε σένα αυτή τη γη, που είναι πολυτιμότατη γη, για την κληρονομιά σου και την κληρονομιά των απογόνων σου μαζί με τους αδελφούς σου, για την ασφάλεια σου παντοτινά, εφόσον θα τηρείς τις εντολές του Αγίου του Ισραήλ.

3 Και τώρα, Ιωσήφ, τελευταίο μου παιδί, εσένα που σε έφερα από την έρημο των βασάνων μου, είθε ο Κύριος να σε ευλογεί παντοτινά, επειδή οι απόγονοί σου δεν θα καταστραφούν ολοκληρωτικά.

4 Επειδή, ιδού, είσαι ο καρπός της οσφύος μου. Και εγώ είμαι απόγονος του Ιωσήφ τον οποίο μετέφεραν αιχμάλωτο στην Αίγυπτο. Και σπουδαίες ήταν οι διαθήκες του Κυρίου, τις οποίες συνήψε στον Ιωσήφ.

5 Επομένως, ο Ιωσήφ πράγματι είδε την εποχή μας. Και πήρε υπόσχεση από τον Κύριο, ότι από τον καρπό της οσφύος του, ο Κύριος ο Θεός θα έβγαζε έναν δίκαιο κλάδο στον οίκο του Ισραήλ. Όχι τον Μεσσία, αλλά έναν κλάδο που επρόκειτο να αποκοπεί, όμως να τον θυμάται στις διαθήκες του ο Κύριος, έτσι ώστε ο Μεσσίας να τους φανερωθεί κατά τις τελευταίες ημέρες, με το πνεύμα της δύναμης, ώστε να βγουν από το σκοτάδι στο φως. Μάλιστα, από κρυμμένο σκοτάδι και από αιχμαλωσία σε ελευθερία.

6 Γιατί ο Ιωσήφ πράγματι κατέθεσε μαρτυρία, λέγοντας: Έναν βλέποντα θα αναστήσει ο Κύριος ο Θεός μου, ο οποίος θα είναι εκλεκτός βλέπων ανάμεσα στον καρπό της οσφύος μου.

7 Μάλιστα, ο Ιωσήφ είπε πράγματι: Έτσι είπε ο Κύριος σε εμένα: Έναν εκλεκτό βλέποντα θα αναστήσω από τον καρπό της οσφύος μου. Και αυτός θα εκτιμηθεί πολύ από τον καρπό της οσφύος σου. Και σε αυτόν θα δώσω εντολή να τελέσει έργο για τον καρπό της οσφύος σου, τους αδελφούς του, έργο που θα είναι μεγάλης αξίας γι’ αυτούς, δηλαδή να τους φέρει στη γνώση των διαθηκών που έχω συνάψει με τους πατέρες σας.

8 Και θα του δώσω εντολή να μην κάνει κανένα άλλο έργο, παρά μόνο το έργο που θα τον προστάξω. Και θα τον καταστήσω μέγα εμπρός στα μάτια μου, επειδή θα τελέσει το έργο μου.

9 Και θα είναι μέγας όπως ο Μωυσής, τον οποίο σας έχω πει ότι θα ετοιμάσω για εσάς, για να ελευθερώσει τον λαό μου, ω οίκε του Ισραήλ.

10 Τον Μωυσή λοιπόν θα ετοιμάσω για να ελευθερώσει τον λαό σου από τη γη της Αιγύπτου.

11 Όμως έναν βλέποντα θα ετοιμάσω από τον καρπό της οσφύος σου. Και θα δώσω σε αυτόν δύναμη να φέρει σε φως τον λόγο μου προς τον καρπό της οσφύος σου. Και όχι απλώς να φέρει σε φως τον λόγο μου, είπε ο Κύριος, αλλά να τους πείσει για τον λόγο μου, που θα έχει ήδη φανερωθεί σε αυτούς.

12 Επομένως, ο καρπός της οσφύος σου θα γράψει, και ο καρπός της οσφύος του Ιούδα θα γράψει. Αυτό λοιπόν που θα γραφεί από τον καρπό της οσφύος σου και επίσης αυτό που θα γραφεί από τον καρπό της οσφύος του Ιούδα, θα αναπτυχθούν μαζί, μέχρι που να καταρρίψουν τις λανθασμένες διδαχές και να κατασιγάσουν τις διχόνοιες, και να εδραιώσουν ειρήνη ανάμεσα στον καρπό της οσφύος σου, και να τους φέρει στη γνώση των πατέρων τους κατά τις τελευταίες ημέρες, και επίσης στη γνώση των διαθηκών μου, λέει ο Κύριος.

13 Και από αδυναμία θα καταστεί δυνατός, εκείνη την ημέρα που το έργο μου θα αρχίσει ανάμεσα σε όλον τον λαό μου, για την αποκατάστασή σου, ω οίκε του Ισραήλ, είπε ο Κύριος.

14 Έτσι λοιπόν προφήτευσε ο Ιωσήφ, λέγοντας: Ιδού, αυτόν τον βλέποντα θα ευλογήσει ο Κύριος, και εκείνοι που επιζητούν να τον καταστρέψουν θα πέσουν σε σύγχυση, επειδή αυτή η υπόσχεση που έχω λάβει από τον Κύριο για τον καρπό της οσφύος μου, θα εκπληρωθεί. Ιδού, είμαι βέβαιος για την εκπλήρωση της υπόσχεσης αυτής.

15 Και το όνομά του θα είναι ίδιο με το όνομά μου, και θα είναι ίδιο με το όνομα του πατέρα του. Και θα είναι σαν κι εμένα, επειδή αυτό που ο Κύριος θα φέρει σε φως με το χέρι εκείνου, με τη δύναμη του Κυρίου, θα φέρει τον λαό μου στη σωτηρία.

16 Μάλιστα, έτσι προφήτευσε ο Ιωσήφ: Είμαι βέβαιος γι’ αυτό, ακριβώς όπως είμαι βέβαιος για την υπόσχεση του Μωυσή. Επειδή ο Κύριος μου έχει πει, θα διατηρήσω τους απογόνους σου για πάντα.

17 Και ο Κύριος έχει: Θα ετοιμάσω έναν Μωυσή και θα του δώσω δύναμη σε ράβδο και θα του δώσω κρίση γραπτώς. Εντούτοις δεν θα λύσω τη γλώσσα του για να μιλά πολύ, επειδή δεν θα τον καταστήσω ισχυρό στη ρητορική. Όμως θα του γράψω τον νόμο μου, με το δάχτυλο του ίδιου του χεριού μου, και θα κάνω έναν ομιλητή γι’ αυτόν.

18 Και ο Κύριος μου είπε επίσης: Θα ετοιμάσω για τον καρπό της οσφύος σου και θα κάνω γι’ αυτόν έναν ομιλητή. Και εγώ, ιδού, θα του δώσω να γράψει αυτά που γράφηκαν από τον καρπό της οσφύος σου, προς τον καρπό της οσφύος σου. Και ο ομιλητής της οσφύος σου, θα το δηλώσει.

19 Και τα λόγια που θα γράψει θα είναι τα λόγια που κατά την κρίση μου είναι σκόπιμα να έλθουν σε φως προς τον καρπό της οσφύος σου. Και θα είναι σαν να είχε αναφωνήσει ο καρπός της οσφύος σου προς αυτούς από το χώμα. Επειδή γνωρίζω την πίστη τους.

20 Και θα αναφωνήσουν από το χώμα. Μάλιστα, προς τους αδελφούς τους, για μετάνοια, ύστερα από τόσες γενεές που θα έχουν περάσει. Και θα συμβεί ώστε η φωνή τους θα ακουστεί σύμφωνα με την απλότητα των λόγων τους.

21 Χάρη στην πίστη τους, τα λόγια τους θα έρχονται από το στόμα μου προς τους αδελφούς τους που είναι ο καρπός της οσφύος σου. Και την αδυναμία των λόγων τους θα την καταστήσω δυνατή με την πίστη τους, μέχρι που να θυμούνται τις διαθήκες μου, αυτές που συνήψα με τους πατέρες σου.

22 Και τώρα, ιδού, υιέ μου Ιωσήφ, με αυτόν τον τρόπο προφήτευσε ο γεννήτοράς μου της παλαιάς εποχής.

23 Επομένως, χάρη αυτής της διαθήκης, είσαι μακάριος. Επειδή οι απόγονοί σου δεν θα καταστραφούν, επειδή θα ακούσουν προσεκτικά τα λόγια του βιβλίου.

24 Και θα εμφανισθεί ένας ισχυρός άνδρας ανάμεσα τους, ο οποίος θα κάνει μεγάλο καλό, και με λόγια και με έργα, που θα είναι όργανο στα χέρια του Θεού, με υπέρμετρη πίστη, για να τελέσει μεγάλα θαύματα, και να κάνει αυτό που είναι σημαντικό στα μάτια του Θεού, για να φέρει σε πέρας αποκατάσταση σε πολλά προς τον οίκο του Ισραήλ, και προς τους απογόνους των αδελφών σου.

25 Και τώρα, μακάριος είσαι, Ιωσήφ. Ιδού, είσαι μικρός. Επομένως να ακούς με προσοχή τα λόγια του αδελφού σου τού Νεφί, και θα συμβούν σε σένα όλα αυτά σύμφωνα με τα λόγια που έχω πει. Να θυμάσαι τα λόγια του πατέρα σου που πεθαίνει. Αμήν.



Κεφαλαιο 4

Ο Λεχί συμβουλεύει και ευλογεί τους απογόνους του. Πεθαίνει και ενταφιάζεται. Ο Νεφί δοξάζει τον Θεό για την καλοσύνη του. Ο Νεφί θέτει την εμπιστοσύνη του προς τον Κύριο για πάντα. Περίπου το 588–570 π.Χ.

1 Και τώρα, εγώ, ο Νεφί, μιλώ σχετικά με τις προφητείες για τις οποίες μίλησε ο πατέρας μου, σχετικά με τον Ιωσήφ, ο οποίος μεταφέρθηκε στην Αίγυπτο.

2 Γιατί, ιδού, πράγματι προφήτευσε σχετικά με όλους τους απογόνους του. Και από τις προφητείες που έγραψε, δεν υπάρχουν πολλές σπουδαιότερες. Και προφήτευσε σχετικά με εμάς και τις μελλοντικές μας γενεές· και αυτά είναι γραμμένα επάνω στις πλάκες από ορείχαλκο.

3 Επομένως, όταν ο πατέρας μου τελείωσε την ομιλία του σχετικά με τις προφητείες τού Ιωσήφ, κάλεσε τα τέκνα του Λάμαν, τους υιούς του και τις θυγατέρες του, και τους είπε: Ιδού, υιοί μου και θυγατέρες μου, εσείς που είστε οι υιοί και οι θυγατέρες του πρωτότοκού μου, θα ήθελα να προσέξετε τα λόγια μου.

4 Επειδή ο Κύριος ο Θεός είπε: Εφόσον τηρείτε τις εντολές μου, θα ευημερείτε στη γη. Και εφόσον δεν τηρείτε τις εντολές μου, θα αποκοπείτε από την παρουσία μου.

5 Όμως, ιδού, υιοί μου και θυγατέρες μου, δεν μπορώ να κατέβω στον τάφο μου χωρίς να σας αφήσω μία ευλογία. Επειδή, ιδού, ξέρω ότι αν ανατραφείτε στην οδό που θα πρέπει να βαδίσετε, δεν θα απομακρυνθείτε από αυτήν.

6 Επομένως, αν είστε καταραμένοι, ιδού, σας αφήνω την ευλογία μου, ώστε η κατάρα να αφαιρεθεί από επάνω σας και να πέσει επάνω στα κεφάλια των γονέων σας.

7 Επομένως, χάριν της ευλογίας μου, ο Κύριος ο Θεός δεν θα σας αφήσει να αφανισθείτε. Επομένως θα είναι ελεήμων προς εσάς και προς τους απογόνους σας για πάντα.

8 Και συνέβη ώστε αφού σταμάτησε την ομιλία ο πατέρας μου στους υιούς και στις θυγατέρες τού Λάμαν, είπε να του φέρουν ενώπιόν του τους υιούς και τις θυγατέρες τού Λεμουήλ.

9 Και τους μίλησε, λέγοντας: Ιδού, υιοί μου και θυγατέρες μου, που είστε οι υιοί και οι θυγατέρες του δεύτερου υιού μου. Ιδού, σας αφήνω την ίδια ευλογία που άφησα στους υιούς και τις θυγατέρες του Λάμαν. Επομένως, δεν θα καταστραφείτε εντελώς. Αλλά στο τέλος, οι απόγονοί σας θα ευλογηθούν.

10 Και συνέβη ώστε όταν ο πατέρας μου σταμάτησε την ομιλία προς αυτούς, ιδού, μίλησε στους υιούς του Ισμαήλ, και μάλιστα σε όλη την οικογένειά του.

11 Και αφού σταμάτησε να τους μιλά, μίλησε στον Σαμ, λέγοντας: Ευλογημένος να είσαι εσύ και οι απόγονοί σου· επειδή θα κληρονομήσεις τη γη όπως και ο αδελφός σου Νεφί. Και οι απόγονοί σου θα αριθμηθούν με τους απογόνους του. Και εσύ θα είσαι σαν τον αδελφό σου, και οι απόγονοί σου σαν τους απογόνους του. Και θα είσαι ευλογημένος όλες τις ημέρες σου.

12 Και συνέβη ώστε αφού ο πατέρας μου, ο Λεχί, είχε μιλήσει σε όλον τον οίκο του, σύμφωνα με τα αισθήματα της καρδιάς του και το Πνεύμα του Κυρίου, το οποίο ήταν μέσα του, με τον καιρό γέρασε πολύ. Και συνέβη ώστε πέθανε και ετάφη.

13 Και συνέβη ώστε όχι πολλές ημέρες μετά τον θάνατό του, ο Λάμαν και ο Λεμουήλ και οι υιοί του Ισμαήλ ήταν θυμωμένοι μαζί μου για τις νουθεσίες του Κυρίου.

14 Επειδή εγώ, ο Νεφί, εξαναγκάσθηκα να τους μιλήσω, σύμφωνα με τον λόγο του. Επειδή τους είπα πολλά, και επίσης ο πατέρας μου, πριν από τον θάνατό του. Πολλά από αυτά τα λόγια είναι γραμμένα επάνω στις άλλες μου πλάκες, διότι το ιστορικό μέρος είναι γραμμένο επάνω στις άλλες μου πλάκες.

15 Και επάνω σε αυτές γράφω τα της ψυχής μου, και πολλές από τις γραφές που είναι χαραγμένες επάνω στις πλάκες από ορείχαλκο. Επειδή η ψυχή μου τέρπεται με τις γραφές και η καρδιά μου τις συλλογίζεται, και τις γράφω προς γνώση και όφελος των τέκνων μου.

16 Ιδού, η ψυχή μου τέρπεται με τα του Κυρίου. Και η καρδιά μου συλλογίζεται διαρκώς αυτά που είδα και άκουσα.

17 Όμως, παρά τη μεγάλη καλοσύνη του Κυρίου που μου δείχνει τα μεγάλα και θαυμαστά έργα Του, η καρδιά μου αναφωνεί: Ω, τι ταλαίπωρος άνθρωπος που είμαι! Μάλιστα, η καρδιά μου λυπάται εξαιτίας της σάρκας μου. Η ψυχή μου θλίβεται εξαιτίας των ανομιών μου.

18 Είμαι περικυκλωμένος ολόγυρα, εξαιτίας των πειρασμών και των αμαρτιών που τόσο εύκολα με περιστοιχίζουν.

19 Και όταν επιθυμώ να αγαλλιάσω, η καρδιά μου στενάζει εξαιτίας των αμαρτιών μου. Όμως, ξέρω σε ποιον βασίσθηκα.

20 Ο Θεός μου υπήρξε το στήριγμά μου. Με οδήγησε μέσα από τα βάσανά μου στην έρημο. Και με διαφύλαξε επάνω στα νερά του μεγάλου βάθους.

21 Με γέμισε με την αγάπη του, ακόμη και μέχρι τη φθορά της σάρκας μου.

22 Σάστισε το μυαλό των εχθρών μου, σε σημείο που τους έκανε να σείονται εμπρός μου.

23 Ιδού, άκουσε την κραυγή μου κατά την ημέρα και μου έδωσε γνώση με οράματα κατά τη νύχτα.

24 Και κατά την ημέρα έγινα θαρραλέος με δυνατή προσευχή προς αυτόν. Μάλιστα, τη φωνή μου έστειλα προς τα ύψη και άγγελοι κατέβηκαν και μου παραστάθηκαν.

25 Και επάνω στις πτέρυγες του Πνεύματός του, το σώμα μου μεταφέρθηκε σε υπερβολικά υψηλά βουνά. Και τα μάτια μου είδαν σπουδαία πράγματα, μάλιστα, πάρα πολύ σπουδαία για έναν άνθρωπο. Γι’ αυτό μου ζητήθηκε να μην τα γράψω.

26 Ω, τότε, αν έχω δει τόσο σπουδαία πράγματα, αν ο Κύριος με τη συγκατάβασή του προς τα τέκνα των ανθρώπων έχει επισκεφθεί τους ανθρώπους με τόσο μεγάλη ευσπλαχνία, γιατί να πρέπει η καρδιά μου να θρηνεί και η ψυχή μου να περιφέρεται στην κοιλάδα της θλίψης, και η σάρκα μου να φθίνει, και η δύναμη μου να εξασθενεί, εξαιτίας των βασάνων μου;

27 Και γιατί να ενδίδω στην αμαρτία εξαιτίας της σάρκας μου; Μάλιστα, γιατί να υποχωρώ στους πειρασμούς, ώστε ο πονηρός να παίρνει θέση στην καρδιά μου για να καταστρέφει τη γαλήνη μου και να βασανίζει την ψυχή μου; Γιατί θυμώνω εξαιτίας του εχθρού μου;

28 Ξύπνα, ψυχή μου! Μην πέφτεις πια σε αμαρτία. Αγαλλίασε, καρδιά μου, και μην παραχωρείς πια θέση στον εχθρό της ψυχής μου.

29 Μην θυμώσεις ξανά εξαιτίας των εχθρών μου. Μην εξασθενείς τη δύναμη μου εξαιτίας των βασάνων μου.

30 Αγαλλίασε, καρδιά μου, και φώναξε προς τον Κύριο, και πες: Ω Κύριε, θα σε δοξολογώ για πάντα. Μάλιστα, η ψυχή μου θα αγαλλιάζει με εσένα, τον Θεό μου, και τον βράχο της σωτηρίας μου.

31 Ω Κύριε, θα λυτρώσεις την ψυχή μου; Θα με ελευθερώσεις από τα χέρια των εχθρών μου; Θα με κάνεις να σείομαι στην όψη της αμαρτίας;

32 Είθε οι πύλες της κόλασης να είναι συνεχώς κλειστές εμπρός μου, εξαιτίας του ότι η καρδιά μου είναι συντετριμμένη και το πνεύμα μου μεταμελημένο! Ω Κύριε, μην κλείσεις τις πύλες της χρηστότητάς σου εμπρός μου, για να μπορώ να βαδίζω στο μονοπάτι της χαμηλής κοιλάδας, για να είμαι ακριβής στον απλό δρόμο!

33 Ω Κύριε, περίβαλλέ με ολόγυρα με τον χιτώνα της χρηστότητάς σου! Ω Κύριε, προετοίμασε δρόμο για τη διαφυγή μου από τους εχθρούς μου! Κάνε τον δρόμο μου ίσιο μπροστά μου! Μην τοποθετήσεις πρόσκομμα στον δρόμο μου – αλλά καθάρισε τον δρόμο μου εμπρός μου και μη φράξεις τον δικό μου δρόμο, αλλά τους δρόμους του εχθρού μου.

34 Ω Κύριε, βασίσθηκα σε σένα και σε σένα θα βασίζομαι για πάντα. Δεν θα βασισθώ στον βραχίονα της σάρκας, επειδή ξέρω ότι καταραμένος είναι εκείνος που βασίζεται στον βραχίονα της σάρκας. Μάλιστα, καταραμένος είναι εκείνος που βασίζεται σε άνθρωπο ή κάνει σάρκα τον βραχίονά του.

35 Μάλιστα, ξέρω ότι ο Θεός θα δώσει αφειδώς σε εκείνον που ζητεί. Μάλιστα, ο Θεός μου θα μου δώσει, αν δεν ζητώ ανάρμοστα. Άρα θα υψώσω τη φωνή μου προς εσένα. Μάλιστα, θα αναφωνώ προς εσένα, τον Θεό μου, τον βράχο της χρηστότητάς μου. Ιδού, η φωνή μου θα υψώνεται πάντα προς εσένα, τον βράχο μου και τον παντοτινό Θεό μου. Αμήν.



Κεφαλαιο 5

Οι Νεφίτες χωρίζονται από τους Λαμανίτες, τηρούν τον νόμο του Μωυσή και κτίζουν ναό. Εξαιτίας της απιστίας τους, οι Λαμανίτες αποκόπτονται από την παρουσία του Κυρίου, είναι καταραμένοι και γίνονται μάστιγα για τους Νεφίτες. Περίπου το 588–559 π.Χ.

1 ΙδοΥ, συνέβη ώστε εγώ, ο Νεφί, αναφωνούσα όντως με θέρμη προς τον Κύριο τον Θεό μου, εξαιτίας του θυμού των αδελφών μου.

2 Όμως, ιδού, ο θυμός τους μεγάλωσε εναντίον μου, τόσο πολύ που επιζητούσαν να μου αφαιρέσουν τη ζωή.

3 Μάλιστα, παραπονούνταν όντως εναντίον μου, λέγοντας: Ο μικρότερός μας αδελφός θέλει να μας κυβερνά. Και περάσαμε πολλές δοκιμασίες εξαιτίας του. Επομένως, ας τον φονεύσουμε, ώστε να μην βασανιζόμαστε περισσότερο εξαιτίας των λόγων του. Επειδή, ιδού, δεν θα τον έχουμε να είναι ο κυβερνήτης μας, γιατί αυτό ανήκει σε μας, που είμαστε οι μεγαλύτεροι αδελφοί, να κυβερνάμε τούτον τον λαό.

4 Τώρα, δεν γράφω επάνω σε αυτές τις πλάκες όλα τα λόγια που παραπονούνταν εναντίον μου. Όμως, μου αρκεί να πω ότι επιζητούσαν όντως να μου αφαιρέσουν τη ζωή.

5 Και συνέβη ώστε ο Κύριος όντως με προειδοποίησε, ότι εγώ, ο Νεφί, έπρεπε να φύγω από κοντά τους και να καταφύγω στην έρημο, καθώς και όλοι όσοι ήθελαν να έλθουν μαζί μου.

6 Επομένως, συνέβη ώστε εγώ, ο Νεφί, πήρα την οικογένειά μου, και επίσης τον Ζώραμ και την οικογένειά του, και τον Σαμ, τον μεγαλύτερο μου αδελφό και την οικογένειά του, και τον Ιακώβ και τον Ιωσήφ, τους μικρότερους αδελφούς μου, και επίσης τις αδελφές μου, και όλους όσους ήθελαν να έλθουν μαζί μου. Και όλοι όσοι ήθελαν να έλθουν μαζί μου ήταν εκείνοι που πίστευαν στις προειδοποιήσεις και στις αποκαλύψεις του Θεού. Επομένως, εισάκουσαν όντως τα λόγια μου.

7 Πήραμε λοιπόν τις σκηνές μας και οτιδήποτε άλλο μπορούσαμε και ταξιδέψαμε μέσα στην έρημο για διάστημα πολλών ημερών. Και αφού ταξιδέψαμε για διάστημα πολλών ημερών, στήσαμε τις σκηνές μας.

8 Και ο λαός μου ήθελε να ονομάσουμε τον τόπο Νεφί. Επομένως, τον ονομάσαμε Νεφί.

9 Και όλοι όσοι ήταν μαζί μου αποδέχθηκαν να αποκαλούνται ο λαός του Νεφί.

10 Και προσέχαμε όντως να τηρούμε τις κρίσεις και τα διατάγματα και τις εντολές του Κυρίου στα πάντα, σύμφωνα με τον νόμο του Μωυσή.

11 Και ο Κύριος ήταν μαζί μας. Και ευημερήσαμε υπερβολικά, διότι σπείραμε σπόρο, και όντως δρέψαμε πάλι εν αφθονία. Και αρχίσαμε να εκτρέφουμε κοπάδια και αγέλες και ζώα κάθε είδους.

12 Και εγώ, ο Νεφί, είχα επίσης φέρει τα χρονικά που ήταν εγχαραγμένα επάνω στις πλάκες από ορείχαλκο, και επίσης τη σφαίρα, δηλαδή την πυξίδα, η οποία είχε ετοιμασθεί για τον πατέρα μου από το χέρι του Κυρίου, σύμφωνα με αυτό που είναι γραμμένο.

13 Και συνέβη ώστε αρχίσαμε να ευημερούμε υπερβολικά και να πληθυνόμαστε στη γη.

14 Και εγώ, ο Νεφί, πήρα όντως το σπαθί του Λάβαν, και στον ίδιο τύπο έφτιαξα πολλά σπαθιά, μήπως κατά οποιονδήποτε τρόπο ο λαός που τώρα αποκαλούντο Λαμανίτες ερχόταν καταπάνω μας και μας κατέστρεφε. Επειδή ήξερα το μίσος του εναντίον μου και εναντίον των παιδιών μου και εκείνων που αποκαλούντο λαός μου.

15 Και έμαθα στον λαό μου να κτίζει κτήρια και να επεξεργάζεται κάθε είδους ξυλεία και σίδηρο και χαλκό και ορείχαλκο και χάλυβα και χρυσό και άργυρο και πολύτιμα μεταλλεύματα, τα οποία υπήρχαν σε μεγάλη αφθονία.

16 Και εγώ, ο Νεφί, έκτισα έναν ναό. Και τον οικοδόμησα κατά τον τύπο του ναού του Σολομώντα, μόνο που δεν είχε κτιστεί με τόσα πολύτιμα αντικείμενα, επειδή δεν μπορούσαν να βρεθούν επάνω στη χώρα, επομένως δεν μπορούσε να κτιστεί σαν τον ναό του Σολομώντα. Όμως τρόπος κατασκευής ήταν σαν τον ναό του Σολομώντα και η καλλιτεχνία του ήταν υπερβολικά λεπτή.

17 Και συνέβη ώστε εγώ, ο Νεφί, έκανα τον λαό μου να είναι φιλόπονος και να εργάζεται με τα χέρια του.

18 Και συνέβη ώστε ήθελαν να είμαι βασιλιάς τους. Όμως εγώ, ο Νεφί, επιθυμούσα να μην έχουν βασιλιά. Παρ’ όλα αυτά, έκανα γι’ αυτούς σύμφωνα με ό,τι ήταν εντός των δυνάμεών μου.

19 Και ιδού, τα λόγια του Κυρίου είχαν εκπληρωθεί προς τους αδελφούς μου, αυτά που είχε πει σχετικά με αυτούς, ότι θα έπρεπε να είμαι κυβερνήτης τους και δάσκαλός τους. Επομένως, υπήρξα ο κυβερνήτης τους και ο δάσκαλός τους, σύμφωνα με τις εντολές του Κυρίου, μέχρι τη στιγμή που επιζητούσαν να μου αφαιρέσουν τη ζωή.

20 Επομένως, ο λόγος του Κυρίου εκπληρώθηκε, αυτός που μου είχε πει, λέγοντας ότι: Εφόσον δεν εισακούν τα λόγια σου, θα αποκοπούν από την παρουσία του Κυρίου. Και ιδού, αποκόπηκαν από την παρουσία του.

21 Και είχε κάνει την κατάρα να πέσει επάνω τους, μάλιστα, μία οδυνηρή κατάρα, εξαιτίας της ανομίας τους. Επειδή ιδού, είχαν σκληρύνει την καρδιά τους εναντίον του, ώστε είχαν γίνει σαν πυρόλιθος. Επομένως, καθώς ήταν λευκοί και υπερβολικά όμορφοι και θελκτικοί, για να μην είναι δελεαστικοί για τον λαό μου, ο Κύριος ο Θεός έκανε να πέσει επάνω τους δέρμα μελανό.

22 Και έτσι είπε ο Κύριος ο Θεός: Θα κάνω ώστε να είναι απεχθείς προς τον λαό σου, εκτός αν μετανοήσουν για τις ανομίες τους.

23 Και καταραμένοι θα είναι οι απόγονοι εκείνου που αναμειγνύονται με τους απογόνους τους. Επειδή θα είναι καταραμένοι με την ίδια κατάρα. Και το είπε ο Κύριος, και έγινε.

24 Και εξαιτίας της κατάρας τους που ήταν επάνω τους, έγιναν νωθρός λαός, γεμάτος διαβολιά και πονηρία και όντως επιζητούσαν στην έρημο αρπακτικά ζώα.

25 Και ο Κύριος ο Θεός μού είπε: Αυτοί θα αποτελούν μάστιγα για τους απογόνους σου, για να τους παρακινούν να με θυμούνται. Και εφόσον δεν με θυμούνται και δεν ακούν τα λόγια μου, αυτοί θα τους μαστίζουν μέχρι καταστροφής.

26 Και συνέβη ώστε εγώ, ο Νεφί, αφιέρωσα τον Ιακώβ και τον Ιωσήφ, για να είναι ιερείς και διδάσκαλοι στη χώρα του λαού μου.

27 Και συνέβη ώστε ζήσαμε κατά τον τρόπο της ευδαιμονίας.

28 Και είχαν περάσει τριάντα χρόνια από τότε που φύγαμε από την Ιερουσαλήμ.

29 Και εγώ, ο Νεφί, είχα τηρήσει επάνω στις πλάκες μου, τις οποίες είχα φτιάξει, τα χρονικά του λαού μου μέχρι τούδε.

30 Και συνέβη ώστε ο Κύριος ο Θεός μού είπε: Φτιάξε άλλες πλάκες. Και να χαράξεις επάνω τους πολλά τα οποία φαίνονται καλά σε εμένα, προς όφελος του λαού σου.

31 Επομένως, εγώ, ο Νεφί, για να είμαι υπάκουος στις εντολές του Κυρίου, πήγα και έφτιαξα αυτές τις πλάκες επάνω στις οποίες έχω χαράξει αυτά.

32 Και χάραξα αυτό που ευαρεστεί τον Θεό. Και αν ο λαός μου ευαρεστείται με τα του Θεού, θα ευαρεστείται με τα χαράγματά μου που είναι επάνω σε αυτές τις πλάκες.

33 Και αν ο λαός μου επιθυμεί να γνωρίζει το πιο λεπτομερές τμήμα της ιστορίας του λαού μου, πρέπει να ερευνήσει τις άλλες μου πλάκες.

34 Και μου αρκεί να πω ότι είχαν περάσει σαράντα χρόνια, και είχαμε ήδη πολέμους και διχόνοιες με τους αδελφούς μας.



Κεφαλαιο 6

Ο Ιακώβ αφηγείται την ιουδαϊκή ιστορία: η βαβυλώνια αιχμαλωσία και η επιστροφή· η διακονία και η σταύρωση του Αγίου του Ισραήλ· η βοήθεια από τους εθνικούς και η από τους Ιουδαίους αποκατάσταση των τελευταίων ημερών, όταν θα πιστέψουν στον Μεσσία. Περίπου το 559–545 π.Χ.

1 Τα λόγια του Ιακώβ, αδελφού του Νεφί, τα οποία είπε προς τον λαό του Νεφί:

2 Ιδού, αγαπημένοι μου αδελφοί, εγώ, ο Ιακώβ, έχοντας κληθεί από τον Θεό, χειροτονημένος κατά την αγία του τάξη, και έχοντας αφιερωθεί από τον αδελφό μου τον Νεφί, τον οποίο βλέπετε ως βασιλέα ή ως προστάτη, και στον οποίο βασίζεστε για την ασφάλεια σας, ιδού, εσείς ξέρετε ότι σας έχω μιλήσει επανειλημμένως για παρά πολλά πράγματα.

3 Παρ’ όλα αυτά, σας μιλώ πάλι, επειδή επιθυμώ την ευημερία της ψυχής σας. Μάλιστα, η αγωνία μου για εσάς είναι μεγάλη. Και εσείς οι ίδιοι ξέρετε ότι πάντοτε ήταν. Επειδή σας παρότρυνα με κάθε επιμέλεια και σας δίδαξα τα λόγια του πατέρα μου και σας μίλησα σχετικά με όλα όσα έχουν γραφεί, από τη δημιουργία του κόσμου.

4 Και τώρα, ιδού, θα σας μιλήσω σχετικά με αυτά που έχουν συμβεί, και αυτά που πρόκειται να συμβούν. Επομένως, θα σας διαβάσω τα λόγια του Ησαΐα. Και είναι τα λόγια τα οποία ο αδελφός μου επιθύμησε να σας πω. Και σας μιλώ για το καλό σας, για να μάθετε και να δοξάσετε το όνομα του Θεού σας.

5 Και τώρα, τα λόγια τα οποία θα διαβάσω είναι αυτά που είπε ο Ησαΐας σχετικά με όλον τον οίκο του Ισραήλ. Επομένως, μπορούν να παρομοιασθούν με εσάς, διότι εσείς είστε από τον οίκο του Ισραήλ. Και υπάρχουν πολλά πράγματα που είπε ο Ησαΐας, τα οποία μπορούν να παρομοιασθούν με εσάς, επειδή εσείς είστε από τον οίκο του Ισραήλ.

6 Και τώρα, αυτά είναι τα λόγια: Έτσι λέει ο Κύριος ο Θεός: Ιδού, θα υψώσω το χέρι μου προς τους Εθνικούς, και θα στήσω τη σημαία μου προς τον λαό. Και αυτοί θα φέρουν τους υιούς σου στην αγκαλιά τους, και τις θυγατέρες σου θα τις σηκώνουν επάνω στους ώμους τους.

7 Και οι βασιλιάδες θα είναι παιδοτρόφοι σου, και οι βασίλισσές τους οι τροφοί σου· θα σε προσκυνήσουν με το πρόσωπο τους προς τη γη και θα γλείψουν το χώμα των ποδιών σου· και θα γνωρίσεις ότι εγώ είμαι ο Κύριος και δεν θα ντρέπονται αυτοί που με προσμένουν.

8 Και τώρα εγώ, ο Ιακώβ, θα ήθελα να πω μερικά πράγματα σχετικά με αυτά τα λόγια. Γιατί ιδού, ο Κύριος μού έδειξε ότι αυτοί που ήταν στην Ιερουσαλήμ, από την οποία ήλθαμε, έχουν φονευθεί και μεταφερθεί αιχμάλωτοι.

9 Παρ’ όλα αυτά, ο Κύριος μού έδειξε ότι πρόκειται να επιστρέψουν. Και μου έδειξε επίσης ότι ο Κύριος ο Θεός, ο Άγιος του Ισραήλ, πρόκειται να φανερωθεί σε αυτούς κατά τη σάρκα. Και αφού φανερωθεί, αυτοί πρόκειται να τον μαστιγώσουν και να τον σταυρώσουν, σύμφωνα με τα λόγια του αγγέλου που μου το είπε.

10 Και αφού σκληρύνουν την καρδιά τους και γίνουν σκληροτράχηλοι εναντίον του Αγίου του Ισραήλ, ιδού, οι κρίσεις του Αγίου του Ισραήλ θα πέσουν επάνω τους. Και θα έλθει η ημέρα κατά την οποία θα παταχθούν και θα βασανισθούν.

11 Επομένως, αφού συρθούν απ’ εδώ και απ’ εκεί, διότι έτσι λέει ο άγγελος, πολλοί θα βασανισθούν κατά τη σάρκα και δεν θα αφεθούν να αφανισθούν, χάριν των προσευχών των πιστών. Θα διασκορπισθούν και θα παταχθούν και θα μισηθούν. Παρόλα αυτά, ο Κύριος θα είναι ελεήμων προς αυτούς, ώστε όταν φθάσουν στο σημείο να μάθουν για τον Λυτρωτή τους, θα συναθροισθούν πάλι στις χώρες της κληρονομιάς τους.

12 Και ευλογημένοι είναι οι Εθνικοί, εκείνοι για τους οποίους έχει γράψει ο προφήτης. Γιατί ιδού, αν γίνει και μετανοήσουν και δεν πολεμούν εναντίον της Σιών και δεν ενωθούν με αυτήν τη μεγάλη και απεχθή εκκλησία, θα σωθούν. Επειδή ο Κύριος ο Θεός θα εκπληρώσει τις διαθήκες του, τις οποίες έχει συνάψει προς τα τέκνα του. Και γι’ αυτόν τον σκοπό ο προφήτης έχει γράψει αυτά τα πράγματα.

13 Επομένως, εκείνοι που πολεμούν εναντίον της Σιών και του λαού τού Κυρίου τής διαθήκης, θα γλείψουν το χώμα των ποδιών τους. Και ο λαός του Κυρίου δεν θα ντρέπεται. Επειδή ο λαός του Κυρίου είναι εκείνοι που τον προσμένουν. Επειδή ακόμη προσμένουν τον ερχομό του Μεσσία.

14 Και ιδού, σύμφωνα με τα λόγια του προφήτη, ο Μεσσίας θα ενεργήσει πάλι τη δεύτερη φορά για να τους περισυλλέξει. Επομένως, θα φανερωθεί σε αυτούς με δύναμη και μεγάλη δόξα, μέχρι καταστροφής των εχθρών τους, όταν έλθει η ημέρα εκείνη κατά την οποία θα πιστέψουν σε αυτόν. Και δεν θα καταστρέψει κανέναν που πιστεύει σε αυτόν.

15 Και εκείνοι που δεν πιστεύουν σε αυτόν, θα καταστραφούν, και με φωτιά και με θύελλα, και με σεισμούς και με αιματοχυσίες και με λοιμώδεις νόσους και με λιμό. Και θα γνωρίσουν ότι ο Κύριος είναι ο Θεός, ο Άγιος του Ισραήλ.

16 Γίνεται η λεία να αφαιρεθεί από τον ισχυρό ή ο νόμιμος αιχμάλωτος να ελευθερωθεί;

17 Όμως έτσι λέει ο Κύριος: Ακόμη και οι αιχμάλωτοι του ισχυρού θα απομακρυνθούν και η λεία του τρομερού θα ελευθερωθεί. Επειδή ο Ισχυρός Θεός θα ελευθερώσει τον λαό της διαθήκης του. Γιατί έτσι λέει ο Κύριος: Εγώ θα αντιδικήσω με αυτούς που αντιδικούν με εσένα –

18 Και θα θρέψω αυτούς που σε καταπιέζουν, με την ίδια τους τη σάρκα. Και θα μεθύσουν με το ίδιο τους το αίμα σαν με γλυκό κρασί. Και θα γνωρίσει κάθε σάρκα ότι εγώ ο Κύριος είμαι ο Σωτήρας σου και ο Λυτρωτής σου, ο Ισχυρός του Ιακώβ.



Κεφαλαιο 7

Ο Ιακώβ εξακολουθεί να διαβάζει από τον Ησαΐα: Ο Ησαΐας μιλά μεσσιανικά. Ο Μεσσίας θα έχει τη γλώσσα των διδαγμένων. Θα στρέψει τα νώτα Του στους μαστιγωτές. Δεν θα εξευτελιστεί. Συγκρίνετε Ησαΐα 50. Περίπου το 559–545 π.Χ.

1 Μαλιστα, γιατί έτσι λέει ο Κύριος: Μήπως σε χώρισα η μήπως σε απέβαλα για πάντα; Γιατί έτσι λέει ο Κύριος: Που είναι το έγγραφο του διαζυγίου της μητέρας σας; Με ποιον σας χώρισα ή σε ποιον από τους δανειστές μου σας πούλησα; Μάλιστα, σε ποιον σας πούλησα; Ιδού, για τις ανομίες σας πουληθήκατε, και για τις παραβάσεις σας χώρισε η μητέρα σας.

2 Επομένως, όταν ήλθα, δεν υπήρχε κανένας. Όταν κάλεσα, μάλιστα, δεν υπήρχε κανείς να απαντήσει. Ω οίκε του Ισραήλ, μίκρυνε καθόλου το χέρι μου ώστε να μην μπορεί να λυτρώσει ή δεν έχω δύναμη να ελευθερώσω; Ιδού, με την επιτίμησή μου ξεραίνω τη θάλασσα, κάνω τους ποταμούς τους έρημο και τα ψάρια τους να βρομούν, επειδή τα νερά αποξηράνθηκαν και πεθαίνουν από δίψα.

3 Εγώ ντύνω ολόγυρα τους ουρανούς με σκοτάδι και κάνω σάκο το περικάλυμμά τους.

4 Ο Κύριος ο Θεός μού έδωσε τη γλώσσα των διδαγμένων, για να ξέρω πώς να πω ένα λόγο στον καιρό του προς εσένα, ω οίκε του Ισραήλ. Όταν είστε αποκαμωμένοι, αυτός ξυπνά από πρωί σε πρωί. Ξυπνά το αφτί μου για να ακούω όπως οι διδαγμένοι.

5 Ο Κύριος ο Θεός άνοιξε το αφτί μου, και εγώ δεν απειθάρχησα, ούτε στράφηκα προς τα πίσω.

6 Έστρεψα τα νώτα μου στον μαστιγωτή, και τα μαγουλά μου σε αυτούς που μαδούσαν τις τρίχες. Δεν έκρυψα το πρόσωπο μου από τη ντροπή και το φτύσιμο.

7 Επειδή ο Κύριος ο Θεός θα με βοηθήσει, γι’ αυτό εγώ δεν θα εξευτελιστώ. Γι’ αυτό έθεσα το πρόσωπο μου σαν πυρόλιθο και ξέρω ότι δεν θα ντραπώ.

8 Και ο Κύριος είναι κοντά και με δικαιώνει. Ποιος θα διαπληκτιστεί μαζί μου; Ας παρασταθούμε μαζί. Ποιος είναι ο εναντίος μου; Ας με πλησιάσει και θα τον πατάξω με τη δύναμη του στόματός μου.

9 Γιατί ο Κύριος ο Θεός θα με βοηθήσει. Και όλοι όσοι με καταδικάσουν, ιδού, όλοι αυτοί θα παλιώσουν σαν ιμάτιο, και ο σκόρος θα τους καταφάει.

10 Ποιος είναι μεταξύ σας που φοβάται τον Κύριο, που υπακούει στη φωνή του δούλου του, που περπατά στο σκοτάδι και δεν έχει φως;

11 Ιδού, όλοι εσείς, που ανάβετε φωτιά, που είστε περικυκλωμένοι με σπίθες, περπατήστε στο φως της φωτιάς σας και στις σπίθες τις οποίες ανάψατε. Αυτό θα έχετε από το δικό μου χέρι – θα κείτεστε σε λύπη.



Κεφαλαιο 8

Ο Ιακώβ εξακολουθεί να διαβάζει από τον Ησαΐα: Τις τελευταίες ημέρες, ο Κύριος θα παρηγορήσει τη Σιών και θα συνάξει τον Ισραήλ. Οι λυτρωμένοι θα έλθουν στη Σιών μέσα σε υπέρτατη χαρά. Συγκρίνετε Ησαΐα 51 και 52:1–2. Περίπου το 559–545 π.Χ.

1 Ακούστε με, εσείς που ακολουθείτε τη χρηστότητα. Κοιτάξτε στον βράχο από τον οποίο λαξευθήκατε και στο στόμιο του λάκκου από τον οποίο ανορυχθήκατε.

2 Κοιτάξτε στον Αβραάμ τον πατέρα σας, και στη Σάρρα, αυτήν που σας γέννησε. Γιατί τον κάλεσα αυτόν μόνον του, και τον ευλόγησα.

3 Ο Κύριος λοιπόν θα παρηγορήσει τη Σιών, θα παρηγορήσει όλους τους ερημωμένους τόπους της, και θα κάνει την έρημό της σαν την Εδέμ, και την έρημό της σαν τον κήπο του Κυρίου. Ευφροσύνη και αγαλλίαση θα βρίσκεται μέσα σε αυτήν, δοξολογία και φωνή μελωδίας.

4 Άκουσέ με, λαέ μου· και δώσε ακρόαση σε μένα, έθνος μου· επειδή, από μένα θα βγει νόμος, και θα καταστήσω την κρίση μου ως φως για τον λαό.

5 Η χρηστότητά μου είναι σιμά· η σωτηρία μου βγήκε, και ο βραχίονας μου θα κρίνει τον λαό. Τα νησιά θα με προσμένουν, και επάνω στον βραχίονα μου θα ελπίζουν.

6 Υψώστε τα μάτια σας στους ουρανούς, και κοιτάξτε κάτω στη γη· επειδή, οι ουρανοί θα διαλυθούν σαν καπνός, και η γη θα παλιώσει σαν ιμάτιο, και όσοι κατοικούν σε αυτήν, θα πεθάνουν κατά τον ίδιο τρόπο. Όμως η σωτηρία μου θα είναι για πάντα, και η χρηστότητά μου δεν θα εκλείψει.

7 Ακούστε με, εσείς που γνωρίζετε χρηστότητα· λαέ, στην καρδιά του οποίου έχω γράψει τον νόμο μου, μη φοβάστε τον ονειδισμό των ανθρώπων, ούτε να τρομάζετε με τις ύβρεις τους.

8 Γιατί ο σκόρος θα τους καταφάει σαν ιμάτιο, και το σκουλήκι θα τους φάει σαν μαλλί. Όμως η χρηστότητά μου θα υπάρχει παντοτινά, και η σωτηρία μου από γενεά σε γενεά.

9 Ξύπνα, ξύπνα! Φόρεσε δύναμη, ω βραχίονα του Κυρίου. Ξύπνα όπως κατά τις αρχαίες ημέρες. Δεν είσαι εσύ αυτός που πάταξες τη Ραάβ και πλήγωσες τον δράκοντα;

10 Δεν είσαι συ αυτός που ξέρανε τη θάλασσα, τον ωκεανό, που έκανε τα βάθη της θάλασσας δρόμο για τους λυτρωμένους να διαβούν;

11 Άρα, οι λυτρωμένοι του Κυρίου θα επιστρέψουν, και θα έλθουν με τραγούδια στη Σιών. Και αιώνια χαρά θα είναι επάνω στο κεφάλι τους. Και θα αποκτήσουν χαρά και αγαλλίαση. Η λύπη και το πένθος θα φύγουν μακριά.

12 Εγώ είμαι αυτός. Μάλιστα εγώ είμαι αυτός που σας παρηγορεί. Ιδού, ποιος είσαι εσύ, για να φοβάσαι τον άνθρωπο, που θα πεθάνει, και τον υιό του ανθρώπου, που θα γίνει σαν το χορτάρι;

13 Και ξεχνάς τον Κύριο τον πλάστη σου, που έχει εκτείνει τους ουρανούς, και έθεσε τα θεμέλια της γης, και φοβόσουν συνέχεια, κάθε ημέρα, εξαιτίας της οργής του καταπιεστή σου, σαν να ήταν έτοιμος να καταστρέψει; Και πού είναι η οργή του καταπιεστή;

14 Ο εξόριστος αιχμάλωτος σπεύδει για να λυθεί, και για να μην πεθάνει μέσα στον λάκκο, ούτε να στερηθεί το ψωμί του.

15 Όμως εγώ είμαι ο Κύριος ο Θεός σου, του οποίου τα κύματα βοούσαν. Κύριος των Δυνάμεων είναι το όνομά μου.

16 Και έβαλα τα λόγια μου στο στόμα σου, και σε σκέπασα με τη σκιά του χεριού μου, για να στερεώσω τους ουρανούς και να θεμελιώσω τη γη, και να πω στη Σιών: Ιδού, είσαι ο λαός μου.

17 Ξύπνα, ξύπνα, σήκω όρθια, ω Ιερουσαλήμ, που ήπιες από το χέρι του Κυρίου το ποτήρι της οργής Του – ήπιες τα κατακάθια του ποτηριού του τρεμάμενου στραγγίσματος –

18 Και κανένας για να την καθοδηγήσει απ’ όλους τους υιούς που γέννησε. Ούτε να την πάρει από το χέρι, απ’ όλους τους υιούς που ανάθρεψε.

19 Αυτοί οι δύο υιοί ήλθαν προς εσένα, ποιος θα σε λυπηθεί –την ερήμωση και την καταστροφή σου, και την πείνα και το σπαθί– και με ποιον θα σε παρηγορήσω;

20 Οι υιοί σου νεκρώθηκαν, εκτός από αυτούς τους δύο. Είναι ξαπλωμένοι στην αρχή όλων των δρόμων. Σαν άγριος ταύρος μέσα σε δίχτυ είναι γεμάτοι από την οργή του Κυρίου, την επιτίμηση του Θεού σου.

21 Γι’ αυτό, άκουσε τώρα αυτό, εσύ, βασανισμένη και μεθυσμένη, αλλά όχι με κρασί:

22 Έτσι λέει ο Κύριος, ο Κύριος και Θεός σου συνηγορεί υπέρ του λαού του. Ιδού, έβγαλα από το χέρι σου το ποτήρι του τρεμάμενου, τα κατακάθια του ποτηριού της οργής μου. Δεν πρόκειται πια να το ξαναπιείς.

23 Όμως εγώ θα το βάλω στο χέρι εκείνων που σε βασανίζουν, οι οποίοι είπαν στην ψυχή σου: Σκύψε κάτω για να περάσουμε – και εσύ ξάπλωσες το σώμα σου σαν γη, και σαν δρόμος για εκείνους που διάβαιναν.

24 Ξύπνα, ξύπνα, φόρεσε τη δύναμη σου, ω Σιών. Φόρεσε τα όμορφα ρούχα σου, ω Ιερουσαλήμ, άγια πόλη, επειδή από εδώ κι εμπρός δεν θα μπει πια σε εσένα ο απερίτμητος και ο ακάθαρτος.

25 Τίναξε από πάνω σου το χώμα. Σήκω, κάθισε, ω Ιερουσαλήμ. Λύσε τα δεσμά από τον λαιμό σου, αιχμάλωτη θυγατέρα της Σιών.



Κεφαλαιο 9

Ο Ιακώβ εξηγεί ότι οι Ιουδαίοι θα συναχθούν σε όλες τις χώρες της επαγγελίας τους. Η εξιλέωση απολυτρώνει τον άνθρωπο από την πτώση. Τα σώματα των νεκρών θα βγουν από τον τάφο, και τα πνεύματα τους από την κόλαση και από τον παράδεισο. Θα δικαστούν. Η εξιλέωση σώζει από τον θάνατο, την κόλαση, τον διάβολο και την αιώνια τυραννία. Οι δίκαιοι θα σωθούν στο βασίλειο του Θεού. Καθορισμένες ποινές για αμαρτίες. Ο Άγιος του Ισραήλ είναι ο φύλακας της πύλης. Περίπου το 559–545 π.Χ.

1 Και τώρα, αγαπημένοι μου αδελφοί, διάβασα όλα αυτά ώστε να ξέρετε σχετικά με τις διαθήκες του Κυρίου που έχει συνάψει με όλο τον οίκο του Ισραήλ –

2 Που έχει πει στους Ιουδαίους, με το στόμα των αγίων του προφητών, δηλαδή από την αρχή έως τώρα, από γενεά σε γενεά, μέχρις ότου έλθει ο καιρός που θα αποκατασταθούν στην πραγματική εκκλησία και στο ποίμνιο του Θεού. Όταν θα συναχθούν στις χώρες της κληρονομιάς τους, και θα εγκατασταθούν σε όλες τις χώρες της επαγγελίας τους.

3 Ιδού, αγαπημένοι μου αδελφοί, σας τα λέω αυτά ώστε να χαρείτε, και να υψώσετε το κεφάλι σας για πάντα, χάρη στις ευλογίες που ο Κύριος ο Θεός θα απονείμει στα παιδιά σας.

4 Επειδή γνωρίζω ότι πολλοί από σας έχετε ερευνήσει πολύ, για να μάθετε αυτά που θα συμβούν. Επομένως γνωρίζω ότι ξέρετε πως η σάρκα μας πρέπει να φθαρεί και να πεθάνει. Όμως, θα έχουμε το σώμα μας όταν θα δούμε τον Θεό.

5 Μάλιστα, γνωρίζω ότι ξέρετε πως ενσαρκωμένος θα φανεί σε εκείνους που είναι στην Ιερουσαλήμ, από όπου ήλθαμε. Γιατί είναι σκόπιμο να γίνει αυτό σε αυτούς. Γιατί ο μεγάλος Δημιουργός το κρίνει σωστό να αφήσει τον εαυτό του να υποταχθεί στον άνθρωπο κατά τη σάρκα, και να πεθάνει για όλους τους ανθρώπους, ώστε όλοι οι άνθρωποι να μπορέσουν να υποταχθούν σε αυτόν.

6 Γιατί όπως ο θάνατος επέρχεται σε όλους τους ανθρώπους, για να εκπληρωθεί το ευσπλαχνικό σχέδιο του μεγάλου Δημιουργού, πρέπει αναγκαστικά να υπάρχει δύναμη ανάστασης, και η ανάσταση πρέπει να συμβεί στον άνθρωπο εξαιτίας της πτώσης. Και η πτώση ήλθε εξαιτίας της παράβασης. Επειδή λοιπόν ο άνθρωπος υπέστη πτώση, αποκόπηκαν από την παρουσία του Κυρίου.

7 Επομένως, πρέπει αναγκαστικά να υπάρξει μια απέραντη εξιλέωση. Αν δεν υπάρξει απέραντη εξιλέωση, αυτή η φθαρτότητα δεν θα μπορέσει να ενδυθεί την αφθαρσία. Γι’ αυτό, η πρώτη κρίση που επιβλήθηκε στον άνθρωπο θα έπρεπε να είχε παραμείνει για ατελείωτο διάστημα. Και αν γινόταν αυτό, αυτή η σάρκα θα έπρεπε να είχε αφεθεί να σαπίσει και να αποσυντεθεί στη μητέρα γη, για να μην αναστηθεί πλέον.

8 Ω η σοφία του Θεού, η ευσπλαχνία και η μεγαλοσύνη του! Γιατί ιδού, αν η σάρκα δεν επρόκειτο ποτέ πια να αναστηθεί, το πνεύμα μας θα έπρεπε να υποταχθεί σε εκείνον τον άγγελο που έπεσε από την παρουσία του Αιώνιου Θεού, και έγινε ο διάβολος, για να μην ξανασηκωθεί ποτέ πια.

9 Και το πνεύμα μας θα έπρεπε να είχε γίνει σαν κι αυτόν, και να γινόμασταν διάβολοι, άγγελοι του διαβόλου, να αποκλειστούμε από την παρουσία του Θεού μας, και να παραμείνουμε με τον πατέρα των ψεμάτων σε αθλιότητα, όπως κι αυτός ο ίδιος. Μάλιστα, αυτού του όντος που εξαπάτησε τους προπάτορές μας, που μεταμορφώνεται σαν άγγελος φωτός, και ξεσηκώνει τα τέκνα των ανθρώπων σε μυστικές συνωμοσίες δολοφονιών και κάθε είδους μυστικά έργα σκότους.

10 Ω πόσο μεγάλη η καλοσύνη του Θεού μας, που προετοίμασε τον δρόμο για τη διαφυγή μας από τον κλοιό του φοβερού αυτού τέρατος. Μάλιστα, αυτού του τέρατος του θανάτου και της κόλασης, που αποκαλώ θάνατο του σώματος και επίσης και θάνατο του πνεύματος.

11 Και χάρη του δρόμου της απελευθέρωσης του Θεού μας, του Αγίου του Ισραήλ, αυτός ο θάνατος για τον οποίο μίλησα, που είναι ο υλικός θάνατος, θα παραδώσει τους νεκρούς του, ο οποίος θάνατος είναι ο τάφος.

12 Και αυτός ο θάνατος για τον οποίο μίλησα, που είναι ο πνευματικός θάνατος, θα παραδώσει τους νεκρούς του, ο οποίος πνευματικός θάνατος είναι η κόλαση. Επομένως, ο θάνατος και η κόλαση πρέπει να παραδώσουν τους νεκρούς τους, και η κόλαση πρέπει να παραδώσει τα αιχμάλωτά της πνεύματα, και ο τάφος πρέπει να παραδώσει τα αιχμάλωτά του σώματα. Το σώμα λοιπόν και το πνεύμα του ανθρώπου θα αποκατασταθούν το ένα προς το άλλο. Και αυτό γίνεται με τη δύναμη της ανάστασης του Αγίου του Ισραήλ.

13 Ω πόσο μεγάλο το σχέδιο του Θεού μας! Γιατί από την άλλη, ο παράδεισος του Θεού πρέπει να παραδώσει τα πνεύματα των δικαίων, και ο τάφος να παραδώσει τα σώματα των δικαίων. Και το πνεύμα και το σώμα θα αποκαθίστανται στον εαυτό τους πάλι, και όλοι οι άνθρωποι γίνονται άφθαρτοι και αθάνατοι, και θα είναι ζώσες ψυχές, έχοντας τέλεια γνώση σαν εμάς στη σάρκα, μόνο που η γνώση μας θα είναι τέλεια.

14 Επομένως, θα έχουμε τέλεια γνώση κάθε ένοχης μας, και του ακάθαρτου μας, και της γύμνιας μας. Και οι δίκαιοι θα έχουν τέλεια γνώση της απόλαυσής τους, και της χρηστότητάς τους, ντυμένοι με αγνότητα, μάλιστα, με τον χιτώνα της χρηστότητας.

15 Και θα συμβεί ώστε όταν όλοι οι άνθρωποι θα έχουν περάσει από αυτόν τον πρώτο θάνατο στη ζωή, εφόσον θα έχουν γίνει αθάνατοι, πρέπει να παρουσιαστούν εμπρός στο βήμα κρίσεως του Αγίου του Ισραήλ. Και τότε έρχεται η κρίση, και τότε πρέπει να κριθούν σύμφωνα με την αγία κρίση του Θεού.

16 Και βεβαίως, όπως ο Κύριος ζει, γιατί ο Κύριος ο Θεός το έχει πει, και είναι ο αιώνιος λόγος του, που δεν μπορεί να παρέλθει, ότι εκείνοι που είναι δίκαιοι θα είναι ακόμα δίκαιοι, και εκείνοι που είναι βρομεροί θα είναι ακόμα βρομεροί. Επομένως, εκείνοι που είναι βρομεροί είναι ο διάβολος και οι άγγελοί του. Και θα πάνε μακριά, σε παντοτινή φωτιά, προετοιμασμένη γι’ αυτούς. Και το βάσανό τους είναι σαν λίμνη από φωτιά και θειάφι, που η φλόγα της ανεβαίνει στους αιώνες των αιώνων και δεν έχει τέλος.

17 Ω, η μεγαλοσύνη και η δικαιοσύνη του Θεού μας! Γιατί εκτελεί όλα του τα λόγια, και έχουν βγει από το στόμα του, και ο νόμος του πρέπει να εκπληρωθεί.

18 Όμως, ιδού, οι δίκαιοι, οι άγιοι του Αγίου του Ισραήλ, αυτοί που έχουν πιστέψει στον Άγιο του Ισραήλ, αυτοί που έχουν υπομείνει τους σταυρούς του κόσμου, και περιφρόνησαν το αίσχος του, θα κληρονομήσουν τη βασιλεία του Θεού, που ετοιμάστηκε για αυτούς από καταβολής κόσμου, και η αγαλλίαση τους θα είναι πλήρης για πάντα.

19 Ω, η μεγαλοσύνη της ευσπλαχνίας του Θεού μας, του Αγίου του Ισραήλ! Γιατί ελευθερώνει τους αγίους του από αυτό το απαίσιο τέρας τον διάβολο, και τον θάνατο, και την κόλαση, και εκείνη τη λίμνη από φωτιά και θειάφι, που είναι ατελείωτο βασανιστήριο.

20 Ω, πόσο μεγάλη η αγιότητα του Θεού μας! Γιατί γνωρίζει τα πάντα και δεν υπάρχει τίποτα που να μην το γνωρίζει.

21 Και θα έλθει στον κόσμο για να μπορέσει να σώσει όλους τους ανθρώπους αν θα εισακούσουν αυτά που τους λέει. Γιατί ιδού, υποφέρει τον πόνο όλων των ανθρώπων. Μάλιστα, τους πόνους κάθε ζωντανού όντος, και των ανδρών, και των γυναικών, και των παιδιών, που ανήκουν στην οικογένεια του Αδάμ.

22 Και τα υποφέρει αυτά ώστε η ανάσταση να έλθει σε όλους τους ανθρώπους, ώστε όλοι να μπορέσουν να σταθούν εμπρός του τη μεγάλη ημέρα της κρίσης.

23 Και προστάζει όλους τους ανθρώπους ότι πρέπει να μετανοήσουν, και να βαπτισθούν στο όνομά του, έχοντας τέλεια πίστη στον Άγιο του Ισραήλ, ειδάλλως δεν μπορούν να σωθούν στη βασιλεία του Θεού.

24 Και αν δεν μετανοήσουν και πιστέψουν στο όνομά του, και βαπτισθούν στο όνομά του, και υπομείνουν έως το τέλος, θα είναι καταραμένοι. Γιατί ο Κύριος ο Θεός, ο Άγιος του Ισραήλ, το είπε.

25 Επομένως, έδωσε νόμο. Και όπου δεν έχει δοθεί νόμος δεν υπάρχει τιμωρία. Και όπου δεν υπάρχει τιμωρία δεν υπάρχει καταδίκη. Και όπου δεν υπάρχει καταδίκη, η ευσπλαχνία του Αγίου του Ισραήλ τους διεκδικεί, χάρη στην εξιλέωση. Επειδή ελευθερώνονται με τη δύναμή του.

26 Επειδή η εξιλέωση ικανοποιεί τις απαιτήσεις της δικαιοσύνης Του για όλους εκείνους που δεν τους έχει δοθεί ο νόμος, ώστε να ελευθερωθούν από αυτό το τρομερό τέρας, τον θάνατο και την κόλαση, και τον διάβολο, και τη λίμνη από φωτιά και θειάφι, που είναι το ατελείωτο βασανιστήριο. Και αποκαθίστανται σε εκείνον τον Θεό που τους έδωσε πνοή, που είναι ο Άγιος του Ισραήλ.

27 Όμως, αλίμονο σε εκείνον που του έχει δοθεί ο νόμος, μάλιστα, που έχει όλες τις εντολές του Θεού, όπως εμείς, και τις παραβαίνει, και αφήνει να πάνε χαμένες οι ημέρες της δοκιμασίας του, επειδή τρομερή θα είναι η κατάστασή του!

28 Ω αυτό το πανούργο σχέδιο του πονηρού! Ω η ματαιότητα, και οι αδυναμίες, και η ανοησία των ανθρώπων! Όταν είναι μορφωμένοι νομίζουν ότι είναι σοφοί, και δεν εισακούν τις συμβουλές του Θεού, επειδή τις παραμερίζουν, υποθέτοντας ότι ξέρουν αφ’ εαυτού τους. Επομένως, η σοφία τους είναι ανοησία και δεν τους ωφελεί καθόλου. Και θα αφανιστούν.

29 Όμως το να είναι μορφωμένοι είναι καλό, αν εισακούν τις συμβουλές του Θεού.

30 Αλλά αλίμονο στους πλούσιους, οι οποίοι είναι πλούσιοι ως προς τα του κόσμου. Διότι, επειδή είναι πλούσιοι, περιφρονούν τους φτωχούς, και καταδιώκουν τους πράους. Και η καρδιά τους είναι στους θησαυρούς τους. Επομένως, ο θησαυρός τους είναι ο θεός τους. Και ιδού, ο θησαυρός τους θα αφανιστεί μαζί τους επίσης.

31 Και αλίμονο στους κωφούς που δεν θα ακούσουν, γιατί θα αφανιστούν.

32 Αλίμονο στους τυφλούς που δεν θα δουν, γιατί και αυτοί θα αφανιστούν.

33 Αλίμονο σε αυτούς που έχουν απερίτμητη την καρδιά, γιατί η γνώση των ανομιών τους θα τους πατάξει την τελευταία ημέρα.

34 Αλίμονο στον ψεύτη, γιατί θα ριχτεί στην κόλαση.

35 Αλίμονο στον δολοφόνο που εσκεμμένως σκοτώνει, γιατί θα πεθάνει.

36 Αλίμονο σε εκείνους που διαπράττουν πορνείες, γιατί θα ριχτούν στην κόλαση.

37 Μάλιστα, αλίμονο σε εκείνους που προσκυνούν είδωλα, γιατί ο διάβολος όλων των διαβόλων ευφραίνεται μαζί τους.

38 Και, τέλος, αλίμονο σε όλους εκείνους που πεθαίνουν στις αμαρτίες τους. Επειδή θα επιστρέψουν στον Θεό τους, και θα δουν το πρόσωπό του, και θα παραμείνουν στις αμαρτίες τους.

39 Ω αγαπημένοι μου αδελφοί, να θυμάστε πόσο τρομερό είναι να παρανομούμε εναντίον αυτού του Αγίου Θεού, και επίσης πόσο τρομερό είναι να ενδίδουμε στους δελεασμούς του πονηρού. Να θυμάστε, το να σκεφτόμαστε σαρκικά είναι θάνατος, και το να σκεφτόμαστε πνευματικά είναι ζωή αιώνια.

40 Ω αγαπημένοι μου αδελφοί, προσέξετε τα λόγια μου. Θυμηθείτε τη μεγαλοσύνη του Αγίου του Ισραήλ. Μη λέτε ότι έχω πει σκληρά πράγματα εναντίον σας. Επειδή αν το πείτε, θα καθυβρίσετε την αλήθεια. Επειδή είπα τα λόγια του Πλάστη σας. Γνωρίζω ότι τα λόγια της αλήθειας είναι σκληρά εναντίον κάθε ρυπαρότητας, αλλά οι δίκαιοι δεν τα φοβούνται, επειδή αγαπούν την αλήθεια και δεν τρέμουν.

41 Ω τότε, αγαπημένοι μου αδελφοί, ελάτε προς τον Κύριο, τον Άγιο. Να θυμάστε ότι οι δρόμοι του είναι δίκαιοι. Ιδού, ο δρόμος του ανθρώπου είναι στενός, όμως απλώνεται σε ευθεία πορεία εμπρός του, και ο φύλακας της πύλης είναι ο Άγιος τού Ισραήλ. Και δεν διορίζει κανέναν υπηρέτη εκεί. Και δεν υπάρχει κανένας άλλος δρόμος παρά μόνο από την πύλη. Δεν μπορεί λοιπόν να εξαπατηθεί, αφού Κύριος ο Θεός είναι το όνομά του.

42 Και όποιος κτυπά, σε αυτόν θα ανοίξει. Και ο σοφός, και ο μορφωμένος, και εκείνοι που είναι πλούσιοι, εκείνοι που φουσκώνουν με υπερηφάνεια εξαιτίας της μόρφωσης τους, και της σοφίας τους, και του πλούτου τους – μάλιστα, αυτούς είναι που αποστρέφεται. Και αν δεν αποβάλουν όλα αυτά, και δεν θεωρήσουν τον εαυτό τους ανόητο εμπρός στον Θεό, και δεν κατέβουν στα βάθη της ταπεινοφροσύνης, δεν θα τους ανοίξει.

43 Όμως τα του σοφού και του συνετού θα τους αποκρυβούν για πάντα – μάλιστα, εκείνη η ευδαιμονία που έχει προετοιμασθεί για τους αγίους.

44 Αχ αγαπημένοι μου αδελφοί, θυμηθείτε τα λόγια μου. Ιδού, βγάζω τα ρούχα μου, και τα τινάζω εμπρός σας. Προσεύχομαι στον Θεό της σωτηρίας μου να με ερευνήσει με το μάτι του που τα πάντα έρευνα. Επομένως, θα ξέρετε κατά την τελευταία ημέρα, όταν όλοι οι άνθρωποι θα κριθούν για τις πράξεις τους, ότι ο Θεός του Ισραήλ είναι μάρτυρας, ότι τίναξα τις ανομίες σας από την ψυχή μου, και ότι στέκομαι με λαμπρότητα εμπρός του, και είμαι απαλλαγμένος από το αίμα σας.

45 Αχ αγαπημένοι μου αδελφοί, εγκαταλείψτε τις αμαρτίες σας. Αποτινάξτε τις αλυσίδες εκείνου που θέλει να σας δέσει γερά. Ελάτε προς τον Θεό εκείνον που είναι ο βράχος της σωτηρίας σας.

46 Ετοιμάστε την ψυχή σας για εκείνη την ένδοξη ημέρα κατά την οποία η δικαιοσύνη θα απονεμηθεί στους δίκαιους, αυτήν την ημέρα κρίσεως, ώστε να μη συρρικνωθείτε από τρομερό φόβο. Ώστε να μπορείτε να μη θυμάστε την τρομερή σας ενοχή στην τελειότητα, και ωθηθείτε να αναφωνήσετε: Άγιες, άγιες είναι οι κρίσεις Σου, ω Κύριε Θεέ Παντοδύναμε. Αλλά γνωρίζω την ενοχή μου. Παραβίασα τον νόμο σου και οι παραβάσεις μου είναι δικές μου. Και ο διάβολος με κέρδισε, ώστε είμαι λεία στην τρομερή αθλιότητά του.

47 Όμως, ιδού, αδελφοί μου, είναι σκόπιμο να σας ξυπνήσω στην τρομερή πραγματικότητα όλων αυτών; Θα βασάνιζα τη ψυχή σας αν ο νους σας ήταν αγνός; Θα ήμουν σαφής προς εσάς σύμφωνα με τη σαφήνεια της αλήθειας, αν είχατε ελευθερωθεί από την αμαρτία;

48 Ιδού, αν ήσασταν ιεροί, θα σας μιλούσα για ιερότητα. Όμως εφόσον δεν είστε ιεροί και με βλέπετε σαν δάσκαλο, πρέπει αναγκαστικά να σας διδάξω τις συνέπειες της αμαρτίας.

49 Ιδού, η ψυχή μου απεχθάνεται την αμαρτία και η καρδιά μου ευφραίνεται στη χρηστότητα. Και θα δοξολογώ το άγιο όνομα του Θεού μου.

50 Ελάτε, αδελφοί μου, όλοι όσοι διψάτε, ελάτε στο νερό. Και εκείνοι που δεν έχετε χρήματα, ελάτε, αγοράστε και φάτε. Μάλιστα, αγοράστε κρασί και γάλα χωρίς χρήματα και χωρίς τιμή.

51 Επομένως, μη σπαταλάτε χρήματα για εκείνο που δεν αξίζει, ούτε τον κόπο σας για εκείνο που δεν μπορεί να ικανοποιήσει. Εισακούστε με επιμελώς, και να θυμάστε τα λόγια που σας είπα. Ελάτε, λοιπόν, προς τον Άγιο του Ισραήλ, και χορτάστε με αυτό που δεν αφανίζεται, ούτε μπορεί να διαφθαρεί, και αφήστε την ψυχή σας να ευφρανθεί με το πάχος.

52 Ιδού, αγαπημένοι μου αδελφοί, να θυμάστε τα λόγια του Θεού σας. Να προσεύχεστε σε αυτόν συνεχώς την ημέρα και να δίνετε ευχαριστίες προς το άγιο όνομά του τη νύκτα. Η καρδιά σας ας αγαλλιάζει.

53 Και ιδού τι σπουδαίες οι διαθήκες του Κυρίου, και τι μεγάλες οι συγκαταβάσεις του προς τα τέκνα των ανθρώπων. Και λόγω της μεγαλοσύνης του και της χάρης και ευσπλαχνίας του, υποσχέθηκε σε μας ότι οι απόγονοί μας δεν θα καταστραφούν ολοκληρωτικά κατά τη σάρκα τους, αλλά ότι θα τους διατηρήσει. Και σε μελλοντικές γενεές θα αποτελέσουν δίκαιο κλάδο του οίκου του Ισραήλ.

54 Και τώρα, αδελφοί μου, θα σας μιλούσα περισσότερο. Όμως τα υπόλοιπα λόγια μου, την επαύριον θα σας τα πω. Αμήν.



Κεφαλαιο 10

Ο Ιακώβ εξηγεί ότι οι Ιουδαίοι θα σταυρώσουν τον Θεό τους. Θα διασκορπιστούν έως ότου αρχίσουν να πιστεύουν σε Αυτόν. Η Αμερική θα είναι χώρα ελευθερίας όπου δεν θα κυβερνήσει κανένας βασιλέας. Συμφιλιωθείτε με τον Θεό και κερδίστε σωτηρία μέσω της χάρης Του. Περίπου το 559–545 π.Χ.

1 Και τώρα εγώ, ο Ιακώβ, σας μιλώ πάλι, αγαπημένοι μου αδελφοί, σχετικά με αυτόν τον δίκαιο κλάδο για τον οποίο σας έχω μιλήσει.

2 Γιατί ιδού, οι υποσχέσεις που έχουμε πάρει, είναι υποσχέσεις για μας σύμφωνα με τη σάρκα. Επομένως, καθώς μου έχει φανερωθεί, ότι πολλά από τα τέκνα μας θα αφανιστούν κατά τη σάρκα λόγω απιστίας, κι όμως, ο Θεός θα φανεί ευσπλαχνικός προς πολλούς. Και τα τέκνα μας θα αποκατασταθούν, ώστε να έλθουν σε αυτό που θα τους δώσει την πραγματική γνώση του Λυτρωτή τους.

3 Επομένως, όπως σας είπα, πρέπει αναγκαστικά να είναι σκόπιμο ο Χριστός –γιατί κατά την προηγούμενη νύχτα ο άγγελος μου είπε ότι αυτό θα είναι το όνομά Του– να έλθει ανάμεσα στους Ιουδαίους, ανάμεσα σε αυτούς που είναι το πιο κακό τμήμα του κόσμου. Και θα Τον σταυρώσουν – γιατί έτσι κρίνει σωστό ο Θεός μας, και δεν υπάρχει κανένα άλλο έθνος επάνω στη γη που να σταύρωνε τον Θεό του.

4 Διότι αν τα σπουδαία θαύματα γίνονταν σε άλλα έθνη, θα μετανοούσαν και θα γνώριζαν ότι αυτός ήταν ο Θεός τους.

5 Όμως εξαιτίας της ιεροκαπηλίας και των ανομιών, αυτοί στην Ιερουσαλήμ θα σκληρύνουν τον τράχηλο τους εναντίον του, ώστε αυτός να σταυρωθεί.

6 Επομένως, εξαιτίας των ανομιών τους, όλεθροι, λιμοί, λοιμώδεις νόσοι και αιματοχυσίες θα πέσουν επάνω τους. Και όσοι δεν εξολοθρευτούν, θα διασκορπιστούν ανάμεσα σε όλα τα έθνη.

7 Όμως ιδού, έτσι λέει ο Κύριος ο Θεός: Όταν έλθει η ημέρα που θα πιστέψουν σε εμένα, ότι είμαι ο Χριστός, τότε εγώ έχω συνάψει διαθήκη με τους πατέρες τους ότι θα αποκατασταθούν κατά τη σάρκα, επάνω στη γη, στις χώρες της κληρονομιάς τους.

8 Και θα συμβεί ώστε θα συναχθούν εκεί από τη μακροχρόνια διασπορά τους, από τις νήσους της θάλασσας, και από τα τέσσερα άκρα της γης. Και τα έθνη των Εθνικών θα έχουν μεγάλη αξία στα μάτια μου, λέει ο Θεός, ο οποίος τους φέρνει στις χώρες της κληρονομιάς τους.

9 Μάλιστα, οι βασιλιάδες των Εθνικών θα είναι παιδοτρόφοι τους, και οι βασίλισσες τους θα γίνουν τροφοί τους. Επομένως, οι υποσχέσεις του Κυρίου είναι σπουδαίες για τους Εθνικούς, γιατί αυτός το είπε, και ποιος μπορεί να αμφισβητήσει;

10 Όμως ιδού, αυτή η χώρα, είπε ο Θεός, θα είναι η χώρα της κληρονομιάς σας, και οι Εθνικοί θα είναι ευλογημένοι επάνω στη χώρα.

11 Και αυτή η χώρα θα είναι χώρα ελευθερίας για τους Εθνικούς, και δεν θα υπάρξουν βασιλιάδες επάνω στη χώρα, που να έχουν δύναμη στους Εθνικούς.

12 Και θα οχυρώσω αυτήν τη χώρα εναντίον όλων των άλλων εθνών.

13 Και αυτός που πολεμά εναντίον της Σιών, θα αφανιστεί, λέει ο Θεός.

14 Γιατί αυτός ο οποίος δημιουργεί βασιλιά εναντίον μου, θα αφανιστεί, διότι εγώ, ο Κύριος, ο βασιλιάς των ουρανών, θα είμαι ο βασιλιάς τους, και θα είμαι φως για πάντα σε αυτούς που ακούν τα λόγια μου.

15 Επομένως, για αυτόν τον λόγο, για να εκπληρωθούν οι διαθήκες μου, αυτές που συνήψα προς τα τέκνα των ανθρώπων, που θα κάνω γι’ αυτούς ενώ θα είναι κατά τη σάρκα, πρέπει αναγκαστικά να καταστρέψω τα μυστικά έργα του σκότους, και των δολοφονιών και των βδελυγμάτων.

16 Επομένως, αυτός που πολεμά εναντίον της Σιών, και Ιουδαίος και Εθνικός, και δέσμιος και ελεύθερος, άρρην και θήλυ, θα αφανιστεί. Διότι αυτοί είναι εκείνοι που είναι η πόρνη όλης της γης. Γιατί όσοι δεν είναι με εμένα είναι εναντίον μου, λέει ο Θεός μας.

17 Διότι θα εκπληρώσω τις υποσχέσεις μου τις οποίες έδωσα προς τα τέκνα των ανθρώπων, που θα κάνω για αυτούς ενώ θα είναι κατά τη σάρκα –

18 Επομένως, αγαπημένοι μου αδελφοί, έτσι λέει ο Θεός μας: Θα ταλαιπωρήσω τους απογόνους σας με το χέρι των Εθνικών. Όμως, θα μαλακώσω την καρδιά των Εθνικών, ώστε να είναι σαν πατέρας για αυτούς. Γι’ αυτό, οι Εθνικοί θα ευλογηθούν και θα αριθμηθούν με τον οίκο του Ισραήλ.

19 Επομένως, θα αφιερώσω αυτή τη χώρα στους απογόνους σου, και εκείνους που θα αριθμηθούν με τους απογόνους σου, για πάντα, για τη γη της κληρονομιάς τους. Γιατί είναι εκλεκτή γη, μου λέει ο Θεός, υπεράνω κάθε άλλης γης, γι’ αυτό θα έχω όλους τους ανθρώπους όσους κατοικούν σε αυτήν ώστε να με λατρεύουν, λέει ο Θεός.

20 Και τώρα, αγαπημένοι μου αδελφοί, δεδομένου ότι ο πολυεύσπλαχνος Θεός μας μάς έχει δώσει τόσο μεγάλη γνώση σχετικά με αυτά τα πράγματα, ας τον θυμόμαστε, και ας αφήσουμε κατά μέρος τις αμαρτίες μας, και να μην κρεμάμε κάτω το κεφάλι μας, γιατί δεν έχουμε εκδιωχθεί. Όμως, έχουμε οδηγηθεί έξω από τη χώρα της κληρονομιάς μας. Αλλά οδηγηθήκαμε σε καλύτερη χώρα, γιατί ο Κύριος έκανε τη θάλασσα μονοπάτι μας, και είμαστε επάνω σε μία νήσο της θάλασσας.

21 Όμως, μεγάλες είναι οι υποσχέσεις του Κυρίου προς εκείνους που είναι επάνω στις νήσους της θάλασσας. Επομένως, καθώς λέει νήσους, πρέπει αναγκαστικά να υπάρχουν περισσότερες από αυτό, και είναι και εκείνες κατοικημένες από τους αδελφούς μας.

22 Γιατί ιδού, ο Κύριος ο Θεός οδήγησε μακριά κατά καιρούς από τον οίκο του Ισραήλ, σύμφωνα με το θέλημα και την ευχαρίστησή του. Και τώρα, ιδού, ο Κύριος θυμάται όλους όσοι αποκόπηκαν. Επομένως θυμάται και εμάς επίσης.

23 Γι’ αυτό, ας χαρεί η καρδιά σας, και να θυμάστε ότι είστε ελεύθεροι να ενεργείτε αφ’ εαυτού σας – για να επιλέξετε τον δρόμο του παντοτινού θανάτου ή τον δρόμο της αιώνιας ζωής.

24 Επομένως, αγαπημένοι μου αδελφοί, συμφιλιωθείτε με το θέλημα του Θεού, και όχι με το θέλημα του διαβόλου και της σάρκας. Και να θυμάστε, αφού συμφιλιωθείτε με τον Θεό, ότι είναι μόνο διά και μέσω της χάρης του Θεού που σώζεστε.

25 Επομένως, είθε ο Θεός να σας αναστήσει από τον θάνατο με τη δύναμη της ανάστασης, και επίσης από παντοτινό θάνατο με τη δύναμη της εξιλέωσης, ώστε να γίνετε δεκτοί στην αιώνια βασιλεία του Θεού, ώστε να τον δοξολογείτε μέσω ουράνιας χάρης. Αμήν.



Κεφαλαιο 11

Ο Ιακώβ είδε τον Λυτρωτή του. Ο νόμος του Μωυσή συμβολίζει τον Χριστό και αποδεικνύει ότι θα έλθει. Περίπου το 559–545 π.Χ.

1 Και τώρα, ο Ιακώβ είπε πολλά περισσότερα πράγματα στον λαό μου εκείνη την εποχή. Όμως μόνο αυτά έκανα να γραφούν, διότι αυτά που έχω γράψει μου αρκούν.

2 Και τώρα εγώ, ο Νεφί, γράφω περισσότερα από τα λόγια του Ησαΐα, διότι η ψυχή μου τέρπεται με τα λόγια του. Διότι θα παρομοιάσω τα λόγια του προς τον λαό μου, και θα τα παρουσιάσω προς όλα μου τα τέκνα, διότι αυτός αληθινά είδε τον Λυτρωτή μου, ακριβώς όπως τον είδα και εγώ.

3 Και ο αδελφός μου, ο Ιακώβ, επίσης τον έχει δει όπως τον έχω δει εγώ. Επομένως, θα στείλω τα λόγια τους στα τέκνα μου, προκειμένου να αποδείξω ότι τα λόγια μου είναι αληθινά. Επομένως, με τα λόγια των τριών, είπε ο Θεός, θα εδραιώσω τον λόγο μου. Όμως, ο Θεός στέλνει περισσότερους μάρτυρες και αποδεικνύει όλα τα λόγια του.

4 Ιδού, η ψυχή μου τέρπεται να αποδεικνύει προς τον λαό μου ότι είναι αλήθεια πως θα έλθει ο Χριστός. Διότι, γι’ αυτόν το σκοπό έχει δοθεί ο νόμος του Μωυσή. Και όλα όσα έχουν δοθεί από τον Θεό από την αρχή του κόσμου προς τον άνθρωπο, αποτελούν συμβολισμό για αυτόν.

5 Και τέρπεται επίσης η ψυχή μου με τις διαθήκες του Κυρίου που έχει κάνει προς τους πατέρες μας. Μάλιστα, η ψυχή μου τέρπεται με τη χάρη του, και με τη δικαιοσύνη και δύναμη και ευσπλαχνία του με το σπουδαίο και αιώνιο σχέδιο απελευθέρωσης από τον θάνατο.

6 Και τέρπεται η ψυχή μου να αποδεικνύει στον λαό μου ότι αν δεν έλθει ο Χριστός, όλοι οι άνθρωποι πρέπει να αφανιστούν.

7 Διότι αν δεν υπάρχει Χριστός, δεν υπάρχει Θεός. Και αν δεν υπάρχει Θεός, δεν υπάρχουμε εμείς, διότι δεν θα μπορούσε να υπάρξει δημιουργία. Όμως υπάρχει Θεός και είναι ο Χριστός και έρχεται στην πληρότητα του δικού του χρόνου.

8 Και τώρα γράφω μερικά λόγια του Ησαΐα, ώστε όσοι από τον λαό μου δουν τα λόγια αυτά να αγαλλιάσουν και να χαρούν για όλους τους ανθρώπους. Λοιπόν, αυτά είναι τα λόγια, και μπορείτε να τα παρομοιάσετε με όλους τους ανθρώπους.



Κεφαλαιο 12

Ο Ησαΐας βλέπει τον ναό των τελευταίων ημερών, τη συνάθροιση του Ισραήλ και την κρίση και ειρήνη της χιλιετίας. Οι υπερήφανοι και οι κακοί θα ταπεινωθούν κατά τη Δευτέρα Παρουσία. Συγκρίνετε με Ησαΐα 2. Περίπου 559–545 π.Χ.

1 Ο λογος που ο Ησαΐας, ο υιός του Αμώς, είδε σχετικά με τον Ιούδα και την Ιερουσαλήμ:

2 Και θα συμβεί ώστε κατά τις τελευταίες ημέρες, όταν το όρος του οίκου του Κυρίου θα εδραιωθεί στην κορυφή των βουνών, και θα υπερυψωθεί επάνω από τους λόφους, και όλα τα έθνη θα συρρέουν σε αυτό.

3 Και πολλοί λαοί θα πάνε και θα λένε: Ελάτε και ας ανέβουμε στο όρος του Κυρίου, στον οίκο του Θεού του Ιακώβ. Και θα μας διδάξει τους δρόμους του, και θα βαδίζουμε στα μονοπάτια του. Γιατί από τη Σιών θα βγει ο νόμος και ο λόγος του Κυρίου από την Ιερουσαλήμ.

4 Και αυτός θα κρίνει ανάμεσα στα έθνη, και θα επιπλήξει πολλούς λαούς. Και θα σφυρηλατήσουν τα σπαθιά τους σε λεπίδες αρότρου, και τις λόγχες τους σε κλαδευτήρια – έθνος δεν θα σηκώσει σπαθί εναντίον έθνους, ούτε θα μαθαίνουν πια τον πόλεμο.

5 Οίκε του Ιακώβ, ελάτε και ας βαδίσουμε στο φως του Κυρίου. Μάλιστα, ελάτε, επειδή όλοι παραστράτησαν, καθένας στους κακούς δρόμους του.

6 Γι’ αυτό, Κύριε, εγκατέλειψες τον λαό σου, τον οίκο του Ιακώβ, επειδή πληθύνονται από την ανατολή, και εισακούν τους μάντεις όπως οι Φιλισταίοι, και ευχαριστούνται με τέκνα των ξένων.

7 Η χώρα τους επίσης είναι γεμάτη ασήμι και χρυσάφι, κι ούτε υπάρχει τέλος των θησαυρών τους. Η χώρα τους είναι επίσης γεμάτη άλογα, κι ούτε υπάρχει τέλος στα άρματά τους.

8 Η χώρα τους είναι επίσης γεμάτη είδωλα. Λατρεύουν το έργο των ίδιων των χεριών τους, εκείνο που έφτιαξαν τα ίδια τους τα δάχτυλα.

9 Και ο κοινός άνθρωπος δεν προσκυνά και ο σπουδαίος άνθρωπος δεν ταπεινώνει τον εαυτό του, γι’ αυτό, μην τον συγχωρήσεις.

10 Εσείς οι κακοί, μπείτε μέσα στον βράχο, και κρυφτείτε μέσα στο χώμα, γιατί ο φόβος του Κυρίου και η δόξα του μεγαλείου του θα σας πατάξει.

11 Και θα συμβεί ώστε τα υπεροπτικά βλέμματα του ανθρώπου θα ταπεινωθούν και η έπαρση των ανθρώπων θα υποκύψει, και μόνος ο Κύριος θα υπερυψωθεί κατά την ημέρα εκείνη.

12 Επειδή η ημέρα του Κυρίου των Δυνάμεων σύντομα θα πέσει επάνω σε όλα τα έθνη. Μάλιστα, επάνω στους πάντες. Μάλιστα, επάνω στον υπερήφανο και τον υπερόπτη και επάνω σε καθέναν που είναι εξυψωμένος, και θα ταπεινωθεί.

13 Μάλιστα, και η ημέρα του Κυρίου θα πέσει επάνω σε όλους τους κέδρους του Λιβάνου, επειδή είναι ψηλοί και εξυψωμένοι, και επάνω σε όλες τις βελανιδιές της Βασάν.

14 Και επάνω σε όλα τα ψηλά βουνά, και επάνω σε όλους τους λόφους, και επάνω σε όλα τα έθνη που έχουν εξυψωθεί, και επάνω σε κάθε λαό.

15 Και επάνω σε κάθε ψηλό πύργο, και επάνω σε κάθε περιφραγμένο τείχος.

16 Και επάνω σε όλα τα πλοία της θάλασσας, και επάνω σε όλα τα πλοία της Θαρσείς, και επάνω σε κάθε απολαυστική θέαση.

17 Και η υπεροψία του άνθρωπου θα υποκύψει και η έπαρση των ανθρώπων θα ταπεινωθεί. Και μόνος ο Κύριος θα υπερυψωθεί κατά την ημέρα εκείνη.

18 Και τα είδωλα, ολότελα θα τα καταργήσει.

19 Και αυτοί θα μπουν μέσα στις τρύπες των βράχων, και μέσα στα σπήλαια της γης, επειδή ο φόβος του Κυρίου θα πέσει επάνω τους και η δόξα του μεγαλείου Του θα τους πατάξει, όταν σηκωθεί για να συγκλονίσει φοβερά τη γη.

20 Κατά την ημέρα εκείνη, ο άνθρωπος θα ρίξει στους τυφλοπόντικες και στις νυχτερίδες τα ασημένια του είδωλα και τα χρυσά του είδωλα, αυτά που είχε φτιάξει για τον εαυτό του, για να τα προσκυνά.

21 Για να πάνε στις σχισμές των βράχων, και στις κορφές από τις ανώμαλες πέτρες, επειδή ο φόβος του Κυρίου θα πέσει επάνω τους και το μεγαλείο της δόξας του θα τους πατάξει, όταν σηκωθεί για να συγκλονίσει φοβερά τη γη.

22 Παραιτηθείτε από άνθρωπο, του οποίου η πνοή είναι μέσα στα ρουθούνια του. Γιατί, σε τι είναι άξιος λόγου;



Κεφαλαιο 13

Ο Ιούδας και η Ιερουσαλήμ θα τιμωρηθούν για την ανυπακοή τους. Ο Κύριος συνηγορεί και κρίνει τον λαό Του. Οι θυγατέρες της Σιών καταρώνται και τυραννιούνται για την προσκόλληση τους στα εγκόσμια. Συγκρίνετε με Ησαΐα 3. Περίπου το 559–545 π.Χ.

1 Γιατι ιδού, ο Κύριος, ο Κύριος των Δυνάμεων, θα αφαιρέσει από την Ιερουσαλήμ και από τον Ιούδα το υποστήριγμα και βοήθημα, όλο το βοήθημα του ψωμιού, και όλο το υποστήριγμα του νερού –

2 Τον ισχυρό, και τον πολεμιστή, τον κριτή, και τον προφήτη, τον συνετό και τον παλαιό.

3 Τον πεντηκόνταρχο, και τον έντιμο, και τον σύμβουλο, και τον επιδέξιο τεχνίτη, και τον εύγλωττο ρήτορα.

4 Και θα τους δώσω παιδιά να είναι άρχοντες τους, και μωρά θα τους εξουσιάζουν.

5 Και ο λαός θα καταδυναστεύεται, ο καθένας από τον άλλον, και ο καθένας από τον πλησίον του. Το παιδί θα φέρεται αλαζονικά προς τον ηλικιωμένο, και ο ποταπός προς τον έντιμο.

6 Όταν κανείς πιάσει τον αδελφό του από τον οίκο του πατέρα του, και του πει: Εσύ έχεις ρούχα, γίνε αρχηγός μας, και μην αφήσεις αυτόν τον αφανισμό να γίνει κάτω από το χέρι σου –

7 Κατά την ημέρα εκείνη θα ορκιστεί και θα πει: Δεν θα γίνω θεραπευτής, επειδή στο σπίτι μου δεν υπάρχει ούτε ψωμί ούτε ρουχισμός. Μη με κάνετε αρχηγό του λαού.

8 Γιατί η Ιερουσαλήμ αφανίστηκε, και ο Ιούδας έπεσε, επειδή η γλώσσα τους και τα έργα τους ήταν εναντίον του Κυρίου, για να εξοργίσουν τα μάτια της δόξας του.

9 Η εμφάνιση της όψης τους μαρτυρεί εναντίον τους, και κηρύττουν την αμαρτία τους να είναι σαν τα Σόδομα, και δεν μπορούν να το κρύψουν. Αλίμονο στην ψυχή τους, επειδή ανταπέδωσαν στον εαυτό τους κακό!

10 Πέστε στους δίκαιους ότι για αυτούς θα είναι καλά. Επειδή θα φάνε τον καρπό των έργων τους.

11 Αλίμονο στους κακούς, γιατί θα αφανιστούν. Γιατί η ανταμοιβή των χεριών τους θα πέσει επάνω τους!

12 Και τον λαό μου, παιδιά τον καταδυναστεύουν, και γυναίκες τον εξουσιάζουν. Λαέ μου, αυτοί που σε οδηγούν σε κάνουν να σφάλλεις και καταστρέφουν τον δρόμο του μονοπατιού σου.

13 Ο Κύριος σηκώνεται για να συνηγορήσει, και στέκεται για να κρίνει τον λαό.

14 Ο Κύριος θα μπει σε κρίση μαζί με τους παλαιούς του λαού του και τους άρχοντές Του. Γιατί εσείς καταφάγατε τον αμπελώνα και τα λάφυρα από τον φτωχό μέσα στα σπίτια σας.

15 Τι να πείτε; Τσακίζετε τον λαό μου και συντρίβετε τα πρόσωπα των φτωχών, λέει ο Κύριος, ο Θεός των Δυνάμεων.

16 Επιπλέον, ο Κύριος λέει: Επειδή οι θυγατέρες της Σιών είναι υπεροπτικές, και βαδίζουν με τεντωμένους λαιμούς και έκλυτα μάτια, που βαδίζουν και λικνίζονται καθώς περνούν, και παράγουν ήχους μεταλλικούς με τα πόδια τους –

17 Γι’ αυτό ο Κύριος θα πατάξει με εφελκίδα την κορυφή της κεφαλής των θυγατέρων της Σιών, και ο Κύριος θα αποκαλύψει τα απόκρυφα τους μέρη.

18 Κατά την ημέρα εκείνη, ο Κύριος θα αφαιρέσει τη δόξα των στολιδιών τους που κάνουν ήχους μεταλλικούς, και τις σκέπες, και τους μηνίσκους σαν τη σελήνη.

19 Τα περιδέραια και τα βραχιόλια, και τις καλύπτρες.

20 Τα καπέλα και τα στολίδια των ποδιών, και τα κεφαλοδέματα, και τις μυροθήκες, και τα σκουλαρίκια.

21 Τα δαχτυλίδια, και τα κοσμήματα της μύτης.

22 Τα ευμετάβλητα κοστούμια ενδυμασίας, και τα περικαλύμματα, και τα πέπλα, και τους θύλακες.

23 Τους καθρέφτες, και τα λεπτά λινά, και τις καλύπτρες και τα πέπλα.

24 Και θα συμβεί ώστε, αντί για γλυκιά ευωδία, θα υπάρχει δυσωδία. Και αντί για ζώνη, σχοινί. Και αντί για ωραία κόμμωση, φαλάκρα. Και αντί για επιστομάχιο ένδυμα, περίζωμα από σακί. Ηλιόκαμα αντί για ωραιότητα.

25 Οι άνδρες σου θα πέσουν από το σπαθί, και οι ισχυροί σου στον πόλεμο.

26 Και οι πύλες της θα θρηνούν και θα πενθούν. Και αυτή θα είναι ερημωμένη και θα κάθεται επάνω στο έδαφος.



Κεφαλαιο 14

Η Σιών και οι θυγατέρες της θα λυτρωθούν και θα καθαριστούν κατά την ημέρα της χιλιετίας. Συγκρίνετε με Ησαΐα 4. Περίπου το 559–545 π.Χ.

1 Και κατά την ημέρα εκείνη, επτά γυναίκες θα πιάνουν έναν άνδρα και θα λένε: Θα τρώμε το δικό μας ψωμί, και θα φοράμε τα δικά μας ρούχα. Μόνο άσε μας να αποκαλούμαστε με το όνομά σου για να αφαιρέσεις την αισχύνη μας.

2 Κατά την ημέρα εκείνη, ο κλάδος του Κυρίου θα είναι όμορφος και ένδοξος. Ο καρπός της γης εξαιρετικός και θελκτικός για εκείνους από τον Ισραήλ που διασώθηκαν.

3 Και θα συμβεί ώστε, εκείνοι που έχουν μείνει στη Σιών και παρέμειναν στην Ιερουσαλήμ, θα αποκληθούν ιεροί, όλοι όσοι είναι γραμμένοι με τους ζώντες στην Ιερουσαλήμ –

4 Όταν θα έχει πλύνει ο Κύριος την ακαθαρσία των θυγατέρων της Σιών, και θα έχει καθαρίσει το αίμα της Ιερουσαλήμ από μέσα της με το πνεύμα της κρίσης και με το πνεύμα της καύσης.

5 Και ο Κύριος θα δημιουργήσει επάνω σε κάθε κατοικήσιμο τόπο του ορούς Σιών, και επάνω στις συναθροίσεις της, ένα σύννεφο, και καπνό κατά την ημέρα, και λάμψη φλεγόμενης φωτιάς κατά τη νύχτα. Γιατί επάνω σε όλη τη δόξα της Σιών θα υπάρχει άμυνα.

6 Και θα υπάρχει σκήνωμα για σκιά από τον καύσωνα της ημέρας, και για τόπο καταφυγής, και σκέπη από την καταιγίδα και τη βροχή.



Κεφαλαιο 15

Ο αμπελώνας του Κυρίου (ο Ισραήλ) θα ερημωθεί και ο λαός Του θα διασκορπιστεί. Συμφορές θα πέσουν επάνω τους κατά την κατάστασή τους της αποστασίας και του διασκορπισμού. Ο Κύριος θα υψώσει σημαία και θα συνάξει τον Ισραήλ. Συγκρίνετε με Ησαΐα 5. Περίπου το 559–545 π.Χ.

1 Και μετά θα ψάλω στον αγαπημένο μου ένα τραγούδι του αγαπητού μου για τον αμπελώνα του. Ο αγαπημένος μου είχε έναν αμπελώνα επάνω σε έναν πολύ καρποφόρο λόφο.

2 Και τον περιέφραξε, και μάζεψε από αυτόν τις πέτρες, και τον φύτεψε με τα εκλεκτότερα κλήματα, και έχτισε έναν πύργο στο μέσον του, και έφτιαξε επίσης ένα πατητήρι μέσα σε αυτόν. Και περίμενε ότι θα κάνει σταφύλια, και έκανε αγριοστάφυλα.

3 Και τώρα, κάτοικοι της Ιερουσαλήμ και άνδρες του Ιούδα, να κρίνετε, σας παρακαλώ, ανάμεσα σε εμένα και τον αμπελώνα μου.

4 Τι περισσότερο θα μπορούσε να είχε γίνει στον αμπελώνα μου που δεν το έκανα; Επομένως, όταν περίμενα να παράγει σταφύλια αυτός παρήγε αγριοστάφυλα.

5 Τώρα, λοιπόν, πηγαίνετε. Εγώ θα σας πω τι θα κάνω στον αμπελώνα μου – θα του αφαιρέσω τον φράχτη του, και θα καταφαγωθεί. Και θα γκρεμίσω τον τοίχο του, και θα καταπατηθεί.

6 Και θα τον κάνω έρημο. Δεν θα κλαδευτεί ούτε θα σκαφτεί. Αλλά θα φυτρώσουν τριβόλια και αγκάθια. Επίσης θα προστάξω τα σύννεφα ώστε να μη βρέξουν σε αυτόν βροχή.

7 Γιατί ο αμπελώνας του Κυρίου των Δυνάμεων είναι ο οίκος του Ισραήλ, και οι άνδρες του Ιούδα, το ευάρεστο φυτό του. Και αυτός πρόσμενε κρίση και, ιδού, καταδυνάστευση· χρηστότητα, αλλά, ιδού, κραυγή.

8 Αλίμονο σε εκείνους που ενώνουν σπίτι με σπίτι, μέχρι που να μην υπάρχει τόπος, για να κατοικούν μόνοι στη μέση της γης!

9 Στα αφτιά μου, λέει ο Κύριος των Δυνάμεων, πράγματι πολλά σπίτια θα ερημωθούν, και σπουδαίες και όμορφες πόλεις χωρίς κατοίκους.

10 Μάλιστα, δέκα στρέμματα αμπελώνα θα δίνουν ένα βαθ, και ο σπόρος ενός χομόρ θα δώσει ένα εφά.

11 Αλίμονο σε εκείνους που σηκώνονται νωρίς το πρωί, για να αναζητήσουν ισχυρό ποτό, οι οποίοι εξακολουθούν μέχρι το βράδυ, και το κρασί τους ανάβει!

12 Και η κιθάρα και η λύρα, το τύμπανο και ο αυλός, και το κρασί είναι στα συμπόσια τους. Αλλά δεν παρατηρούν το έργο του Κυρίου, ούτε θωρούν την ενέργεια των χεριών του.

13 Γι’ αυτό, ο λαός μου πήγε σε αιχμαλωσία, επειδή δεν έχει επίγνωση. Και οι έντιμοι τους λιμοκτονούν, και το πλήθος τους ξεράθηκε από τη δίψα.

14 Γι’ αυτό, η κόλαση πλάτυνε τον εαυτό της, και άνοιξε το στόμα της υπέρμετρα· και η δόξα τους, και το πλήθος τους, και ο θόρυβός τους, και αυτός που χαίρεται υπέρμετρα, θα κατέβουν σε αυτήν.

15 Και ο κοινός άνθρωπος θα υποκύψει, και ο δυνατός θα ταπεινωθεί, και τα μάτια του υπερόπτη θα ταπεινωθούν.

16 Όμως ο Κύριος των Δυνάμεων θα υπερυψωθεί σε κρίση, και ο άγιος Θεός θα αγιαστεί σε χρηστότητα.

17 Τότε, τα αρνιά θα τραφούν κατά τη συνήθεια τους, και ξένοι θα φάνε τους έρημους τόπους των παχιών ανθρώπων.

18 Αλίμονο σε εκείνους που σέρνουν την ανομία με σχοινιά ματαιότητας, και την αμαρτία σαν με λουριά άμαξας.

19 Που λένε: Ας σπεύσει, ας επιταχύνει το έργο του, για να το δούμε. Και η συμβουλή του Αγίου του Ισραήλ ας πλησιάσει και ας έλθει για να τη μάθουμε.

20 Αλίμονο σε εκείνους που λένε το κακό καλό, και το καλό κακό, που βάζουν το σκοτάδι για φως, και το φως για σκοτάδι, που βάζουν το πικρό για γλυκό, και το γλυκό για πικρό!

21 Αλίμονο σε όσους είναι σοφοί κατά τα δικά τους μάτια και φρόνιμοι στον εαυτό τους!

22 Αλίμονο σε όσους είναι ισχυροί για να πίνουν κρασί, και δυνατοί για να ανακατέψουν ισχυρό ποτό.

23 Οι οποίοι δικαιώνουν τον κακό για ανταμοιβή, και αφαιρούν τη χρηστότητα του δίκαιου από αυτόν!

24 Γι’ αυτό, όπως η φωτιά κατατρώει το καλάμι, και η φλόγα αφανίζει το άχυρο, η ρίζα τους θα είναι σαπίλα, και τα άνθη τους θα ανέβουν σαν σκόνη· επειδή απέρριψαν τον νόμο του Κυρίου των Δυνάμεων, και περιφρόνησαν τον λόγο του Αγίου του Ισραήλ.

25 Γι’ αυτό, ο θυμός του Κυρίου άναψε ενάντια στον λαό Του, και απλώνοντας το χέρι Του εναντίον τους, τους πάταξε· και τα βουνά έτρεμαν, και τα πτώματά τους έγιναν σαν κοπριά στο μέσον των δρόμων. Για όλα αυτά ο θυμός του δεν εξαλείφθηκε, αλλά το χέρι Του είναι ακόμα απλωμένο.

26 Και θα υψώσει σημαία στα έθνη από μακριά, και θα συρίξει προς αυτά από την άκρη της γης. Και ιδού, θα έλθουν με ταχύτητα γρήγορα. Κανένας δεν θα αποκάμει ούτε θα παραπατήσει ανάμεσα τους.

27 Κανένας δεν θα νυστάξει ούτε θα κοιμηθεί· ούτε θα λυθεί η ζώνη της οσφύος τους, ούτε θα κοπεί το λουρί των υποδημάτων τους·

28 των οποίων τα βέλη θα είναι κοφτερά, και όλα τα τόξα τεντωμένα, και οι οπλές των αλόγων τους θα λογαριάζονται σαν τσακμακόπετρα, και οι τροχοί τους σαν ανεμοστρόβιλος, οι βρυχηθμοί τους σαν λιονταριού.

29 Θα βρυχώνται σαν σκύμνοι λιονταριού. Μάλιστα, θα βρυχώνται, και θα αρπάζουν τη λεία, και θα τη μεταφέρουν ασφαλή, και κανένας δεν θα την ελευθερώνει.

30 Και κατά την ημέρα εκείνη, θα βοήσουν εναντίον τους σαν βοή θάλασσας. Και αν κοιτάξουν προς τη γη, ιδού, σκότος και λύπη, και το φως σκοτείνιασε στους ουρανούς της.



Κεφαλαιο 16

Ο Ησαΐας βλέπει τον Κύριο. Συγχωρούνται οι αμαρτίες του Ησαΐα. Καλείται να προφητεύσει. Προφητεύει για την απόρριψη των διδασκαλιών του Χριστού από τους Ιουδαίους. Ένα υπόλειμμα θα επιστρέψει. Συγκρίνετε με Ησαΐα 6. Περίπου το 559–545 π.Χ.

1 Κατα το έτος που πέθανε ο βασιλέας Οζίας, είδα επίσης τον Κύριο να κάθεται επάνω σε έναν θρόνο, υψηλό και υπερυψωμένο, και η ουρά του μανδύα του γέμιζε τον ναό.

2 Από πάνω του στέκονταν τα σεραφείμ. Καθένα τους είχε έξι φτερούγες. Με τις δύο σκέπαζε το πρόσωπο του, και με τις δύο σκέπαζε τα πόδια του, και με τις δύο πετούσε.

3 Και το ένα φώναζε στο άλλο, και έλεγε: Άγιος, άγιος, άγιος, είναι ο Κύριος των Δυνάμεων. Όλη η γη είναι γεμάτη από τη δόξα του.

4 Και οι ορθοστάτες της πόρτας μετακινήθηκαν με τη φωνή εκείνου που φώναζε, και ο οίκος γέμισε καπνό.

5 Τότε είπα: Αλίμονο σε μένα! Επειδή καταστράφηκα. Επειδή είμαι άνθρωπος με ακάθαρτα χείλη. Και κατοικώ ανάμεσα σε λαό με ακάθαρτα χείλη. Επειδή τα μάτια μου είδαν το Βασιλέα, τον Κύριο των Δυνάμεων.

6 Τότε, ένα από τα σεραφείμ πέταξε προς εμένα, έχοντας αναμμένο κάρβουνο στο χέρι του, το οποίο είχε πάρει με τη λαβίδα από τον βωμό.

7 Και το ακούμπησε επάνω στο στόμα μου, και είπε: Να, αυτό άγγιξε τα χείλη σου. Και η ανομία σου εξαλείφθηκε, και η αμαρτία σου καθαρίστηκε.

8 Επίσης, άκουσα τη φωνή του Κυρίου να λέει: Ποιον να στείλω, και ποιος θα πάει για μας; Τότε είπα εγώ: Εδώ είμαι εγώ· στείλε εμένα.

9 Και είπε: Πήγαινε και πες σε αυτόν τον λαό – Ακούτε, πράγματι, αλλά δεν κατάλαβαν. Και βλέπετε, πράγματι, αλλά δεν αντελήφθησαν.

10 Κάνε την καρδιά αυτού του λαού παχιά, και κάνε τα αφτιά τους βαριά, και κλείσε τα μάτια τους – μην τυχόν και δουν με τα μάτια τους, και ακούσουν με τα αφτιά τους, και καταλάβουν με την καρδιά τους, και μεταστραφούν και θεραπευθούν.

11 Τότε είπα: Κύριε, πόσο; Και εκείνος είπε: Μέχρι οι πόλεις να είναι ερημωμένες, χωρίς κάτοικο, και τα σπίτια χωρίς άνθρωπο, και η χώρα να είναι ολότελα ερημωμένη.

12 Και να έχει απομακρύνει ο Κύριος τους ανθρώπους μακριά, επειδή θα γίνει μεγάλη εγκατάλειψη στο μέσο της χώρας.

13 Όμως ακόμα θα υπάρχει ένα δέκατο, και θα επιστρέψουν, και θα φαγωθούν σαν τερέβινθος και σαν βελανιδιά, των οποίων η ουσία είναι μέσα τους, όταν ρίχνουν τα φύλλα τους. Έτσι το άγιο σπέρμα θα είναι η ουσία τους.



Κεφαλαιο 17

Ο Εφραΐμ και η Συρία διεξάγουν πόλεμο εναντίον του Ιούδα. Ο Χριστός θα γεννηθεί από μία παρθένο. Συγκρίνετε με Ησαΐα 7. Περίπου το 559–545 π.Χ.

1 Και συνέβη ώστε κατά τις ημέρες του Άχαζ, του υιού του Ιωάθαμ, υιού του Οζία, βασιλέα του Ιούδα, ο Ρεσίν, ο βασιλέας της Συρίας, και ο Φεκά, ο υιός του Ρεμαλία, βασιλέας του Ισραήλ, ανέβηκαν προς την Ιερουσαλήμ για να πολεμήσουν εναντίον της, αλλά δεν μπόρεσαν να υπερισχύσουν εναντίον της.

2 Και ειπώθηκε στον οίκο του Δαβίδ, λέγοντας: η Συρία συμμάχησε με τον Εφραΐμ. Και η καρδιά του κλονίστηκε, και η καρδιά του λαού του όπως κλονίζονται τα δέντρα του δάσους με τον άνεμο.

3 Τότε είπε ο Κύριος στον Ησαΐα: Πήγαινε τώρα να συναντήσεις τον Άχαζ, εσύ και ο Σεάρ-ιασούβ, ο υιός σου, στο άκρο του υδραγωγού της άνω στέρνας στον μεγάλο δρόμο του αγρού του γναφέα.

4 Και πες του: Δώσε προσοχή, και ησύχασε. Μη φοβάσαι, ούτε να λιποψυχείς για τις δύο ουρές αυτών των δαυλών που καπνίζουν, για τον άγριο θυμό του Ρεσίν και της Συρίας, και του υιού του Ρεμαλία.

5 Επειδή η Συρία, ο Εφραΐμ και ο υιός του Ρεμαλία βουλεύθηκαν κακή βουλή εναντίον σου, λέγοντας:

6 Ας ανεβούμε εναντίον του Ιούδα και ας τον στενοχωρήσουμε, και ας δημιουργήσουμε ρήξη εκεί μέσα για μας, και να βάλουμε έναν βασιλέα στο μέσο του, μάλιστα, τον υιό του Ταβεήλ.

7 Έτσι λέει ο Κύριος ο Θεός: Αυτό δεν θα σταθεί, ούτε θα συμβεί.

8 Γιατί η κεφαλή της Συρίας είναι η Δαμασκός, και η κεφαλή της Δαμασκού ο Ρεσίν. Και σε εξήντα πέντε χρόνια ο Εφραΐμ θα συντριβεί, ώστε να μην είναι λαός.

9 Και το κεφάλι του Εφραΐμ είναι η Σαμάρεια, και το κεφάλι της Σαμάρειας ο υιός τού Ρεμαλία. Αν δεν πιστεύετε, σίγουρα δεν θα στερεωθείτε.

10 Επιπλέον, ο Κύριος μίλησε πάλι προς τον Άχαζ, λέγοντας:

11 Ζήτησε από τον Κύριο τον Θεό σου ένα σημάδι. Ζήτησε το είτε στα βάθη είτε στα ύψη επάνω.

12 Αλλά ο Άχαζ είπε: Δεν θα ζητήσω, ούτε θα βάλω σε πειρασμό τον Κύριο.

13 Και είπε: Ακούστε τώρα, οίκε Δαβίδ. Είναι μικρό πράγμα για σας να ταλαιπωρείτε τους ανθρώπους, και θα ταλαιπωρήσετε ακόμη και τον Θεό μου;

14 Γι’ αυτό, ο ίδιος ο Κύριος θα σας δώσει σημείο. Ιδού, η παρθένος θα συλλάβει, και θα γεννήσει υιό, και θα καλέσει το όνομά του Εμμανουήλ.

15 Βούτυρο και μέλι θα φάει, μέχρις ότου μάθει να αρνείται το κακό και να διαλέγει το καλό.

16 Γιατί πριν μάθει το παιδί να αρνείται το κακό και να διαλέγει το καλό, η χώρα την οποία αποστρέφεσαι, θα εγκαταλειφθεί και από τους δύο βασιλιάδες της.

17 Ο Κύριος θα φέρει επάνω σου, και επάνω στον λαό σου, και επάνω στο σπίτι του πατέρα σου, ημέρες που δεν έχουν έλθει από την ημέρα που ο Εφραΐμ χωρίστηκε από τον Ιούδα, από τον βασιλέα της Ασσυρίας.

18 Και θα συμβεί ώστε κατά την ημέρα εκείνη ο Κύριος θα συρίξει για τη μύγα που είναι στο πιο απομακρυσμένο μέρος της Αιγύπτου, και για τη μέλισσα που είναι στη γη της Ασσυρίας.

19 Και θα έλθουν, και θα αναπαυθούν όλες στις ερημωμένες κοιλάδες, και στις τρύπες των βράχων, και επάνω σε κάθε αγκάθι, και επάνω σε κάθε θάμνο.

20 Κατά την ίδια ημέρα, θα ξυρίσει ο Κύριος με ξυράφι που είναι μισθωμένο, από εκείνους που είναι πέρα από τον ποταμό, από τον βασιλέα της Ασσυρίας, το κεφάλι, και τις τρίχες των ποδιών· θα αφαιρέσει επίσης και τη γενειάδα.

21 Και θα συμβεί ώστε κατά την ημέρα εκείνη, ο άνθρωπος θα τρέφει μία δάμαλη και δύο πρόβατα.

22 Και θα συμβεί ώστε, από την αφθονία του γάλακτος που θα δίνουν, θα τρώει βούτυρο· επειδή βούτυρο και μέλι θα τρώει καθένας που παρέμεινε στη χώρα.

23 Και θα συμβεί ώστε κατά την ημέρα εκείνη, κάθε τόπος θα είναι, εκεί που υπήρχαν χίλιοι άμπελοι για χίλια αργύρια, θα είναι για τριβόλια και αγκάθια.

24 Με βέλη και με τόξα θα έλθουν οι άνθρωποι εκεί, επειδή όλη η χώρα θα γίνει τριβόλια και αγκάθια.

25 Και κάθε λόφος που θα σκαφτεί με αξίνα, δεν θα έλθει προς τα εκεί ο φόβος για τριβόλια και αγκάθια. Αλλά θα είναι για να στέλνονται βόδια, και να καταπατείται από κατώτερα ζώα.



Κεφαλαιο 18

Ο Χριστός θα είναι σαν λίθος προσκόμματος και πέτρα σκανδάλου. Να επιζητάτε τον Κύριο, όχι μάγους που τιτιβίζουν. Στραφείτε προς τον νόμο και προς τη μαρτυρία για καθοδήγηση. Συγκρίνετε με Ησαΐα 8. Περίπου το 559–545 π.Χ.

1 Επιπλεον, ο λόγος του Κυρίου μου είπε: Πάρε για σένα έναν μεγάλο τόμο, και γράψε σε αυτόν με γραφίδα ανθρώπου, σχετικά με τον Μαχέρ-σαλάλ-χας-βαζ.

2 Και πήρα για μένα πιστούς μάρτυρες για να καταγράψουν, τον Ουρία τον ιερέα, και τον Ζαχαρία τον υιό του Ιεβερεχία.

3 Και ήρθα στην προφήτιδα, που συνέλαβε, και γέννησε υιό. Και ο Κύριος μου είπε: Να αποκαλέσεις το όνομά του, Μαχέρ-σαλάλ-χας-βαζ.

4 Γιατί ιδού, πριν μάθει το παιδί να φωνάζει: Πατέρα μου, και μητέρα μου, τα πλούτη της Δαμασκού και τα λάφυρα της Σαμάρειας θα διαρπαχθούν, ενώπιον του βασιλέα της Ασσυρίας.

5 Ο Κύριος μου μίλησε επίσης, λέγοντας:

6 Επειδή αυτός ο λαός αρνείται τα νερά του Σιλωάμ που ρέουν ήσυχα, και χαίρεται με τον Ρεσίν και τον υιό του Ρεμαλία,

7 Τώρα γι’ αυτό, ιδού, ο Κύριος ανεβάζει εναντίον τους τα νερά του ποταμού, δυνατά και πολλά, τον βασιλέα της Ασσυρίας και όλη του τη δόξα· και θα υπερβεί όλα τα αυλάκια του, και θα πλημμυρίσει όλες τις όχθες του.

8 Και θα περάσει μέσα από τον Ιούδα, θα υπερχειλίσει και θα υπερβεί, θα φθάσει μέχρι τον λαιμό· και το άπλωμα των φτερούγων του θα γεμίσει το πλάτος της γης σου, ω Εμμανουήλ.

9 Ενωθείτε, ω λαοί και θα σπάσετε σε κομμάτια· και προσέξτε όλοι εσείς από μακρινές χώρες. Ζωστείτε και θα σπάσετε σε κομμάτια· ζωστείτε, και θα σπάσετε σε κομμάτια.

10 Συσκεφθείτε, και θα εκμηδενιστεί. Πέστε τον λόγο, και δεν θα σταθεί, επειδή ο Θεός είναι μαζί μας.

11 Γιατί ο Κύριος μίλησε έτσι σε μένα με χέρι κραταιό, και με δίδαξε να μη βαδίζω στον δρόμο αυτού του λαού, λέγοντας:

12 Μην πείτε: Συνωμοσία, σε όλους όσους αυτός ο λαός θα πει: Συνωμοσία. Ούτε να φοβηθείτε τον φόβο του, ούτε να τρομάξετε.

13 Τον Κύριο των Δυνάμεων, αυτόν να αγιάζετε, και αυτός ας είναι ο φόβος σας, και αυτός ας είναι ο τρόμος σας.

14 Και αυτός θα είναι για αγιαστήριο. Όμως για λίθο προσκόμματος, και για πέτρα σκανδάλου σε αμφότερους τους οίκους του Ισραήλ, για παγίδα και για θηλιά στους κατοίκους της Ιερουσαλήμ.

15 Και πολλοί ανάμεσα τους θα προσκόψουν και θα πέσουν, και θα συντριβούν, και θα παγιδευτούν, και θα πιαστούν.

16 Δέσε τη μαρτυρία, σφράγισε τον νόμο ανάμεσα στους μαθητές μου.

17 Και εγώ θα περιμένω τον Κύριο, που κρύβει το πρόσωπο του από τον οίκο του Ιακώβ, και θα τον προσμένω.

18 Ιδού, εγώ και τα παιδιά που μου έδωσε ο Κύριος, είμαστε για σημεία και για θαύματα στον Ισραήλ από τον Κύριο των Δυνάμεων, που κατοικεί στο όρος Σιών.

19 Και όταν σας πουν: Ρωτήστε αυτούς που έχουν πνεύμα μαντείας, και τους νεκρομάντεις που τιτιβίζουν και ψιθυρίζουν – τάχα δεν πρέπει κάθε λαός να ρωτήσει τον Θεό του για να ακούσουν οι ζωντανοί από τους νεκρούς;

20 Στον νόμο και στη μαρτυρία· αν δεν μιλούν σύμφωνα με αυτόν τον λόγο, είναι επειδή δεν υπάρχει φως μέσα τους.

21 Και θα περάσουν μέσα από αυτήν σκληρά καταπιεσμένοι και πεινασμένοι. Και θα συμβεί ώστε όταν πεινάσουν, θα αγανακτήσουν, και θα καταριούνται τον βασιλέα τους και τον Θεό τους, και θα κοιτούν προς τα άνω.

22 Και θα κοιτούν προς τη γη, και ιδού, ταραχή και σκοτάδι, θαμπάδα αγωνίας, και θα οδηγηθούν στο σκότος.



Κεφαλαιο 19

Ο Ησαΐας μιλά Μεσσιανικά. Οι άνθρωποι στο σκοτάδι θα δουν ένα μέγα Φως. Ένα παιδί θα γεννηθεί σε εμάς. Θα είναι ο Άρχοντας Ειρήνης και θα βασιλεύσει στον θρόνο του Δαβίδ. Συγκρίνετε με Ησαΐα 9. Περίπου το 559–545 π.Χ.

1 Παρολα αυτά, η θαμπάδα δεν θα είναι σαν εκείνη που ήταν στην κατάθλιψη της, όταν αυτός στην αρχή βασάνισε ελαφρά τη γη Ζαβουλών, και τη γη Νεφθαλείμ, και ύστερα βασάνισε πιο βαριά κατά τον δρόμο της Ερυθράς Θάλασσας, πέρα από τον Ιορδάνη στη Γαλιλαία των εθνών.

2 Ο λαός που περπατούσε στο σκοτάδι είδε μέγα φως· σε εκείνους που κατοικούν στη γη της σκιάς θανάτου, σε αυτούς επάνω έλαμψε το φως.

3 Εσύ πολλαπλασίασες το έθνος, και αύξησες τη χαρά – χαίρονται ενώπιον σου κατά τη χαρά του θερισμού, και καθώς αγάλλονται οι άνθρωποι, όταν μοιράζονται τα λάφυρα.

4 Επειδή εσύ συνέτριψες τον ζυγό του φορτίου του, και το κοντάρι του ώμου του, τη ράβδο του τυράννου του.

5 Γιατί κάθε μάχη πολεμιστή είναι μέσα σε σύγχυση και θόρυβο, και αιματοκυλισμένες στολές. Όμως αυτό θα είναι με καύση και υλικό φωτιάς.

6 Επειδή γεννήθηκε ένα παιδί σε μας, υιός δόθηκε σε μας· και η εξουσία θα είναι επάνω στον ώμο του· και το όνομά του θα αποκληθεί: Θαυμαστός, Σύμβουλος, Ισχυρός Θεός, Πατέρας του Μέλλοντα Αιώνα, Άρχοντας Ειρήνης.

7 Στην αύξηση της εξουσίας του και της ειρήνης δεν θα υπάρχει τέλος, επάνω στον θρόνο τού Δαβίδ, κι επάνω στη βασιλεία του, για να τη διατάξει, και να τη στερεώσει, με κρίση και δικαιοσύνη, από τώρα και μέχρι τον αιώνα. Ο ζήλος τού Κυρίου των δυνάμεων θα το τελέσει.

8 Ο Κύριος έστειλε τον λόγο Του στον Ιακώβ και φώτισε στον Ισραήλ.

9 Και ολόκληρος ο λαός θα το γνωρίσει, ακόμη και ο Εφραΐμ και οι κάτοικοι της Σαμάρειας, που λένε με υπερηφάνεια και έπαρση καρδιάς:

10 Τα τούβλα έπεσαν, αλλά εμείς θα κτίσουμε με πελεκημένες πέτρες· οι συκομουριές κόπηκαν, αλλά εμείς θα τις αλλάξουμε με κέδρους.

11 Γι’ αυτό, ο Κύριος θα εξεγείρει τους αντίδικους του Ρεσίν εναντίον του, και θα συνενώσει τους εχθρούς του·

12 τους Συρίους από μπροστά, και τους Φιλισταίους από πίσω· και θα καταβροχθίσουν τον Ισραήλ με ανοιχτό στόμα. Για όλα αυτά ο θυμός του δεν αποστράφηκε, αλλά το χέρι του είναι ακόμα απλωμένο.

13 Γιατί ο λαός δεν επιστρέφει προς αυτόν που τον πατάσσει, ούτε επιζητεί τον Κύριο των Δυνάμεων.

14 Γι’ αυτό ο Κύριος θα κόψει από τον Ισραήλ την κεφαλή και την ουρά, τον κλάδο και το βούρλο μέσα σε μια ημέρα.

15 Ο παλαιός, αυτός είναι η κεφαλή. Και ο προφήτης που διδάσκει ψέματα, αυτός είναι η ουρά.

16 Επειδή οι ηγέτες αυτού του λαού τον κάνουν να σφάλλει· και όσοι οδηγούνται από αυτούς, καταστρέφονται.

17 Γι’ αυτό, ο Κύριος δεν θα ευφρανθεί στους νεανίσκους τους ούτε θα ελεήσει τους ορφανούς και τις χήρες τους· επειδή, όλοι είναι υποκριτές και κακοποιοί, και κάθε στόμα μιλά με ασέβεια. Για όλα αυτά ο θυμός του δεν αποστράφηκε, αλλά το χέρι του είναι ακόμα απλωμένο.

18 Επειδή η κακία καίει σαν φωτιά. Θα καταβροχθίσει τα τριβόλια και τα αγκάθια, και θα ανάψει μέσα στις πυκνές συστάδες του δάσους, και θα ανέβουν σαν το ανέβασμα του καπνού.

19 Από την οργή του Κυρίου των Δυνάμεων σκοτείνιασε η χώρα, και ο λαός θα είναι σαν υλικό φωτιάς· κανένας άνθρωπος δεν θα ελεήσει τον αδελφό του.

20 Και θα αρπάξει στα δεξιά και θα πεινάσει· και θα φάει στα αριστερά και δεν θα ικανοποιηθούν· θα τρώει κάθε άνθρωπος τη σάρκα του βραχίονά του –

21 Ο Μανασσής τον Εφραΐμ, και ο Εφραΐμ τον Μανασσή· αυτοί μάλιστα θα είναι μαζί εναντίον τού Ιούδα. Για όλα αυτά ο θυμός του δεν αποστράφηκε, αλλά το χέρι του είναι ακόμα απλωμένο.



Κεφαλαιο 20

Η καταστροφή της Ασσυρίας είναι το είδος της καταστροφής των κακών κατά τη Δευτέρα Παρουσία. Λίγοι άνθρωποι θα έχουν μείνει, αφού έλθει ξανά ο Κύριος. Το υπόλειμμα του Ιακώβ θα επιστρέψει κατά την ημέρα εκείνη. Συγκρίνετε με Ησαΐα 10. Περίπου το 559–545 π.Χ.

1 Αλιμονο σε εκείνους που διατάσσουν άνομες διαταγές, και γράφουν οδυνηρότητα την οποία έχουν υποδείξει.

2 Για να απομακρύνουν τους έχοντες ανάγκη από την κρίση, και να αφαιρούν το δικαίωμα από τους φτωχούς του λαού μου, για να είναι οι χήρες λεία τους, και για να ληστεύουν τα ορφανά!

3 Και τι θα κάνετε κατά την ημέρα της επίσκεψης, και κατά την ερήμωση που θα έλθει από μακριά; Σε ποιον θα προστρέξετε για βοήθεια; Και πού θα αφήσετε τη δόξα σας;

4 Χωρίς εμένα θα υποκύψουν από τους αιχμαλώτους, και θα πέσουν κάτω από τους φονευμένους. Για όλα αυτά ο θυμός του δεν αποστράφηκε, αλλά το χέρι του είναι ακόμα απλωμένο.

5 Ω Ασσύριε, η ράβδος του θυμού μου και η βέργα στο χέρι τους είναι η αγανάκτησή τους.

6 Θα τον στείλω εναντίον ενός υποκριτικού έθνους, και εναντίον του λαού της οργής μου θα του δώσω εγώ διαταγή να πάρει τα λάφυρα, και να πάρει τη λεία, και να τους ποδοπατήσει σαν τη λάσπη των δρόμων.

7 Εντούτοις, δεν εννοεί έτσι, ούτε η καρδιά του σκέφτεται έτσι· αλλά μέσα στην καρδιά του είναι να καταστρέψει και να εξολοθρέψει έθνη, όχι λίγους.

8 Επειδή λέει: Δεν είναι οι άρχοντές μου όλοι βασιλιάδες;

9 Δεν είναι η Χαλάνη σαν τη Χαρχεμίς; Δεν είναι η Αιμάθ σαν την Αρφάδ; Δεν είναι η Σαμάρεια σαν τη Δαμασκό;

10 Όπως εδραίωσε το χέρι μου τα βασίλεια των ειδώλων, των οποίων τα γλυπτά ομοιώματα ξεπερνούσαν εκείνα της Ιερουσαλήμ και της Σαμάρειας,

11 δεν θα κάνω όπως έκανα στη Σαμάρεια και είδωλά της, έτσι και στην Ιερουσαλήμ και στα είδωλά της;

12 Επομένως, θα συμβεί ώστε όταν ο Κύριος θα έχει τελέσει όλο το έργο του επάνω στο όρος Σιών και επάνω στην Ιερουσαλήμ, θα τιμωρήσω τον καρπό της υψωμένης καρδιάς του βασιλιά της Ασσυρίας, και τη δόξα των υπεροπτικών του βλεμμάτων.

13 Επειδή λέει: Με τη δύναμη του χεριού μου και με τη σοφία μου έκανα όλα αυτά, επειδή είμαι συνετός. Και μετέφερα τα όρια του λαού, και λήστεψα τους θησαυρούς τους, και έβαλα κάτω τους κατοίκους σαν γενναίος άνδρας·

14 Και το χέρι μου βρήκε σαν φωλιά τα πλούτη του λαού· και όπως κάποιος μαζεύει αβγά που έχουν αφεθεί, εγώ μάζεψα όλη τη γη· και κανένας δεν κούνησε τη φτερούγα ή άνοιξε το στόμα ή ψιθύρισε.

15 Θα καυχηθεί η αξίνα εναντίον αυτού που κόβει με αυτήν; Θα κομπάσει το πριόνι εναντίον αυτού που το κινεί; Σαν να κινείτο η ράβδος εναντίον εκείνων που τη σηκώνουν ή σαν να υψωνόταν η ράβδος, σαν να μην ήταν ξύλο!

16 Γι’ αυτό ο Κύριος, ο Κύριος των Δυνάμεων, θα στείλει στους παχείς του ισχνότητα· και κάτω από τη δόξα του θα ανάψει καύση, σαν μια καύση φωτιάς.

17 Και το φως του Ισραήλ θα είναι για φωτιά, και ο Άγιός του για φλόγα, και θα κάψει και θα καταφάει τα αγκάθια του και τους τριβόλους του σε μια μέρα.

18 Και θα αφανίσει τη δόξα του δάσους του, και του καρποφόρου αγρού του, και ψυχή και σώμα· και θα είναι σαν το σημαιοφόρο που λιποθυμάει.

19 Και το υπόλοιπο των δένδρων του δάσους του θα είναι ελάχιστο, ώστε ένα παιδί να μπορεί να το καταγράψει.

20 Και θα συμβεί ώστε κατά την ημέρα εκείνη, το υπόλειμμα του Ισραήλ, και όσοι γλίτωσαν από τον οίκο του Ιακώβ, δεν θα επιστηρίζονται πια σε εκείνον που τους πάταξε, αλλά θα στηρίζονται στον Κύριο, τον Άγιο του Ισραήλ, με αλήθεια.

21 Το υπόλειμμα θα επιστρέψει, μάλιστα, το υπόλειμμα του Ιακώβ, προς τον ισχυρό Θεό.

22 Επειδή αν και λαός σου, ο Ισραήλ, είναι σαν την άμμο της θάλασσας, ένα υπόλειμμα από αυτούς θα επιστρέψει· ο αφανισμός που έχει διαταχθεί θα ξεχειλίσει με χρηστότητα.

23 Επειδή ο Κύριος, ο Θεός των Δυνάμεων θα κάνει αφανισμό, και μάλιστα προσδιορισμένο σε όλη τη χώρα.

24 Γι’ αυτό, έτσι λέει ο Κύριος ο Θεός των Δυνάμεων: Λαέ μου που κατοικείς στη Σιών, μη φοβάσαι τον Ασσύριο. Θα σε πατάξει με ράβδο, και θα σηκώσει τη βακτηρία του εναντίον σου, κατά τον τρόπο της Αιγύπτου.

25 Επειδή λίγο ακόμα και η αγανάκτηση θα πάψει· και ο θυμός μου στον όλεθρό τους.

26 Και ο Κύριος των Δυνάμεων θα ξεσηκώσει μάστιγα γι’ αυτόν, σύμφωνα με τη σφαγή της Μαδιάμ στον βράχο Ωρήβ· και καθώς η ράβδος του υψώθηκε επάνω στη θάλασσα, έτσι θα την υψώσει κατά τον τρόπο της Αιγύπτου.

27 Και θα συμβεί ώστε κατά την ημέρα εκείνη το φορτίο του θα αφαιρεθεί από τον ώμο σου, και ο ζυγός του από τον λαιμό σου, και ο ζυγός θα συντριβεί εξαιτίας του χρίσματος.

28 Αυτός ήλθε στην Αϊάθ, πέρασε στη Μιγρών· στη Μιχμάς απέθεσε τα σκεύη του.

29 Διάβηκαν το πέρασμα· κατέλυσαν στη Γεβά· η Ραμά τρόμαξε· η Γαβαά του Σαούλ έφυγε.

30 Ύψωσε τη φωνή σου, θυγατέρα της Γαλλείμ. Κάνε την, φτωχή Αναθώθ, να ακουστεί στη Λαισά.

31 Η Μαδμηνά μετατοπίστηκε· οι κάτοικοι της Γεβείμ συναθροίζονται για να φύγουν.

32 Εντούτοις, αυτός θα μείνει στη Νωβ εκείνη την ημέρα. Θα σείσει το χέρι του εναντίον του όρους της θυγατέρας της Σιών, του λόφου της Ιερουσαλήμ.

33 Ιδού, ο Κύριος, ο Κύριος των Δυνάμεων θα κόψει τους κλώνους με τρόμο. Και οι υψωμένοι θα συντρίβουν. Και οι υπερόπτες θα ταπεινωθούν.

34 Και θα κόψει με σίδερο τις πυκνές συστάδες του δάσους, και ο Λίβανος θα πέσει από έναν ισχυρό.



Κεφαλαιο 21

Ο κορμός του Ιεσσαί (ο Χριστός) θα κρίνει με χρηστότητα. Η γνώση του Θεού θα καλύψει τη γη κατά τη Χιλιετία. Ο Κύριος θα υψώσει σημαία και θα συνάξει τον Ισραήλ. Συγκρίνετε με Ησαΐα 11. Περίπου το 559–545 π.Χ.

1 Και θα βγει μια ράβδος από τον κορμό του Ιεσσαί, κι ένας κλάδος θα φυτρώσει από τις ρίζες του.

2 Και το Πνεύμα του Κυρίου θα αναπαυθεί επάνω του, το πνεύμα σοφίας και νόησης, το πνεύμα βουλής και ισχύος, το πνεύμα γνώσης και φόβου του Κυρίου.

3 Και θα τον κάνει να έχει οξεία αντίληψη στον φόβο του Κυρίου. Και δεν θα κρίνει κατά την όψη των ματιών του, ούτε θα ελέγχει κατά την ακοή των αφτιών του.

4 Αλλά με χρηστότητα θα κρίνει τον φτωχό, και θα ελέγχει με ισότητα για τον πράο της γης. Και θα πατάξει τη γη με τη ράβδο του στόματος του, και με την πνοή των χειλέων του θα θανατώσει τους κακούς.

5 Και χρηστότητα θα είναι η ζώνη της οσφύος του, και πίστη η ζώνη των πλευρών του.

6 Και ο λύκος θα συγκατοικεί με το αρνί, και η λεοπάρδαλη θα αναπαύεται με το κατσικάκι, και το μοσχάρι και το νεαρό λιοντάρι και το μανάρι παρέα· και ένα μικρό παιδί θα τα οδηγεί.

7 Και η αγελάδα και η αρκούδα θα βόσκουν· τα μικρά τους θα αναπαύονται παρέα· και το λιοντάρι θα τρώει άχυρο όπως το βόδι.

8 Και το παιδί που θηλάζει θα παίζει στην τρύπα του φαρμακερού φιδιού, και το απογαλακτισμένο παιδί θα βάζει το χέρι του στη φωλιά του βασιλίσκου.

9 Δεν θα βλάπτουν ούτε θα καταστρέφουν σε όλο το άγιο όρος μου, επειδή η γη θα είναι γεμάτη από τη γνώση του Κυρίου, όπως τα νερά σκεπάζουν τη θάλασσα.

10 Και κατά την ημέρα εκείνη θα είναι μια ρίζα του Ιεσσαί, που θα σταθεί σαν σημαία του λαού. Σε αυτό θα προσβλέψουν οι Εθνικοί. Και η ανάπαυσή του θα είναι ένδοξη.

11 Και θα συμβεί ώστε κατά την ημέρα εκείνη, ο Κύριος θα βάλει το χέρι του πάλι για δεύτερη φορά, για να ανακτήσει το υπόλειμμα του λαού του που θα αφεθεί από την Ασσυρία, και από την Αίγυπτο, και από την Παθρώς, και από την Αιθιοπία, και από το Ελάμ, και από τη Σεναάρ, και από τη Αιμάθ, και από τα νησιά της θάλασσας.

12 Και θα υψώσει σημαία για τα έθνη, και θα συγκεντρώσει τους απόκληρους του Ισραήλ, και θα συνάξει τους διεσπαρμένους του Ιούδα από τα τέσσερα άκρα της γης.

13 Ο φθόνος του Εφραΐμ θα αφαιρεθεί, και οι ενάντιοι του Ιούδα θα αποκοπούν· ο Εφραΐμ δεν θα φθονεί τον Ιούδα, και ο Ιούδας δεν θα στενοχωρεί τον Εφραΐμ.

14 Αλλά θα ορμήσουν κατά των ώμων των Φιλισταίων προς δυσμάς. Θα λεηλατήσουν τους της ανατολής όλους μαζί. Θα βάλουν το χέρι τους στον Εδώμ και τον Μωάβ και τα τέκνα του Αμμών θα τους υπακούν.

15 Και ο Κύριος θα καταστρέψει ολοκληρωτικά τη γλώσσα της αιγυπτιακής θάλασσας. Και με τον μέγα άνεμό του θα σείσει το χέρι του επάνω από τον ποταμό, και θα τον πατάξει στα επτά ρεύματα, και θα κάνει να τον διαβαίνουν οι άνθρωποι με στεγνά υποδύματα.

16 Και θα υπάρχει πλατύς δρόμος για το υπόλειμμα του λαού του, που θα έχει μείνει, από την Ασσυρία, όπως ήταν στον Ισραήλ κατά την ημέρα που βγήκε από τη γη της Αιγύπτου.



Κεφαλαιο 22

Κατά την ημέρα της χιλιετίας όλοι οι άνθρωποι θα δοξολογούν τον Κύριο. Θα κατοικεί ανάμεσά τους. Συγκρίνετε με Ησαΐα 12. Περίπου το 559–545 π.Χ.

1 Και κατά την ημέρα εκείνη θα πεις: Κύριε, θα σε δοξολογήσω. Αν και οργίστηκες εναντίον μου, ο θυμός σου στράφηκε μακριά, και με παρηγόρησες.

2 Ιδού, ο Θεός είναι η σωτηρία μου· θα εμπιστευθώ, και δεν θα φοβάμαι· επειδή ο Κύριος ο ΙΕΧΩΒΑ είναι η δύναμή μου και το τραγούδι μου. Επίσης, έγινε η σωτηρία μου.

3 Γι’ αυτό, με χαρά θα αντλήσετε νερό από τις πηγές της σωτηρίας.

4 Και κατά την ημέρα εκείνη θα πείτε: Δοξολογείτε τον Κύριο, επικαλεσθείτε το όνομά του, διακηρύξτε τα έργα του στους λαούς, αναφέρετε ότι το όνομά του υπερυψώθηκε.

5 Τραγουδήστε στον Κύριο· επειδή έχει κάνει υπέροχα πράγματα. Αυτό είναι γνωστό σε όλη τη γη.

6 Διαλάλησε και αναφώνησε, κάτοικε της Σιών· επειδή μέγας είναι ο Άγιος του Ισραήλ ανάμεσά σου.



Κεφαλαιο 23

Η καταστροφή της Βαβυλώνας είναι ένα είδος καταστροφής κατά τη Δευτέρα Παρουσία. Θα είναι ημέρα οργής και εκδίκησης. Η Βαβυλώνα (ο κόσμος) θα πέσει για πάντα. Συγκρίνετε με Ησαΐα 13. Περίπου το 559–545 π.Χ.

1 Τό μήνυμα χαμού της Βαβυλώνας, που είδε ο Ησαΐας, ο υιός του Αμώς.

2 Σηκώστε λάβαρο επάνω στο ψηλό βουνό, υψώστε τη φωνή σε αυτούς, σείστε το χέρι, για να πάνε μέσα στις πύλες των αρχόντων.

3 Εγώ έχω προστάξει τους αγιασμένους μου, κάλεσα επίσης τους ισχυρούς μου, επειδή ο θυμός μου δεν είναι επάνω σε αυτούς που χαίρουν στην υψηλότητά μου.

4 Ο θόρυβος του πλήθους στα όρη σαν από έναν μέγα λαό, ο ταραχώδης ήχος των βασιλείων των εθνών συγκεντρωμένων, ο Κύριος των Δυνάμεων συγκεντρώνει για επιθεώρηση τα στρατεύματα της μάχης.

5 Έρχονται από μακρινή χώρα, από τα πέρατα των ουρανών, μάλιστα, ο Κύριος, και τα όπλα της αγανάκτησής του, για να καταστρέψουν ολόκληρη τη χώρα.

6 Ολολύζετε, επειδή η ημέρα του Κυρίου πλησίασε. Θα έλθει σαν όλεθρος από τον Παντοδύναμο.

7 Γι’ αυτό όλα τα χέρια θα ατονούν, κάθε καρδιά ανθρώπου θα λιώσει.

8 Και θα τρομάξουν· πόνοι και θλίψεις θα τους κατακυριεύσουν. Θα εκπλήσσεται ο ένας με τον άλλο. Τα πρόσωπα τους θα είναι σαν φλόγες.

9 Ιδού, η ημέρα του Κυρίου έρχεται, σκληρή και με οργή και άγριο θυμό, να κάνει τη γη έρημη. Και θα καταστρέψει από αυτήν τους αμαρτωλούς.

10 Επειδή τα αστέρια του ουρανού και οι αστερισμοί του δεν θα δίνουν το φως τους. Ο ήλιος θα σκοτεινιάσει στην ανατολή του, και η σελήνη δεν θα κάνει το φως της να φέγγει.

11 Και θα τιμωρήσω τον κόσμο για την κακία του, και τους κακούς για την ανομία τους. Θα κάνω την αλαζονεία του υπερήφανου να πάψει, και θα ξαπλώσω κάτω την υπεροψία του τρομερού.

12 Θα κάνω τον άνθρωπο πιο πολύτιμο παρά το αγνό χρυσάφι· μάλιστα τον άνθρωπο παρά τη χρυσή σφήνα του Οφείρ.

13 Γι’ αυτό, θα σείσω τους ουρανούς, και η γη θα μετατοπιστεί από τη θέση της, κατά την οργή του Κυρίου των Δυνάμεων, και κατά την ημέρα του άγριου θυμού του.

14 Και θα είναι σαν κυνηγημένη δορκάδα, και σαν πρόβατο που κανένας δεν το περιμαζεύει. Και κάθε άνθρωπος θα στραφεί προς τον δικό του λαό, και θα φύγει ο καθένας για τη δική του χώρα.

15 Καθένας που είναι υπερήφανος, θα διαπεραστεί. Μάλιστα, και καθένας που είναι συγκεντρωμένος στους κακούς, θα πέσει από σπαθί.

16 Τα τέκνα τους θα γίνουν συντρίμμια εμπρός στα μάτια τους. Τα σπίτια τους θα λεηλατηθούν και οι γυναίκες τους θα υποστούν βιασμούς.

17 Ιδού, θα ξεσηκώσω τους Μήδους εναντίον τους, οι οποίοι δεν θα λογαριάσουν ασήμι και χρυσάφι, ούτε θα ευφρανθούν με αυτό.

18 Τα τόξα τους επίσης θα κάνουν τους νέους συντρίμμια. Και δεν θα λυπηθούν τον καρπό της κοιλίας. Τα μάτια τους δεν θα λυπηθούν παιδιά.

19 Και η Βαβυλώνα, η δόξα των βασιλείων, το ένδοξο καύχημα των Χαλδαίων, θα είναι όπως όταν ο Θεός ανέτρεψε τα Σόδομα και τα Γόμορρα.

20 Ποτέ δεν θα κατοικηθεί, ούτε θα κατασκηνωθεί από γενεά σε γενεά· ούτε θα στήσει ο Άραβας τη σκηνή του εκεί. Ούτε θα κάνουν οι ποιμένες τη στάνη τους εκεί.

21 Αλλά θηρία της ερήμου θα αναπαύονται εκεί. Και τα σπίτια τους θα είναι γεμάτα καταθλιπτικά οντά· και κουκουβάγιες θα κατοικούν εκεί, και σάτυροι θα χορεύουν εκεί.

22 Και τα θηρία των νήσων θα φωνάζουν μέσα στα ερημωμένα σπίτια τους, και τσακάλια στα παλάτια της απόλαυσής τους· και ο καιρός της πλησιάζει να ’ρθει, και οι ημέρες της δεν θα μακρύνουν. Επειδή θα την καταστρέψω ταχέως. Μάλιστα, επειδή θα είμαι ευσπλαχνικός με τον λαό μου, αλλά οι κακοί θα αφανιστούν.



Κεφαλαιο 24

Ο Ισραήλ θα συναθροιστεί και θα απολαύσει ανάπαυση χιλιετή. Ο Εωσφόρος εξεδιώχθη από τους ουρανούς λόγω ανταρσίας. Ο Ισραήλ θα θριαμβεύσει επί της Βαβυλώνας (του κόσμου). Συγκρίνετε με Ησαΐα 14. Περίπου το 559–545 π.Χ.

1 Επειδη ο Κύριος θα ευσπλαχνισθεί τον Ιακώβ, και θα εκλέξει πάλι τον Ισραήλ, και θα τους θέσει στη δική τους χώρα. Και οι ξένοι θα ενωθούν μαζί τους, και θα προσκολληθούν στον οίκο του Ιακώβ.

2 Και οι λαοί θα τους πάρουν και θα τους φέρουν στον τόπο τους. Μάλιστα, από μακριά, στα πέρατα της γης. Και θα επιστρέψουν στις χώρες της επαγγελίας τους. Και ο οίκος του Ισραήλ θα τους κατέχει, και η χώρα του Κυρίου θα είναι για δούλους και δούλες. Και θα τους πάρουν αιχμάλωτους εκείνους των οποίων ήταν αιχμάλωτοι. Και θα εξουσιάζουν τους δυνάστες τους.

3 Και θα συμβεί ώστε κατά την ημέρα εκείνη, ο Κύριος θα σε αναπαύσει από τη θλίψη σου και από τον φόβο σου, και από τη σκληρή υποδούλωση την οποία σε έκαναν να υποφέρεις.

4 Και θα συμβεί ώστε, κατά την ημέρα εκείνη, θα μεταχειριστείς αυτήν την παροιμία κατά του βασιλιά της Βαβυλώνας, και θα πεις: Πώς έπαψε ο δυνάστης, η χρυσή πόλη έπαψε!

5 Ο Κύριος έσπασε τη ράβδο των κακών, τα σκήπτρα των δυναστών.

6 Αυτός που πάταξε τον λαό σε οργή με ακατάπαυστο χτύπημα, αυτός που εξουσίασε τα έθνη με θυμό, καταδιώκεται, και κανένας δεν εμποδίζει.

7 Όλη η γη αναπαύεται και ησυχάζει. Ξεσπούν σε τραγούδι.

8 Μάλιστα, χαίρουν σε σένα και τα ελάτια, και επίσης οι κέδροι του Λιβάνου, που λένε: Αφότου εσύ κοιμήθηκες, υλοτόμος δεν ανέβηκε εναντίον μας.

9 Ο άδης από κάτω, κινήθηκε για σένα, για να σε προϋπαντήσει κατά τον ερχομό σου. Ξεσηκώνει τους νεκρούς για σένα, όλους αυτούς τους αρχηγούς της γης· σήκωσε από τον θρόνο τους όλους τους βασιλιάδες των εθνών.

10 Όλοι αυτοί θα μιλήσουν και θα σου πουν: Έγινες κι εσύ αδύναμος σαν κι εμάς; Έγινες εσύ σαν εμάς;

11 Ο κομπασμός σου ρίχτηκε στον τάφο. Ο θόρυβος των μουσικών σου οργάνων δεν ακούγεται. Το σκουλήκι είναι στρωμένο από κάτω σου, και τα σκουλήκια σε σκεπάζουν.

12 Πώς έπεσες από τους ουρανούς, Εωσφόρε, υιέ της αυγής! Συντρίφτηκες στο έδαφος, εσύ που εξασθενούσες τα έθνη!

13 Επειδή είπες μέσα στην καρδιά σου: Θα ανέβω στους ουρανούς, θα υπερυψώσω τον θρόνο μου πάνω από τα αστέρια του Θεού. Θα καθίσω επάνω στο όρος της σύναξης, προς τα μέρη του βορρά.

14 Θα ανέβω επάνω από τα ύψη των σύννεφων· θα γίνω σαν τον Ύψιστο.

15 Όμως θα κατέβεις στον άδη, στα πλάγια του λάκκου.

16 Αυτοί που σε βλέπουν, θα ατενίσουν σε εσένα, και θα σε σκεφτούν και θα πουν: Αυτός είναι ο άνθρωπος που έκανε τη γη να τρέμει, που έσειε βασίλεια;

17 Και ερήμωνε την οικουμένη, και κατέστρεφε τις πόλεις της, και δεν άνοιξε το σπίτι των αιχμαλώτων του;

18 Όλοι οι βασιλιάδες των εθνών, μάλιστα, όλοι τους, αναπαύονται σε δόξα, ο καθένας στο δικό του σπίτι.

19 Όμως εσύ ρίχτηκες έξω από τον τάφο σου σαν απεχθής κλάδος, και το απομεινάρι αυτών που θανατώθηκαν, που διαπεράστηκαν με το ξίφος, που κατεβαίνουν στις πέτρες του λάκκου, σαν πτώμα που ποδοπατιέται.

20 Δεν θα ενωθείς μαζί τους σε ενταφιασμό, επειδή εσύ κατέστρεψες τη γη σου και φόνευσες τον λαό σου. Οι απόγονοι των κακοποιών ουδέποτε θα ονομαστούν.

21 Ετοιμάστε σφαγή για τα τέκνα του εξαιτίας των ανομιών των πατέρων τους, ώστε να μη σηκωθούν, ούτε να κατέχουν γη, ούτε να γεμίσουν το πρόσωπο της οικουμένης με πόλεις.

22 Επειδή θα σηκωθώ εναντίον τους, λέει ο Κύριος των Δυνάμεων, και θα αποκόψω από τη Βαβυλώνα, όνομα, και υπόλειμμα, και υιό, και ανιψιό, λέει ο Κύριος.

23 Θα την κάνω επίσης κτήμα για τον ερωδιό, και στέρνες υδάτων. Και θα τη σαρώσω με το σάρωτρο του αφανισμού, λέει ο Κύριος των Δυνάμεων.

24 Ο Κύριος των Δυνάμεων ορκίστηκε, λέγοντας: Εξάπαντος, όπως το σκέφτηκα, έτσι θα γίνει. Και όπως το αποφάσισα, έτσι θα μείνει –

25 Να φέρω τον Ασσύριο στη χώρα μου, και επάνω στα όρη μου να τον ποδοπατήσω. Τότε ο ζυγός του θα απομακρυνθεί από αυτούς, και το βάρος του θα φύγει από τους ώμους τους.

26 Αυτός είναι ο προορισμός που έχει προοριστεί για ολόκληρη τη γη. Και αυτό είναι το χέρι που έχει απλωθεί επάνω σε όλα τα έθνη.

27 Επειδή ο Κύριος των Δυνάμεων έχει προορίσει, και ποιος θα το αναιρέσει; Και το χέρι του είναι απλωμένο, και ποιος θα το αποστρέψει;

28 Κατά τον χρόνο που πέθανε ο βασιλιάς Άχαζ έγινε αυτό το μήνυμα χαμού.

29 Μη χαίρεσαι εσύ, όλη η Παλαιστίνη, γιατί έσπασε η ράβδος εκείνου που σε πάταξε· γιατί από τη ρίζα του φιδιού θα βγει βασιλίσκος, και ο καρπός του θα είναι φλογερό ιπτάμενο φίδι.

30 Και οι πρωτότοκοι των φτωχών θα τραφούν, και αυτοί που έχουν ανάγκη, θα αναπαύονται με ασφάλεια· και εγώ θα σκοτώσω τη ρίζα σου με λιμό, και αυτός θα φονεύσει το υπόλειμμα σου.

31 Ολόλυζε, ω πύλη. Βόα, ω πόλη, εσύ, ολόκληρη η Παλαιστίνη, διαλύθηκες. Επειδή θα έλθει από τον βορρά καπνός, και κανένας δεν θα είναι μόνος κατά τους καθορισμένους καιρούς του.

32 Τι, λοιπόν, θα αποκριθούν οι αγγελιαφόροι των εθνών; Ότι ο Κύριος θεμελίωσε τη Σιών, και οι φτωχοί του λαού του θα ελπίζουν σε αυτήν.



Κεφαλαιο 25

Ο Νεφί αγάλλεται με την απλότητα. Οι προφητείες του Ησαΐα θα γίνουν κατανοητές κατά τις τελευταίες ημέρες. Οι Ιουδαίοι θα επιστρέψουν από τη Βαβυλώνα, θα σταυρώσουν τον Μεσσία, και θα διασκορπιστούν και θα δεινοπαθήσουν. Θα αποκατασταθούν όταν πιστέψουν στον Μεσσία. Αυτός πρώτα θα έλθει εξακόσια χρόνια αφού έφυγε ο Λεχί από την Ιερουσαλήμ. Οι Νεφίτες τηρούν τον νόμο του Μωυσή και πιστεύουν στον Χριστό, ο οποίος είναι ο Άγιος του Ισραήλ. Περίπου το 559–545 π.Χ.

1 Τωρα εγώ, ο Νεφί, μιλώ κάπως σχετικά με τα λόγια που έχω γράψει, τα οποία έχουν ειπωθεί από το στόμα του Ησαΐα. Επειδή ιδού, ο Ησαΐας είπε πολλά πράγματα που ήταν σκληρά για πολλούς από τον λαό μου ώστε να τα κατανοήσουν· επειδή δεν γνωρίζουν σχετικά με τον τρόπο της προφητείας ανάμεσα στους Ιουδαίους.

2 Επειδή, εγώ, ο Νεφί, δεν τους δίδαξα πολλά πράγματα σχετικά με τις συνήθειες των Ιουδαίων. Επειδή τα έργα τους ήταν έργα σκότους, και οι πράξεις τους ήταν πράξεις βδελυγμάτων.

3 Επομένως, γράφω προς τον λαό μου, προς όλους εκείνους που θα λάβουν εφεξής όλα αυτά τα οποία γράφω, ώστε να γνωρίζουν τις κρίσεις του Θεού, ότι έρχονται επάνω σε όλα τα έθνη, σύμφωνα με τα λόγια που έχει πει.

4 Επομένως, άκουσε προσεκτικά, λαέ μου, εσείς που είστε από τον οίκο του Ισραήλ, και δώστε ακρόαση στα λόγια μου· επειδή τα λόγια του Ησαΐα δεν είναι απλά για σας, εντούτοις είναι απλά για όλους όσοι είναι γεμάτοι με το πνεύμα της προφητείας. Όμως σας δίνω μια προφητεία, σύμφωνα με το πνεύμα που είναι μέσα μου. Επομένως, θα προφητεύσω σύμφωνα με την απλότητα η οποία βρίσκεται μέσα μου από τον καιρό που βγήκα από την Ιερουσαλήμ με τον πατέρα μου· επειδή ιδού, η ψυχή μου ευφραίνεται με την απλότητα προς τον λαό μου, ώστε να μαθαίνει.

5 Μάλιστα, και η ψυχή μου ευφραίνεται με τα λόγια του Ησαΐα, επειδή βγήκα από την Ιερουσαλήμ, και τα μάτια μου είδαν τα των Ιουδαίων, και ξέρω ότι οι Ιουδαίοι καταλαβαίνουν τα των προφητών, και δεν υπάρχει κανένας άλλος λαός που να καταλαβαίνει όπως αυτοί αυτά που ειπώθηκαν στους Ιουδαίους, εκτός αν έχουν διδαχτεί κατά το είδος των πραγμάτων των Ιουδαίων.

6 Όμως ιδού, εγώ, ο Νεφί, δεν δίδαξα τα τέκνα μου κατά το είδος των Ιουδαίων. Αλλά ιδού, εγώ ο ίδιος, έχω κατοικήσει στην Ιερουσαλήμ, επομένως ξέρω σχετικά με τις περιοχές τριγύρω. Και ανέφερα στα τέκνα μου σχετικά με τις κρίσεις του Θεού, οι οποίες έγιναν στους Ιουδαίους, προς τα τέκνα μου, σύμφωνα με όλα όσα είπε ο Ησαΐας, και δεν τα γράφω.

7 Όμως ιδού, προχωρώ στη δική μου προφητεία, σύμφωνα με την απλότητα μου κατά την οποία ξέρω ότι κανένας άνθρωπος δεν μπορεί να κάνει λάθος. Εντούτοις, κατά τις ημέρες που θα εκπληρωθούν οι προφητείες του Ησαΐα, οι άνθρωποι θα ξέρουν σίγουρα, κατά τους καιρούς που αυτά θα συμβούν.

8 Επομένως, είναι χρήσιμα για τα τέκνα των ανθρώπων, και αυτός που νομίζει ότι δεν είναι, προς αυτούς ειδικά θα μιλήσω, και θα απευθύνω τα λόγια προς τον δικό μου λαό. Επειδή ξέρω ότι θα είναι πολύ χρήσιμα γι’ αυτούς κατά τις τελευταίες ημέρες. Επειδή κατά την ημέρα εκείνη, θα τα καταλάβουν. Για το καλό τους λοιπόν τα έγραψα εγώ.

9 Και όπως μια γενεά των Ιουδαίων καταστράφηκε εξαιτίας της ανομίας, έτσι καταστράφηκαν από γενεά σε γενεά σύμφωνα με τις ανομίες τους. Και ποτέ, κανένας τους, δεν καταστράφηκε παρά μόνο αφού τους είχε προλεχθεί από τους προφήτες του Κυρίου.

10 Επομένως, τους είχε ειπωθεί για την καταστροφή η οποία θα ερχόταν επάνω τους, αμέσως μετά την αναχώρηση του πατέρα μου από την Ιερουσαλήμ. Εντούτοις, αυτοί σκλήρυναν την καρδιά τους· και σύμφωνα με την προφητεία μου, έχουν καταστραφεί, εκτός από εκείνους που τους μετέφεραν στη Βαβυλώνα αιχμαλώτους.

11 Και τώρα αυτό λέω λόγω του πνεύματος που είναι μέσα μου. Και παρόλο που τους μετέφεραν, αυτοί θα επιστρέψουν πάλι, και θα κατέχουν τη γη της Ιερουσαλήμ. Επομένως, θα αποκατασταθούν πάλι στη γη της κληρονομιάς τους.

12 Όμως, ιδού, θα έχουν πολέμους, και φήμες πολέμων. Και όταν θα έλθει η ημέρα που ο Μονογενής του Πατέρα, μάλιστα, αυτός ο Πατέρας του ουρανού και της γης, θα φανερωθεί σε αυτούς ενσαρκωμένος, ιδού, αυτοί θα Τον απορρίψουν, εξαιτίας των ανομιών τους, και της σκληρότητας της καρδιάς τους, και της ακαμψίας του τραχήλου τους.

13 Ιδού, θα Τον σταυρώσουν. Και αφού τοποθετηθεί σε μνήμα για διάστημα τριών ημερών, θα αναστηθεί από τους νεκρούς, με ίαση στις πτέρυγες του. Και όλοι όσοι πιστέψουν στο όνομά του, θα σωθούν στη βασιλεία του Θεού. Επομένως, η ψυχή μου ευφραίνεται να προφητεύει σχετικά με αυτόν, επειδή έχω δει την ημέρα Του, και η καρδιά μου δοξάζει το άγιο όνομά Του.

14 Και ιδού, θα συμβεί ώστε αφού αναστηθεί ο Μεσσίας από τους νεκρούς, και φανερωθεί στον λαό του, σε όσους πιστέψουν στο όνομά του, ιδού, η Ιερουσαλήμ πάλι θα καταστραφεί. Επειδή αλίμονο σε αυτούς που πολεμούν ενάντια στον Θεό και τον λαό της εκκλησίας Του.

15 Επομένως, οι Ιουδαίοι θα διασκορπιστούν ανάμεσα σε όλα τα έθνη. Μάλιστα, επίσης και η Βαβυλώνα θα καταστραφεί. Λοιπόν, οι Ιουδαίοι θα διασκορπιστούν από άλλα έθνη.

16 Και αφού διασκορπιστούν και τους βασανίσει ο Κύριος ο Θεός με άλλα έθνη, για διάστημα πολλών γενεών, μάλιστα, έως και από γενεά σε γενεά μέχρι να πειστούν να πιστέψουν στον Χριστό, τον Υιό του Θεού, και στην εξιλέωση, η οποία είναι απέραντη για όλη την ανθρωπότητα – και όταν έλθει η ημέρα εκείνη που θα πιστέψουν στον Χριστό, και λατρέψουν τον Πατέρα στο όνομά Του, με αγνή καρδιά και καθαρά χέρια, και δεν θα προσδοκούν πια άλλον Μεσσία, τότε, κατά τον καιρό εκείνο, θα έλθει η μέρα που θα πρέπει αναγκαστικά να είναι σκόπιμο ότι πιστέψουν αυτά τα πράγματα.

17 Και ο Κύριος θα βάλει το χέρι Του πάλι για δεύτερη φορά, για να αποκαταστήσει τον λαό του από τη χαμένη και πεπτωκυία κατάστασή τους. Επομένως, θα προβεί στην τέλεση ενός έργου υπέροχου και θαυμαστού ανάμεσα στα τέκνα των ανθρώπων.

18 Επομένως, θα φέρει σε φως τα λόγια του σε αυτούς, τα οποία λόγια θα τους κρίνουν κατά την τελευταία ημέρα, επειδή θα τους δοθούν με σκοπό να τους πείσουν για τον αληθινό Μεσσία, ο οποίος απορρίφθηκε από αυτούς. Και για να τους πείσουν ότι δεν χρειάζεται να προσδοκούν πια να έλθει Μεσσίας, επειδή δεν θα έλθει κανένας, εκτός αν είναι ψευδομεσσίας που θα παραπλανήσει τον λαό· επειδή μόνο ένας Μεσσίας υπάρχει, για τον οποίο μίλησαν οι προφήτες, και αυτός ο Μεσσίας είναι εκείνος που θα τον απορρίψουν οι Ιουδαίοι.

19 Επειδή σύμφωνα με τα λόγια των προφητών, ο Μεσσίας θα έλθει σε εξακόσια χρόνια από τον καιρό που ο πατέρας μου έφυγε από την Ιερουσαλήμ. Και σύμφωνα με τα λόγια των προφητών, και επίσης με τον λόγο του αγγέλου του Θεού, το όνομά Του θα είναι Ιησούς Χριστός, ο Υιός του Θεού.

20 Και τώρα, αδελφοί μου, μίλησα απλά ώστε να μη μπορείτε να σφάλετε. Και όπως ο Κύριος ο Θεός ζει, που έβγαλε τον Ισραήλ έξω από τη γη της Αιγύπτου, και έδωσε δύναμη στον Μωυσή να θεραπεύσει τα έθνη, αφού τους είχαν δαγκώσει τα δηλητηριώδη φίδια, αν έριχναν τη ματιά τους επάνω στο φίδι που εκείνος ύψωσε ενώπιόν τους, και του έδωσε επίσης δύναμη να πατάξει την πέτρα και να βγει νερό. Μάλιστα, ιδού σας λέω, ότι όπως όλα αυτά είναι αλήθεια, και όπως ο Κύριος ο Θεός ζει, δεν υπάρχει κανένα άλλο όνομα που να έχει δοθεί κάτω από τους ουρανούς, εκτός από αυτόν τον Ιησού Χριστό, για τον οποίο μίλησα, διά του οποίου οι άνθρωποι να μπορούν να σωθούν.

21 Επομένως, γι’ αυτόν τον λόγο, μου υποσχέθηκε ο Κύριος ο Θεός ότι αυτά που γράφω θα διαφυλαχθούν και θα διατηρηθούν, και θα παραδοθούν στους απογόνους μου, από γενεά σε γενεά, ώστε να εκπληρωθεί η υπόσχεση προς τον Ιωσήφ, ότι οι απόγονοί του ποτέ δεν θα αφανισθούν ενώ στέκει η γη.

22 Επομένως, αυτά θα πάνε από γενεά σε γενεά ενώ στέκει η γη. Και θα πάνε σύμφωνα με το θέλημα και την ευχαρίστηση του Θεού. Και τα έθνη που θα τα κατέχουν, θα κριθούν από αυτά σύμφωνα με τα λόγια που είναι γραμμένα.

23 Επειδή εργαζόμαστε επιμελώς για να γράψουμε, να πείσουμε τα παιδιά μας, και επίσης τους αδελφούς μας, να πιστέψουν στον Χριστό, και να συμφιλιωθούν με τον Θεό· επειδή ξέρουμε ότι με τη χάρη σωζόμαστε, ύστερα από όλα όσα μπορούμε να κάνουμε.

24 Και, παρ’ όλο που πιστεύουμε στον Χριστό, τηρούμε τον νόμο του Μωυσή, και προσδοκούμε με σταθερότητα προς τον Χριστό, μέχρι να εκπληρωθεί ο νόμος.

25 Επειδή, γι’ αυτόν τον σκοπό δόθηκε ο νόμος. Επομένως, ο νόμος έγινε νεκρός για μας, και εμείς γινόμαστε ζωντανοί εν Χριστώ λόγω της πίστης μας. Κι όμως, τηρούμε τον νόμο λόγω των εντολών.

26 Και μιλούμε για τον Χριστό, χαιρόμαστε με τον Χριστό, κηρύττουμε για τον Χριστό, προφητεύουμε για τον Χριστό, και γράφουμε σύμφωνα με τις προφητείες μας, ώστε τα παιδιά μας να ξέρουν σε ποια πηγή να στραφούν για άφεση των αμαρτιών τους.

27 Επομένως, μιλούμε σχετικά με τον νόμο, ώστε τα παιδιά μας να ξέρουν τη νεκρότητα του νόμου. Και εκείνα, γνωρίζοντας τη νεκρότητα του νόμου, να προσδοκούν σε αυτήν τη ζωή που είναι εν Χριστώ, και να ξέρουν για ποιον σκοπό δόθηκε ο νόμος. Και αφού εκπληρωθεί ο νόμος εν Χριστώ, δεν πρέπει να σκληραίνουν την καρδιά τους εναντίον του, όταν ο νόμος θα πρέπει να καταργηθεί.

28 Και τώρα ιδού, λαέ μου, εσείς είστε σκληροτράχηλος λαός. Επομένως, σας μίλησα απλά, ώστε να μην μπορέσετε να παρανοήσετε. Και τα λόγια που είπα, να σταθούν σαν μαρτυρία εναντίον σας· επειδή αυτά είναι αρκετά για να διδάξουν σε οποιονδήποτε άνθρωπο τον σωστό δρόμο. Επειδή ο σωστός δρόμος είναι να πιστεύετε στον Χριστό και να μην τον αρνείστε. Επειδή αρνούμενοι εκείνον, αρνείστε επίσης τους προφήτες και τον νόμο.

29 Και τώρα ιδού, σας λέω ότι ο σωστός δρόμος είναι να πιστεύετε στον Χριστό, και να μην τον αρνείστε· και ο Χριστός είναι ο Άγιος του Ισραήλ. Επομένως, πρέπει να Τον προσκυνάτε, και να τον λατρεύετε με όλη σας την ισχύ, τον νου και τη δύναμη, και όλη σας την ψυχή. Και αν το κάνετε αυτό, με κανένα τρόπο δεν θα εκδιωχθείτε.

30 Και, εφόσον είναι σκόπιμο, πρέπει να τηρείτε τις τελετές και διατάξεις του Θεού μέχρι να εκπληρωθεί ο νόμος που δόθηκε στον Μωυσή.



Κεφαλαιο 26

Ο Χριστός θα τελέσει διακονία στους Νεφίτες. Ο Νεφί προβλέπει την καταστροφή του λαού του. Θα μιλήσουν από το χώμα. Οι Εθνικοί θα οικοδομήσουν ψευδείς εκκλησίες και μυστικές συνομωσίες. Ο Κύριος απαγορεύει στους ανθρώπους να ασκούν ιεροκαπηλίες. Περίπου το 559–545 π.Χ.

1 Και αφού θα έχει εγερθεί ο Χριστός από τους νεκρούς, θα εμφανισθεί σε εσάς, τέκνα μου, και αγαπημένοι μου αδελφοί. Και τα λόγια που θα σας πει θα είναι ο νόμος που θα τελείτε.

2 Γιατί ιδού, σας λέω ότι είδα πως θα περάσουν πολλές γενεές, και θα υπάρχουν μεγάλοι πόλεμοι και διχόνοιες ανάμεσα στον λαό μου.

3 Και αφού έλθει ο Μεσσίας θα δοθούν σημεία στον λαό μου για τη γέννησή Του, όπως επίσης και για τον θάνατο και την ανάστασή Του· και θα είναι σημαντική και τρομερή η ημέρα εκείνη για τους κακούς, επειδή θα αφανιστούν. Και αφανίζονται, επειδή εκδιώκουν τους προφήτες, και τους άγιους, και τους λιθοβολούν και τους φονεύουν. Επομένως, η κραυγή του αίματος των αγίων θα ανεβεί ψηλά στον Θεό από το έδαφος εναντίον τους.

4 Επομένως, όλοι όσοι είναι υπερήφανοι, και που ενεργούν με φαυλότητα, η ημέρα που έρχεται θα τους κατακάψει, λέει ο Κύριος των Δυνάμεων, επειδή θα είναι σαν αποκαλαμίδια.

5 Και εκείνους που σκοτώνουν τους προφήτες, και τους αγίους, θα τους καταπιούν τα βάθη της γης, λέει ο Κύριος των Δυνάμεων. Και βουνά θα τους σκεπάσουν, και ανεμοστρόβιλοι θα τους πάρουν μακριά, και κτήρια θα πέσουν επάνω τους και θα τους συντρίψουν και θα τους κάνουν σκόνη.

6 Και θα τους επισκεφθεί με κεραυνούς, και αστραπές, και σεισμούς, και κάθε είδους καταστροφή, επειδή η φωτιά του θυμού του Κυρίου θα ανάψει εναντίον τους, και θα είναι σαν αποκαλαμίδια, και η ημέρα που έρχεται θα τους καταναλώσει, λέει ο Κύριος των Δυνάμεων.

7 Αχ ο πόνος, και η αγωνία της ψυχής μου για την απώλεια των φονευμένων του λαού μου! Επειδή εγώ, ο Νεφί, τον είδα και σχεδόν με κατανάλωσε ενώπιον της παρουσίας του Κυρίου. Όμως πρέπει να αναφωνήσω προς τον Θεό μου: οι δρόμοι σου είναι δίκαιοι.

8 Όμως, ιδού, οι δίκαιοι που υπακούν στα λόγια των προφητών, και δεν τους καταστρέφουν, αλλά προσβλέπουν στον Χριστό με σταθερότητα για τα σημεία που έχουν δοθεί, παρόλη την καταδίωξη – ιδού, αυτοί είναι εκείνοι που δεν θα αφανιστούν.

9 Όμως ο Υιός της χρηστότητας θα εμφανισθεί σε αυτούς. Και θα τους θεραπεύσει, και θα έχουν ειρήνη με αυτόν, μέχρι που θα περάσουν τρεις γενεές, και πολλοί από την τέταρτη γενεά θα έχουν αποβιώσει με χρηστότητα.

10 Και όταν όλα αυτά παρέλθουν, μια γρήγορη καταστροφή θα έλθει επάνω στον λαό μου· επειδή παρά τους πόνους της ψυχής μου, το έχω δει. Επομένως, ξέρω ότι θα συμβεί. Και αυτοί πουλιούνται για το τίποτα· επειδή για την ικανοποίηση της υπερηφάνειάς τους και της ανοησίας τους θα θερίσουν καταστροφή· επειδή ενδίδουν στον διάβολο και επιλέγουν έργα σκότους αντί φωτός, γι’ αυτό πρέπει να πάνε κάτω στην κόλαση.

11 Επειδή το πνεύμα του Κυρίου δεν θα παραμείνει πάντα μαζί με τον άνθρωπο. Και όταν το Πνεύμα πάψει να παραμένει μαζί με τον άνθρωπο, τότε έρχεται γρήγορη καταστροφή, και αυτό θλίβει την ψυχή μου.

12 Και όπως μίλησα σχετικά με το να πεισθούν οι Ιουδαίοι, ότι ο Ιησούς είναι ο ίδιος ο Χριστός, πρέπει αναγκαστικά να πειστούν και οι Εθνικοί επίσης ότι ο Ιησούς είναι ο Χριστός, ο Αιώνιος Θεός.

13 Και ότι φανερώνεται σε όλους όσοι πιστεύουν σε αυτόν, με τη δύναμη του Αγίου Πνεύματος, μάλιστα, σε κάθε έθνος, φυλή, γλώσσα και λαό, κάνοντας μεγάλα θαύματα, σημεία και τέρατα, ανάμεσα στα τέκνα των ανθρώπων, σύμφωνα με την πίστη τους.

14 Όμως, ιδού, σας προφητεύω σχετικά με τις τελευταίες ημέρες· σχετικά με τις ημέρες που ο Κύριος ο Θεός θα προβάλει όλα αυτά προς τα τέκνα των ανθρώπων.

15 Αφού θα έχουν φθίνει από απιστία οι απόγονοί μου και οι απόγονοι των αδελφών μου, και θα έχουν παταχθεί από τους Εθνικούς, μάλιστα, αφού θα έχει στρατοπεδεύσει ο Κύριος ο Θεός εναντίον τους, ολόγυρα, και θα έχει στήσει πολιορκία εναντίον τους, και αφού θα έχουν πέσει χαμηλά κάτω στο χώμα, τόσο που να μην υπάρχουν, κι όμως τα λόγια των δικαίων θα γραφούν, και οι προσευχές των πιστών θα ακουστούν, και όλοι όσοι έχουν φθίνει από απιστία δεν θα λησμονηθούν.

16 Επειδή αυτοί που θα αφανιστούν θα μιλήσουν σε αυτούς από το έδαφος, και η ομιλία τους θα είναι χαμηλή, από το χώμα, και η φωνή τους θα είναι σαν ενός που έχει πνεύμα μαντείας· επειδή ο Κύριος ο Θεός θα του δώσει δύναμη, ώστε να ψιθυρίσει σχετικά με αυτούς, σαν να έβγαινε από το έδαφος. Και η ομιλία τους θα ψιθυρίσει βγαίνοντας από το χώμα.

17 Επειδή έτσι είπε ο Κύριος ο Θεός: Θα γράψουν αυτά που θα γίνουν ανάμεσα σε αυτούς, και θα γραφούν και θα επισφραγιστούν σε βιβλίο, και όσο έχουν φθίνει από απιστία δεν θα τα έχουν, επειδή επιδιώκουν να καταστρέψουν τα του Θεού.

18 Επομένως, καθώς εκείνοι που έχουν καταστραφεί, έχουν καταστραφεί γρήγορα, και το πλήθος των κακών τους θα είναι σαν άχυρο που περιφέρεται –μάλιστα, έτσι λέει ο Κύριος ο Θεός: Θα γίνει σε μια στιγμή, ξαφνικά–

19 Και θα συμβεί ώστε εκείνοι που έφθιναν από απιστία, θα παταχθούν από το χέρι των Εθνικών.

20 Και οι Εθνικοί έχουν υψωθεί με την υπερηφάνεια των ματιών τους, και σκόνταψαν εξαιτίας του μεγέθους του προσκόμματός τους, ώστε δημιούργησαν πολλές εκκλησίες. Παρά ταύτα, υποβιβάζουν τη δύναμη και τα θαύματα του Θεού, και κηρύττουν στον εαυτό τους τη δική τους σοφία και τη δική τους γνώση, ώστε να έχουν κέρδος και να συντρίβουν το πρόσωπο του φτωχού.

21 Και υπάρχουν πολλές εκκλησίες που δημιουργήθηκαν και οι οποίες προκαλούν φθόνους, και διαμάχες, και μοχθηρία.

22 Και υπάρχουν επίσης μυστικές συνομωσίες, όπως και στην αρχαία εποχή, σύμφωνα με τις συνωμοσίες του διαβόλου, επειδή αυτός είναι ο θεμελιωτής όλων αυτών. Μάλιστα, ο θεμελιωτής του φόνου, και των έργων του σκότους· μάλιστα, και τους σέρνει από τον λαιμό με λινό κορδόνι, μέχρι που τους δένει με τα γερά του σχοινιά για πάντα.

23 Επειδή ιδού, αγαπημένοι μου αδελφοί, σας λέω ότι ο Κύριος ο Θεός δεν εργάζεται στο σκοτάδι.

24 Δεν κάνει τίποτα παρά μόνο αν είναι προς όφελος του κόσμου· διότι αγαπά τον κόσμο, και μάλιστα τόσο ώστε θυσιάζει την ιδία του τη ζωή για να μπορέσει να τραβήξει όλους τους ανθρώπους προς αυτόν. Επομένως, δεν προστάζει κανέναν να μη συμμετέχει στη σωτηρία του.

25 Ιδού, μήπως φωνάζει σε κανέναν, λέγοντας: Φύγε από μένα; Ιδού, σας λέω, Όχι. Αλλά λέει: Ελάτε προς εμένα όλοι εσείς, άκρα της γης, αγοράστε γάλα και μέλι, χωρίς χρήματα και χωρίς τιμή.

26 Ιδού, μήπως πρόσταξε κανέναν να φύγει από τις συναγωγές, ή από τους οίκους λατρείας; Ιδού, εγώ σας λέω, Όχι.

27 Μήπως πρόσταξε κανέναν να μη μετάσχει της σωτηρίας του; Ιδού, σας λέω, Όχι. Αλλά την έδωσε δωρεάν για όλους τους ανθρώπους. Και πρόσταξε τον λαό του να πείσει όλους τους ανθρώπους προς μετάνοια.

28 Ιδού, μήπως πρόσταξε κανέναν να μη μετάσχει της καλοσύνης του; Ιδού σας λέω, Όχι. Αλλά όλοι οι άνθρωποι έχουν προνόμιο ο ένας όπως και ο άλλος και κανείς δεν αποκλείεται.

29 Πρόσταξε να μην υπάρχουν ιεροκαπηλίες. Επειδή, ιδού, οι ιεροκαπηλίες είναι για να κηρύττουν οι άνθρωποι και να θέτουν τον εαυτό τους ψηλά σαν φως για τον κόσμο, ώστε να απολαμβάνουν κέρδος και εγκώμια από τον κόσμο. Όμως δεν επιζητούν την ευημερία της Σιών.

30 Ιδού, ο Κύριος το απαγόρευσε αυτό. Επομένως, ο Κύριος ο Θεός έχει δώσει μία εντολή ότι όλοι θα πρέπει να έχουν αγνή αγάπη, η οποία αγνή αγάπη είναι αγάπη. Και αν δεν είχαν αγνή αγάπη, αυτοί δεν ήταν τίποτα. Επομένως, αν είχαν αγνή αγάπη, δεν θα άφηναν τον εργαζόμενο στη Σιών να αφανιστεί.

31 Όμως ο εργαζόμενος στη Σιών θα εργάζεται για τη Σιών. Διότι αν εργάζονται για χρήματα, θα αφανιστούν.

32 Και πάλι, ο Κύριος ο Θεός πρόσταξε οι άνθρωποι να μη δολοφονούν· να μη ψεύδονται· να μην κλέβουν· να μην παίρνουν το όνομα του Κυρίου του Θεού τους επί ματαίω· να μη ζηλοφθονούν· να μην έχουν κακία· να μη μαλώνουν ο ένας με τον άλλο· να μην πορνεύονται· και να μην πράξουν κανένα από αυτά τα πράγματα· επειδή όποιος τα πράττει θα αφανιστεί.

33 Επειδή καμία από αυτές τις ανομίες δεν προέρχεται από τον Κύριο· επειδή αυτός κάνει εκείνο που είναι καλό ανάμεσα στα τέκνα των ανθρώπων. Και δεν κάνει τίποτα που να μην είναι απλό για τα τέκνα των ανθρώπων. Και τους προσκαλεί όλους να έλθουν προς αυτόν και να γευθούν την καλοσύνη του. Και δεν απαρνείται κανέναν που έρχεται προς αυτόν, μαύρο και λευκό, δέσμιο και ελεύθερο, άρρενα και θήλυ. Και θυμάται τους ειδωλολάτρες. Και όλοι είναι ίδιοι για τον Θεό, τόσο οι Ιουδαίοι όσο και οι Εθνικοί.



Κεφαλαιο 27

Σκότος και αποστασία θα καλύψουν τη γη κατά τις τελευταίες ημέρες. Το Βιβλίο του Μόρμον θα έλθει στο φως. Τρεις μάρτυρες θα καταθέσουν μαρτυρία για το βιβλίο. Ο πολυμαθής θα πει ότι δεν μπορεί να διαβάσει το σφραγισμένο βιβλίο. Ο Κύριος θα τελέσει ένα έργο υπέροχο και θαυμαστό. Συγκρίνετε με Ησαΐα 29. Περίπου το 559–545 π.Χ.

1 Ομωσ, ιδού, κατά τις τελευταίες ημέρες, ή κατά τις ημέρες των Εθνικών –μάλιστα, ιδού, όλα τα έθνη των Εθνικών και επίσης των Ιουδαίων, τόσο αυτοί που θα έλθουν επάνω σε αυτήν τη χώρα όσο και εκείνοι που θα είναι επάνω σε άλλες χώρες, μάλιστα, επάνω σε όλες τις χώρες της γης, ιδού, θα είναι μεθυσμένοι με την ανομία και κάθε είδους βδελύγματα–

2 Και όταν θα έλθει αυτή η ημέρα, θα τους επισκεφθεί ο Κύριος των Δυνάμεων, με κεραυνό και με σεισμό, και με μεγάλο θόρυβο, και με καταιγίδα, και θύελλα, και με τη φλόγα φωτιάς που κατατρώει.

3 Και όλα τα έθνη που πολεμούν εναντίον της Σιών, και που τη βασανίζουν, θα είναι σαν όνειρο νυχτερινού οράματος. Μάλιστα, θα γίνει για αυτούς, ακριβώς σαν τον πεινασμένο που ονειρεύεται, και ιδού, τρώει αλλά ξυπνά και η ψυχή του είναι άδεια ή σαν τον διψασμένο που ονειρεύεται, και ιδού, πίνει αλλά ξυπνά, και ιδού, ατονεί και η ψυχή του λαχταρά. Μάλιστα, ακριβώς έτσι θα είναι το πλήθος όλων των εθνών που πολεμούν εναντίον του Όρους Σιών.

4 Επειδή ιδού, όλοι εσείς που πράττετε ανομία, σταθείτε και θαυμάστε, επειδή θα αναφωνείτε και θα φωνάζετε. Μάλιστα, θα είστε μεθυσμένοι αλλά όχι με κρασί, θα παραπατάτε αλλά όχι με ισχυρό ποτό.

5 Επειδή ιδού, ο Κύριος εξέχυσε επάνω σας το πνεύμα βαθέως ύπνου. Επειδή ιδού, κλείσατε τα μάτια σας και απορρίψατε τους προφήτες· και τους άρχοντές σας και τους βλέποντες τους κάλυψε εξαιτίας της ανομίας σας.

6 Και θα συμβεί ώστε ο Κύριος ο Θεός θα φέρει στο φως για σας τα λόγια ενός βιβλίου, και θα είναι τα λόγια εκείνων οι οποίοι έχουν αποκοιμηθεί.

7 Και ιδού, το βιβλίο θα είναι σφραγισμένο· και μέσα στο βιβλίο θα υπάρχει μία αποκάλυψη από τον Θεό, από την αρχή του κόσμου μέχρι το τέλος του.

8 Επομένως, λόγω αυτών που είναι σφραγισμένα, αυτά που είναι σφραγισμένα δεν θα παραδοθούν κατά την ημέρα της κακίας και των βδελυγμάτων του λαού. Επομένως, το βιβλίο θα κρατηθεί από αυτούς.

9 Όμως το βιβλίο θα παραδοθεί σε έναν άνθρωπο, και αυτός θα παραδώσει τα λόγια του βιβλίου, τα οποία είναι τα λόγια εκείνων που αποκοιμήθηκαν στο χώμα, και αυτός θα παραδώσει τα λόγια σε έναν άλλον.

10 Όμως τα λόγια που είναι σφραγισμένα δεν θα τα παραδώσει, ούτε θα παραδώσει το βιβλίο. Επειδή το βιβλίο θα είναι σφραγισμένο με τη δύναμη του Θεού, και η αποκάλυψη που ήταν σφραγισμένη θα παραμείνει στο βιβλίο μέχρι τον καιρό που θα κρίνει ο Κύριος κατάλληλο, για να έλθουν σε φως· επειδή ιδού, αποκαλύπτουν τα πάντα από καταβολής κόσμου μέχρι το τέλος του.

11 Και θα έλθει η μέρα που τα λόγια του βιβλίου τα οποία ήταν σφραγισμένα θα διαβαστούν επάνω στις στέγες των σπιτιών. Και θα διαβαστούν με τη δύναμη του Χριστού. Και τα πάντα θα αποκαλυφθούν προς τα τέκνα των ανθρώπων, οποιαδήποτε υπήρξαν ανάμεσα στα τέκνα των ανθρώπων, και οποιαδήποτε θα υπάρξουν μέχρι και το τέλος της γης.

12 Επομένως, κατά την ημέρα εκείνη που θα παραδοθεί το βιβλίο στον άνθρωπο για τον οποίο μίλησα, το βιβλίο θα αποκρυβεί από τα μάτια του κόσμου, ώστε κανενός τα μάτια να μην το δουν, παρά μόνον τρεις μάρτυρες θα το δουν, με τη δύναμη του Θεού, εκτός από εκείνον στον οποίο θα παραδοθεί το βιβλίο. Και αυτοί θα καταθέσουν μαρτυρία για την αλήθεια του βιβλίου και για αυτά που περιέχει.

13 Και δεν υπάρχει κανένας άλλος που θα το δει, παρά μόνο μερικοί σύμφωνα με το θέλημα του Θεού, για να δώσουν μαρτυρία για τον λόγο του προς τα τέκνα των ανθρώπων· επειδή ο Κύριος ο Θεός είπε ότι τα λόγια του πιστού θα μιλήσουν σαν να ήταν από τους νεκρούς.

14 Επομένως, ο Κύριος ο Θεός, θα προβεί στο να φέρει στο φως τα λόγια του βιβλίου· και στο στόμα τόσων μαρτύρων όσων κρίνει αυτός καλό θα εδραιώσει τον λόγο του· και αλίμονο σε εκείνον που απορρίπτει τον λόγο του Θεού!

15 Όμως ιδού, θα συμβεί ώστε ο Κύριος ο Θεός θα πει σε αυτόν στον οποίο θα παραδώσει το βιβλίο: Πάρε αυτά τα λόγια που δεν είναι σφραγισμένα και παράδωσέ τα σε έναν άλλον, για να τα δείξει στον πολυμαθή, λέγοντας: Διάβασε αυτό, σε παρακαλώ. Και ο πολυμαθής θα πει: Φέρε εδώ το βιβλίο, και θα τα διαβάσω.

16 Και τώρα, λόγω της δόξας του κόσμου, και για να αποκτήσουν κέρδος, θα το πουν αυτό, και όχι για τη δόξα του Θεού.

17 Και ο άνθρωπος θα πει: Δεν μπορώ να φέρω το βιβλίο, επειδή είναι σφραγισμένο.

18 Τότε ο πολυμαθής θα πει: Δεν μπορώ να το διαβάσω.

19 Επομένως θα συμβεί ώστε ο Κύριος ο Θεός θα παραδώσει πάλι το βιβλίο και τα λόγια του σε αυτόν που δεν είναι πολυμαθής. Και ο άνθρωπος που δεν είναι πολυμαθής θα πει: Δεν είμαι πολυμαθής.

20 Τότε ο Κύριος ο Θεός θα του πει: Οι πολυμαθείς δεν θα τα διαβάσουν, γιατί τα απέρριψαν, και εγώ είμαι εις θέσιν να εκτελέσω το δικό μου έργο. Επομένως, εσύ θα διαβάσεις τα λόγια που θα σου δώσω.

21 Μην αγγίξεις αυτά που είναι σφραγισμένα, επειδή εγώ θα τα φέρω στο φως τον καιρό που θα κρίνω κατάλληλο· επειδή θα δείξω στα τέκνα των ανθρώπων ότι εγώ είμαι εις θέσιν να εκτελέσω το δικό μου έργο.

22 Επομένως, όταν θα έχεις διαβάσει τα λόγια που σε πρόσταξα, και θα έχεις αποκτήσει τη μαρτυρία που σου υποσχέθηκα, τότε να σφραγίσεις πάλι το βιβλίο, και να το κρύψεις προς έμενα, ώστε να διαφυλάξω τα λόγια που δεν διάβασες, μέχρι να κρίνω κατάλληλο κατά τη δική μου σοφία να αποκαλύψω τα πάντα στα τέκνα των ανθρώπων.

23 Γιατί ιδού, εγώ είμαι Θεός. Και είμαι Θεός θαυμάτων. Και θα δείξω στον κόσμο ότι είμαι ο ίδιος εχθές, σήμερα και για πάντα. Και δεν ενεργώ ανάμεσα στα τέκνα των ανθρώπων παρά μόνο σύμφωνα με την πίστη τους.

24 Και πάλι θα συμβεί ώστε ο Κύριος θα πει σε αυτόν που θα διαβάσει τα λόγια που θα του παραδοθούν:

25 Εφόσον ο λαός αυτός με πλησιάζει με το στόμα του, και με τα χείλη του, με τιμά, όμως έχει απομακρύνει την καρδιά του μακριά από μένα, και ο σεβασμός του προς εμένα διδάσκεται με διδάγματα και εντολές ανθρώπων –

26 Γι’ αυτό, θα προχωρήσω και θα εκτελέσω ένα έργο υπέροχο ανάμεσα σε αυτόν τον λαό, μάλιστα ένα έργο υπέροχο και θαυμαστό, επειδή η σοφία των σοφών και των πολυμαθών του θα χαθεί, και η διανόηση των συνετών του θα κρυφτεί.

27 Και αλίμονο σε εκείνους που επιζητούν βαθιά να κρύψουν τη βουλή τους από τον Κύριο! Και τα έργα τους είναι στο σκότος· και λένε: Ποιος μας βλέπει και ποιος μας γνωρίζει; Και λένε επίσης: Ασφαλώς, η ανατροπή των πραγμάτων που προκαλείται θα θεωρηθεί σαν τον πηλό του κεραμέα. Όμως ιδού, θα τους δείξω, λέει ο Κύριος των Δυνάμεων, ότι γνωρίζω όλα τους τα έργα. Επειδή το έργο θα πει για εκείνον που το έκανε, δεν με έκανε; Ή θα πει το δημιούργημα γι’ αυτόν που το δημιούργησε ότι δεν είχε νόηση;

28 Όμως ιδού, λέει ο Κύριος των Δυνάμεων: Θα δείξω στα τέκνα των ανθρώπων ότι λίγο ακόμα και ο Λίβανος θα μετατραπεί σε καρποφόρο αγρό. Και ο καρποφόρος αγρός θα θεωρηθεί σαν δάσος.

29 Και κατά την ημέρα εκείνη, ο κωφός θα ακούσει τα λόγια του βιβλίου, και τα μάτια του τυφλού θα δει έξω από την ασάφεια και έξω από το σκοτάδι.

30 Και οι πράοι θα αυξηθούν επίσης, και η χαρά τους θα είναι στον Κύριο, και οι φτωχοί ανάμεσα στους ανθρώπους θα αγαλλιάσουν στον Άγιο του Ισραήλ.

31 Γιατί βεβαίως, όπως ο Κύριος ζει, θα δουν ότι ο τρομερός εκμηδενίστηκε, και ο χλευαστής εξολοθρεύθηκε, και όλοι όσοι καιροφυλακτούν για ανομία, αποκόπηκαν.

32 Και εκείνοι που κάνουν τον άνθρωπο φταίχτη για έναν λόγο, και στήνουν παγίδα για εκείνον που ελέγχει στην πύλη, και παραμερίζουν τον δίκαιο για το παραμικρό.

33 Γι’ αυτό, έτσι λέει ο Κύριος, που λύτρωσε τον Αβραάμ, σχετικά με τον οίκο του Ιακώβ: ο Ιακώβ τώρα δεν θα ντραπεί, ούτε το πρόσωπο του τώρα θα ωχριάσει.

34 Όμως όταν δει τα τέκνα του, το έργο των χεριών μου, ανάμεσά του, θα αγιάσουν το όνομά μου, και θα αγιάσουν τον Άγιο του Ιακώβ, και θα φοβούνται τον Θεό του Ισραήλ.

35 Εκείνοι επίσης που πλανιούνται κατά το πνεύμα, θα έλθουν σε σύνεση, και αυτοί που γόγγυζαν, θα μάθουν διδαχή.



Κεφαλαιο 28

Πολλές ψευδείς εκκλησίες θα οικοδομηθούν κατά τις τελευταίες ημέρες. Θα διδάσκουν ψευδείς, μάταιες και ανόητες διδαχές. Η αποστασία θα είναι σε αφθονία εξαιτίας των ψευδών διδασκάλων. Ο διάβολος θα φρενιάζει στις καρδιές των ανθρώπων. Θα διδάσκει κάθε είδους ψευδείς διδαχές. Περίπου το 559–545 π.Χ.

1 Και τώρα, ιδού, αδελφοί μου, σας μίλησα σύμφωνα με το πώς με εξώθησε το Πνεύμα. Επομένως, ξέρω ότι αυτά εξάπαντος θα συμβούν.

2 Και αυτά που θα γραφούν στο βιβλίο θα έχουν μεγάλη άξια για τα τέκνα των ανθρώπων, και ειδικά για τους απογόνους μας, οι οποίοι είναι υπόλειμμα του οίκου του Ισραήλ.

3 Επειδή θα συμβεί ώστε κατά την ημέρα εκείνη, οι εκκλησίες που θα έχουν αναπτυχθεί, και όχι προς τον Κύριο, η μία θα λέει στην άλλη: Ιδού, εγώ, εγώ είμαι του Κυρίου. Και οι άλλες θα λένε: Εγώ, εγώ είμαι του Κυρίου. Και έτσι θα λέει ο καθένας που θα έχει αναπτύξει εκκλησίες, και όχι προς τον Κύριο –

4 Και θα φιλονικούν ο ένας με τον άλλο. Και οι ιερείς τους θα φιλονικούν ο ένας με τον άλλον, και θα διδάσκουν με τη γνώση τους, και θα αρνούνται το Άγιο Πνεύμα, που δίνει δύναμη λόγου.

5 Και αρνούνται τη δύναμη του Θεού, του Αγίου του Ισραήλ· και λένε στον λαό: Δώστε προσοχή σε μας, και ακουστέ το δίδαγμά μας· επειδή, ιδού, δεν υπάρχει Θεός σήμερα, επειδή ο Κύριος και ο Λυτρωτής εκτέλεσε το έργο του, και έδωσε τη δύναμη του στους ανθρώπους.

6 Ιδού, ακούστε προσεκτικά το δίδαγμά μου. Αν πουν ότι έγινε θαύμα από το χέρι του Κυρίου, μην το πιστέψετε· επειδή σήμερα αυτός δεν είναι Θεός θαυμάτων. Έχει τελέσει το έργο του.

7 Μάλιστα, και θα υπάρξουν πολλοί που θα πουν: Φάτε, πιείτε, και χαρείτε, επειδή αύριο θα πεθάνουμε. Και όλα θα πάνε καλά για μας.

8 Και θα υπάρξουν επίσης πολλοί που θα πουν: Φάτε, πιείτε, και χαρείτε. Παρά ταύτα να φοβάστε τον Θεό – θα δικαιώσει τη διάπραξη λίγης αμαρτίας. Μάλιστα, πες λίγα ψέματα, επωφελήσου από κάποιον εξαιτίας των λόγων του, σκάψε λάκκο για τον πλησίον σου. Δεν είναι κακό αυτό. Και κάνε όλα αυτά, επειδή αύριο θα πεθάνουμε. Και αν γίνει και είμαστε ένοχοι, ο Θεός θα μας δείρει με μερικά κτυπήματα, και στο τέλος θα σωθούμε στη βασιλεία του Θεού.

9 Μάλιστα, και θα υπάρξουν πολλοί που θα διδάσκουν κατ’ αυτόν τον τρόπο ψευδείς και μάταιες και ανόητες διδαχές, και θα φουσκώνουν από καμάρι μέσα στην καρδιά τους, και θα ψάχνουν βαθιά να κρύψουν τις συνωμοσίες τους από τον Κύριο. Και τα έργα τους θα είναι στο σκότος.

10 Και το αίμα των αγίων θα κραυγάζει από το έδαφος εναντίον τους.

11 Μάλιστα, όλοι βγήκαν από τον δρόμο· διεφθάρησαν.

12 Εξαιτίας της υπερηφάνειας, και εξαιτίας των ψευδών διδασκάλων και της ψευδούς διδαχής, οι εκκλησίες τους διεφθάρησαν, και οι εκκλησίες τους ανυψώθηκαν· εξαιτίας της υπερηφάνειας είναι φουσκωμένοι από καμάρι.

13 Ληστεύουν τους φτωχούς εξαιτίας των εκλεκτών ασύλων τους. Ληστεύουν τους φτωχούς εξαιτίας των εκλεκτών ενδυμάτων τους, και καταδιώκουν τους πράους και τους φτωχούς στην καρδιά, επειδή στην υπερηφάνειά τους είναι φουσκωμένοι από καμάρι.

14 Έχουν σκληρό τράχηλο και ψηλό κεφάλι. Μάλιστα, και εξαιτίας της υπερηφάνειας και της κακίας, και των βδελυγμάτων και πορνειών, όλοι παραστράτησαν εκτός από λίγους, οι οποίοι είναι οι ταπεινοί οπαδοί του Χριστού. Εντούτοις, άγονται ώστε σε πολλές περιπτώσεις σφάλλουν, επειδή διδάχθηκαν από τα διδάγματα των ανθρώπων.

15 Αχ οι σοφοί, και οι πολυμαθείς, και οι πλούσιοι, που φουσκώνουν από καμάρι στην υπερηφάνεια της καρδιάς τους, και όλοι εκείνοι που κηρύττουν ψευδείς διδαχές, και όλοι εκείνοι που διαπράττουν πορνείες, και διαστρέφουν τον ίσιο δρόμο του Κυρίου, αλίμονο, αλίμονο, αλίμονό τους, λέει ο Κύριος ο Παντοδύναμος, επειδή θα ριχτούν κάτω στην κόλαση!

16 Αλίμονο σε εκείνους που παραμερίζουν το δίκαιο για κάτι μηδαμινό, και καθυβρίζουν αυτό που είναι καλό, και λένε ότι δεν έχει αξία! Γιατί θα έλθει η ημέρα που ο Κύριος ο Θεός ταχύτατα θα επισκεφθεί τους κατοίκους της γης· και κατά την ημέρα εκείνη που αυτοί θα είναι πλήρως ώριμοι σε ανομία, θα χαθούν.

17 Όμως ιδού, αν οι κάτοικοι της γης μετανοήσουν από την κακία και τα βδελύγματά τους δεν θα καταστραφούν, λέει ο Κύριος των Δυνάμεων.

18 Όμως ιδού, αυτή η μεγάλη και απεχθής εκκλησία, η πόρνη όλης της γης, πρέπει να σωριαστεί στη γη, και μεγάλη θα είναι η πτώση της.

19 Επειδή το βασίλειο του διαβόλου πρέπει να κλονιστεί, και αυτοί που ανήκουν σε αυτό πρέπει αναγκαστικά να εξεγερθούν προς μετάνοια, ειδάλλως θα τους αρπάξει ο διάβολος με τις αιώνιες αλυσίδες του, και θα εξεγερθούν σε θυμό, και θα αφανισθούν.

20 Επειδή ιδού, κατά την ημέρα εκείνη θα φρενιάζει μέσα στις καρδιές των τέκνων των ανθρώπων, και θα τους ξεσηκώνει να οργίζονται εναντίον εκείνου που είναι καλό.

21 Και άλλους θα τους γαληνεύει, και θα τους αποκοιμίζει μέσα σε σαρκική ασφάλεια, ώστε θα λένε: Όλα είναι καλά στη Σιών. Μάλιστα, η Σιών ευημερεί, όλα είναι καλά – και έτσι εξαπατά ο διάβολος την ψυχή τους, και τους παρασύρει προσεκτικά κάτω στην κόλαση.

22 Και ιδού, άλλους ξεγελά, και τους λέει ότι δεν υπάρχει κόλαση. Και τους λέει: Εγώ δεν είμαι ο διάβολος, επειδή δεν υπάρχει τέτοιο πράγμα – και έτσι ψιθυρίζει στα αφτιά τους, μέχρι που τους αρπάζει με τις απαίσιες αλυσίδες του, απ’ όπου δεν υπάρχει λυτρωμός.

23 Μάλιστα, τους αρπάζει με θάνατο και κόλαση. Και ο θάνατος και η κόλαση, και ο διάβολος, και όλοι όσοι πιάστηκαν σε αυτά πρέπει να σταθούν εμπρός στον θρόνο του Θεού, και να κριθούν σύμφωνα με τα έργα τους, απ’ όπου πρέπει να πάνε μέσα στον τόπο που έχει ετοιμαστεί για αυτούς, δηλαδή μία λίμνη από φωτιά και θειάφι, η οποία είναι απέραντη τυραννία.

24 Γι’ αυτό, αλίμονο σε εκείνον που είναι άνετος στη Σιών!

25 Αλίμονο σε αυτόν που φωνάζει: Όλα είναι καλά!

26 Μάλιστα, αλίμονο σε αυτόν που εισακούει τα διδάγματα των ανθρώπων, και αρνείται τη δύναμη του Θεού, και τη δωρεά του Αγίου Πνεύματος!

27 Μάλιστα, αλίμονο σε εκείνον που λέει: Έχουμε λάβει, και δεν χρειαζόμαστε κι άλλα!

28 Και εντέλει, αλίμονο σε όλους εκείνους που τρέμουν, και θυμώνουν λόγω της αλήθειας του Θεού! Επειδή ιδού, αυτός που έχει οικοδομηθεί επάνω στον βράχο, το δέχεται πρόσχαρα. Και αυτός που έχει οικοδομηθεί επάνω σε αμμώδες θεμέλιο, τρέμει μην τυχόν και πέσει.

29 Αλίμονο σε αυτόν που θα πει: Λάβαμε τον λόγο του Θεού, και δεν χρειαζόμαστε κι άλλα από τον λόγο του Θεού, επειδή έχουμε αρκετά!

30 Γιατί ιδού, έτσι λέει ο Κύριος ο Θεός: Θα δώσω στα τέκνα των ανθρώπων γραμμή επάνω στη γραμμή, δίδαγμα επάνω στο δίδαγμα, λίγο εδώ και λίγο εκεί. Και μακάριοι είναι εκείνοι που εισακούν τα διδάγματά μου, και δίνουν προσοχή στη συμβουλή μου, επειδή αυτοί θα αποκτήσουν σοφία· επειδή σε αυτόν που δέχεται, θα δώσω περισσότερα. Και από αυτούς που θα πουν: Έχουμε αρκετά, από αυτούς θα τους αφαιρεθεί ακόμη και εκείνο που έχουν.

31 Καταραμένος είναι αυτός που στηρίζει την ελπίδα του σε άνθρωπο, ή κάνει σάρκα τον βραχίονά του, ή που θα εισακούσει τα διδάγματα των ανθρώπων εκτός αν τα διδάγματά τους δοθούν από τη δύναμη του Αγίου Πνεύματος.

32 Αλίμονο στους Εθνικούς, λέει ο Κύριος ο Θεός των Δυνάμεων! Γιατί παρόλο που θα επιμηκύνω τον βραχίονά μου προς αυτούς από μέρα σε μέρα, αυτοί θα με αρνηθούν. Εντούτοις, θα είμαι πολυεύσπλαχνος προς αυτούς, λέει ο Κύριος ο Θεός, αν μετανοήσουν και έλθουν προς εμένα· επειδή ο βραχίονάς μου επιμηκύνθηκε καθ’ όλη τη διάρκεια της ημέρας, λέει ο Κύριος ο Θεός των Δυνάμεων.



Κεφαλαιο 29

Πολλοί Εθνικοί θα απορρίψουν το Βιβλίο του Μόρμον. Θα πουν: Δεν χρειαζόμαστε και άλλη Βίβλο. Ο Κύριος μιλά σε πολλά έθνη. Θα κρίνει τον κόσμο από τα βιβλία που θα γραφούν. Περίπου το 559–545 π.Χ.

1 Ομωσ ιδού, θα υπάρξουν πολλοί – κατά την ημέρα εκείνη όταν θα προβώ να εκτελέσω έργο θαυμαστό ανάμεσά τους, για να θυμηθώ τις διαθήκες μου που έχω συνάψει με τα τέκνα των ανθρώπων, ώστε να βάλω το χέρι μου πάλι για δεύτερη φορά να ανακτήσω τον λαό μου, που είναι του οίκου του Ισραήλ.

2 Και επίσης, για να θυμηθώ τις υποσχέσεις που έδωσα προς εσένα, Νεφί, και επίσης προς τον πατέρα σου, ότι θα θυμόμουν τους απογόνους σας, και ότι τα λόγια των απογόνων σας θα έβγαιναν από το στόμα μου προς τους απογόνους σας, και ότι τα λόγια μου θα συρίζουν ώς τα πέρατα της γης, σαν σημαία προς τον λαό μου, ο οποίος είναι του οίκου του Ισραήλ,

3 Και επειδή τα λόγια μου θα συρίζουν – πολλοί από τους Εθνικούς θα πουν: Βίβλο! Βίβλο! Έχουμε Βίβλο, και δεν μπορεί να υπάρξει και άλλη Βίβλος.

4 Αλλά όμως, έτσι λέει ο Κύριος ο Θεός: Αχ, ανόητοι, θα έχουν Βίβλο, και θα προέρχεται από τους Ιουδαίους, τον αρχαίο λαό της διαθήκης μου. Και πώς ευχαριστούν τους Ιουδαίους για τη Βίβλο που έλαβαν από αυτούς; Μάλιστα, τι εννοούν οι Εθνικοί; Θυμούνται τις οδύνες, και τους μόχθους, και τους πόνους των Ιουδαίων, και την επιμέλειά τους προς εμένα, για να φέρουν σωτηρία στους Εθνικούς;

5 Αχ, εσείς Εθνικοί, θυμηθήκατε τους Ιουδαίους, τον αρχαίο λαό της διαθήκης μου; Όχι, αλλά τους έχετε καταραστεί, και τους έχετε μισήσει, και δεν έχετε επιζητήσει να τους ανακτήσετε. Όμως ιδού, θα τα γυρίσω όλα αυτά στο ίδιο σας το κεφάλι, επειδή εγώ ο Κύριος δεν έχω λησμονήσει τον λαό μου.

6 Εσείς ανόητοι, που λέτε: Βίβλο, έχουμε Βίβλο, και δεν χρειαζόμαστε και άλλη Βίβλο. Θα είχατε αποκτήσει Βίβλο, αν δεν ήταν μέσω των Ιουδαίων;

7 Δεν ξέρετε ότι περισσότερα έθνη από ένα υπάρχουν; Δεν ξέρετε ότι εγώ, ο Κύριος ο Θεός σας, έχω πλάσει όλους τους ανθρώπους, και ότι θυμάμαι αυτούς που βρίσκονται επάνω στα νησιά της θάλασσας, και ότι διοικώ ψηλά στους ουρανούς και κάτω στη γη, και φέρνω τα λόγια μου στα τέκνα των ανθρώπων, μάλιστα, σε όλα τα έθνη της γης;

8 Επομένως παραπονιέστε, επειδή θα λάβετε περισσότερα από τον λόγο μου; Δεν ξέρετε ότι η μαρτυρία δύο εθνών αποτελεί μαρτυρία προς εσάς ότι είμαι Θεός, ότι θυμάμαι το ένα έθνος όπως και το άλλο; Γι’ αυτό, λέω τα ίδια λόγια προς το έθνος όπως και στο άλλο. Και όταν τα δύο έθνη τρέξουν μαζί, και η μαρτυρία των δύο εθνών θα τρέξει μαζί.

9 Και αυτό το κάνω για να μπορέσω να αποδείξω σε πολλούς ότι είμαι ο ίδιος εχθές, σήμερα, και για πάντα, και ότι λέω τα λόγια μου σύμφωνα με τη δική μου ευχαρίστηση. Και επειδή είπα έναν λόγο δεν πρέπει να νομίζετε ότι δεν μπορώ να πω άλλον· διότι το έργο μου δεν τελείωσε ακόμα· ούτε θα τελειώσει ώς το τέλος του ανθρώπου, ούτε από εκείνη τη στιγμή μέχρι τον αιώνα τον άπαντα.

10 Επομένως, επειδή έχετε Βίβλο, δεν πρέπει να υποθέτετε ότι περιέχει όλον τον λόγο μου· ούτε πρέπει να υποθέτετε ότι δεν έχω κάνει να γράψουν κι άλλα.

11 Επειδή προστάζω όλους τους ανθρώπους, και στην ανατολή και στη δύση, και στο βορρά και στο νότο, και στα νησιά της θάλασσας, να γράψουν τα λόγια που τους λέω· επειδή από τα βιβλία που θα γραφούν, θα κρίνω τον κόσμο, κάθε άνθρωπο σύμφωνα με τα έργα τους, σύμφωνα με αυτό που έχει γραφεί.

12 Επειδή, ιδού, θα μιλήσω προς τους Ιουδαίους και θα το γράψουν. Και επίσης θα μιλήσω στους Νεφίτες και θα το γράψουν. Και επίσης θα μιλήσω στις άλλες φυλές του οίκου του Ισραήλ, αυτές που έχω οδηγήσει μακριά, και θα το γράψουν. Και επίσης θα μιλήσω σε όλα τα έθνη της γης και θα το γράψουν.

13 Και θα συμβεί ώστε οι Ιουδαίοι θα έχουν τα λόγια των Νεφιτών, και οι Νεφίτες θα έχουν τα λόγια των Ιουδαίων. Και οι Νεφίτες και οι Ιουδαίοι θα έχουν τα λόγια των χαμένων φυλών του Ισραήλ. Και οι χαμένες φυλές του Ισραήλ θα έχουν τα λόγια των Νεφιτών και των Ιουδαίων.

14 Και θα συμβεί ώστε ο λαός μου, που είναι από τον οίκο του Ισραήλ, θα συγκεντρωθεί στις χώρες που κατέχει· και ο λόγος μου επίσης θα συγκεντρωθεί ως ένα. Και θα δείξω σε αυτούς που πολεμούν τον λόγο μου και τον λαό μου, που είναι από τον οίκο του Ισραήλ, ότι είμαι Θεός και ότι συνήψα διαθήκη με τον Αβραάμ ότι θα θυμόμουν τους απογόνους του για πάντα.



Κεφαλαιο 30

Οι μετεστραμμένοι Εθνικοί θα συγκαταλεγούν με τον λαό της διαθήκης. Πολλοί Λαμανίτες και Ιουδαίοι θα πιστέψουν τον λόγο και θα γίνουν τερπνός λαός. Ο Ισραήλ θα αποκατασταθεί και οι κακοί θα καταστραφούν. Περίπου το 559–545 π.Χ.

1 Και τώρα ιδού, αγαπημένοι μου αδελφοί, θα σας μιλήσω, γιατί εγώ, ο Νεφί, δεν θα αφήσω να νομίσετε ότι είστε πιο δίκαιοι από ό,τι θα είναι οι Εθνικοί. Επειδή ιδού, όλοι σας ομοίως θα αφανιστείτε εκτός κι αν τηρείτε τις εντολές του Θεού. Και δεν πρέπει από τα λόγια που ειπώθηκαν να υποθέτετε ότι οι Εθνικοί θα καταστραφούν πέρα για πέρα.

2 Γιατί ιδού, σας λέω ότι όσοι από τους Εθνικούς μετανοήσουν, θα είναι ο λαός της διαθήκης του Κυρίου. Και όσοι από τους Ιουδαίους δεν μετανοήσουν, θα εκδιωχθούν· επειδή ο Κύριος δεν έχει συνάψει διαθήκη με κανέναν παρά μόνο με εκείνους που μετανοούν και πιστεύουν στον Υιό του, ο οποίος είναι ο Άγιος του Ισραήλ.

3 Και τώρα, θα προφητεύσω κάπως περισσότερο σχετικά με τους Ιουδαίους και τους Εθνικούς. Επειδή αφού έλθει σε φως το βιβλίο για το οποίο μίλησα, και γραφεί για τους Εθνικούς, και σφραγισθεί πάλι προς τον Κύριο, θα υπάρξουν πολλοί που θα πιστέψουν τα λόγια που έχουν γραφεί· και θα τα φέρουν σε φως προς το υπόλειμμα των απογόνων μας.

4 Και τότε, το υπόλειμμα των απογόνων μας θα μάθει σχετικά με εμάς, το πώς ήλθαμε από την Ιερουσαλήμ, και ότι είναι απόγονοι των Ιουδαίων.

5 Και το Ευαγγέλιο του Ιησού Χριστού θα διακηρυχθεί σε αυτούς. Επομένως, θα αποκατασταθούν σε γνώση για τους πατέρες τους, και επίσης γνώση για τον Ιησού Χριστό, που υπήρξε ανάμεσα στους πατέρες τους.

6 Και τότε θα αγαλλιάσουν, επειδή θα ξέρουν ότι αυτό αποτελεί ευλογία γι’ αυτούς από το χέρι του Θεού· και τα λέπια του σκότους θα αρχίσουν να πέφτουν από τα μάτια τους· και πολλές γενεές δεν θα περάσουν από αυτούς, εκτός κι αν γίνουν αγνός και τερπνός λαός.

7 Και θα συμβεί ώστε οι Ιουδαίοι που είναι διασκορπισμένοι, θα αρχίσουν και αυτοί να πιστεύουν στον Χριστό. Και θα αρχίσουν να συναθροίζονται επάνω στο πρόσωπο της γης. Και όλοι όσοι πιστέψουν στον Χριστό θα γίνουν και αυτοί τερπνός λαός.

8 Και θα συμβεί ώστε ο Κύριος ο Θεός θα αρχίσει το έργο του ανάμεσα σε όλα τα έθνη, τις φυλές, τις γλώσσες και τους λαούς, για να πραγματοποιήσει την αποκατάσταση του λαού του επάνω στη γη.

9 Και με χρηστότητα ο Κύριος ο Θεός θα κρίνει τους φτωχούς, και θα επιτιμήσει με ευθυδικία για τους πράους της γης. Και θα πατάξει τη γη με τη ράβδο του στόματός του· και με την πνοή των χειλέων του θα φονεύσει τους κακούς.

10 Επειδή ταχέως έρχεται ο καιρός που ο Κύριος ο Θεός θα προκαλέσει ένα μεγάλο διαχωρισμό ανάμεσα στον λαό, και τους κακούς θα τους καταστρέψει· και θα δείξει έλεος στον λαό του, μάλιστα, ακόμα κι αν γίνει να καταστρέψει τους ανόμους με φωτιά.

11 Και χρηστότητα θα είναι η ζώνη της οσφύος του, και πίστη η ζώνη των πλευρών του.

12 Και τότε ο λύκος θα συγκατοικεί με τον αμνό, και η λεοπάρδαλη θα κείτεται με το ερίφιο, και το μοσχάρι και το νεαρό λιοντάρι, και το μανάρι, μαζί· και ένα μικρό παιδί θα τους οδηγεί.

13 Και η αγελάδα και η αρκούδα θα βόσκουν· τα μικρά τους θα κείτονται μαζί· και το λιοντάρι θα τρώει άχυρο όπως το βόδι.

14 Και το βρέφος που θηλάζει θα παίζει στην τρύπα του φαρμακερού φιδιού, και το απογαλακτισμένο παιδί θα βάζει το χέρι του στη φωλιά του βασιλίσκου.

15 Δεν θα βλάπτουν ούτε θα καταστρέφουν σε όλο το άγιο όρος μου, επειδή η γη θα είναι γεμάτη από τη γνώση του Κυρίου όπως τα νερά σκεπάζουν τη θάλασσα.

16 Επομένως, τα των εθνών όλων θα γίνουν γνωστά. Μάλιστα, τα πάντα θα γίνουν γνωστά προς τα τέκνα των ανθρώπων.

17 Δεν υπάρχει τίποτα που να είναι μυστικό και να μην αποκαλυφθεί. Δεν υπάρχει κανένα έργο σκότους που να μη φανερωθεί στο φως. Και δεν υπάρχει τίποτα που να είναι σφραγισμένο επάνω στη γη που να μη λυθεί.

18 Επομένως, όλα όσα έχουν αποκαλυφθεί στα τέκνα των ανθρώπων, πρόκειται κατά την ημέρα εκείνη να αποκαλυφθούν. Και ο Σατανάς δεν θα εξουσιάζει πλέον τις καρδιές των τέκνων των ανθρώπων για πολύ καιρό. Και τώρα, αγαπημένοι μου αδελφοί, τελειώνω τα λεγόμενά μου.



Κεφαλαιο 31

Ο Νεφί εξηγεί γιατί βαπτίσθηκε ο Χριστός. Οι άνθρωποι πρέπει να ακολουθήσουν τον Χριστό, να βαπτισθούν, να λάβουν το Άγιο Πνεύμα, και να υπομείνουν μέχρι τέλους για να σωθούν. Η μετάνοια και το βάπτισμα είναι η πύλη προς το στενό και στενόχωρο μονοπάτι. Ζωή αιώνια δίνεται σε εκείνους που τηρούν τις εντολές μετά το βάπτισμα. Περίπου 559–545 π.Χ.

1 Και τώρα εγώ, ο Νεφί, τελειώνω την προφητεία μου προς εσάς, αγαπημένοι μου αδελφοί. Και δεν μπορώ να γράψω παρά μόνο λίγα από εκείνα που ξέρω ότι οπωσδήποτε θα συμβούν. Ούτε μπορώ να γράψω παρά μόνο λίγα από τα λόγια του αδελφού μου Ιακώβ.

2 Επομένως, αυτά που έγραψα μου αρκούν, εκτός από λίγα λόγια που πρέπει να πω σχετικά με τη διδαχή του Χριστού. Επομένως, θα σας μιλήσω απλά, σύμφωνα με την απλότητα της προφητείας μου.

3 Επειδή η ψυχή μου αγαλλιάζει με την απλότητα, γιατί με τέτοιον τρόπο ο Κύριος ο Θεός εκτελεί τα έργα του ανάμεσα στα τέκνα των ανθρώπων. Επειδή ο Κύριος ο Θεός φωτίζει τη νοημοσύνη, και μιλά στους ανθρώπους σύμφωνα με τη γλώσσα τους, τη νοημοσύνη τους.

4 Επομένως, θα ήθελα να θυμάστε ότι σας μίλησα σχετικά με εκείνον τον προφήτη τον οποίο μου έδειξε ο Κύριος, που θα βαπτίσει τον Αμνό του Θεού, ο οποίος θα αφαιρέσει τις αμαρτίες του κόσμου.

5 Και τώρα, αν ο Αμνός του Θεού, που είναι άγιος, θα χρειάζεται να βαπτισθεί με νερό για να εκπληρώσει κάθε χρηστότητα, ω τότε, πόσο πολύ περισσότερο χρειαζόμαστε εμείς, που δεν είμαστε άγιοι, να βαπτισθούμε, μάλιστα, με νερό!

6 Και τώρα, θα σας ρωτήσω, αγαπημένοι μου αδελφοί, με ποιο τρόπο ο Αμνός του Θεού εκπλήρωσε κάθε χρηστότητα βαπτιζόμενος με νερό;

7 Δεν ξέρετε ότι ήταν άγιος; Όμως παρ’ όλο που ήταν άγιος, έδειξε στα τέκνα των ανθρώπων ότι κατά τη σάρκα ταπείνωσε τον εαυτό Του εμπρός στον Πατέρα, και κατέδειξε προς τον Πατέρα ότι θα είναι υπάκουος προς Αυτόν στην τήρηση των εντολών Του.

8 Επομένως, αφού βαπτίσθηκε με νερό, το Άγιο Πνεύμα κατήλθε επάνω του εν είδει περιστεράς.

9 Και πάλι, αυτό δείχνει στα τέκνα των ανθρώπων τη στενότητα του μονοπατιού, και πόσο στενωπός είναι η πύλη από την οποία πρέπει να εισέλθουν, αφού εκείνος έθεσε το παράδειγμα πριν από αυτούς.

10 Και είπε στα τέκνα των ανθρώπων: Ακολούθησέ με. Επομένως, αγαπημένοι μου αδελφοί, μπορούμε να ακολουθήσουμε τον Ιησού, αν δεν είμαστε πρόθυμοι να τηρούμε τις εντολές του Πατέρα;

11 Και ο Πατέρας είπε: Μετανοήστε, μετανοήστε, και βαπτισθείτε στο όνομα του Υιού μου του Αγαπητού.

12 Και επίσης, η φωνή του Υιού ήλθε προς εμένα, λέγοντας: Αυτός που θα βαπτισθεί στο όνομά μου, σε αυτόν ο Πατέρας θα δώσει το Άγιο Πνεύμα, όπως και σε μένα. Επομένως, ακολουθήστε με, και κάντε αυτά που με είδατε να κάνω.

13 Επομένως, αγαπημένοι μου αδελφοί, ξέρω ότι αν ακολουθήσετε τον Υιό, με πλήρη πρόθεση καρδιάς, ενεργώντας χωρίς υποκρισία και χωρίς δόλο ενώπιον του Θεού, αλλά με πραγματική πρόθεση, μετανοώντας για τις αμαρτίες σας, καταδεικνύοντας προς τον Πατέρα ότι είστε πρόθυμοι να πάρετε επάνω σας το όνομα του Χριστού με το βάπτισμά σας – μάλιστα, ακολουθώντας τον Κύριο σας και Σωτήρα σας μέσα στο νερό, σύμφωνα με τα λόγια του, ιδού, τότε θα λάβετε το Άγιο Πνεύμα, μάλιστα, τότε θα έλθει το βάπτισμα της φωτιάς και του Αγίου Πνεύματος. Και τότε θα μπορείτε να μιλάτε τη γλώσσα των αγγέλων, και να αναφωνείτε δοξολογίες προς τον Άγιο του Ισραήλ.

14 Όμως, ιδού, αγαπημένοι μου αδελφοί, με αυτόν τον τρόπο ήλθε η φωνή του Υιού προς εμένα, λέγοντας: Αφού μετανοήσατε από τις αμαρτίες σας, και καταδείξατε προς τον Πατέρα ότι είστε πρόθυμοι να τηρείτε τις εντολές μου, με το βάπτισμα του νερού, και αφού λάβατε το βάπτισμα της φωτιάς και του Αγίου Πνεύματος, και μπορείτε να μιλάτε με νέα γλώσσα, μάλιστα, με αυτήν τη γλώσσα των αγγέλων, και ύστερα από αυτά με αρνηθείτε, θα ήταν καλύτερα για σας να μη με είχατε γνωρίσει.

15 Και άκουσα φωνή από τον Πατέρα, που έλεγε: Μάλιστα, τα λόγια του Αγαπητού μου είναι αληθινά και γεμάτα πίστη. Αυτός που υπομένει μέχρι τέλους, αυτός θα σωθεί.

16 Και τώρα, αγαπημένοι μου αδελφοί, από αυτό γνωρίζω ότι αν δεν υπομείνει κανείς μέχρι τέλους, στο να ακολουθεί το παράδειγμα του Υιού του ζώντος Θεού, δεν μπορεί να σωθεί.

17 Επομένως, κάνετε αυτά που σας έχω πει ότι έχω δει πως ο Κύριος και Λυτρωτής σας θα κάνει. Γι’ αυτόν τον λόγο μού φανερώθηκαν, ώστε να μπορείτε να ξέρετε την πύλη από την οποία θα πρέπει να εισέλθετε. Επειδή η πύλη από την οποία θα πρέπει να εισέλθετε είναι μετάνοια και βάπτισμα με νερό. Και ύστερα έρχεται η άφεση των αμαρτιών σας με φωτιά και με το Άγιο Πνεύμα.

18 Και τότε βρίσκεστε στο στενό και στενόχωρο μονοπάτι που οδηγεί στην αιώνια ζωή. Μάλιστα, έχετε εισέλθει από την πύλη. Έχετε ενεργήσει σύμφωνα με τις εντολές του Πατέρα και του Υιού, και έχετε λάβει το Άγιο Πνεύμα, το οποίο μαρτυρεί για τον Πατέρα και τον Υιό, ως εκπλήρωση της υπόσχεσης που έχει δώσει, ότι αν εισέλθετε από την οδό, θα το λάβετε.

19 Και τώρα, αγαπημένοι μου αδελφοί, αφού μπήκατε μέσα σε αυτό το στενό και στενόχωρο μονοπάτι, θα σας ρωτήσω αν έχουν τελειώσει όλα; Ιδού, εγώ σας λέω, Όχι. Επειδή δεν θα ερχόσασταν ώς εδώ, αν δεν ήταν με τον λόγο του Χριστού, με ακλόνητη πίστη προς αυτόν, βασιζόμενοι απόλυτα στην αξία εκείνου που είναι ισχυρός στο να σώζει.

20 Επομένως, πρέπει να βαδίσετε εμπρός με σταθερότητα στον Χριστό, έχοντας απόλυτη λαμπρότητα ελπίδας, και αγάπη προς τον Θεό και προς όλους τους ανθρώπους. Αν λοιπόν βαδίσετε εμπρός και χορτάσετε με τα λόγια του Χριστού, και υπομείνετε μέχρι τέλους, ιδού, έτσι λέει ο Πατέρας: Θα έχετε ζωή αιώνια.

21 Και τώρα ιδού, αγαπημένοι μου αδελφοί, αυτή είναι η οδός· και δεν υπάρχει καμία άλλη οδός ούτε όνομα που να έχει δοθεί από τους ουρανούς διά του οποίου ο άνθρωπος να μπορεί να σωθεί στη βασιλεία του Θεού. Και τώρα, ιδού, αυτή είναι η διδαχή του Χριστού και η μόνη και αληθινή διδαχή του Πατέρα, και του Υιού, και του Αγίου Πνεύματος, που είναι ένας Θεός, χωρίς τέλος. Αμήν.



Κεφαλαιο 32

Οι άγγελοι μιλούν με τη δύναμη του Αγίου Πνεύματος. Οι άνθρωποι πρέπει να προσεύχονται και να κερδίσουν γνώση αφ’ εαυτού τους από το Άγιο Πνεύμα. Περίπου το 559–545 π.Χ.

1 Και τώρα, ιδού, αγαπημένοι μου αδελφοί, υποθέτω ότι συλλογίζεστε κάπως μέσα στην καρδιά σας τι πρέπει να κάνετε, αφού εισέλθετε από την οδό. Όμως, ιδού, γιατί τα συλλογίζεστε αυτά μέσα στην καρδιά σας;

2 Δεν θυμάστε ότι σας είπα ότι αφού λάβετε το Άγιο Πνεύμα, θα μπορείτε να μιλάτε με τη γλώσσα των αγγέλων; Τώρα, λοιπόν, πώς θα μπορούσατε να μιλάτε με τη γλώσσα των αγγέλων, αν δεν ήταν μέσω του Αγίου Πνεύματος;

3 Οι άγγελοι μιλούν με τη δύναμη του Αγίου Πνεύματος. Γι’ αυτό, μιλούν τα λόγια του Χριστού. Επομένως, σας είπα, χορτάστε με τα λόγια του Χριστού. Επειδή, ιδού, τα λόγια του Χριστού θα σας πουν τα πάντα που θα πρέπει να κάνετε.

4 Επομένως, τώρα αφού σας είπα αυτά τα λόγια, αν δεν μπορείτε να τα καταλάβετε, θα είναι επειδή δεν ζητείτε, ούτε κτυπάτε. Γι’ αυτό, δεν έχετε έλθει στο φως, αλλά πρέπει να αφανιστείτε στο σκότος.

5 Επειδή, ιδού, πάλι σας λέω ότι αν εισέλθετε μέσω της οδού, και λάβετε το Άγιο Πνεύμα, αυτό θα σας δείξει τα πάντα που θα πρέπει να κάνετε.

6 Ιδού, αυτή είναι η διδαχή του Χριστού, και δεν θα δοθεί πλέον άλλη διδαχή μέχρις ότου φανερωθεί σε σας ενσαρκωμένος. Όταν λοιπόν φανερωθεί σε σας ενσαρκωμένος, να προσπαθήσετε να κάνετε αυτά που θα σας πει.

7 Και τώρα εγώ, ο Νεφί, δεν μπορώ να πω περισσότερα. Το Πνεύμα σταματά την ομιλία μου, και μου μένει να θρηνώ εξαιτίας της απιστίας, και της κακίας, και της άγνοιας, και του ότι ήταν σκληροτράχηλοι οι άνθρωποι· επειδή δεν αναζητούν τη γνώση, ούτε καταλαβαίνουν τη μεγάλη γνώση, όταν τους δίνεται με απλότητα, δηλαδή τόσο απλά όσο μπορούν ποτέ να είναι τα λόγια.

8 Και τώρα, αγαπημένοι μου αδελφοί, αντιλαμβάνομαι ότι συλλογίζεστε ακόμη στην καρδιά σας, και με θλίβει που πρέπει να μιλήσω σχετικά με αυτό. Επειδή αν εισακούατε το Πνεύμα που διδάσκει τον άνθρωπο να προσεύχεται, θα γνωρίζατε ότι πρέπει να προσεύχεστε, διότι το πονηρό πνεύμα δεν διδάσκει τον άνθρωπο να προσεύχεται, αλλά τον διδάσκει ότι δεν πρέπει να προσεύχεται.

9 Όμως ιδού, σας λέω ότι πρέπει να προσεύχεστε πάντα, και να μη λιποψυχείτε, ώστε να μην τελείτε τίποτα προς τον Κύριο χωρίς να προσευχηθείτε πρώτα στον Πατέρα στο όνομα του Χριστού, για να καθαγιάζει την επιτέλεση του έργου σας για σας, ώστε η επιτέλεση του έργου σας να είναι προς όφελος της ψυχής σας.



Κεφαλαιο 33

Τα λόγια του Νεφί είναι αληθινά. Μαρτυρούν για τον Χριστό. Όσοι πιστεύουν στον Χριστό θα πιστέψουν στα λόγια του Νεφί, που θα σταθούν ως μάρτυρες εμπρός στο βήμα κρίσεως. Περίπου το 559–545 π.Χ.

1 Και τώρα εγώ, ο Νεφί, δεν μπορώ να γράψω όλα όσα διδάχτηκε ο λαός μου. Ούτε είμαι σπουδαίος στο γράψιμο, όπως στην ομιλία· επειδή όταν ο άνθρωπος μιλά με τη δύναμη του Αγίου Πνεύματος, η δύναμη του Αγίου Πνεύματος το μεταφέρει στην καρδιά των τέκνων των ανθρώπων.

2 Όμως, ιδού, υπάρχουν πολλοί που σκληραίνουν την καρδιά τους κατά του Αγίου Πνεύματος, ούτως ώστε αυτό δεν έχει θέση μέσα τους. Επομένως, απορρίπτουν πολλά που είναι γραμμένα και τα θεωρούν σαν να μην έχουν καμία αξία.

3 Όμως εγώ, ο Νεφί, έγραψα αυτά που έγραψα, και τα θεωρώ μεγάλης αξίας, και ειδικά προς τον λαό μου. Επειδή προσεύχομαι διαρκώς γι’ αυτούς κατά την ημέρα, και τα μάτια μου ποτίζουν το προσκέφαλό μου κατά τη νύχτα, εξαιτίας των· και κραυγάζω προς τον Θεό μου με πίστη, και ξέρω ότι θα ακούσει την κραυγή μου.

4 Και ξέρω ότι ο Κύριος ο Θεός θα καθαγιάσει τις προσευχές μου προς όφελος του λαού μου. Και οι λέξεις που έχω γράψει με αδυναμία θα γίνουν δυνατές γι’ αυτούς. Επειδή αυτό τους πείθει να κάνουν το καλό· τους κάνει γνωστά τα των πατέρων τους· και μιλά για τον Ιησού, και τους πείθει να πιστεύουν σε αυτόν, και να υπομείνουν μέχρι τέλους, πράγμα το οποίο είναι ζωή αιώνια.

5 Και μιλά με τραχύτητα κατά της αμαρτίας, σύμφωνα με την απλότητα της αλήθειας. Επομένως, κανένας άνθρωπος δεν θα θυμώσει με τα λόγια που έχω γράψει παρά μόνον εκείνος που είναι του πνεύματος του διαβόλου.

6 Αγάλλομαι στην απλότητα. Αγάλλομαι στην αλήθεια. Αγάλλομαι στον Ιησού μου, επειδή έχει λυτρώσει την ψυχή μου από την κόλαση.

7 Έχω αγνή αγάπη για τον λαό μου, και μεγάλη πίστη στον Χριστό ότι θα συναντήσω πολλές ψυχές ακηλίδωτες στο βήμα κρίσεώς του.

8 Έχω αγνή αγάπη για τον Ιουδαίο – λέω Ιουδαίο, επειδή εννοώ εκείνους από τους οποίους προέρχομαι.

9 Επίσης έχω αγνή αγάπη για τους Εθνικούς. Όμως ιδού, για κανέναν από αυτούς δεν μπορώ να ελπίζω εκτός αν συμφιλιωθούν προς τον Χριστό, και εισέλθουν μέσα στη στενή πύλη, και βαδίσουν μέσα στο στενωπό μονοπάτι που οδηγεί στη ζωή, και συνεχίσουν στο μονοπάτι μέχρι το τέλος της ημέρας της δοκιμασίας.

10 Και τώρα, αγαπημένοι μου αδελφοί, και επίσης Ιουδαίοι, και όλες οι άκρες της γης, ακούστε προσεκτικά αυτά τα λόγια και πιστέψτε στον Χριστό, και αν δεν πιστέψετε σε αυτά τα λόγια, πιστέψτε στον Χριστό. Και αν πιστέψετε στον Χριστό θα πιστέψετε σε αυτά τα λόγια, επειδή είναι τα λόγια του Χριστού, και εκείνος μου τα έχει δώσει. Και διδάσκουν όλους τους ανθρώπους ότι θα πρέπει να κάνουν το καλό.

11 Και αν δεν είναι τα λόγια του Χριστού, εσείς κρίνετε – επειδή ο Χριστός θα σας δείξει, με δύναμη και μεγάλη δόξα, ότι είναι τα λόγια του, κατά την τελευταία ημέρα. Και εσείς και εγώ θα σταθούμε πρόσωπο με πρόσωπο εμπρός στο βήμα του. Και θα ξέρετε ότι έχω προσταχθεί από εκείνον να τα γράψω αυτά, παρόλη την αδυναμία μου.

12 Και παρακαλώ τον Πατέρα στο όνομα του Χριστού, πολλοί από εμάς, αν όχι όλοι, να μπορέσουμε να σωθούμε στη βασιλεία του εκείνη τη μεγάλη και τελευταία ημέρα.

13 Και τώρα, αγαπημένοι μου αδελφοί, όλοι εκείνοι που είναι από τον οίκο του Ισραήλ, και όλα εσείς τα άκρα της γης, μιλώ σε σας ως η φωνή ενός που φωνάζει από το χώμα: Σας αποχαιρετώ μέχρι να έλθει εκείνη η μεγάλη ημέρα.

14 Και εσείς που δεν θα μετέχετε της καλοσύνης του Θεού, και δεν θα σεβαστείτε τα λόγια των Ιουδαίων, και επίσης τα δικά μου λόγια, και τα λόγια που θα βγουν από το στόμα του Αμνού του Θεού, ιδού, σας αποχαιρετώ για πάντα, επειδή τα λόγια αυτά θα σας καταδικάσουν κατά την τελευταία ημέρα.

15 Επειδή ό,τι σφραγίζω επάνω στη γη, θα τεθεί εναντίον σας στο βήμα κρίσεως· επειδή έτσι με πρόσταξε ο Κύριος, και πρέπει να υπακούσω. Αμήν.






Ή Μαρτυρια Τόυ Πρόφήτή Τζόζεφ Σμιθ

Tα ίδια τα λόγια του Προφήτη Τζόζεφ Σμιθ για την εμφάνιση του Βιβλίου του Μόρμον είναι:

«Το βράδυ της…εικοστής πρώτης Σεπτεμβρίου [1823]…κατέφυγα σε προσευχή και ικεσία προς τον Παντοδύναμο Θεό…

»Ενώ επικαλούμουν κατ’ αυτόν τον τρόπο τον Θεό, ανεκάλυψα ένα φως να εμφανίζεται στο δωμάτιό μου, το οποίο εξακολουθούσε να αυξάνεται έως ότου το δωμάτιο έγινε φωτεινότερο απ’ ό,τι το καταμεσήμερο, όταν αμέσως ένα άτομο εμφανίσθηκε στο προσκέφαλό μου, να στέκεται στον αέρα, διότι τα πόδια του δεν άγγιζαν το πάτωμα.

»Φορούσε έναν χαλαρό χιτώνα εξαιρετικής λευκότητας. Ήταν μία λευκότητα υπεράνω κάθε επίγειας που είχα δει ποτέ· ούτε πιστεύω ότι οτιδήποτε γήινο θα μπορούσε να φαίνεται τόσο εξαιρετικά λευκό και λαμπρό. Τα χέρια του ήταν γυμνά, λίγο επάνω από τον καρπό και οι βραχίονές του επίσης. Γυμνά ήταν και τα πόδια του μέχρι λίγο επάνω από τους αστραγάλους. Το κεφάλι του και ο λαιμός του ήταν επίσης γυμνά. Μπορούσα να αντιληφθώ ότι δεν φορούσε άλλο ρούχο παρά μόνον αυτόν τον χιτώνα, καθώς ήταν ανοικτός, ώστε μπορούσα να δω το στήθος του.

»Όχι μόνο ήταν ο χιτώνας του εξαιρετικά λευκός, αλλά ολόκληρος ήταν ένδοξος υπεράνω περιγραφής, και η όψη του ήταν πράγματι σαν αστραπή. Το δωμάτιο ήταν εξαιρετικά φωτεινό, αλλά όχι τόσο λαμπερό όσο γύρω από το άτομό του. Όταν τον κοίταξα την πρώτη φορά, φοβήθηκα, αλλά ο φόβος σύντομα μου έφυγε.

»Με κάλεσε με το όνομά μου, και μου είπε ότι ήταν αγγελιαφόρος απεσταλμένος από την παρουσία του Θεού σε εμένα, και ότι το όνομά του ήταν Μορόνι· ότι ο Θεός είχε ένα έργο να επιτελέσω· και ότι το όνομά μου θα θεωρείτο για καλό και κακό ανάμεσα στα έθνη, φυλές και γλώσσες ή θα αναφέρονταν και καλά και άσχημα λόγια γι’ αυτό ανάμεσα σε όλους τους ανθρώπους.

»Είπε ότι υπήρχε ένα βιβλίο θαμμένο, γραμμένο επάνω σε χρυσές πλάκες, δίδοντας μία αφήγηση των προηγούμενων κατοίκων αυτής της ηπείρου, και την πηγή από την οποία προήλθαν. Είπε επίσης ότι η πληρότητα του παντοτινού Ευαγγελίου εμπεριέχετο σε αυτό, όπως παραδόθηκε από τον Σωτήρα στους αρχαίους κατοίκους.

»Επίσης, ότι υπήρχαν δύο λίθοι σε ασημένια τόξα –και αυτοί οι λίθοι, δεμένοι σε έναν θώρακα, αποτελούσαν αυτό που ονομάζεται Ουρίμ και Θουμμίμ–θαμμένοι με τις πλάκες. Και η κατοχή και η χρήση αυτών των λίθων ήταν αυτό που αποτελούσε τους “βλέποντες” κατά τους αρχαίους ή προηγούμενους καιρούς, και ότι ο Θεός τους είχε προετοιμάσει με σκοπό τη μετάφραση του βιβλίου…

»Πάλι, μου είπε, ότι όταν θα έπαιρνα αυτές τις πλάκες για τις οποίες είχε μιλήσει–επειδή η ώρα που θα τις αποκτούσα δεν είχε ακόμη εκπληρωθεί–δεν θα έπρεπε να τις δείξω σε κανέναν, ούτε τον θώρακα με το Ουρίμ και το Θουμμίμ, μόνο σε εκείνους στους οποίους θα προσταζόμουν να τα δείξω. Αν τα έδειχνα, θα καταστρεφόμουν. Ενώ συζητούσε μαζί μου για τις πλάκες, άνοιξε το όραμα στον νου μου ώστε μπόρεσα να δω το μέρος όπου ήταν θαμμένες οι πλάκες, και αυτό τόσο καθαρά και έντονα που αναγνώρισα τον τόπο, όταν τον επισκέφθηκα.

»Ύστερα από αυτήν την επικοινωνία, είδα το φως στο δωμάτιο να αρχίζει να συγκεντρώνεται γύρω από το άτομο εκείνου που μου μιλούσε, και αυτό συνεχίσθηκε έως ότου το δωμάτιο έμεινε ξανά σκοτεινό, εκτός γύρω από αυτόν. Όταν, αμέσως είδα, σαν να ήταν ένας αγωγός ανοικτός κατευθείαν προς τους ουρανούς και εκείνος ανέβαινε έως ότου εξαφανίσθηκε τελείως, και το δωμάτιο έμεινε όπως ήταν προτού κάνει την εμφάνισή του αυτό το ουράνιο φως.

»Ξάπλωσα αναλογιζόμενος τη μοναδικότητα της σκηνής, και θαυμάζοντας σε μεγάλο βαθμό για τα όσα μου είχαν ειπωθεί από αυτόν τον εξαιρετικό αγγελιαφόρο, οπότε, στη μέση των διαλογισμών μου, ξαφνικά ανεκάλυψα ότι το δωμάτιό μου άρχιζε πάλι να φωτίζεται, και σε μία στιγμή, σαν να ήταν, ο ίδιος ο ουράνιος αγγελιαφόρος ήταν ξανά στο προσκέφαλό μου.

»Άρχισε, και αφηγήθηκε ξανά τα ίδια πράγματα που είχε κάνει κατά την πρώτη του επίσκεψη, χωρίς την παραμικρή απόκλιση, μετά δεν από αυτό, με πληροφόρησε για τις μεγάλες κρίσεις που θα έρχονταν επάνω στη γη, με μεγάλες ερημώσεις από λιμό, σπαθί και λοιμώδη νόσο. Και ότι αυτές οι σοβαρές κρίσεις θα έρχονταν επάνω στη γη σε αυτή τη γενεά. Έχοντας αφηγηθεί αυτά τα πράγματα, ανέβηκε ξανά όπως είχε κάνει πριν.

»Αυτή τη φορά, τόσο βαθιές ήταν οι εντυπώσεις που έγιναν στον νου μου, που ο ύπνος είχε φύγει από τα μάτια μου, και ήμουν ξαπλωμένος κυριευμένος από κατάπληξη με αυτά που είχα δει και ακούσει. Όμως πόση ήταν η έκπληξή μου, όταν είδα ξανά τον ίδιο αγγελιαφόρο στο προσκέφαλό μου, και τον άκουσα να μου αφηγείται ή να μου επαναλαμβάνει ξανά τα ίδια πράγματα όπως προηγουμένως. Και προσέθεσε μία προειδοποίηση προς εμένα, λέγοντάς μου ότι ο Σατανάς θα προσπαθούσε να με βάλει σε πειρασμό (ως επακόλουθο των φτωχών συνθηκών της οικογένειας του πατέρα μου), για να πάρω τις πλάκες με σκοπό να γίνω πλούσιος. Αυτό μου το απογόρευσε, λέγοντας ότι πρέπει να μην έχω κανέναν άλλον σκοπό στον νου μου σχετικά με την λήψη των πλακών, αλλά το να δοξάσω τον Θεό, και δεν πρέπει να επηρεαστώ από κανένα άλλο κίνητρο παρά μόνο εκείνο της οικοδόμησης της βασιλείας του. Διαφορετικά δεν θα μπορούσα να τις πάρω.

»Ύστερα από την τρίτη αυτή επίσκεψη, ανέβηκε πάλι στους ουρανούς όπως πριν, και πάλι έμεινα να συλλογίζομαι την ιδιομορφία αυτών που είχα βιώσει. Όταν σχεδόν αμέσως μόλις είχε αναληφθεί από εμένα ο ουράνιος αγγελιαφόρος για τρίτη φορά, λάλησε ο πετεινός, και ανακάλυψα ότι η ημέρα πλησίαζε, ώστε οι συνεντεύξεις μας θα πρέπει να είχαν διαρκέσει ολόκληρη τη νύκτα.

»Μετά από λίγο σηκώθηκα από το κρεβάτι μου, και, ως συνήθως, πήγα για τις απαραίτητες εργασίες της ημέρας. Όμως, καθώς προσπαθούσα να εργασθώ, όπως τις άλλες φορές, βρήκα τις δυνάμεις μου τόσο εξασθενημένες, ώστε με κατέστησαν απόλυτα ανήμπορο. Ο πατέρας μου, ο οποίος εργαζόταν μαζί μου, αντιλήθφηκε ότι κάτι μου συνέβαινε και μου είπε να πάω στο σπίτι μας. Ξεκίνησα με την πρόθεση να πάω στο σπίτι, αλλά καθώς επιχειρούσα να διασχίσω τον φράκτη έξω από τον αγρό όπου βρισκόμασταν, οι δυνάμεις μου με εγκατέλειψαν τελείως, και έπεσα στο έδαφος αβοήθητος, και για ένα διάστημα ήμουν εντελώς αναίσθητος.

»Το πρώτο πράγμα που μπορώ να θυμηθώ ήταν μία φωνή που μου μιλούσε, καλώντας με με το όνομά μου. Κοίταξα και είδα τον ίδιο αγγελιαφόρο να στέκεται επάνω από το κεφάλι μου, περιτριγυρισμένος από φως όπως και προηγουμένως. Τότε πάλι μου αφηγήθηκε όλα όσα μου είχε αφηγηθεί την προηγούμενη νύκτα, και με πρόσταξε να πάω στον πατέρα μου και να του πω για το όραμα και τις εντολές που είχα λάβει.

»Υπάκουσα. Επέστρεψα στον πατέρα μου στον αγρό, και του διηγήθηκα όλα τα καθέκαστα. Μου απήντησε ότι ήταν από τον Θεό, και μου είπε να πάω και να κάνω όπως με πρόσταξε ο αγγελιαφόρος. Έφυγα από τον αγρό και πήγα στο μέρος όπου ο αγγελιαφόρος μου είχε πει ότι είχαν εναποτεθεί οι πλάκες. Και χάρη στη σαφήνεια του οράματος, το οποίο είχα σχετικά με αυτό, αναγνώρισα το μέρος την ίδια στιγμή που έφτασα εκεί.

»Κοντά στο χωριό Μάντσεστερ, της επαρχίας Οντάριο, της Νέας Υόρκης, βρίσκεται ένας λόφος σημαντικού μεγέθους, και ο πιο ανυψωμένος απ’ όλους τριγύρω. Στη δυτική πλευρά αυτού του λόφου, όχι μακριά από την κορυφή, κάτω από έναν λίθο σημαντικού μεγέθους, βρίσκονταν οι πλάκες, εναποτεθειμένες σε ένα πέτρινο κιβώτιο. Αυτός ο λίθος ήταν παχύς και στρογγυλεμένος στο μέσο, στην επάνω πλευρά, και λεπτότερος προς τις άκρες, ώστε το μεσαίο τμήμα του ήταν ορατό επάνω από το έδαφος, αλλά όλες οι άκρες ήταν καλυμμένες με χώμα.

»Αφού απομάκρυνα το χώμα, πήρα έναν μοχλό, τον οποίο εφήρμοσα κάτω από την άκρη του λίθου, και με λίγη προσπάθεια τον ανασήκωσα. Κοίταξα μέσα, και πράγματι είδα τις πλάκες το Ουρίμ και το Θουμμίμ, και τον θώρακα, όπως είχε δηλώσει ο αγγελιαφόρος. Το κιβώτιο μέσα στο οποίο βρίσκονταν ήταν φτιαγμένο από πέτρες κολλημένες η μία με την άλλη με κάποιου είδους σκυροδέματος. Στο κάτω μέρος του κιβωτίου βρίσκονταν δύο πέτρες σταυροειδώς σε σχέση με το κιβώτιο και επάνω σε αυτές βρίσκονταν οι πλάκες και τα άλλα αντικείμενα μαζί τους.

»Επεχείρησα να τις βγάλω, αλλά αυτό απαγορεύθηκε από τον αγγελιαφόρο, και πληροφορήθηκα πάλι ότι δεν είχε φτάσει ακόμη η στιγμή να τις πάρω, ούτε θα έφτανε, παρά μόνον τέσσερα χρόνια μετά από αυτήν τη στιγμή. Όμως μου είπε ότι θα έπρεπε να έλθω σε αυτό το μέρος σε έναν χρόνο ακριβώς ύστερα από αυτήν τη στιγμή, και ότι αυτός θα με συναντούσε εκεί, και ότι θα έπρεπε να εξακολουθήσω να κάνω το ίδιο μέχρι να ερχόταν η στιγμή να πάρω τις πλάκες.

»Κατά συνέπεια, όπως είχα προσταχθεί, πήγαινα στο τέλος κάθε χρόνου, και κάθε φορά έβρισκα εκεί τον ίδιο αγγελιαφόρο, και ελάμβανα οδηγίες και γνώσεις από αυτόν σε κάθε συνέντευξή μας, σχετικά με το τι επρόκειτο να κάνει ο Κύριος, και πώς και με ποιο τρόπο θα διευθύνετο η βασιλεία του κατά τις τελευταίες ημέρες…

»Εντέλει ο καιρός έφτασε για να αποκτήσω τις πλάκες, το Ουρίμ και το Θουμμίμ, και τον θώρακα. Στις είκοσι δύο Σεπτεμβρίου, του χίλια οκτακώσια είκοσι επτά, έχοντας πάει ως συνήθως στο τέλος ενός άλλου χρόνου στο μέρος όπου είχαν εναποτεθεί, ο ίδιος ουράνιος αγγελιαφόρος μού τα παρέδωσε με αυτήν την προσταγή: ότι θα πρέπει να είμαι υπεύθυνος γι’ αυτά, ότι αν τα άφηνα να χαθούν απρόσεκτα, ή εξ αμελείας μου, θα καταστρεφόμουν, αλλά αν χρησιμοποιούσα όλες τις προσπάθειές μου για να τα διατηρήσω, έως ότου ο αγγελιαφόρος θα τα ζητούσε, θα προστατεύονταν.

»Σύντομα ανεκάλυψα τον λόγο που είχα λάβει τέτοιες αυστηρές προσταγές να τα διατηρήσω ασφαλή, και γιατί είχε πει ο αγγελιαφόρος ότι όταν θα έκανα όσα απαιτούνταν από το χέρι μου, θα τα ζητούσε πίσω. Γιατί σύντομα έγινε γνωστό ότι τα είχα και οι πιο κοπιώδεις προσπάθειες χρησιμοποιήθηκαν για να τα πάρουν από εμένα. Κάθε στρατήγημα που θα μπορούσε να επινοηθεί είχε χρησιμοποιηθεί για τον σκοπό αυτό. Η καταδίωξη έγινε πιο έντονη και σφοδρή απ’ ό,τι πριν, και πλήθη ήταν σε εγρήγορση συνεχώς για να τα πάρουν από εμένα, ει δυνατόν. Όμως με τη σοφία του Θεού, παρέμειναν ασφαλή στα χέρια μου, έως ότου τελείωσα με αυτά αυτό που απαιτούντο από το χέρι μου. Οπότε, σύμφωνα με όσα είχαν κανονισθεί, ο αγγελιαφόρος τα ζήτησε, του τα παρέδωσα και τα έχει υπ’ ευθύνη του έως σήμερα, που είναι η δευτέρα Μαΐου, του χίλια οκτακόσια τριάντα οκτώ».

Για μία πλήρη αφήγηση, βλέπε Τζόζεφ Σμιθ–Ιστορία στο Πολύτιμο Μαργαριτάρι.

Το αρχαίο χρονικό κατ’ αυτόν τον τρόπο ήλθε στο φως από τη γη ως η φωνή ενός λαού που μιλά από το χώμα, και μεταφράσθηκε στον σύγχρονο λόγο με το χάρισμα και τη δύναμη του Θεού όπως επιμαρτυρήθηκε με Θεία διαβεβαίωση, δημοσιεύθηκε για πρώτη φορά στον κόσμο στα Αγγλικά το έτος 1830 ως The Book of Mormon (το Βιβλίο του Μόρμον).

Ο Λεχί ανακαλύπτει τη Λιαχόνα

Πίνακας υπό Άρντολντ Φράιμπεργκ

Βλέπε Νεφί Α΄ 16, σελίδες 36–39






Ή Μαρτυρια Των Όκτω Μαρτυρων

Ας γίνει γνωστό σε όλα τα έθνη, τις φυλές, τις γλώσσες και τους λαούς, στους οποίους θα έλθει αυτό το έργο: ότι ο Τζόζεφ Σμιθ ο νεότερος, ο μεταφραστής του έργου αυτού, μας έχει δείξει τις πλάκες για τις οποίες έχει γίνει λόγος, οι οποίες φαίνονται χρυσές. Και όσα φύλλα ο εν λόγω Σμιθ έχει μεταφράσει τα αγγίξαμε με τα χέρια μας. Και είδαμε επίσης τις εγχαράξεις επάνω σε αυτά, εκ των οποίων όλα έχουν την όψη αρχαίου έργου και λεπτομερούς καλλιτεχνίας. Και δίδουμε μαρτυρία για το εξής με λόγια σωφροσύνης, ότι ο εν λόγω Σμιθ μας έχει δείξει τις πλάκες, επειδή τις έχουμε δει και αγγίξει και γνωρίζουμε μετά βεβαιότητος ότι ο εν λόγω Σμιθ έχει πάρει τις πλάκες για τις οποίες έχουμε μιλήσει. Και δίδουμε τα ονόματά μας προς τον κόσμο, για να δώσουμε μαρτυρία προς την οικουμένη για όσα έχουμε δει. Και δεν ψευδόμεθα, μάρτυς μας ο Θεός.

